
KNJIŽEVNOST 


»PANORAMA« 


ZAGREB, 1965. 


OD IZDAVAČA UZ DRUGO IZDANJE 


Drugo izdanje »Školskog leksikona« razlikuje se od 
Prvog osim po grafičko-likovnoj opremi i opsegu, 
također po mnogim svojim sadržajnim karakteristi- 
kama. Znatno veći broj autora i recenzenata pokušao 
je, na osnovu vlastitih kritičkih zapažanja kao i suge- 
stija i prijedloga određenog broja drugih stručnjaka 
(npr. pismo Saveznog zavoda za ispitivanje Školstva) 
izmijeniti i nadopuniti prvih dvanaest leksikona i ispra- 
viti neke propuste i greške što su se potkrale u prvom 
izdanju. 

Autori ovih knjiga svjesni su ne samo objektivnih 
teškoća, koje su izvanredno velike u takvoj vrsti posla, 
već i svojih subjektivnih mogućnosti pa stoga ne 
smatraju da je napor koji su uložili uvijek nužno 
urodio najboljim i najpozitivnijim rezultatima. Uza 
svu koncentraciju pažnje, savjest naučnih radnika i 
stručnu rigoroznost koja se može uložiti u takav rad, 
leksikoni ove vrste nikad, ni kod naroda koji imaju 
veliku tradiciju na tom području, ne mogu biti pot- 
puno bez grešaka. I u njima će se nesumnjivo naći 
nedovoljno preciznih objašnjenja i propuštenih poj- 
mova. pa i zapostavljanje pojedinih područja. 

Smatrali smo, međutim, da ti leksikoni mogu ipak 
mnogo pomoći učeniku i našem čovjeku koji želi biti 
upućen u temeljne, ključne pojmove raznih znanstve- 
nih područja, jer mu omogućuje relativno lako, brzo 
i jednostavno snalaženje u obimnoj materiji osnovnog 
obrazovanja. Kao tumači pojmova, ovi leksikoni mogu 
na određen način, kao pomoćna odnosno dopunska 
stedstva u nastavi, poslužiti upravo svojim specifičnim, 

leksikografskim načinom informiranja. Takav leksiko- 
grafski oblik upućivanja u pojedina područja prijeko 
je potreban suvremenom čovjeku u vijeku ubrzanog 
napretka svih posebnih znanosti, u epohi ekonomskih, 
društvenih i političkih promjena, znači i svakodnevnog 
pojavljivanja novih pojmova. No ovi leksikoni imaju 
skromnu namjeru da pruže samo prva uputstva, da 
budu sintetički pisani vodiči kroz pojedina područja, 
da ukažu na najbitnije karakteristike određenog pojma, 
a nikako da zamijene studiozan rad nastavnika na 
produbljivanju i usavršavanju znanja iz određenih 
predmeta. Oni nisu niti mogu biti zamjena udžbe- 
nicima koji sistematski i postupno uvode učenika u 
pojedine predmete, tumačeći građu bilo kronološkim 
redom, bilo od jednostavnijih do složenijih, teže shvat- 
lHivih pojmova. Iz njih učenik ne može učiti, ali mu 
oni mogu pružiti dragocjenu pomoć pri učenju, 
kad naiđe na nejasan termin, kad traži sažetu defini- 
ciju nekog pojma, kad mu je potreban određeni poda- 
tak, činjenica, godina, formula, broj stanovnika, kad ne 
zna kojem razdoblju pripada neka pojava ili umiet- 
nički pravac, u koje vrijeme i unutar kojih idejnih 
strujanja da smjesti određenu književnu, socijalnu ili 
filozofsku koncepciju, koje su joj glavne karakteristike 
i predstavnici itd. Premda rađeni uglavnom na osnovu 
plana i programa naših općeobrazovnih škola, oni su 
kadikad morali i odstupiti od tih koncepata, jer tumače 
i moraju tumačiti i one termine koji se posebno ne 
obrađuju u školskoj nastavi. 

U nizu objektivnih teškoća autora ovih leksikona, 
treba prije svega istaknuti neujednačenu terminologiju 
za pojedina područja. Ne treba zaboraviti, bez obzira 
na to što je opseg leksikona povećan u usporedbi sa 
prvim izdanjem, da se mnogim autorima pojavio go- 
tovo nerješiv problem relativno vrlo skučenog prostora, 
što se posebno ispoljilo kod onih predmeta koji se više 
godina uče u školama. 


Predgovor autora 


Drugo izdanje Leksikona književnosti prerađeno je i prošireno. 

Prerađen je teorijsko-književni dio. U smislu veće jasnoće i od- 
ređenosti upotpunjene su širim podacima, novim primjerima te 
većim brojem pisaca i djela formulacije o književnim oblicima (ili 
redovima), smjerovima i osnovnim pojmovima. 


Prošireno je novo izdanje pregledom odabranih svjetskih i ju- 
goslavenskih pisaca. Izbor pisaca izvršen je na osnovu slijedećih 
kriterija: 

1. obrađeni su svi oni pisci koje preporučuju nastavni planovi 
i programi stručnih i općeobrazovnih škola; 

2. obrađen je cdređeni broj svjetskih pisaca koji su kod nas 
poznatiji, jer su mnogo prevođeni, ili su znatnije u vezi s našim 
književnim težnjama; 

3. izbor jugoslavenskih pisaca znatno je širi od onoga koji 
preporučuju nastavni planovi i programi; osim toga, pomaknuo 
sam granicu rođenja naših pisaca do 1920. i 1930. g. Samo ogra- 
ničenost prostora u knjizi zatvorila je vrata određenom broju 
suvremenih pisaca, o kojima bi i najnužnije informacije bile vrlo 
korisne. 


O kojim je piscima — svjetskim i jugoslavenskim — riječ, 
najbolje će objasniti pogled u knjigu. Ne bi trebalo napominjati 
da je u izboru pisaca vrlo teško — zapravo nemoguće — pronaći 


mjeru koja bi bila bez prigovora. Ipak sam uvjeren da je svaki 
Pisac koji je ušao u knjigu zaslužio u potpunosti takvu pažnju. 

Bilješke o piscima nisu u svemu izrađene jednoobrazno. Kod 
pojedinih pisaca naglašene su osebujnosti njihova života i djela, 
a istaknute su i značajnije crte iz samoga stvaralaštva. Uz bio- i 
bibliografske podatke našla su svoje mjesto književno-povijesna. 
književno-teorijska i kritička zapažanja. 


Naravno, u najskromnijem opsegu i s uprošćenom argumenta- 
cijom, jer je bitni zadatak knjige da pruži čitaocu prvu, početnu 
i osnovnu informaciju iz svjetske i naše književnosti i da stimulira 
samostalno čitanje djel& i studija. Leksikon je književnosti po svojoj 
strukturi i namjeni prvenstveno priručna knjiga. 


U izradi Leksikona književnosti pregledao sam velik broj naših 
i stranih književno-teorijskih i književno-povijesnih djela, Ali struč- 
na literatura nije ujednačena u temeljnim pogledima i određenjima 
na književne probleme. Iznenađuje prilična nesigurnost u osnovnim 
podacima o piscu i djelima u glavnim priručnicima. 

Dugujem iskrenu zahvalnost za pomoć koju su mi pružili u 
ovome poslu prof. Novaku Novakoviću (recenzirao čitavu knjigu) 
i prof. Svetozaru Petroviću (recenzirao književno-teorijski dio). 


DR TVRTKO ČUBELIĆ 


KNJIŽEVNOST 


A 


AB OVO (lat. ab ovo od jajeta), stilski postu- 
pak u književnom djelu kada se već na samom 
početku pripovijedanja daju iscrpni podaci i obilna 
građa sa željom da se sve što temeljitije objasni; 
npr. u mnogim epopejama, romanima, kronikama. 
Danas čest termin za opširne uvode i detaljne ko- 
mentare pojedinih događaja. Suprotan je postu- 
pak in medias res (v.). 

Potpuna izreka glasi: ab ovo usque ad mala, 
što znači od jajeta sve do jabuke. Time se želi 
objasniti iserpnost i redoslijed od početka do kraja. 
Rimljani su, naime, obilne i dugotrajne gozbe i 
ručkove započinjali jajetom, a završavali jabukom 
(ili voćem). 

ADAMIZAM, v. Akmeizam. 

ADAPTACIJA (lat. adaptus zgodan, prikladan), 
vrlo važan stručni termin u biologiji i psihologiji. 
U nauci o književnosti (v.) znači u novije vrijeme 
široko razvijenu praksu prenošenja i prilagođiva- 
nja jednog književnog djela izražajnim mogućno- 
stima drugog književnog oblika. Npr. roman Ana 

Adaptacija — Ady, Endre 


Karenjina Lava N. Tolstoja, ili roman Diogenes 
Augusta Šenoe, adaptiraju se za scensko izvođe- 
nje; roman Don Quijote M. Cervantesa adaptira 
se kao libreto za operu i balet. Primjera ima vrlo 
mnogo. 

Problemi adaptacije osobito su aktuelni u raz- 
granatoj mreži izvođenja književnih djela na ra- 
diju, televiziji i filmu, pa se govori o audio-vizuali- 
zaciji književnih djela. 

Čitav niz književnih djela iz starijih epoha nije 
više pristupačan suvremenom čitaocu (zbog zastar- 
jelog jezika, načina izražavanja, zbog težeg razu- 
mijevanja nekadašnjih običaja i društvenih kon- 
vencija, i sl.). Zato su adaptacioni zahvati u samo 
djelo danas prijeko potrebni da bi se određena 
djela približila i učinila razumljivim. 

ADY, ENDRE (Endre Adi, 1877—1919), mađar- 
ski pjesnik, novelist, esejist, najsnažniji predstav- 
nik moderne mađarske poezije. Radio je mnogo 
kao novinar, a vidno sudjelovao u mađarskom jav- 
nom životu, osobito za prvoga svjetskog rata. Na 
razvoj pjesnikove ličnosti utjecala je dugotrajna 
bolest, zatim poznanstvo sa suvremenom poezijom 
u Francuskoj (simbolisti, Ch. Baudelaire, P. Ver- 
laine i dr.) i društveno-politička previranja u Ma- 
đarskoj. Ady obrađuje ponajviše intimne motive 
i nesporazume svoga ličnog života, izgrađuje svoj 
mitski i herojski svijet, a naročitu je pažnju po- 
svetio socijalnim i ratnim motivima. Zbirke: Pje- 
sme (1899), Nove pjesme (1905), Krv i zlato (1907), 
Volio bih da me vole (1910), Bjegunac život (1912), 
Na čelu mrtvih (1918) i dr. 

Ady, Endre — Agonistika 


Kod nas je o njemu piso Miroslav Krleža. 

AEDI, v. Epski pjevači. 

AFEKTIVNOST, v. Epitet. 

AFORISTIČAN STIL, v. Aforizam. 

AFORIZAM (grč. aphorizein razlučiti, omeđiti), 
kratka rečenica koja sadrži sažetu i zbijeno izre- 
čenu duhovitu misao o životu i svijetu. Npr. po- 
znati grčki aforizam pdnta rhei, tj. sve teče, pri- 
pisuje se grčkom filozofu Heraklitu (oko 500. g. 
st. e.). 

Aforističan stil, zbijen i sažet način izražavanja 
koji se odlikuje dubljom misaonošću. U svjetskoj 
književnosti poznata su djela napisana aforističnim 
stilom Pohvala gluposti od Erazma Rotterdamskog 
(1467—1536) i Misli Blaise Pascala (1623——1662). U 
našoj književnosti Iz dnevnika jednog magarca od 
Ante Dukića (1867—1952). 

AGON, v. Aristofan. 

AGONISTIKA (grč. agon borba, natjecanje), 
isticanje borbe i natjecanja kao glavnog elementa 
i sredstva u općem odgoju, u međudruštvenim od- 
nosima i ličnom uspjehu. Kod antičkih Grka bio je 
posebno razvijen čitav sistem agonistike u školi i 
javnom životu; zatim se prenio i na područje knji- 
ževnosti i umjetnosti te olimpijskih natjecanja. U 
kasnijim stoljećima agonistika se javlja u raznim 
oblicima (turniri u srednjem vijeku, među studen- 
tima u javnim i konfesionalnim školama i dr.). 

S posebnom se pažnjom agonistika njeguje kod 
ratničkih i gorštačkih naroda, gdje se javlja u 

Agonistika — Akmeizam 


vrlo različitim oblicima. Sadržajno određenje ago- 
na najjasnije je izraženo kod Aristofana (v.) i u 
njegovim komedijama, ali su osnovni principi ago- 
nistike mnogo izvorniji i stariji, a i dulje su trajali 
od klasičke komedije. 

AHMATOVA, ANNA ANDREEVNA, v. Akme- 
izam. 


AKADEMIJA (od imena grčkog junaka Aka- 
demosa), prva filozofska škola koju je osnovao 
grčki filozof Platon (428—347 st. €.) na mjestu gdje 
je poginuo Akadem. Od renesanse naziv za lite- 
rarni klub (npr. Academia della crusca, Firenza, 
1582), zatim naziv za učeno društvo i postepeno za 
visoke škole za likovne umjetnosti. Među prvim 
akademijama s težištem na književnom radu na- 
lazi se Francuska akademija, 1635, pod nadzorom 
Richelieua. Od XVIII st. osnivaju se akademije i u 
drugim zemljama sa zadatkom da unapređuju na- 
uke, da izdaju ukupna djela pisaca. 

AKMEIZAM (grč. akme savršenstvo), ili ada- 
mizam (po biblijskom praocu Adamu, jer se nje- 
govao kult prvotno-biološkog, prirodnog principa), 
književni pravac (ili škola) za prvoga svjetskog 
rata i neposredno pred oktobarsku revoluciju 
(1917), koji je ustao protiv ruskog simbolizma (v.) 
i njegovih predodžaba o svijetu i ljudima, prožetih 
mračnom i pesimističkom mistikom. Akmeisti su 
se nastojali ponovno približiti realističkom rječni- 
ku i pjesničkim slikama, pazeći vrlo mnogo na for- 
malne elemente u poeziji (zbog toga se karakteri- 

Akmeizam — Alegorija 


ziraju i kao neoklasici). Značajan je predstavnik, 
između ostalih, Anna Andreevna Ahmatova (r. 
1889). 

AKROSTIH, v. Sonet. 

AKTIVISTIČKA KNJIŽEVNOST, v. Književno 
djelo. 

AKTOVKA, v. Drama. 

ALEČKOVIĆ, MIRA (r. 1924), suvremena srp- 
ska pjesnikinja. Napisala zbirke pjesama Tri pro- 
leća (1949), Tragovi bez stopa (1952), Noć ova po- 
slednja, (1960), i dr., zbirka pripovijedaka Srebrna 
kosa, roman Zašto grdiš reku (1955), a ističe se kao 
dječji i omladinski pjesnik (npr. Podzemni heroji, 
1948, Dani razigrani, 1949, Pionirsko proleće, 
1951, Mladost, 1952, Zvezdane balade, 1953. i dr.). 

ALEGORIJA (grč. allčgoreo slikovito označi- 
vati, drukčije govorim), način prenesenog izraža- 
vanja u kojemu se metaforičko (v.) ili preneseno 
značenje ostvaruje u cijeloj slici ili cijeloj radnji; 
katkada i u cijeloj pjesmi. Alegorija prikazuje op- 
ćenito i pojmovno u pojedinom, npr. ljubav pri- 
kazuje u liku Amora, dječaka sa strijelom, pravdu 
u liku djevojke zavezanih očiju, s vagom i mačem 
u rukama. 

Alegorija se često primjenjuje u basni i satiri. 

Njegovali su je veliki pjesnici Fr. Petrarca, 
Dante Alighieri (Božanstvena komedija) i J. W. 
Goethe (Faust II), muzičari R. Wagner (Prsten 
Nibelunga), a značajno mjesto imala je u baroku 
(v.), romantici (v.) te u suvremenoj književnosti (u 
prikazivanju nestvarnog). 

Alegorija — Alfirević, Frano 


Primjer jednostavne alegorije: 


Posviraj pa i za pas zadjeni. 
Gradi ražanj a zec u šumi. 
Narodne poslovice 


Alegorijski obrađene lirske motive nalazimo ne 
samo u pojedinoj slici nego i u cjelini pjesme, npr. 
Petar Preradović donosi u pjesmi Putnik alegorij- 
sku sliku svoga života, Milan Rakić prikazuje u 
pjesmi Dolap ljudsku sudbinu u slici mukotrpnog 
rada starog konja koji pokreće vodenicu, a Vladi- 
mir Nazor u pjesmi Titov Naprijed izražava 0s- 
novni smisao narodne revolucije. 

ALEKSANDRINAC, dvanaesterac s cezurom 
iza šestog sloga i pretežno s jampskim (v.) nagla- 
skom u stihu; astrofičan je. Dobio je ime po staro- 
francuskom spjevu o Aleksandru Velikom iz XII 
st., u kojemu ga nalazimo. Francuski ga pjesnici 
upotrebljavaju od XVI st., a u XVII st. postao je 
stih klasicističke (v.) francuske tragedije i kome- 
dije. Otada je najčešći francuski stih. 

ALFIREVIC, FRANO (1903—1956), radio kao 
profesor književnosti, životom sklon boemi (v.). Iz- 
razitiji pjesnik koji se tjeskobno osjećao u svijetu 
moderne tehnike i industrijalizacije. Najsnažnije 
su pjesme s motivima o melankoliji moderna čo- 
vjeka. Pjevao i o primorskim motivima, o nostal- 
giji za smirenijim životom nego što je naš moderni. 
Objavio Pesme (1934), More i daleki gradovi (1951), 
Izabrane pjesme (1952). Pisao još kritike, književne 
prikaze, putopise (npr. Putopisi i eseji, 1942), pre- 
vodio (Leopardija, Pirandella i dr.). 

Alighieri, Dante 


ALIGHIERI, DANTE (Dante Aligijeri, 1265— 
1321), veliki talijanski pjesnik na razmeđu sred- 
njega i novog vijeka. Živo sudjelovao u javnom 
životu svoga rodnog grada Firence. Zalagao se za 
slobodu gradskih republika a protiv prevlasti kru- 
pnog plemstva (nalazi se na strani gvelfa protiv 
gibelina). Kada je njegova strana izgubila bitku, 
Dante je bio prognan iz Firence: proživio je više 
od dvadeset godina u izgnanstvu. 

U prvom svom djelu Novi život ili Mladenački 
život (1292—1293), složenom od stihova, proze i na- 
rativnih odlomaka, Dante je prikazao osnovne pre- 
okupacije i probleme koji će biti sadržaj svih nje- 
govih kasnijih nastojanja i radova. 

Uz teška iskustva iz društveno-političkog živo- 
ta Firenze, za Danteovo književno djelo bio je naj- 
odlučniji susret s djevojkom Beatrice Portinari. 
Ona je postala središte svih njegovih pjesničkih 
vizija, ona je bila njegovo nadahnuće i glavna 
tema. Ona je osnovni motiv njegova životnog djela 
Božanstvena komedija (1307—1321). 

Djelo je nazvano komedijom jer u srednjovje- 
kovnoj poetici termin komedija znači pripovjedač- 
ko djelo u prozi. Atribut božanstveni dodan je u 
XVI st. iz dva razloga: 1. prvenstveno zato što 
pjeva o temi boga i božanstva, 2. naknadno i zato 
što je djelo ocijenjeno savršenim (u smislu božan- 
skog). Jezik je djela firentinsko narječje, prošireno 
izrazima i pojmovima iz različitih područja, ali tako 
savršeno i pjesnički razrađeno da je postalo teme- 
ljem talijanskoga književnog jezika. Božanstvena 
komedija je epski prikaz zamišljenoga trodnevnog 

Alighieri, Dante — Aliteracija 


Danteova puta kroz pakao, čistilište i raj, na ko- 
jemu pjesnik upoznaje sve padove, grijehe, zanose 
i ideale čovjekove u njegovu životu i u dotadašnjoj 
kulturnoj povijesti čovječanstva. Djelo ima tri di- 
jela: Pakao (Inferno), Čistilište (Purgatario), Raj 
(Paradiso). Svaki dio ima 33 pjevanja, a svako se 
pjevanje sastoji od strofa tercina (tj. triju jedana- 
esteraca). Dantea vodi na tom putu rimski pjesnik 
Vergilije, simbol razuma, i Beatrice, simbol mi- 
losti. 

Božanstvena komedija pjesničko je djelo naj- 
većega književnog značenja i klasične umjetničke 
ljepote. Izgrađena je strogo prema zahtjevima 
srednjovjekovne poetike: čvrsta vanjska arhitek- 
tura (triput po 33 pjevanja i još jedno uvodno), 
moralističko-kršćanska jezgra i simboličnosti u izra- 
zu. Predstavlja duboku i svestranu sintezu srednjo- 
vjekovnih znanja i vjerovanja. Ali je Dante isto- 
vremeno i veliki moderni pjesnik, jer je u okvirima 
svoga religioznog uvjerenja i teoloških koncepcija 
razvio potpuno moderne etičke i humanističke 
principe u vrednovanju čovjeka i društvenog ži- 
vota. 

Božanstvena komedija uspješno je i više puta 
prevođena na naš jezik. 

ALIJENACIJA, v. Otuđenost. 


ALITERACIJA (lat. alliteratio, a littera od slo- 
va, po slovu), ponavljanje istih glasova na početku 
nekoliko riječi u stihu. Česta je u starom german- 
skom stihu. 

Danas se određuje kao suglasničko podudaranje 
riječi u istom ili u različitim stihovima pjesme. 

Alileracija — Almanah 


Iznimnu potvrdu za aliteraciju nalazimo u slije- 
dećem primjeru: 


I diram dirke davnih dodira 

da dršću u dubini, 

i sanjam od sunca salivene stolove 

sa stolnjacima od snega satkanim, 

i vidim vatreno vino u vedrima već vri, 

i mislim misli mirisne, 

modre masline u moru, 

i zovem zlatna zrna da zazuje u zraku, 

i šapućem šuštanje šuma što šište, 

i preklinjem ih da dogore još noćas. 
Kornelija Šenfeld, Tinjaju šume 


ALITERACIJSKI STIH, v. Beowulf. 

ALKEJ (Alkaios, VI st. st. e.), grčki pjesnik iz 
Mitilene na otoku Lezbu, kojega su suvremenici 
i kasniji kritičari mnogo cijenili. Pjevao je pjesme 
s političkim, ljubavnim motivima (neke je pjesme 
posvetio i pjesnikinji Sapfi), a najviše vinskim. 
Vino je uzveličao kao najiskrenijeg čovjekova pri- 
jatelja, kao najbolji lijek i ogledalo duše; ono ot- 
vara srce ljudima, i zato je prijatelj istine. 

Uveo je i najčešće upotrebljavao tzv. alkejsku 
strofu (v.). 

ALKEJSKA STROFA (prema Sapfinu suvreme- 
niku pjesniku Alkeju), četverostih koji ima dva 
jedanaesterca, jedan deveterac i jedan deseterac. 

ALMANAH (porijeklo nejasno; navodi se arap. 
al-man& mjera i grčko-egipatsko porijeklo u zna- 
čenju kalendar), najprije naziv za stalne astronom- 

Almanah — Aljamiado 


ske table za poljoprivredne i druge praktične po- 
trebe (u XII st.), zatim za godišnje informacije (u 
XV st.) i napokon za prve znanstvene publikacije; 
a od XVIII st. za skup radova određenog kruga. 
U XIX st. almanasi se specijaliziraju kao priručne 
knjige prema temama, krajevima, kulturnim slo- 
jevima, problemima i sl. 

ALUZIJA (lat. alludere šaliti se), figura (v.) ko- 
jom izričemo jednu misao ili navodimo jednu stvar 
s namjerom da objasnimo nešto drugo. Nekome 
tko je postigao uspjeh uz velike napore i žrtve 
kažemo: »Pirova pobjeda«, misleći na skupocjenu 
pobjedu epirskog kralja Pira nad Rimljanima u 
III st. st. e. 

Već prema tome odakle se uzima građa za alu- 
ziju, i prema stupnju srodnosti s odabranim pri- 
mjerom, može se govoriti o različitim oblicima 
aluzije. 

ALJAMIADO (arap. aladžamije strani, nearap- 
ski), naziv za pismo arabicu, prilagođeno našem 
jeziku, i za mnoga djela, većinom vjerskog i vjer- 
skodidaktičkog karaktera napisana tim pismom. 
Arabicom su se služili muslimani u Bosni i Herce- 
govini kad su pisali našim jezikom. Naziva se još 
i mektebica, jer se ponajviše upotrebljavala u vjer- 
skim školama (tj. mektebima). U Sarajevu su štam- 
pani arabicom i udžbenici za vjerske škole. Po- 
stepeno je arabica upotrebljavana i za književne 
sastave na narodnom jeziku. Pisci se oslanjaju na 
narodnu književnost. Jedan je od najpoznatijih Mu- 
hamed Hevaji Uskufi (početak XVII st.), autor niza 
ljubavnih i drugih pjesama. Aljamiado književ- 


18 


Aljamiađo — Anafora 


nost (ili književnost na našem jeziku pisana arabi- 
com) obuhvata oko 40 knjiga. Posljednja je knjiga 
štampana u Sarajevu 1941. 

AMFIBOLIJA (grč. amphibolia dvoumica, su- 
mnja), upotreba riječi u dvoličnom značenju i smi- 
slu. Pored izgovorenog želi se istaknuti neki drugi, 
još jači smisao sadržan u izgovorenoj slici. Npr.: 

U Shakespeareovoj drami Julije Cezar Antonije 
u nadgrobnom govoru nekoliko puta ističe dvosmi- 
sleno za vođu urotnika protiv Julija Cezara: 


»A_ Brut je častan čovjek.« 


AMFIBRAH, v. Versifikacija. 

AMFITEATRALAN, v. Kazalište. 

AMPLIFIKACIJA (lat. amplificatio proširenje, 
uveličanje), figura (v.) koja unosi nekoliko različi- 
tih opisnih podataka da motiv ili temu prikaže 
prošireno i nadopunjeno, sa što više detalja. Tako 
se misao ili povećava, ili produbljuje, ili oboga- 
ćuje, ili oplemenjuje. 

ANADIPLOZA (grč. anadiploš udvostručim), 
ponavljanje završnih riječi iz jednog stiha na po- 
četku drugog stiha. Npr.: 

Kada sutra bijel dan osvane, 
Dan osvane i ograne sunce. 
Iz narodne pjesme 

V. Anafora, Epifora, Simploha. 


ANAFORA (grč. anapher5 ponavljam), figura 
(v.) ponavljanja. Na početku dvaju ili više stihova, 

Anafora — Anakreontska pjesma 


na početku fraze ili dijela fraze, ponavlja se riječ 
ili dio rečenice. Npr. 

Naporedo jezde dobre konje, 

Naporedo nose koplje bojne. 


Iz narodne pjesme 
V. Anadiploza, Epifora, Simploha. 


ANAGRAM (grč. anagraphein opisati), zamjena 
slova u zadanoj riječi (ili grupi riječi) s namjerom 
da se dobije nova riječ. Često se primjenjuje u 
vjerskim tajnim knjigama. Mnogi su se autori slu- 
žili anagramom da bi iz različitih pobuda prikrili 
svoje pravo ime. 

ANAHRONIZAM (grč. anakhronizein u drugo 
vrijeme staviti), svjesne ili nesvjesne pogreške u 
vremenskom slijedu i lokalizaciji događaja, stvari, 
osoba. Često dolaze u mnogim književnim djelima 
koja opisuju minula povijesna zbivanja. Npr. u 
drami Julije Cezar od W. Shakespearea spominje 
se kucanje sata, iako su oni kasnije nastali. 

Anahronizam može da posluži kao jedno od naj- 
sugestivnijih sredstava u službi aluzije (v.). 

ANAKREONT, v. Anakreontska pjesma, 


ANAKREONTSKA PJESMA, pjesma koja u 
živahnu ritmu pjeva i veliča užitke i radosti živo- 
ta, osobito vinske motive i vinsko raspoloženje, a 
potom ljubav, prijateljstvo i životnu vedrinu. Po- 
znata je kod sviju naroda i u svim razdobljima. 
Dobila je ime prema grčkom pjesniku Anakreontu 
(sredina VI st. st. €.) koji je s velikim uspjehom 
obrađivao motive ljubavi i vina. U evropskoj knji- 

Anakrconiska pjesma — Andersen, fans Christian 


ževnosti XVIII st., tzv. rokoko poezija (v.), ana- 
kreontika je bila osnovna tema lirike. 

Napitnica, oblik pjesme koji pozna naša narod- 
na i pisana poezija. Najviše ih je stvoreno u kaj- 
kavskim krajevima od XVII do XIX st. 

Njegovane su bile gotovo neprekidno; i u našim 
danima nisu zaboravljene. 

ANALI (lat. annales libri godišnjaci), jedan od 
najranijih oblika pisanja povijesnih događaja pre- 
ma godinama, godina za godinom. Publikacije koje 
se izdaju godišnje. 

ANALIZA KNJIŽEVNOG DJELA, v. Pristup 
književnom djelu. 

ANALOGIJA (grč. analogia razmjer, pravil- 
nost), djelomična srodnost ili sličnost između dviju 
stvari. Na misaonim ili predodžbenim analogijama 
zasnivaju se poredba (v.), metafora (v.), simbol (v.), 
alegorija (v.), mit (v.), a na zvukovnim analogijama 
asonanca (v.), aliteracija (v.), rima (v.), paranoma- 
sija. 

ANAPEST, v. Versifikacija. 

ANDERSEN, HANS CHRISTIAN (Hans Kristi- 
jan Andersen, 1805—1875), danski pjesnik, drama- 
tičar, romanopisac i putopisac, ali prvenstveno ve- 
liki i nedostiživi pisac bajki i priča, Odrastao je u 
bogatoj sredini narodne, usmene predaje, s njom 
se najdublje saživio, a obrazovao se u duhu prete- 
žno njemačke romantike (braća Grimm, Fr. HGl- 
derlin, E. Th. Hoffmann i dr.). Andersen obilno 
koristi građu iz narodnih bajki (v.), legendi (v.), 
mitova (v.), parabola (v.) i pripovijedaka s raznih 

Andersen, Hans Christlan — Andrić, Ivo 


strana svijeta, ali sve ponovo stvara i stvaralački 
preoblikuje u svom izvanrednom pjesničkom stilu. 
Bogata fantazija i realističko-ironični prizvuk te- 
melji su njegova stila. Zadržava iz usmene bajke 
samo njenu čarobnu atmosferu fantastičnosti i sa- 
žetost usmenog izražavanja, a svu obradu prožima 
snažnim humanizmom i ljubavlju za sve plemenito, 
za sve male i potlačene ljude. Djela: Bajke i priče 
(prvi svezak 1835, dalje ih je pisao neprekidno sve 
do 1872), Bajka mojega života (1855. u dva sveska, 
ali je djelo i kasnije stalno nadopunjavano), Im- 
provizator (1835, djelo autobiografskog karaktera 
s podacima o vlastitom stvaralaštvu) i dr. 

ANDREJEV, LEONID NIKOLAJEVIČ (1871— 
1919), ruski pripovjedač i dramatičar. Idejno vezan 
uz ruske socijaldemokrate; umro u izgnanstvu, u 
Finskoj. Na njegovo književno stvaralaštvo presu- 
dno su utjecali simbolisti (u njegovim dramama) i 
realisti grupe oko Maksima Gorkog (u pripovjedač- 
kim radovima). Motivi sumorne atmosfere, kaosa 
i beznadnosti zauzimlju središnje mjesto. Djela: 
Crveni smijeh (1904, ogorčena kritika rata), Pripo- 
vijest o sedmero obješenih (1908, tema iz prve ru- 
ske revolucije); drame Čovjekov život (1907), Car- 
-Glad (1908) i dr. Nedovršen je ostao Dnevnik sa- 
tane (1921). 

ANDRIĆ, IVO (r. 1892), pripovjedač, romano- 
pisac, esejist. Između dva rata bio u diplomatskoj 
službi, a poslije oslobođenja narodni poslanik i 
društveni radnik. U književnost ulazi s nekoliko 
pjesama u antologiji Hrvatska mlada lirika (1914). 
Godine internacije i zatvora za prvoga svjetskog 


22 


Andrić, Ivo — Anegdota 


rata opjevao je u kraćim lirskim zapisima Er Pon- 
to (1918) i nadopunio ih knjigom Nemiri (1920). 

Glavno je područje Andrićeva rada pripovijest 
i roman. Između dva svjetska rata štampao je tri 
knjige proze pod naslovom Pripovetke (1924, 1931, 
1936). Poslije oslobođenja izlaze romani Na Drini 
ćuprija (1945), Travnička kronika (1945), Gospođica 
(1945), zbirka Nove pripovetke (1948), novela Pro- 
kleta avlija (1954) i dr. Pisao je o Vuku, Gorkome, 
Matavulju, Kočiću, Njegošu i dr. 

Andrićev književni interes sav je upravljen na 
Bosnu: na njene ljude, na minula vremena, na ri- 
jetke zapise, sjećanja i pričanja o mnogim previ- 
ranjima i tragedijama. U izboru tema i motiva 
potpuno originalan; u stilu pripovijedanja smiren, 
s izvanredno bogatim zapažanjima. Andrićeva Bo- 
sna u svemu je osvijetljena njegovom životnom 
filozofijom; autor je u slici Bosne razvijao svoju 
ličnu viziju svijeta i života, a manje je težio da 
stvori književni dokument o određenoj povijesnoj 
stvarnosti. 1961. dobio je Nobelovu nagradu za 
književnost. 

Sabrana djela I—XII (1963). 


ANEGDOTA (grč. an ekdoton neizdano; ekdo- 
sis izdanje), uvjerljiv i zbijen prikaz nekog doga- 
đaja s naglašenom završnom riječju ili poentom; na 
najnužnije svedena pripovijetka (pisana i narodna). 
Iznosi kratak događaj, često s dosjetkom ili nekom 
duhovito izraženom misli. Ozbiljne i šaljive — ve- 
ćinom podrugljive — anegdote iznose uvijek nešto 
zanimljivo, nepoznato, a što se nije smjelo, ili se 

Anegdota — Anonimna djela 


nije moglo, ili se nije htjelo saopćiti otvoreno i 
opisno. 

Stoga je osnovna stilska karakteristika aneg- 
dote nedorečenost, privlačna tajanstvenost, nedo- 
puštena misao. Ona je prijeko potreban, čuvstven i 
misaon ljudski odušak u određenoj situaciji, te ima 
najdublje korijene u ljudskom karakteru. Slušaoci 
se mogu anegdotom iživjeti slobodno u onim čuv- 
stvima i mislima o kojima se ne može otvoreno go- 
voriti. 

Duboki psihološki i filozofski smisao anegdote 
u ljudskom društvu osigurava ovome književnom 
obliku neprekinuto trajanje. Anegdota je stalno 
aktuelan književni oblik. 

ANGAŽIRANA KNJIŽEVNOST, v. Književno 
djelo. 

ANOMINACIJA, v. Paronomasija. 

ANONIM (gr. ančnymos neimenovan), književ- 
no djelo kojemu je autor nepoznat: ili je ime za- 
boravljeno i nepoznato, ili je namjerno izostav- 
ljeno, ili je krivo, tuđe ime napisano. Broj takvih 
djela nije malen. Zato su rađeni i posebni leksi- 
koni (v.) anonima. 

ANONIMNA DJELA, djela kojima danas ne 
znamo ime autora ili o njemu nemamo pouzdani- 
jih podataka. U mnogim nacionalnim sredinama i 
književnostima nalaze se vrlo značajna djela — 
pisana većinom u stihu, a manje u prozi — kojima 
su autori ostali do naših dana nepoznati. Kod jed- 
nih djela autori su nepoznati zbog toga što su ona 
rezultat usmenog stvaralaštva, te su se prenoše- 

Anonimna djela — Anouilh, Jean 


njem manje ili više mijenjala, a prvi ili najzna- 
čajniji stvaralac potpuno je zaboravljen. Kod dru- 
gih djela zna se o autoru ili o autorima nešto više, 
ali su svi podaci u osnovi nesigurni i neprovjereni. 
Često anonimna djela imaju vrlo veliku umjetnič- 
ku vrijednost jer su priznata u svjetskoj književ- 
nosti kao značajna ostvarenja; a osim toga odigrala 
su i krupnu ulogu u prenošenju književnih motiva 
i stvaranju književnih interesa. Npr. Beowulf (v, 
Biblija (v.), Carmina Burana (v.), Chanson de ge- 
ste (v.), Cid (v.), Digenis Akritas (v.), Edda (v.), 
Gesta Romanorum (v.), Gilgameš (v.), Kalevala (v.), 
Kalevipoeg (v.), Kokinšu (v.), Lazarillo de Tormes 
(v.), Mahabbharata (v.), Nasrudin-hodža (v.), Panča- 
tantra (v.), Pjesma o Nibelungima (v.), Ramajana 
(v.), Roman de la Renart (v.), Slovo o polku Igo- 
reve (v.), Ši king (v.), Till Eulenspiegel (v.), Tisuća 
i jedna noć (v.), Veda (v.). 

ANOUILH, JEAN (Žan Anuj, r. 1910), suvre- 
meni francuski dramatičar afirmiran već između 
dva svjetska rata. Autor mnogobrojnih drama ko- 
je je štampao pod skupnim naslovom (želeći u nji- 
ma naglasiti zajednički ugođaj i atmosferu koja 
prevladava): Crni komadi (1942), Novi crni komadi 
(1946), Zagrižljivi komadi (1956), Ružičasti koma- 
di (1942), Blještavi komadi (1951). Ističu se drame: 
Antigona (izvedena 1943), Ševa (1953), Ples lopova 
(napisana 1932, a izvedena 1938), Sastanak u Sen- 
lisu, Poziv u dvorac, i dr. 

Literarna tema tjeskobne samoće (jedan od os- 
novnih egzistencijalističkih problema) obrađena je 
i u Anouilhovu teatru. 


Anouilh, Jean — Antikvarijat 


On je među prvima obrađivao antičke teme u 
sasvim moderniziranom izdanju: likovi nose antič- 
ka imena, izražavaju psihologiju modernog čovje- 
ka, rješavaju svoje lične probleme, a samo nekim 
ulomcima u atmosferi podsjećaju na antički ambi- 
jenat. 


ANTIDRAMA (grč. anti protiv, drama radnja), 
naziv koji se javlja u najnovije vrijeme u vezi sa 
suvremenim dramskim stvaralaštvom. 

Neki suvremeni pisci drama (v.) ne donose na 
scenu dramsku radnju na raniji, tradicionalni na- 
čin s dramskim zapletima, s dramskim dijalogom, 
nego se njihovi likovi očituju u slobodnim asoci- 
jacijama, podsvjesnim razmišljanjima, nepoveza- 
nim razgovorima i sl. Budući da u tim dramama 
nestaje ustaljenog klasičnog oblika drame koja se 
postupno razvija, govori se o antidrami. 

U suštini je riječ samo o novom dramskom ob- 
liku, ili o traženju novih oblika, a ne o dokidanju 
dramskog oblika. 


ANTIKA (lat. antiqus star), ukupni naziv za 
grčki, helenistički i rimski kulturni svijet koji je 
bio u stvarnosti vrlo različit, ali su se mogle iz- 
dvojiti i neke opće zajedničke crte (v. Klasika). 

ANTIKLIMAKS, v. Gradacija. 


ANTIKVARIJAT (lat. antiquarius poznavalac 
i oponašatelj starorimskog jezika i književnosti), 
knjižara za upotrijebljene knjige, rijetka izdanja, 
zaostale primjerke neke naklade. 

Antiroman — Antiteza 


ANTIROMAN, naziv koji se često upotrebljava 
za mnoga suvremena ostvarenja s područja roma- 
na. Neki moderni romani, npr. Uliks engleskog ro- 
manopisca James Joycea (1882—1941), nemaju je- 
dnu temu koju bi postupno i s postupcima epske 
naracije (v.) prikazali u njenom rasponu od uvo- 
da, priloga do epiloga. Ranija postupnost i lagani 
razvojni tok radnje i života likova, ustaljeni stilski 
postupci u romanima XIX st., više ne postoje u 
novijim romanima. Primjenjuje se potpuna sloboda 
u prekidanju epske naracije, a ubacuju se različite 
asocijacije, sjećanja, razmišljanja u onim dijelo- 
vima romana gdje se ne bi očekivali umeci prema 
ranijim strukturnim principima romana. 

U tom smislu govori se o modernom romanu kao 
o antiromanu. 

Prirodno je da suvremeni društveni problemi 
traže nove, svoje, suvremene oblike i da moraju 
razbijati starije, tradicionalne forme. Zato je i mo- 
derni roman samo jedna nova etapa u slijedu mi- 
jena u romanu. Upravo je taj oblik u suvremenim 
uvjetima književnog života pokazao velike svoje 
prednosti kad je trebalo prikazati složena društve- 
na previranja. 

ANTITEZA (grč. antithesis opreka, suprotnost; 
anti nasuprot, thesis postavljanje), osnovni oblik 
izražajnosti jezika. 

Jezičko-izražajna osobina koja se sastoji u tome 
da je značenje svake pojedine riječi određeno up- 
ravo suprotnošću (kontrastom) u kojoj ona stoji 
prema riječima sa srodnim značenjem. U opreku, 

Antiteza — Antitužbalica 


ili suprotnost, stavljaju se riječi, rečenice, predme- 
ti, pojmovi, kako bi se u oprečnosti što jače istak- 
nulo značenje i proizveli što snažniji dojmovi. An- 
titeza je stilsko sredstvo u svakodnevnom govoru, 
u retorici kao i u umjetnosti. 

Opreka može biti logička ili stvarna. 

Sve što jezik izražava, izražava pomoću antite- 
ze: u nizu srodnih oblika koji među sobom stoje u 
opreci, u antitezi, jer se u komplementarnom od- 
nosu kontrasta postiže izrazitija konkretizacija sli- 
ke. 

Ona je moguća unutar jedne rečenice. Npr.: 


Djeca su radost i žalost. 
U crnoj zemlji bijelo žito rodi. 
Narodne poslovice 


Moguća je antiteza i dviju rečenica. Npr.: 


Čeg se mudar slidi, tim se lud ponosi. 
Narodna poslovica 


Nebo je crno, zemlja je bijela. 
Theophile Gautier 


Ovdje vam svako bratski ruku steže. 
u tuđem svijetu za vas pelen cvjeta... 
Aleksa Šantić 


ANTITUŽBALICA, u starijim tužbalicama ve- 
činom se izražavala žalost i duboka nesreća nad 
smrću poginulog i nastradalog. Međutim, u tužba- 
licama iz planinskih, gorštačkih krajeva veliča se 
žrtva nastradalog ili poginulog. Njegova se smrt u 


Antitužbalica — Antropomorfizam 


pjesmi prikazuje kao slava i čast za poginulog, za 
njegovu rodbinu i za njegov narod. I u tužbali- 
cama za herojima iz narodne revolucije veliča se 
ideal za koji su oni poginuli i ističe se smirena gor- 
dost što je život žrtvovan opravdano za velike na- 
cionalne ideale. Kako u tim novijim tužbalicama 
nema naglašene tuge kao u ranijim, može se govo- 
riti o antitužbalicama. 

I ovdje kao u slučaju antiromana (v.) i antidra- 
me (v.) riječ je samo o iznalaženju novih oblika, 
jer su strukturne osobine tužbalice (stil, ton, ugo- 
đaj, muzička pratnja, atmosfera) zadržane. Oblik 
tužbalice jedan je od onih oblika koji se obnav- 
ljaju i aktualiziraju kao i drama (v.) i roman (v.). 

ANTOLOGIJA (grč. anthos cvijet, legein birati, 
anthologia biranje cvijeća, izbor cvijeća), zbirka 
izabranih književnih primjera, sastavljena prema 
različitim kriterijima. Danas su antologije vrlo po- 
trebni pregledi književnih ostvarenja. 


ANTROPOMORFIZAM (grč. anthrčpos čovjek, 
morphe€ oblik), predavanje čovjekovih osobina ne- 
koj od izumrlih ili postojećih životinja. I još dalje: 
pridavanje čovjekovih osobina svima ostalim po- 
javama u društvu i prirodi. Naročito u bajci (v.), 
basni (v.), a i u drugim književnim oblicima. 

Antropomorfizam je naglašena osobina čovje- 
kova mišljenja u prvim njegovim povijesnim po- 
čecima. Ali prati stalno čovjeka i kasnije jer je 
čovjeku prirodno i normalno da prema svojoj mje- 
ri prosuđuje svijet oko sebe. Sve su religije i sva 
su božanstva izgrađena prema čovjekovu liku i 
osobinama. 

Apokalipsa — Apokrifi 


APOKALIPSA (grč. apokalyptein otkriti, obja- 
viti, apokalypsis otkrivanje, otkriće), kasnožidov- 
sko-kršćanski spis, napisan i pod utjecajem orijen- 
talnih vjerovanja, govori u proročkim slikama i vi- 
zijama, u tajanstvenom jeziku, o skoroj propasti 
svijeta i božjem carstvu. Apokalipse sadrže impre- 
sivne opise neba i pakla u obliku viđenja ili uputa, 
Kršćani su ih preuzeli iz hebrejske književnosti i 
njegovali kao posebni književni rod. Sastavljači 
uzimaju tajanstvena imena iz Biblije. Za književ- 
nost su ovi spisi važni u pogledu jezika i stravičnih 
slika o propasti svijeta; odatle se kaže apokaliptič- 
ke predodžbe i slike. 

APOKRIFI (grč. apokryphos, skriven, tajan), 
knjige Starog i Novog zavjeta koje nisu u kanonu 
(zakonu) Biblije, a sadrže razmišljanja suprotna 
službenom vjerovanju. Predstavljaju jednu od naj- 
bujnijih grana stare pismenosti u prvim stoljećima 
kršćanstva. Apokrifi ulaze u crkvenoslavensku 
književnost iz grčkih, rjeđe iz latinskih vrela. 
Mnogo su se prepisivali i čitali, i tako prenosili 
neke motive i teme u narodne pjesme i pripovijet- 
ke. Od starozavjetnih apokrifa najpoznatija je 
priča o Abrahamu, a od novozavjetnih najčešće su 
priče o Mariji, Isusu i drugim kršćanskim svecima, 

Apokrifi su donosili i pokoja slobodnija mišlje- 
nja o životu, te vrlo oštre osuđe i kritike službenih 
dogmi. 

Srednjovjekovna apokrifna književnost izvršila 
je važnu ulogu u stvaranju i širenju interesa za 
pripovjednu tematiku. 

Apollinaire, Guillaume — Apostrof 


APOLLINAIRE, GUILLAUME (Gijom Apoliner, 
pravo ime G. A. de Kostrowitzky, 1880—1918), 
francuski pjesnik poljskog porijekia, dramatičar, 
pripovjedač, pokretač nadrealističkog (v.) pravca 
u francuskoj književnosti. Nesređena, nemirna i 
bizarna života, u svemu boemska narav, teško ra- 
njen u ratu (što se odrazilo u njegovu duševnom i 
intelektualnom životu), žučan u polemikama, pre- 
tjeran u ironiji, dao je i svom književnom djelu 
adekvatan biljeg. Ima dodirnih crta s talijanskim 
futurizmom (v.), a u kubističkim deformacijama 
likova i vanjskog svijeta nalazi mnoge poticaje za 
svoje članke, programe, polemike. Ukida tradicio- 
nalan oblik pjesme: svoje pjesme štampa u razli- 
čitim tipografskim formama (zbirka Kualigrami, 
Pjesme o miru i ratu, 1918). Teorijsko obrazlože- 
nje svoga životnog stila, stvaralaštva i pogleda dao 
je u modernističkom manifestu Novi duh (1918), 
zalažući se za potpunu slobodu u izboru motiva i 
oblika: samo takva sloboda može da uoči i izrazi 
složenost suvremenoga ljudskog duha i raznolikost 
senzibiliteta. Djela: Pjesma nevoljenog (1903), He- 
retik i komp. (1910), Ubijeni pjesnik (1916), Alko- 
holi (1913) i dr. 

APOLOGIJA (grč. apologia obrana), govor ili 
spis za obranu jedne osobe, ustanove, religije ili 
pogleda na svijet. Najstariji primjer apologije je 
Platonov (428—347. st. e.) spis u obranu filozofa So- 
krata. 

APOSTROF (grč. apostrepho odvraćan), kva- 
čica kojom se označuje da je u riječi nešto izostav- 
ljeno. 

Apostrof — Aragon, Louis 


Apostrofirati i apostrofiranje (rjeđe se kaže 
apostrofa) predstavlja poseban način izražavanja: 
u govoru se spominje netko od prisutnih, ili se na- 
vodi nenazočna osoba kao da je prisutna, ili se go- 
vornik obraća stvari kao da je živa i razumna, s 
ciljem da stvori što neposredniji i intimniji ugo- 
đaj. Npr.: 

O čujem vas, o poljski cvjetići, 
i tebe, mali, sitni, crveni, 
i tebe, dragi, bijeli, nevini, 
i tebe, plavi, čisti listiću; 
ta vi ste srca moga utjeha. 
S. S. Kranjčević, Angelus 


APOSTROFIRATI, v. Apostrof. 

ARAGON, LOUIS (Lui Aragon, r. 1897), fran- 
cuski pisac i književni teoretičar, publicist. S An- 
dre Bretonom (v.) i dr. osnivač nadrealizma (v.) u 
Francuskoj, koji je formulirao u Raspravi o stilu 
(1927). Iz ovog je doba, između ostalog, i roman Pa- 
riški seljak (1926), u kojem se obrađuje sudbina čo- 
vjeka u složenosti modernog velegrada. Kasnije se 
Aragon potpuno priklanja programu Komunistič- 
ke partije Francuske. Pristaje uz socijalistički re- 
alizam i izlaže svoj stav u raspravi Za socijalistički 
realizam (1935). U novom duhu piše niz romana 
pod zajedničkim naslovom Stvarni svijet. Sudje- 
luje u pokretu otpora (u drugom svjetskom ratu). 
Tu tematiku obradio je u nekoliko djela; npr. zbir- 
ka pjesama Pozdravljam te, moja Francuska (1944), 
roman Komunisti (1949, literarna obrada partij- 
skih drugova, borbenih akcija i političkog života), 

Aragon, Louls — Ariosto, Lodovico 


Sveta sedmica (1958, povijesna slika o vremenu 
Luja XVIII i maršu Napoleona na Pariz, s očitim 
aluzijama na Francusku drugoga svjetskog rata) i 
dr. 
ARCHIPOETA v. Carmina Burana. 
ARETINO, PIETRO, v. Pamflet. 


ARHAIZAM (grč. archaios starinski), zastarjeli 
jezični izraz koji se više ne upotrebljava, ili nije 
više u suvremenoj jezičnoj upotrebi. Od toga treba 
razlikovati upotrebu zastarjelih oblika i zastarje- 
loga jezičnog izraza radi posebnih stilskih i umjet- 
ničkih potreba. 

Upotreba arhaizama može biti i svjesna, ako pi- 
sac želi njima (za jedno određeno jezično područje) 
nešto posebno izraziti i saopćiti. Npr. Balade Pe- 
trice Kerempuha od Miroslava Krleže. 

ARHILOH (Arhhilokhos, VII st. st. €e.), grčki 
pjesnik, prošao je težak i gorak skitnički život na- 
jamnog ratnika, Autor je mnogih žestokih, ogorče- 
nih i otrovnih epigrama (v.) o nekima svojim su- 
vremenicima. 

ARHIV (grč. arhheion upravna zgrada), mjesto 
na kojem se čuvaju službeni spisi, originalni sa- 
stavi, javne i crkvene isprave za naučnu upotre- 
bu i proučavanje. U književnosti znači publikaciju 
koja donosi novu i izvornu građu. 

ARIOSTO, LODOVICO  (Lodoviko  Ariosto, 
1474—1533), talijanski epičar. Živio je na dvorovi- 
ma kao službenik. Pisao je komedije, s kojima nije 
postigao veći uspjeh. Njegove Satire (1534, u terci- 
nama) prikazuju suvremeni život dvorova i papa 

Ariosto, Lodovico — Aristofan 


u naglašenom tonu ironije. Glavno djelo Mahniti 
Orlando (Orlando Furioso, 1515) ima u konačnom 
obliku 46 pjevanja; pjevanja se sastoje od oktava 
(v.), a stihovi su jedanaesterci. Obrađuje se borba 
Saracena protiv Karla Velikog i njegovih vitezova, 
s jasnom aluzijom na ondašnji prodor Turaka u 
Evropu. Talijanska renesansa — sa svom slože- 
nošću društvenog života, fenomenom viteštva i 
idealom ljepote — našla je u Ariostovu Mahnitom 
Orlandu najsavršeniji pjesnički izraz. Djelo je is- 
tovremeno klasično ostvarenje epskog (v.) pjesni- 
štva. 

ARISTOFAN (Aristophančs, 445—385. st. €.), 
najznačajniji grčki komediograf iz Atene. Obrađu- 
je gotovo isključivo suvremeni društveni život on- 
dašnje Grčke. Protivnik je svega novog i moder- 
nog, a brani stari red i običaje. 

Aristofanova komedija jednaka je tadašnjoj 
tragediji vanjskim oblikom. U komediji dolazi više 
do izražaja kor, kojemu je u sredini (ranije u epi- 
logu) posvećena parabaza (grč. parabainein stupiti 
pored, mimo), tj. poseban umetak koji nema veze 
sa samom komedijom. Kor se obraća gledaocima, 
predstavlja se u ime pjesnika, govori o vlastitim za- 
slugama i naporima a napada protivnike. Uz pa- 
rabazu dolazi i agon (ili prizor natjecanja): dvojica 
glumaca s različitim mišljenjem (od kojih je jedno 
autorovo) javno se na pozornici prepiru (v. Agoni- 
stika). 

U pojedine dijelove komedije umetali su se i 
mali lakrdijaški prizori (v. Komedija, o djelima 
Aristofanovim). 


34 


Aristokratizam — Artizam 


ARISTOKRATIZAM, v. Dekadencija, Moderna. 

ARISTOTEL (384—322. st. e.), grčki filozof i 
književni teoretičar iz Stagire u Makedoniji. Uče- 
nik Platonove akademije (v.), učitelj Aleksandra 
Velikog, osnivač peripatetičke filozofske škole, naj- 
svestraniji filozof staroga vijeka i glavni autoritet 
srednjovjekovnim skolastičarima. Filozofske pogle- 
de iznio je u nizu djela pod skupnim nazivom 
Organon (grč. ćrganon oruđe filozofiranja), a za 
nauku o književnosti i umjetnosti važni su njegovi 
spisi Retorika (grč. T&6khne rhetorike Umijeće go- 
vorništva u 3 knjige, 329—323. st. e.) i Poetika (grč. 
Peri poietikćs O pjesničkom umijeću u 2 knjige, 
oko 324). V. Drama, Poetika (Aristotelovi teorijski 
pogledi). 

ARKADIJA (grč. Arkadia), planinski kraj na 
Peloponezu u Grčkoj, koji nastavaju uglavnom pa- 
stiri i čobani. Već je kođ rimskog pjesnika Vergi- 
lija (70—19. st. e.) Arkadija sinonim za pastirski 
i idealan kraj, gdje vladaju mir i jednostavnost 
kao u najstarije doba. A talijanski humanist i pje- 
snik Jacopo Sannazaro (1456—1530) piše djelo 
Arcadia, pastirski roman u stihovima i prozi, s ko- 
jim je u svjetskoj književnosti simbolizirao naziv 
Arkadije kao idealne i nedostižno sretne pastirske 
zemlje. 

ARKADIJEVSKA POEZIJA, v. Ekloga, Idila, 
Pastorala, 


ARTIZAM (lat. ars, franc. art umjetnost), 1. 
težnja u književnosti, i u umjetnosti uopće, da se 
djelo izrazi u vanjskom, formalnom izrazu što sa- 

Artizam — Asonanca 

vršenije i potpunije. Artistička svojstva pokazuju 
se u naročitoj brizi oko dotjerivanja oblika i izraza 
u književnom djelu, a potom u izboru neobičnijih, 
iznimnih motiva i tema. Artizam se javlja kao ot- 
por naturalizmu (v.), a obilježje je moderne (v.) i 
kasnijih književnih pravaca. Kao napor i briga oko 
što savršenijeg oblika nalazi se i u ranijim epo- 
hama, naravno, u različitim očitovanjima; 

2. naziv za pretjerano isticanje formalnih, vanj- 
skih oblika na štetu sadržajnih, što umanjuje um- 
jetničku vrijednost djela. 

V. Dekadencija, L'art pour l'art, Moderna, Sim- 
bolizam. 

ARZA, v. Versifikacija. 

ASINDET, v. Parataksa. 

ASONANCA (lat. assonare sazvučati), 1. pona- 
vljanje samo naglašenih vokala na kraju prva dva 
i svih daljih parnih stihova u pjesmi. Naročito je 
njegovana u provansalskoj i starofrancuskoj knji- 
ževnosti, dok se do danas održala u originalnoj 
španjolskoj romanci, a nalazi se i u našoj književ- 
nosti do sredine XIX st. Posebno kod pjesnika 
Stanka Vraza. 

2. danas se asonanca određuje kao samoglasni- 
čko podudaranje riječi u istom ili u različitim sti- 
hovima pjesme. 


Đurđic, skroman cvjetić, sitan, tih i fin, 
dršće, strepi i zebe kao da je zima, 
zvoni bijele psalme svojim zvončićima. 
potajno kraj vrbe, gdje je stari mlin. 


A.G. Matoš, Srodnost 

Asonanca — Ašikerc, Anton 


Zanimljiv primjer, a ujedno potvrdu i za alite- 
raciju (v.), imamo u pjesmi Jezik roda moga Petra 
Preradovića: 


Zuji, zveči, zvoni, zvuči, 
Šumi, grmi, tutnji, huči, 
To je jezik roda moga. 


U nekim se pjesmama velika pažnja posvećuje 
samoglasnicima: time se u pjesmi ostvaruje naro- 
čit ugođaj i organizira poseban ritam (v.), jer su 
mnogi pjesnici nametnuli glasovima određenu izra- 
žajnu vrijednost, kad je tome pogodovao i smisao 
riječi. Npr. 

Muči, ljubo, mukom umuknula. 


Iz narodne pjesme 

I jeca zvono 
bono, 
po kršu dršće zvuk, 
s uzdahom tuge 
duge 
ubogi moli puk. 

Aleksa Šantić, Veče na školju 

ASTROFIČAN, v. Strofa. 

AŠKERC, ANTON (1856—1912), slovenski pjes- 
nik, dramatičar, putopisac, antologičar. Napušta 
svećeničko zvanje i postaje arhivar u Ljubljani; 
više godina uređuje časopis Ljubljanski zvon. Is- 
taknuti je predstavnik liberalne struje u Sloveniji. 
Sam kaže da »njegova muza nije bljedolika gospo- 
dična, već borbena Spartanka«. Zato odabire one 
teme iz prošlosti Slovenaca, Slavena, iz opće povi- 
jesti, iz suvremenog života, koje mu mogu poslužiti 

Aškerc, Anton — Audio-vizuelna 


programatski i aktivistički da saopći svoje ideje o 
svijetu, životu, o pogledima na umjetnost i knji- 
ževnost, a koje su ideje bile istovremeno program 
liberalnih težnji njegove generacije. Aškerc je iz- 
raziti predstavnik tzv. tendenciozne književnosti 
koja se strasno i nedvojbeno zalaže za određeni 
društveni program i njegovo pragmatističko ostva- 
rivanje, te u njemu nalazi ne samo idejne poticaje 
nego i kriterije za vrednovanje književnih ostva- 
renja. 

Djela: Balade in romance (1890), Lirske in ep- 
ske poezije (1896), spjevovi Zlatorog (1904), Primož 
Trubar (1905), putopisi Izlet v Carigrad, Dva izleta 
na Rusko, različite rasprave, antologije i dr. 

AŠUGI, v. Epski pjevači. 

ATICIZAM, v. Azijanizam, Demosten. 

AUDIO-VIZUELIZACIJA, v. Adaptacija. 

AUDIO-VIZUELNA (nastavna) sredstva (lat. 
audire čuti, videre vidjeti), moderna (nastavna) po- 
magala koja proširuju i produbljuju opseg gleda- 
nja i slušanja. To su: svestrana upotreba gramofo- 
na, magnetofona, radiofonskih izražajnih moguć- 
nosti, filma, likovnih izražajnih oblika, televizije. 

Zadatak im je da u što punijoj formi prikažu 
scenu zbivanja iz bilo kojeg književnog djela pu- 
tem adaptacije (v.) i audio-vizuelizacije (v.). Time 
proširuju i obogaćuju predodžbeni svijet slušača i 
aktiviraju ih u znatno većem rasponu negoli prili- 
kom jednostavnog čitanja. Slušano i viđeno na taj 
način produbljuju doživljaje i spoznaju umjetnič- 
kog djela. 

Audition Colorće — Autograt 


AUDITION COLOREE (franc., odisjen kolore), 
v. Sinestezija. 


AUDITION LUMINEUSE (franc., odisjon limi- 
nez), v. Sinestezija. 


AULOS (grč. aulos frula), instrument na kojem 
se zvuk proizvodi puhanjem, slično oboi i našim 
narodnim aerofonim instrumentima (v.). 

U staroj Grčkoj pratio je aulos elegije (v.), di- 
tirambe (v.) i druge korske pjesme (v.), a pojača- 
vao je u njima zanos, radost, ushićenje; u posebnim 
prilikama i žalost. 


AUTOBIOGRAFIJA (grč. autos sam bios život, 
grapho pišem), književno djelo u kojem je sam pi- 
sac prikazao svoj vlastiti život. Oblici su razli- 
čiti: od dnevnika i memoara do zatvorenog i arhi- 
tektonski razrađenog prikaza, od nizanja i opisa 
događaja do psihološki produbljenog prikaza vla- 
stite ličnosti (tj. do umjetničke autobiografije). Nje- 
govana je bila u svim stoljećima, a pisali su je fi- 
lozof Platon, pisci A, Dante, J. J. Rousseau, J. W. 
Goethe, M. Gorki, i mnogi dr. Često nam ova djela 
mogu mnogo da približe ličnost pisca, njegov ka- 
rakter i pogled na svijet. Ali su autobiografije če- 
sto i nepouzdane, jer prikazuju zbivanja oko pisca 
u prejakom ličnom osvjetljenju. 

Poznate su autobiografije iz naše književnosti 
Život i priključenija Dositeja Obradovića, Moje ži- 
vljenje Ivana Cankara, Moj život Vlaha Bukovca. 

AUTOGRAF (grč. autos sam, grapho pišem), 
tekst nekog djela napisan vlastitom rukom, za raz- 
liku od prijepisa ili kopije. 

Automatsko pisanje — Azijanizam 


AUTOMATSKO PISANJE, v, Nadrealizam. 

AUTOR (lat. auctor množitelj, koji povećava), 
opći naziv za svakog pisca koji piše članke s bilo 
kojeg stručnog ili naučnog područja. 

Na području nauke o književnosti (v.) autor oz- 
načuje pisca, književnika, koji stvara književna 
djela s književnim, umjetničkim namjerama, koji 
ima svoj put u stvaranju i donosi nešto novo, prije 
njega neizraženo i nenapisano onako kako je on 
napisao. U tom se smislu upotrebljava i naziv au- 
torstvo kad se želi reći da je neko djelo stvorio, 
napisao određeni pisac. 

AUTOS SACRAMENTALES, v. Calderćn, Pe- 
dro. 

AVANGARDIZAM, v. Moderna. 

AZIJANIZAM (prema Hegesiasu iz Magnezije), 
novi stil u antiknoj retorici III st. st. e., koji kida 
strogu vezanost, odmjerenost i proporcije staroga 
antičkog govorničkog stila, a zalaže se za kratke 
rečenice s naglašenim ritmičkim, gotovo pjevaju- 
ćim tonom i bombastične zaokrete s obiljem riječi. 

Aticizam, novi smjer (oprečan azijanizmu) u an- 
tiknoj retorici već od II st. st. e., koji traži povratak 
na čisti i jasni klasički stil antičkih pisaca V i IV st. 
st. e. (Tukidida, Demostena, v. i dr.) 

Ciceronizam (prema latinskom piscu i govor- 
niku Ciceronu, v.), od renesanse sve do kraja XIX 
st. razvija se u retorici i stilistici smjer koji se 
oslanja na spise Ciceronove i koji želi naročito 
oponašati sistem i raspored perioda u izlaganju 
građe. 

BAHR, HERMANN (Herman Bar, 1863—1934), 
austrijski kritičar, romanopisac, komediograf. Ko- 
lebljiv u svojim uvjerenjima (preorijentirao se od 
liberalnog i naprednog intelektualca u katolički 
opredijeljenog), značajan je za svoje vrijeme po- 
najviše svojim raspravama o modernoj (v.), natu- 
ralizamu (v.), ekspresionizmu (v.), sudjelujući živo 
u teorijskim borbama i polemikama. Djela: O kri- 
tici moderne (1890), Prevladavanje naturalizma 
(1891), Ekspresionizam (1916) i dr. 

BAHŠI, v. Epski pjevači. 


BAJKA, oblik pripovijetke bogato razvijen u 
svim narodnim (usmenim) i pisanim književnosti- 
ma; posebno i u našoj narodnoj književnosti (v.). 
Bajke su pisali i mnogi književnici, među kojima je 
Danac Hans Christian Andersen (1805—1875) po- 
stao nedostiživi uzor. Za bajku je karakterističan 
odnos prema stvarnom svijetu. U njima je osnov- 
ni element čudesan ili fantastičan, mitološki, koji 
se ne javlja slučajno, nego je bitni, sastavni dio cje- 
lokupnog života, društva i ljudi. Cudesno je izvan 

i iznad ljudi, ono sudjeluje u ljudskom životu, uče- 
stvuje u svim važnim akcijama i javlja se uvijek 
tamo gdje su stvarne snage nemoćne ili da nešto 
učine, ili da nešto riješe. Obrati, raspleti i zapleti 
u kompoziciji bajke izvode se isključivo pomoću 
čudesnog, mitološkog, i upravo zbog toga moraju 
bajke biti komponirane na poseban način. 
Neupoznate prirodne pojave u njima su perso- 
nificirane (v.), tj. prikazane su kao lica koja misle, 
žele i hoće, a izumrle, izmišljene ili realne živo- 
tinje su antropomorfirane (v.), tj. poprimile su oblik 
ljudi. Sve ono što se nije moglo objasniti, kao i 
sve ono što se nije moglo nadvladati, djeluje slično 
ljudskoj pojavi i ljudskim osobinama. I zato su 
neiscrpni problemi i pogledi koji su izraženi u 
narodnim bajkama. 
Jedna od naših najljepših bajki jest Baš-Čelik. 
Narodna bajka komponirana je na zakonima 
usmenog (oralnog) izraza i saopćavanja i pokazuje 
razvijene stilske karakteristike određenog knji- 
ževnog oblika. Umjetna (pisana) bajka preuzima 
motive i teme iz narodne bajke, svestrano koristi 
njenu osebujnu atmosferu, ali autor bajki koristi 
— sasvim nužno — mogućnosti i zakonosti pisanog 
izraza i pisanog načina saopćavanja. 
Mnogobrojne zbirke bajki raznih naroda i iz 
raznih razdoblja izvršile su odlučnu ulogu u raz- 
voju nacionalnih književnosti kao i svjetske knji- 
ževnosti, a posebno u razvijanju književnog ukusa 
i interesa za književno stvaralaštvo. 
BAJRONIZAM, v. Byron. 


BAK, v. Buck, Pearl. 


42 


Balada 


BALADA (provansalski balar plesati; keltski 
balad pjesnička pripovijest; talijanski ballata, pro- 
vansalski ballada plesna pjesma), oblik pjesme s 
izrazito sumornim ugođajem i tragičnim raspletom 
teme. Vrlo star oblik pjesme u svim književno- 
stima. Kod sjevernih evropskih naroda (u Škot- 
skoj i Danskoj, na Fararskim otocima i drugdje) 
balada ima oblik pravilnih strofa a izvodila se pje- 
vajući i uz ples. U njoj se redovito pjeva o ljud- 
skim stradanjima i nesrećama, o čovjekovoj borbi 
s mračnim i tajanstvenim silama, ili s unutarnjim 
nagonima i strastima koje gospodare čovjekom. 
Atmosfera najveće sumornosti i dah smrti daju 
baladi teške i tamne ugođaje. U prikazivanju do- 
gađaja u baladama ističe se lapidarnost: donose se 
snažne i sažete situacije, neposredni sukobi i na- 
gle odluke, 

Mnogo je njegovana kod različitih naroda i us- 
pješno je odrazila neka povijesna zbivanja. Zato se 
u pogledu balada osjećajući naglašene nacionalne 
razlike u izboru motiva i tema te u općem filozof- 
skom i umjetničkom gledanju na svijet. 

Velik interes za ovaj oblik pobudio je u XVIII 
st, engleski pisac Thomas Percy zbirkom engles- 
kih i škotskih balada (1765). Kasnije pišu izvan- 
redne balade Johann W. Goethe (1749—1931) i 
Friedrich Schiller (1759—1801), a kod nas se naj- 
više prevodi balada Lenore njemačkog pjesnika 
G. A. Biirgera (1747—1794). Mnogi su naši knji- 
ževnici njegovali baladni oblik: France Prešeren, 
Stanko Vraz, Petar Preradović, August Šenoa, Jo- 


43 


Balađa — Balzac, Honorć de 


van Jovanović Zmaj, Miroslav Krleža, Dragutin 
Tadijanović, Vlado Vlaisavljević, Irena Vrkljan i 
dr. 

U narodnoj usmenoj književnosti balada zauzi- 
ma vrlo značajno mjesto. Ona ima oblik sažete 
pjesničke novele s ustaljenom trodijelnom struktu- 
rom i redovno je astrofična, tj. bez pravilnih stro- 
fa. Koncepcija narodne balade u osnovi je dramat- 
ska; radnja se izlaže dramatskom napetošću, ne- 
predviđenim zaokretima u osnovnom elegičnom i 
sumornom tonu. U narodnim baladama dominiraju 
velike strasti, izrazita mišljenja, impulzivni karak- 
teri koji već u sebi nose neke klice vlastite tragič- 
nosti. Likovi u baladama izvode iz svega teške, 
duboke zaključke, jer u svoje postupke unose svu 
svoju ličnost. Naše su narodne balade stekle iz- 
nimno mjesto i zbog toga što su ti likovi u sebi 
nosili složene psihološke probleme i velike misli. 
Tragika glavnih likova potresno je djelovala na 
njihovu okolinu i izvršila je u njoj prijelomnu ulo- 
gu u shvaćanjima i odnosima. Više nego ijedna 
druga pjesma balada je govorila o tome do kojih 
sve spoznaja i razočaranja dovodi ljude neizmiš- 
ljena, realna životna drama. 

Svjetski je interes pobudila naša narodna ba- 
lada Hasanaginica, odštampana prvi put u djelu 
Alberta Fortisa Viaggio in Dalmazia, Venezia, 
1794. 


BALZAC, HONORE DE (Onore d Balzak, 1799 
—1850) francuski romanopisac i komediograf, iz- 
nimna pojava po obimnosti književnog djela, po 
ostvarenjima na području romana i po značenju 

u svjetskoj književnosti. Balzac počinje književnu 
djelatnost kao novinar, ali uskoro piše pripovi- 
jetke i romane s građom, likovima i običajima iz 
svoga neposrednog društva, ne ostavljajući po 
strani iz aktuelnog društvenog zbivanja ni jednu 
značajniju pojavu ili problem, pomoću kojih bi mo- 
gao nešto pokazati, objasniti, reći. Obradio je ne- 
pregledni broj likova iz svih društvenih slojeva, 
stvorivši tako najpotpuniju sliku francuskog dru- 
štva prve polovine XIX st. U svojim stvaralačkim 
vizijama Balzac je vidio određeni zaokruženi i pot- 
puni svijet ljudi, njihovo društvo i probleme; o 
njima je svima pisao, razmišljao je i asocirao o 
svemu što je vidio, sa strasnom željom da izradi što 
potpuniju i što puniju književnu sliku i ocjenu. 
Zato je glavnom i ukupnom svojem djelu dao za- 
jednički naslov Ljudska komedija (La comedie hu- 
maine, 1829—1842), želeći izrazom komedija pod- 
vući punoću i svestranost prikaza ljudi i njihovih 
nastojanja. Sam kaže 1842. u predgovoru: »Prva 
ideja Ljudske komedije rodila se u meni kao san... 
Sada se pretvara u stvarnost... Ideja se rodila 
u konfrontaciji između čovječnog i životinjskog.« 
Podijelio ju je na Studije društvenog života, Filo- 
zofske studije i Analitičke studije. 

Balzac je pažljivo promatrao svoje društvo, u 
njemu je živio njegovim životom i ništa mu nije 
ostalo nepoznato. Zato je mogao dati ocjenu svoga 
doba, u kojoj je vidljivo puno raslojavanje društ- 
venih odnosa, gubljenje iluzija u ranije ideale i 
okrutno sukobljavanje interesa u jednom društvu, 
gdje su osnovne sile bile novac, imanje, veze, po- 


45 


Balzac, Honor& de — Banjević Mirko 


ložaj. Neprolazna je veličina Balzacova upravo u 
tome što je najčišćom umjetničkom savješću obli- 
kovao sliku svoga doba, ne praveći kompromise ni 
s kakvim društvenim potrebama, pa ni sa svojim 
ličnim ambicajama i uvjerenjima. 

Poznatiji su romani: Žena od trideset godina, 
Čiča Goriot (1834), Eugćnie Grandet (1833), Izgub- 
ljene iluzije (1837—1843), Sjaj i bijeda kurtizana, 
Seljaci (1844) i dr. (v. Roman). 

BALJMONT, KONSTANTIN  DMITRIJEVIČ 
(1867—1942), ruski pjesnik, esejist, prevodilac (pre- 
vodio Calderona, Percyja, Shelleyja, Poea, Haupt- 
manna, Ibsena i dr.). Prodor simbolizma u Rusiju, 
oktobarska revolucija, životne nedaće (pokušaj sa- 
moubistva), mnogobrojna putovanja po cijelom svi- 
jetu, dala su pečat njegovu stvaralaštvu. Zbirka 
stihova (1890) i Pod sjevernim nebom (1894) pod 
utjecajem su ruskih pjesnika XIX st., a djela Bit 
ćemo kao sunce (1903), Liturgija ljepote (1905), 
Zeleni vrt (1909), odražavaju tendencije simbo- 
lizma (v.), koje se u Rusiji nazivaju i dekadentiz- 
mom (v.). 

BANDURIST, v. Duma. 

BANJEVIĆ, MIRKO (r. 1905), crnogorski pjes- 
nik. U prvim zbirkama (Pobune uma, 1930, Šume, 
1937, Ognjena jutra, 1940) izrazitije mjesto zauzi- 
maju socijalni motivi. Tematiku narodne revolu- 
cije uspješno obrađuje u poemama (Sutjeska, 1946, 
Njegošev spomenik, 1947, Zvjezdani voz, 1951, Bez- 
dani, 1956). 1950. izašle izabrane pjesme Zemlja 
na kamenu. 

BAR, v. Meistergesang. 

BARAC, ANTUN (1894—1955), književni pov- 
jesničar i kritičar, esejist. U hrvatsku je nauku 
o književnosti uporno unosio šire evropske aspekte 
i poglede, trudeći se da suvremenim književnim 
kriterijima ocijeni pisce i književne probleme. Ve- 
liku je pažnju u proučavanju djela posvećivao 
književnom jeziku, formalnoj dotjeranosti i umjet- 
ničkom izrazu. Potpunije je i s uspjehom analizi- 
rao piščevu ličnost ulazeći u njegov intimni svijet 
te ocjenjujući stupanj obrazovanja i pogleda na 
život. Barčeva povijesno-književna metoda ima 
značajke sociološkog, psihološkog i estetskog gle- 
danja u kojemu se književnom stvaralaštvu pri- 
znaje autonomni karakter — unutar određenog 
doba i društva. Zato je Barac kritički suzbijao hi- 
storicističke i nacionalističke kriterije, a uvijek na- 
glašavao dublje humanističke vrijednosti u književ- 
nom ostvarenju. 

Djela: V. Nazor (1918), Knjiga eseja (1924), A. 
Šenoa (1926), Članci o književnosti (1934), Hrvat- 
ska književna kritika (1938), Vidrić (1940), Knji- 
ževnost i narod (1941), Mažuranić (1945), Veličina 
malenih (1947), Književnost ilirizma (1954), Jugo- 
slavenska književnost (1954) i dr. 

BARBARIZAM (grč. barbaros negrčki, stran, 
tuđ), jezička kovanica ili fraza složena prema stra- 
nim jezicima. Barbarizme valja zamjenjivati iz- 
vornim književnim i narodnim riječima, ukoliko 
postoje dobre i jezično razrađene zamjene, Ali je 
priliv tuđica u svakom jeziku do izvjesne mjere 

neizbježiv i znači izvjesno bogaćenje nacionalnog 
jezičnog rječnika, jer nijedan jezik ne može dati 
svoje izvorne riječi za sve suvremene naučne i teh- 
ničke termine. 

BARD (engl. i kelt. pjevač), dvorski pjevač sta- 
rih keltskih junačkih i obrednih pjesama. Tragove 
nalazimo već od IX—XV st. u Irskoj, Walesu, Škot- 
skoj, u galskim, irsko-galskim, velšanskim i škot- 
sko-galskim područjima. Termin barditus javlja 
se već oko 1700. kao tobožnji naziv za staroger- 
manski stalež svećenika — pjesnika, a na temelju 
podataka u djelu Germania rimskog pisca Tacita 
(65—115). Još u srednjem vijeku mnogi dvorski 
pjevači pjevali su u obrednim svečanostima, uz 
pratnju harfe, o bogovima i junacima, razvijajući 
time poseban interes za staro germansko doba. Na 
sličnim tradicijama razvit će se oko 1770. u Nje- 
mačkoj tzv. bardsko pjesništvo (v. Ep). 

Engleski pjesnik James Macpherson (1736— 
1796) proglasio je svoje vlastite pjesme kao ostatke 
pjesama keltskog barda Ossiana. 

BAROK (portug. barrocco nepravilan, kriv, is- 
krivljeni biser), izvorno znači iskrivljeno, pretje- 
rano, izopačeno. 

Naziv se najprije upotrebljava u povijesti um- 
jetnosti (u slikarstvu, kiparstvu, arhitekturi) te u 
muzici, i to ponajviše za razdoblje XVII st.; odatle 
je prešao u povijest književnosti. Barok počiva na 
kršćanskoj i katoličkoj slici svijeta, a glavni nje- 
govi predstavnici regrutiraju se upravo iz vodećih 
dvorsko-katoličkih krugova (u Španiji, Francuskoj 
i dr.). Označava stilski smjer koji razbija harmo- 

nijske forme i proporcije renesanse, a teži za pre- 
tjerivanjem u načinu izražavanja, za traženjem iz- 
raza koji bi govorio mnogo više nego što se osjeća 
i misli. Ističu se suprotnosti i unutrašnje napeto- 
sti, razlike između ovozemaljskog i zagrobnog ži- 
vota, između racionalnoga i iracionalnog stava, 
između konfesionalne religije i mistike. U književ- 
nom izrazu naglašeni su retorički elementi, česta 
je alegorija, ponavljaju se tzv. zajednička mjesta, 
tj. topoi (v.). Središte su barokne književnosti ro- 
manske zemlje (npr. u Španiji Calderon, v., Lope 
de Vega, v., i dr., u Francuskoj klasicistička dra- 
ma, v.), gdj su neka obilježja baroka nazvana i po- 
sebnim imenom; npr. u Španiji gongorizam (v.), u 
Italiji marinizam (v.), u Francuskoj preciozna (v.), 
tj. izvještačena, afektirana, kaćiperska književnost. 

Izraz barok upotrebljava se i u širem značenju 
za književna djela druge polovine XVI i za XVII 
st., u kojima su se iznosile velike suprotnosti, npr. 
veličanje askeze, pustinjaštva, s jedne strane, i ži- 
votne raspuštenosti, s druge strane; ili idiličnost i 
naturalizam; ili veličanje života i besmislenosti 
življenja i dr. 

Najvišim pjesničkim ostvarenjem smatra se ep 
u stihovima, koji se javlja u to vrijeme kod mno- 
gih naroda. Uz ep (v.) najznačajniji uspjesi postig- 
nuti su u drami (v.). Samo razdoblje baroka veže 
se uz mnoge velike književnike; donekle i uz veli- 
koga engleskog dramatičara W. Shakespearea (1564 
—1616), uz španjolskog romanopisca M. Cervan- 
tesa (1547—1616). 

U našoj književnosti neke crte baroknog stila 
nalazimo u djelima Ivana Gundulića (1588—1638). 

BASMA, neke čudne i tajanstvene riječi koje 
izgovaraju vrači i vračare u posebnim prilikama, 
kada žele izliječiti od bolesti, uroka, otkloniti zlo, 
spriječiti grom, sušu, poplavu i sl. Budući da su 
riječi neobične, iznimne, nepoznate, pridaje im se 
čudesna i čudotvorna moć. 

Takva su bajanja, zaklinjanja, bila posebni ob- 
lici molitve u kojima su se zazivali dobri duhovi i 
dobri bogovi da pomognu, a tjerali se zli. Za knji- 
ževnost su posebno značajni, jer su bili dotjerani i 
ritmički izgrađeni tekstovi, puni snažnih poetskih 
slika. Npr. zaklinjanje protiv dugotrajne kiše kraj 
Nove Gvineje iz Novog Mecklenburga: 


Rak se povlači natraške, 
Kišo, povuci se. 
Trepang se povlači, 
Kišo, povuci se. 

Jež se povlači, 

Kišo, povuci se. 


U nauci se basme nazivaju i egzorcizmi (grč. 
eksorkismć6s zaklinjanje). 

BASNA, kraća, zapravo sažeta novela, vrlo bli- 
za anegdoti (v.), a razrađena na likovima životinja 
i osebujnoj tematici, s njima povezanoj. U likovi- 
ma životinja prikazuju se ljudski karakteri, njiho- 
vi postupci i djela u životu, njihov moral i životni 
ideal. Težište je upravo na prikazu karaktera, a 
manje složenijih zbivanja, radnje i događaja. Zbog 
toga su basne nužno kratke i dramski koncipirane. 


50 


Basna 


Da bi se u kratkoj formi moglo što više reći, 
način je izražavanja u basni izrazito dijaloški. Sva- 
tko izgovara upravo one riječi i misli koje su nje- 
mu svojstvene i na način kako to on jedini može. 
Odatle u basnama istinska, neposredna uvjerlji- 
vost, kakva se može naći samo u pravim dramama. 


Basna je njegovan oblik u svima narodnim 
književnostima i potječe iz najstarijih razdoblja 
ljudskog društva. Nije mogla nastati samo na je- 
dnom mjestu, niti je mogla proizaći isključivo iz 
jednog vrela. Vraćali su joj se i književnici u svim 
razdobljima. U narodnim (usmenim) književnosti- 
ma uspješno je njegovan oblik. 

U starodrevnoj Indiji oblik basne zauzimao je 
gotovo centralno mjesto. 

U antičkoj Grčkoj dao je basni klasičan oblik 
grčki basnopisac Ezop (VI st. st. e.) sa svojim Zbor- 
nikom basana koje su nam očuvane u obradi rim- 
skog pisca Fedra (živio u I st. n. e.). U svim kasni- 
jim stoljećima ostao je Ezop u pogledu basne ne- 
dostiživi ideal, a stil basne opravdano je nazivan 
tzv. ezopovskim jezikom (govorom). 

S velikim uspjehom oživljava književni oblik 
basne francuski pjesnik Jean de la Fontaine (1621 
—1695) s djelom Basne. Ruski književnik Ivan A. 
Krilov (1768—1844) nije toliko ovisio od ranijih 
basnopisaca. U zaključnim poentama svojih basana 
poslužio se uspješno epigramatskim sentencijama, 
od kojih su neke postale aktuelne fraze u ruskom 
društvu. U našoj je književnosti basne pisao Dosi- 
tej Obradović, a književno razdoblje prosvjetitelj- 

stva (v.) smatralo je ovaj oblik kao jedan od glav- 
nih i najznačajnijih. 

Danas basnu u sažetijem obliku piše uspješno, 
s naglašenom satiričkom notom na suvremene po- 
jave, književnik Gustav Krklec (Telegrafske ba- 
sne). 

BAŠČANSKA PLOČA, jedan od najstarijih 
pisanih spomenika hrvatskog jezika i pisma glago- 
ljice s kraja XI st. (oko 1100). To je oveća kamena 
ploča na kojoj je zabilježeno da je kralj Zvonimir 
dao mjesnoj crkvici Sv. Lucije, u blizini Baške na 
otoku Krku, jednu njivu. Original se čuva u Jugo- 
slavenskoj akademiji znanosti i umjetnosti u Za- 
grebu. 

Na glagoljičkom pismu i hrvatskom jeziku (v. 
Glagoljska književnost) očuvani su mnogi rukom 
pisani misali, brevijari, zbirke molitava, crkvene 
pjesme, propovijedi i sl. Jedno od najznačajnijih, 
prvih i najljepše izvedenih rukopisnih djela te vr- 
ste jest Misal kneza Novaka (1368), a zatim Misal 
vojvode Hrvoja (početak XV st.) i dr. 

BATUŠIĆ, SLAVKO (r. 1902), književnik; glav- 
nu je pažnju posvetio kazališnom radu (preveo oko 
30 drama s francuskog i njemačkog jezika, zatim 
kao redatelj, autor drama, urednik časopisa, osni- 
vač muzeja, kao profesor na Kazališnoj akademiji 
u Zagrebu). Pisao je pjesme, novele (npr. Čuda i 
čarolije, 1931), romane (Na dragom tragu, 1933, 
Argonauti, 1936, Laterna magica, 1958), ali je zna- 
čajne uspjehe postigao i kao putopisac (Kroz za- 
padne zemlje i gradove, 1932, Od Kandije do 

Hammerfesta, 1937, Od Siene do Haarlema, 1941, 
Rembrandtu u pohode, 1952). 


BAUDELAIRE, CHARLES (Šari Bodler, 1821— 
1867), francuski liričar, književni i likovni kritičar, 
autor izvanrednih pjesama u prozi, najznačajnija 
je pjesnička ličnost za modernu evropsku poeziju, 
za njen pjesnički izraz i tematiku te za sve njene 
teorijske preokupacije. Nesporazumi i trzavice u 
obitelji s majkom, poznanstvo i život s mulatki- 
njom Jeanne Lemer (poznata pod imenom Jeanne 
Duval), skrajnje nesređen život (pokušaj samoubi- 
stva), duboki sukobi s društvom, prevođenje A. E. 
Poea, odlučni su poticaji u njegovoj poeziji. Ali je 
Baudelaire u izboru motiva, izraza, jezika, ugođa- 
ja i atmosfere potpuno nova i izvorna pjesnička 
ličnost. 

Glavno autorovo djelo, istovremeno i temeljno 
za svu kasniju poeziju, Cvijeće zla (1857, drugo iz- 
danje 1861 i treće povećano 1869) izazvalo je sve- 
stranu diskusiju. Ipak, Baudelaireovi poetski mo- 
tivi, sugestivnost potpuno novih metafora, snaga i 
neposredna životnost simbola, najviša dotjeranost 
jezika, složenost u zapažanjima (oživljavanje sine- 
stezije, v.), izborile su Baudelaireovim ostvarenji- 
ma neprijeporna priznanja. 

Poslije autorove smrti izlaze članci Romantička 
umjetnost (1868), Estetički kurioziteti (1868), Male 
pjesme u prozi (1869), Vještački raj (v.) i Prepi- 
ska. Kod nas je prvi i potpunije o Baudelaireu pi- 
sao A. G. Matoš (v.). 

BAUMGARTEN, G, ALEXANDER, v. Estetika. 

BEAUMARCHAIS, PIERRE-AUGUSTIN CA- 
RON DE (Pjer Ogisten Karon d Bomarše, 1732— 
1799, francuski komediograf. Napisao je trilogiju 
Seviljski brijač (prikazivan 1775), Figarov pir 
(1784) i Krivnja majke (1792). U francusku drama- 
turgiju (v.) unosi složeni zaplet, neobične i izne- 
nadne obrate, žive dijaloge. Osobita je vrijednost 
u izvanrednim monolozima u kojima iznosi i svoje 
liberalne poglede, kritikuje aristokraciju i klasne 
nepravde. Njegova su djela poslužila za libreto (v.) 
operama Seviljski brijač (kompozitor Rossini) i Fi- 
garov pir (kompozitor Mozart). 

BECKETT, SAMUEL (Semuel Beket, r. 1906). 
irski pripovjedač i dramatičar. Bio je sekretar 
James Joycea (v.), koji je na nj izvršio velik utje- 
caj. U cjelokupnom djelu Beckettovu dominantna 
je jedna osnovna tema: praznina, raspadanje i pro- 
past kasnograđanskog društva i dehumanizirajuća 
slika čovjeka. Veću je pažnju izazvao kao pred- 
stavnik teaterskog avangardizma (v. Drama, izv. 
»apsurdnog« teatra ili teatra apsurda. Kod nas su 
poznate njegove drame: Čekajući Godota (1958), 
Krappova posljednja vrpca (1959), Komedija i dr. 
Roman: Murphy (1939), trilogija Molloy (1951), Ma- 
lone umire (1952), Bezimeni (1953) i dr. 

BEĆARAC, v. Distih. 

BEECHER, STOWE  HENRIET (1811—1896), 
američka spisateljica koja je u svojim djelima po- 
pularizirala temu o ropstvu Crnaca u Americi. Po- 
budila je u cijelom svijetu veliku pažnju svojim 
djelom Čiča Tomina koliba (1852), koje je prevođe- 


54 


Beecher, Stowe _ — Beowulf 


no na mnoge jezike i koje je u vrlo simpatičnim 
bojama pokazalo stradanja i patnje Crnaca. 

BEGOVIĆ, MILAN (1876—1948), profesor knji- 
ževnosti, dramaturg i režiser. Poznavalac moderne 
talijanske književnosti; pod njenim utjecajem u 
nekim stilskim postupcima i slobodnijem izboru 
tematike. Središnje mjesto u književnim motivima 
kod Begovića — jednako kad obrađuje naše ljude 
ili ljude bez određene nacionalne pripadnosti — 
zauzimaju složeni erotski problemi. Pisao je pje- 
sme (npr. Knjiga Boccadoro, 1900), novele (npr. 
Kvartet, 1936, Puste želje, 1942), romane (npr. Du- 
nja u kovčegu, 1921, Giga Barićeva i njezinih se- 
dam prosaca, 1940, Sablasti u dvorcu, 1952), eseje, 
putopise (Po Italiji, 1942). Značajniji je kao dra- 
matičar; između dva svjetska rata najplodniji hr- 
vatski dramski pisac (npr. Božji čovjek, 1924, Pu- 
stolov pred vratima, 1926, Bez trećega, 1931, I Lela 
će nositi kepelin, 1936. i dr.). 

BELETRIST, v. Književnost. 

BELETRISTIKA, v. Književnost. 

BEOWULF (Beovulf, VIII st.), najstariji engle- 
ski ep o junačkim djelima gaetskoga kralja Beo- 
wulfa koji pomaže danskom kralju. Radnja se do- 
gađa u neobičnoj, sjevernoj sredini, punoj fanta- 
stičnih likova; uz poganska vjerovanja dolaze i krš- 
ćanski elementi. Ep je zasnovan na anglosakson- 
skoj predaji i predstavlja jedino cjelovito djelo 
koje obuhvaća junačke pjesme sjeverne i srednje 
Evrope. Sačuvan je u rukopisu iz X st., a legen- 
darno-povijesna radnja zbiva se u VI st. Napisan 


GH) 


Beowulf — Bevk, France 


je u aliteracijskom stihu (tj. ponavljaju se isti gla- 
sovi, ili skupina glasova, u naglašenim slogovima, 
redovito na početku nekoliko riječi u stihu). 

BERANGER, PIERRE-JEAN DE (Pjer Žan d 
Beranže, 1780—1857), francuski pjesnik. Napisao je 
mnogo pjesama (tzv. šansone, v.) koje su se javno 
pjevale i koje su ga proslavile; odlikovale su se 
humanističkim i satiričkim ugođajima, kritikom fe- 
udalnoga i aristokratskog društva, a osjećajnim i 
sentimentalnim zalaganjem za malog čovjeka i nje- 
gove sloboštine. U zbirci Pjesme (Chansons, 1821), 
i kasnije mnoga povećana izdanja) njegovao je kult 
Napoleona kao narodnog, pučkog heroja koji je 
imao velike naklonosti za malog čovjeka. 


BEVK, FRANCE (r. 1890), slovenski književnik. 
Književni rad započeo pjesmama (Pesmi, 1921), ali 
se razvio u jednog od najizrazitijih i najplodnijih 
predstavnika slovenske psihološke proze. Objavio 
je više zbirki novela i pripovijesti (npr. Kresna 
noć, 1927, Krivda, 1929, Železna kača, 1932, Pra- 
vica do življenja, 1939, Med dvema vojnama, 1946, 
Obračun, 1950, Iskra pod pepelom, 1956, i dr.), autor 
je povijesnih i suvremenih romana (npr. Znamenje 
na nebu, trilogija, 1927-1929, Človek proti človeku, 
1930, Kaplan Martin Čedermac, 1938, njegovo naj- 
bolje djelo i dr.), drama, putopisa (Izlet na Špan- 
sko, 1936, Deset dni v Bolgariji, 1938). Bevk se 
ubraja među najbolje omladinske pripovjedače 
(npr. Tatič, 1923, Lukec išče očeta, 1932, Pastirci, 
1935, Peter Klepec, 1940, Čarovnica Čirimbara, 

1939, i dr.). Napisao je Knjigu o Titu (1954), mno- 
go prevodio (sa svih slavenskih jezika, s njemač- 
kog). 

Izabrani spisi I—VIII (1851—1960). 

BEZRUČ, PETAR (pseudonim za Vladimira Va- 
šeka, 1867—1958), češki pjesnik i pripovjedač. Sam 
je izabrao pseudonim Bezruč (sakat, kljast), često 
ime u Beskidima, sa željom da bude bard (v.), va- 
tes svoga kraja, rudarske Šleske i Beskida. Svojem 
pjesničkom djelu Bezruč je namijenio prvenstveno 
aktivistički i revolucionarni zadatak: ne samo osuda 
teških prilika nego i poziv u borbu protiv eksplo- 
atatora. Potresne su balade o patnjama šleskih ru- 
dara Maryčka Magdonova, Ostrava, Ja i dr. 

Djela: Šleske pjesme (1903, i kasnije mnoga po- 
većana izdanja), zbirka pjesama Plavi jasenar 
(1930) i dr. 

BEYLIZAM, v. Stendhal. 

BIBLIJA (grč. biblion knjiga, u crkvenoj jezič- 
noj upotrebi Sveto pismo), od V st. uobičajeno ime 
za zbornik hebrejskih svetih knjiga koje priznaju 
i kršćanske crkve (za ove Sveto pismo Starog za- 
vjeta). Tekstovi su nastali između 1000. i 100. g. st. 
€., a sabralo ih je i redigiralo židovsko svećenstvo 
u razdoblju od 400. do 100 g. st. e. Iako je u uređi- 
vanju i sređivanju tekstova bila odlučna teokratska 
židovska ideja, ipak su u Bibliji djelomično oču- 
vani primjeri starohebrejske književnosti koje su 
mnogi mitovi, likovi i teme postali opća i univer- 
zalna kulturna svojina. 

Biblija se sastoji od Starog zavjeta, pisanog ve- 
ćim dijelom na hebrejskom jeziku, manjim na ara- 

mejskom; ovamo se pribraja niz knjiga koje se 
označavaju kao apokrifi (v.). A drugi dio je Novi 
zavjet, pisan na grčkom jeziku. 

U Bibliji se nalazi više značajnih povijesnih 
knjiga. 

U Pentateuhu (ili Pet knjiga) nalazi se mitska 
povijest izraelskog naroda; između ostalog likovi 
Samsona, Davida, Golijata i dr. Knjiga psalama, 
koje je najveći dio nastao između 400. i 100. st. e., 
sačuvala je potresne pjesme o patnjama i strada- 
njima. Plač Jeremijin donosi tužbalice nad razo- 
renim gradom Jeruzalemom. Pjesma nad pjesmama 
predstavlja zbornik ljubavnih pjesama nedostižne 
vrijednosti i ljepote. Priče Salamunove su hebrej- 
ske narodne poslovice i izreke. Knjiga propovjed- 
nikova, nastala oko 300. st. €., govori o svijetu i ži- 
votu. Slijede Knjiga o Jobu, Knjiga o Ruti, Knjiga 
o Juditi (v. Marulić, Marko), Knjiga dnevnika i dr. 

BIBLIOFIL, v. Bibliografija. 

BIBLIOGRAFIJA (grč. biblos papir, knjiga, 
gra&phein pisati, biblion knjižica, knjiga, list), 1. u 
užem smislu štampani ili rukopisni popis knjiga i 
ostalih publikacija, izrađen prema različitim krite- 
rijima i zadacima; 2. u širem smislu naučno sa- 
kupljanje tekstova, proučavanje i sistematiziranje. 

U svakom naučnom i književnom radu biblio- 
grafija je prijeko potreban i koristan priručnik. 

Bibliofil, poštovalac i ljubitelj knjiga. 

BILINE (rus. bylina ono što je bilo, starina), 
ruske junačke, epske pjesme s temama iz prošlosti. 
Izvorno su ih pjevali, većinom bez instrumentalne 

pratnje, skoromosi (v. Epski pjevači) i prenosili po 
svim krajevima. U XIX st. usmeno ih prenose 
skazitelji (v. Epski pjevači), vješti improvizatori 
i rapsodi (v.) ruskih narodnih pjesama. 

Porijeklom su iz Kijevske Rusije (K—XI st.), a 
pjevaju ponajviše o velikom knezu Vladimiru, 
njegovim borbama s Tatarima te o epskim likovi- 
ma Ilji Muromcu, Dobrinji Nikitiču, Aljoši Popo- 
viču i dr. Procvat su biline doživjele u novogorod- 
skom okrugu u XIV st. s glavnim likom trgovca 
Sadka. Kasnije se šire po svoj Rusiji i održavaju 
se kao tradicija sve do naših dana. 

BIOGRAFIJA (grč. bios život, gr&pho pišem), 
životopis. Prikaz i opis života u jednom djelu. Vrlo 
korisna djela koja nam mogu mnogo osvijetliti 
dublju vezu između piščeva života i stvaralaštva. 
U novije se vrijeme mnogo pišu i romansirane bio- 
grafije: život se pisca, ili neke druge ličnosti, pri- 
kazuje u širokom zamahu jednog romana. 

U srednjovjekovnoj srpskoj književnosti bio- 
grafije su bile njegovane kao posebna književna 
tradicija i književni oblik za prikaz života srpskih 
srednjovjekovnih vladara i crkvenih dostojanstve- 
nika. Biografije su izašle iz hagiografija (v.) i za- 
držale su sve njihove značajke, posebno glavnu, 
da prikažu živote i djelovanja državnika kao pra- 
vedna, pohvalna i pozitivna. Prvi je biograf (ili 
hagiograf) bio Sava Nemanjić s djelom Život sv. 
Simeuna. Jednim od najboljih biografa smatra se 
Teodosije, hilandarski monah iz XIII st. i autor 
Života sv. Save. 

BIOGRAFSKA KRITIKA, v. Kritika. 

BIOGRAFSKA STILISTIKA, v. Stilistika. 


BIOGRAFSKI METOD, v. Pristup književnom 
djelu. 


BJELINSKI, VISARION GRIGORJEVIČ (1811 
—1846), ruski književni kritičar i teoretičar. Pisao 
je temeljite ocjene ruskih književnika (Ljermon- 
tova, Gogolja, Puškina i dr.), utjecao je na kasni- 
je književne kritičare (Dobroljubova, Černišev- 
skog, v. i dr.), dao je niz vrlo vrijednih analiza 
književnih djela i formulirao zapažene poglede na 
književnost i pisca. Bjelinskom je književnost naj- 
neposrednija društvena pojava, a pisac predstav- 
nik i tumač svoga društva, doba, ideala. Zato traži 
od pisaca da se što svestranije povezuju uz život i 
da se angažiraju za progresivne težnje čovječan- 
stva. U tim elementima su istovremeno i kriteriji 
za veličinu pjesnika i njihov umjetnički dignitet. 

BLANK VERSE, v. Endekasilabo. 

BLASCO, IBANEZ VICENTE (Visente Blasko 
Ibanjes, 1867—1928), španjolski romanopisac. Ne- 
sređena i pustolovna života, obrađivao je u mno- 
gobrojnim romanima, novelama, putopisima i raz- 
nim člancima vrlo različite teme prelazeći prebrzo 
s jedne na drugu. U svemu neujednačen i nestalan, 
i djela su mu nedorađena i nedotjerana, prožeta 
stilom i tehnikom naturalizma, Poznatiji romani: 
Baraka (1898), Trska i blato (1902), obrađuje u nji- 
ma Valenciju, Krv i arena (1903, prikazuje tore- 
adore), Četiri jahača apokalipse (1916, tematika 
svjetskog rata), Naše more (1918, tema špijunaže i 
podmorskog rata) i dr. 

BLOK, ALEKSANDR ALEKSANDROVIČ (1880 
— 1921), ruski lirik, dramatičar, esejist i prevodi- 
lac (prevodio je Byrona, Grillparzera, Heinea, Ham- 
suna i dr.). Najznačajniji ruski pjesnik simbolista 
koji je glavnu pažnju posvećivao muzikalnosti i 
melodioznosti stiha; težište je izraza u slutnjama, 
nedorečenosti, simbolima, a u metaforama je na- 
glašena ironija i groteskni duh. U trijadi Ljepota, 
Krist i Rusija simbolizirao je Blok svoj pjesnički 
ideal. Oktobarsku revoluciju dočekao je s odušev- 
ljenjem i posvetio joj najvrednije djelo poemu 
Dvanaestorica (1918). U poemi Skiti (1918) prika- 
zao je svoje oduševljenje za ruski narod i njegove 
povijesne zasluge. 

Djela: Pjesme o divnoj dami (1898—1904), Ne- 
hotična radost (1906), Jambi (1907—1914); drame 
Kralj na trgu (1906), Neznanka (1906), Ruža i križ 
(1913) i dr. 

BOCCACCIO, GIOVANNI (Džovani Bokačo, 1313 
—13"75), talijanski pripovjedač i romanopisac, pro- 
učavatelj Dantea (napisao Život Danteov i komen- 
tar Božanstvene komedije). U romanu u prozi Fi- 
locolo (1338) obradio je ljubavno-pustolovnu temu 
o ustrajnoj ljubavi, vrlo poznatu u srednjem vi- 
jeku. U romanima u stihovima (u oktavama) Filo- 
strato (1338) i Teseida (1339/40) obrađuje teme iz 
grčkih bajki. Autobiografsku građu obradio je u 
proznom romanu Elegija gospe Fiammette (1343). 
Legendarnu građu o postanku Fiesola i Firence ob- 
radio u oktavama u spjevu Ninfale Jiesolano (1344 
—18346). 

Najznačajnije je djelo Dekameron (1348—1353), 
što znači knjiga deset dana. U zbirci od sto novela, 
dok kuga vlada u Firenci, sedam djevojaka i tri 
mladića provode vrijeme u prirodi pričajući na- 
izmjence po deset novela u deset dana. Svojim dje- 
lom Boccaccio je otvorio nova tematska područja 
iz ličnoga i intimnog života, potvrdio nove rene- 
sansne poglede na ljudski život, a noveli postavio 
njene klasične izražajne okvire tako da će stil nje- 
gove novele stoljećima biti i ostati uzor talijanske 
umjetničke proze. Na sličan način kao Petrarkin 
Kanconijer u lirici. 


Kao učeni humanist napisao je djelo De gene- 
alogiis deorum gentilium, opsežnu sintezu dota- 
dašnje mitologije. 

BODLER, v. Bauđelaire, Charles. 

BOEM (boema i boemština, prema Bohem), stil 
života i takav odnos prema svijetu da se ne priz- 
naju i ne poštuju postojeće društvene norme te da 
se provodi skrajnji individualizam u društvenom 
saobraćaju. Jednom se time protestuje protiv dru- 
štvenih i posebno građanskih ustaljenih konven- 
cija, drugi put se želi načinom protesta pokazati 
drukčije mišljenje o svijetu i životu. U suštini 
boeme leži duboki nesporazum individue s dru- 
štvom i problem čovjekova otuđenja (v.). Primjera 
boemskog protesta u povijesti umjetnosti imamo 
mnogo. 

Značajna je pojava u tome smislu bio veliki ki- 
neski pjesnik Li Po (ili Li Tai-po, 701—762). U 
antiknoj Grčkoj filozof Diogen koji je makedon- 

skom kralju Aleksandru Velikom rekao da mu je 
najveća želja i jedina molba da mu ne zaklanja 
sunce dok on Jleži — sam i odvojen od društva — 
u bačvi. I mnogi drugi. Neka obilježja boemštine 
nalaze se već u doba Sturm i Dranga (v.). Ali istom 
u Francuskoj, oko 1830, dobila je boema prvi put 
određeno književno značenje u smislu artizma (v.), 
esteticizma (v.), modernizma (v.) te u smislu po- 
sebnog njegovanja književnih diskusija, književ- 
ne atmosfere i stvaralačkog medija. Osebujni i tra- 
gični život te velika umjetnička dostignuća u dje- 
lima američkog književnika E. A. Poea (1809— 
1849) dala su boemštini nove književne kvalitete. 
Novije akcente, u smislu društvenog aristokratiz- 
ma, unosi u boemštinu engleski književnik O. Wil- 
de (1854—1900), 


Impresionisti, a posebno ekspresionisti, razvit 
će u boemi naglašenije crte socijalnog protesta i 
karakter umjetničkog programa. Za egzistencija- 
liste boema je već sastavni dio njihova programa: 
potpuni raskid s društvenim normama i očitova- 
nje novoga filozofskog gledišta u otporu svima 
socijalnim obavezama. 

Jedinstven je primjer boeme i filozofski pro- 
dubljenog boemskog životnog nazora hrvatski pje- 
snik Augustin Ujević (Tin, 1891—1955) koji je na 
primjeru ličnog boemskog života izgradio i svoj 
pjesnički ideal. 

BOILEAU-DESPREAUX, NICOLAS (Nikola Bu- 
alo-Depreo, 1636—1711), francuski pjesnik i kri- 
tičar, suvremenik Molierea, Racinea i La Fonta- 

inea. U Satirama (1660—1705) podvrgava oštroj 
kritici suvremene književne pojave (tzv. precioz- 
nost), a ističe ljepotu antičkih pjesnika. U djelu 
Poslanice (1669—1695), posebno u poslanici Pjes- 
nička umjetnost (L'art počtique, 1674), iznio je 
svoje teorijske poglede na umjetnost i književ- 
nost (v. Poetika, o Boileauu). 

BOMARŠE, v. Beaumarchais, P. A. de. 

BOR, MATEJ (Pavšić, Vladimir, r. 1913), slo- 
venski književnik, prevodilac (prevodio Shakespe- 
area i dr.). Prvu zbirku pjesama, uopće, s parti- 
zanskim motivima Previharimo viharje štampao 
je 1942. s velikim odjekom u slovenskoj javnosti. 
Kasnije piše pjesme (Pesmi, 1944, Pesmi, 1946, Br- 
šljan nad jazom, 1951, Sled naših senc, 1958), dra- 
me (Raztrganci, 1944, Težka ura, 1944, Vrnitev 
Blažonovih, 1948, Kolesa teme, 1952, Zvezde so 
večne, 1959), roman (Daljave, 1961), djela za djecu, 
filmske scenarije i dr. 

BOŠKOVSKI, JOVAN (r. 1920), makedonski 
pripovjedač. Autor prve zbirke pripovijedaka na 
makedonskom jeziku Rastrel (1947). Napisao još 
knjigu za omladinu Begalci (1949), zatim djelo 
Blokada (1950), pripovijetke Luge i ptici (1953), 
kazališne kritike Oplemenata igra (1957) i dr. 

BOTEV, HRISTO (1848—1876), bugarski roman- 
tički pjesnik, učesnik pobune protiv Turaka, u ko- 
joj je poginuo. Uređivao revolucionarne listove i 
časopise. Pod utjecajem narodne poezije, u sila- 
bičkom stihu, pjevao je s revolucionarnim patosom 
o borbi svoga naroda za slobodu, veličao herojsko 


64 


Botev, Hristo — Rrecht, Bertolt 


požrtvovanje, idealizirao hajdučki život i izjedna- 
čavao sudbinu pjesnika sa sudbinom vlastitog na- 
roda (npr. Mojoj prvoj ljubavi, Oproštaj, Hadži 
Dimitar). Neke su njegove pjesme stekle veliku 
popularnost, npr. Moja molitva. 

Bugarska književnost XIX st. bila je pod snaž- 
nim utjecajem Botevljeve ličnosti. 

Poslije smrti izašla je zbirka njegovih pjesama 
Stihovi. 

BOTIĆ, LUKA, v. Ep. 

BOVARIZAM, v. Flaubert, Gustave. 

BOŽIĆ, MIRKO (r. 1919), pripovjedač i roma- 
nopisac (npr. Kurlani, Neisplakani, Svilene papu- 
če), dramatičar (npr. Devet gomolja, Most, Povla- 
čenje, Skretnica, Ljuljačka u tužnoj vrbi, Svilene 
papuče, Pravednik), urednik tjednika »Telegram« i 
intendant Hrvatskog narodnog kazališta. Najus- 
pješnije prikazuje u proznim djelima život ljudi iz 
svoga užeg zavičaja Dalmatinske zagore, a u dra- 
mama iznosi probleme u vezi s narodnom revo- 
lucijom i složenim poslijeratnim previranjima. 

BRECHT, BERTOLT (Bertolt Breht, 1898— 
1956), njemački liričar, pripovjedač, teoretičar mo- 
derne socijalističke drame i teatra (npr. O operi, 
1930, O eksperimentalnom teatru, 1930, Nova teh- 
nika scenske umjetnosti, 1940, Dijalektika na te- 
atru, 1951). Najznačajniji je kao dramatičar i re- 
žiser, zastupnik tzv. epskog teatra (v. Drama). 

Prva scenska djela nose pečat ekspresionističke 
(v.) groteske (v.) (npr. Bubnjevi u noći, 1922), a 
ideje novog epskog teatra očituju se ponajviše u 

satiričkim operetama (Opera za tri groša, 1928, 
Uspon i pad grada Mahagonnyja, 1927/1929). Za- 
tim slijede komadi Sveta Ivana klaonica (1929— 
1930), jednočinke Kaznena mjera (1930), Iznimka 
i pravilo (1930), te najvrednija djela Majka Cou- 
rage i njezina djeca, dramska kronika iz trideseto- 
godišnjeg rata, (1939), Život Galilejev (1938—1939), 
Dobri čovjek iz Sečuana (1942), Gazda Puntila i 
njegov sluga Matti (1942), Strah i bijeda Trećeg 
Rajha (1938—1945). Među posljednjim djelima is- 
tiče se Kavkaski krug kredom (1947). Brecht je dao 
značajna ostvarenja i na području lirike, napose 
u sarkastičnim baladama o vojnicima, pustolovi- 
ma, gusarima (Hauspostille, 1927), a opjevao je i 
novije društvene teme (Svendborger Gedichte, 
1939). 

BRETON, ANDRE (Andre Breton, r. 1894), 
francuski pjesnik i pripovjedač; značajniji je kao 
teoretičar i programatičar nadrealizma (v.). Teo- 
rijska učenja psihologa S. Freuda (1856—1939), tzv. 
psihoanalizu, prenosi na područje umjetničkog 
stvaralaštva u Nadrealističkom manifestu (1924). 
Breton se zalaže za »diktat misli u odsustvu svake 
kontrole razuma«, služi se tzv. automatskim pisa- 
njem, jer želi izbjeći udio intelekta u dubokim sa- 
držajima duha (a prisustvo intelekta onemogućava 
spontanost stvaralaštva). Jednako zabacuje svako 
estetsko i moralno angažiranje u književnom po- 
slu i traži njegovu autonomnost. 

Djela: Nadrealizam i slikarstvo (1928), novela 
Nadja (1928), antologija pod naslovom Antologija 
crnog humora (1937) i dr. 

Bretonov manifest snažno je utjecao na evrop- 
sku poeziju između dva rata. 

BREZOVAČKI, TITO (1757—1805), najznačaj- 
niji hrvatski pisac XVIII st. u kajkavskoj Hrvat- 
skoj. Po zanimanju svećenik. Pisao je prigodne 
pjesme na latinskom i hrvatskom jeziku; a sati- 
ričkim pjesmama, među kojima je bilo i politič- 
kih satira, izazvao je mnoge proteste i neprijatelj- 
stva. Najvredniji je dramski rad; drama Sv. Alek- 
sej (1786) dramatizacija je srednjovjekovne legen- 
de o Alekseju, božjem čovjeku, koji kao prosjak 
živi mnogo godina kod svojih a oni ga ne prepoz- 
naju; dvije komedije: Matijaš, grabancijaš dijak 
(1804) i Diogeneš, ili sluga dveh zgubljeneh bratov 
(1823). 

Brezovečki je u osnovi prosvjetitelj: on se u 
komedijama bori protiv praznovjerja, ljudske po- 
kvarenosti i lakomislenosti u životu. Ali ima vrlo 
dobrih zapažanja o društvu i suvremenicima; i 
scenski dijalog je živ, teatarski. Vrlo je sretno iza- 
brao lik Grabancijaša Matijaša, đaka koji je svr- 
šio bogosloviju i trinaestu školu (u kojoj se uče 
različite čarolije) i koji slobodnije iznosi kritike i 
misli autorove. I lik Diogeneša ima crte slobodni- 
jeg čovjeka i glasnogovornika autorovih misli. 

BRIŽINSKI SPOMENICI, prvi spisi crkvenog 
sadržaja na slovenskom jeziku pisani latinicom iz 
vremena oko g. 1000. Vrlo važan povijesno-knji- 
ževni dokumenat o starini slovenskog jezika. To su 
prijepisi nekih zajedničkih ispovijednih molitava i 
propovijed o sagrešenju i pokajanju, iz IX st. Po- 
tječu iz Freisinga u Bavarskoj. Srodnog crkve- 

no-vjerskog sadržaja su i kasniji srednjovjekov- 
ni rukopisi: tzv. Stiška opća ispovijed iz 1428. €, 
nađena u samostanu Stična, i tzv. Celovečki ruko- 
pis, iz XV st., koji sadrži tri molitve. 

BRJUSOV, VALERIJ JAKOVLJEVIČ (1873— 
1924), ruski pjesnik, romanopisac, dramatičar, kri- 
tičar, prevodilac (prevodio Verlainea, Maeterlin- 
cka, D'Annunzija, Verhaerena, Wildea, Baudela- 
irea i dr.), teoretičar i predstavnik ruskog simbo- 
lizma (u tri sveska pod naslovom Ruski simbolisti, 
1894, prikazao glavne predstavnike simbolizma). 

U vlastitim zbirkama (npr. Remekdjela, 1895, 
Tertia vigilia, 1900, Urbi + orbi, 1903, Zrcalo sje- 
ne, 1912, i dr.) obrađuje motive dekadentno-simbo- 
lističke (sumornost velegrada, nastranosti erotike, 
sjaj i bijedu narkotika, misli samoubistva), ali vi- 
še kao književni stil nego kao poetsku interpreta- 
ciju života. Pisao je i povijesne romane (npr. Og- 
njeni anđeo, 1908, Oltar pobjede, 1913) te nekoli- 
ko svezaka Dnevnika (1891—1910). Poslije smrti 
izašla je studija Moj Puškin, 1929, i Iz mog života, 
1927. 

Oktobarsku revoluciju prihvaća s oduševljenjem 
i radi na organizaciji književnih proučavanja. 

BRLIC—MAŽURANIĆ, IVANA  (1874—1938), 
književnica, kao dječji i omladinski pisac stekla 
širok krug čitalaca. Njene pripovijesti Čudnovate 
zgode šegrta Hlapića (1913) i njeno najbolje djelo 
Priče iz davnine (1916) pripadaju najpoznatijim 
djelima omladinske književnosti. Uzimajući ponaj- 
više građu iz slavenske mitologije izgradila je po- 
seban oblik bajke s mnogo poetskih odlika u at- 

mosferi i karakterizaciji nekih neobičnih, ali izra- 
zitih likova (npr. lik Malika Tintilinića). Objavila 
još roman Jaša Dalmatin, potkralj Gudžerata 
(1937) i arhivsku građu o obitelji Brlić. 

BUCK, PEARL (Perl Bak, r. 1892), američka 
književnica koja je obrađivala u drugoj fazi svoga 
književnog djelovanja američke teme i američko 
društvo (npr. Ovo nepokoreno srce, 1938, Drugi 
bogovi, 1940. i dr.), ali koja je stekla svjetsku po- 
pularnost obradom izvornih tema iz kineskog dru- 
štva, gdje je provela dugi niz godina. Pod naknad- 
nim i zajedničkim naslovom Zemljana kuća, 1935, 
napisala je trilogiju: Dobra zemlja, 1930, Sinovi, 
1932, Rastureni dom, 1939. S mnogo razumijeva- 
nja za udaljeni način mišljenja i društveni život 
Kine, s mnogo iskrenosti i ljubavi za kinesku stvar- 
nost, autorica je uspjela da približi američkom i 
evropskom čitaocu kineska revolucionarna previ- 
ranja; skidajući s njih egzotičnu patinu, približila 
ih je u njenim ljudskim očitovanjima. Prevela je 
kineski pikareskni (v.) roman Svi su ljudi braća 
(1933). 

1938. dobila je Nobelovu nagradu za književ- 
nost. 

BUFFON, GEORGES-LOUIS LECLERC (Žorž- 
Lui Lklerk Bifon, 1707—1788), francuski prirodo- 
slovac, napisao veliko djelo Povijest prirode (Hi- 
stoire naturelle, 1749—1804) u 44 sveska. Za knji- 
ževnost je posebno značajna studija Rasprava o 
stilu i maksima »Stil je čovjek s&m«. 

BUGARŠTICA, narodna pjesma dugog stiha, od 
četrnaesterca do šesnaesterca i sedamnaesterca; 

vrlo često s refrenom (pripjevom ili dopjevom) na- 
kon jednog, dva ili više stihova. U istoj pjesmi ne 
dolazi samo jedan metar. Stih je bugarštice slo- 
bodniji, raznolikiji od stiha deseteračke pjesme. 
Ton i ugođaj su redovito svečaniji, s prizvukom 
elegičnosti. 

Naše bugarštice obrađuju mnoge teme iz feu- 
dalnih krugova XVI i XVII st. Ali se stih bugar- 
štice nalazi i u lirskim pjesmama s motivima lju- 
bavnog i svatovskog života, posebno na području 
dubrovačke okolice (iz Konavala). 

Prvu zapisanu bugaršticu Marko Kraljević i 
brat mu Andrijaš nalazimo u djelu Ribanje i rTi- 
barsko prigovaranje hvarskog književnika Petra 
Hektorovića (1487—1572). 

BUKOLIČKA POEZIJA, v. Ekloga, Idila, Pa- 
storala. 

BUNIĆ VUČIĆ, IVAN (1591—1658), najznačaj- 
niji liričar u dubrovačkom književnom centru. Ni- 
je mogao sasvim da se oslobodi trubadđurskih ma- 
nira i tradicije, ali je u svojoj lirskoj zbirci Plan- 
dovanje znatno proširio motivski krug tadašnje 
poezije (v. Ekloga): unosi puniji doživljaj životne 
radosti u općoj prolaznosti stvari, a anakreontskim 
(v.) sižejima daje spontaniji izraz. Oslobađa se stil- 
skih klišeja obrađujući odabrane motive u nagla- 
šenom ličnom ugođaju. Za života je štampao pje- 
smu Mandaljena pokornica (1630 i 1638) u tri cvi- 
lenja, unoseći u hrvatsku književnost — u duhu 
vremena —- jednu religioznu temu obrađivanu 
mnogo u književnosti, a još više u slikarstvu. 

BURLESKA (talij. burla šala, burlesco šaljiv), 
vrsta parodističke poezije ili manje scensko djelo 
s istaknutim pretjerivanjem u smislu karikature 
da se kritičko-humanistički izruga neka ličnost ili 
zabluda. Obično se svakoj pretjeranosti realistički 
suprotstavlja u posebnoj slici suprotno: ono jed- 
nostavno i prirodno čemu pretjeranosti protivu- 
rječje. 

Burleska je najčešća forma scenskog izrugiva- 
nja nekih pojava i ličnosti. 

BURGER, GOTTFRIED AUGUST (August Got- 
frid Birger, 1747—1794), njemački pjesnik, prevo- 
dilac (prevodio Homera, Shakespearea i dr.). Poz- 
nat kao autor balada s motivima i ugođajima iz 
područja narodne poezije. Najpoznatija balada 
Lenore (1774). 

BYRON, GEORGE GORDON (Džordž Gordon 
Bajron, 1788—1824), engleski pjesnik romantičke 
epohe. Po načinu svoga života, buntovnosti i jav- 
nim ispadima, sudjelovanjem u borbi grčkog na- 
roda protiv Turaka (u borbi umire kod mjesta Mis- 
solungi), izazvao svjetsku pažnju i interesovanje. 
Započeo je književni rad kao pobornik klasicizma, 
ali književnu slavu stječe romantičkim epom Pu- 
tovanje Childea Harolda, 1812. U liku viteza Ha- 
rolda, s naglašenim autobiografskim srodnostima, 
Byron daje romantički lik novog junaka razoča- 
ranog u životu nakon bogatih iskustava, nezado- 
voljnog u svemu, koji nigdje ne može naći sreću i 
smirenje. Duboko nezadovoljan sa svim u sebi i 
oko sebe, Harold unosi nemir gdje god dođe; on je 
lik fatalne romantičke ličnosti: koban i presudan 

za sebe i za druge. Pjesnik ga je prikazao na tako 
sugestivan način da je jednoj cijeloj generaciji dao 
sadržaj novog, romantičkog aspekta života, isti- 
čući posebno njegovu osnovnu karakteristiku, tzv. 
svjetski bol (njem. Weltschmerz). Snažno je utje- 
cao na evropsku književnost XIX st. (npr. na Pu- 
škina, Ljermontova, Lamartinea i dr.). U sličnom 
duhu piše pjesničke drame Manfred (1817), Kain 
(1821), produbljujući još više romantičarski lik ne- 
sređenog, nemirnog i duboko nesretnog junaka, s 
nekim autobiografskim crtama rušenja sviju dru- 
štvenih normi i obaveza (tzv. bajronovski lik i 
bajronizam). Pisao je pripovijesti u stihovima s te- 
mama i motivima iz istočnjačkog svijeta: Kaurin 
(1813), Nevjesta iz Abida (1813), Gusar (1814), Op- 
sada Korinta (1816) i dr. 

U klasicističkom duhu piše drame Marino Fa- 
liero (1820), Sardanapal (1821), Werner (1822). 

Novi smjer u Byronovu stvaralaštvu predstav- 
lja epska satira Don Juan (1819—1824), gdje na- 
pušta patos romantičkih ostvarenja, a oštrom i 
neumoljivom satirom šiba društvenu stvarnost, 
obarajući se strasno na sve oblike javnog licemjer- 
stva. 

CALDERON, PEDRO C. DE LA BARCA (Pedro 
Kalderon de la Barka, 1600—1681), španjolski pje- 
snik i dramatičar, suvremenik Cervantesa i Sha- 
kespearea. Sudjeluje u ratu 1640, upravitelj je kra- 
ljevskog kazališta, svećenik. Autor velikog broja 
svjetovnih i vjerskih drama i igrokaza. Svjetovne 
drame zasnivaju se uglavnom na zapletima ljubo- 
more i povrijeđene časti, a izgrađene su u strogom 
katoličkom duhu. Ističu se živim dijalozima i bo- 
gatim detaljima. Na zagrebačkoj pozornici izvede- 
ne su Calderonove drame Život je san, Zalamejski 
sudac, Gospođa đavolica, Postojani princ. 

Calderon je autor mnogobrojnih vjerskih pri- 
godnih igara sakramentala, tzv. autos sacramenta- 
les. To su alegorijske igre pod vedrim nebom u 
kojima je dolazio do izražaja patetični i isforsi- 
rani stil, tzv. estilo culto. Tu su se počele javljati 
i pojave precioznosti (v.). Npr. Večera kralja Bal- 
tazara, Pobožnost Križu i dr. 

CAMOES, LUIS VAZ DE (Luiš Vaš de Kamoinš, 
1524—1580), portugalski pjesnik (pisao sonete, ek- 


73 


Camdes, Luis Vaz de — Camus, Albert 


loge, sestine i dr.), dramatičar. Svjetsku slavu ste- 
kao epom Luzitanci (1572) u jedanaestercima ras- 
poređenim u stance (v.) po uzoru na Ariosta. Utje- 
caji antičke kulture i posebno Vergilijeve Eneide 
(v.) postoje u mitološkim elementima, u epskoj 
koncepciji djela, u plastičnim prikazima bitaka. 
Autor je vrlo dobro uveo u djelo zbivanja iz por- 
tugalske nacionalne povijesti, prikazujući u puto- 
vanjima glavnog junaka Vasca da Game prema is- 
točnoj Indiji s velikom ljubavlju i iskrenim rodo- 
ljubljem svoju domovinu, njene ljuđe, nacionalni 
uspon i pad. Najsnažnija su mjesta u epu opisi pri- 
rode, oluja na moru, stradanja i patnji portugal- 
skog moreplovca. 

U satiri Ludosti u Indiji oštro je žigosao zlo- 
djela plemstva u novoosnovanim krajevima. 

CAMUS, ALBERT (Alber Kami, 1913—1960), 
francuski romanopisac, dramatičar, esejist, novi- 
nar. Veću pažnju izazvao je romanom Stranac 
(1942) i lirsko-ideološkim komentarom romana pod 
naslovom Mit o Sizifu (1943). Camusove osnovne 
filozofske preokupacije proizlaze iz egzistencijali- 
stičkih (v.) razmišljanja o početku, smislu i zak- 
ljučku čovjekova postojanja. Osjećanja besmisla i 
bespuća, koja je najsnažnije istaknula egzistenci- 
jalistička misao u sivilu građanskog društva pred 
drugi svjetski rat, Camus je obradio u romanu 
Stranac. Glavni junak romana osjeća se strancem 
i u društvu i prema samome sebi, prema svojoj 
ljudskoj prirodi, jer mu je sve strano i neshvatlji- 
vo, jer ga guši spoznaja o besmislenosti postojanja 
u svijetu i jer gubi svaki smisao budućnosti. U 

romanu Kuga (1947) Camus ide korak naprijed, 
ističući ljudske simpatije i misli solidarnosti sa svi- 
ma onima koji pate. U dramama Nesporazum 
(1944), Kaligula (1944), Opsadno stanje (1948), Ca- 
mus sve više prikazuje likove koji iz filozofije ap- 
surda i anarhije traže izlaz u angažiranoj borbi 
protiv zla i tiranije. U posljednjem romanu Pad 
(1956) Camus je obje naglašene tendencije u svom 
stvaralaštvu prikazao u mogućoj sintezi. 

1957. dobio Nobelovu nagradu za književnost. 

CANKAR, IVAN (1876—1918), najznatniji slo- 
venski pisac na razmeđu stoljeća i do prvog svjet- 
skog rata: novelist, romanopisac, dramatičar, kri- 
tičar. 

Cankar je svestrano zahvatio u neposredan slo- 
venski život i najšire ga ponio u svom književnom 
djelu: obrađivao je gorki put slovenskih intelektu- 
alaca, sudbinu seljačkih sinova u gradu, prodor 
kapitalizma u Sloveniju i pojave proletarizacije se- 
ljaštva, početke socijalizma u Sloveniji, borbe li- 
beralnih i progresivnih snaga protiv konzervatiz- 
ma i klerikalizma; uočio je moderna kulturna i 
književna strujanja. S toliko širine i svestranosti 
nitko nije razradio slovensku stvarnost kao Cankar. 

Obrađivao je veliku i bogatu građu, mijenjao 
je književna opredjeljenja (od dekadentizma preko 
simbolizma do artizma i tendenciozne književnosti). 
Najsnažniji je i umjetnički najzreliji u kraćim, lir- 
ski intoniranim crticama i novelama: osobito ka- 
da obrađuje lik svoje majke. U novelama, roma- 
nima, a pogotovu u dramama, Cankar je nastupao 
kao neumoljivi kritik svoga društva; bič satire 

pogađao je sve negativne pojave njegova vremena. 
Njegova je umjetnost težila da pomogne izgradnju 
novijeg i pravednijeg društva, da zaštiti slobodu 
i dostojanstvo čovjekovo. 

Djela: pjesme Erotika 1899; romani Na klancu 
1902, Martin Kačur 1906; pripovijetke Hiša Marije 
Pomočnice 1904, Hlapec Jernej in njegova pravi- 
ca 1907, i dr; autobiografija Moje življenje 1914; 
drame: Za narodov blagor 1901, Kralj na Betajno- 
vi 1902, Hlapci 1910 i dr. 

CANNOVACCIO, (kanovačo), v. Komedija. 

CARDUCCI, GIOSUE (Džozue Karduči, 1835— 
1907), talijanski pjesnik, kritičar i književni povje- 
sničar (pristaša pozitivističkog smjera u izučava- 
nju književnosti), u svoje vrijeme neobično cije- 
njen i priznat kao autoritet. Osnovna tema njegove 
poezije, a jednako i povijesno-književnih studija, 
bila je povijest Italije kao oličenje minule heroj- 
ske veličine, nasuprot dekadentno prožetoj stvar- 
nosti. Vanjski svijet, nacionalno-politički proble- 
mi, živi i neposredni pejzaži, zdravi, buntovni tem- 
peramenat — u osnovi racionalno složen — obilje 
konkretnih pojedinosti iz društva i prirode, davali 
su motive i glavno obilježje njegovoj poeziji (npr. 
zbirke Mladenačke pjesme, 1850—1860, Vedre i 
ozbiljne pjesme, 1861—1871, Jambi i epođe, 1867-— 
1869). U najboljoj zbirci Nove rime (1861—1887) 
našle su značajno mjesto teme i motivi iz nepo- 
srednijeg i ličnog pjesnikova života. Posljednja je 
zbirka pjesama Rime i ritmovi (1899). Naročitu 
književnu pažnju izazvale su zbirke Barbarske 
ode (1877. Barbarske ode, 1882. Nove barbarske 

ode, 1889. Treće barbarske ode). Preuzima metrič- 
ke sheme iz grčke i latinske poezije i u tradicional- 
noj talijanskoj metrici daje im nov i posredan 
smisao. 1906. dobio Nobelovu nagradu za književ- 
nost. 


CARLYLE, THOMAS (Tomas Karlajl, 1795— 
1881), engleski pisac; značajniji kao književni kri- 
tičar (pisao o Schilleru, Goetheu i dr.) i teoretičar. 
Oštar protivnik materijalizma u filozofiji, libera- 
lizma u društvenoj problematici; popularizirao je 
njemački idealizam u Engleskoj i Evropi. Zastu- 
pao je i u mnogobrojnim raspravama (npr. Heroji, 
1841) branio te znatno proširio — od ranije već po- 
znatu tezu — o iznimnoj i dominantnoj ulozi veli- 
kih ličnosti (on ih naziva herojima) u razvitku dru- 
štva, kulture i posebno umjetnosti i književnosti. 
Ta će se misao odraziti u mnogim književnim oc- 
jenama velikih pjesnika precjenjivanjem njihovih 
zasluga, a potcjenjivanjem društvenih faktora. 

CARMINA BURANA (Buranske pjesme), zna- 
meniti zbornik srednjovjekovne lirike na latin- 
skom i njemačkom jeziku. Dobio je ime prema ba- 
varskom samostanu Benediktbeuern, u kojem je na- 
stao oko 1230. Autori su anonimni putujući đaci i 
klerici iz toga doba, različitog nacionalnog porije- 
kla, a zvali su se vaganti (skitnice, putujući svi- 
rači i lakrdijaši) ili golijardi; prema njima i va- 
gantska lirika. Pjesme su različitog karaktera, jer 
se ukrštavaju vjerski i svjetovni, narodni i antički 
elementi. Nadovezuju se jedne pjesme na druge: 
ljubavne, vinske, raspojasane, baladne, satiričke, 
religiozne i dr. Nije bila zanemarena ni aktuelna 

tematika. Ovaj tip poezije bio je u srednjem vi- 
jeku vrlo raširen; čuo se na svim javnim skupo- 
vima, u gostionicama, po selima, po putovima i sl., 
i odigrao prvorazrednu ulogu u širenju mnogo- 
brojnih poetskih motiva. 

Među anonimnim pjesnicima vagantskog tipa 
isticao se naročito jedan koji je dobio ime Archi- 
poeta. Bio je viteškog porijekla, poznavao je Ho- 
racija i ostale pjesnike, služio je na dvoru kolnskog 
nadbiskupa Reinalda. Između 1160. i 1165. pisao je 
latinske lirske pjesme, prosjačke i cehovske, veli- 
čao Barbarossu, saopćavao javne ispovijesti i sl. 
Svojom impresivnom ličnošću ostao je uzorom 
mnogim kasnijim pjesnicima. 

CERVANTES, MIGUEL DE C. SAAVEDRA (Mi- 
gel de Servantes Savedra, 1547—1616), veliki špa- 
njolski pripovjedač, komediograf. U predgovoru 
svojim komedijama (Osam komedija i osam novih 
međuigara, 1615) kaže da napušta ovaj posao kada 
se javio veliki Lope de Vega. Prvi roman Galatea, 
1584, obrađuje pastirsku, idiličku temu u duhu mo- 
de svoga vremena. U sličnom genreu objavljen je 
poslije autorove smrti  viteško-herojski roman 
Persiles i Sigismunda. 

Neprijepornu književnu slavu stječe Cervantes 
zbirkom od dvanaest Uzoritih novela (1613) i glav- 
nim djelom Bistri vitez don Quijote od Manche 
(I dio 1605, II dio 1615). Cervantesov Don Quijote 
jedno je od svjetskih djela najviše prevođeno, či- 
tano, komentirano, tumačeno. Ono i danas pruža 
nove mogućnosti interpretacija i ne iscrpljuje se 
ni u jednoj od mogućih. Autorova zamisao glavnog 

lika i koncepcija djela toliko su duboki i svestra- 
ni da svako doba nalazi ponešto u njima i oikriva 
neku svoju, ranije nepoznatu crtu. 

Cervantes je pisao sliku viteškoga srednjovje- 
kovnog života, ali mu se istovremeno i gorko na- 
rugao. Oduševljavao se za neke crte u viteškom 
karakteru, ali je životni put viteza karikirao do 
nesmiljenosti. Viziju snova, želja, planova geni- 
jalno je u pjesničkoj slici suprotstavio surovoj 
životnoj spoznaji i time najpotpunije od svih pje- 
snika svijeta prikazao tragičan jaz između čovje- 
kovih željenih ideala i mogućih ostvarenja. Likovi 
Don Quijotea i Sanche žive u svakom čovjeku u in- 
dividualnoj varijanti. U otkrivanju te ljudske crte 
Cervantes je ostao nedostiživ. 


Najdublja potka Cervantesova glavnog djela 
jest njegov lični život: u njemu je našao dvojstvo 
svoje ličnosti, iz njega je izvukao glavna zapaža- 
nja i osnovnu gradu za kompoziciju romana. Time 
je istovremeno anticipirao i kasniji moderni ro- 
man. 

CESAREC, AUGUST (1893—1914, strijeljan od 
ustaša), veliku publicističku i književnu djelatnost 
povezao je najuže uz težnje i nastojanja radničkog 
pokreta. U javnom političkom i kulturnom životu 
odigrao značajnu ulogu. Pisao je pjesme, pripovi- 
jetke (npr. Sudite me, 1925, Tonkina jedina ljubav, 
1931, Novele, 1939, i dr.), romane (npr. Careva kra- 
ljevina, 1925, Zlatni mladić i njegove žrtve, 1928, 
Bjegunci, 1933), drame (npr. Sin domovine, 1940, 
i dr.), putopise (npr. Španjolski susreti i dr.); mno- 
go je prevodio (Zolu, Gorkog, de Costera, Hugoa i 

dr.), uređivao je časopise (npr. s. M. Krležom časo- 
pis Plamen), pisao eseje i studije. 

Izabrana djela I—X (1946—1955). 

Cesarec je u svojem književnom djelu aktivi- 
stički isticao borbu za bolji i pravedniji društveni 
poredak i zato je odabirao takve teme i likove koji 
su mogli potpunije prikazati njegov stav i pogle- 
de. 

CESARIĆ, DOBRIŠA (r. 1902), liričar vrlo bliz 
suvremenom čovjeku jednostavnošću i čistoćom po- 
etskog izraza. Pjesnik čije se pjesme mnogo čitaju, 
pamte i spontano recitiraju, jer ostavljaju snažne 
dojmove iskrenim i dubokim humanizmom kojim 
je sva poezija prožeta. Cesarićevi pejzaži, nabijeni 
bogatim lirskim ugođajima, velika su umjetnička 
ostvarenja. Njegovi prijevodi s njemačkog i rus- 
kog jezika (npr. Goethea, Rilkea, Puškina, Ljer- 
montova i dr.) ubrajaju se u naše najkvalitetnije 
prijevode. 

Djela: Lirika (1931), Spasena svjetla (1938), Iza- 
brani stihovi (1942), Pjesme (1951), Osvijetljeni put 
(1953), Goli časovi (1956), Knjiga prepjeva (1951), 
Izbarane pjesme (1960). 


CETINEO, ANTE (1899—1956), pjesnik (npr. 
zbirke Zvjezdane staze, 1923, Za suncem, 1932, 
Zlatni ključ, 1933, Laste nad uvalom 1935, Magar- 
čićeve ekloge, 1954, na splitskom dijalektu, Epitafi 
i poeme, 1958), pripovjedač (Grebeni se rone, 1928, 
Meštar Ivan, 1932), prevodilac (Savremeni japan- 
ski pjesnici). 

CEZAR, GAJ JULIJE (100—44. st. e), rimski 
političar i državnik. U povijesnim monografijama 
opisao je ratni pohod u Galiji (Commentarii de 
bello Gallico 52/51. st. e.) i građanski rat u Rimu 
(Commentarii de bello civili, u 8 knjige, ostalo ne- 
dovršeno). Uz mnogobrojne podatke političkog i 
vojnog karaktera te etnografsko-geografske činje- 
nice o Galima i Germanima, djela se ubrajaju u 
vrijedna ostvarenja klasičke latinske proze. 

CEZURA, v. Versifikacija. 

CHANSONS DE GESTE (franc. šanson de žest 
junačke pjesme), epske pjesme o junačkim, heroj- 
skim podvizima kraja XI i početka XII st. u Fran- 
cuskoj. Predstavljaju prve primjere francuske 
pisane književnosti, a rezultat su široko razvijene 
i njegovane epske tradicije. Anonimni su ih pje- 
vači recitirali na svečanostima i sajmovima, veli- 
čajući u njima vladavinu Karolinga (VIII do X 
st.). 

Najpoznatija je Chanson de Roland (pjesma o 
Rolandu, oko 4000 stihova), u kojoj se prikazuje 
napad Saracena na francusku vojsku u klancu 
Roncevaux. Prikazuju se Karlo Veliki, idealni ju- 
nak Roland, smireni Oliver, izdajica Ganelon, bis- 
kup Turpin i dr. Motivi iz ove pjesme širili su se i 
u druge zemlje; pjesma predstavlja vrlo izrazit 
primjer epske poezije. 

CHATEAUBRIAND, _FRANCOIS-RENE DE 
(Fransua-Rene d Šatobrijan, 1768—1848), francuski 
pripovjedač vrlo značajan za romantizam u Fran- 
cuskoj. Pisao je o povijesnim i političkim temama 

(npr. Studije o revolucijama, 1797, pamflet O Buo- 
naparteu i Burbonima, 1814), o religioznim moti- 
vima svoga obraćenja katolicizmu (npr. Duh krš- 
ćanstva, 1802, Mučenici, 1809). Za književnost ima- 
ju veće značenje sentimentalna ljubavna idila Ata- 
la (1801), roman s temom o propasti indijanskog 
plemena u prašumi Natchez (1826), a osobito Rene 
(1802). Glavni junak Rene predstavnik je roman- 
tičkog lika, melankolična, bujne i nemirne mašte, 
kojega razdire tzv. svjetska bol. Guši se u vlasti- 
toj tuzi iz koje ne nalazi nikakva izlaza. Djelovao 
je snažno na svoje suvremenike, slično kao Go- 
etheov Werther. 

Chateaubriandova je glavna zasluga u produb- 
ljivanju Rousseauova (v.) osjećanja za prirodu 
stvarajući snažne zanose za život u čistoći priro- 
de, daleko od suvremenog života. U književnosti 
je, osim toga, vrlo sugestivno razradio motiv svjet- 
skog bola kao snažnog vrela romantičarske tuge i 
intimnog razočaranja u ličnom životu. Nabujalost 
čuvstvenog života kod kasnijih mnogih romanti- 
čarskih likova, koja ih je dovodila u ozbiljne ne- 
sporazume s društvom, našla je prvotne korijene 
kod Chateaubrianda i ogledni model u liku Re- 
nea. 

CICERON, MARKO TULIJE (106—43. st. e, 
rimski političar i konzul, istaknuti govornik i pro- 
zni pisac, u političkim razračunavanjima ubijen kao 
pristaša republikanizma. Autor velikog broja Pi- 
sama (68—43. st. e.) prijatelju Titu Pomponiju Ati- 
ku, u kojima se iznosi vrijedna građa o piscu i nje- 
govu doba. Značajniji i poznati govori: Za Seksta 

Roscija (80), Protiv Katiline (63), Filipike (44—43, 
upućene protiv Antonija); sudski govori: Protiv 
Vera (70), Za pjesnika Arhiju (62), stilski najdo- 
tjeraniji Za Milona (52) i dr. 

Između dvije suvremene govorničke struje, tzv. 
azijanizma, patetične, kićene i bujnog rječnika, te 
tzv. aticističke, koja je težila sažetosti izraza i sna- 
žnijim mislima, Ciceron je išao svojim putem. Kao 
izvrstan poznavalac latinskog jezika, Ciceron je u 
govorima njegovao ritmizirane periode s nagla- 
šenim mislima, razvijao humor i gorku ironiju, a 
emotivnom djelovanju posvećivao naročitu pažnju. 

Filozofijski spisi (npr. O najvećem dobru i naj- 
većem zlu, O dužnostima i dr.) nisu izvorni; Cice- 
ron preuzima i presađuje grčku filozofiju u Rim. 
V. Azijanizam, Demosten. 

CICERONIZAM, v. Azijanizam, Ciceron, De- 
mosten. 

CID (Cantar de mio Cid), Pjesma o Cidu, naj- 
starije djelo španjolske književnosti na kastiljan- 
skom jeziku, sadrži 3730 stihova (svaki stih 14 do 
18 slogova). Nastalo je oko 1140; poznat je samo 
jedan rukopis iz 1307, koji je pronađen i objav- 
ljen 1779. 

To je nacionalna epopeja koja pjeva o junačkim 
djelima i stradanjima španjolskoga narodnog ju- 
naka i povijesne ličnosti Rodriga Diaza de Vivara, 
kojega su Arapi nazvali Cid Compeador (Gospodin 
borac). Uz pojedinačne fantastične prizore djelo se 
oslanja na povijesne činjenice i dobro poznavanje 
geografskih činjenica. Glavni junak Cid ideal je 

pravde i humanosti, on je nepokolebljiv nosilac 
zdravog i prirodnog humanizma. 

Pjesma o Cidu vrlo je vrijedan primjer epske 
poezije. 

COLERIDGE, SAMUEL TAYLOR (Semjuel Tej- 
lor Koulridž, 1772—1834), engleski romantički 
pjesnik, teoretičar romantičarske estetike (u djelu 
Biographia Literaria, 1817); bavio se mnogo Sha- 
kespeareom (v.) i smatra se utemeljiteljem suvre- 
mene šekspirologije. 

S engleskim pjesnikom Williamom Wordswort- 
hom (Viljem Vordsvort, 1170—1850) predstavljao 
je tzv. lejkizam (tj. jezersku školu, engl. Lake- 
-School) prema jezerskom području u sjevernoj En- 
gleskoj, o kojemu su mnogo pjevali. Objavili su 
zajedno prvu englesku romantičku zbirku pjesa- 
ma Lirske balađe (1798). 

Najvrednija je Coleridgeova Pjesma o starom 
mornaru. Coleridge, među prvima, obrađuje u pje- 
smi motiv albatrosa, ptice koja navješćuje dobro. 
Dalje se ističu pjesme Kubla Khan, vizija (1797), s 
orijentalnim motivima, te Christabel (1797—1816), 
srednjovjekovna balada o djevojci koju je začarala 
zla i lijepa čarobnica. 

COMMEDIA DELLARTE, v. Komedija. 

COMMEDIA ERUDITA, v. Komedija. 

CORNEILLE, PIERRE (Pjer Kornej, 1606— 
1684), francuski dramatičar, predstavnik klasici- 
stičke tragedije. Pored komedija (npr. Melita, 1629, 
Klitandra, 1632, Udovica, 1632, i dr.) te najzna- 
čajnijeg djela tragedije Cid (1636), napisao je više 

tragedija: Horace, (1640), Polyeucte (1643), Smrt 
Pompejeva i dr. 

Corneilleove ličnosti su slobodne, samouvjere- 
ne, s jakom voljom i promišljenim ciljevima. Pro- 
žete su velikim idealima pravde i humanizma i 
stradaju na krupnim nesporazumima između svo- 
jih nastojanja i društvene stvarnosti. Scenske kva- 
litete očituju se prvenstveno u živim dijalozima i 
monolozima. Corneille je odličan versifikator; sti- 
hovi su tečni a rječnik bujan i bogat slikama, (v. 
Tragedija). 

CORRESPONDANCE (franc. korespondans), v. 
Sinestezija. 

CRKVENA DRAMA, duhovne drame srednjeg 
vijeka (s trajanjem od XII do XVIII st., negdje i 
do sredine XIX st.) s naglašenim vjerskim sadr- 
žajem iz svetačkih legendi i života Marije. 

Početak scenskih, kazališnih predstava kod svih 
naroda vezan je u najdubljoj prošlosti uz vjerske 
obrede. Iz njih, kao jedinog, isključivog vrela, nije 
mogao teatar proizaći, jer su potrebe za dramskim 
oblicima bile mnogo šire, složenije. Dramski su 
oblici odgovarali iskonskim umjetničkim potreba- 
ma i kompleksnog, složenog su porijekla kao i svi 
ostali književni oblici, 

Vjerske su se organizacije u različitim situaci- 
jama služile scenskim oblicima propovijedanja i 
naučavanja. U tom smislu najznačajniji je napor 
kršćanske crkve u srednjem vijeku, kada su se 
vjerski obredi izvodili u dramskim, scenskim obli- 
cima. Već je Biblija pružala mnogo građe za scen- 
ske prikaze, Još u X st. počinju svećenici na crk- 


85 


Crkvena drama 


venim priredbama dijeliti uloge i u korskoj reci- 
taciji čitati odlomke iz evanđelja. 

Nešto slično kao u antičkoj Grčkoj, na početku 
razvoja tragedije i komedije (v.). 

Iz dramatiziranih lauda (lat. laus, laudes poh- 
valna pjesma) i crkvenih liturgijskih igara poste- 
peno se razvija srednjovjekovna crkvena drama. 
Pred velikim mnoštvom ljudi, ispred crkava i na 
sceni organiziranoj na otvorenom, prikazivali su se 
događaji i osobe iz evanđelja, iz života svetaca, a 
osobito iz Kristova života. 

S vremenom se ove predstave odvajaju od re- 
dovitog crkvenog obreda i postaju samostalne, pra- 
ve pučke religiozne predstave. A kako su obrađi- 
vale isključivo vjerovanja, nazvane su misteriji 
(grč. mysterion tajna) i mirakuli (lat. miraculum 
čudo, franc. miracle). 

Domovina misterija bila je Francuska, ali su se 
znatno proširili po Italiji, Španjolskoj, njemačkim 
krajevima i u Engleskoj. 

Uži, posebni odlici crkvene drame bili su pa- 
sioni (franc. passion muka) koji su prikazivali mu- 
ku Isusovu, moraliteti (lat. mores običaji) koji su 
donosili prizore grijeha i pokajanja, te razna pri- 
kazanja. 

Srednjovjekovna crkvena prikazanja zauzima- 
ju značajno mjesto u hrvatskoj književnosti i u ra- 
zvoju našeg kazališta. 

Prikazanja ili skazanja, najstarije i prve hrvat- 
ske dramske predstave iz XV st., zadržala su se 
sve do XIX st. u nekim primorskim krajevima 
(npr. na Hvaru). To su dramatizacije svetačkih 

legendi, dijaloških pjesama ili pojedinih biblijskih 
motiva. Centralni je lik Isus, iz čijeg su života 
pojedine epizode varirane i povezivane s različi- 
tim sadržajima. Značajniji su primjeri Muka svete 
Margarite (prikazana u Zadru 1500. g.) i Prikaza- 
nje života sv. Lovrinca, u osmeračkim stihovima 
i naglašenim pučkim tonom. Po prijepisu iz 1556. 
poznata je i Muka Spasitelja našega, koja se prika- 
zivala dva dana s mnoštvom osoba. 

Naša prikazanja vrlo su srodna talijanskim 
dramskim predstavama. Tamo su se najprije ja- 
vile pobožne lirske laude (pohvale), koje su zatim 
dramatizirane i u XIV st. zovu se devocioni. Po- 
lovinom XV st. nastaju sacre rappresentazioni, 
već razrađene crkvene dramske predstave koje 
su se odrazile i u našim krajevima. 

Srednjovjekovni crkveni teatar postojao je uz 
svjetovni teatar i uz ranije tradicionalne oblike. Ra- 
zumljivo je da je među njima bilo preuzimanja 
(v. Drama). 

CRNJANSKI, MILOŠ (r. 1893), pjesnik (zbirka 
Lirika Itake, 1919, poema Stražilovo, 1921—1922, 
Izabrane pesme, 1954, Itaka i komentari, 1959), 
mnogo se bavio novinarskim radom, pisao puto- 
pise i eseje (Ljubav u Toskani, 1930, i Knjiga o 
Nemačkoj, 1931). Veće je uspjehe postigao proz- 
nim djelima Dnevnik o Čarnojeviću (1921) i sna- 
žnijim romanom Seobe (1929). 

Živi kao politički emigrant u inozemstvu. 

CRTICA, v. Novela. 

ČAPEK, KAREL (1890—1938), između dva rata 
najpoznatiji češki pripovjedač (npr. Raspeti na ras- 
kršću, 1917, Mučne pripovijetke, 1917, i dr.), ro- 
manopisac (npr. trilogija Hordubal, 1933, Meteor, 
1934, i Običan život, 1934, zatim Tvornica apsolut- 
noga, 1922, Krakatit, 1924, Prva smjena, 1937. i dr.) 

U pripovijetkama Čapek ponajviše obrađuje 
malog čovjeka i društvene prilike svoga vreme- 
na, a u romanima se bavi složenijim problemima 
modernog društva na osnovu potpunijih psiholo- 
ških analiza. 

U dramama Bijela bolest (1937) i Mati (1938) 
ušao je dublje u predratna zbivanja ustajući protiv 
nasilja i rata. 

Poznati su i njegovi putopisi Pisma iz Engleske 
(1914), Slike iz Holandije (1932), Put na Sjever 
(1936). 

ČEHOV, ANTON PAVLOVIČ (1860—1904), ru- 
ski novelist i dramatičar, po zanimanju liječnik. 
Započeo je književni rad kratkim humoreskama 
(npr. Šarene priče, 1886, i dr.), nastavlja novelama 

u kojima obrađuje izgubljene i otuđene likove (npr. 
Čovjek u futroli, Ogrozd, O ljubavi i dr). 

Čehov ne donosi u svojim novelama događaje, 
zbivanja, velike izrazite ličnosti koje nastupaju u 
društvu glasno i bučno. Fabule su vrlo jednostavne, 
ili uopće nije težište na njima, jer Čehov nastoji 
izazvati dojam, ugođaje, atmosferu; on stvara ras- 
položenja oko likova, u kojima se oni potpuno oči- 
tuju. Zbog toga je uvijek sažet, na svoj način 
lakoničan, a obilno se služi pejzažnim i lirskim di- 
gresijama. 

I u drame (Galeb, 1896, Ujak Vanja, 1897, Tri 
sestre, 1900, Višnjik, 1903) Čehov ne unosi veće 
dramske zaplete, nego je sav u stvaranju scenskih 
raspoloženja i onoga neuhvatljivog ugođaja u ko- 
jima se likovi očituju kao živi i neposredni ljudi. 
U tome je Čehov velik majstor i s potpunim op- 
ravdanjem nazvan je osnivačem ruske impresioni- 
stičke drame; njegove se drame uzimaju i kao pri- 
mjer tzv. lirske drame (v. Drama, Impresionizam). 

ČERNIŠEVSKI, NIKOLAJ GAVRILOVIČ (1828 
—1889), ruski romanopisac i književni teoretičar, 
istaknuti revolucionarni radnik (bio je prognan u 
Sibir). Romanom Što da se radi (1863) — jednim 
od oglednih primjera programske i tzv. tendenci- 
ozne književnosti (v.) — snažno je utjecao na ru- 
sku naprednu i revolucionarnu omladinu; roman je 
bio mnogo čitan i u našim krajevima. 

Značajan je kao književni kritičar (npr. Ogledi 
o Gogoljevu periodu ruske književnosti, 1855— 
1856), koji je zastupao jednu od prvih formulacija 
materijalističke estetike; umjetnost je odraz ži- 

vota, ona ga reproducira u bitnim osobitostima, 
objašnjava i napokon izriče sud i ocjenu o njego- 
vim pojavama; a progresivno-ideološka kompo- 
nenta u temi i u karakterizaciji likova ima odlučno 
značenje za umjetničku vrijednost djela. 

ČETVEROSTIH ili katren (franc. quatre četiri), 
strofa od četiri stiha. Vrlo čest oblik u mnogim 
književnostima. 

ČISTA POEZIJA, v. Simbolizam. 

ČOLAKOVIĆ, RODOLJUB (r. 1900), istaknuti 
politički i kulturni radnik, autor je vrijednih i za- 
paženih Zapisa iz Oslobodilačkog rata (I—V, 1946— 
1955), u kojima je donio autentičnu građu iz ro- 
bijašnica i narodnooslobodilačke borbe, živo i 
uvjerljivo saopćenu. Od ostalih mnogobrojnih ra- 
dova značajna je knjiga o životu na robiji Kuća 
oplakana (1941. i 1947), putopisi Utisci iz Indije 
(1954), prijevodi (prevodio je K. Marksa. V. I. Le- 
njina, M. Gorkog). 

ČUBRANOVIĆ, ANDRIJA (1480—1530), iz du- 
brovačkog književnog centra, autor je spjeva u šest 
pjevanja Jeđupka. Jeđupka je pokladna pjesma, 
napisana sa sličnim književnim namjerama s ka- 
kvim su se pisale i u Firenci, u drugoj polovini XV 
st. Po sadržaju su pjesme većinom monolozi lica 
iz pokladnih igara. U Jeđupki nastupa ciganka 
(Egipćanka). 

Djelo je primjer tzv. maskerate, književnog ob- 
lika koji se mnogo javljao i u Italiji i u drugim 
zemljama. Pjesnik je u glavnom liku djela na- 

stupao redovito prerušen, maskiran, i tako je slo- 
bodnije saopćavao svoja osjećanja i ljubavne izjave. 

Jedina je tema djela ljubav, opjevana i shva- 
ćena u tradicionalnom trubadursko-petrarkistič- 
kom duhu. Služeći se osmercem Čubranović je oda- 
brao življi i vedriji ton bliži narodnoj pjesmi; 
upotrijebio je stih od četiri stiha (katren) s rimom 
abba. Najznačajnije je šesto pjevanje u kojem sam 
pjesnik, u liku Ciganke, iznosi svoja ljubavna osje- 
ćanja. 

ČUDAČKA NOVELA, v. Novela. 

COPIC, BRANKO (r. 1915), pjesnik, novelist, 
romanopisac. Književnu djelatnost započeo je prije 
rata pripovijetkama (npr. Pod _Grmečom, 1938, 
Borci i bjegunci, 1939, i dr.), nastavlja u toku rata 
i narodnooslobodilačke borbe u kojoj sudjeluje od 
početka (pjesme Ognjeno rađanje domovine, 1944), 
ali najvrednija ostvarenja daje poslije rata s tema- 
tikom iz NOB-a (npr. Pjesme partizanke, 1945, 
Sveti magarac i druge priče, 1946, Surova škola, 
1948, romani Prolom, 1952, Ognjeno ljeto, 1955, 
Gluvi barut, 1957, Osma ofanziva, Ne tuguj, bron- 
zana stražo, 1958, te srodna djela Dragi likovi, 1959, 
Bojovnici 1960, Krava s drvenom nogom, 1963, Or- 
lovi lete, 1963, i dr.). Djelo Doživljaji Nikoletine 
Bursaća (1955) — niz novela oko jednog lika — vrlo 
je značajno ostvarenje Ćopića kao humoriste. Likovi 
Nikoletine Bursaća i Jovice Ježa najznačanija su 
književna ostvarenja: humorističke tendencije u 
našoj književnosti prvi put su stvorile svoje izra- 
zite i umjetnički zrele predstavnike. Iznimno mje- 
sto Čopić je ostvario kao dječji pjesnik (npr. U zem- 

lji leptirova i medvjeda, 1940, Pjesme pionirke, 
1945. i dr). 

Sabrana djela I—-XII, 1964—1965. 

ĆOSIĆ, BRANIMIR (1903—1934), pripovjedač 
(Priče o Boškoviću, 1924, Egipćanka, 1927), roma- 
nopisac (Vrzino kolo, 1925, Dva carstva, 1928, Po- 
košeno polje, 1934), feljtonist i recenzent. U naj- 
boljem djelu Pokošeno polje Čosić je s obiljem 
autobiografskog materijala prikazao svoju genera- 
ciju koja je stradala u prvome svjetskom ratu (u 
prvom dijelu romana Čitava jedna mladost) i do- 
živjela drugo, teže razočaranje poslije svršetka rata 
(u drugom dijelu Sile). Djelo je kronika i nepo- 
štedna kritika naše društvene stvarnosti do dru- 
goga svjetskog rata. 

ĆOSIĆ, DOBRICA (r. 1921), istaknuti pripovje- 
dač; društveni radnik i profesionalni književnik. 
Postigao je veliki uspjeh romanom iz narodne re- 
volucije Daleko je sunce (1947). Probleme i tragična 
previranja među srbijanskim seljaštvom potkraj 
XIX st. obradio je u izvrsnom romanu Koreni 
(1954). Sličnu tematiku obradio je i u velikom ro- 
ramu Deobe I—III (1961). Niz zapisa o različitim 
pitanjima iznio u djelu Akcija (1955—1964). 


93 


D 


DADAIZAM (prema izrazu da-da, prvom tepa- 
nju djeteta), na početku XX st. (1916—1924) ek- 
stremni umjetnički i književni smjer koji se po- 
kušava u načinu izražavanja vratiti na početke 
prvih misli i prvih oblika saopćavanja, oslanjajući 
se na tendencije ekspresionizma (v.). Ustaje protiv 
svake razumne misli. Zalaže se za nesuvislo, spon- 
tano i nekontrolirano iznošenje osjećanja i zapaža- 
nja, za asocijacije bez obzira na smisao riječi. Na- 
glašava simultanost u doživljavanju, te snove i 
podsvijest. U društvenom pogledu dadaisti su bili 
prožeti anarhističkim idejama. Isticali su relativ- 
nost i nesmisao stabilnijega društvenog uređenja. 

Dada je nastupila manifestom u časopisu Ca- 
baret Voltaire u Zurichu 1916; predvodili su je 
Jean Arp i Tristan Tzara. 

Dadaizam je imao dodirnih crta s futurizmom 
(v.) i nadrealizmom (v.). 

DAKTIL, v. Versifikacija. 

D'ANNUNZIO, GABRIELE, v. Slobodni stih. 

DAUDET, ALPHONSE (Alfons Dode, 1840— 
1897), francuski pripovjedač i romanopisac, Knji- 
ževno priznanje stječe kratkim pričama Pisma iz 
mog mlina (1869), u kojima je uspješno prikazao 
Provansu s njenim ljudima i pejzažima. U auto- 
biografskom romanu Mališan (1868) iznio je impre- 
sivnu građu iz svog djetinjstva i mladosti. Dao je 
u grotesknoj i blagonaklonoj karikaturi zanimljiv 
i simpatičan lik Tartarina Taraskonca (Čudnovate 
zgode Tartarina_ Taraskonca, 1872). U romanima 
(npr. Numa Rumestan, 1881, Besmrtnik 1890 i dr.) 
prikazuje francusko društvo druge polovine XIX 
st. Daudet je najsnažniji u slikanju djece, napušte- 
nih i progonjenih, nesretnih ljudi u zapuštenoj pe- 
riferiji; nenametljivim humanizmom, toplinom u 
razumijevanju nevoljnih i rijetkim darom zapaža- 
nja ostavlja snažnije dojmove. 

Autobiografska sjećanja i zanimljivu građu o 
svojim suvremenicima prikazao je u dva djela: 
Trideset godina Pariza (1888) i Uspomene jednog 
književnika (1888). 

Kod nas mnogo prevođen i čitan (v. Novela). 

DAVIČO, OSKAR (r. 1909), izrazit pjesnik (npr. 
zbirke Tragovi, 1930, Pesme, 1938, Hana, 1951, Vi- 
šnja za zidom, 1950. i 1959, Flora, 1955, Tropi, 1959. 
i dr.), autor poema (npr. Čovekov čovek, 1953, 
Zrenjanin, 1947), moderan romanopisac (romani 
Pesma, 1952, Beton i svici, 1956, Radni naslov bes- 
kraja, 1956, i dr.), esejist (Položaj nadrealizma u 
društvenom procesu, zajedno s Dušanom Matićem 
i Dorđem Kostićem, Poezija i otpori, 1951, Pre 

podne), pisac reportaža (Među Marksovim partiza- 
nima, 1947, i dr.), scenarist (Do pobede). 

Započeo književnu djelatnost u nadrealističkoj 
atmosferi i zadržao do najnovijih ostvarenja neke 
osobine slobodnog i proizvoljnog djelovanja svi- 
jesti i podsvijesti. Sav je u gradskoj složenosti 
problema i nemiru ljudi, a potpuno nov odnos pre- 
ma jeziku i sloboda sintaktičke strukture česti su 
pratioci Davičova stila. Robijaška, revolucionarna, 
partizanska i poslijeratna tematika, uz naglašenu 
erotsku, zauzimaju središnje mjesto u Davičovu 
književnom stvaralaštvu. 

S izvanrednom poetskom senzibilnošću za su- 
vremenu tematiku i neslućene raspone jezičnog iz- 
raza, Davičo iz djela u djelo traži nove putove i 
nepoznate izražajne mogućnosti. Po tome je Da- 
vičo naš najizrazitiji književni eksperimentator i 
avangardista. 

DAVID, v. Oda, Psalam. 

DECIMA, v. Desetostih. 

DE COSTER, CHARLES (Šarl d Koster, 1827— 
1879), belgijski pripovjedač francuskog jezičnog 
izraza, poznat ponajviše po mnogo prevođenom i 
glavnom djelu Legenda o Ulenšpigelu i Lamu 
Gudzaku (1867). Popularnu srednjovjekovnu lič- 
nost Ulenšpigela stavlja De Coster u XVI st., služi 
se namjerno nešto starijim oblicima francuskog 
jezika da bi što uvjerljivije prikazao borbu fla- 
manskog naroda protiv španjolske okupacije, na- 
silja i crkvene inkvizicije. Lik pustolova i šaljiv- 
džije Ulenšpigela dobija kod De Costera crte re- 

volucionara i narodnog borca; on je oličenje širih 
nacionalnih težnji i aktuelnih ideala čovječanstva 
svoga doba i time je postao reprezentativnija lič- 
nost od mnogih u pikaresknim (v.) djelima, iz koje 
je sredine proizašao. Uz Ulenšpigela i kao potpunu 
suprotnost njemu autor je stavio dobričinu Lama 
— flamanski prototip Sanche Pansa — a s iznim- 
nim bogatstvom prikazao je bujni i šaroliki fla- 
manski svijet u svim njegovim očitovanjima. 

Ostala djela: Flamanske legende (1858), Bra- 
bantske priče (1861), Putovanje u Zelandiji (1880), 
drama Stefanija i dr. 

DEDINAC, MILAN (r. 1902), pokretač i surad- 
nik časopisa Putevi, kazališni kritičar (izdao knji- 
gu Pozorišne hronike, 1950), prevodilac (preveo 
Fedru francuskog dramatičara J. Racinea, v.), su- 
putnik nadrealističke grupe u Beogradu. Predstav- 
nik je avangardizma u srpskoj poeziji. Napisao je 
poeme Javna ptica (1926, poetski nadrealistički ma- 
nifest), Jedan čovjek na prozoru (1937), Pesme iz 
dnevnika zarobljenika broj 60221 (1947), zbirku 
Od nemila do nedraga (1957) i dr. 

DEFABULARIZACIJA (lat. de ukidanje, fabula 
pripovijest), naziv kojim se želi reći da suvremena 
književna djela — jednako roman (v.) i novela (v.), 
kao i drama (v.) — napuštaju fabulu (v.), da se 
više ne drže postupnosti i kronološkg redoslijeda 
u izlaganju zbivanja. Tradicionalnu zbijenu fabulu 
mnoga moderna djela zamjenjuju asocijacijama li- 
kova, njihovim isprekidanim sjećanjima, razmi- 
šljanjima i zapažanjima. 


7 Književnost Đ7 


Defoe -— Deheraizscija 


DEFOE, DANIEL (Denije! Difou, 1660—1731), 
engleski pripovjedač, izuzetno je utjecao na sve 
evropske književnosti, iako njegovo književno dje- 
lo ne predstavlja značajno umjetničko dostignuće. 
Potkraj života počinje književnu djelatnost roma- 
nom Život i čudne neviđene pustolovine Robinsona 
Crusoea, mornara iz Jorka (1719, drugi dio 1719, 
treći dio 1720) i doživljava nezapamćeni uspjeh; 
i danas se njegovo djelo štampa i čita s velikim in- 
teresom. Defoe je uspio izvanredno sretno da po- 
veže vrlo različite težnje u glavnom liku Robinzo- 
na: bijeg u prirodu, smisao za pustolovine, oslo- 
bađanje od društvene stege i konvencionalnih nor- 
mi, čežnju za divljinom, neuništiv smisao za rad, 
red i svojinu, osjećaj sentimentalnosti i humaniz- 
ma, smisao za nepredviđeno i iznenadno, ugođaj 
idile i obiteljskog doma, nostalgiju za daljinama i 
rodnim krajem. 

Ostala djela: Kapetan Singleton (1720), pikare- 
skni (v.) roman Colonel Jacque (1722), Zgode i 
nezgode glasovite Moll Flanders (1722), Dnevnik 
Rugine godine (1722) i dr. 

DEHEROIZACIJA (lat. de uklanjanje, grč. he- 
ros junak), određeni stilski postupci u nekom knji- 
ževnom djelu kad se lik prikazuje u njegovim 
svakodnevnim i intimnim radnjama. U opisu lika 
donose se takvi detalji koji ga pokazuju kao čo- 
vjeka sa svakodnevnim, ljudskim navikama, slabo- 
slima i potrebama. 

U starijim epovima i epopejama (v.), u srednjo- 
vjekovnom romanu (1), u djelima romantičara, 

prikazani su glavni likovi kao neobični, nesvaki- 
dašnji ljudi. Bili su u svemu natprosječni, izdva- 
jali su se iz mase ljudstva, bili su u svemu heroji. 
Međutim, već realizam (v.), a pogotovu naturalizam 
(v.), ruši takvo izdvajanje glavnog lika. Prikazuje 
ga kao prosječnog, standardnog čovjeka sa svim 
svakodnevnim potrebama i slabostima. 

DEKADENCIJA (franc. decadence propadanje), 
termin koji se upotrebljava u dva osnovna zna- 
čenja: 

1. dekadencija ili dekadansa, razdoblje raspada, 
propadanja, nazadovanje razvoja određene kultu- 
re. Često se tvrdi da se kulture određenih zajed- 
nica razvijaju u usponima i padovima, tj. kada se 
javljaju epohe značajnih umjetničkih ostvarenja i 
epohe kada u kulturnom i umjetničkom pogledu 
zavlada potpuni zastoj i nazadak. Predstavnici ta- 
kvih shvaćanja, između ostalih, bili su: G. Vico u 
djelu Nova znanost (1715), Ch. Motesquieu u djelu 
Razmišljanja (1734), J. J. Rousseau (v.) u djelu 
Društveni ugovor (1762). 

U književnosti se odsustvo velikih pjesnika i 
nedostatak umjetničkih djela rado naziva deka- 
dentskim razdobljem; još se češće naziva u knji- 
ževnosti dekadentskim doba epigona, oponašatelja 
ranijih stilova i oblika. 

Gornje značenje termina dekadansa, s podvu- 
čenim negativnim značenjem i kritičkim stavom 
prema određenoj situaciji u kulturi i književnosti, 
upotrebljava se vrlo često u sukobu različitih ide- 
oloških koncepcija, u nesporazumima starije i 

mlađe generacije, u borbi oprečnih književnih te- 
orija i škola. 

2. dekadansa se javlja u drugoj polovini XIX 
st., prije svega u Francuskoj a potom i u drugim 
evropskim zemljama, kao određeni književni pra- 
vac koji stvara svoju teoriju, školu i krug zastup- 
nika protiv građanske stvarnosti i njenoga moral- 
nog kodeksa. 

Uzroci su mnogobrojni: sociološki (teške dru- 
štvene i ekonomske prilike poslije 1848. u Fran- 
cuskoj i Evropi), sumorna kulturno-politička atmo- 
sfera u buržoasko-kapitalističkom svijetu Evrope, 
sukobi raznih književnih programa. 

Glavni predstavnik i teoretičar Charles Baude- 
laire (v., 1821—1867) shvaćao je dekadansu kao 
koncepciju pjesništva i određeni poetski stil koji 
teži za unutrašnjim produbljenjem duha i ćutil- 
nosti, za odbijanjem od svakodnevnoga građan- 
skog života, za otkrivanjem egzotičnoga i satan- 
skog, religioznoga i mističnog, za isticanjem erot- 
skog, za manifestiranjem iznimno estetskog. Pro- 
nalazeći najsuptilnije duhovne i ćutilne nijanse, 
Baudelaire je posvećivao najsvestraniju pažnju do- 
tjeranosti pjesničkog oblika (odatle karakteristike 
ovoga pjesničkog pravca esteticizam (v.), artizam 
(v.) formalizam (v.), kao visoke kvalitete u pje- 
sničkom izrazu). 

Paul Verlaine (1844—1896) tumači pojam de- 
kadansa ovim riječima: 

»Ime dekadansa obuhvata rafinirane ideje od- 
ređene ekstremne civilizacije, najvišu književnu 
kulturu, sree puno najjačih i najdubljih čuvstava.« 

Dekadansa je dala vrhunska pjesnička ostva- 
renja u djelima francuskih pjesnika Ch. Baudelai- 
rea (v.), P. Verlainea (v.), St. Mallarmea (v., 1842— 
1889), engleskog književnika Oscara Wildea (v., 
1854—1900) te američkog pjesnika E. A. Poea (v., 
1809—1849). Ali je — kao i svaki drugi književni 
pravac — privukla u svoj krug niz književnika 
koji su vulgarizirali osnovne tendencije neuspje- 
lim i nevrijednim djelima. 

Dekadansa je presudno utjecala nekim svojim 
tezama i stilskim karakteristikama na svu evrop- 
sku umjetnost i književnost i na kasnije evropske 
škole i stilove: na impresionizam (v.), simbolizam 
(v.), na teoriju Part pour l'art (v.), na novoroman- 
tiku (v.). 

DELORKO, OLINKO (r. 1910), pjesnik, prevo- 
dilac (s uspjehom prevodio Dantea, Petrarku, Mi- 
chelangela i dr.), proučavatelj narodne poezije (vi- 
še studija napisao, uredio antologije Hrvatske na- 
rodne balade i romance i Zlatna jabuka, te Istar- 
ske narodne pjesme. Težište je Delorkova rada 
na poeziji (zbirke Pjesme, 1934, Rastužena Euter- 
pa, 1937, Razigrani vodoskoci, 1940, Zgode pore- 
mećene sreće, pjesnička proza, 1942, Uznosite slut- 
nje, 1944, Izgaranja, 1958, Lirski eden, 1964, i dr.). U 
poeziji je značajan predstavnik tzv. mediteran- 
skih motiva i ugođaja. 

DEMETER, DIMITRIJE (1811—1872) dramati- 
čar, novelist, kazališni kritičar, prevodilac; najza- 
služniji je za stvaranje, organizaciju i repertoar 
narodnog kazališta u Zagrebu. U poemi Grobničko 
polje (1842) obradio borbu Hrvata s Tatarima 1242. 

U drami Teuta (1844) obrađuje povijesnu temu iz 
ilirskog doba o neslozi narodnih prvaka, želeći na 
primjeru davne prošlosti pokazati svojim suvreme- 
nicima kako valja raditi. 

Napisao je libreta (v.) za prve hrvatske opere 
Ljubav i zloba (1845) i Porin (1846), koje je ugla- 
zbio Vatroslav Lisinski (1819—1851). 

DEMOSTEN (384—322. st. e.). grčki državnik i 
govornik, proslavio se govorima i žestokim napa- 
dima protiv Filipa II Makedonskog, zalažući se za 
grčku samostalnost i slobodu. Svi Demostenovi go- 
vori protiv Filipa zovu se popularno Filipike, a 
poznatiji su Prvi govor protiv Filipa (351) i Drugi 
govor protiv Filipa, dok je najsnažniji Treći govor 
protiv Filipa (341). Obilježja Demostenova govor- 
ništva su snaže i jasne misli, sažet jezik, bogatstvo 
izražajnih stilskih sredstava (figure i tropi), kori- 
štenje retoričkog pitanja (v.), čest dijaloški oblik 
u izlaganju, a osobito temeljita argumentacija s 
popratnom ironijom i sarkazmom. Demostenovi su 
govori izvrsna proza s velikim književnim kvalite- 
tima. Njegov smjer u govorništvu (uz druge grčke 
govornike) obuhvaćen je nazivom aticizam (v.). 

DESETERAC, v. Epski i lirski deseterac. 

DESETOSTIH ili decima (lat. decimus deseti), 
strofa od deset stihova. Naročit je oblik španjol- 
ska decima ili espinela. 

DESKRIPCIJA, v, Epski stil. 

DESNICA, VLADAN (r. 1905), istaknuti prozni 
pisac s izrazitim darom zapažanja. Ponajviše ob- 
rađuje ljude dalmatinskih gradića i ulazi u slože- 

niju problematiku grada. Svoja izlaganja Desnica 
redovito popraćuje nenametljivim esejističkim re- 
fleksijama, slično mnogim zapadnoevropskim pi- 
scima (pripovijetke i romani Zimsko ljetovanje, 
1950, Olupine na suncu, 1952, Proljeće u Badrovcu, 
1955, Tu odmah pored nas, 1956, Proljeće Ivana 
Galeba, 1957). Pisao je i pjesme (Slijepac na žalu, 
1956), eseje (Priča o tipičnome, 1957), članke, sce- 
narije, mnogo je prevodio s talijanskoga i francu- 
skog jezika. 

DESTOVNIK — KAJUH, KAREL (1922—1944, 
poginuo u NOB), slovenski pjesnik. Prvu zbirku 
pjesama Pesmi objavio 1943, kasnije izašle Pesmi 
(1944, 1945), Kajuhove pesmi (1949). Glavno mjesto 
zauzimaju partizanski i revolucionarni motivi. 

DEUS EX MACHINA (lat. deus eks makina, 
bog iz mašine, iz aparata), iznenadno spuštanje 
određenog božanstva na scenu pomoću naročitog 
aparata (mašine) upravo u onome času kada u tra- 
gediji treba da dođe do katastrofe ili tragičnog 
konflikta. Samo u onim situacijama kad se sukob 
čini nerješivim. 

Danas je navedeni termin poslovična izreka za 
svako iznenadno, u prvi čas neshvaćeno rješenje 
nekog spora ili problema. 

DEVETOSTIH, ili nona (lat. nonus deveti), 
strofa od devet stihova. 

DEVOCIONI, v. Crkvena drama. 

DEZINTEGRACIJA (franc. des raz, ne; ai. 
integer čitav), razdvajanje ili raspadanje neke 
cjeline. 

Upotrebljava se u književnosti najčešće u vezi 
s realizmom: dezintegracija realizma. Misli se na 
nestajanje ili napuštanje onih stilskih postupaka u 
izgradnji književnog djela kojim se izgrađivao re- 
alizam (v.). Suvremena književnost ide drukčijim 
putem od realizma. Književni pravci (v.) i stilske 
epohe (v.) nužno se mijenjaju ovisno o društve- 
nim i povijesnim mijenama. Novi se književni 
pravci ili stilske epohe mogu izgraditi samo onda 
ako se prethodni prevladaju. Tada se nužno jav- 
ljaju zakonitosti dezintegracije tradicionalnog, us- 
taljenog, i integriranja, ili integracije, novih težnji 
i koncepcija u jednom novom i drukčijem stilskom 
postupku. 

Pojave dezintegracije i integracije su stalne po- 
pratne pojave u svim povijesnim razdobljima kada 
se prevladava tradicionalno, ustaljeno, staro, a na- 
staje novo, 

DICKENS, CHARLES (Čarlz Dikinz, 1812— 
1870), engleski pripovjedač i romanopisac iz tzv. 
viktorijanske ere engleske književnosti. Zanimlji- 
va književna ličnost, proživio težak i sumoran život 
koji se snažno odrazio u njegovu književnom djelu. 

Privredni razvitak Engleske XIX st. sa svim 
društvenim izopačenostima i raznolikim životnim 
pojavama, složenosti velegradskog života u Lon- 
donu i posebno sumorna, maglovita i kišna atmo- 
sfera industrijskih gradskih četvrti, bili su osnovna 
građa iz koje je Dickens uzimao teme za svoja 
djela. Iscrpnija stilska tehnika opisa pejzaža, grad- 
ske periferije, obiteljskih interieura te samih li- 

kova, a zatim širi sociološki interes za život ljudi, 
bili su vrlo izraziti faktori Dickensova stvaralaštva, 
koji su izvršili znatno jačanje tendencije u smjeru 
novih književnih pravaca realizma i naturalizma 
ne samo u Engleskoj nego i u evropskim književ- 
nostima. 

U prvom značajnijem djelu Posmrtni spisi 
Pickwickova kluba (1836—1837, izlazio u novinskim 
nastavcima) Dickens je u invencioznom humoris- 
tičkom paru idealiste Pickwicka i realiste sluge 
Sam Wallera te u velikoj galeriji ostalih likova 
dao uspješno sliku Engleske pred njenu industri- 
jalizaciju. Svjetsku slavu stječe Dickens djelima 
Oliwer Twist (1837—1838), David Copperfield (1849 
—1850) i Veliko očekivanje (1860—1861). Sva tri 
su djela posvećena jednoj temi, prikazu života i ra- 
zvoja dječaka. Na tom je području najveći kvalitet 
Dickensov. Njegovo razumijevanje za dječački svi- 
jet, psihološko poniranje do neslućenih podsvje- 
snih dubina i topli, nenamješteni humanizam, za- 
okruženo sve u poetičnu cjelinu — velika su knji- 
ževna dostignuća. 

Slične osobine imaju i pripovijetke, Božićna 
pjesma (1843), Cvrčak na ognjištu (1846). 

Ostala djela: Život i doživljaji Martina Chuzz- 
lewita (1843—1844), Sumorna kuća (1852—1853), 
Poslovanje s firmom Dombey i sin, prodaja na ve- 
liko i na. malo, i za izvoz (1848) i dr. 

DIDASKALIJE (grč. didaskalia nauk, uputa, di- 
daskein poučiti), upute, savjeti, napomene. Uz 
tekst, koji govore dramska lica, mnogi autori dra- 

ma& (v.) opisuju u zagradama ili u napomenama po- 
zornicu, okolinu i ponašanje likova u određenim 
situacijama; katkada daju i savjete glumcima kako 
treba da se ponašaju na sceni. 

DIGENIS AKRITAS (Digenis dvostruko rođe- 
ni, jer mu je otac bio Sirijac a majka Grkinja), 
bizantski nacionalni ep o silnom junaku Vasiliju 
Digenisu Akritasu koji je živio na gornjem toku 
Eufrata i borio se kao bizantski graničar protiv 
Arapa. Ep vuče svoje korijene iz legendi koje do- 
piru čak do IX i X st. (borbe u Maloj Aziji između 
Bizantskog Carstva i arapskog kalifata), a sam ru- 
kopis epa potječe iz XVI i XVII st. 

O epskom liku Digenisu sačuvale su se pjesme 
u usmenoj predaji kod Grka sve do najnovijeg vre- 
mena, a pojedini motivi i teme prelazili su i u su- 
sjedna nacionalna područja. 

DIGRESIJA (lat. digressio udaljavanje), mjesto 
u govoru ili književnom djelu gdje se autor uda- 
ljuje od glavnog predmeta da ispriča anegdotu, 
uspomenu, ili da opiše pejzaž, umjetnički predmet 
i sl. Autor prekida nit zbivanja, slabi jedinstvo ak- 
cije, ali ipak postiže znatne efekte kod čitaoca: ili 
ga razonodi, i čitalac se odmori, ili time još više 
pojačava interes čitaoca za djelo. 

Digresija je vrlo važan stilski postupak u svim 
umjetničkim djelima. Može se izvesti na nebrojeno 
mnogo načina i zato ima značajno mjesto u knji- 
ževnom stvaralaštvu, posebno u epskom stilu (v.). 

DIJAK (grč. di&konos sluga), naziv preuzet iz 
grčkih vrela u staroslavenske crkvene knjige u 
značenju crkvenog pomoćnika, đakona. Upotreblja- 

va se i u proširenom značenju kao klerik (tj. po- 
laznik vjerskih škola za zvanje svećenika) i kao 
učenik (tj. studiosus). U srednjem vijeku riječju 
dijak označava se pisare ili kancelare, tj. ljude ško- 
lovane i obrazovane, koji su vodili kancelarijsku 
službu u općinama i na dvorovima vladara, feuda- 
laca, bogataša. Sastavljali su isprave, pisali spise, 
čitali proglase, a često su i autori kronika. Služili 
su se latinskim jezikom koji se prema njima naziva 
i dijački jezik. Najstariji podaci potječu već iz g. 
1189. 

Dijaci su bili u svoje vrijeme prosvijećeni ljudi. 
Neki književni povjesničari smatraju da su oni — 
kao jedini književno obrazovni ljudi u svoje vri- 
jeme — pjevali o feudalcima pjesme koje je kasni- 
je narod preuzeo i u svome duhu preradio. I tako 
bi nastajale narodne pjesme. Mnoge narodne pje- 
sme očuvale su spomen o dijaku kao o vrlo zani- 
mljivom liku. 

Postoji naziv jačke pjesme, tj. one pjesme koje 
su dijaci ispjevali (glagol jačiti, tj. pjevati pjesme). 
Dijalektalna književnost. 

DIJALEKTALNA KNJIŽEVNOST, književnost 
na našim dijalektima; nastaje na početku književ- 
ne djelatnosti u svih naših naroda i u tom smislu 
nosi obilježja regionalnih književnosti (tzv. regio- 
nalizam u književnosti); održala se do danas. 

DIJALOG (grč. dijalogos razgovor između dvo- 
jice ili nekoliko ljudi), vrlo čest stilski postupak 
gotovo u svim književnim djelima, kada dva lika 
(ili više njih) izravno saopćuju svoje misli u nepo- 
srednom razgovoru. Dijalog je moćno i neizostavno 

stilsko sredstvo koje u svojim teško uhvatljivim 
nijansama može da izrazi najsloženije pojave ljud- 
skih htijenja i društvenih previranja. Njegova je 
povijest stara toliko koliko i povijest ljudskog dru- 
štva. 

Iako dijalog pokazuje u suštini uvijek istu she- 
mu (dvojica ili više likova neposredno i u izravnom 
odnosu saopćuju svoje misli), on se ipak vrlo uspje- 
šno prilagođuje raznim književnim oblicima i ro- 
dovima. Tako razlikujemo lirski dijalog (u okviri- 
ma lirskog izraza), epski dijalog (u okviru epskog, 
narativnog izraza), dramski dijalog (u okviru scen- 
skoga, dramskog izraza). 

DISTIH, v. Dvostih. 

DITIRAMB (grč. dithyrambos prvobitno: pri- 
djevak Dionizov, a kasnije pjesma u slavu Dioniza, 
boga vina), pjesma koja veliča zanos i oduševljenje 
za životne radosti i užitke, za sam život, za sve- 
moćnu prirodu i njena očitovanja. 

U antičkoj Grčkoj ditiramb je bio izvorna na- 
rodna pjesma pjevana u obredima posvećenim Di- 
onizu, bogu vina i životnih radosti. Kasnije postaje 
zborna pjesma koju izvodi više od 50 osoba uz 
muzičku pratnju i ples satira. Pišu je pjesnici i 
posvećuju Dionizu i drugim bogovima. Bila je dulja 
i veća pjesma narativnog karaktera, a imala je i 
dijaloški oblik (jedni su pjevači drugima odgova- 
rali i otpjevavali). 

Iz dijaloškog oblika ditiramba često se izvodi 
postanak grčke tragedije. Grčki filozof Aristotel 
(384—322. st. €.) dovodio je početak tragedije u 
najužu vezu s ditirambom, i vjerojatno je bio u 

pravu u nekim slučajevima tematske srodnosti. Ali 
je sigurno da je postanak tragedije, kao i drame. 
mnogo složenije pitanje i da ima mnogo dublje i 
starije korijene. 

Kasnije su se pjesnici rado vraćali ovom pjes- 
ničkom obliku unoseći razne teme i motive, ali za- 
državajući uvijek u bitnom isti osnovni ugođaj, tj. 
napitnički karakter. 

Danas se u ditirambu obrađuju razne teme, ali 
je naglašen ton oduševljenja i zanosa, veličanja ži- 
votne radosti, svemoći prirode i velike sreće. Po 
osnovnom ugođaju i promjenljivom metričkom ob- 
liku ditiramb je srodan odi; nije ih lako uvijek 
razlikovati. Značajno i uspješno oživljavanje ovoga 
oblika nalazimo u pjesmama Vladimira Nazora 
Cvrčak i Dionizijske pjesme. 

DNEVNIK, 1) novine koje izlaze svaki dan; 2) 
djelo u kojemu se iznose doživljaji, zapažanja i raz- 
mišljanja kronološkim redom, iz dana u dan. 

Dnevnici su vrlo zanimljiva i vrijedna djela jer 
daju građu o neposrednom času i aktuelnim tema- 
ma. Upoznaju nas potpunije s općim kulturnim 
stanjem i atmosferom u nekom razdoblju, kao i s 
neposrednim interesima i zapažanjima autora. Za 
upoznavanje ličnosti nekog pisca dnevnici mogu 
biti vrlo dragocjena vrela. Npr. Davni dani Miro- 
slava Krleže. 

DODE, v. Daudet, Alphonse. 


DODOLSKE PJESME, v. Narodna lirska pje- 
sma. 


DOMANOVIĆ, RADOJE (1873—1908), nastav- 
nik na srednjim školama u Srbiji, sudionik u po- 

litičkim borbama. Novelist i satiričar, književni 
rad započinje pripovijetkama idiličnog ugođaja 
(Pripovetke, 1899), ali ubrzo prelazi na područje 
jetke i gorke satire kojoj je najjači predstavnik u 
Srbiji; Ukidanje strasti, Danga, Vođa, Kraljević 
Marko po drugi put među Srbima, Stradija, Nigde 
glasa i dr. 

Domanović je majstor satire: novele su konci- 
pirane i komponirane i u detaljima i u cjelini u 
nepomućenom satiričkom ugođaju. Ton i rječnik, 
poenta i osnovna ideja, sve je razrađeno u oštroj, 
nemilosrdnoj, otrovnoj i ubitačnoj satiri. Autor je 
radikalno osudio nezdrave društvene i političke 
prilike svoga doba. 

Celokupna dela I—II, 1928—1931. 


DOMJANIC, DRAGUTIN (1875—1933), po zani- 
manju sudac. Započinje pjesmama na štokavskom 
dijalektu, ali glavnu pažnju izaziva kajkavskim 
pjesmama. Neki lični kompleksi učinili su ga po- 
vučenim, osjetljivim i nesnalažljivim u modernom 
životu. Mnogo je pjevao o minulim vremenima, s 
motivima o parkovima, pejzažima, profinjenijim 
međuljudskim odnosima, o dvorcima i aristokrat- 
skoj sredini. U nekim je pjesmama s velikim ra- 
zumijevanjem obradio društvene probleme svoga 
doba i ratna stradanja (Molitva iseljenika, Na ko- 
lodvoru, Vi umirete, Ciklame, krvave ciklame). 
Prvi je u hrvatskoj književnosti punije i umjetnič- 
ki zrelije ostvario melodioznost i ritmičnost kaj- 
kavskog dijalektalnog izraza. 

Djela: Pjesme (1909), Kipci i popevke (1917), 
zabrane pjesme (1924), V suncu i senci (1927), Po 

dragom kraju (1933), Pjesme (1939), Pjesme i po- 
pevke (1955). 

DONČEVIĆ, IVAN (r. 1909), novelist (Ljudi iz 
Šušnjare, 1933, zbirke Bezimeni, 1945, Posljednji 
Ciganin, 1951), romanopisac (Horvatova kći, 1935, 
i prerađen pod naslovom Životopis bez svršetka, 
1948, Propast, 1936, Biser i svinje, 1938, Mirotvor- 
ci, 1956). Dončević obrađuje svoj rodni kraj Mo- 
slavinu i tematiku iz narodnooslobodilačke borbe 
(1942. prešao u partizane). 

DOS PASSOS, JOHN (Džon Dospesos, r. 1896), 
američki romanopisac, obrađuje probleme indu- 
strijske i velegradske Amerike, ulazeći u ocjenu 
i prikaz aktuelnih društveno-političkih previranja 
u svijetu. U romanu Manhatten Transfer (1923) 
obrađuje novčani, krupno-kapitalistički ambijenat 
New Yorka. U trilogiji USA (1938) — I dio 42. pa- 
ralela, 1930, II dio 1919, 1932, III dio Krupni ka- 
pital, 1936. — još dublje ulazi u strukturu ame- 
ričkoga kapitalističkog društva. U stilskom pogle- 
du Dos Passos utvrđuje neke pripovjedačke po- 
stupke; npr.: tzv. kolektivističku tehniku (tj. opi- 
sivanje paralelno i istovremeno zahvaćenih i is- 
prepletenih sudbina većeg broja lica), fotografsko 
reproduciranje dijaloga, sociološku objektivnost, 
tzv. vijesti (sastavljeni uvodi iz novina, krilatice, 
odlomci iz govora i Ssl.), tzv, životopise (većinom 
zajedljive biografije istaknutih ličnosti), tzv. po- 
stupak oko kamere (tj, odlomci pisani prozom u teh- 
nici struje svijesti). 

Ostala djela: trilogija District of Columbia 
(1953) i dr. 

DOSTOJEVSKI, FJODOR MIHAJLOVIČ (1821 
—1881), jedan od najznačajnijih ruskih pripovje- 
dača i romanopisaca XIX st. Živio je kao profe- 
sionalni književnik i publicist, sudjelovao u radu 
utopijsko-socijalističkog kruga, osuđen na smrt 
1849, zatim pomilovan i prognan u Sibir. Sve je to 
ostavilo duboke tragove u njegovu stvaralaštvu. 
Snažno je utjecao na kulturnu atmosferu svoga 
doba, a mnogi kasniji istaknuti romanopisci ili su 
se oslanjali na njega, ili su ga isticali kao svoga 
prethodnika. 

Dostojevski prvi među ruskim piscima prete- 
žno obrađuje gradsku sredinu. Fabule su sadržajne, 
pune napetih zapleta, ali s važnom namjerom da 
se čitaoci lakše uvedu u složenu problematiku li- 
kova. Likovi se nalaze u teškom nesporazumu s 
društvom; jedni protiv njega protestuju, žele ga 
uništiti ili potpuno izmijeniti (Raskoljnikov iz ro- 
mana Zločin i kazna, 1866, Ivan Karamazov iz ro- 
mana Braća Karamazovi, 1879—1880); drugi unose 
u društvo ideje smirenog, poniznog i pasivnog kr- 
šćanskog stava (knez Miškin iz romana Idiot, 1868, 
Sonja Marmeladova iz romana Zločin i kazna, 1866, 
Aljoša Karamazov iz romana Braća Karamazovi); 
treći su beskrupulozni sebičnjaci i pokvarenjaci 
(knez Valkovski iz romana Poniženi i uvrijeđeni, 
1861, Fjodor Karamazov iz romana Braća Karama- 
zovi). Atmosfera romana je sumorna, teška, pro- 
žeta beznadnošću i pesimizmom; ima pečat turobne 
tragičnosti koja guši sve oko sebe. Dostojevski 
nije težio da u djelima pruži društveno-analitičku 
sliku života, nego je prodirao duboko u dušu i pod- 

svijest čovjekovu, donosio je istančane psihološke 
portrete svojih likova s nedostiživom uvjerljivošću 
i neposrednošću. Služi se dijalozima, ali je najjači 
stilski postupak Dostojevskog unutrašnji mono- 
log: lik se prepušta sam svojim mislima 1 razmi- 
šljanjima i u isprekidanom, nervoznom govoru 
iznosi vlastitu sliku svoje unutrašnjosti. Stilski po- 
stupak koji će se bogato razraditi u modernom ro- 
manu. 

Ostala djela: Bijele noći (1848), Selo Stepanči- 
kovo (1859), Zapisi iz mrtvoga doma (1861—1862), 
Zapisci iz podzemlja (1864), Demoni (1871—1872), 
Dnevnik (započeo ga pisati 1873), i dr. 

DRAMA (grč. drama, gen. dramatos radnja), 
noviji i sve češći opći naziv za književno djelo 
namijenjeno scenskom izvođenju u kazalištu, s 
glumcima i pred prisutnim gledaocima; jednako i 
za ono djelo koje se ne izvodi na sceni, ali ima 
dramska obilježja. Nazivi drama, tragedija i kome- 
dija potječu iz antičke, grčke kulture i jednake su 
starine. Češće su se upotrebljavali nazivi tragedija 
i komedija. Ovo novije značenje, različito od tra- 
gedije i komedije, naziv drama dobilo je počevši 
uglavnom od XIX st. U novijoj se dramskoj termi- 
nologiji sve češće javljaju nazivi aktovka, jedno- 
činka, dramolet, za manja scenska djela kojima se 
donosi ili scenska slika, ili dijalog, ili scenski 
ugođaj. 

Struktura drame uključuje u sebi neka obiljež- 
ja koja su navedena u objašnjenjima o tragediji 
(v.) i komediji (v.). Navest ćemo još neka. 

Dramsko djelo ima neke svoje izrazite speci- 
fičnosti koje se ne mogu naći kod drugih knji- 
ževnih djela. Međusobno djelovanje pisanog teksta 
i njegova potencijalnog izvođenja jedna su od os- 
novnih oblikovnih snaga u stvaranju dramskog 
djela. Nemoguće je zamisliti neko dramsko djelo u 
kojemu ne bi djelovali zakoni scenskog izvođenja, 
pa i onda kada pisac ne misli na scensko izvođenje. 

Zakonitosti dramskog stvaralaštva vidljive su 
već na prvi pogled. 

Glavni osnov, iz kojega proizlazi dramski oblik, 
nalazi se u suprotnim, oprečnim i protivurječnim 
odnosima među likovima. Najpotpunije će se os- 
tvariti u scenskom okviru i izvođenju. Zato su scen- 
ski karakter i scenska izvodivost jedno od bitnih 
obilježja drame i svih njenih vrsta. 

Lica dramskog djela uvijek nastupaju na odre- 
đenoj pozornici u aktivnom međusobnom odnosu. 
U izravnom razgovoru i neposrednom djelovanju 
jednog na drugo, dramska lica stvaraju dramske 
situacije u kojima se očituju kao karakteri s od- 
ređenim gledištem. Iz sukoba, odnosa lica dolazi do 
dramske napetosti u kojoj se kristalizira dramski 
problem. Osnovno izražajno sredstvo u drami je 
dijalog i monolog: s njima se odvija radnja, razvi- 
jaju dramske situacije, očituju se karakteri. Zato 
dijalog mora u pravilu biti sažet, sadržajan, izra- 
zit. 

Sva načela i zahtjeve, koji objašnjavaju dram- 
sko stvaralaštvo kao određeni književni oblik ili 
vrstu, možemo nazvati načelima dramaturgije (v.) 
ili općenito dramskim stilom. 

Porijeklo dramske umjetnosti nije moguće po- 
staviti na jedno mjesto ili u jedan narod. Dramska 
su djela nastajala u različitim kulturama i bila su 
ovisna o društveno-kulturnim prilikama i općem 
stanju književnosti. Ipak se za razvitak dramske 
umjetnosti moraju dozvoliti, u većoj mjeri nego za 
druge književne oblike, utjecaji sa strane. Dram- 
ska su djela gledana i slušana i zato se mnogo lak- 
še prenose, preuzimaju se utjecaji, međusobno se 
lakše ukrštavaju različiti postupci, prihvaćaju se 
nove ideje. 

U pogledu razvoja dramskog oblika i dramske 
književnosti poučan je primjer antičke Grčke. Kult 
Dioniza, boga vina i životne radosti, bio je jako 
proširen. Oko žrtvenika i u čast bogu Dionizu pje- 
vao je kor ditirambe (grč. khoros zbor glumaca 
koji su plesali oko žrtvenika i pjevali pjesme). 

Prvotne zborne, korske pjesme poprimaju s vre- 
menom dijaloški oblik: vođa kora (zvao se korifej) 
započinje, a kor odgovara. Kasnije uz vođu kora 
(kao prvog glumca) dolazi drugi glumac koji omo- 
gućava sadržajnije dramske situacije iz kojih se 
oblikuje tragedija: pjeva se u dijalozima o junaci- 
ma, a kor umeće između dijaloga kraće lirske pje- 
sme. Drugom se glumcu pridružuje uskoro i treći 
glumac, a oni su onda stvarali na pozornici potpune 
dramske situacije. 

Nema sumnje da su kult boga Dionizija i dio- 
nizijske svečanosti mogle potaknuti razvoj dram- 
skog stvaralaštva u Grčkoj, i posebno tragedije 
(v.) i komedije (v.). Ali je sigurno da je postanak 

drame u nekoj kulturi i književnosti mnogo slo- 
ženiji i svestraniji. 

U drami se prikazuju različiti događaji iz ži- 
vota. Sukobi i raspleti rezultat su neposrednoga 
i promjenljivog ljudskog djelovanja, odnosno psi- 
holoških motiva u karakterima glavnih junaka; i 
zato su nepredvidljivi. Dramska se radnja zato če- 
sto završava sasvim nepredviđeno, jer su u djelo- 
vanju likova nastupile nove okolnosti i novi mo- 
tivi. Dramskih djela s tim osobinama, a za razliku 
od izrazitih oblika tragedije i komedije, bilo je u 
svim vremenskim epohama. Ipak nije moguće uvi- 
jek strogo odvojiti jedan dramski oblik od drugoga 
književnog oblika, jer se neka osnovna obilježja 
pojedinog oblika mogu naći i u drugim književnim 
oblicima. 

Velika je pažnja posvećena  raščlanjivanju 
dramske radnje na zaokružene manje cjeline. Već 
je grčki teoretičar drame i filozof Aristotel (v., 
294—322. st. e.) postavio tri osnovna i bitna dijela 
drame (i tragedije): ekspoziciju, peripetiju, kata- 
strofu. Njemački teoretičar Gustav Freytag (1816— 
1895) određuje u drami pet stupnjeva, u obliku pi- 
ramide (i time je obnovio raščlanjivanje klasičke 
drame u pet činova): ekspozicija, uzbudljivi mo- 
menti koji dovode do zapleta, vrhunac (zapleta), 
opadanje radnje i usporavajući momenat posljednje 
napetosti, katastrofa ili rješenje. 

Jedinstvenu i općenito prihvaćenu klasifikaciju 
dramskih djela teško je dati. Njemački teoretičar 
Wilhelm Kayser podijelio ih je u drame ličnosti, 
drame prostora i drame zbivanja. Ali se najpotpu- 

nije može razumjeti razvoj drame u povijesnom 
prikazu i u slijedu književnih pravaca i književnih 
škola, teorija. 

Kao dodatak objašnjenjima o tragediji (v.) i o 
komediji (v.) navest ćemo samo nekoliko autora 
koji su značajni za dramski oblik i čija su ostva- 
renja upravo reprezentativna za posebno značenje 
I noviju strukturu drame. 


Za evropsko pa i svjetsko dramsko stvarala- 
štvo — a poslije antičkog i srednjovjekovnog — 
imaju najveće značenje i predstavljaju najviše do- 
stignuće djela engleskog dramatičara i pjesnika 
Williama Shakespearea (v., 1564—1616). Napisao 
je velik broj tragedija (v.), komedija (v.) i drama, 
koje se izvode na svim evropskim pozornicama. 
Uzimao je građu bez ograničenja iz svih povijesnih 
razdoblja i društvenih slojeva. Pisao je i u stihu 
i u prozi i nije se pridržavao načela triju jedinstava 
(v.). Stvarao je dramu i dramske situacije na te- 
melju izravnoga, neposrednog sagledavanja života 
i sila koje u njemu djeluju; uz tragično unosio je 
i komične situacije i groteskne ugođaje. Odstupao 
je od klasicističkih načela (v. Tragedija), jer su 
njegovi dramski oblici oslobođeni antičkih uzora. 
Shakespeare je glavno izražajno sredstvo drame 
— dramski dijalog — razvio do najvećeg savršen- 
stva. Njegovi likovi u neposrednom, razgovorno 
funkcionalnom dijalogu na sceni, pozornici, izra- 
staju u velike, svestrano i duboko razrađene ka- 
raktere, nosioce velikih ljudskih strasti i ideja. 

O dramskom stvaralaštvu u doba renesanse (v.), 
iasicizma (v.) i prosvjetiteljstva (v.) vidi pod Tra- 
gedija i Komedija. 

Romantički pokret (v. Romantika) u Evropi zna- 
čio je i za dramsko stvaralaštvo nove poticaje i 
nove putove. Napuštaju se sva ograničenja ranijih 
klasicističkih shvaćanja, a teži se k prikazivanju 
realnog života na prirodan i jednostavan način. 
Time su otvorena vrata drame neiscrpnoj tematici 
društvenoga i političkog života. Građanska realis- 
tička drama XIX st. u Francuskoj iznosi na pozor- 
nicu različite predstavnike društva s namjerom da 
prikaže i kritikuje njihov građanski moral. Drama 
se temelji ponajviše na određenoj moralnoj i dru- 
štvenoj tezi, tzv. pičce A thčse, a sama se radnja 
izgrađuje na vješto složenim zapletima. Ruska 
drama XIX st. i njeni najznačajniji predstavnici 
Aleksandar N. Ostrovski (v., 1823—1856), Anton 
P. Čehov (v., 1860—1904) i Maksim Gorki (v., 1869 
—1936) proširili su u svojim djelima galeriju dram- 
skih likova, Unijeli su u dramska djela potpunije 
piščev stav, zalažući se otvorenom kritikom za bo- 
lje društvene odnose. 

U razvoju dramskog stvaralaštva značajan do- 
prinos predstavlja naturalizam (v.), posebno nje- 
gov predstavnik Henrik Ibsen (v., 1828—1906). 

Novi umjetnički pokret simbolizam (v.) otkriva 
i na pozornici nepoznati, tajnoviti, mistično-fan- 
tastični svijet, i time kritikuje pozitivističke osno- 
ve naturalizma (v.). 

Belgijski književnik Maurice Maeterlinck (v., 
1862—1949) unosi u svoje drame, npr. Plava ptica 

(1909), tajne sile, misticizam, polutamu. Sve je da- 
leko od stvarnog života i vanjskog svijeta, a u 
osnovi se obrađuje ugođaj bajki (v.), srednjovje- 
kovnih legendi (v.) i mirakula (v.). Težište je dra- 
me u lirskim raspoloženjima, u nedorečenom, sim- 
boličnom smislu, u poniranju u tajnoviti život 
duše i mistični svijet nepoznatog. Ranije čvrsta 
dramska forma ovdje se raspala u niz slika koje 
su povezane osnovnim ugođajem, a manje dram- 
skim situacijama i dramskim dijalogom. 

Vrlo značajan doprinos u dramaturgiji pred- 
stavlja engleski dramatičar Bernard Shaw (v., 1859 
—1950). U brojnim dramama, i posebno u djelima 
Zanat gospođe Warren, Sveta Ivana i dr., Shaw ra- 
zvija izvanredan diialog i daje unutrašnji psiho- 
loški portret likova. Sve su njegove drame pro- 
žete ironičnim i satiričkim zapažanjima, u kojima 
se na poseban individualan način očituje autor, 
zalažući se otvoreno s pozornice za napredne ideje, 
a osuđujući nesmiljeno vladajući društveni moral. 

Potpunu negaciju ranije dramske tradicije i 
utvrđenog dramskog stila (v.) predstavlja u novi- 
joj dramaturgiji ekspresionizam (v.). Ekspresioni- 
stička drama, naročito u Njemačkoj, mimoilazi 
vanjsku, objektivnu, predmetnu stvarnost, a teži 
da na pozornici dA izraz (ili ekspresiju) vlastitoga 
unutrašnjeg svijeta, da dA potpunu viziju čovjeka 
nezavisnu od materijalne pojavnosti života. Zato 
je stil ove drame sav u grču, u Kkriku, a ističe 
se i revolucionarni patos. Krajnji individualizam i 
rušenje ranijih ustaljenih načela i okvira nalazi 
se u programu mnogih ekspresionista. Značajan 

je predstavnik, pored mnogih drugih, Ernest Tol- 
ler (1893—1939) s dramama Masa čovjek, Borci 
protiv stroja, Hinkemann. 

Talijanski dramatičar Luigi Pirandello (v., 1867 
—1936) otvara čitav niz novih dramaturških po- 
stupaka: briše granicu između gledalaca i gluma- 
ca, a između prošlih, sadašnjih i budućih zbiva- 
nja gube se prijelazi, npr. u jednoj od njegovih 
najboljih drama Šest lica traže autora. Dramski 
sukobi temelje se u Pirandellovim djelima na spo- 
znaji o relativnosti istine, o nemogućnosti razliko- 
vanja stvarnosti i iluzije, i zato su likovi u stalnom 
nesporazumu i sukobu s neposrednim, društvenim 
životom. Npr. u drami Tako je (ako vam se čini). 

Silan razvoj filmske umjetnosti odrazio se i u 
modernoj drami. Pod dojmom izražajne tehnike fil- 
ma i njegovih stilskih postupaka, npr. retrospek- 
cije (v.), flash-back tehnike (v), pretapanja prizora 
(v.), simultanosti (v.) zbivanja, ulaze i u dram- 
sku fakturu novi postupci, ranije nepoznati koji 
modernoj drami daju neka nova obilježja. 

Najdalje su otišli u eksperimentiranju na dram- 
skoj pozornici i u avangardističkom traženju no- 
vog suvremeni dramatičari Eugčne Ionesco (v.) i 
Samuel Beckett (v.). Ionesco potpuno razbija tra- 
dicionalni dramski jezik u dramskom dijalogu i u 
dramskim situacijama, a na pozornicu donosi ne- 
suvislo poigravanje riječima i razvija nespojive i 
nelogične dramske odnose. Njegovi su likovi u 
mnogočemu scenske marionete, postupci su auto- 
matizirani a okviri života groteskni. Beckettove 
drame obrađuju osamljenost i izgubljenost moder- 

nog čovjeka u suvremenoj civilizaciji, a natopljene 
su bezizlaznošću i pesimističkim pogledima na smi- 
sao života, npr. Svršetak igre. 

U dramama ove dvojice dramatičara malo je 
ostalo od fakture ranije drame. Zato se često govo- 
ri —— zbog potpune oprečnosti ranijoj drami — o 
antidrami (v.), tj. o jednom književnom obliku koji 
nije više drama; naravno, ona to više nije u sta- 
rijem tradicionalnom smislu. 

Varijantu dramskog stvaralaštva dao je nje- 
mački dramatičar Bertolt Brecht (v., 1898—1956) 
u dramama Majka Hrabrost i njezina djeca, Kav- 
kaski krug kredom i dr. Dramsku fabulu Brecht 
razvija u nizu slika i prizora, umeće u radnju tačke 
i songove kao komentare i dopune, a služi se i pro- 
jiciranjem sadržaja radnje prije dramske izvedbe. 
Brechtovi se glumci ne poistovećuju s likovima 
djela, nego se odvajaju od uloge kao tumači, jer 
se oni ne saživljuju s ulogom, nego je objektivno, 
kritički tumače. Zato se njegova dramaturgija 
zove epska, a scenski postupci epski, tj. epski te- 
atar, jer su se u strukturalne okvire drame unijeli 
epski, narativni postupci. 

U XX st. i sve do naših dana na području 
dramskog stvaralaštva — jednako kao i na pod- 
ručju suvremenog romana i novele — razvijaju se 
traženja najrazličitijih izražajnih mogućnosti, ra- 
znovrsnih oblika i pravaca koji su istovremeno od- 
raz složenosti i raznolikosti ideja našeg vremena. 
Drama se danas razvija u nizu različitih tendencija 
i s naglašavanjem različitih problema i ideja, dok 

istovremeno traju uporno i tradicionalne dramske 
strukture. 

DRAMATURG (grč. dramaturgein sastavljati 
drame), dramatičar ili književnik koji stvara ka- 
zališni repertoar. 

DRAMATURGIJA (grč. drama čin, gluma; 
&rgon rad; dramaturgia završavanje i izvođenje 
drame), nauka o drami, dramskoj umjetnosti te o 
svim zakonima scenskog stvaralaštva. Obuhvata 
sve oblike dramskih, scenskih djela: dramu, tra- 
gediju, komediju. Termin je uveo njemački teore- 
tičar G. E. Lessing (1729—1781) označujući njime 
nauku o dramskoj umjetnosti i teatru. 

Naziv može imati i slijedeća značenja: 

a) sveukupno dramsko stvaralaštvo u svjetskim 
razmjerima: kaže se svjetska dramaturgija; 

b) dramsko stvaralaštvo nekog naroda, ili ne- 
kog razdoblja, npr. grčka dramaturgija, dramatur- 
gija srednjeg vijeka i sl.; 

c) dramsko stvaralaštvo jednog pisca, npr. dra- 
maturgija Shakespearea, Krleže i dr. 

DRAMOLET, v. Drama. 

DRAMSKI STIL, v. Drama. 


DRAŠKOVIĆ, JANKO (1770—1856), pobornik 
ilirskih ideja i pokretač mnogih kulturnih akcija 
u smjeru jačanja nacionalne samosvijesti. U spisu 
Disertacija iliti razgovor (1832) izložio je politički i 
ekonomski program budućeg razvoja hrvatskih 
krajeva. Mnogo se zalagao za širenje nacionalnih 
ideja među građanskim ženama koje su bile pod 
utjecajem njemačke kulture i jezika. 

Dreiser — Držić 


DEFISER, THEODORE (Tiodor Drajser, 1871—- 
1945), američki pripovjedač i publicista. Veće knji- 
ževno priznanje stekao je romanom Američka tra- 
gedija (1925), u kojemu jedan američki mladić 
ubija svoju djevojku jer mu ona siromaštvom i 
neuglednim porijeklom smeta da društveno napre- 
duje. Čovjeka prikazuje samo kao neizbježivi pro- 
izvod ekonomskih prilika i bioloških zakona. Pred- 
stavnik je naturalizma u američkoj književnosti. 
Neke njegove karakteristike produžit će se i oču- 
vati kod kasnijih američkih književnika. 

Djela: Djevojka Carrie (1900), Genije (1905), 
Jennie Gerhardt (1911), Novčar (1912), Titan (1914), 
Stoik (1947) i dr. 

DRŽIĆ, DŽORE (1461—1501), predstavnik du- 
brovačkoga književnog centra, zastupnik truba- 
durskog stila u ljubavnoj poeziji, ali mnogo slo- 
bodniji i samostalniji jer se približava narodnoj 
pjesmi. Nije mu nepoznat ni oblik bugarštice (v.). 
Neke pjesme piše prema ugledu na narodnu pje- 
smu, uzimajući iz nje ne samo rječnik nego i me- 
tafore, ton i pojedine slike. 

DRŽIĆ, MARIN (1508—1567), veliki komedio- 
graf, jedan od najznačajnijih naših književnika. 
Svećenik po zanimanju, proveo je život nemirno, 
katkada i pustolovno; putovao je, mnogo je bora- 
vio u Italiji. Umro je u Mlecima. 

Počeo je književnu djelatnost bez većeg uspjeha 
s ljubavnim pjesmama i dramama, ali je pravi svoj 
izraz našao u pastorali i komediji. 

Držić — Dučić 


Pastorale je pisao prigodno za dubrovačke raz- 
ne zgode npr. Tirena, Venera i Adon, Džuho, Krpeta, 
Plakir, a izvodile su ih kazališne dubrovačke dru- 
žine. 

Od uobičajenih pokladnih igara, koje su se mno- 
go izvodile već od ranije, ostala je od Držića samo 
Novela od Stanca. 

Komediografski rad Držićev ima trajnu vrijed- 
nost. Njegova djela (Komedija od Pometa, Dundo 
Maroje, Skup, Pjerin, Arkulin, Tripče de Utolče) 
i danas su scenski vrlo živa i interesantna. Iako 
je uzimao motive i od drugih komediografa (v. Ko- 
medija), npr. od Plauta, Držić je u svemu svoj i 
autonoman. Dao je izvanrednu sliku renesansnog 
vremena ulazeći dublje u karakterizaciju ljudskih 
likova i društvenih odnosa. 

DUČIC, JOVAN (1874—1943), dulje vremena 
boravio u Francuskoj, upoznao dobro njenu knji- 
ževnost. Izrazitiji predstavnik zapadnih težnji 
(simbolizma, artizma, individualizma) u srpskoj 
književnosti: sam je isticao aristokratizam svoje 
poezije izjavljujući da piše samo o sebi i svojim 
ličnim doživljajima za odabrane i obrazovane, a 
ne za gomilu i mase. 

Simbolističko iskorištavanje slikarskih i mu- 
zičkih izražajnih sredstava predstavlja u nekim 
njegovim pjesmama značajnija pjesnička dostignu- 
ća u srpskoj poeziji. 

Djela: Pjesme 1901, Pesme 1908 i 1911; putopisi 
Gradovi i himere 1940, eseji o piscima. Ukupna dje- 

Dučić — Dukić 
la u šest knjiga (Pesme I, II, III, IV, knjiga afo- 
rizama Blago cara Rudovana, Putopisi) izašla 1928 
—1932. 

DUHAMEL, GEORGES (Žorž Diamel, r. 1884), 
francuski književnik, po zanimanju liječnik. Piše 
pjesme (Legende borbe, 1907, Drugovi, 1912, Ele- 
gije, 1920), kazališne komade (Svjetlo, 1911, U sje- 
ni statua, 1912, Borba, 1919), ali glavno priznanje 
stječe pripovjedačkim radom. Dijaloško-analitički 
stilski postupak — oblik dijaloga između intimnog 
pjesnika i onoga drugog čovjeka — razvijen u pje- 
smama javit će se u cikličkim romanima Život i 
avanture Salavina (Ponoćne ispovijesti, 1920, Dva 
čovjeka, 1924, Dnevnik  Salavina, 1927, Lionski 
klub, 1929, Takav kakav je u sebi, 1932) te u Kro- 
nici Pasquireovih (1983—1934, u deset svezaka). 
Duhamelovi književni interesi upravljeni su psi- 
hološkom  portretiranju potlačenih i izgubljenih 
ljudi, diskretnom pledoajeu čovječnosti i plemeni- 
tosti nasuprot bezobzirnim materijalnim interesi- 
ma. 

Među prvima obnavlja i utvrđuje oblik roma- 
na-rijeke (franc. roman — fleuve) koji u ciklički 
povezanom nizu romana obrađuje široko postavlje- 
nu i na velikom planu razrađenu temu. Pojedini su 
romani zaokružene cjeline, a međusobno su pove- 
zani zajedničkom i jedinstvenom atmosferom, os- 
novnom idejom i načinom izlaganja. 

Ostala djela: Život mučenika (1917), Civiliza- 
cija (1918), Putovanje u Moskvu (1928), Scene bu- 
dućeg života (1930), Bijeli rat (1939) i dr. 

DUKIĆ, ANTE, v. Aforizam. 


Duma — Dumas. Alersndre 

DUMA (ruski termin), narodna pjesma s bala- 
dičnim (v.) ugođajem iz Ukrajine, pjevana lagano 
s elegičnim prizvukom uz pratnju instrumenata. 
Pjevaju ih kobzari i banduristi; zovu se tako pre- 
ma instrumentima kobza (vrsta lire) i bandura (vr- 
sta gitare). Mnogo su ih prenosili i pjevači-slijepci. 

U dumama se obrađuju herojske teme o borba- 
ma Ukrajinaca, posebno zaporoških i donskih Ko- 
zaka, protiv Tatara, Poljaka i Turaka, a zatim i uže 
društvene teme (ljubavnoga i obiteljskog karak- 
tera). 

Dume su vrlo impresivne narodne pjesme. Sro- 
dne su našim narodnim baladama (v.). 

DUMAS, ALEXANDRE, otac (Aleksandr Dima, 
1803—1870), popularni francuski pripovjedač, za- 
četnik i predstavnik tzv. romana-feljtona, autor 
velikog broja romana od kojih su neki stekli veliku 
i svjetsku popularnost. Npr. trilogija Tri muške- 
tira (1844), Dvadeset godina kasnije, Vicomte de 
Bragelonne (1847), zatim Grof Monte Cristo (1844 
—1845), Kraljica Margot (1845) i dr. Podloga je 
Dumasovim romanima pseudohistorijska, ali se od- 
likuju zanimljivim zapletima, nćobičnim pustolo- 
vinama, privlačnim junacima, te su i danas zanim- 
ljivi i čitljivi. 

Dumas je pisao i povijesne tragedije (Henrik 
III i njegov dvor, 1829, Antony, 1831) s romantič- 
kim obilježjima u fakturi djela (složen sukob, mno- 
štvo obrata) kao i u scenskom izvođenju (patetičan 
ton, mnoštvo osoba). 

DUMAS, ALEXANDRE, sin (Aleksandr Dima, 
1824—1898), irancuski komediograf, napisao je vi- 

Duinas — Dvostiuko runovani dvanaesterac 


še drama, ali je nešto veću vrijednost pokazala sa- 
mo Dama s kamelijama (1848), u kojoj je življim 
scenskim jezikom i u zanimljivijem zapletu prika- 
zana tragična sudbina jedne kurtizane. Neobičnija 
tema i slobodnije ulaženje u društveni moral daju 
ovoj drami i neka naturalistička obilježja. Drama 
je poslužila talijanskom kompozitoru G. Verdiju 
(1813—19091) kao libreto za operu Traviata. 

DVORSKO PJESNIŠTVO, v. Edda. 

DVOSTIII ili distih (grč. distikhon onaj koji ima 
dva reda), strofa od dva stiha. Vrlo čest oblik u 
mnogim književnostima. Kod nas vrlo popularan 
oblik pjesme, nazvan u Vojvodini bećarac (arap. 
bećar neoženjen samac), u Dalmaciji danga i rere; 
postoje i mnogi drugi nazivi. 

DVOSTRUKI KOLOSIJEK, v. Tolstoj, Lav Ni- 
kolajevič. 

DVOSTRUKO RIMOVANI DVANAESTERAC, 
stih od dvanaest slogova, cezura poslije šestog slo- 
ga, a srok povezuje po dva stiha. Najviše je upo- 
trebljavan potkraj XV i početkom XVI st. U dvo- 
struko rimovanom dvanaestercu napisano je naj- 
značajnije djelo hrvatskog književnika Marka Ma- 
rulića (v. 1450—1524) Judita. 


Đ, DŽ 


ĐALSKI, KSAVER ŠANDOR (1854—1935), ro- 
manopisac i novelist. Književni pseuđonim za ime 
Ljubo Babić. Mnogo je putovao, upoznao je evrop- 
ske književnosti, a posebne je sklonosti pokazivao 
za filozofijske probleme (djela Janko Borislavić, 
Mors). S najviše je uspjeha i umjetničke uvjerlji- 
vosti prikazao svoju neposrednu okolinu: Hrvatsko 
zagorje, plemićke domove, draž i ljepotu tradicije i 
prošlosti (Ilustrissimus Battorych 1884, Pod sta- 
rim krovovima 1886, Iz varmeđinskih dana 1891). 
Đalski je našao u mnogim plemićkim likovima sim- 
patičnih ljudskih crta i pored svih njihovih slabo- 
sti približio ih suvremenom čovjeku. 

Veliku je pažnju posvetio političkim, društve- 
nim i kulturnim problemima u Hrvatskoj XIX st. 
Obrađuje ih u mnogim djelima (Osvit 1892, Za ma- 
terinsku riječ 1906, U noći 1886. i dr.). Težak po- 
ložaj kulturnih radnika u Hrvatskoj prikazao je 
u romanima Radmilović, 1894, Đurđica Agićeva 
1903. Đalski je najsvestraniji hrvatski pripovjedač 
XIX st.; imao je velikog uspjeha kod čitalačke pu- 

Đalski — Džojs 


blike. U većini djela bio je više propovjednik i kri- 
tičar, a pjesnik i slikar određenog doba bio je po- 
najviše u pripovijetkama o starim i minulim vre- 
menima. 

Sveukupna djela I—VI, 1931—1935. 

ĐURĐEVIĆ (ĐORĐICĆ), STIJEPO (1579—1632), 
autor kraćeg, duhovitog ironično-satiričkog spjeva 
Derviš, u kojemu je vrlo uspjelo izvrgao ruglu 
pretjeranosti i namještenosti petrarkističke poezi- 
je. U izrazitom liku neurednoga i boemskog lika 
Derviša bez predrasuda ismijao je petrarkističkog 
ljubavnika. 


DŽEMS, H,, v. James, Henry. 
DŽOJS, J., v. Joyce, James. 


9 Književnost 129 


E 


EDDA (Eda), zajednički termin za dva zbornika 
staroislamskog pjesništva, neobično značajna i vri- 
jedna primjera epske poezije. Glavni rukopis, zvan 
Coder regius, čuva se u Kraljevskoj biblioteci u 
Kopenhagenu. 

U tzv. starijoj Eddi — koja predstavlja zbor- 
nik junačkih i mitoloških pjesama — pjeva se o 
krvavim sudbinama ratnika u plemenskim borba- 
ma. U nekim pjesmama očuvani su tragovi ger- 
manskih mitova s fantastičnim svijetom bogova, 
demona, divova, patuljaka. Pjesme su zabilježene 
u drugoj polovici XIII st., ali sadržaji, teme i mo- 
tivi potječu iz davne germanske prošlosti Norveš- 
ke, Islanda i sjevernih britanskih otoka. Neki po- 
daci u pjesmama iz vremena su seobe naroda (pje- 
sme o Sigurdu, kasnijem Siegfridu, i Atili). Pje- 
sme se odlikuju kićenim figurama, razrađenim ali- 
teracijama (v.) a jezik je prilagođen feudalnoj, 
dvorskoj i vladarskoj sredini. Po tome su sigurno 
rezultat tzv. dvorskog pjesništva. 

Tzv. mlađu Eddu složio je oko 1220. Snorri 
Sturlusson (1179—1241), koja se po njemu zove 

Edda — Egzistencijalizam 


Snorrijeva Edda. To je pjesnički i mitološki pri- 
ručnik skaldskog (v.) pjesništva (sadrži pohvale 
knezovima, a ističe se aliteracijama, v. i leonin- 
skim srokom, v., slikovitim jezikom). Skaldi (dvor- 
ski pjesnici i pjevači u doba Vikinga) nalaze u njoj 
iscrpnu pouku o svijetu bogova sjevernih Germa- 
na. Sturlusson je složio i opširnu povijest norveš- 
kih kraljeva. 


EGZISTENCIJALIZAM (lat. egzistencija posto- 
janje), izrazito filozofski pokret, filozofsko gle- 
danje na život i svijet, a tek je posredno utjecao 
na književnost i sve ostale umjetnosti. 

Glavna je misao egzistencijalizma u tezi da je 
čovjekovo postojanje, njegov neposredni život sa 
svim izravnim preokupacijama, jedina i bitna 
stvarnost. Iz postojanja i egzistencije čovjekove 
proizlaze svi njegovi problemi i sva njegova odre- 
đenja. Čovjek nije unaprijed određen, nego biće 
koje se ostvaruje postojanjem i kroz egzistenciju. 
Svoju suštinu i sve svoje bitne probleme određuje 
postojanjem i ličnom borbom u stvarnosti. Ništa 
mu unaprijed nije dano, a održanje egzistencije 
uvijek je praćeno neizvjesnošću, brigom, strep- 
njom, tegobom. 

Egzistencijalisti su vrlo dobro istaknuli neka 
duševna osjećanja modernog čovjeka okružena ra- 
zornom tehnikom i svemoćnom industrijalizacijom 
u kapitalističkom društvu. Te će motive mnogi su- 
vremeni pjesnici uspješno obrađivati u pjesmama. 
I sigurno je da u motivima moderne osamljenosti 
i otuđenosti (v.) od društva te njenih neposrednih 

FEgzistencijalizam — Ekloga 


problema nalazimo tragove i utjecaje egzistencija- 
lističkih filozofijskih pogleda. 

Karakterističan je roman Mučnina francuskog 
pisca i najznačajnijeg predstavnika egzistencijali- 
stičkih tendencija u književnosti Jean Paul Sar- 
trea (v.). Ovim se težnjama znatno približuje s ro- 
manima Proces i Dvorac austrijski književnik 
Franz Kafka (v.), te s romanom Kuga francuski 
prozaist Albert Camus (v.). 


EGZORCIZAM, v. Basma. 


EKLOGA (grč. eklogč izbor), pjesma koju su 
naročito njegovali Rimljani, a osnovni joj je pečat 
dao rimski pjesnik Publije Vergilije Maron (v., 70 
—19. st. e.) djelom Bukolike (grč. bukolos pastir, 
govedar). Postala je simbol pastirske poezije, a pi- 
sana je često u obliku dijaloga između pastira, vi- 
la, satira, uz potpunije opise i prikaze pastirskog 
milieua i života u prirodi. 

Slična je i bliza idili (v.) i pastorali (v.). 

Vergilije je bio u srednjem vijeku, pa zatim u 
doba humanizma, vrlo cijenjen pjesnik i mnogi su 
se pisci povodili za Vergilijem i u pisanju ekloga: 
one su u to doba bile uspješno i mnogo njegovane. 

Pisali su ih talijanski epičar Ludovico Ariosto 
(1474—1533), francuski pjesnik Pierre de Ronsard 
(1524—1585), španjolski pjesnik Garcilaso de la 
Vega (1503—1536) i dr. 

U dubrovačko-dalmatinskoj književnosti njego- 
vali su je Dinko Ranjina, Nikola Nalješković, Dži- 
vo Bunić. 

U XIX st. nestaje kao književni oblik. 

Ekloga — Ekspresionizam 


EKSLIBRIS (lat. ex libris iz knjiga), natpis na 
unutarnjoj strani omota knjige s vinjetom i pot- 
pisom vlasnika. Ranije se takav natpis stavljao na 
vrednije knjige da bi se spriječila ili krađa ili otu- 
đenje. Iz tih se napisa može lijepo vidjeti sudbina 
knjige: kakve su se knjige kupovale, tko ih je ku- 
povao i tko ih je sve čitao. 

EKSPOZICIJA, v. Epski stil. 

EKSPRESIONIZAM (lat. expressio, franc. ex- 
pression izraz), umjetnički pokret (u slikarstvu, 
muzici, književnosti) u Evropi, posebno u Njemač- 
koj, između 1910. i 1925 (s različitim trajanjem i 
početkom u pojedinim zemljama). U mnogobroj- 
nim programima najčešće je isticana tvrdnja da 
su umjetnosti (i uopće čuvstvene čovjekove mani- 
festacije) nepomućen odbljesak iskonskih kolektiv- 
nih potreba i nagona. Ekspresionisti se obraćaju 
vječnim strastima i težnjama čovjekovim, traže 
vanvremensku i nadvremensku karakterizaciju čo- 
vjeka, a žestoko se obaraju na samozadovoljstvo i 
utilitarizam građanske civilizacije. Njih zanima 
samo neposredan život, njegov izravni i neposred- 
ni odjek, krik, odraz. Isticali su poseban vid hu- 
manizma, na njemu su gradili svoj tematski krug; 
prelazili su preko rasnih, vjerskih i nacionalnih 
razlika. Tražili su ljudsku i humanu suštinu posvu- 
da i bez obzira na povjesnu uvjetovanost i odre- 
đenost. Svojoj viziji svijeta i svome vrednovanju 
davali su i revolucionarno značenje, ali više u op- 
ćem i apstraktnom, a manje u određenom konkret- 
nom, društveno-političkom smislu. Ekspresionisti 

će otkriti mnoge tzv. primitivne kulture, na čijem 
će se izrazu inspirirati i na koje će se ugledati. 

Vidljive su tri razvojne etape: predratni (us- 
mjeren više teoretski), ratni (ustaje protiv rata i 
razvija političko-socijalno pjesništvo), poratni (pot- 
puni otpor ranijim vrednostima i tradiciji). Govori 
se i o postekspresionističkim tragovima kod nekih 
suvremenih pjesnika. 

Ekspresionizam nije jedinstven i u svemu raz- 
graničen književni pokret. U idejnom i umjetnič- 
kom smislu razlikuju se dva smjera: jedan, koji je 
više usmjeren na bogatstvo unutrašnjega dušev- 
nog života, i drugi, koji je sav upravljen na vanj- 
ski svijet, na strasnu i ekstremnu kritiku postoje- 
ćeg društva s naglašenom željom da ga treba u os- 
novi promijeniti. Javlja se najprije kao otpor i kri- 
tika simbolizmu (v.) i impresionizmu (v.), a nekih 
dodirnih tačaka nalazi poslije rata s dadaizmom 
(v.), futurizmom (v.) i nadrealizmom (v.). 

Kako ekspresionisti saopćuju svoja vjerovanja 
i shvaćanja užurbano i neravnodušno, s većim za- 
laganjem i pojačanim žarom, to će naći svoj naj- 
čišći izraz prije svega u lirici, gdje će njegovati i 
razvijati refleksije s monolozima u potpuno slo- 
bodnom, nevezanom stihu; u noveli će koristiti 
obilno monolog, a u drami (v.) apstraktni, nekon- 
kretizirani scenski dekor (nasuprot naturalističkoj 
drami milieua i impresionističkoj drami ugođaja 
to je izrazita drama ideja). U takvim oblicima naj- 
potpunije će se odraziti patos (v.) njihova tona i 
ugođaja te vizionarna intonacija njihovih saopće- 

nja. Motivsko-tematski raspon bio je stoga vrlo ši- 
rok: od najintimnijih doživljaja do proglasa akti- 
vističkog pacifizma i zanosnih himni čovječanstvu, 
svemiru i zajedničkom, općenito zamišljenom liku 
čovjeka. 

Karakteristični su predstavnici ekspresionistič- 
kog nastojanja njemački književnici Ernst Toller 
(1893—1939), Franz Werfel (1890—1945), Bertolt 
Brecht (1898—1956) i dr. Ekspresionističe utje- 
caje nalazimo kod nas u djelima A. B. Šimića, M. 
Krleže i dr. 

ELEGIJA (grč. €legos tužaljka; vjerojatno pre- 
ma frigijskoj riječi elčgn + trstika, frula), pjesma 
kojoj su osnovni ugođaji tuga, čežnja, bol, izgublje- 
nost. Pjesnik izražava žaljenje za prošlim ili bez- 
nadnost za onim što je nedostižno. Prolaznost mla- 
dosti i života, razočaranje u ljubavi, oživljavanje 
uspomena, čežnja u tuđini za zavičajem — najčešći 
su motivi u elegiji. 

U antiknoj Grčkoj elegija je bila pisana u ele- 
gijskom distihu, a obrađivala je ratne, patriotske, 
ljubavne motive. S obzirom na ritmički ugođaj 
elegijskog distiha s vremenom je prevladao ugo- 
đaj tuge i bola. 

Rimski pjesnici Tibul (564—19. st. e.) i Proper- 
cije (49—15. st. e.) u elegijskom distihu pjevali su 
o svojim ličnim nesrećama, a najjači je pečat dao 
elegiji Ovidije (43. st. e. — 18. n. €.) u knjizi pje- 
sama Epistulae Er Ponto (Poslanice s Crnog mora). 
Prognan iz Rima na obale Crnog mora potresno je 

opjevao tugu prognanika i bolnu čežnju za domo- 
vinom. 

Elegija je pjesnički oblik njegovan i u kasnijim 
stoljećima, a posebno od XVIII st., kada se antikne 
Grke smatralo izvorima kulture i književnog stva- 
ralaštva. 

Poznate su Rimske elegije J. W. Goethea (1749 
—1832); u našoj književnosti Uskočke elegije S. 
Str. Kranjčevića (1865—1908). 

ELEGIJSKI DISTIH, heksametar (v.) povezan s 
pentametrom (v.) vrlo omiljeli stih u antici za po- 
eziju sjetnog, elegičnog raspoloženja. 

ELIN PELIN (pseudonim Dimitra Ivanova Jo- 
tova 1878—1949), bugarski pripovjedač. Realistički 
slikar bugarskog sela izrazitih lirskih ugođaja, psi- 
holoških zapažanja i kritičkih razmišljanja o slabo- 
stima i prednostima društvenih odnosa. Likovi su 
ponajviše seljaci, ali i svi neizostavni pratioci tra- 
dicionalnog seoskog života: gazde — zelenaši, pi- 
sari, nadriobrtnici, učitelji. Npr.: zbirke pripovije- 
daka Pripovijetke (1904, 1906, 1938), Ljetni dan 
(1938), Rodina gnijezda (1938). Pod manastirskom 
lozom (1940) i dr. U romanu Zemlja (1931) prika- 
zao je elementarnu vezanost bugarskog seljaka za 
svoju zemlju. 

Kao vrstan humorist istaknuo se zbirkom Ja... 
ti... on (1905), stihovima i groteskama Pepeo s mo- 
je cigarete (1905) te proznim ciklusom Pižo i Pen- 
do (1918), kritikujući u blagoj satiri i dobronamjer- 
nom smijehu slabosti i nastranosti svoga društva, 

Najveću popularnost stekao je kao dječji pisac 
pričama i basnama te poznatim dječjim romanom 
Jan Bibijan (1934). 

ELIOT, GEORGE (Džordž Eliot, pseudonim 
Mary Ann Evans, 1819—1880), engleska književ- 
nica. Prikazuje svijet i ljude engleske pokrajine. 
Ističe se iscrpnim analizama društvene sredine i ut- 
jecaja među likovima. Unosi mnogo problema 
filozofijskog karaktera u svoja djela i time znatno 
odstupa od ranijeg tipa romana. Najveći je uspjeh 
postigla romanom iz seoskog života Adam Bede 
(1859) te romanom Vodenica na Flossi (1860), u ko- 
jemu je prikazala zaostalu englesku provincijsku 
sredinu i životni put slobodoumne i osjećajne dje- 
vojke Maggie. 

Ostala djela: Silas Marner, tkalac iz Raveloea 
(1861), Middlemarch, slika provincijskog života i dr. 
Bavila se mnogo filozofijom i prevodila na engle- 
ski filozofska djela. 

ELIOT, THOMAS STEARNS (Tomas Sternz 
Eliot, 1888—1965), istaknuti engleski pjesnik ame- 
ričkog porijekla, dramatičar, esejist i književni 
kritičar. Svestrano obrazovan, s posebnim naklo- 
nostima za filozofijsko razmišljanje i teške prob- 
leme o smislu i zadatku ljudskog života, unio je u 
poeziju složeni svijet modernog intelektualca koji 
se osjeća prilično izgubljen u suvremenom civili- 
ziranom društvu. 

Eliot napušta romantičarski subjektivizam i 
prenaglašenu osjećajnost, teži objektivnom i filo- 

zofijski fundiranom prikazu ljudske stvarnosti. 
U kritičkom stavu diskretno je utkana pjesnikova 
ironična implikacija. 

Pjesnički izraz Eliotov izrastao je na simboliz- 
mu (v.), od kojega je preuzeo muzikalnost i viso- 
ku misaonost. 

Način izražavanja je težak, a pjesnički govor 
eliptičan, duboko  intelektualiziran. Sintaktička 
struktura nekonvencionalna. 


Iz ranijeg su razdoblja zbirke Prufrock i druga 
zapažanja (1917) te zbirka Pjesme (1920). Najzna- 
čajnijim Eliotovim pjesničkim djelom smatra se 
poema u pet dijelova Pusta zemlja (1922) — svoje- 
vrstan poetski manifest — izgrađena tematski na 
legendarnoj i mitskoj prošlosti i upotpunjena cita- 
tima i izrekama iz književnosti i raznih područja 
kulture na nekoliko stranih jezika. Osnovna je mi- 
sao sterilnost i kaos suvremenog svijeta koji je 
simbolički predstavljen kao pusta zemlja. 

Kasnije se idejne preokupacije i filozofijski pro- 
blemi Eliotovi mijenjaju. On se obraća anglikan- 
skoj vjeri i političkom konzervatizmu. Npr. pjes- 
ničko-filozofijsko djelo Četiri kvarteta (1943). 

Eliot je pisao i lirske drame u stihovima; Uboj- 
stvo u katedrali (1935), Obiteljski sastanak (1939), 
Poziv na koktel (1959) i dr, 

Godine 1948. dobio Nobelovu nagradu za knji- 
ževnost. 

ELIPSA (grč. ćlleipsis nedostatak; elleipein ne- 
dostajati), sastoji se od izostavljanja rečeničnih di- 
jelova bez kojih se misao može razumjeti; rezul- 

tat je težnje za lapidarnošću (sažetošću) te je bliza 
lakonizmu (v.). Npr. 


Lijepe kolo vode, 
ružne kuću kuće. 
Narodna poslovica 


Junački, drugovi, samo! Ni stope, partizani! 
Branko Ćopić 


Elipsa ne mora nastati samo izostavljanjem ri- 
ječi. Ona može biti logičan skraćen jezični izraz 
naših predodžaba i misli, jer mi sav njihov sadržaj 
ne možemo obuhvatiti rečenicom. 

EMINESCU, MIHAIL (Mihail Eminesku, 1850— 
1889), istaknuti rumunjski pjesnik XIX st., prozni 
pisac, esejist, polemičar i publicist. Proživio nesre- 
đen i nesretan život, tragično poginuo na liječenju 
u duševnoj bolnici. 

Romantičarske motive o ljubavi, domovini, ži- 
votu podigao je na viši, filozofijski nivo. U osnove 
njegova životnog osjećanja uvukao se sumorni pe- 
simizam, proizašao prvenstveno iz teškoga ličnog 
života, a potom iz filozofskih utjecaja (posebno 
njemačkog filozofa A. Schopenhauera). Npr. pje- 
sme Noć (1871), Po istoj uličici (1879), I ako gra- 
nje u prozor udara (1884), Zbogom (1884). Pjesma 
Što je ljubav (1884) predstavlja najličniju i naj- 
potpuniju ispovijed pjesnikovu. Kao izraziti liri- 
čar-filozof Eminescu je dao najsnažnija ostvarenja 
u pjesmama s filozofijskim temama: Mrtva je 
(1871), Epigonima (1870) i posebno u pjesmi Ve- 
černjica u kojoj iznosi svoju viziju neshvaćenoga i 
osamljenog pjesnika — genija. 

Veliku popularnost stekao je pjesmama rodo- 
ljubnog karaktera (Što ja želim tebi, slatka Ru- 
munijo, 1867, U Bukovini, 1866), pjesmama na fol- 
klorne motive (Kraljević iz lipe, 1875, Kraljica iz 
priča, 1876) i kraćim lirskim pjesmama (Sanjive 
ptičice, 1884, Zvijezde na nebu, Ostaj, 1879). 

Prozni i polemički spisi manje su značajni. 

ENCIKLOPEDIJA (grč. enkyklio okrugao, pai- 
deia odgoj, obrazovanje), u antiknoj Grčkoj enci- 
klopedija je značila krug nauka i umjetnosti, koji- 
ma se mladi Grk morao baviti i koje je morao po- 
znavati. Kasnije se termin proširuje na sveobuh- 
vatni i pregledni prikaz ukupnih teorijskih i 
praktičnih naučnih disciplina (opća enciklopedija), 
ili samo jednoga određenog naučnog područja (po- 
sebna, specijalna enciklopedija), npr. likovna, mu- 
zička, književna i sl. U tome su smislu značajan 
doprinos dali francuski enciklopedisti XVIII st.: 
to je bila grupa suradnika oko Enciklopedije (fran- 
cuske, 1751—1780), s Diderotom i D'Alembertom 
na čelu. Pomogli su usrdno Voltaire (v., 1694— 
1778) i J. J. Rousseau (v., 1712—1778). 

Fnciklopedije imaju dugu i bogatu povijest. Po- 
znate su enciklopedije: britanska, ruska, francu- 
ska, talijanska. U novije vrijeme naše jugoslaven- 
ske enciklopedije stekle su opće priznanje. 

ENDEKASILABO (tal. endecasillabo jedanaest 
slogova), jedanaesterac, najčešći stih u talijanskoj 
poeziji. Poseban mu je oblik endecasillabo sciolto 
(razvezan, odriješen jedanaesterac, tj. jedanaeste- 
rac bez sroka), raširen i kod drugih naroda. Prila- 

gođavanjem u engleskoj poeziji nastao je tzv. blank 
verse, tj. bijeli stih, deseterac ili jedanaesterac s 
jednosložnom ili dvosložnom riječi na kraju. 

ENJAMBEMENT, v. Versifikacija. 

EP, EPOS ILI EPOPEJA (grč. epos priča), po 
opsegu, razradi radnje, po glavnim i sporednim li- 
kovima, po obilju epizoda, najveće je i najobuh- 
vatnije epsko djelo u stihu, po svemu slično i sro- 
dno proznom romanu. Za epopeju se često ponavlja 
misao da je ona u sebi zatvoren životni totalitet. 

Epove poznaju gotovo svi narodi. Postoje zapi- 
sani iz usmene tradicije i usmenog stvaralaštva te 
u izvornom pisanom obliku. 

Za veće i opširnije epove, koji prikazuju šire i 
značajnije razdoblje iz života nekog naroda, upo- 
trebljava se nerijetko naziv epos ili nacionalni epos 
i epopeja ili nacionalna epopeja. Međutim, u struk- 
turi i stilskim osobinama ne postoji nikakva raz- 
lika između epa, eposa i epopeje. 

I epovi, kao i ostala književna djela, nastajala 
su u različitim povijesnim situacijama te nužno no- 
se neka obilježja svoga doba i određenih kulturnih 
i književnih strujanja. 

Klasifikacija epova, slično kao i klasifikacija 
romana, nailazi na velike teškoće jer ne postoji je- 
dinstven i općenito priznat kriterij prema kojemu 
bi se epovi primjerno grupirali. Bolji epovi, jed- 
nako kao i bolji romani, pokazuju složena i kom- 
pleksna svojstva, te ih je nemoguće potpunije obu- 
hvatiti i odrediti samo prema jednom svojstvu i 
jednom kriteriju. A ipak su i epovi svrstavani u 

različite skupine koje su mogle dati samo približnu 
obavijest o strukturi i karakteru epa. 

Najčešće su epovi klasificirani prema temi (v.) 
i fabuli (v.), a donekle se gledalo na način i ton 
izlaganja događaja. 

Povijesno-junački ep, obrađuje značajniji povi- 
jesni događaj, povezan sa životom i djelovanjem 
nekog junaka, heroja. Navest ćemo povijesnim re- 
dom neke značajnije epove: 

Gilgameš (v.), drugo tisućljeće st. e., sumersko- 
-babilonski ep; 

Pjesma o boju kod Kadeša i Pjesma o osvaja- 
nju Jopea, staroegipatske pjesme iz doba novog 
carstva, drugo tisućljeće st. e.; 

lNijada i Odiseja, starogrčki epovi pjesnika Ho- 
mera (v.) iz VIII st. st. e; 

Mahćbhadrata (v., Velika borba u plemenu Bha- 
rata), IV st. st. e. — IV st. n. e, i Rimdyana (v. 
Ramin udes), IV st. st. e. — II st. n. e., staroindij- 
ski epovi; 

Eneida, latinsko-rimski ep pjesnika Vergilija (v., 
70—19. st. e.); 

Beowulf (v.) najstariji engleski ep iz VIII st., 
koji obuhvaća junačke pjesme sjeverne i srednje 
Evrope; 

Walther snažne ruke, latinski ep — prijevod 
germanske junačke pjesme iz X st; 

Schih-Name, knjiga kraljeva, djelo perzijskog 
pjesnika Firdusija (v., 932—1020); 

Pjesma o Rolandu (v.), starofrancuski ep nastao 
oko 1100. g.; 

Pjesma o Cidu (v.), najstarije djelo španjolske 
književnosti (na kastiljanskom jeziku), nastao oko 
1140. €£.; 

Spjev o pohodu Igorovu (v., Slovo o polke Igo- 
reve), staroruski ep nastao oko 1187. g; 

Pjesma o Nibelungima (v.), junački ep njemač- 
ke srednjovjekovne književnosti, nastao oko 1200. 
8. 

Luzitanci, ep portugalskog pjesnika Louis Vaz 
de Camoes (v., 1524—1580); 

Osman, ep Ivana Gundulića (v., 1588—1638); 

Smrt Smail-age Čengijića, ep Ivana Mažurani- 
ća (v., 1814—1890). 

Romantički ep, skupina epova s istaknutim lju- 
bavnim, viteškim i pustolovnim događajima prika- 
zanim na neobičan, romantičan način. Npr.: 

Vitez u tigrovoj koži, epski spjev kojemu je au- 
tor gruzijski epičar Šota Rustaveli (v., kraj XII — 
poč. XIII st.); 

Mahniti Orlando, epski spjev talijanskog epi- 
čara Ludovika Ariosta (v., 1474—1533); 

Krst pri Savici slovenskog pjesnika Franceta 
Prešerena (v., 1800—1849); 

Bijedna Mara Luke Botića (1830—1863); 

Kohan i Vlasta Franje Markovića (1845—1914). 

Religiozni ep, obrađuje vjerske motive, ali i svu 
radnju zaodijeva u religiozno ruho, Npr.: 

Božanstvena komedija talijanskog pjesnika 
Dantea Alighierija (v., 1265-—1321); 

Judita i Davidijada (prva na hrvatskom, druga 
na latinskom jeziku) Marka Marulića (v., 1450— 
1524); 

Oslobođeni Jeruzalem talijanskog pjesnika Tor- 
quata Tassa (v., 1544—1599); 

Izgubljeni raj engleskog pjesnika Johna Mil- 
tona (1608—1674); 

Mesija njemačkog pjesnika Friedricha Klop- 
stocka (1724—1803); 

Luča Mikrokozma Petra Petrovića Njegoša (v., 
1813—1851). 

Idilički ep, prikazuje u skladnim i mirnim bo- 
jama obiteljski život i sudbine običnih ljudi. Npr:: 

Herman i Doroteja njemačkog pjesnika Johan- 
na W. Goethea (v., 1749—1832); 

Mirčio provansalsko-francuskog pjesnika Fre- 
derica Mistrala (v., 1830—1914); 

Dom i svijet Franje Markovića (1845—1914); 

Pastiri Jovana Ilića (1823—1901). 

Junačko-komički ep, obrađuje smiješne, bezna- 
čajne i nejunačke likove i događaje stilom i nači- 
nom junačke epike. Npr.: 

Baldus talijanskog  epičara Teofila Folenga 
(1496—1544). Nasuprot biranom jeziku epskih li- 
kova u ranijim epovima ovdje se upotrebljava — 
sa željom za što većim komičkim efektom — tzv. 
makaronski jezik koji nastaje primjenom osobina 
i oblika latinskog jezika na talijanski, ili nesuvis- 
lim miješanjem oba jezika; 

Oteto vedro talijanskog pisca Allesandra Tas- 
sonija (1565—1635); 

Otmica uvojka engleskog pjesnika Alexandra 
Popea (1688—1744), 

Životinjski ep, na ozbiljan ili komičan način 
prikazuje društvo i ljudske sudbine u likovima ži- 
votinja. Npr.: 

Boj žaba i miševa, starogrčki ep, VI—V st. st. 
e; 

Lisac Reineke njemačkog pjesnika Johanna W. 
Goethea (v., 1749—1832); 

Medvjed Brundo Vladimira Nazora (v., 1876 — 
1949). 

Didaktički ep, prikuplja i sintetizira spoznaje i 
pouke s različitih naučnih područja i donosi ih u 
jednostavnoj, prikladnoj i razumljivoj formi. Npr.: 

Poslovi i dani grčkog pjesnika Hesioda (na pri- 
jelazu VIII u VII st. st. e.); 

Georgike (O ratarstvu) rimskog pjesnika Vergi- 
lija (v., 70—19. st. e.); 

Satir Matije Antuna Reljkovića (v., 1732—1798). 

Filozofijski ep, iznosi na razumljiviji i jedno- 
stavniji način osnovne filozofijske probleme i filo- 
zofijske sisteme. Npr.: 

O prirodi rimskog pjesnika filozofa Tita Kara 
Lukrecija (98—55. st. €e.); 

Šest knjiga filozofije u stihu Dubrovčanina B. 
Staya iz XVIII st. 

Navedeni redoslijed skupina epova samo je in- 
formativne naravi i ne predstavlja zaključnu, us- 
pješnu klasifikaciju koja bi bila dublje opravdana 
i općenito prihvaćena. Pojedine skupine epova is- 
tiču samo neke osobine u epovima, a često i ne os- 
novne i glavne. One pokazuju samo prve i nepo- 
sredno vidljive osobine koje nas samo donekle in- 
formiraju o tematici i strukturi djela. 

U epove se ubrajaju i djela koja su nastala upo- 
trebom i preradom narodnih pjesama i priča. 

Finski liječnik i filolog Elias L&nnrot (1802— 
1884) skupljao je junačku epiku, balade, obredne 
i lirske pjesme, svrstao ih je po srodnim motivima 
u pjevanja (ili rune) i tako složenom epu nadje- 
nuo ime Kalevala (v., Kalevina zemlja, 1849). 

Po ugledu i uzoru na Kalevalu složio je na sli- 
čan način Estonac F. R. Kreutzwald (1803—1882) 
iz proznih legendi i narodnih pjesama ep Kalevi- 
poeg (v., Kalevipoeg). 

I kod nas su neki slično radili. Stojan Novako- 
vić povezivao je pjesme o bici na Kosovu u veću 
cjelinu Lazarice, a Armin Pavić u Pjesmu o Ko- 
sovu. 

Ovamo idu i tzv. mistifikacije, tj. objavljivanje 
vlastitih pjesama kao izvornih, davnih, narodnih. 
Engleski pjesnik, porijeklom Škot, James Macpher- 
son (1736—1796) objavio je vlastita djela Odlomci 
starih pjesama, Fingal, stara epska pjesma u šest 
knjiga, Temora, epska pjesma u osam knjiga, a oz- 
načio ih je kao prijevode s galskog jezika, pripisu- 
jući ih drevnom galskom pjevaču-bardu (v.), sli- 
jepom Ossianu, sinu Fingalovu (slično kao u slu- 
čaju Homera). 

Sličnu je mistifikaciju izvršio i Čeh Vaclav 
Hanka objavljujući svoje tekstove Kraljodvorski 
rukopis (1817) i Zelenogorski rukopis (1818) kao zbir- 
ke staročeških lirskih pjesama iz XIII st. i iz IX— 
X st. Najveći je uspjeh u književnosti postigla mi- 
stifikacija francuskog književnika Prospera Meri- 
meea (v., 1803—1870) u djelu La Guzla, 1827. Zbir- 

ka je prikazana kao izbor izvornih ilirskih balađa 
iz naših krajeva, a pisac međutim nije ni pozna- 
vao naš jezik. 

Kako se iz obilja primjera vidi, ep je kao knji- 
ževni oblik neobično uporno trajao u mnogim sto- 
ljećima i vrlo uspješno odgovarao svome osnovnom 
zadatku: prikazivanju zanimljivih događaja i zna- 
čajnih likova. 

Ina početku XIX st., kada se javljaju novi knji- 
ževni pravci i potpuno novi književni oblici, ep će 
biti zanimljiv oblik za mnoge književnike i prikla- 
dan za novije teme. 

Prema antičkim uzorima piše idilični ep Her- 
man i Doroteja (1797) Johann W. Goethe (v., 1749 
— 1832), obrađujući u epskoj formi suvremeni gra- 
đanski život. Suvremene će teme obraditi u ep- 
skom obliku jednako i pjesnici romantizma: En- 
glez George Gordon Byron (v., 1788—1824) u dje- 
lu Putovanje Childea Harolda (1812), Poljak Adam 
Mickiewicz (v., 1798—1856) u Gospodinu Tadiji 
(1832—1834), Rus Aleksandar S. Puškin (v., 1799 
—1837) u Evgeniju Onjeginu (1831). I suvremeni 
grčki pisac Nikos Kazandzakis (v., 1885—1957) na- 
pisao je u epskom obliku zanimljivo djelo Odiseju 
(1938). 

Ipak se može ustvrditi da ep — kao književni 
oblik u stihovima — s počecima XIX st. polako ne- 
staje, jer se javio novi književni oblik koji će na- 
staviti tradiciju epa i epopeje, ali će se poslužiti 
novijim i potpunijim izražajnim sredstvima i po- 
stupcima. Bit će to roman (v.). 


147 


Ep — Epigram 


Roman preuzima ulogu ranijeg epa, jer se poka- 
zuje u suvremenim uvjetima i potrebama širim, 
potpunijim i obuhvatnijim književnim oblikom. 

EPIFORA (grč. epiphćrč pridodajem), figura (v.) 
ponavljanja. Na kraju stihova ponavlja se riječ ili 
dio rečenice, npr.: 


Djedi vaši rodiše se tudijer, 
Oci vaši rodiše se tudijer, 
I vi isti rodiste se tudijer. 
Ivan Mažuranić, Smrt Smail-age Čengijića 


EPIGRAM (grč. epigramma natpis), sažeta. zbi- 
jena, lakonska pjesma od nekoliko stihova, posve- 
ćena većinom nekoj ličnosti, ali i u vezi s nekim 
događajem; najkraći i najoštriji oblik misaone li- 
rike. 

Može biti pohvalan za onoga kojemu je namije- 
njen, ali se u epigramu najvećma njeguje ironični 
i satirički ton. Na oštar i podrugljiv način pjesni- 
ci ukazuju svojim suvremenicima na njihove ma- 
ne, nedostatke, neiskrenosti i pokvarenosti. 

Dobar epigram djeluje uvijek neposredno i ži- 
vo, pogađa oštro i bolno onoga kojemu je namije- 
njen. Jedan je od onih pjesničkih oblika koji su 
najneposrednije vezani s aktuelnim životom i do- 
gađajima. Zato traje uspješno u svim razdobljima 
i u svim društvenim situacijama; od najstarijih 
vremena do danas. 

Kod starih Grka epigram je bio natpis urezan 
u kamenu. Kasnije prelazi u poseban pjesnički ob- 
lik. 

Rimski pjesnik Marcija! (oko 40 — oko 104. n.e.) 
napisao je više od tisuću odličnih epigrama o svo- 
jim suvremenicima i o pojavama oko njih, s nagla- 
šenom satiričkom oštricom. 

Kasnije pišu epigrame gotovo svi znatniji pjes- 
nici. 

Posebno ih njeguju barok (v.) i prosvjetitelj- 
stvo (v.), a veliku su pažnju epigramu posvetili J. 
W. Goethe (v., 1749—1832) i Fr. Schiller (v., 1759— 
1805). 

Kod nas su ih pisali Fr. Prešeren (v., 1800— 
1849), St. Vraz (v., 1810—1851), G. Krklec (v., T. 
1899), i dr. 

Npr: 

Ti si pjesnik, a i vlast. 
E, pa vlasti tvojoj čast! 
A pjesama što se tiče, 
to su druge — priče. 
Gustav Krklec, Priča iz davnine 


EPIKA (grč. ćpos riječ, pripovijest, pjesnička 
pripovijest; epikos epski, što pripada eposu), su- 
vremeni naziv za svu pripovjedačku, epsku knji- 
ževnost napisanu u stihu (v.) ili u prozi (v.); osnov- 
na joj je značajka pripovjedni, narativni ton, uz 
ostala narativna obilježja. Ranije je naziv epika, 
epska književnost, bio primijenjen samo za pripo- 
vjedne oblike u stihu (za epske pjesme, epove i epo- 
peje), a danas obuhvaća i sve pripovjedne prozne 
oblike. 

Glavno ishodište, od kojega proizlazi epski ob- 
lik, nalazi se u obavještenju o minulom i pripovije- 
danju onoga što je prošlo. U suštini će epski oblik 

uvijek posredovati između određenog događaja ili 
zbivanja te slušača, dok će pripovjedač i pjevač 
sudjelovati na određeni način, u okviru epskih, 
strukturalnih postupaka. 

Tradicionalno je i formalistički prenaglašeno 
mišljenje, prema kojemu je lirika subjektivna, epi- 
ka objektivna, a dramatika i subjektivna i objek- 
tivna. Osnovna tri pjesnička oblika ili vrste — li- 
rika, epika i dramatika — ne mogu se razgrani- 
čiti količinom i kriterijem subjektivnog i objek- 
tivnog. Veliki ep i značajna epska ostvarenja pro- 
žeta su snažnim i potresnim lirizmom, a snažne lir- 
ske pjesme daju uvjerljivu i punu sliku određene 
stvarnosti. Razlike u trima osnovnim pjesničkim 
oblicima valja tražiti u njihovim stukturalnim obi- 
lježjima i specifičnoj obradi odabranog motiva i 
teme. 

Pripovjedačkih, narativnih djela ili oblika ima 
više vrsta: epskih pjesama (v.) i epova (v.) ili epo- 
peja (narodnih i pisanih), narodnih pripovijedaka 
(v.), bajki (v.), legendi (v.), priča, basni (v.), aneg- 
dota (v.), pisanih (ili umjetničkih) pripovjednih 
oblika različitog opsega i karaktera, od kraće no- 
vele (v.) do velikog romana (v.). 

Klasifikacija epskih oblika složeno je pitanje, 
kao uopće i svaka klasifikacija u umjetnosti i knji- 
ževnosti, jer je teško formulirati jedinstven i opće- 
nito prihvatljiv principium divisionis. Na podru- 
čju epike često se govori, npr. o epskim velikim 
oblicima: o romanu i eposu (narodnom i pisanom), 
o malim (kraćim) epskim oblicima: o noveli, aneg- 
doti, basni, baladi i romanci. Istaknuti oblici na- 

rodnog (usmenog) stvaralaštva, i to: bajka, preda- 
nje, legenda, smatraju se najstarijim oblicima i 
prethodnicima pripovjednog umijeća. Vidljivo je 
odmah da je i gornja klasifikacija jedva prihvat- 
ljiva jer su razgraničenja među oblicima u gor- 
njoj razdiobi vrlo teško odrediva. 

Mada je novije vrijeme prihvatilo nazive epsko 
izražavanje, epika, epski oblici, epska književnost, 
kao zajednički naziv za pripovjedna djela i u stihu 
i u prozi, ipak ćemo epske oblike u stihu prikazati 
odvojeno od epskih oblika u prozi. Doduše, kao 
pripovjedna djela pokazuju iste osnovne i zajed- 
ničke strukturne osobine, ali postoje i značajne 
razlike: epski je stih ipak određenija i konkret- 
nija klauzula u književnom stvaranju nego prozni 
oblik. Građenje rečenice i korištenje stilskih izra- 
žajnijih sredstava ne može biti u svemu potpuno 
jednako kao u proznom obliku. 

Ni u proznom se obliku ne može apsolutno slo- 
bodno stvarati bez ikakvih obaveza i klauzula, jer 
i on ima svoje unutarnje, strukturne zakonitosti. 
Potrebno je naglasiti da i sami konkretni oblici 
stiha i proze uključuju u književnom stvaralaštvu 
— pored općih narativnih uvjeta i zakona — još 
i neke specifične, uže klauzule, zbog kojih opći 
narativni postupci nisu potpuno jednaki u stihova- 
nom i proznom obliku. 

U književnom i umjetničkom stvaranju ne po- 
stoji sloboda koja bi bila izvan vremena i određe- 
nih zahtjeva te zakonitosti imanentnih svakom ob- 
liku. 

Najstarije začetke epskog pjesništva nalazimo u 
najdubljoj prošlosti, u prvim počecima društvenog 
Života. Lovačke i ratničke pjesme, tužbalice (v.), 
himne (v.) u slavu božanstava, istaknutih junaka i 
plemenskih poglavica, predstavljaju stvarno prve 
i prvotne oblike epike, jer su u sebi sadržavale 
sva osnovna i bitna obilježja epske naracije. Ka- 
snije su povijesna zbivanja i društvene promjene 
davale i epskom stvaralaštvu drukčiju građu i po- 
stavljale druge zadatke. Odatle i na području 
epike određeni redoslijed, mijene i preoblikovanja. 
Na kraju rodovskog i u ranom klasnom društvu 
junačke su se epske pjesme razrasle i raširile. Po- 
jedinačni događaji zamjenjivani su većim i obu- 
hvatnijim zbivanjima iz nacionalne prošlosti ili iz 
neposrednog života. Putem proširivanja epske te- 
matike i unošenja većeg broja likova nastaju veliki 
narodni epovi, ili eposi, ili epopeje (a kaže se i 
nacionalni epovi ili nacionalne epopeje). Kod mno- 
gih naroda nastali su takvi veliki narodni epovi, ali 
samo kod nekih naroda i u specifičnim povijesnim 
i društvenim okolnostima. 

Kako su nastali veliki narodni epovi, na koji 
su način oblikovani — veliko je i zamršeno pitanje 
u nauci o književnosti. Njemački klasični filolog 
Fr. A. Wolf djelom Prolegomena ad Homerum 
(1795) izrazio je sumnju u postojanje grčkog pje- 
snika Homera (v.) i njegovo autorstvo poznatom 
formulacijom Homerum numquam fuisse suscipio 
(Sumnjam da je Homer ikada postojao). Pitanje se 
najviše rješavalo na primjerima Ilijade i Odiseje 

starogrčkog pjesnika Homera (v., VIII st. st. e.). Zato 
se problemi postanka velikih narodnih epova obu- 
hvaćaju nazivom tzv. Homersko pitanje. 

Gledišta o tome teškom pitanju kreću se između 
dviju krajnosti: 

1. veliki narodni epovi djelo su kolektivnoga 
narodnog stvaralačkog duha, oni su cjelovita djela 
koja su nastala kao cjeline i očituju se kao cjeline, 
prvenstveno širinom i sveobuhvatnošću umjetnič- 
kog pogleda na svijet; 

2. veliki su epovi složene, sastavljene ili pove- 
zane cjeline iz većeg ili manjeg broja različitih 
epskih pjesama. 

Romantika (v.) je tumačila narodne epove kao 
pjesničko djelo koje nastaje iz vrela anonimne 
narodne predaje s narodnom fantazijom koja na- 
ivno doživljava svijet i život, bez književnih raz- 
mišljanja o povijesti i zbivanjima, kakvih imamo u 
pisanim epovima. 

Njemački klasički filolozi Fr. A. Wolf i K. La- 
chmann objašnjavali su velike narodne epove tzv. 
teorijom pjesama. Po njima su nastajale najprije 
pojedine pjesme, a potom su ih pjevači-redaktori 
povezivali u epove. 

Moderna istraživanja narodnih epova potvrđuju 
individualno stvaralaštvo u okvirima određenih 
stilskih obilježja. 

Ipak se može istaknuti nedvojbena činjenica da 
je svako cjelovito, usklađeno, umjetnički vrijedno 
ostvarenje uvijek rezultat stvaralačkog napora jed- 
nog određenog pojedinca. On će se redovito kori- 
stiti ranijim dostignućima epske tradicije tražeći 

istovremeno i nove izražajne putove, ali će odabi- 
rući značajne teme i reprezentativne likove um- 
jetnički uvjerljivo (a to znači ličnim stvaralačkim 
sposobnostima) prikazati ideale i težnje svoga doba. 

I narodni je pjesnik individualni stvaralac sa 
svim obilježjima samostalnoga stvaralačkoga na- 
pora. Iako će se kod njega možda neposrednije 
osjetiti tradicija, ipak će se i njegovo svako uspjelo 
i umjetnički vrijedno ostvarenje morati oglasiti 
ličnim, individualnim. Zato i ne može biti među 
narodnom i umjetničkom epikom bitne kvalitativne 
razlike. Obje su podvrgnute jednakim estetskim 
kriterijima unutar zakonitosti usmenoga i pisanog 
umjetničkog izraza. 

Srodnosti i istovetnosti između narodnih i um- 
jetničkih epova mogu se samo djelomično objasniti 
preuzimanjem i utjecajima. U suštini je riječ o 
istom pjesničkom obliku, o istom epskom stvarala- 
štvu, o istim kompozicionim postupcima, i zato su 
nužne srodnosti i istovetnosti. 

Nakon najranijih narodnih epova stvarani su 
umjetnički, pisani epovi (v.). Autori su uvijek po- 
znati, njihova se djela čitaju u rukopisu ili kao 
štampana knjiga. U njima se susreću mnoga teh- 
nička i stilska obilježja koja nalazimo i u narodnim 
epovima, samo su prilagođena zakonima pisanog 
izražavanja. 

EPILOG, v. Tragedija. 

EPISTOLARNI ROMAN, v. Pismo. 

EPITAF (grč. epitaphion natpis na grobu; epi 
na, taphos grob), prvobitno je značio samo natpis 
na grobu. Kao takav njegovan je kod mnogih na- 

roda. Jedni od najstarijih potječu iz Egipta, 

U klasičnoj Ateni bio je običaj da se palim 
građanima za domovinu održi nadgrobni govor, 
epitaphios logos. Izvanredan primjer takva epi- 
tafa, koji je održao Perikle 431. st. e., donosi u svo- 
jim djelima grčki historičar Tukidid (460—400. 
st. e.) 

S vremenom je postao kraika i jezgrovita sen- 
tencija o životu, smrti, sreći, uspjehu, promašeno- 
sti i mnogim drugim problemima. Po svojem izra- 
zu epitaf podsjeća na poslovice (v.). 

Povijesno je značajan epitaf urezan u kamen 
kod Termopila u Grčkoj na uspomenu vojnicima 
poginulim u borbi (480. st. e.) s Perzijancima: »Put- 
niče, javi Lakedemonjanima da ovdje počivamo, 
jer smo se pokoravali njihovim zakonima.« 

Lijepi su i epitafi (od XII st. do provale Turaka) 
na kamenim nadgrobnim stećcima naših bogumila: 
»Bože, davno ti sam legao i vele ti mi je ležati.« 
Ili: »Strah Boga moleć, zla ne misleć, ubi grom me!« 

Čest je i latinski natpis: »Ego eris, tu fui«, tj. 
Ja ćeš biti, ti sam bio. 

EPITALAMIJ ili EPITALAM (grč. epithalamion 
svadbena pjesma), svadbena pjesma u čast mla- 
denaca. 

Kada su nevjestu odvodili do njezina novog 
doma, onda su u staroj Grčkoj mladići i djevojke 
pjevali pjesme s refrenom. Bile su veselog ugo- 
đaja. 

Svadbene su pjesme pretežno narodne i nala- 
zimo ih u narodnoj poeziji kod sviju narođa. Pisali 
su ih katkada i pjesnici. 

EPITET (grč. epitheton dodatak), pridjev (rjeđe 
imenica) uz imenicu sa stilskim zadatkom da na 
bilo koji način istakne osnovnu vrijednost, zna- 
čenje i sadržaj imenice. Dublja je stilska vrijednost 
pridjeva kao izražajno-afektivne riječi u tome što 
preoblikuje sadržaj imenice u afektivnom smislu; 
time se uspostavlja uži, usrdniji odnos sa čitaocem, 
odnosno sa slušaocem. Nepregledne su mogućnosti, 
granice i doseg u upotrebi epiteta. On se javlja 
uvijek s novim kvalitetima kada odražava dublja 
čuvstvena stanja i kada se odnosi na nove životne 
situacije. Tada je funkcionalan, odgovara stilskim 
zahtjevima određenoga književnog, poetskog izra- 
za; ili je stereotipan, ako ponavlja već ranije na- 
glašene ili izražene afektivne situacije. Često ima 
i ukrasnu funkciju (zato epitheton ornans). 


Npr.: 


Utr suze od bijela lica. 
Iz narodne pjesme 


Rijetki epitet (franc. epithčte rare) afektivni je 
pridjevski atribut koji djeluje i iznenađuje svojom 
neobičnošću. Njegovali su ga osobito evropski sim- 
bolisti. 

Kategorija afektivnosti (lat. afectio djelovanje, 
affectus duševno stanje, težnja, strast), tj. čuvstve- 
nost, osjećajnost, ima odlučnu ulogu u umjetnič- 
kom, književnom izrazu. Ona pretvara svakodnevni 
i razgovorni jezik -— dajući mu čuvstvenu oboje- 
nost — u viši i sadržajniji pjesnički govor. 

EPIZODA, v. Epski stil. 

EPOHA GENIJA, v. Sturm und Drang. 


156 


Epopeja — Epski pjevači 


EPOPEJA, v. Ep. 

EPOS, v. Ep. 

EPSKA DRAMATURGIJA, v. Drama. 

EPSKA FABULA, v. Epski stil. 

EPSKA NARACIJA, v. Epski stil. 

EPSKA OBJEKTIVNOST, v. Epski stil. 

EPSKA OPŠIRNOST, v. Epski stil. 

EPSKA SCENA, v. Epski stil. 

EPSKA TEHNIKA, v. Epski stil. 

EPSKI DESETERAC, stih od deset slogova; ce- 
zura dolazi poslije četvrtog sloga, a predzadnji je 
slog naglašen ili dug. 

EPSKI DIJALOG, v. Epski stil. 

EPSKI IZVJEŠTAJ, v. Epski stil. 

EPSKI OBLICI, v. Epski stil. 

EPSKI OPIS, v. Epski stil. 

EPSKI PJEVAČI, posebni nadareni pojedinci 
koji su stvarali i izvodili epske pjesme i epove. 

I najstariji povijesni podaci o epskom pjesni- 
štvu potvrđuju postojanje epskih pjevača kod svih 
naroda i u svim povijesnim razdobljima. Najbolje 
potvrđuje tu činjenicu postojanje posebnih naziva 
za njih. 

Antikni Grci imaju dva naziva za epske pjeva- 
če; aedi (grč. aoidos pjevač) i rapsodi (grč. rhap- 
sodos pjevač onoga što je sastavljeno). Aedi se 
ocjenjuju kao stvaraoci i izvođači vlastitih pje- 
sama, a rapsodi kao profesionalni recitatori i ču- 
vari epske tradicije. Homer u Ilijadi spominje ju- 

naka Ahileja kao pjevača junačkih pjesama, a u 
Odiseji veliku pažnju posvećuje pjevačima Femiju 
i Demodoku. 

Ostali poznati nazivi za epske pjevače: staro- 
islandski skaldi, starofrancuski truveri, ruski ska- 
zitelji, zapadnogermanski skopi, njemački spilema- 
ni, francuski žongleri, španjolski huglari, ruski sko- 
morosi, kavkaski ašugi, srednjoazijski bahši. 

Posebnu pažnju zaslužuju naši guslari (v.). 

EPSKI STIL (ili epska struktura, ili epska teh- 
nika), jedinstvena pojava epskog, narativnog, pri- 
povjedačkog oblikovanja koje proizlazi iz suštine 
samoga epskog oblika a književna ga tradicija nje- 
guje s različitim uspjehom u različitim povijesnim 
situacijama. Na raznim stranama svijeta i u mno- 
gim nacionalnim književnostima postoje mnoga 
vrijedna epska ostvarenja (i narodna i pisana) koja 
pokazuju vrlo značajne analogije u strukturalnim 
i stilskim osobinama. I onda kada su prostorno i 
vremenski vrlo udaljena jedna od drugih, te ne 
može biti govora o međusobnom utjecanju ili pre- 
uzimanju, epska ostvarenja potvrđuju bitne srod- 
nosti i istovetnosti u stvaralačkom i kompozicio- 
nom postupku. 

Prva vidljiva značajka epskog pjesništva jest 
sadržajnija, zanimljivija fabula (v.) koja prikazuje 
ili neki događaj ili neku ličnost. Epska fabula 
uključuje u sebi glavne i sporedne likove te prikaz 
sadržajnoga i kontinuiranog zbivanja. 

Epski će pjesnik naći fabulu (ili građu za fa- 
bulu) najčešće u minulim ili suvremenim događa- 
jima, zatim u zanimljivoj narodnoj, povijesnoj, 

kulturnoj i religioznoj tradiciji svoje sredine. Pri 
izboru osnovnog motiva i građe za svoju fabulu 
epski je pjesnik izložen utjecajima, kulturnim i 
književnim strujanjima svoga doba te općoj duho- 
vnoj tradiciji. Zato u općem i mogućem pregledu 
oblika i fabula epskog pjesništva nužno uočavamo 
određeni povijesni kontinuitet. 

Navedena osnovna obilježja epskog djela (fa- 
bula s događajem i zbivanjem) stavljaju epskog 
pjesnika pred određene stvaralačke postupke koji 
čine strukturu epske naracije (lat. narratio pripo- 
vijedanje). 

Epski će pjesnik fabulu književno oblikovati 
kao suvislu i jedinstvenu radnju koja će sadrža- 
vati neke povijesne elemente, ili će se barem na 
njih oslanjati, ali će u suštini predstavljati pje- 
snikovu misao i pjesnikovu viziju prošlosti i živo- 
ta. U prikazivanju zbivanja pjesnik se tako po- 
stavlja kao da ne učestvuje izravno; on postavlja 
vremensku i prostornu distancu, jer stvarno pri- 
kazuje neko zbivanje. Iako je njegov stav u umjet- 
ničkom ostvarenju neposredan i očit, on nastoji 
svojemu prikazivanju dati pečat povijesnog izla- 
ganja, time ostvaruje epsku objektivnost. 

Mirnom tonu i razgranatom toku pričanja od- 
govara u epskim djelima istovrsnost metra, koja 
se ponavlja u pojedinim nacionalnim književno- 
stima ili u čitavim kulturnim razdobljima, npr. 
daktilski heksametar u antičkoj epici, vaktra — 
šesnaesterac — u staroindijskoj epici, trohejski de- 
seterac u našoj epici, tzv. nibelunška strofa u 
staronjemačkoj epici, jedanaesterac u Danteovu 

Epski stil 


opusu i dr. Relativno jednoliki tok istovrsnih sti- 
hova omogućava ravnomjernost u pričanju, ali na- 
dareniji pjesnici znaju u njima otkriti i veliku 
ritmičku elastičnost. 

Na početku epskog izlaganja pjevač zaziva više 
sile ili se poziva na njih; to je tzv. invokacija (lat. 
invocatio zazivanje). A u toku izlaganja epski će 
pjesnik na nekim mjestima otkriti po koju poje- 
dinost iz daljeg razvoja radnje i time olakšati na- 
govještavanje raspleta. Tako će se povećati i inte- 
res i određeno raspoloženje za fabulu. Unutar tzv. 
epske objektivnosti i objektivnog pripovijedanja 
pjesnik će pokazati svoj čuvstveni stav — pored 
neposrednog stvaralačkog udjela — i naglašenim 
ličnim intonacijama, tj. isticanjem i većom afek- 
tivnošću pojedinih prizora i situacija, uzvicima i 
osobnim komentarima te moralnim ocjenama. 

U jezičnom kontekstu junak nastupa kao treće 
lice (gramatičko on), što odgovara narativnom ka- 
rakteru djela. U stilskom pogledu javljaju se tzv. 
stalni epiteti (v.) i tzv. stalne formule. A u pogle- 
du određivanja vremenskih i prostornih okvira 
epskog zbivanja pjesnik se upravlja prema jedin- 
stvu pjesničke zamisli i nužnosti vremenskog sli- 
jeda događaja. 

Likovi i radnja epske poezije kreću se u širo- 
kom prostoru koji je uvjetovan zadatkom i zako- 
nima razgranate epske naracije. Epskom je liku 
potreban veći prostor da bi se mogle razviti sve 
njegove herojske zamisli i planovi. 

Da bi epski pjesnik prikazao odabrano zbiva- 
nje što primjerenije zakonima epskog izraza, mora 
se poslužiti i nekim specifičnim stilskim postup- 
cima. 

Određeni broj stihova na početku posvećen je 
redovito upoznavanju s mjestom radnje, s likovi- 
ma, sa zbivanjem, i sadrži neizbježivi epski izvje- 
štaj koji će se stalno — već prema strukturi djela 
— javljati na određenim rastojanjima u izgra- 
đenim epskim scenama. Oblikovanje epskih scena 
temelji se na epskom dijalogu koji u pravilu pred- 
stavlja odlomak o prošlom zbivanju. U boljim 
ostvarenjima epski se dijalog javlja češće, jer u 
epske oblike izvještaja i opisivanja unosi živost, 
neposrednost, zainteresiranost, a radnja postaje 
uvjerljiva i očigledna. Stoga će se i svi ostali epski 
postupci pretvarati u dijalog, gdjegod se pokaže 
mogućnost većeg oživljavanja u prikazivanju ep- 
skog događaja. Dijalog će se zamjenjivati često i 
monologom u upravnom govoru. 

Uvjerljivost i plastičnost onoga što se prikazuje 
u epskom djelu postići će se pjesničkim opisom či- 
tavog niza pojedinosti iz šarenog obilja i bogatstva 
građe epskog svijeta. Epski će pjesnik prekinuti 
razvoj radnje na nekim mjestima da istakne ili 
spomene neke detalje naglašavajući time svoj lir- 
ski i čuvstveni odnos. Time, uz dijalog i monolog, 
epski opis postaje najznačajniji stilski kompozi- 
cioni postupak. Opisi u epskim djelima su istaknuta 
poetska mjesta i predstavljaju primjere izv. epske 
opširnosti, epske širine. 

Epski stil 


Kada je epski pjesnik odabrao temu i složio 
fabulu, a to znači odabrao likove, sredinu, vrijeme 
te zamislio tok radnje i pojedine prizore, onda on 
na poseban način razvija kompozicionu zamisao; 
govori se tada o epskoj tehnici. 

Početni prizor u epskom djelu redovito je zna- 
čajnije mjesto. Pjesnik želi pobuditi odmah na po- 
četku veće zanimanje te prelazi na glavnu stvar, 
u središte zbivanja, in medias res, i time otkriva 
suštinu epske radnje i epskog zapleta. S tim je u 
vezi i tzv. proemij (grč. prooimion uvod, početak) 
ili ekspozicija (lat. expositio izlaganje), posebno i 
svečano intoniran kraći uvod u kojem pjesnik na- 
govještava samo u najkraćem temu svoga izlaga- 
nja. Jedinstveni umjetnički doživljaj i jedinstvo 
radnje bit će tim postupkom naglašeni. 

Epska radnja mora trajati, sasvim nužno, odre- 
đeno vrijeme. Pjesnik je ne može saopćiti odmah 
nakon početka, jer ona traži da se razvije u pro- 
storu i vremenu, u postupcima likova, u pojedinim 
događajima, da bi se ispunila epska umjetnička 
spoznaja svijeta i društva. Zato se pjesnik služi 
digresijom (lat. digressio udaljavanje od predmeta) 
unoseći u glavno zbivanje čitav niz detalja ili po- 
jedinosti koje odgađaju i usporavaju, retardiraju 
(v.) započeti razvoj radnje. Pjesnik će nadalje uve- 
sti u glavni tok radnje i samostalne, zaokružene 
cjeline, epizode (grč. epeisodios umetnut) koje ima- 
ju katkada veliku umjetničku vrijednost. 

Uz epizode pjesnik obilno koristi epske pored- 
be koje su vrlo značajan kvalitet epskog stila i 
epskog jezika. Poredba (v.) unosi srodni afektivni 


162 

odjek s drugih područja života i time ističe i na- 
glašava osnovni pjesnički motiv u djelu. 

Epski se pjesnik mnogo služi ponavljanjem i 
paralelizmom (v.). Ponavljaju se nečije riječi, ili 
neke misli, ili opisi; obnavljaju se neke situacije, 
dijalozi i motivi, i time epska radnja postaje bliža, 
neposrednija, plastičnija. 

Svi navedeni stilski postupci u razvoju epske 
radnje (digresija, epizoda, poredba, ponavljanja) 
ulaze u širi teoretski pojam retardacije (v.) ili us- 
poravanja epskog izlaganja. 

EPSKI TEATAR, v. Drama. 

ERAZMO ROTTERDAMSKI (1466—1536), nizo- 
zemski književnik, jedan od najpoznatijih prvaka 
evropskoga humanističkog pokreta. Mnogo je pu- 
tovao po Evropi u svrhu što potpunijeg obrazova- 
nja. Obilna korespondencija s najistaknutijim ev- 
ropskim intelektualnim predstavnicima najbolje 
potvrđuje Erazmovu vrijednost i značenje. Izvrsno 
poznavanje antičke književnosti urodilo je djelom 
Adagia, zbirkom poslovica iz antičkih vrela, koje 
je autor razrađivao u obliku malih eseja. Zbornik 
je izvršio velik utjecaj na prihvatanje antike u XV 
st. Glavno je djelo Pohvala gluposti (1521), koje iz- 
nosi sve oblike zabluda i ludosti u svim društvenim 
staležima. Nitko nije ostao pošteđen od nesmiljene 
i poražavajuće satiričke žaoke Erazmove. Djelo je 
odigralo vrlo značajnu ulogu u evropskom kultur- 
nom krugu braneći šire zasnovanu humanitas (lat. 
čovječnost) nasuprot svim vjerskim, političkim i 
društvenim zasljepljenostima (v. Aforizam). 

ERENBURG, ILJA GRIGORJEVIĆ (r. 1891), ru- 
ski pripovjedač i romanopisac, poznat kao esejist, 
publicist i novinar. Dobar poznavalac evropske 
kulture, posebno francuske književnosti. Autor ne- 
koliko romana u kojima obrađuje teme iz evropskog 
života (Julio Jurenito, 1922, Trust D. E., 1923, Lju- 
bav Jeanne Ney, 1924), ili teme iz suvremene Ru- 
sije (npr. Drugi dan, 1933, Bez predaha, 1936), ili 
teme iz Francuske u drugom svjetskom ratu (Pad 
Pariza, 1941) i dr. Erenburg je izvrstan publicist 
koji je napisao književno vrijedne reportaže iz ra- 
znih strana svijeta (iz građanskog rata u Španiji 
1937. i dr.) te zanimljiva autobiografska sjećanja 
(Ljudi, život, godine). 

ER- FORM (tj. on- oblik), v. Proza. 

ESEJ, v. Kritika. 

ESHIL, v. Tragedija. 

ESPINELA, v. Desetostih. 

ESTETICIZAM, v. Moderna, Dekadencija. 

ESTETIKA (grč. aisthanomai osjećam, opažam), 

1. posebno naučno i filozofijsko područje koje 
proučava problem lijepog, bit umjetničkog i opće 
zakone umjetničkog stvaralaštva; 

2. ukupnost pogleda na umjetnosti i njihove za- 
datke u nekom dobu; npr. estetika antike, estetika 
baroka, estetika realizma i sl; 

3. naziv za naučno djelo i gledište s osnovnim 
umjetničkim pitanjima. Npr. estetika Hegelova i sl. 

Termin estetika uveo je njemački filozof Alexan- 
der G. Baumgarten djelom Aesthetica acromatica 

(1750—1758) u značenju nauke o spoznaji osjetnog 
(izvorno: estetičkog) svijeta i umijeća razvijanja 
ukusa. 

Kasnije se sadržaj i problemi estetike mijenja- 
ju. Njom se bavi velik broj filozofa i učenjaka i o 
njoj govore mnoga djela. Npr. Kritika rasudne 
moći Immanuela Kanta (1724—1804), Estetika G. 
W. Hegela (1770—1813), Estetika Benedetta Crocea 
(1866—1952) i dr.; kod nas Razvoj i sustav općene 
estetike (1903) od Franje Markovića (1845—1914). 

Danas je estetika posebno naučno i filozofijsko 
područje. Glavni joj je problem određenje lijepog 
u prirodi i umjetnosti, uvjeti i zakoni oblikovanja 
lijepog, kriteriji ocjenjivanja lijepog. Nadalje pro- 
učava obilježja umjetnosti uopće i njenih pojedinih 
grana, osnovne umjetničke kategorije (komično, 
tragično, uzvišeno i sl.). U središtu su pažnje i pi- 
tanja umjetničkog stvaralaštva, njegovih oblika, 
poticaja, razvojnih faza i zadataka. S mnogo op- 
ravdanja neki su odredili estetiku i kao opću teo- 
riju umjetnosti, za razliku od teorije pojedinih um- 
jetničkih područja. 

U jednom dijelu svojih istraživanja estetika se 
dodiruje sa sociologijom i poviješću umjetnosti. 

Pomoč estetike nauci o književnosti (v.) ima ve- 
liko i osnovno značenje. Estetika proširuje teoret- 
ske poglede na pojavu književnog stvaralaštva, a 
komparativnom građom iz područja raznih umjet- 
nosti olakšava tumačenje posebnih književnih pi- 
tanja. 

Do XIX st. terminom poetika (v.) bili su obu- 
hvaćeni mnogi problemi kojima se bavi estetika. 

Od XIX st. do danas sve se više potiskuje termin 
poetika, a zamjenjuje ga termin estetika, preuzi- 
majući istovremeno i sve zadatke poetike. 

Malo je koja filozofijska disciplina — jednako 
ranije, kao i danas — bila izložena toliko protivu- 
rječnim pogledima kao estetika. Pojam i Kriterij 
lijepog pogađaju čovjekova osjećanja i težnje te 
se u najbitnijem odnose na njegova najintimnija 
određenja. Zato su razumljive najživlje reakcije 
suvremenika na svako čvrsto, dogmatsko određe- 
nje, dok su društveni sistemi neposredno zaintere- 
sirani estetičkim postavkama. 

I ovdje je nužno promatrati pitanja s povije- 
snog gledišta i samo u slijedu povijesnog razvitka 
određivati probleme. Svako izdvajanje izvan dru- 
štva i povijesne uvjetovanosti dovodi do zamući- 
vanja problema i kobnih zabluda. 

ESTETSKA KRITIKA, v. Kritika. 

ESTETSKA OSAMA, v. Moderna. 

ESTILO CULTO, v. Calderon, Pedro, Gongori- 
zam. 

ETIMOLOGIJA (grč. ćtymos pravi; logos riječ, 
smisao, nauka, etymologia pravi smisao, osnovno 
značenje neke riječi), područje ili grana nauke o 
jeziku. Nauka o pravom i izvornom značenju ri- 
ječi; izvorni se oblik naziva etimon. 

ETIMON, v. Etimologija. 

ETIMOLOŠKA FIGURA (lat. figura etymologi- 
ca), ponavljanje iste osnove u glagolskom pre- 
dikatu i u objektu; npr. lov lovio, dvorbu dvoraše. 

Vrlo je dobro primijenjena i razvijena u na- 
rodnoj poeziji. 

ETIOLOŠKI, v. Legenda, 

EUFEMIZAM (grč. eu dobro, ph&mi kazujem), 
ublaživanje značenja riječi, ako je ono nepristoj- 
no ili opasno. Razlozi ublaživanja pojedinih riječi 
ili fraza mogu biti vrlo različiti: praktički, raz- 
lozi bontona, društveni, etički, filozofijski, a vrlo 
često i religiozni. Eufemizam se javlja na svim 
područjima i u raznim jezičnim oblicima. 

EURIPID, v. Tragedija. 

EVROPSKA KNJIŽEVNOST, v. Povijest knji- 
ževnosti. 

EZOP (VI st. st. e.), grčki basnopisac. Živio je 
kao rob u službi više gospodara. Pod njegovim 
imenom očuvani Zbornik basana stekao je svjet- 
sku slavu svojom umjetničkom i misaonom vri- 
jednošću. Ezopove basne (v.) prožete su dubokim 
i svestranim humanizmom, pronose u svim situ- 
acijama istinu i pravdu; kompozciono su razrađe- 
ne kao sažete i zbijene drame. Neuništiva vedrina 
i visoke ljudske vrednote, koje se u basnama stra- 
sno zastupaju, osiguravaju im trajan interes, 

EZOPOVSKI JEZIK, v. Basna. 

EZOTERIČNOST, v. Gongorizam. 

FABULA (lat. fabula pripovijest), suvisli tok 
zbivanja u književnom djelu, njegov tzv. sadržaj 
sveden na najbitnije crte, na čistu shemu. 

Okosnica sadržaja epskog zbivanja kojega se 
glavni motivi u njoj već jasno naziru. 

Osnovni redoslijed zbivanja o kojemu pisac pri- 
povijeda. 

FADEJEV, ALEKSANDR ALEKSANDROVIČ 
(pravo prezime Bulyga, 1901—1956), ruski roma- 
nopisac. Sudjelovao u građanskom ratu, istaknuti 
politički radnik, počinio samoubistvo poslije Sta- 
ljinove smrti i osude Staljinove političke linije. 

Književno priznanje stekao je romanom Poraz 
(1927), u kojemu je obradio likove partizanskog 
odreda iz doba revolucije. Sažeti stil i tendencija 
autorova da vidi život prema ideološkom aspektu 
te da sve životne pojave promatra u ideološkom 
osvjetljenju, istaknuli su Fadejeva i njegovo djelo 
kao uzor posebnog smjera tzv. socijalističkog re- 
alizma (v.). Predmetom živih diskusija postalo je 
njegovo djelo Mlada garda (1945), u kojem je ob- 


168 


Fadejev — Faulkner 
radio borbu krasnodonskih komsomolaca protiv 
okupatora u drugom svjetskom ratu. Poslije oštre 
službene kritike 1951. izdao je drugo izdanje ro- 
mana, u kojemu je više naglasio vodeću ulogu ru- 
kovodećih kadrova. Ostala djela: Posljednji iz Ude- 
ge (roman nedovršen, 1930—1956), Crna metalur- 
gija (1954) i dr. 

FARSA (franc, farce nadjev, začin), scenski ko- 
mad u stihovima, kasnije u prozi, u kome se 
na jednostavnoj temi o ljudskim slabostima i na- 
stranostima razvija nesputana, katkada i vulgarna 
komika. Često bez književne vrijednosti, a sa za- 
datkom samo da zabavi i nasmije. Nastala je u 
Francuskoj, u srednjem vijeku, gdje je naročitu po- 
pularnost stekao opsežni komad (oko 1600 stihova) 
nepoznatog autora Farsa o advokatu Pathelinu 
(oko 1465). 

U prenesenom značenju farsa znači riječ ili po- 
stupak grubo šaljivog pa i nepristojnog karaktera. 

FAULKNER, WILLIAM (Viljem Fokner, r. 1897), 
američki pripovjedač i vrlo značajni romanopisac. 
Potječe s američkog Juga, iz poljoprivrednih i far- 
merskih krajeva, gdje je našao i glavninu tema za 
književna djela. 

Počeo je s pjesmama koje su ostale nezapažene, 
a glavno je priznanje stekao s romanima: Vojni- 
kova plaća, 1926 (lično iskustvo iz rata), Komarci, 
1927. (satirička aluzija na snobovske krugove New 
Orleansa), a zatim slijede romani koji prikazuju 
propadanje staroga američkog Juga: Krik i bijes 
(1929), Ležeći na umoru (1930), Utočište (1931), 

Svjetlo u augustu (1931), Uljez u prašinu (1948), 
Rekvijem za redovnicu (1951), Gospodske kuće 
(1960) i dr. 

Napisao je nekoliko knjiga novela i pripovijesti. 

Na širokom planu svestranih društvenih previ- 
ranja Faulkner obrađuje ostatke stare aristokra- 
cije, intelektualce i poslovne ljude, farmere, za- 
kupnike, propale i izgubljene ljude, većinom ne- 
uravnotežene. Služi se obilno složenom rečenicom, 
bogatim rječnikom, a stilske tehnike posrednog 
opisivanja i tzv. struje svijesti osnov su njegova 
stvaralačkog postupka. 

Mnogo je prevođen na strane jezike. Slično kao 
veliki romanopisci XIX st. — Francuzi H. de Bal- 
zac i E. Zola, Amerikanac H. James i dr. — tako 
je i Faulkner zamislio da u cjelovitom i povezanom 
ciklusu romana prikaže užu svoju domovinu, ose- 
bujni američki Jug. U tome je i uspio, i danas se 
Faulknera smatra jednim od najznačajnijih suvre- 
menih američkih i evropskih romanopisaca. 

FEDRO (15. st. e. — 50. n. e), rimski basnopi- 
sac. Kao rob došao u Rim, za Augusta oslobođen. 
Oko 20. g. n. e. počeo izdavati Ezopovske basne 
(93 basne u 5 knjiga). Kasnije je Ezopovsku basnu 
sa životinjskim likovima proširivao originalnim 
pričama iz života, anegdotama, pjesmama opisna ili 
poučna sadržaja. Fedro je odigrao vrlo značajnu 
ulogu posrednika između Ezopove i novovjeke ev- 
ropske basne (v.) i njenih autora (La Fontaine, 
Lessing, Krilov, kod nas Đuro Terić, Dositej). 

FELDMAN, MIROSLAV (r. 1899), po zanima- 
nju liječnik. Pjesnik (zbirke Iza sunca, 1920, Arhi- 

pelag snova, 19217, Ratna lirika, 1936, Pjesme, 1954), 
uspješni dramatičar (Na uglu, 1935, Doći će dan, 
1947, drame Zec, U pozadini, Iz mraka, 1955), pisac 
raznih članaka. 

FELIBRIŽ (franc. felibrige, provansalski F6li- 
bres), krug provansalskih književnika i pjesnika 
osnovan 1854. sa zadatkom da njeguje i obnavlja 
provansalski jezik i književnost. Najznačajniji je 
predstavnik Fr. Mistral (v.). 

Felibriž je snažno utjecao u svoj Evropi na oži- 
vljavanje dijalektalne (v.) poezije i književnosti. 

FELJTON (franc. feuille list, feuilleton podli- 
stak), vrsta članaka na stalnom mjestu u novi- 
nama o raznim društvenim pitanjima. Pisani su 
jednostavno, živo, duhovito, s aktuelnim zapaža- 
njima. 

I književna se problematika obrađuje u feljto- 
nu: redovito tekuća književna pitanja, izazvana ne- 
posrednim, aktuelnim književnim životom. Feljton 
je bliz i srodan eseju (v.). 

Obilje feljtona u mnogobrojnim dnevnicima i 
časopisima, te velika potražnja za njima, pogodo- 
vali su razvoju posebnoga literarnog stila, tzv. felj- 
tonizma, koji nosi sva osnovna obilježja feljtona. 
Pozitivna je strvna u svježini i aktuelnosti izlaga- 
nja, a negativna u površnosti i pojednostavnjivanju 
složenih problema. 

Mnogi su pisci pisali feljtone. 

Kod nas npr. August Šenoa, Antun Gustav Ma- 
toš, Miroslav Krleža i dr. 

FELJTONIZAM, v. Feljton. 

FIELDING, HENRY (Henri Filding, 1707— 
1754), engleski romanopisac, predstavnik englesko- 
ga građanskog realizma. Širokog obrazovanja, po- 
znavalac antikne, srednjovjekovne i književnosti 
svoga doba, dobro i uspješno je u svome dje- 
lu izvršio sintezu ranijih dostignuća i nasta- 
vio na njihovim osnovama. Proširuje uvođenje 
suvremenoga engleskog društva u književno djelo, 
obogaćuje fabulu romana, duhovito prožima svoja 
izlaganja humorom i ironijom, a društveni moral 
podvrgava oštroj kritici. Najpoznatije je djelo Fiel- 
dingovo Povijest nahoda Toma Jonesa (1749). Stil- 
ska je zanimljivost romana i u tome što je prije 
svakog poglavlja dodao kraći esej s općim raz- 
matranjima. 

Ostala djela: Povijest zgoda Josipha Andrewsa 
i njegova prijatelja g. Abrahama Adamsa (1742), 
Život g. Jonathana Wilda, Velikoga (1743) i dr. Na- 
pisao je više komedija i lakrdija o suvremenim 
društvenim i političkim prilikama. 

FIGURA (lat. figura lik, oblik) osnovna izra- 
žajna, stilska sredstva jezika koja se ne upo- 
trebljavaju u prenesenom, promijenjenom znače- 
nju. Riječ i riječi zadržavaju uglavnom svoja os- 
novna značenja koja se mogu smatrati utvrđenim, 
ustaljenim, standardnim, samo dolaze u različitim 
međusobnim odnosima. Odatle i različite figure. 

Figure ponavljanja: anafora (v.), epifora (v.), 
anadiploza (v.), simploha (v.), refren (v.), lajtmo- 
tiv (v.), paronomasija (v.), anominacija (v.), etimo- 
loška figura (v.), poliptoton (v.). 

Figura — Filologija 

Figurc nabrajanja: gradacija (v.), klimaks (v.), 
kumulacija (v.), amplifikacija (v.). 

Figure sintaktičke (u izražavanju se koristi red 
riječi i snaga rečenice): retoričko pitanje (v.), pa- 
rataksa (v.), hipotaksa (v.), polisindet (v.), asindet 
(v.). 

Figure pretjerivanja i ublaživanja: hiperbola 
(v.), litota (v.), eufemizam (v.). 

FIGURA PORICANJA I TVRĐENJA, način iz- 
ražavanja kojim se neposredno izražena misao ili 
dojam odmah ali samo prividno niječe i poriče. 
Stvarno onaj drugi dio u izrazu koji niječe ili po- 
riče prvi, samo još više ističe i naglašava prvu 
sliku ili prvo zapažanje, jer im pojačava slikovi- 
tost i plastičnost. Npr. 


Malo bilo, zadugo ne bilo. 
Poslovični izraz 


FILOLOGIJA (grč. philos prijatelj, logos riječ, 
nauka), naučna disciplina (sastavni dio nauke o 
književnosti) koja izučava sve jezične pojave (u 
gramatičkom i književnom smislu). Do XX st. tim 
su se terminom obuhvatali jezično-književni pro- 
blemi: od izdavanja književnih tekstova do svih 
povijesnih, kritičkih i književnih ocjena. U tome 
se smislu termin filologija održao samo još u nekim 
zemljama (Italija); inače se danas termin filologije 
upotrebljava pretežno za izučavanje starih pisaca i 
njihovih djela. 

I filolog se u svom radu služi suvremenim tek- 
stološkim (v.) metodama i književnim kriterijima. 
jednako kao književni povjesničari i teoretičari. 

Filološka kritika — Flash-Back 


FILOLOŠKA KRITIKA, v. Kritika. 

FINŽGAR, FRAN SALEŠKI (r. 1871), slovenski 
književnik, po zanimanju katolički svećenik. U 
dugogodišnjoj književnoj djelatnosti dosljedno je 
nastavljao tradicije slovenskog realizma, objašnja- 
vajući sve životne pojave s gledišta kršćanske eti- 
ke. Najznačajniji je kao romanopisac (Iz Moder- 
nega sveta, 1904, Pod svobodnim soncem, njegovo 
najbolje djelo 1906—1907), zatim kao pripovjedač 
(Dekla _ Ančka, 1913, Prerokovana, 1915—1916, Iz 
mladih dnih, 1953) i dramatičar (Naše kri, 1912, 
Veriga, 1914, Razvalina življenja, 1921). 

Zbrani spisi I—XII (1912—1943). 

FIRDUSI (Abur'—Quasim Mansir, nazvan Fir- 
dusi ili Firdausi tj. rajski 932—1020), zname- 
niti perzijski epski pjesnik, autor djela Knjiga 
Kraljeva (ŠihnaAme), u kojoj se opisuje od najsta- 
rijih vremena do 691. g. povijest iranskog carstva 
koje je pod okriljem Zaratustrine vjere doživjelo 
velik uspon. Ep je stekao svjetsku slavu i uzima 
se kao izvanredan primjer epskog umijeća. 

Pod utjecajem islama Firdusi je napisao ep Ju- 
suf i Zuleiha na temu iz Korana o ljubavi Josipa 
i Putifarove žene. Ali s njim nije postigao veći 
uspjeh. 

FLASH-BACK (fleš-bek, engl. flash sijevati, 
back pozadi, natrag) tehnika, pretežno filmski po- 
stupak, da se prošli, davni ili skori događaji prika- 
zuju u času gledanja. Na taj se način zaboravljeni 
događaji iz prošlosti oživljavaju da bi se nepo- 
sredna radnja što potpunije prikazala. 

Flash-Back — Flaubert 


Taj je postupak prešao i u suvremenu književ- 
nost, a osobito ga upotrebljavaju moderni romano- 
pisci i dramatičari. 

U nekim se dramama projiciraju na sceni ra- 
niji događaji kao sjećanja ili nadopune neposred- 
nom scenskom zbivanju. U romanu, i drugim pi- 
sanim oblicima, umeću se i ubacuju posebna po- 
glavlja koja prikazuju naknadno, u toku već zapo- 
četog izlaganja, ranija zbivanja. 

FLAUBERT, GUSTAVE (Gistav Flober 1821— 
1880), francuski pripovjedač i romanopisac, jedan 
od najznačajnijih u evropskoj književnosti s naj- 
širim krugom utjecaja: u Rusiji, Italiji, Engleskoj, 
u Njemačkoj i dr. Neposredni suvremenik roman- 
tizma i prevladavanja ovoga realizmom, Flaubert 
će u svom stvaralaštvu zadržati neke crte od oba 
književna smjera, ali će suštinski ostvariti i svoj 
vlastiti, u svemu autonomni stvaralački put. Iz 
mnogobrojne korespondencije može se razabrati 
Flaubertova poetika (v.), ili tačnije osnovni prin- 
cipi njegova književnoga, umjetničkog postupka. 
On postavlja u osnove svake umjetnosti svoju vi- 
ziju istine; istina je vrhunski postulat umjetnosti, 
ona se nalazi u povijesti ljudskog duha. Umjetnost 
osvjetljava istinu svojom najvišom intuicijom. Zato 
je umjetnost povijesna i psihološka u isto vrijeme; 
temelji se u bitnom na objektiviranju djela, ima 
svoj autonomni život nezavisan od »mrskog, pre- 
žirnog ja autorova«. Odatle Flaubertova maksima: 
»Velika je umjetnost bestrasna i bezlična.« U 
Flaubertovu stavu nalazit će oslona i realisti i par- 
nasovci, i veliki pjesnik Baudelaire. 


Flaubhert — Folengo 

Flaubert teži zato k metodama egzaktnih zna- 
nosti; on hoće da dokumentira, da do kraja pro- 
matra i prouči pojave, da razbije sve snove, sve 
naivnosti, zakone i iluzije u životu (tzv. bovarizam). 
Ova težnja ka deziluzioniranju ima duboke lične, 
autobiografske korijene. Flaubert će kazati životnu, 
intimnu istinu u izjavi: »Mađame Bovary, to sam 
ja.« 

Stil mu je zbijen. sažet: maksimalna stilistička 
strogost je ostvarena; ali je zato prisutno obilje 
psiholoških i slikarskih detalja. 

Počeo je književni rad kazališnim komadima, 
novelama, pjesmama. Veći je dio poslije smrti ob- 
javljen, a ističu se samo Memoari jednog luđaka. 
Najpoznatija su djela s tematikom iz građanskog 
društva Gospođa Bovary (1857), Sentimentalni od- 
goj (1869), Jednostavno srce (1877) i dr., zatim djela 
s povijesnim temama Salambo (1862), Iskušenje sv. 
Antuna (1874). Veći je uspjeh postigao s Tri pripo- 
vijetke (1877). 

FOKNER, W., v. Faulkner, William. 


FOLENGO, TEOFILO (Teofilo Folengo, 1491— 
1544), talijanski epičar, majstor parodističke (v.) 
poezije, autor je komičnog epa u heksametrima 
Baldus (potpuno izdanje 1552), u 25 knjiga. U dje- 
lu je autor izvrgao smijehu viteške pustolovine 
služeći se tzv. makaronskim jezikom (tj. primje- 
nom morfoloških i sintaktičkih osobina klasičkog 
latinskog na talijanski književni jezik ili dijalek- 
talni jezik ili miješanjem jednog i drugog). V, Ep. 

Folklor — Forma 


FOLKLOR (engl. folk narod, puk, lore nauk, 
predaja), naziv za ukupnost narodnog, pučkog stva- 
ralaštva, te za narodne igre, običaje, vjerovanja, 
tradicije, tj. za sva ostvarenja i djela koja su 
nastala u izvornoj narodnoj sredini. Termin je 
uveo 1846. g. Englez W. J. Thomas kao engleski 
prijevod njemačkog naziva Volkskunde (nauka o 
narodu), a kao oznaku za predaje u narodnim vje- 
rovanjima i u narodnoj umjetnosti, te za običaje. 
Danas se kaže: 

a) književni ili literarni folklor za narodne pje- 
sme, pripovijetke, poslovice, zagonetke, dramu, na- 
rodna predanja; 

b) muzički folklor za narodni melos (grč, melos 
pjesma, napjev), za narodne napjeve i muzičku 
svirku; 

c) plesni folklor za sve izvorne narodne plesove; 

d) likovni folklor za sve oblike likovnog izra- 
žavanja u kamenu, drvu, staklu, tekstilu i sl.; 

€) narodno graditeljstvo za poseban način iz- 
gradnje kuća i svih gospodarskih zgrada. 

FORMA (latinska pozajmljenica iz grčkog, for- 
ma oblik), antička poetika — a pod njenim utjeca- 
jem poetika srednjeg vijeka, renesanse, baroka, 
klasicizma i novovjekog novoklasicizma — davala 
je presudno značenje čvrstom i za pjesnika obave- 
znom kanonu forme. Pjesnik je morao poznavati 
kanone forme i morao ih se pridržavati. Potkraj 
XVIII st. kanonski karakter forme potiskuje ela- 
stičnija teza o književnom djelu kao specifičnom 
organizmu s više individualnih mogućnosti samog 

Forma — formalizam 


stvaraoca. Potkraj XIX st. oživljava diskusija o 
osnovnim vrstama ili oblicima umjetnosti i knji- 
ževnosti. U suvremenim razmatranjima problem 
forme postavlja se slobodnije: forme umjetničkog 
djela nisu više čvrsto i kanonski postavljene; teži- 
šte je umjetničkog digniteta u načinu oblikovanja 
i realiziranja, a manje u onoj ili ovoj formi. 

Danas prevladava mišljenje o jedinstvu forme i 
sadržaja. Ne javlja se odvojeno sadržaj od forme, 
a niti se forma pridodaje u građu kao nešto izvanj- 
sko i oblikujuće. U stvaralačkom aktu, neposred- 
no i odmah od prvog časa, sadržaj traži formu, a 
forma je već u odabranoj građi. Jedno se i drugo 
u toku oblikovanja mijenjaju, prilagođuju, jer su 
sadržani u istom i istovremenom procesu; oni su 
dva aspekta jednoga i jedinstvenog stvaralačkog 
postupka. 

FORMALIZAM (od lat. forma oblik), 


1. težnja za što dotjeranijom formom umjetnič- 
kog djela, teorijski istaknuta i naglašena već kod 
simbolista (v.), impresionista (v.). Nastojalo se da 
vanjski oblik književnog djela bude što pročišće- 
niji, oslobođen pretjerane građe iz razdoblja re- 
alizma (v.), naturalizma (v.), i sveden na strožije 
obaveze u načinu izražavanja nego što je bilo za 
romantizma (v.). 

2. tzv. formalna škola u Rusiji, izgrađena na te- 
meljima ruskih simbolista i s određenim teorijskim 
pogledima na nauku o književnosti i književnu 
kritiku, u razdoblju od 1915. do 1930. g. Glavna je 
misao ove škole bila u tome da književna djela 

Formalizam — Forster 


treba promatrati s gledišta književnog stila i knji- 
ževnog oblika (ili književne vrste), a da se moraju 
zabaciti svi ostali neestetski kriteriji (biografski, 
psihološki, ideološki, sociološki). 

Predstavnici su V. Šlovskij, B. Tomaševskij, V. 
Žirmunskij i dr. 

Dali su vidne teorijske doprinose u analizi knji- 
ževnog djela. 

3. opći termin formalizam kao negativna kriti- 
ka odvojenosti od suštinskih problema, od nepo- 
srednih zadataka, od žive angažiranosti na goru- 
ćim pitanjima. 

U tome smislu i termin formalist (v. Dekaden- 
cija, Moderna). 

FORMINGA (grč. phorminks žičano glazbalo), 
muzički žičani instrument na kojem se zvuk pro- 
izvodio trzanjem. Uz njegovu pratnju izvodile su 
se grčke junačke narodne pjesme. 

Grčki pjesnik Homer spominje u Odiseji dva 
pjevača uz formingu: Demodoka i Femija. 

FORSTER, EDWARD MORGAN (Eduard Mor- 
gan Forster, r. 1879), engleski romanopisac i kriti- 
čar. Poznatiji su romani Horvard's End (1910) s te- 
mom iz suvremenoga engleskog društva, Soba s 
pogledom (1908) s ljubavnom fabulom, a značajniji 
je po širini horizonta i dubljem postavljanju pro- 
blema Kroz Indiju (1924). Prikazuje odnose Engle- 
za i Indijaca na temelju realnoga i ličnog proma- 
tranja Indije. Autor ističe dva različita svijeta, 
engleski i indijski, s njihovim različitim ambijen- 
tima, običajima, kostimima, mentalitetom, s nagla- 

Forster — Frankopan, Fran Krsto 


šenim razumijevanjem i simpatijama za Indijea. 
Od kritičkih članaka zapažena je njegova knjiga 
Aspekti romana (1927). 

FORTIS, ALBERTO, v. Naturizam. 

FRANIČEVIĆ, MARIN (r. 1911), književni po- 
vjesničar, kritičar i teoretičar (Pisci i problemi, 
1948, O nekim problemima našega ritma, 1958, 
Književnost jučer i danas, 1959, Interpretucije, 
1964, Nastanjene uvale, 1963. i dr), pjesnik (zbir- 
ke Na putu za novi grad, 1937, Zvijezda nad 
planinom, 1945. i 1946, Povratak borca, 1547, Gra- 
ditelji života, 1950, Dani, 1950, Prozor odškrinut 
podnevu, 1956), autor drame Na otoku (1952, s 
Jurom Franičevićem). M. Franičević je dao vrlo 
značajna ostvarenja kao dijalektalni čakavski pje- 
snik (u hvarskoj čakavštini) zbirkama Na pojih 
i putih (1939, s Perom Ljubićem), Govorenje Mi- 
kule Trudnega (1945), Blišćavci (1955), I tako sunca 
(1958). 

FRANIČEVIC-PLOČAR, JURE (r. 1918), knji- 
ževnik. Prva zbirka stihova Preko rovova (1943) 
bila je prva partizanska zbirka u Hrvatskoj. Ka- 
snije izdao zbirke pjesama (Oganj zemlje, 1945, 
Konjik na proplanku, 1952, Stope na kamenu, 1953, 
Nagnuta neba, 1957), poeme Sunčana (1951) i Glu- 
ha zvona (1956), roman Raspukline (1957), dramu 
Na otoku (s Marinom Franičevićem) i dr. 

FRANKOPAN, FRAN KRSTO (1643—1671), po- 
gubljen od austrijskih vlasti zajedno s Petrom Zrinj- 
skim. Književno djelo objavljeno je dvjesta godina 
iza smrti. Prevodio je Moličrea (Georges Dandina), 
što potvrđuje Frankopanovu upućenost u suvreme- 

Frankopan, Fran Krsto — Futurizam 
ne književne prilike. Pjesme su poznate pod naslo- 
vom Gartlic za čas kratiti. Obrađuje ljubavne mo- 
tive u književnim šablonama svoga vremena; sna- 
žniji je u obradi nacionalnih motiva u vezi s tur- 
skim osvajanjima, a najbolje su pjesme o njegovu 
ličnom životu i tragičnoj sudbini mladog čovjeka 
izbačenog iz društva i osuđenog na skoru, okrutnu 
smrt. Služio se stilom narodne pjesme te posti- 
gao u lirskom izrazu neposrednost i uvjerljivost. 

FRAZA (grč. phr&sis izričaj, govor), određeno 
povezivanje riječi u cjelinu i ustaljeni govorni ob- 
rat. Nikad se ne javlja sama i samo jedna fraza. 
Postoji sistem fraz& s posebnim redom, pravilno- 
šću i odstupanjem od reda; zove se frazeologija. 

Fraza se susreće kod svakog pisca, a jednako 
i kod svakog čovjeka: dakle, jednako u književnom 
kao i u govornom jeziku. Ona ima afektivnu i 
stilsku vrijednost. Ako se prečesto i šablonski po- 
navlja, može izazvati loše, pa i komične ugođaje, 
jer gubi svoju izražajnu vrijednost. U takvim slu- 
čajevima opravdan je termin frazer kao negativna 
karakteristika. 

FRAZEOLOGIJA, v. Fraza. 

FREYTAG, GUSTAV, v. Drama. 


FUTURIZAM (lat. futurus budući), programat- 
ski književni pravac isključivo u Italiji od 1910. pa 
nadalje, koji se nadovezuje na ekspresionizam (v.) 
i kojemu je glavni teoretičar F. T. Marinetti (1876 
—1944), izdavač prvog Manifesta futurizma (1909) 
u pariškim novinama Figaro. Traži se potpuni pre- 
kid sa svakom estetskom tradicijom, a oblici i tem- 

Futurizam 


po suvremene tehničke civilizacije određuju se kao 
naglašene moderne i birane tendencije i kao glav- 
na vrela stvaralačkih poticaja, težnji i motiva. Že- 
leći da stvori umjetnost koja bi odgovarala suvre- 
menoj tehnici, Marinetti bira teme isključivo iz 
svijeta tehnike. Uvodi se slobodni stih i traži se 
potpuna sloboda u izboru riječi (odatle upotreba 
imenica, glagola, posebno onomatopeja i asonanci 
kao najčišćeg, nekontroliranog izraza čovjekove 
unutrašnjosti). Prekida se ustaljeni sintaktički red 
i kida se sa svim ranijim obavezama prema knji- 
ževnim oblicima i prema književnoj tradiciji. 

Futurističke ideje — više značajne u teoret- 
skom nego u stvaralačkom pogledu — našle su iz- 
vjesnog odraza u Rusiji, u doba revolucionarnih 
previranja, posebno kod pjesnika Vladimira Maja- 
kovskog (v., 1894—1930). 

G 


GAJ, LJUDEVIT (1809—1872), najistaknutija 
ličnost, organizator i ideolog ilirskog pokreta (do 
1848), osnivač i urednik Narodnih novina (s knji- 
ževnim prilogom Danica, 1835). Značajan je njegov 
doprinos pitanju pravopisa (brošura Kratka osnova 
horvatsko-slavenskoga pravopisanja, 1830), jer je 
predlagao jedinstven i ujednostavnjen način pisa- 
nja. Napisao je nekoliko pjesama, popularnih ilir- 
skih budnica, 

GALOVIĆ, FRAN (1887—1914), profesor knji- 
ževnosti, poginuo na bojištu u Srbiji, u početku 
prvoga svjetskog rata. Novelist (Začarano ogledalo, 
1913. i dr.), dramatičar (Tamara, Grijeh, Matiidr.), 
kritičar. Najvrednija ostvarenja ostavio je u zbirci 
pjesama Z mojih bregov, pisanih prije tragične 
smrti (1913—1914) u kajkavskom dijalektu s pod- 
ravskog područja. Poetski svijet Galovićev, vezan 
uz podravske seoske motive, prikazan je s izvanred- 
nom muzikalnošću u izrazu, rijetkom dubinom za- 
pažanja i širim životnim osjećanjem. Zbirka kaj- 
kavskih pjesama predstavlja najznačajniji dopri- 
nos hrvatskoj dijalektalnoj poeziji. 

Galović, Fran —- Gareia Lorca 


Djela: I—X (1942—1943). 

GALSWORTHY, JOHN (Džon Golsvordi 1867 
—1933), engleski romanopisac, dramatičar, esejist. 
Najveći je uspjeh postigao trilogijom Saga o For- 
syteima, 1922. (I dio Posjednik, 1905, II dio U tri- 
bunalu, 1920, II dio Za iznajmljivanje, 1921). Pri- 
kazuje sudbinu bogate građanske obitelji Forsyte 
na kraju prošloga i u početku XX st. Djelo je 
uvjerljiv dokumenat o socijalnim prilikama Engle- 
ske, izrađen savjesno i temeljito, a najuspješnija je 
strana sjajna karakterizacija likova. Sudbinu liko- 
va iz istog obiteljskog kruga u poslijeratnim previ- 
ranjima prikazuje autor u djelu Moderna kome- 
dija (1924). 

Kazališni rad Galsworthyjev, Srebrna kutija 
(1906), Sukob (1909), Pravednost (1910) i dr., iza- 
zvao je znatno manju pažnju od proznoga. 

Godine 1932. dobio je Nobelovu nagradu za 
književnost. 

GARCIA LORCA, FEDERICO (Federiko Garsia 
Lorka, 1898—1936), značajni španjolski pjesnik, je- 
dan od najpoznatijih španjolskih književnika u svi- 
jetu. Svestrano nadaren i svestrano aktivan: pje- 
snik, dramatičar, dramaturg, glumac, recitator, sli- 
kar, muzičar. Ubijen od frankista u zavičajnom 
gradu Granadi na početku građanskog rata. 

Lorca je bio svestrano obrazovan književnik 
koji je mnogo primao s raznih strana: od književ- 
ne tradicije svoje zemlje, od narodne pjesme, od 
dadaizma (v.) i nadrealizma (v.). Ali je uvijek ostao 
svoj, s izrazitim ličnim pečatom, upravo najznačaj- 
niji kao pjesnik svoga užeg zavičaja Andaluzije. 

Tim je osobinama stekao najveća priznanja i sna- 
žno utjecao na svoje suvremenike. 

U prvim djelima, npr. Knjiga pjesama, 1921, 
Pjesme, 1927 (napisane 1921—1925), Prve pjesme, 
1936 (napisane 1922), Lorca je više meditativan, 
usvaja avangardističke tehnike i uklapa ih u čistu 
shemu narodne pjesme. 

Ostala djela, posebno Ciganske romance, 1928 
(napisane 1924—1927), predstavljaju tzv. andaluzij- 
sku fazu, jer se pjesnik koristi motivima pjesme 
svoje zemlje, oživljava romancu, stvara izvornu i 
autentičnu metaforiku, a ciganskim likovima pri- 
daje teatralnu gestu i crtu fatalne tragičnosti. Kla- 
sičan primjer pjesama za recitiranje. 

U zbirci Pjesnik u New Yorku (1929—30) Lorca 
izražava svoju ličnu tjeskobu i kaos civilizacije eks- 
presionističkim i nadrealističkim elementima. 

Lorca se u svojim dramama ponovno vraća na- 
rodnom, andaluzijskom svijetu: Krvava svadba, 
Dom Bernarda Albe, Mariana Pineda i dr. 

GARCILASO DE LA VEGA (Garsilaso de la 
Vega 1503—1536), španjolski (kastiljanski) pjesnik, 
predstavnik tzv. zlatnog doba španjolske književ- 
nosti. Proveo je težak i surov život vojnika u doba 
Karla V, poginuo u jednom od bojeva vrlo mlad. 
Napisao je 38 soneta (v.), 5 oda (v.), 3 ekloge (v.), 
2 elegije (v.), 1 poslanicu (v.); uveo je jedanaeste- 
rac. U pjesmama je opisivao idilične pastirske ugo- 
đaje, uvodeći pejzaž s modernim osjećajem pri- 
rode. 

GATKA, v. Skaska. 

GAUTIER, THEOPHILE (Teofil Gotje, 1811— 
1872), francuski pjesnik, pripovjedač, književni, li- 
kovni, muzički kritičar. S najvrednijim svojim dje- 
lom Emajli i kameje (1852) i ranijim kritičkim 
raspravama postao je predstavnik i teoretičar tzv. 
larpurlartizma (Part pour l'art). Prema Gautieru 
umjetnost ima posvuda prednost pred životom, ona 
može biti samo cilj, a nipošto sredstvo. Ne može 
služiti propagiranju suvremenih političkih ideja 
ili moralnih zasada, ne može biti tribina nikome i 
ničemu, nego samo samoj sebi. Sam Gautier u svo- 
joj zbirci pruža viziju takve ljepote: ili prvu po- 
javu proljeća, ili oblak na horizontu, ili iznenadni 
smijeh, ili krhkost jedne ruže, ili ljepotu mramo- 
ra. A opisi vanjštine ne mogu biti reprodukcija 
stvarnosti, nego poetska oživljavanja pejzaža. Is- 
tinska poezija je u čaru intenziteta oblikovanja i 
1 savršenstvu forme. Ona je kao tjeskoban osjećaj 
tajne života, a zadatak je pjesnika da nađe apso- 
lutnu preciznost forme za duševna stanja, neodre- 
diva i magična. Za ove je misli mladi Baudelaire 
nazvao Gautiera učiteljem. 

A potreba za upornim traženjem forme i otkri- 
vanje ovjekovječenja pjesničke vizije u strogoj 
objektivnosti isticat će se u novoj lirskoj struji 
posvećenoj od tzv. parnasovske škole (tj. parnaso 
vaca). 

Ostala djela: Pjesme (1833), roman u obliku pi- 
sama Gospođica de Maupin (1833), knjiga eseja 
Groteske (1844); pod utjecajem parnasizma i su- 
vremene arheologije piše Jedna noć Kleopatre 

(1845), Roman mumije (1858) i dr.; Kapetan Fra- 
casse (1863) i dr. 

GAZELA (ghazel), lirski oblik, nastao i njego- 
van u perzijskoj književnosti, u kojemu se na smi- 
ren, idiličan način obrađuje najčešće ljubavna te- 
ma te opći motivi. Prvotni oblik ima 6—36 stihova 
s jednom rimom provedenom kroz sve stihove. 

Popularizirali su je perzijski pjesnici Sadi (um- 
ro 1219), autor djela Perivoj i Vrt s ružama, i Hafiz 
(1320—1389) kojega je s uspjehom prevodio nje- 
mački pjesnik J. W. Goethe (v.). Iz perzijske se 
književnosti proširila u tursku književnost i knji- 
ževnosti Indije i centralne Azije. Iz arapske poe- 
zije prodrla u Španjolsku i postala oblikom špa- 
njolske narodne i pisane poezije. 

Njemačka gazela ima 6—20 stihova. Prva dva 
stiha vezana su rimom, rima prvog para stihova 
ponavlja se u svim daljim parnim stihovima, ne- 
parni ostaju nerimovani. Često se autorovo ime 
spominje u posljednjem paru stihova. Pomoću nje- 
mačkih romantičara došla je u Evropu. 

Gazele su s uspjehom pisali France Prešeren 
(1800—1849) i Stanko Vraz (1810—1851). 

GAZELA NJEMAČKA, v. Gazela. 

GENERACIJA (lat. generatio svjedočanstvo), 


1. ograničeno vremensko razdoblje s njenim 
predstavnicima i sa svim nužnim obilježjima, u 
rasponu od 30—35 godina; 

2. generacija u povijesnom značenju: skup lju- 
di koji su međusobno povezani sličnim i podjedna- 
kim shvaćanjima i potrebama. 

U sličnom značenju primijenjen je u povijesti 
književnosti (v. Nauka o književnosti). 

GEORGE, STEFAN (Štefan George, 1868—1933), 
istaknuti njemački liričar, znatan prevodilac (pre- 
vodio Dantea, Baudelairea, Mallarm€ća, D'Anunzi- 
ja, Shakespeareove sonete i dr.), osnovao i vodio 
časopis Blitter fir die Kunst (1892—1919). Mno- 
go putovao po Evropi, bio dulje vremena u Fran- 
cuskoj, gdje se naročito približio simbolizmu (v.) 
i njegovim predstavnicima. 

Pjesnički put Georgeov pokazuje nekoliko eta- 
pa. Više se ističe razdoblje inspirirano francuskim 
simbolizmom i impresionističkim slikarstvom (Hi- 
mne noći, 1890, Hodočašća, 1891, Algabal, 1892. i 
dr.); bio je u oštroj suprotnosti prema naturalistič- 
ki orijentiranoj njemačkoj poeziji toga doba. Sim- 
bolistički esteticizam Georgeov očituje se u moti- 
vima, simboličkim likovima, egzotičnim krajolici- 
ma, u osebujnoj atmosferi. Najuspješnije je razdo- 
blje kada je napisao zbirke Godina duše (1897), Sag 
života i pjesme o snu i smrti (1899) i dr. Pjesnik 
promatra tok godine, vječni krug prirode i ljud- 
ske duše, i u razgovoru sa samim sobom iznosi 
svoju filozofiju. Zbirke Sedmi prsten (1907), Zvi- 
jezda saveza (1914) više su upravljene suvreme- 
nom čovjeku sa željom da mu pjesnik približi svo- 
je ideje. Djelo Novo carstvo (1928) već je konkret- 
nije ušlo u suvremenu stvarnost Njemačke; pjesnik 
pokušava da izgradi svoju viziju povijesti na tra- 
dicijama njemačke prošlosti i na mitu herojskih 
djela, ali je bio i ličnim životom i mišljenjem pro- 
tiv nacizma i fašizma. 

S gledišta pjesničkog jezika, stila, motiva, pje- 
sničkih ugođaja i pjesničke spoznaje svijeta i ži- 
vota, George je snažan i značajan njemački pjes- 
nik. 

GESTA ROMANORUM (lat. Junačka djela Ri- 
mljana), zbirka oko 300 pripovijedaka na latin- 
skom jeziku, nastala potkraj XIII ili u prvoj polo- 
vici XIV st. u Njemačkoj ili Engleskoj. Zbirka se 
širila najprije kao rukopis; između 1472. i 1475. 
štampana je u tri izdanja i odmah potom prevede- 
na na glavne evropske jezike (njemački, engleski, 
francuski, holandski i dr.). Sadrži pripovijetke o 
raznim romantičnim i fantastičnim likovima i mno- 
gobrojne anegdote. Knjiga je mijenjala i naslov i 
sadržaj, što je ovisilo o prepisivačima, štampari- 
ma, redaktorima i prevodiocima, 

Zbirka je svojim zanimljivim sadržajem po- 
budila svestrani interes, a u prenošenju i širenju 
pripovjednih motiva odigrala je vrlo krupnu ulo- 
gu (odraze i utjecaje nalazimo i u našim narodnim 
pripovijetkama). 

GETULIK, v. Satira. 

GIDE, ANDRE (Andre Žid, 1869—1951), fran- 
cuski romanopisac, dramatičar; značajan je po svo- 
jim ostvarenjima, ali još više poznat kao smioni i ne- 
obuzdani intelektualac, pun slobodnih misli i sum- 
nja, o kojima je pisao bez sustezanja i rezerve. 
Snažno utjecao u čitavoj Evropi između dva rata 
u pravcu stvaranja osebujne, izv. »Gideovske« at- 
mosfere. 

Gideova intelektualna kolebanja kretala su se 
u širokom rasponu: od protestantizma i katoliciz- 

ma preko liberalizma i komunizma do antireligioz- 
nog humanizma. Ta su kolebanja davala različite 
književne motive Gideu stvaraocu, ali su stil i po- 
stupci u njegovu stvaralaštvu ostali kroz sve tra- 
janje književne djelatnosti u bitnom isti. Gide je 
suštinski nijekao građanski moral i religiozni od- 
goj, strasno i kroz cijeli život izgrađivao apologiju 
egotizma te kulta životne naslade i užitaka. Gide 
je nenadmašan i apsolutno oslobođen svih pred- 
rasuda kada iznosi izvanredna zapažanja o svije- 
tu čulnih radosti i užitaka. Npr. djela Zemaljska 
hrana (1897), Amoralist (1902). 

A kada prelazi na teme koje mu pružaju mo- 
gućnosti socijalne i moralne kritike, npr. u djelima 
Uska vrata (1909), Podrumi Vatikana (1914), Pa- 
storalna simfonija (1919) i osobito Krivotvoritelji 
novca (1925), Gide će se opet kretati u svojim spe- 
cifičnim ugođajima istančanih analiza svih oblika 
užitaka. 

Gide je stvorio tzv. roman idejd i time mnogo 
utjecao na strukturu modernog romana. U jednome 
romanu istovremeno razvijaju i ukrštavaju djelo- 
vanje više grupa i pojedinaca, nosilaca različitih 
problema i ideja. 

Ostala djela: Put u Kongo (1927), Nova zemalj- 
ska hrana (1932), Tezej (1944) i dr. 

GILGAMEŠ ep, najopsežnije i najznačajnije dje- 
lo među mnogobrojnim babilonskim mitovima i 
epovima. Potječe iz starijeg razdoblja babilonske 
književnosti (oko 1700. st. e.), a glavni motivi su iz 
sumerskog doba. Fragmenti ovoga epa nađeni su 

u biblioteci asirskog cara Asurbanipala (668-—630. 
st. e.) u Ninivi. 

U epu, koji se sastoji od 12 ploča, pjeva se o 
junačkim podvizima Gilgameša, kralja grada Uru- 
ku, koji sa svojim prijateljem, divljim čovjekom 
Engidu, pobjeđuje čudovišta. Poslije smrti svoga 
prijatelja Gilgameš traga za vječnim životom, ali 
napokon spoznaje da od smrti nitko ne može po- 
bjeći. Ep je u stilskom pogledu dotjerano djelo (bo- 
gato su razrađena ponavljanja, opširniji opisi, ep- 
ske retardacije) i predstavlja zrelo ostvarenje u ok- 
viru razvijene babilonske epske poezije. 

GLAGOLJSKA KNJIŽEVNOST (ili GLAGOLI- 
ZAM), skupni naziv za niz vjerskih i književnih 
spisa napisanih na pismu glagoljici koje je sasta- 
vio Konstantin—Ćiril, brat Metodijev (umro 869). 
Pismo je dobilo ime po glagolu glagolati, koji se 
mnogo ponavlja u biblijskim tekstovima i u evan- 
đeljima. Kao naziv za pismo, tj. glagoljicu, javlja 
se tek u XIX st., dok je pridjev glagoljski — od 
kojeg je izveden naziv glagoljaš za katoličkog sve- 
ćenika — poznat već u XVI st. 

Na pismu glagoljici počinje se razvijati prva 
hrvatska pismenost, i to u vezi s crkvenim obre- 
dima i bogoslužjem. Upotrebljava se u natpisima, 
javnim ispravama, zakonicima te u privatnom sa- 
obraćaju svih društvenih slojeva od seoskih sve- 
ćenika do velikaša. Najznačajniji su spomenici 
Baščanska ploča (v.), Vinodolski zakon (1288), Mi- 
roslavljevo evanđelje s kraja XII st., vrlo lijepo 
iluminirano (v.), Misal kneza Novaka iz 1368, Mi- 

sal Kneza Hrvoja iz početka XV st. i dr. (v. Kli- 
ment Ohridski). 

GLASOVNA PONAVLJANJA, ponavljanje po- 
jedinih glasova u riječima na određenim mjesti- 
ma i u različitim udaljenostima. Važna pojava u 
jeziku i u poeziji, koja služi isticanju nekih riječi, 
jačanju njihova značenja i položaja, učvršćivanju 
dubljeg smisla te povezivanju motiva u jednu cje- 
linu. 

Glasovnim se ponavljanjem uvijek ističu na ra- 
zličite načine jači dojmovi, pobuđuju bogatije aso- 
cijacije, a riječi se stavljaju na izrazito mjesto. 

U stihu, i u poeziji općenito, uspjela glasovna 
ponavljanja imaju redovito ritmičko (v.) značenje. 
Ali su često bila moda i manira. Načelo ponavlja- 
nja igra vrlo važnu ulogu i u stilskim izražajnim 
sredstvima (v.). 

GLIGORIĆ, VELIBOR (r. 1399), kritičar, sveuči- 
lišni profesor; istaknuta kulturna i politička lič- 
nost. Aktivan kao kritičar i javni radnik i prije 
rata. Pisao o velikom broju hrvatskih i srpskih 
književnih radnika i izrekao ocjene o važnijim 
književnim problemima. Objavio je: Kritike (1926), 
Lica i maske (1927), Matoš-Dis-Ujević (1929), 
Mistifikatori (1930), Kritike (1946), Pozorišne kri- 
tike (1946), Srpski realisti (1954), monografiju Nu- 
šić (1957), Ogledi i studije (1959), U vihoru (1962) 
i dr. 

GLIŠIĆ, MILOVAN (1847—1908), novelist i pre- 
vodilac s ruskog jezika (prevodio Tolstoja, Gogo- 

lja i dr.), suradnik Svetozara Markovića. Pod nje- 
govim idejnim utjecajem piše najbolje svoje nove- 
le (Glava šećera, Roga, Zloslutni broj, Ni oko šta 
i dr.) i dvije drame (Dva cvancika, Podvala). Os- 
novni problem nalazi Glišić u pojavama prvih ra- 
slojavanja srpskog sela, u propadanju patrijarhal- 
nog uređenja i morala. 

Idejni program novoga omladinskog pokreta 
najuspješnije je prikazao u noveli Prva brazda. 
Iako je prejako naglasio idilični ugođaj u razradi 
teme, ipak je s mnogo topline, uvjerljivosti i snaž- 
nim slikama prikazao seosku sredinu i nove težnje. 

Celokupna dela, I—II, 1928—1931. 

GLOSA, pjesma od jednoga uvodnog katrena 
(v.) i četiriju strofa, obično desetostiha. Uvodni 
katren je motto (v.), posuđen iz djela drugog pisca, 
od kojeg se po jedan stih ponavlja na kraju svake 
strofe. Poznata je Glosa F. Prešerena. 

GOETHE, JOHANN WOLFGANG (Johan Volf- 
gang Gete, 1749—1832), najsvestraniji njemački 
književnik (lirik, epik, dramatičar, prozni pisac, 
prevodilac, književni kritičar i teoretičar, urednik 
časopisa, vrlo značajan kulturni i društveni rad- 
nik) i jedan od najznačajnijih pjesnika u svjetskoj 
književnosti. Još za života stekao svjetsko prizna- 
nje i slavu koja se ni u našim danima nije uma- 
njila. 

U dugoj i svestranoj književnoj djelatnosti su- 
vremenik i sudionik mnogih književnih previra- 
nja, struja, pravaca, škola, diskusija. Potpuno se 
nikada nije u književnom smislu priklonio jednom 

programu. S uzvišenim mirom promatrao je pro- 
tjecanje ljudskih ambicija pokraj sebe, a išao je 
jednim svojim autonomnim, ničim _nepomućenim 
putem. Divio se antiknoj književnosti i umjetno- 
sti, pokazivao je afinitete za renesansne težnje, 
imao je razumijevanje za klasicističke dramatiča- 
re, suosjećao je s romanticima, prevodio je narodne 
pjesme, ali je iz svega izvlačio svoju izvornu i ličnu 
varijantu književnog stvaralaštva. 

Na početku književne djelatnosti od odsudne je 
važnosti prijateljstvo s J. G. Herderom (v. 1744— 
1803), preko kojega upoznaje Homera, narodnu po“ 
eziju, velika pjesnička djela prošlosti, a pod utje- 
cajem Shakespearea piše dramu Gčtz von Berli- 
chingen. Kasnije prijateljuje s Fr. Schillerom (v.). 
U pokretu mladih građanskih pjesnika koji su isti- 
cali iznad svega izvornu snagu nesputane genijal- 
nosti, u tzv. Sturm i Drangu (v.), sudjeluje i 
Goethe. 

S lirskom prozom Patnje mladog Werthera 
(1774) stječe svjetsko priznanje. Obrađuje lik 
Werthera koji s prenaglašenim čuvstvima, s uzne- 
mirenim duševnim životom i s nedostiživim ide- 
alima ne nalazi svoje mjesto u konkretnom životu 
i počinja samoubistvo. Djelo je snažno utjecalo na 
svoje doba. 

Nedostiživ je Goethe kao liričar; doživljaji pri- 
rode, ljubavni motivi, međuljudski odnosi i život- 
ni problemi opjevani su s iznimnom punoćom u 
savršenoj muzikalnosti izraza. Piše različite oblike 
lirske pjesme. 

S područja dramskog rada nastaju Ifigenija 
(1787) 1 Tasso (1790). Centralno mjesto zauzima 
dramski spjev Faust (I i II dio), jedno od najzna- 
čajnijih djela u svjetskoj književnosti po dubini 
životne spoznaje, po problemima koje obrađuje i 
po općoj simbolici. Prevođeno na mnoge jezike, 
predmet je neiscrpnih komentara i književno-fi- 
lozofijskih disku: ja. 

Ostala djela: satirički ep iz životinjskog car- 
stva Reineke Fuchs (1793), zbirka erotičke i reflek- 
sivne poezije protkana motivima iz klasičke sta- 
rine Rimske elegije (1795) i Venecijanski epigra- 
mi (1795), satiričke pjesme Xenien (1796), idilički 
ep iz građanskog života Hermann i Doroteja (1797), 
roman Naukovanje Wilhelma  Meistera (1795— 
1796), društveno-psihološki prikaz bračnih prob- 
lema Srodne duše (1809), zbirku prijevoda Zapa- 
dno-istočni divan (1819), autobiografsko djelo Iz 
mog života: Poezija i zbilja (1811, 1812, 1814, 1832) 
idr. 

GOGOLJ, NIKOLAJ VASILJEVIČ (1809—1852), 
ruski pripovjedač i dramatičar, porijeklom iz Uk- 
rajine. Uz Puškina smatra se osnivačem moderne 
ruske proze, otvarajući vrata realizmu i društve- 
nim problemima. 

Književni rad započeo je romantičko-humori- 
stičkim pripovijetkama za koje je uzimao teme iz 
ukrajinskog sela (Večeri na majuru kraj Dikanjke, 
1830—1834). U zbirci Mirgorod (1835) već je vidljiv 
Gogoljev glavni kvalitet: realističko crtanje s mno- 
go ironije i u komičnom ugođaju (smijeh kroz su- 

ze). Novele s temama iz petrogradskog života po- 
tvrđuju već potpunije Gogoljev stil: jednostavnost 
fabule, iscrpnost u opisivanju sredine, neuporedi- 
va vještina portretiranja, bogat jezični izraz, sati- 
rički ton prožet često grotesknim duhom (Kaba- 
nica, 1841), a mjestimice i karikiranje (novela Nos, 
1836). Sve se te osobine najpotpunije sintetiziraju 
u glavnom djelu Gogoljevu Mrtve duše (1842), ko- 
je predstavlja temelj ruskog realizma i koje je od- 
igralo važnu ulogu u društvenom životu Rusije. 

Među stilskim postupcima Gogoljevim treba 
naročito istaći njegovo umetanje lirskih digresija 
kojima hoće ili ublažiti težinu i ozbiljnost samog 
sadržaja (npr. u Tarasu Buljbi uz scenu mučenja), 
ili prevladati ironičku i satiričku oštricu. Taj će 
postupak preuzeti moderan roman, mnogo ga pro- 
širiti i osamostaliti. 

Zasebno mjesto u Gogoljevu stvaralaštvu zau- 
zima pripovijest Taras Buljba, s temom iz borbe 
Kozaka protiv poljske vlastele u XVI st., i kome- 
dija Revizor (1836), vrlo vrijedno scensko ostva- 
renje u ruskoj književnosti, 

GOLDONI, CARLO (Karlo Goldoni, 1707— 
1793), talijanski komediograf. Napisao oko stotinu 
komedija u kojima je prikazao sve slojeve i veliko 
šarenilo Mletaka, opredjeljujući se s otvorenim 
simpatijama za puk i srednje slojeve. Goldoni se 
oslanja na commediju dell'arte, zadržava neke nje- 
ne značajke, ali mjesto stalnih likova (maski) i im- 
proviziranog sadržaja (tzv. canovaccio) uvodi pi- 
sani tekst, realistički žive likove i realistički 

prikaz sredine. Komedije karaktera: Krčmarica 
Mirandolina (1753), Grubijani (1760), Lukava udo- 
vica. Komedije ambijenta: Kavana (1750), Polja- 
na (1756), Svađe u Chioggi (1762). Posljednju je 
kod nas lokalizirao Ivo Tijardović kao Ribarske 
svađe. 

Napisao je i Uspomene, zanimljiv dokumenat o 
svome teatarskom djelu i suvremenom kazalištu. 

GOLIJARDI, v. Carmina Burana. 


GONČAROV, IVAN ALEKSANDROVIČ (1812 
—1891), ruski pripovjedač, autor romana Obična 
pripovijest (1847), Oblomov (1859), Ponor (1869). 
Uspješno je prikazao velik broj likova crtajući ih 
u suprotnostima i oprečnostima: jedni su izgublje- 
ni i ne uspijevaju u životu, drugi su smioni i po- 
duzetni, kidaju ustaljene norme i donose nove po- 
glede. Najviše je uspjeha imao s romanom Oblo- 
mov, gdje je u glavnom liku Oblomovu sugestivno 
dao portret suvišna čovjeka, nadarenog ali nespo- 
sobnog za bilo kakvu aktivnost u životu. Gončarov 
je u svom stilskom postupku sklon obilnoj opisno- 
sti: unosi opširnu građu iz vanjskog svijeta u svo- 
je opise. 

U djelu Fregata Palada (1858) opisao je svoje 
putovanje oko svijeta. 

GONGORA Y ARGOTTE, LUIS DE (Luis de 
Gongora i Argote, 1561—1627), španjolski pjesnik; 
u svoje vrijeme mnogo osporavan, u novije vri- 
jeme ocijenjen kao velik pjesnik. Najveću je za- 
bunu Gongora izazvao svojim stilom. U jezik je 
unosio mnogo latinizama i neologizama, mnogo se 

služio raznim simbolima, pokraćivao rečenicu do 
nerazumljivosti, izbjegavao je osjećajnost a svje- 
sno težio za hladnoćom i intelektualizmom u na- 
činu izražavanja (v. Barok). Kako je taj stil nazvan 
estilo culto (tj. učen stil), takav je smjer onda pro- 
zvan kulteranizam ili gongorizam (v.). 

Pisao je romance i letrille (živahnije, kraće ro- 
mance), a diskusije su oko Gongore započele nje- 
govim poemama Samoća te Polifem i Galateja (ob- 
je oko 1611). 


GONGORIZAM (prema španjolskom pjesniku 
Luisu de Gongora 1561—1627), način pisanja (ili 
stilski oblik) koji ističe neobično obilje riječi (stra- 
nih i naročito latinskih), iznimne predodžbe, nje- 
guje promišljene i napete konstrukcije, iznenadne 
slike i poredbe, mnogobrojne opise. Velika je paž- 
nja posvećena iznalaženju retoričkih figura (v.); 
hiperbole (v.), metafore (v.), antiteze (v.) te pove- 
zivanje s antiknom mitologijom bilo je u središtu 
književnih napora. U jezičnom izrazu naglašavaju 
se zvukovni elementi i ritam (v. Barok). 

Opća je značajka književnog jezika ezoterič- 
nost (grč. esoterikos unutarnji, za posvećene), tj. 
težnja za užim, obrazovanim, posebno upućenim 
književnim krugom koji bi ostao daleko od govor- 
nog jezika i svakodnevnog života. 


Gongorizam je jedna od pojava tzv. estilo cul- 
to ili kulteranizma, tj. intelektualno i racionalno 
razvijenog stila koji zahtijeva određenu obrazova- 
nost i intelektualnu sklonost da bi ga se moglo ra- 
zumjeti. 

GORKI, MAKSIM (pseudonim od Aleksej Mak- 
simovič Peškov, 1868—1936), ruski pripovjedač i 
dramatičar, vrlo poznat u cijelom svijetu po svom 
neobičnom životu — usponu od anonimnog radni- 
ka do priznatog književnika. Proživio je težak ži- 
vot manuelnog radnika, sudjelovao je u revolucio- 
narnom pokretu, u Sovjetskom Savezu radi aktiv- 
no u književnom životu i stvaranju idejnog pro- 
grama za tzv. socijalistički realizam (v.). Umro u 
tragičnim okolnostima Staljinovih represalija. Au- 
tobiografsku građu ne samo o svom životu nego 
i o svom razvoju i književnom stvaralaštvu dao je 
u trilogiji Djetinjstvo (1913—1914), Među ljudima 
(1916), Moji univerziteti (1923). Najčešća i najus- 
pješnija tema njegova stvaranja jest tzv. rusko 
dno, tj. malograđani, trgovci, bosjački život, po- 
bunjenici sviju varijanata (borci, filozofi, teoreti- 
čari, bundžije, skeptici, maštaoci), izgubljeni i pre- 
zreni ljudi. To je specifičan svijet za koji je Gorki 
osjećao velike simpatije i kojemu je posvetio svo- 
je najtoplije stranice. U romanima Djelo Artamo- 
novih (1925) i Klim Samgin (1927—1936) mijenja 
sredinu i tematiku. Ovdje obrađuje rusku gra- 
đansku sredinu u nekoliko generacija i slika ruske 
intelektualce u predoktobarsko vrijeme. 

U programatskom smislu značajan mu je roman 
Mati (1906). Posvećen je radu ruskoga revolucio- 
narnog pokreta od 1905. g., a odigrao je krupnu 
ulogu u stvaranju revolucionarnih raspoloženja ne 
samo u Rusiji nego i u mnogim drugim zemljama. 
Tema je djela oblikovana i razrađena programat- 
ski, s izrazitim didaktičko-moralističkim ciljevi- 


199 


Gorki, Maksim — Crađnik, Alojz 


ma, kako je odgovaralo revolucionarnim težnjama 
i idealima. Stoga je roman proglašen uzornim, is- 
tovremeno i normom za socijalistički realizam, (v.), 
a Maksim Gorki njegovim osnivačem. 

Dramski rad Gorkijev (drama Na dnu, 1904, 
Malograđani, 1902, Jegor Buličov, 1932) ima ne- 
prijepornu vrijednost, a u teaterskom smislu od- 
igrao je određenu avangardističku ulogu. 

GOTJE, TH, v. Gautier. 


GRADACIJA (lat. gradatio; gradus stupanj), 
stupnjevanje. Figura (v.) u kojoj se navode ili nižu 
riječi prema težini, značenju i smislu, da bi se os- 
novni dojam pojačao. 

Lijep primjer pruža poruka Julija Cezara rim- 
skom senatu: »Veni, vidi, vici, tj. Dođoh, vidjeh, 
pobjedih.« 

Ako se stupnjevanje riječi izvodi uzlazno, do od- 
ređenog uspona, ili silazno, do određene tačke, 
onda se govori o klimaksu i antiklimaksu. 

Gradacija može biti i stilsko načelo pjesničke 
kompozicije, uz kontrast. Ali u njoj dolaze više 
racionalni, konstruktivni elementi, te je više reto- 
rička figura, a manje pjesnička, poetska. Npr. 

Hrabar je tko pobijedi lava. Hrabriji je 
tko pobijedi svijet. Najhrabriji je tko pobi- 
jedi sebe (J. G. Herder). 

GRADNIK, ALOJZ (r. 1882), slovenski pjesnik. 
Jedan od najizrazitijih slovenskih lirika koji — 
prema vlastitoj izjavi — nije napisao nijedne ep- 
ske pjesme, niti bilo šta u izvornoj prozi. O širo- 
koj skali ljubavnih motiva i o intimnim preokupa- 

cijama ispjevao je niz izvanrednih filozofski pro- 
dubljenih pjesama (zbirke Padajoče zvezde, 1916, 
De profundis, 1926, Večni studenci, 19383, Bog in 
umetnik, 1943, Pojoča kri, 1944, Primorski soneti, 
1952, Narobe svet in druge pesmi za mladino, 1953, 
Harfa u vetru, 1954, i dr.). Gradnik je stekao ne- 
prolazne zasluge kao vrlo uspješan prevodilac sa 
stranih jezika: na slovenski jezik prenio je velik 
izbor djela iz svjetske književnosti. 

GREGORČIČ, SIMON (1844—1906), slovenski 
pjesnik, izrazit liričar. Po zanimanju katolički sve- 
ćenik, prošao je u životu kroz teške nesporazume. 
Prve su pjesme po uzoru na narodne; kasnije s 
motivima tuge za djetinjstvom u rodnim planina- 
ma i motivom svjetskog bola (v.). Melanholija je os- 
novni ugođaj u njegovim pjesmama. Istaknuto mje- 
sto zauzimaju rodoljubni motivi (Soči). 

Iskrenost i toplina u osjećanju, jednostavnost i 
melodioznost u izrazu učinili su Gregorčiča naj- 
omiljelijim slovenskim pjesnikom; nazvan je »go- 
rički slavuj«. 

Djela: Poezije I (1882), II (1888), III (1892), Po- 
ezije IV (1908). 

Zbrana dela I—IV (1947—1951). 

GRILLPARZER, FRANZ (Franc Grilparcer, 
1791—1872), značajni austrijski dramatičar, liričar, 
pripovjedač, pisac epigrama (v.). Jedan od onih 
rjeđih dramskih autora koji uzima povijesne de- 
kore da bi progovorio o svome dobu i neposred- 
nim problemima. 

Za drame Sappho (1818), Zlatno runo (1822), 
Valovi mora i ljubavi (1831) uzima građu iz an- 


201 


Grillparzer — Gundulić, Ivan 


tikne i mitološke sredine da bi mogao spontanije 
iznijeti svoje misli. Stariju povijesnu građu obra- 
đuje drama Uspon i pad kralja Otokara (1825), a 
temu iz austrijske povijesti drama Nesloga braće u 
lozi Habsburg (1855). Pod utjecajem Calderona na- 
pisao je dramsku bajku San koji je život (1834). 
Napisao je i jednu komediju Jao onome koji laže 
(1838). U ostavštini su nađene u rukopisu dvije 
drame. Značajni su autorovi epigrami i pripovijet- 
ka Jadni svirač (1849). 

GROTESKA (tal. grottesco od grotta jama, pe- 
ćina; franc. grotesque smiješan, neprirodan), izra- 
zit i naglašen način isticanja svega neobičnog, eks- 
centričnog i pretjeranog u ponašanju, govoru, 
kretnjama i izgledu, s namjerom da se iznese od- 
ređena misao ili stav. 

Groteskan način javlja se u svim oblicima um- 
jetnosti u onome času kada se želimo nečemu na- 
smijati ili nešto izrugati. U književnim oblicima 
groteska ili groteskan način očituje se kada likovi 
neprirodno govore, kada neprirodno hodaju, kad se 
neobično odijevaju, kada imaju neke neobične tje- 
lesne osobine i sl. 

Groteska se javlja kao otpor smirenom razum- 
nom redu, ali i kao težnja otuđenja (v.) od svije- 
ta. Odsustvo određenog oblika i mjere, pronalaže- 
nje demonskog, obilježja su groteske. 

GUNDUJIĆ, IVAN (1589—1638), najznačajniji 
predstavni« dubrovačkog književnog centra i sta- 
rije hrvatske književnosti. Autor mnogih drama i 
tragikomedija s temama iz staroklasičke književ- 

nosti i srednjovjekovnih epova, koje su se uspješno 
izvodile u Dubrovniku; sačuvali su se samo od- 
lomci od nekih drama. 

Na Gundulićevo književno stvaranje snažno je 
utjecala katolička protureformacija. Njene ideje 
prihvaća Gundulić i razvija ih u svojim djelima. 
Najpotpunije se očituju u spjevu Suze sina razmet- 
noga (1622), koji ima tri plača, a napisan je u sesti- 
nama (tj. po šest osmeraca). Uz motive i razmišlja- 
nja o prolaznosti svijeta i života dolaze u djelu i 
autobiografske ispovijesti o autorovu prihvaćanju 
novih katoličkih nastojanja. 

Sasvim druge poglede razvija u alegorijsko-pa- 
stirskoj dramskoj igri Dubravka (1628). Iako je rad- 
nja povezana s pastirima i ljubavnim zapletima, a 
uz to se prikazuje korumpiranost u dubrovačkom 
društvu i upravi, njena je glavna ideja posvećena 
veličini i slavi Dubrovnika, a posebno slobodi kojoj 
pjesnik posvećuje poznate stihove: 


sva srebra, sva zlata, svi ljudski životi 
ne mogu bit plata tvoj čistoj ljepoti. 


I u junačko-romantičkom epu Osman (prvo iz- 
danje 1826) Gundulić je pjesnik slobode i otpora 
protiv turskih okupatora. Veliča slavenske naro- 
de i traži oslobođenje cijelog kršćanskog svijeta. 
Primjereno reprezentativnom karakteru glavne te- 
me i namjene djela, Gundulić se služi i bogatim iz- 
ražajnim sredstvima: teži za što punijim i kićeni- 
jim jezičnim izrazom. Očiti su utjecaji baroka (v.) 
i marinizma (v.). 

GUSLARI, pjevači naših narodnih epskih pje- 
sama. 

Jedan dio između njih bili su i stvaraoci pje- 
sama, ali u pravilu ne treba izjednačavati narodne 
guslare sa stvaraocima narodnih pjesama. Umije- 
će guslanja i pjevanja pjesama nije identično s 
umijećem stvaralaštva pjesama. 

Razlikujemo nekoliko tipova narodnih guslara. 

Jedni su bili recitatori ili kazivači, tj. lijepo su 
i izražajno pjesmu govorili od početka do kraja. 
Imali su izvanredno pamćenje i bili su rado sluša- 
ni, jer su ih slušaoci mogli najbolje razumjeti. Je- 
dan od takvih bio je Tešan Podrugović, suvremenik 
Vuka Stefanovića Karadžića (1786—1864). 

Drugi su bili dobri pjevači i izvodili su epske 
pjesme pjevanjem. Prirodno je da su brže govo- 
rili, manje su bili razumljivi, ali su svojim pjeva- 
njem privlačili pažnju. Primjer je takva pjevača 
Starac Milija, Vukov suvremenik. 

Treći se pjevači prate narodnim muzičkim in- 
strumentima guslama ili tamburama. Ti su pjevači 
stekli najveći ugled, bili su najbrojniji i oni su dali 
pečat liku narodnog pjevača. Najpoznatiji je takav 
pjevač guslar Filip Višnjić, sudionik u prvom srp- 
skom ustanku (1904). 

To su osnovne tri skupine. Nemoguće je svakog 
pjevača narodnih pjesama tačno svrstati u jednu 
od skupina, ali oni najbolji razvili su tri gornja 
načina ili stila u izvođenju narodnih epskih pjesa- 
ma (v. Epski pjevači). 

HAFIZ (tj. onaj koji Koran napamet zna, 1320 
—1389), značajni perzijski liričar. Djelovao je kao 
učitelj Korana (v.) na jednoj medresi (islamsko vjer- 
sko učilište). Poslije njegove smrti skupljene su 
njegove pjesme u zbirku Divan koja je potaknula 
njemačkog pjesnika J. W. Goethea (v.) na posred- 
na prevođenja u djelu Zapadno-istočni divan. I tim 
putem Hafiz je znatno utjecao na evropsku poezi- 
ju. 

Hafiz pjeva o vinu, ljubavi (posebno o ljubavi 
prema lijepim dječacima), ljepoti prirode, radosti- 
ma života, a oštro kritikuje licemjerstvo i farizej- 
štinu. Često se služio takvim načinom izražavanja 
da su se pjesme mogle shvatiti u izravnom i pre- 
nesenom značenju. Pjevao je gazele (v.) u kojima 
je svaki stih imao samostalno značenje, pa se redo- 
slijed stihova mogao i mijenjati. 

HAGIOGRAFIJA (gr. hagios svet, gr&phein pi- 
šem), priče, legende i religiozno-moralne pouke sa 
sadržajem iz životopisa svetaca, apostola i raznih 
kršćanskih mučenika. Najvredniji primjer su tzv. 
Panonske legende iz XV st., u kojima se donose i 

neki zanimljivi događaji iz života Cirila i Metodija 
(v. Biografija). 

HAIKU, v. Tanka. 

HAJJAM, OMAR, v. Rubaija. 

HANKA, VACLAV, v. Ep. 

HAŠEK, JAROSLAV (1883—1923), češki knji- 
ževnik (pripovjedač i romanopisac), novinar. Po 
svojoj prirodi vrlo slobodan i nesputan, po načinu 
života bizaran. Radio je kao apotekarski i bankov- 
ni službenik, a kasnije je proživio više godina skit- 
ničkim životom po Evropi, boraveći većinom među 
ljudima sa dna života. Kao austrijski vojnik za- 
robljen na ruskom bojištu; živo surađuje s bolj- 
ševicima. 

Među prvim radovima ističe se pripovijetka 
Doživljaji pana Tenkrata (1912), a zatim slijedi vi- 
še zbirki pripovijedaka: Moja trgovina psima 
(1915), Tri čovjeka s morskim psom (1921), Za vri- 
jeme rata i za sovjeta u Rusiji (1925), Ušljiva hi- 
storija (1926), Čudnovata pustolovina mačka Mar- 
kusa (1927), i dr. 

Hašek je predstavnik književnika humoriste 
(v.) koji u posebnom osvjetljenju promatra život i 
svijet, a čovjeka i sve ljudske postupke prikazuje 
tonom blage poruge ili oštre satiričke kritike. Teme 
i likove je uzeo ponajviše iz praške sredine s na- 
glašenim autobiografskim materijalom. 

Svjetsku je slavu Hašek stekao romanom Do- 
življaji dobrog vojnika Švejka za vrijeme svjet- 
skoga rata (1920—1923, peti i šesti dio napisao Ka- 
rel Valek). Lik »priglupog« i nasmijanog Švejka, 

koji životom mnogo podsjeća na samog autora, je- 
dan je od najznačajnijih likova u svjetskoj knji- 
ževnosti. Švejk se uporno i drsko ruga ne samo mi- 
litarističkim i ratnim pojavama nego i svim na- 
stranostima i nehumanostima u ljudskom društvu. 
Autor je dao Švejku pozu i masku glupana i idi- 
ota, ali je stvarno odabrao ingeniozan način u kri- 
tici nakaradnog austrijskog državnog sistema i dru- 
štvenih zaostalosti. 

HEKSAMETAR (šestomjer), najpoznatiji stari 
grčki i latinski stih, prihvaćen najvećma u epu; 
stihovi teku nepovezani u strofu. Rjeđi je u lirici 
i drami. Sastavljen je od šest mjera ili stopa, i to 
pet daktilskih (koje se mogu zamijeniti spondeji- 
ma) i jedne spondejske (v. Versifikacija). 

HEKTOROVIĆ, PETAR (1487—1572), predstav- 
nik hvarskoga književnog centra. Započinje knji- 
ževni rad ljubavnom trubadurskom poezijom, pre- 
vodi Ovidija, ali glavne je književne zasluge ste- 
kao djelom Ribanje i ribarsko prigovaranje u tri 
pjevanja (1556). Napisano kao pjesnička poslanica 
(v.) prijatelju Jeronimu Brtučeviću, djelo ima ne- 
ke elemente ribarskih ekloga (v.) uobičajenih u Ita- 
liji. Ali je Hektorović išao mnogo dalje. S izvan- 
rednim smislom za stvarnost Hektorović je uz au- 
tobiografske i etnografske podatke dao niz lijepih 
slika o našim ljudima i krajevima i zabilježio prve 
naše narodne pjesme s izvornim melografskim za- 
pisima (lirske pjesme i dvije bugarštice: Marko 
Kraljević i brat mu Andrijaš te Pjesmu o Rado- 
slavu, vojvodi siverinskom). 

Hektorović — Hemingway 


Hektorovićevo djelo vrlo je vrijedan književ- 
no-povijesni dokumenat. 

HEMINGWAY, ERNEST (Ernest Hemingvej, 
1898—1962), ugledni američki novelist i romanopi- 
sac. Radio kao novinar; sudjelovao u prvom svjet- 
skom ratu, dulje vremena živio u Parizu, u špa- 
njolskom građanskom ratu odlučno na strani re- 
publikanaca, kao ratni dopisnik bio u Kini i na 
zapadnom frontu u prošlom ratu. Počinio samoubi- 
stvo (pod dojmom teške bolesti). 

Prva priznanja stekao je novelama; pisao ih je 
stalno do kraja života (izdao je više zbirki) i u to- 
me žanru dao je izvrsna ostvarenja. Njegova no- 
vela Starac i more (1952) izazvala je svjetsku paž- 
nju. 

Stil mu je karakterističan: kratka rečenica, 
mnoga ponavljanja i objektivno prikazivanje osob- 
nih reakcija (vidni i slušni dojmovi). Namjerno se 
ograničava na iznošenje neposrednih i objektivnih 
dojmova, a uporno traži akcije i snažnija zbivanja 
koja opisuje iscrpno. Emotivna stanja su utkana 
u akciju, u prikaz zbivanja; Hemingway im nikada 
ne posvećuje odvojeno mjesto. Stoga ne iznenađu- 
je što su u njegovu opusu zauzele centralno mjesto 
tri teme: rat, borba s bikovima i lov. 

Napisao je više romana: I sunce se rađa (ili 
Fiesta, 1926, s temom o životu mladih Američana), 
Zbogom oružje (1929, o prvom svjetskom ratu), 
Imati i nemati (1937, o floridskim krijumčarima), 
Kome zvono zvoni (1940, o španjolskom građan- 
skom ratu), Preko rijeke i u šumu (1950, ljubavni 

Hemingway — Herdđet 
roman). Kao veliki poštovalac borbe s bikovima 
piše djelo Smrt popodne (1932) s temom i razmiš- 
ljanjima iz toga uzbudljivog zbivanja, a kao lovac 
iznosi svoja zapažanja s različitim asocijacijama u 
djelu Zeleni brežuljci Afrike (1935). 

Godine 1954. dobio je Nobelovu nagradu za knji- 
ževnost. 

HERDER, JOHANN GOTFRIED (Johan Got- 
irit Herder, 1744—1803), njemački književnik, ali 
mnogo značajniji kao filozof, književni teoretičar i 
prevodilac. Herder naročito ističe potrebu razvoja 
i širine čuvstvenog života: prije svega čistu i ne- 
pomućenu čuvstvenost treba tražiti posvuda, pr- 
venstveno u pjesništvu prvotnih razdoblja i tzv. 
prirodnih naroda. Zato izdaje svoje najpoznatije 
i u svjetskim razmjerima vrijedno djelo Volkslie- 
der (1778—1779), izbor i prijevod narodnih pjesa- 
ma iz cijelog svijeta u dvije knjige (među njima ne- 
koliko naših i posebno Hasanaginica). Uz nagla- 
šavanje izvorne čuvstvenosti i Herderov iracionali- 
zam nadovezuju se i njegove duboko prosvjetitelj- 
ske težnje u smjeru približavanja naroda i njiho- 
vih kultura. Herder vrlo mnogo pridonosi povi- 
jesnom razumijevanju kulturnih i društvenih po- 
java, čvrsto vjeruje u humanitet kao najvišu vred- 
notu u povijesti i čovjekovu životu. Svojim djelom 
Ideen zur Philosophie der Geschichte der Mensch- 
heit (1784—1791) mnogo je utjecao na kasniji raz- 
voj humanističkih ideja. 

Pisao je eseje (najvredniji je o Shakespeareu), 
putopise i dr. 

Hergešić — Hermetizam 


HERGEŠIC, IVO (r. 1904), književnik. Po zani- 
manju publicist, sada profesor književnosti. Uspje- 
šno reprezentira komparativnu književnost (v.) u 
našoj sredini mnogobrojnim raspravama, studijama 
i člancima o književnim pojavama i značajnijim 
piscima (Poredbena ili komparativna književnost, 
1932, Strani i domaći, 1935, Književni portreti, I— 
III, 1955, 1957, 1959, Shakespeare, Moličre, Goethe, 
1957, Književne kronike, 1958, i dr.). 

HERMETIZAM (prema imenu Hermesa Tris- 
megistosa, egipatskog alkemičara iz III st., tajan- 
stvenost, zatvorenost), težnja u modernoj lirici, a 
često i u drugim književnim oblicima, da se čov- 
jekova osjećanja i iskustva saopće u zatvorenoj 
formi, suprotno od tradicionalnih stilskih formi i 
pristupačnih oblika razumijevanja. Predstavnici 
hermetičke lirike odstupaju od logičkih sintaktič- 
kih kategorija, a služe se slobodnim i nepovezanim 
izražavanjem koje se katkada čini kaotično, ili te- 
ško razumljivo. Karakterističan je napor da se po- 
etska riječ učini ezoteričnim jezikom (v. Gongori- 
zam). 

A stvarno, pokušavaju da nađu nove izražajne 
putove. 

Francuski pjesnik Paul Valery (v., 1871—1945) 
stavljao je u prvi plan svjesni red, napor volje i 
uma, a iznad svega intelekt, kad je riječ o savrše- 
nom oblikovanju umjetnine. Odatle su njegove 
pjesme teže pristupačne, s naporom se čitaju, a i 
u motivsko-tematskom smislu pokazuju obilježja 
hermetičnosti, tj. one su u složenom i zatvorenom 

Hermetizam — Hesse, Hermann 


krugu poetskih motiva. Npr.: poema Mornarsko 
groblje. 

Engleski pjesnik Thomas Stearns Eliot (v., r. 
1888) izgrađivao je svoj poetski izraz na tekovi- 
nama simbolizma (v.) i njegovo osnovno obilježje, 
Simboličnost izraza, zadržao je u svojim djelima. 
Ali je razvio i posebnu zatvorenost pjesničkih sli- 
ka koje je na prvi pogled teško povezati i doživje- 
ti. Među njima ipak postoji dublja veza izgrađena 
na zatvorenom intelektualnom svijetu pjesnikovu. 
Npr. Pusta zemlja, poema u pet dijelova. 

U našoj poeziji pokazuje sklonosti prema here- 
tizmu pjesnik Drago Ivanišević. 

HESIOD, v. Ep. 

HESSE, HERMANN (Herman Hese, r. 1877), 
švicarski liričar i pripovjedač (njemačkog jezič- 
nog izraza), koji je došao iz Njemačke i stalno se 
udomio u Švicarskoj. Prvi romani (npr. Peter Ca- 
menzind, 1904, Pod kotačem, 1905, Gertrud, 1920) 
obrađuju mladenački život u Njemačkoj. S roma- 
nom Demian, povijest jedne mladosti (1919), u ko- 
jemu se pisac prepušta psihoanalitičkim prikazima 
glavnoga lika, stekao je veća priznanja. Građansko 
društvo i klasni moral obrađuje u djelu Stepski 
vuk (1927), dok utopijski roman Igra staklenim bi- 
serima (1943) prikazuje oštru kritiku suvremene 
civilizacije. 

Hesse je pokazao interes prema dalekim istoč- 
nim zemljama (npr. u djelima Iz Indije, 1913, Sid- 
dharta, 1922, i dr.). 

Godine 1946. dobio je Nobelovu nagradu za knji- 
ževnost. 

Heym, Georg — Hijazam 


HEYM, GEORG (Geork Hajm, 1887—1912), zna- 
čajni liričar njemačkog ekspresionizma. Tragično 
završio (utopio se). Za života izlazi zbirka Vječni 
dan (1911), a poslije smrti lirska zbirka Umbra 
vitae (lat. Sjena života, 1912) i knjiga proze Tat 
(1912). 

Iako se služi tradicionalnim metričkim oblicima 
(vezanim stihom, rimom, čvrstim formama) — su- 
protno ostalim ekspresionističkim pjesnicima — 
ipak je uspio da snažno izrazi protest protiv gra- 
danskog društva i protiv sudbinske neumoljivosti. 
Strah pred ratnim i kozmičkim stradanjima te vi- 
zije ratnih katastrofa zauzimaju središnje mjesto 
u Heymovoj poeziji. 

HIJAZAM (grč. khiasmos poredak riječi u ob- 
liku grčkoga slova khi), oblik dvočlane antiteze 
dviju rečenica: dijelovi rečenica koji su stavljeni 
u antitezu u obje su rečenice razmješteni jedna- 
ko. Izazvan je željom za raznolikošću te potrebom 
za blagoglasjem ili izražajnim skladom. Obično hi- 
jazam mijenja manje izražajni paralelizam da bi se 
postigla veća izražajnost. 

Npr. Umjesto paralelizma: 

Strah bijaše velik, nada malena 
dobijamo hijazam: 

Strah bijaše velik, malena nada. 

Ili u obliku hijazma: 
Strah velik 

KA 

LN 


malena nada 


Himna — Hiperbola 

HIMNA (grč. hymnos pjevanje, pjesma), pjesma 
svečanog, ozbiljnog tona posvećena narodu, državi, 
ranije i vlađaru. 

Od XIX st. himna je izrazito svjetovna pjesma 
prožeta veličanjem nacionalnih i patriotskih ide- 
ala. 

Himnu su poznavali i njegovali svi stariji na- 
rodi. Poznata je u Kini, Japanu, Indiji, Egiptu i 
drugdje. Bila je povezana s vjerskim obredima, a 
slavila je razna božanstva, npr. u starom Egiptu 
pjesme u slavu sunca. Kršćanstvo je naročito nje- 
govalo crkvene himne u slavu boga i pojedinih 
značajnijih svetaca, pisane latinskim jezikom u 
zapadnoj crkvi, a grčkim u istočnoj. I protestanti- 
zam posvećuje veliku pažnju ovome obliku. 

Himne pjevaju i kasniji pjesnici. Njihove himne 
nemaju izrazit religiozni karakter, ali su zadržale 
ugođaj mistike i mističnog odnosa pred prirodom 
i svijetom. Npr. njemački pjesnici Friedrich No- 
valis (1772—1801) sa zbirkom Himne noći i Fried- 
rich Holderlin (1770—1843) s himnom Idealima 
čovječanstva. 

HIPERBOLA (grč. hyperbolč, hyper preko, ball& 
bacam, pretjerivanje), figura (v.) pretjerivanja ko- 
ja izabire prejake riječi u preuveličanim i nenor- 
malnim razmjerima. Dolazi mnogo u govornom je- 
ziku, osobito kod mladih ljudi. 

U epopejama (v.) i junačkim pjesmama hiper- 
bola služi jačanju afektivnosti pjesničkog govora i 
što uvjerljivijem predočavanju herojskog ambijen- 
ta i mentaliteta. U tragici ili uzbuni hiperbola is- 

Hiperbola — Homer 


tiče patos (v.), patetičnost; vrlo dobro može da iza- 
zove utisak komičnog, kad se na određeni način in- 
tonira. 

Zbog neobičnih dimenzija u hiperboličkom pre- 
dočavaju, figura se hiperbole uvijek nalazi na gra- 
nici neuvjerljivosti i groteske. Npr. 


Manji od makova zrna. 
Poslovična izreka 


Nokti su mu orati bi mogo. 
Iz narodne pjesme 


HIPOTAKSA (grč. hypotaksis podređenost), ni- 
zanje zavisno složenih rečenica; naročito prikladno 
u suvremenom romanu i u drugim proznim obli- 
cima. 

HOMER (grč. Homeros), grčki pjesnik kojemu 
se pripisuju epovi Ilijada i Odiseja, nastali u VIII 
st. st. e. 

O samom Homeru ne zna se pouzdano ništa. 
Antičko doba smatralo ga je povijesnom ličnošću, 
i najvjerojatnije je da potječe iz Smirne u Maloj 
Aziji, gdje je bila bogata tradicija epske poezije. 
Radikalnu sumnju u postojanje Homera unio je 
njemački klasički filolog F. A. Wolf djelom Uvod 
u Homera (Prolegomena ad Homerum, 1795). Sma- 
tralo se da su epovi nastajali od manjih i prvotnih 
samostalnih epskih pjesama, ili postepenim proši- 
rivanjem i povećavanjem jednoga jedinstvenog je- 
zgra. Danas prevladava mišljenje tzv. unitarista 
koji smatraju epove jedinstvenim djelom koje je 
stvorio velik i genijalan pjesnik. Prema tome mi- 

šljenju, Ilijadu je ispjevao Homer u mlađim godi- 
nama, a Odiseju potkraj života. 

Ilijada, ratnička epopeja, ima 24 pjevanja (pre- 
ma broju slova grčkog alfabeta) i 15.696 heksame- 
tara. U njoj se prikazuju deseta, završna godina 
rata pod Trojom (ili Ilijem, prema kojemu se djelo 
zove Ilijada) i borbe grčkih i trojanskih junaka, 
ali djelo daje i pastoznu sliku davne prošlosti i 
društvenog života. 

Odiseja, ima također 24 pjevanja i 12.103 hek- 
sametra. Prikazuju se desetogodišnja lutanja glav- 
nog junaka Odiseja, povratak kući na otok Itaku 
vjernoj ženi Penelopi i sinu Telemahu, te okrutno 
kažnjavanje prosaca. 

Kad se uoče visoka umjetnička svojstva obaju 
epova, onda se nužno mora zaključiti da oni pred- 
stavljaju završnu fazu u razvoju grčke epske po- 
ezije i da su djelo umjetnika koji je u epskom 
obliku našao najpotpuniji umjetnički izraz. Malo je 
djela u svjetskoj književnosti koja su s tolikom 
punoćom i svestranošću prikazala određeni svijet 
i nazor na život i s toliko umjetničke zrelosti ljud- 
ske težnje, karaktere, ideale, zablude. Potpuno je 
opravdan univerzalan utjecaj koji su epovi izvršili 
u cijelom svijetu ne samo kao vrelo motiva i likova 
nego i kao ogledni primjer, ostvarenje epske (v.) 
poezije i epskog stvaralačkog postupka. 

HOMERSKO PITANJE, v. Epika. 


HOMONIMI (grč. homoios jednak, ćnoma ime), 
riječi različitog značenja, a istog oblika i zvuka. 
Homofonija, istovetnost glasova. Npr. riječ kosa u 
značenju vlasi, gorsko bilo i oruđe za kosidbu. 

Homonim! — Hugo, Victor 


Homonimi imaju značajno mjesto u pjesničkom, 
poetskom izrazu i posebno u igri riječima (v.). 

HOLDERLIN, FRIEDRICH, v. Himna. 

HRESTOMATIJA (grč. khr&stos koristan, mat- 
hein naučiti), zbirke odabranih tekstova raznih 
pisaca, namijenjene prvenstveno učenju, upozna- 
vanju i proučavanju. Kao antologije, i hrestoma- 
tije se izrađuju prema mnogim kriterijima i za- 
dacima. 

HUGLARI, v. Epski pjevači. 


HUGO, VICTOR (Viktor Igo, 1802—1885), fran- 
cuski pjesnik, pripovjedač, dramatičar, vrlo izra- 
zita ličnost u francuskom romantizmu. Cijelog ži- 
vota angažiran u javnom, društvenom životu; na- 
pušta ideje restauracije monarhije i definitivno se 
opredjeljuje za republikanizam. Zato je doživlja- 
vao uspjehe, ali i progonstva (u Belgiju i Englesku). 
Ostavio je iza sebe bogat i raznovrstan književni 
opus. 

Započinje književnu djelatnost pjesmama (Ode, 
1822, Ode i balade, 1826), gdje odmah otkriva 0os- 
novne kvalitete svoga stvaralaštva, koje će kasnije 
bogato i svestrano razraditi: retoričnost u stilu, 
sugestivne slike i izvanredan ritam. Zbirka Istoč- 
njačke pjesme (1829) još više naglašava dekorativ- 
no-slikarski elemenat u poeziji. Zaokret prema in- 
timnim motivima, refleksivnim i društvenim tema- 
ma predstavljaju zbirke Jesenje lišće (1831), Pje- 
sme sumraka (1835), Unutarnji glasovi (1837), 
Zraci i sjene (1840). Politička satirička oštrica na 
društvena previranja u Francuskoj izražena je u 

Hugo, Victor 
zbirci Kazne (1853). Intimni portre Hugoov s nje- 
govim osjećanjima, problemima, pogledima, naj- 
potpunije je dan u zbirci Razmišljanja (1856). 
Jedna od posljednjih zbirki jest Kako da budem 
dobar djed (1877). 

Hugoov životni i društveni program, u kojemu 
temeljno mjesto zauzimaju filantropija i ljubav 
prema narodu, vidljiviji je u njegovim proznim 
djelima; npr. u pripovijeci Posljednji dan na smrt 
osuđenog (1829), u povijesnom romanu Zvonar 
crkve Notre-Dame u Parizu (1831), a ponajviše u 
njegovu najpoznatijem djelu Jadnici (1862) s glav- 
nim likom Jean Valjeanom. Kasnije je napisao još 
romane Poslenici mora (1886), Čovjek koji se smije 
(1869), Devedeset treća (1874). 

Književni pogledi Hugoovi našli su najpotpunije 
mjesto u dramama; u predgovoru neizvedenoj dra- 
mi Cromwell (1327) Hugo osuđuje klasičku trage- 
diju, a zalaže se za načela slobodne suvremene 
dramaturgije. Nakon drame Marion Delorme (1829), 
u kojoj poetizira lik kurtizane, najveći je i scenski 
i romantičko-programski uspjeh postigao dramom 
Hernani (1830), izvedba koje predstavlja značajan 
datum u teorijskim razračunavanjima oprečnih 
književnih struja. Kasnije drame (Ruy Blas, 1838, 
i Njemački grofovi, 1848) imale su manje uspjeha. 

Za života Hugo je bio mnogo slavljen i priznat. 
Ostao je do naših dana jedan od najčitanijih fran- 
cuskih pisaca i u Francuskoj i izvan nje. Ali se 
danas u njegovu djelu ističu patetičnost i retorič- 
nost kao slabije kvalitete. 

Humanizam 


HUMANIZAM (lat. homo čovjek, humanus čo- 
vječan, ljudski, humanitas čovječnost): 

1. opći naziv za svaku težnju u društvu, ili u 
životu pojedinčevu, kad se štite, brane i unapređuju 
ljudska prava, čast i dostojanstvo. Za svaki napor, 
koji ukazuje na potrebu očuvanja pune čovjekove 
egzistencije, kažemo da je human ili humanističan. 

2. humanizam označava u filozofiji, umjetnosti 
i književnosti razdoblje XIV, XV i XVI st., kada 
su se naglo i revolucionarno istaknuli konkretni 
ljudski ideali kao najviše društvene vrijednosti. 
Nasuprot srednjovjekovnom vjerskom preziranju 
zemaljskog života i čovjekova postojanja, humani- 
zam je istaknuo ljubav prema životu i cjelokupnom 
radu čovjekovu. Počinje se isticati vrijednost čo- 
vjeka u konkretnoj društvenoj situaciji i ukazivati 
na sve nepravde koje je čovjek podnosio u tada- 
šnjem klasno-feudalnom društvu. 

Novi ekonomski odnosi, koji nastaju trgovinom, 
osvajanjem novih bogatih krajeva i stvaranjem 
nove građanske klase, mijenjaju suštinski feudal- 
no društvo a time i međudruštvene odnose. Tumač 
i nosilac ideja novog doba postaje humanizam. 

Prvotne korijene humanizmu nalazimo u studiju 
cjelokupne klasike, tj. grčkih i rimskih pisaca, 
njihovih pogleda na život i društvo. Naučni se rad 
počinje orijentirati na proučavanje starogrčkih i 
starorimskih nauka, koje se nazivalo humaniora. 
Klasički pisci se čitaju, komentiraju i prevode. La- 
tinski jezik postaje naučni i književni jezik. Na 
tim se osnovama i u vezi s novim društvenim pre- 
viranjima stvara novi pokret u Evropi. 

Humanizam — Humo, Hamza 


S humanizmom se javljaju nova otkrića i pro- 
nalasci, razbija se srednjovjekovna slika svijeta, 
stvaraju se novi pogledi na društvo, naglašava se 
individualnost. Veliku vrijednost dobija antika (v.) 
koja postaje u novom društvu i ideal i sredstvo 
borbe za nove ideje. Nauke i umjetnosti imaju zna- 
čajnu ulogu, a u javnom životu odlučnu riječ vode 
pjesnici, filozofi, govornici. 

S humanizmom se najuže povezuje renesansa 
(v.). Iako su nastali u isto vrijeme i u istim dru- 
štvenim prilikama, među njima je ipak bitna ra- 
zlika. U romanskim zemljama, pretežno u Italiji i 
Francuskoj, renesansa je obuhvatila sva životna 
područja i svuda je ostavila dubok trag svojim 
idejama i težnjama. U većem dijelu Evrope, me- 
đutim, humanizam se očitovao kao naučni i peda- 
goški pravac unutar šire zasnovane i razrađene 
renesanse. 

Humanizam i renesansa odigrali su najznačaj- 
niju ulogu u životu evropskih naroda. Tada će se 
početi javljati mnoge nacionalne književnosti, ot- 
krivaju se nacionalni jezici i tematika, a da sei ne 
govori o općem kulturnom, političkom i naučnom 
razvitku u Evropi i kod pojedinih naroda. 

HUMO, HAMZA (r. 1895), književnik koji je 
proživio isključivo u Bosni i Hercegovini, gdje je 
i našao svu tematiku svojih djela. U pjesmama je 
mnogo obrađivao motive životnih radosti, boeme, 
epikurejskih ugođaja (zbirke Nutarnji život, 1919, 
Grad rima i ritmova, 1924, Sa ploča istočnih, 1925, 
i dr.), suvremenih društvenih zbivanja (Za Tita, 

1945); u sličnom krugu tema pisao je i pri- 
povijetke (Pod žrvnjem vremena, 1928, Pripovet- 
ke, 1932, i dr.), romane (Grozdanin kikot, najbolje 
njegovo djelo, 1927, Zgrade na ruševinama, 1939, 
Adam Čabrić, 1947, i dr.). Zanimljive su i Humine 
poeme Slučaj Raba slikara (1930) i Poema o Mo- 
staru (1949). 

HUMOR (prema antiknoj teoriji o sokovima, 
raspoloženje ovisi o miješanju tjelesnih sokova. 
Jedan od njih je humor; lat. humor tjelesni sok, 
vlažnost), prikazivanje društvenih pojava te ljud- 
skih nedostataka i slabosti s blagim osmijehom i u 
smiješnom ugođaju, bez zlobne i pakosne oštrice. 
Obično kao usputno i pojedinačno očitovanje, u 
vezi samo jedne pojave i u određenom času, ali i 
kao određeno gledište s kojega se osvjetljuje ljud- 
sko društvo i ljudski život, 

Sredstva humoriziranja su vrlo različita. Do- 
voljna je jedna uzrečica, poredba, metafora, mi- 
sao, poenta, što odskaču ili odudaraju od uobiča- 
jenog toka, pa da se izazove ugođaj blagog podsmi- 
jeha. Međutim, humor najčešće dolazi u zajednici 
s komikom i satirom, a povremeno se može javljati 
i u toku ozbiljnog izlaganja. 

Na upotrebi i širokoj razradi humora, kao ži- 
votnog gledišta, izgrađuju pisci humoristi svoj 
humoristički stil i humorističku književnost. Oni 
prije svega izgrađuju u svojim opisima rječnik koji 
mi ne očekujemo na određenom mjestu. Time po- 
stižu neobičan učinak: izazivaju u nama osmijeh, 
katkada i podsmijeh. Humoristički način upotre- 
bljavanja riječi u suprotnom ili izmijenjenom smi- 

slu, dovodi riječ u svjestan nesklad s mišlju, pa i sa 
samom stvarnošću. A u neskladu je izvor humo- 
rističkom ugođaju. Humoristički pisac — za raz- 
liku od ostalih pisaca — promatra svoje likove iz 
veće distance. On se s njima ne saživljuje potpuno; 
prikazuje ih u svim njihovim očitovanjima: lije- 
pim i manje lijepim. 

Poznato djelo Don Quijote španjolskog pisca 
Miguela Cervantesa (1547—1616) obiluje izvanred- 
nim humorističkim prizorima kada pisac pokazuje 
podjednako razumijevanje za nedostižne ideale i 
lične slabosti glavnog junaka. W. Shakespeare 
(1564—1616) je u mnogobrojnim dramama dao 
obilje primjera humora. Američki pripovjedač 
Mark Twain (1835—1900) u djelu Doživljaji Hu- 
ckleberryja Finna prikazuje američki društveni ži- 
vot XIX st. u snažnim humorističkim scenama. 
Naš najznačajniji humoristički pisac Slavko Ko- 
lar opisuje u nizu sjajnih novela teme iz se- 
oskog i malogradskog života. V. Ironija, Komika, 
Satira, Sarkazam. 

HUMORESKA, kraća novela s osnovnim šalji- 
vim, humorističkim ugođajem. Motivi su vrlo raz- 
ličiti, iz svih pojava života i društva, a obrađeni 
su u vedrijem tonu s naglašenim simpatijama za 
likove i njihove nespretnosti (v. Burleska, Grote- 
ska, Anegdota). 

U našoj književnosti piše izvrsne humoreske 
Branko Ćopić (r. 1913). 


l 


IBSEN, HENRIK, v. Naturalizam. 

ICH FORMA (tj. ja— oblik), v. Proza. 
IDEJA PISCA, v. Proza. 

IDEJNOST DJELA, v. Književno djelo. 
IDEOLOŠKA KRITIKA, v. Kritika. 


IDILA (grč. eidyllion sličica, pjesmica), pjesma 
o sređenom intimnom i domaćem životu, češće iz 
seoskog, ali i iz gradskoga i građanskog života. 
Ističe se ljepota i nepokvarenost prirode i prirod- 
nog života, u kojem se često prikazuje pastirski 
ambijenat. Kasnije se termin idila prenosi i na 
sve ostale književne oblike, pa i muzičke i likovne, 
u kojima se javljaju idilički momenti. 

Grčki pjesnik Teokrit (oko 300 — oko 250. st. e.) 
pisao je vrlo lijepe idile u obliku malih pjesničkih 
kompozicija. U jednima je obrađivao pastirske ili 
bukolske (grč. bukćlos govedar) motive, u drugima 
motive iz gradskog života. 

Postala je ponovo popularna u XVIII i XIX st., 
ponajviše zaslugom francuskog pjesnika Andre 
Cheniera (1762-—1794) koji se izravno ugledao na 

Teokrita i njegove sljedbenike. Naročito su je kao 
oblik njegovali romantičari kojima je bila vrlo 
bliza pastirskim ugođajem. Romantičari su često 
unosili idiličke slike i u druge oblike. 

U toku stoljeća napisani su i tzv. idilički epovi 
(v. Ep) u kojima je sva radnja razrađena u idilič- 
kom ugođaju. 

U našoj je književnosti najznačajniji idilički ep 
Dom i svijet od Franje Markovića (1845—1914). 

IGNJATOVIĆ, JAKOV (1824—1889), novelist i 
romanopisac, autor mnogobrojnih članaka iz dru- 
štveno-političkog života. Advokat, narodni zastup- 
nik i političar koji se opredjeljivao za suradnju s 
Mađarima. 

U maniri i tradiciji romantizma piše romane 
Đurađ Branković (1859), novele Manzor i Džemila 
(1862), i dr. Vrlo brzo se preorijentirao za realistič- 
ke težnje i stvara niz djela koja će u srpskoj knji- 
ževnosti učvrstiti novi smjer: Milan Narandžić 
(1860—1862), Čudan svet (1869), Trpen spasen 
(1874—1875), Vasa Rešpekt (1875), Večiti mladože- 
nja (1878), Patnica (1889), i dr. Ignjatović je prika- 
zao u svojim djelima veliku galeriju društvenih 
likova, građanstvo i malograđanstvo Ugarske (tj. u 
Bačkoj, Pešti i Sentandreji nedaleko Pešte), sva 
društvena previranja iz početnih faza kapitalizma, 
bezobzirnost u društvenom karijerizmu, razbijanje 
iluzija o značenju čovječnosti, altruizma, obrazo- 
vanosti. 

Donosio je obilnu građu, mnogo pojedinosti, iza- 
birao je istinite i uvjerljive fabule, ali nije um- 
jetnički uspješno obradio odabranu građu. 

Odabrana dela I—VIII (1949—1953). 

IGO, VIKTOR, v. Hugo, Victor. 

IGRA RIJEČI, za razliku od običnog govora u 
kojemu se riječi povezuju po značenju i smislu, u 
igri riječima povezuju se (ili asociraju) samo zvu- 
kovnim, glasovnim kvalitetima, a da se ne gleda 
na prvotni i izvorni smisao. U tom su slučaju ri- 
ječi slične po zvuku: ili su sinonimi (v.), ili su ho- 
monimi (grč. homoios jednak, onoma ime), tj. ri- 
ječi različitog smisla a istog zvukovnog oblika. I 
dvosmislenost riječi omogućava izvanredne efekte 
u igri riječi (v. Amfibolija). 

Igra riječi u pravilu stvara dojam ironije, ili, 
još češće, satire. Često dolazi u diskusijama, po- 
lemikama, kritikama. Npr.: 

U istoimenoj pripovijeci kmet Siman govori 
svome agi: »Nisi morao dolaziti. Šljive su mirne, 
a koliko ih bude trebalo smirivati, umijem ih i ja 
smiriti«. (Ivo Andrić). 

Igra riječi je i jezički kalambur. To je slobodna 
igra riječi u kojoj se smisao riječi izvrće, ili se 
njeni dijelovi slobodno premeću, s težnjom da se 
pretežno izazove duhovit i smiješan dojam mu- 
zičkim ugođajem. Npr.: Par nas s Parnasa. 

IKTUS (lat. ictus ubod, udarac), obilježavanje 
kosom crticom sloga ili stope u tekstu radi druk- 
čijeg, pjesničkom ritmu primjerenog izgovora. Iktus 
u čitanju nema uvijek isti kvalitet, a niti dužinu, 
ali u pravilu izdvaja jedan slog pored ili iznad 
drugoga. 

ILIĆ, JOVAN, v. Ep 

ILIĆ, VOJISLAV (1362—1894), izrazit i mode- 
ran liričar u srpskoj poeziji XIX st. Život mu je 
bio ispunjen mnogim nevoljama i teškoćama. Iako 
je umro relativno mlad (u 32. godini), ostavio je 
iza sebe pjesničko djelo koje je značajno utjecalo 
na pjesnike njegova i kasnijeg doba. Objavio je 
sam zbirku pjesama Pesme (1887, II izdanje 1889, 
III izdanje 1892), a pisao je oveće spjevove (Mileva 
1882, Amor na selu 1893. i dr.), drame u stihovi- 
ma (Radoslav 1882, Smrt Periklova 1887, Pesnik 
1893, i dr.) 

Ilić izlazi iz romantičarskog kruga nacionalnih 
i povijesnih motiva saopćenih zanosno i patetički i 
približava se modernizmu suvremenih evropskih 
pjesnika: naglašeni individualizam i subjektivizam 
daju osnovna obilježja njegovoj poeziji. Kada oda- 
bire antičke motive (pjesme Tibulo, Ovidije, Ko- 
rintska hetera), ili motive iz srpske prošlosti (Ras- 
tko), ili kada obrađuje suvremenu stvarnost 
(Maskenbal na Rudniku), onda to uvijek čini na 
svoj lični način i s jedinom željom da pjesnički 
oblikuje svoj čuvstveni odnos. Zato najsnažnije 
djeluje kada saopćuje svoje životno osjećanje pro- 
žeto tugom, prigušenom beznadnošću i socijalnim 
pesimizmom. Novost je Ilićeve poezije u ugođa- 
jima s nenametljivom melankolijom i pesimistič- 
kom osnovom, u muzikalnosti izraza, u iskrenoj 
spoznaji slabosti i prolaznosti čovjekova života. 

ILIJADA, v. Homer. 

ILIRSKI POKRET (prema imenu Ilir, Iliri, na- 
zivu za plemena na Balkanskom poluotoku prije 
doseljenja Slavena), kulturno-književni i političko- 

-socijalni pokret u Hrvatskoj, počevši od tridesetih 
godina XIX st. Uzroci su mnogobrojni i složeni, 
proizašli ne samo iz prilika u Hrvatskoj nego pri- 
došli i sa strane, pod utjecajem širih zbivanja u 
Evropi (francuska revolucija, slični nacionalni po- 
kreti u cijelom svijetu). Nosioci pokreta bili su 
građanskoga i seljačkog porijekla; ustali su protiv 
aristokratsko-feudalnih privilegija, tražili su demo- 
kratska prava i ravnopravnost naroda, težili su ka 
zbližavanju jugoslavenskih naroda. Tlirizam se ra- 
đao u mnogim teškoćama, nailazio je na mnoge 
zapreke, ali je stvarno izvršio prijelomnu ulogu u 
javnom političkom, društvenom, kulturnom i knji- 
ževnom životu Hrvatske, a djelovao je uspješno na 
otvaranje problema u Srbiji i Sloveniji. Javlja se 
nova generacija vrijednih radnika na svim područ- 
jima. Značajnija su imena Ljudevit Gaj, Janko 
Drašković, Dimitrije Demetar, Stanko Vraz i dr. 
ILUMINACIJA (lat. illuminatio rasvjeta), viso- 
ko razvijeno umijeće ukrašavanja knjiga prirod- 
nim, biljnim bojama pomoću inicijala, ornamenata, 
vinjeta, minijatura. Nalazi se u rukopisnim knji- 
gama od najstarijeg vremena, a ponajviše je nje- 
govano i razvijeno u srednjovjekovnim samosta- 
nima, manastirima i centrima za pisanje i prepisi- 
vanje knjiga. Izumom štampe iluminaciju zamje- 
njuju drvorez, bakrorez i razne grafičke tehnike. 
ILJF, ILJA ARNOLDOVIČ (1897—1937) i PET- 
ROV, JEVGENIJE (pseudonim od J. Katajev, 1902 
—1942), napisali su humorističko-satiričke romane 
Dvanaest stolica (1928) i Zlatno tele (1931) s gla- 
vnim likom Ostapom Benderom. Romani su samo 

prividno dobili oblik avanturističkoga i kriminal- 
nog romana, a stvarno su satira na sovjetsko dru- 
štvo i izvanredno uspjeli lik pustolova i probisvi- 
jeta koji je svojim osobinama postao svjetski re- 
prezentativan. 
Napisali su satiričke feljtone Kako se stvarao 
Robinzon (1933) i putopis Prizemna Amerika (1936). 
ILJOSKI, VASIL (r. 1902), makedonski knji- 
ževnik. Najuspješniji makedonski dramatičar. Ob- 
rađivao je trgovce i čorbadžije (Čorbadži Teodos, 
1937, Lenče Kumanovče, 1938, Begalka). Kasnije 
je napisao psihološku dramu iz pečalbarskog ži- 
vota Čast, povijesnu dramu Kuzma Kapidan, te 
drame Dva sprame eden, Sin i tatko i dr. 
IMAŽINISTI (lat. imago slika), najprije u Engle- 
skoj i Americi književni pravac uoči prvoga svjet- 
skog rata, a zatim pjesnički boemski (v.) krug u 
Moskvi u razdoblju od 1919—1924, Glavnu pažnju 
posvećuju upotrebi slike (odatle i naziv) te meta- 
fore; u tome su pogledu išli i do krajnosti: tražeći 
slike i metafore kao osnovno izražajno sredstvo, 
povezivali su najveće slikovne oprečnosti i protivu- 
rječnosti u (namještenu) pjesničku cjelinu. 
Pokazivali su izrazite afinitete za morbidne i 
pesimističke ugođaje; nisu im bili odbojni ni na- 
stran: motivi. 
Kroz ovaj krug pjesnika prošao je veliki ruski 
lirik S. A. Jesenjin (v., 1895—1925). 
IMPRESIONISTIČKA KRITIKA, v. Kritika. 
IMPRESIONIZAM (lat. impressio, franc. im- 
pression utisak, dojam), naziv koji se najprije jav- 

lja u likovnim umjetnostima gdje predstavlja od- 
ređenu slikarsku tehniku rada i određeni izbor 
slikarskih motiva. U književnosti se impresionizam 
očituje — na razmeđu dvaju stoljeća, oko 1890. do 
1910 — kao metoda »odslikavanja« stvarnosti bez 
diskriminacije »lijepo ružno«. Zato će pjesnik po- 
stupkom minucioznog opažanja prikazati život u 
njegovim odabranim pojedinostima s naglašenim 
čuvstvenim udjelom, na način kao da je riječ o 
utiscima, dojmovima (impresijama) koje pjesnik 
niže jedne uz druge, a stvarno je riječ o novom me- 
todskom postupku i novoj stvaralačkoj koncepciji. 
Naročito je naglašen individualizam, jer se isklju- 
čivo prema ličnoj, individualnoj osjetljivosti oda- 
biru vanjski motivi i saopćuju karakteristična 
svojstva opažanog objekta. Impresionistima je ne- 
posredna i svakidašnja stvarnost bliza i zanimljiva. 
Ali oni ne teže za dokumentacijom, za objektiv- 
nom i naučnom istinom o stvarnosti i životu bez 
obzira da li je ružna ili lijepa, dobra ili zla, za čim 
su težili naturalisti (v.), nego u njima otkrivaju 
ljepotu, ranije nepoznatu. Time je impresionizam 
na svoj način zastupao vlastiti kriterij u izboru 
motiva i novi stav u odnosu prema vanjskom svi- 
jetu. Slično kao i simbolizam (v.). 

Impresionizam, kao umjetnost dojma, utiska, 
razvio je psihološke reakcije u promatranju, a u 
jezičnom izrazu istančano diferenciranje nijansa i 
polutonova te sjenčenje pojedinih slika; njeguju se 
glasovna slikovitost i sinestezija (v.). Općenito, 
pjesnički jezik dobio je mnogo na tečnosti. 

Impresionizam je dao vrlo lijepa ostvarenja u 
lirskoj pjesmi, u kraćoj prozi, nekim romanima, ali 
su se njegove teoretske postavke punije odrazile u 
eseju (v.), zatim u kritici (tzv. impresionistička kri- 
tika, v.) i u posebnom obliku drame (v.), u tzv. 
lirskoj drami kojoj je izraziti predstavnik ruski 
novelist i dramatičar Anton P. Čehov (1860—1904) 
s djelima Galeb, Ujak Vanja, Tri sestre. Ovi su 
oblici bili prikladniji da se ostvari glavni cilj 
impresionizma: ugođaji, raspoloženja i atmosfera 
neke sredine. 

U našoj književnosti najznačajniji je predstav- 
nik i tumač impresionizma A. G. Matoš (posebno u 
eseju); bio je ujedno i njegov teoretičar. Tragove 
impresionizma nalazimo kod pjesnika koji su se 
ugledali na A. G. Matoša (v.). 

INDIVIDUALIZAM, v. Romantika. 

IN MEDIAS RES (lat. in m&dias rčs u sredinu 
stvari), stilski postupak u književnim djelima kada 
se neposredno prelazi na suštinu glavne teme i 
kada se bez posebnih opisivanja i retardacionih (v.) 
umetaka saopći ili naznači osnovni zaplet. I u sa- 
mome djelu često se kaže: »Odmah na stvar!« Naj- 
češće dolazi u oblicima usmenog stvaralaštva, jer 
odgovara zakonima usmenog izražavanja npr. u 
bajci (v.), noveli (v.), basni (v.), u epskoj pjesmi 
(v.), u epu (v.). Prisustvo ovoga stilskog postupka 
pojačava scensku i dramatsku živost; zato je i 
strukturno obilježje drame. Suprotan je postupak 
ab ovo (v.). 

INSPIRACIJA (lat. inspirare puhati na što ili 
u što), osobito povoljno duševno stanje za stvara- 
lačku djelatnost u književnosti i umjetnosti. Istim 
se nazivom označavaju i vanjski motivi (priroda, 
osoba, događaj) koji potiču i olakšavaju stvara- 
lačke napore. 

INTERPRETACIJA, v. Pristup književnom 
djelu. 

INTRIGA (franc. intrigue spletka), faza u raz- 
vijanju fabule kada dolazi do najvećeg i odlučnog 
zapleta u radnji. 

Ma kako intriga u nekom djelu bila zanimljiva, 
ona ne čini vrijednost djela; štaviše, nema odluč- 
nog udjela u njegovoj književnoj vrijednosti. Ona 
služi samo kao građa na kojoj će književnik po- 
kazati svoje ideje i razviti svoj stvaralački po- 
stupak. 

INTUICIJA (lat. intui promatrati, imati pred 
očima), u književnom stvaralaštvu označava spo- 
sobnost ulaženja i dubljeg poniranja u čovjekov 
karakter; uočavanje skrivenih i suštinskih motiva 
u očitovanju i djelovanju likova te izravno i nepo- 
sredno shvaćanje presudnih momenata u određe- 
nim situacijama. 

INVENCIJA (lat. invenire otkriti), u književ- 
nosti znači pronalaženje novog, ranije nepoznatog: 
nove teme, nove fabule, nov način izražavanja i sl. 
Invencija se očituje i u novoj preradi i obradi 
svega ranijeg. 

Za književnike, koji prvi donose novosti (likove, 
ieme i dr.), kažemo da su inventivni u književnom 

smislu. Vrijedan književnik uvijek je u bilo čemu 
inventivan i novator. 
INVOKACIJA, v. Epski stil. 
IRACIONALIZAM, v. Romantika. 


IRONIJA (grč. eironeia pretvaranje u govore- 
nju), prvotno znači izražavanje s pomoću suprot- 
nosti: govornik izriče određen sud, a misli zapravo 
obratno od onoga što kaže, što se može iz kon- 
kretne situacije, iz govornikova tona, razumjeti 
Njena je suština u suptilnoj igri s onim što nije 
rečeno otvoreno. 

Ironija je, u osnovi, nijekanje i poništavanje 
onoga što je sadržano u tvrdnji, pošto se otkriva u 
pravoj vrijednosti i time prikazuje smiješnim. U 
jeziku ironije »To je lijepo!« znači »To je sramota!« 
Ironizirati znači u pravilu pomanjkanje skrom- 
nosti. 

Npr. 

Mudra glava, šteta što je samo dvije noge nose. 

Narodna poslovica 


U pripovijednom stilu (u noveli i romanu) pi- 
sac često opisuje pojedine likove s njihova vlastitog 
gledišta, ističući upravo njihove skrivene, sitne 
osobine, i time onda stvara ironični dojam i ugođaj 
ironije. 

Prema tonu i načinu izricanja oštrice, može se 
razlikovati nekoliko stupnjeva ili vrsta ironije: 
subjektivna, objektivna, izravna i neizravna, tzv. 
sokratska (»Znam da ništa ne znam!«), tragična 
i dr. 

Ironija se dotiče s bližim pojmom parodije (v.). 

ISTOVRSNOST METRA, v. Epski stil. 


IVANIŠEVIĆ, DRAGO (r. 1907), izrazitiji pjes- 
nik koji se uspješno priklonio iskustvima evropskog 
modernizma, ponajviše hermetizmu (v.), a zatim 
nadrealizmu (v.) i simultanizmu (v.). Metafore su 
u njegovim pjesmama zatvorene i s naporom se 
otkrivaju, mnogi su detalji bizarni, a opći okvir 
pjesama intelektualistički razrađen. U svim zbir- 
kama pjesama (Zemlja pod nogama, 1940, Kota- 
vica stihova, 1951, Dnevnik, 1957, Jubav, 1960, na 
čakavskom dijalektu, Srž, 1961, Poezija, 1964) ostao 
je dosljedan svome pjesničkom stavu. Napisao je 
dramu Ljubav u koroti (1958), pisao eseje (o M. 
Proustu, Danteu), novele (Karte na stolu, 1959), 
uspješno i mnogo prevodio (T. G. Lorku, A. Gidea, 
G. Ungarettija i knjigu Iz stare kineske lirike), 

IZRAŽAJNO ČITANJE, jedan od osnovnih me- 
toda u metodici nastave književnosti i jezika. 

Zadatak je izražajnog čitanja da uđe u kompo- 
ziciju i strukturu književnog djela, da ga u punoći 
doživi i shvati. Zato se proučava jezik djela u svim 
njegovim izražajnim osobitostima, ponovo se ispi- 
tuju sve mogućnosti njegova tumačenja, a za izra- 
žajno čitanje izabire se onaj dio teksta koji je 
reprezentativan za samo djelo i njegovu osnovnu 
ideju. U nastavi književnosti i jezika izražajno je 
čitanje radni metod kojim se istražuje samo djelo, 
kojim se ponire u njegove vrijednosti i kojim se 
otkriva kako je pisac radio i što je želio postići. 

Ono je obavezan radni postupak za svakog či- 
tača koji želi upoznati književno stvaralaštvo i 
književna dostignuća. 

Za izražajno se čitanje ne traže posebne govorne 
i glasovne kvalitete, nego samo ozbiljan i iskren 
napor da se u djelo uđe i da ga se doživi. Zbog toga 
moderna nastava književnosti polazi od teksta i 
izgrađuje sve svoje spoznaje pomoću izražajnog 
čitanja. 

Recitacijom se služe glasovno nadareni poje- 
dinci s namjerom da nastupe javno, pred određe- 
nim skupom. 


J 


JAKŠIĆ, ĐURA (1832—1878), liričar, novelist, 
dramatičar, značajni srpski slikar. Proživio je te- 
žak život progonjenog učitelja i naprednog intelek- 
tualca; odatle u njegovu djelu sumorni, potišteni 
ugođaji i neprekidni vapaji za slobodom, za ljud- 
skim životom. 

U dramama (tragedije u stihu Seoba Srbalja 
1863, Jelisaveta, kneginja crnogorska, 1868, Sta- 
noje Glavaš, 1878) Jakšić obrađuje bliže povijesne 
teme, razrađene na romantičkoj koncepciji spletke 
i ljubavi. Motivi zlobe, pakosti, nevjere i izdajstva 
pokretne su snage u razvoju drame. 

U novelama prikazuje Jakšić različitu temati- 
ku: povijesnu (pod utjecajem romantičarske tradi- 
cije), bližu socijalnu (Sirota Banaćanka) te ratnu. 

Obilježja dramskoga i novelističkog rada mogu 
se naći i u Jakšićevoj lirici. No ovdje je uspio dati 
nekoliko pjesama o svome ličnom životu, koje idu 
u najsnažnija lirska ostvarenja naše poezije (Na 
Liparu). Nemirna i buntovna narav pjesnikova do- 
šla je najviše do izražaja u rodoljubnim pjesmama 
koje su bile borbeni izraz pobunjene srpske omla- 

dine (oko 1848), prožete romantičarskim idealima 
slobode, revolucije i pravde (Padajte, braćo, Ota- 
džbina i dr.). 

Celokupna dela I—IV (1928—1931). 

JAMB, v. Versifikacija. 


JAMES, HENRY (Henri Džejmz, 1843—1916), 
američki književnik koji je iza sebe ostavio op- 
sežno književno djelo (sabrana djela obuhvaćaju 
više od 100 svezaka). Mnogo je putovao. U Parizu 
se upoznao s Flaubertom (v.) i Turgenjevom (v.). 
Stalno se nastanio u Londonu. 

Ogledao se u više književnih rodova, ali je 
najveći uspjeh postigao u književnoj kritici (Fran- 
cuski pjesnici i romanopisci, 1878), u pripovijeci 
(najpoznatija je Obruč se steže, 1898) i osobito u 
romanima u kojima je često osnovna tema situaci- 
ja i problemi Amerikanca u evropskoj sredini 
(Amerikanac, 1877, Daisy Miller, 1879, Portret go- 
spođe, 1881, Ambasadori, 1903, Zlatni pehar, 1904, 
i dr.), ili u socijalnim romanima (Princeza Casa- 
massima, 1886, Tragična muza, 1888, i dr.). 

Za Jamesov stil karakteristična je upotreba 
unutrašnjeg monologa s pronicavim ulaženjem u 
psihološke osnove čovjekove ličnosti, te vrlo če- 
stim digresijama. James je jedan od tzv. hladnih i 
objektivnih pisaca koji se trudi da saopći što manje 
svojih izravnih, neposrednih zapažanja i ocjena. 

JANEVSKI, SLAVKO (r. 1920), makedonski 
književnik. Objavio zbirke pjesama (Krvava niza, 
1945, Pruga na mladosta, s A. Šopovom, 1947, Pe- 
smi, 1948, Egejska barutna bajka, 1950, Lirika, 


235 


Janevski — Jedinstvo vremena, mjesta 1 radnje 


1951, Leb i kamen, 1958), romane (Selo zad se- 
dumte jaseni, 1952, Dve Marii, 1956, Mesečar, 1959), 
pripovijetke (Ulica, 1950, Klovnovi i luge, 1954). 
Janevski je osobito uspješan pisac za djecu (Ras- 
peani bukvi, 1946, Šekerna prikazna, 1952, i dr.) te 
scenarist. 

JEDANAESTERAC i DVANAESTERAC, stiho- 
vi od jedanaest, odnosno dvanaest slogova, kao 
češći i raznolikiji stihovi potiskuju deseterac i 
stječu potpunu prevagu u našoj poeziji tek u našem 
stoljeću. 

JEDINSTVO VREMENA, MJESTA I RADNJE, 
načelo prema kojemu bi se događaji zamišljeni u 
radnji drame (v.) odvijali najviše u jednom danu, 
a radnja se događala na jednom mjestu (pozornica 
se ne bi smjela mijenjati) i predstavljala jedinstve- 
nu organsku cjelinu (koncentrirano izvođenje gla- 
vne radnje bez sporednih). 

Jedan od prvih teoretičara drame grčki filozof 
Aristotel (384—322. st. e.) u djelu Poetika zahtije- 
vao je da dramska radnja mora biti jedinstvena, 
a da trajanje prikazanog zbivanja u tragediji ne 
smije prijeći mnogo više od 24 sata. U pogledu je- 
dinstva mjesta nije postavljao određenije zahtjeve. 
Aristotel se time samo suglasio s razvijenom grč- 
kom tragedijom koja je čuvala jedinstvo mjesta i 
vremena, tj. u grčkim tragedijama pojedine su 
teme i fabule bile prikazivane na jednom mjestu 
i u vrlo ograničenom vremenu. 

Talijanski humanista Lodovico Castelvetro u 
komentaru Aristotelovoj Poetici (1570) prvi je for- 

mulirao teoriju i načelo o trima jedinstvima u dra- 
mi, posebno u tragediji: o jedinstvu mjesta, vre- 
mena i radnje. Ovo će načelo u razdoblju fran- 
cuskog klasicizma (v.) u XVII st. postati nepriko- 
snoveni zakon tragedije. Iz Francuske prelazi u 
Englesku, a tek će ga prevladati evropska roman- 
tika. 

Načelo triju jedinstava odgovaralo je racional- 
noj osnovi klasičke drame i uvjetovalo je njenu 
strogu zatvorenost i njenu strogu formu. Kasnije 
se dramatičari nisu više pridržavali toga principa, 
iako su se povremeno javljale težnje za strogim 
formama drame. 

Najveći dramatičar W. Shakespeare (1564— 
1616) nije se pridržavao toga načela. 

JEDNOČINKA, v. Drama. 


JEDNOSTAVNE FORME (njem. Einfache For- 
men), čest termin u nauci o književnosti kad se 
govori o prvim i izvornim oblicima književnog dje- 
la. Uveo ga je njemački teoretičar A. Jolles (u dje- 
lu Einfache Formen, 1930) da zabilježi one oblike 
koji se javljaju izvan umjetnog (pisanog) pjesništva 
i koje dosadašnja poetika nije proučavala. To su 
legenda, saga, mit, bajka, zagonetka, izreka, vic. 

Termin jednostavne forme povukao je odmah 
za sobom termin složene forme, naročito za roman 
i dramu. Iz same činjenice da u ovim oblicima 
dolazi više lica, više građe, da se obrađuje širi po- 
vijesni i društveni aspekt, govorilo se o većoj slo- 
ženosti forme negoli npr. u bajci. 

I tu je samo prividna razlika, temeljena na iz- 
mjerljivim, kvantitativnim elementima djela. Me- 

đutim, bitan je stvaralački, oblikovni napor koji 
je principijelno i suštinski jednak i adekvatan, ako 
je riječ o uspjelom ostvarenju. 

S nešto više opravdanja umjetnički karakter 
djela pogađaju termini otvorene i zatvorene forme, 
tj. otvoreni i zatvoreni književni oblici. 

Za esej npr. kaže se da je otvorena forma, jer 
nema nikakvih pravila niti određenih zahtjeva, ka- 
kav treba da bude. Sve je prepušteno autoru: iz- 
bor teme, raspored građe i izlaganje, argumenta- 
cija, ton i tok izlaganja i dr. 

Neki drugi oblici, npr. tužbalica, himna, drama, 
više su zatvoreni oblici, jer su im neke strukturne 
značajke čvrsto postavljene (ton, ugođaj, okvir, 
raspored građe i dr.). 

I ovdje treba s mnogo opreza upotrebljavati 
navedene termine, jer su oni povijesne kategorije: 
nastaju u određenim uvjetima, uvjetno su odredivi, 
a određenja im se ipak povijesno mijenjaju. 

JEFIMIJA, v. Pohvale. 

JEITS, W. B., v. Yeats, W. B. 

JESENJIN, SERGEJ ALEKSANDROVIČ (1895 
—1925), značajni ruski liričar. Potječe iz siroma- 
šne seoske obitelji; boljševičku revoluciju pozdra- 
vlja oduševljeno. U Petrogradu upoznaje Bloka 
(v.) i druge književnike i ulazi u književne krugo- 
ve. Suradnik je grupe tzv. imažinista (v.). Brak s 
uglednom plesačicom i glumicom Isidorom Dun- 
can nije bio sretan. Odaje se boemskom životu i 
piću. U leškoj duševnoj krizi, izazvanoj dubokim 


238 


Jesenjin — Jokai, Mćr 


nesporazumima sa samim sobom i društvom, poči- 
nja samoubistvo, 

Jesenjin je iznimna pjesnička ličnost u ruskoj 
književnosti. Iako se u njegovu stvaralaštvu mogu 
nazrijeti neki utjecaji (simbolizma i Bloka, tzv. 
ruske seljačke poezije, književnog kruga imaži- 
nista, kojemu je pripadao), ipak je kao malo koji 
pjesnik pjevao o svojoj zemlji na takav način da 
su upravo njegovu poeziju osjetili suvremenici po- 
najviše kao svoju. Na važnom vremenskom raskr- 
šću, kada se u seljačku Rusiju uvodila neizbježiva 
industrijalizacija sa svim pozitivnim i tragičnim 
posljedicama, Jesenjin je pjevao o onome svijetu 
koji je bolno i neminovno odlazio, a koji su nje- 
govi suvremenici nosili u sebi. Racionalno se pje- 
snik opredijelio za nova društvena nastojanja, ali 
se raniji višestoljetni, sadržajni život nije mogao 
lako zaboraviti. 

Svu svoju poeziju Jesenjin je posvetio selu, pri- 
rodi i jednoj specifičnoj slici Rusije o kojoj je 
neprekidno pjevao. Jasnoča i čistoća forme, im- 
presivna iskrenost i snažna čuvstva, nostalgični 
ugođaji i ljubav za rodni pejzaž osnovne su kvali- 
tete njegovih pjesama. Vidljive su u prvoj zbirci 
pjesama Radunica (1916), zatim u zbirci Preobra- 
ženja (1919), a oživljavaju u Ispovijedi huligana 
(1921) i u Crnom čovjeku (1925). Neke su Jesenji- 
nove pjesme stekle široku popularnost (Do viđenja, 
druže, te Pismo majci). 

JOKAI, MOR (Mor Jokaji (1825—1904), mađar- 
ski pripovjedač, pjesnik, dramatičar, esejist, su- 
puinik romantizma i realizma u Mađarskoj, uz Pe- 

tofija (v.) sudjeluje u revolucionarnom mađarskom 
pokretu, neobično cijenjen u svojoj zemlji; jedan 
od najplodnijih pisaca i u svjetskim razmjerima 
(više od 200 romana, novela, crtica, uz opsežan 
pjesnički, dramski i esejistički rad). 

Kao pjesnik obrađivao je političke, patriotske, 
satiričke, humorističke, povijesne i opisno-epske 
teme. Najveći uspjeh imao je kao romanopisac i 
pripovjedač sa sličnim temama. Najpoznatiji su 
romani: Mađarski nabob (1853), Zoltan Karpathy 
(1854), Novi vlastelin (1863), Crni dijamanti (1870), 
Bezimeni grad (1878), Zloglasni pustolov (1904) 
idr. 

JOVANOVIĆ ZMAJ, JOVAN (1833—1904), po 
zanimanju liječnik, reprezentativni pjesnik svoga 
vremena, jer je s punim razumijevanjem izraža- 
vao njegove težnje. Prevodio je mnogo: Puškina, 
Ljermontova, Petofija, Goethea, Heinea, Tennyso- 
na i dr. Pokreće i uređuje dječje i humorističke 
časopise (Komarac, Javor, Zmaj, Starmali, Žiža, 
Neven). 

Prvenstveno liričar, Jovanović Zmaj je dugi niz 
godina iznosio u stihu i u lirskom ugođaju sva pre- 
viranja koja su doživljavali njegovi suvremenici 

Iznimno mjesto u Zmajevu lirskom opusu za- 
uzima humoristička i satirička poezija, u kojoj je 
otvoreno i s ogorčenjem šibao sve mane svoga vre- 
mena (Bildung i dr.). Zmaj ostaje nenadmašan kao 
dječji pjesnik; tu su njegova ostvarenja trajna 
vrijednost u našoj poeziji. 

U zbirkama pjesama, finih i sažetih lirskih mi- 
nijatura, Dulići (tj. cvjetići, 1864) i Đulići uveoci 

(1883) prikazao je u potresnim slikama tragičnu 
sudbinu svoga ličnog života. 

Na svoje suvremenike mnogo je djelovao pje- 
smama u kojima je obrađivao nacionalnu tema- 
tiku, npr. Ded i unuk, Tri hajduka, Guslareva 
smrt i dr. Zmajevi životni ideali i pogledi na život, 
obrađeni u pjesmama Svetli grobovi, Pesma o pe- 
smi, Dižimo škole i dr., živo su odjeknuli kod nje- 
govih suvremenika; njima je Zmaj postao nacio- 
nalni bard (v.) pjesnik. Oslanjajući se na ritam i 
jezik narodne poezije, Zmaj je stvorio jasan, sadr- 
žajan i vrlo čitak pjesnički jezik koji je — pove- 
zan uz aktuelne teme — otvorio vrata suvreme- 
nicima do iskrene, tople i sadržajne poezije. 

Djela: Pevanija (1882), Druga pevanija (1895), 
Čika Jova srpskoj deci (1899), Čika Jova srpskoj 
omladini (1901) i dr. 

Ukupna djela u 16 knjiga izašla 1933—1937. 

JOVKOV, JORDAN (1884—1937), bugarski pri- 
povjedač i dramatičar, jedan od najznačajnijih pro- 
zaika između dva rata u Bugarskoj. Proveo dulje 
vremena u Dobrudži, gdje je našao zanimljive teme 
za svoja najbolja djela. Glavnu je pažnju Jovkov 
posvetio bugarskom selu i manjim mjestima, oda- 
birući izrazitije i diferenciranije likove seljaka, ma- 
lograđana i intelektualaca. S najviše je uspjeha do- 
čaravao atmosferu, ambijenat i pejzaž svoje ze- 
mlje u jednostavnom i lijepom narodnom govoru. 
Njegovo se stvaralaštvo kreće u stilskim okvirima 
psiholoških analiza i suvremenog realizma. 

Djela: zbirke pripovijedaka (Pripovijetke, 1918, 
1919, 1932, Žetelac, 1920, Staroplaninske legende, 

1927, Večeri u Antimovskom hanu, 1928, Kad bi 
mogle govoriti, priče o životinjama, 1936, i dr.), 
romani (Imanje kraj granice, 1934, Doživljaji Go- 
rolomova, 1936), drame (Albena, 1930, Borjana, 
1932, Običan čovjek, 1936). 

JOYCE, JAMES (Džejmz Džojs, 1882—1941), 
engleski romanopisac, vrlo značajan za svu evrop- 
sku književnost novim stilskim postupkom, tzv. 
tokom ili strujom svijesti. Iako je pisao i pjesme 
i jednu dramu, u središtu su književne pažnje nje- 
gova prozna djela. Zbirka novela Dublinci (1914), 
a potom autobiografski roman Portret umjetnika 
u njegovim mladim danima (1916), već otvaraju 
putove novim stilskim postupcima: neprekidno 
protjecanje dojmova i asocijacija u svijesti čovje- 
kovoj glavna su tema umjetničkog oblikovanja. Ni- 
je više težište na fabuli i na obilnoj građi o liko- 
vima i zbivanjima, i ne teži se više što potpunijem 
objektivnom načinu izlaganja radnje, nego čitalac 
upoznaje likove iz djela neposredno, iz njihovih 
vlastitih podsvjesnih preokupacija i očitovanja. 
Freudova psihoanalitička tumačenja čovjekova du- 
ševnog života zauzela su ovdje fundamentalno zna- 
čenje. 

Takav stilski postupak Joyce je potpuno raz- 
radio u romanu Uliks (1922). U slici jednog jedi- 
nog dana iz života dvojice Dublinaca, Joyce anali- 
zira sadašnjost, kulturu, duševni život u revolu- 
cionarnoj, ekspresionističkoj formi. Naslov je 
romana dao prema glavnom junaku iz epa Odiseja 
želeći usporediti život suvremena čovjeka sa sli- 
kom lutanja Homerova glavnog junaka Odiseja 

(Uliksa). Kada je otvorio iracionalni svijet svojih 
likova, onda je Joyce i u načinu izražavanja napu- 
stio ustaljene zakone logičke i sintaktičke razum- 
ljivosti. Zbog toga se glavno Joyceovo djelo ne 
može čitati bez većih intelektualnih napora i dubo- 
ke koncentracije na autorovo izlaganje. 

Joyceov roman Bdjenje nad Finneganom (1939), 
pisan jezikom sna, gotovo je sasvim nejasan. 

JUGOSLAVENSKI EPSKI DESETERAC, tro- 
hejski stih od deset slogova, prodire u zapadnoev- 
ropske i slavenske jezike s prijevodima naših na- 
rodnih pjesama. Njemački pjesnik J. W. Goethe, 
prevodeći narodnu pjesmu Hasanaginica, stvorio je 
stih bliz našem desetercu, tzv. nerimovani trohejski 
petostopac s uobičajenom cezurom iza četvrtog slo- 
ga (tzv. srpski trohej). 

JURČIĆ, JOSIP (1844—1881), slovenski književ- 
nik. Bavio se novinarskim radom i proživio težak 
život. Umro je mlad, ali je vrlo mnogo zadužio 
slovensku književnost. Izraziti je realistički pri- 
povjedač koji je bio sav okrenut slovenskom se- 
ljaku i njegovu životu. Od njega je preuzimao 
jezik, bavio se njegovim problemima i pisao je za 
njega. Osnivač je slovenske realističke i povijesne 
proze (Jurij Kozjak, 1864, Domen, 1864, Hći mest- 
nega sodnika, 1806, Sosedov sin, 1868, Lepa Vida, 
1877, i dr.), autor je prvoga slovenskog romana 
Deseti brat, 1866 (ostali romani: Cvet in sad, 1867, 
Doktor Zober, 1876, Med dvema stoloma, 1876), 
drama (Tugomer, 1876, Veronika Deseniška, 1886). 

Zbrana dela I—IX (1946 —1960). 

JUVENAL, DECIM JUNIJE (60 — oko 130), 
rimski satiričar (v. Satira). 

KAČIĆ-MIOŠIĆ, ANDRIJA (1704—1769), dal- 
matinski franjevac, predstavnik prosvjetiteljskih 
ideja u književnosti XVIII st. Autor vrlo poznatog 
djela Razgovor ugodni naroda slovinskoga (1756), 
više pulta preštampavanog i čitanog u mnogim 
jugoslavenskim krajevima. Kačić je zamislio da 
napiše kroniku o svim važnijim događajima jugo- 
slavenskih naroda, razvijajući demokratska osje- 
ćanja i moderne poglede o jednakosti i ravnoprav- 
nosti ljudi. Jednostavnim jezikom i jasnim misli- 
ma, većinom u desetercu i manje u prozi, on je 
stvorio vrlo prikladnu knjigu za široke narodne 
slojeve, koja je naišla na opći prijem i postala u 
pravom smislu narodna čitanka. Kačić je u pot- 
punosti izraziti prosvjetitelj: on se bori za istinu 
i nastoji je u što jednostavnijem obliku saopćiti i 
proširiti. Taj je zadatak prejednostavno postavio, i 
nije ga mogao potpuno ispuniti u obliku od ranije 
poznatih kronika. Ali je mnogo učinio za zbliženje 
i upoznavanje naših naroda, za razvijanje interesa 
i ljubavi za knjigu. 

Napisao je i Korabljicu (1760), proznu kroniku 
od početka svijeta do piščeva doba. 

KAFKA, FRANZ (Franc Kafka, 1883—1924), je- 
dan od najznačajnijih evropskih pripovjedača na 
njemačkom jeziku; rođen i odrastao u Pragu, ži- 
vio dulje vremena u Njemačkoj i Austriji; umro 
nedaleko Beča, Za života autorova izašle su zbir- 
ke pripovijedaka Razmišljanja (1913), Preobrazba 
(1916), Osuda (1916), Seoski liječnik (1919), Umjet- 
nik u gladovanju (1924). Poslije autorove smrti — 
a autor je bio odredio da se njegova književna 0s- 
tavština spali poslije smrti — izlazi niz pripovje- 
daka, dnevnici te najvrednija Kafkina djela Pro- 
ces (1925), Dvorac (1926), Amerika (1927), nazvana 
trilogijom samoće Kafkina se djela izdvajaju iz 
tradicionalnih okvira pripovijetke ili romana. Nje- 
govi se likovi i sredina vladaju po iznimnoj zako- 
nitosti koja potpuno odudara od logičkog, realistič- 
kog i psihološkog reda. Sva zbivanja u djelu raz- 
rađena su u iracionalnim okvirima, jer su vrijeme 
i prostor potpuno izgubili svoje stvarne obrise. Mo- 
gu se naći, možda, neke crte bajke, ali su kod 
Kafke izobličeni odnosi između stvari i pojava, a 
ljudsko je otuđenje potpuno. Iako se o Kafki izriču 
i protivurječni sudovi — a u njegovu porijeklu, 
obrazovanju, životu ima mnogo mutnih i protivu- 
rječnih pojava — ipak je on vrlo značajan pripo- 
vjedač koji je stvorio potresne dokumente o ne- 
sporazumima čovjekovim u modernom društvu i o 
složenim bitnim problemima ljudskog života (v. 
Egzistencijalizam). 

KULAMBUR, v. Igra riječi. 


245 


Kalderon — Kalevipoeg 


KALDERON, v. Calderon, P. de la B. 


KALEB, VJEKOSLAV (r. 1905), novelist i ro- 
manopisac, najizrazitiji pisac kratke novele s van- 
rednim darom zapažanja i posebnim smislom za 
detalje u kojima se odražava sav lik ili neki do- 
gađaj. Najsnažniji je u prikazivanju Dalmatinske 
zagore (gdje je jedno vrijeme bio učitelj) i ratnih 
zbivanja (od 1943. u partizanima). 

Djela: Na kamenju (1940), Izvan stvari (1942), 
Novele (1946), Brigada (1947), roman Ponižene uli- 
ce (1950), Divota prašine (1954), Bijeli kamen (1954), 
Smrtni zvuci (1957), Nagao vjetar (1959) i dr. 

KALEVALA, finski nacionalni ep koji je sasta- 
vio i složio od sakupljenih narodnih pjesama liječ- 
nik i filolog Elias L&nnrot (1802—1884). L&nnrot 
je putovao po svim krajevima Finske, skupljao ra- 
zne oblike narodnih pjesama i po srodnim motivi- 
ma svrstao ih u pjevanja (tzv. rune) pod zajednič- 
kim nazivom Kalevala (zemlja Kalevina, tj. božan- 
skog junaka V&inamčinena). Učinio je to zato što 
je vjerovao u nekadašnje jedinstvo pjesama, po- 
sebno u jedinstvo mitova o stvaranju svijeta. Uku- 
pno ima 50 pjevanja i oko 23.000 stihova. U Kale- 
valu su ušle pjesme različita porijekla i starosti, 
ali je ona postigla pečat unutarnjeg jedinstva na 
temelju motiva i jedinstvenog ugođaja. 

KALEVIPOEG (Kalevin sin)), estonski nacio- 
nalni ep o idealnom predstavniku i legendarnom 
junaku svoga naroda Kalevinu sinu koji je na- 
učio narod poljodjelstvu, ubijao divlje zvijeri i os- 
nivao gradove. Estonske pjesme započeo je skup- 

ljati F. R. F&hlmann, a dovršio F. R. Kreutzwald 
(1803—-1887), liječnik i književnik. Po uzoru na 
Finca E. Lonnrota (v. Kalevala), Kreutzwald je 
pretežno prozne legende prenio u tradicionalne sti- 
hove narodne pjesme i povezao ih jedinstvenom 
radnjom (20 pjevanja i 19.047 stihova). Ep je pro- 
žet velikom ljubavlju za estonsku prošlost i zem- 
lju. Odlučno je utjecao na razvitak književnog je- 
zika i estonskog nacionalnog osjećaja. 

KALIGRAM (grč. kalos lijep, graphein pisati), 
oblik pjesme u kojoj se tema i motiv, o kojima se 
pjeva, prikazuju s pomoću tipografskih bravura, 
tj. naročitim rasporedom slova i redaka, npr. u ob- 
liku vaze, ptice, konja, piramide i sl. 

KAMI, v. Camus, Albert, 

KAMOINŠ, v. Camoes, Li. V. de. 


KANCONA (tal. canzone), nekoliko različitih 
oblika pjesme raširene i osobito njegovane u Ita- 
liji; provansalskog je porijekla. Jedan je njen oblik 
sestina (sestina lirica): pjesma od šest strofa sa po 
šest stihova i jednim dodatkom od tri stiha. 

KANOVAČO, v. Cannovaccio. 


KANTATA (lat. cantata pjevana pjesma, can- 
tare pjevati), pjevana pjesma dijaloškog oblika: po- 
jedini se njeni odlomci solo i korski pjevaju i re- 
citiraju, uvijek uz muzičku pratnju. Sastoji se od 
arija, recitativa, ritornella i muzičkih dionica. Sve- 
čanog je ugođaja jer obrađuje značajnije teme u 
kulturno-političkom smislu. 

Ranije je bila izrazita crkvena pjesma: uz mu- 
zičku pratnju upotrebljavala se u crkvenoj službi, 

u liturgiji XIV st. Najveći je uspon doživjela za 
J. S. Bacha (1685—1750) u doba baroka. Od XVII 
i XVIII st. u kantati se obrađuju svjetovni motivi, 
a danas motivi iz nacionalnih i revolucionarnih 
zbivanja. 

KARADŽIĆ, VUK STEFANOVIĆ (1787—1864), 
najznačajniji kulturni, književni i naučni radnik 
u Srbiji XIX st., zasnovao niz naučnih disciplina 
(folkloristiku, etnografiju, sociologiju, lingvistiku, 
povijest i dr.). Proživio težak i mučan život, ali je 
uspio još za života da stekne velika priznanja i 
uspjehe. 

Bogatu i raznoliku književnu i naučnu djelat- 
nost započeo sakupljanjem narodnog blaga (izdao 
četiri knjige Srpskih narodnih pjesama, 1823—1833, 
knjigu poslovica i zagonetaka, knjigu narodnih 
pripovijedaka). Štampao je opsežni Srpski rječnik 
(1818, II izdanje 1852), prvu gramatiku Pismenica 
srpskoga jezika po govoru prostoga naroda (1814), 
skupio bogatu etnografsku građu o našim naro- 
dima, s izvanrednim darom zapažanja zabilježio 
suvremene povijesne materijale. Vuk je prvi kod 
jugoslavenskih naroda stvorio i formulirao mode- 
ran fonetski pravopis. Vodio je ogorčene polemi- 
ke i diskusije za svoja uvjerenja protiv crkvenih 
protivnika i tradicionalnih reakcionarnih koncep- 
cija. Ni u jednome času nije popustio ni odstupio 
od svojih početnih teza. 

Vuk je bio izvrstan stilist; njegovi prijevodi 
(npr. Novi savjet, 1847) opisi suvremenika i dru- 
štvenih pojava idu u najbolju književnu prozu, 

Osnivač moderne književnosti na narodnom je- 
ziku kod Srba, pokretač široke kulturne djelatno- 
sti, inicijator novih i modernih pogleda na jezik, 
pravopis, književnost i uopće na kulturu u Srbiji, 
Vuk je bio neobično značajan i utjecao je na sve 
jugoslavenske narode. 

KARAKTER (grč. kharakter ukopano, udube- 
no, biljeg, znamenje), u književnom djelu karak- 
ter označava onu ličnost koja se ističe svojim uvje- 
renjem, izrazitim nastupom, jasnim pogledima. 
Može biti različitoga moralnog određenja: pozi- 
tivan ili negativan; ali i u čitavom nizu prelaznih 
oblika. Izraziti karakteri potrebni su književnom 
djelu da sam autor pomoću njih lakše razvije svo- 
je misli i svoja gledišta. 

KARAKTERIZACIJA, v. Roman. 

KARDUČI, v. Carducci, Giosue, 

KARLAJL, v. Carlyle, Thomas. 

KARMINA BURAMA, v. Carnina B. 

KAŠTELAN, JURE (r. 1919), pjesnik, esejist 
(studije o A. G. Matošu, o književno-teorijskim pi- 
tanjima), prevodilac (s makedonskog, talijanskog, 
francuskog, španjolskog, ruskog jezika). Već prvom 
zbirkom Crveni konj (1940) izražava buntovni i 
borbeni odnos prema životu. U zbirci Tifusari do- 
nosi potresne slike stradanja iz narodne revolucije. 
Zbirkom Pijetao na krovu (1950) oživljava likove 
palih boraca, donosi nove sadržaje patriotskih mo- 
tiva (Pjesma o mojoj zemlji); pjeva o slobodi i bu- 
dućnosti. Kaštelan sve pjesme prožima produblje- 

nim humanizmom (zbirke Biti ili ne, 1955, Malo 
kamena i puno snova, 1957, Izbor pesama, 1964). 

I u drami Pijesak i pjena — igra i dijalog s 
Nepoznatim — Kaštelan je prvenstveno lirik. 

KATARZA (gr. kathairo čistim), pročišćenje 
osjećaja u teškom, odlučnom i sudbonosnom času 
tragedije i rješenje duševne mapetosti. Prelomni 
čas u tragediji kada glavni lik ostvaruje svoj ve- 
liki cilj, ali istovremeno i spoznaje punu istinu ili 
zabludu za koju je dao svoj život. 

Termin je uveo u dramaturgiju grčki teoreti- 
čar tragedije Aristotel (384—322 st. e.) u osnovnom 
značenju pročišćenja od strasti. Kasniji su teoreti- 
čari tumačili katarzu u etičkom, religiozno-mistič- 
nom, medicinskom i ponajviše u estetskom smislu, 
tj. katarza je radi zaokruženja umjetničkog djela 
(v. Drama, Tragedija). 

KATREN, v. Četverostih. 


KAZALIŠTE (pozorište, teatar, franc. theatre, 
prema grč. theatron gledalište): 

1. zgrada u kojoj se izvode sve dramske i scen- 
ske priredbe. U antičkoj Grčkoj kazalište je bilo 
na otvorenom, bez krova, sa stepeničastim sjedali- 
ma polukružno i uokolo, tj. amfiteatralno (grč. 
amfi uokolo, thćatron gledalište). 

2. često se naziv kazalište, teatar, upotrebljava 
u sličnom značenju kao dramaturgija (v.), pa se 
kaže orijentalni teatar, grčki teatar, srednjovje- 
kovni teatar, narodni (pučki) teatar i sl. Naziv te- 
atar upotrebljava se i u vezi s velikim imenom ko- 

jega dramatičara, npr. teatar Williama Shakespe- 
area. 

3. umjetničko i scensko izvođenje nekog zbiva- 
nja: igra s lutkama, izvođenje s ljudima, panto- 
mima, izvođenje drama, mimus (pomoću plesa iz- 
voditi komične prizore). 

4. ukupnost sviju djelatnosti u izvođenju scen- 
skog djela: režija, gluma, pozornica, kostimi, de- 
koracije, maska, pjesma, ples, muzika, publika, kri- 
tika, sva tehnička pomagala. 

Kazalište je u svim povijesnim razdobljima ima- 
lo vrlo značajnu ulogu u kulturnom i društvenom 
životu. Njemu se posvećivala posvuda velika paž- 
nja, a ono je djelovalo živo i neposredno na dru- 
štvenu svijest i shvaćanja svojih suvremenika. Zna- 
čenje je kazališta i u tome što je scenskim izvođe- 
njem sviju dramskih oblika bilo vrlo značajan fak- 
tor u dramskom stvaralaštvu. Može se reći da se 
dramsko stvaralaštvo može do kraja i potpuno ra- 
zumjeti samo u najtješnjem odnosu sa scenskim 
izvođenjem. 

Život i rad u kazalištu i kazalištima predstav- 
lja vrlo značajnu stranu opće kulturne i književ- 
ne djelatnosti. Kazališni se život očituje i šire i 
dublje u općem društvenom životu jer pokreće ve- 
lik broj književnika, dramaturga (v.), komeđiogra- 
fa (v.), scenografa, muzičara i glumaca na vrlo slo- 
ženu i odgovornu djelatnost. 

Opravdano je da je takva značajna i svestrana 
djelatnost predmet posebne nauke koja se zove 
teatrologija (grč. theatron gledalište, logos riječ, 
nauka). 

KAZANDZAKIS, NIKOS (1885-—1957), najzna- 
čajniji suvremeni grčki književnik. Pisao roma- 
ne (Život i djela Aleksisa Zorbasa, 1946, zatim Kri- 
sta ponovo razapinju, 1954, i Kapetan Mihalis, 
1954, s temama iz turskog gospodstva u Grčkoj), 
drame (Prvi majstor, 1910, zatim lirske tragedije 
Krist, 1928, Nikefor Foka, 1928, Odisej, 1928, Ju- 
lijan Apostat, 1945, Kapodistrija, 1946, Sodoma i 
Gomora, 1950), eseje (Spasitelji boga, 1927), puto- 
pise (s putovanja iz Azije, Afrike, Evrope), pre- 
vodio (između ostalog Danteovu Divina Comme- 
dia). 

Naročito je poznat po djelu Odiseja (1938), koje 
i sam autor smatra svojim glavnim djelom. U tri- 
deset tri tisuće stihova prikazuje Kazandzakis Odi- 
sejeve doživljaje nakon povratka na Itaku, želeći 
rekonstruirati dramu modernog čovjeka u traže- 
nju slobode i nade. 


KEATS, JOHN (Džon Kits, 1795—1821), jedan 
od najznačajnijih engleskih liričara, prijatelj Shel- 
leyja (v.); s Byronom (v.) predstavnik engleskog 
romantizma (v.). Potječe iz siromašnije društvene 
sredine. U posmrtnoj rukopisnoj ostavštini nađeni 
su nacrti i planovi mnogih nedovršenih pjesničkih 
djela. Njegova se poezija ističe izvanrednom sli- 
karskom plastičnošću, iznimnom melodioznošću te 
dotjeranošću u jeziku i stihu. Na vrelima antikne 
Grčke izgrađuje svoj ideal ljepote, koji poistove- 
cuje s istinom, jer je ljepota očitovanje posljednje 
istine. Za Keatsa je pjevati značilo stvaralačko ak- 
tiviranje sviju osjetila, a istovremeno i sredstvo za 
poticanje etičkog napretka. 

Nakon čitanja engleskog prijevoda Homera (v.) 
napisao je jedan od najpoznatijih soneta Prvi po- 
gled na Chapmanova Homera (1816), a u Odi grč- 
koj urni (1820) razrađuje svoju misao o vječnosti 
ljepote. Lična, intimna osjećanja čovjeka, iskrenog 
poklonika ljepote, koji u životu i svijetu susreće 
njenu neizbježivu prolaznost, izrazio je najpotpu- 
nije u pjesmama Oda slavuju (1819) i Oda melan- 
koliji. Snažne i poetski najljepše opise dao je u 
pjesmi Jeseni (1920), a iz srednjovjekovnih tema 
obradio je motiv zagonetne ljubavi viteza i nepo- 
znate dame u baladi La belle Dame sans Merci 
(1820). Kao značajnija Keatsova ostvarenja ističu 
se još, pored ostalih, odlomak iz grčke mitologije 
Hyperion (1810) i mitološka alegorija Endimion: 
pjesnička priča (1818). 

KETTE, DRAGOTIN (1876—1899), slovenski 
pjesnik, jedan od najistaknutijih predstavnika mo- 
derne u slovenskoj poeziji. U lirskim pjesmama i 
romancama, kao i u gazelama i sonetima, Kette je 
s mnogo zdravog humora pjevao o svojoj životnoj 
vedrini, usrdnoj povezanosti s prirodom, a ponaj- 
više o motivima iz svojega rodnog sela. S uspje- 
hom je posvećivao mnoge pjesme omladini. 

Poslije pjesnikove smrti izašle su Poezije, 1900, 
i Zbrano delo I—II (1949). 

KEYSER, WILHELM, v. Drama. 

KIČ, v. Književno djelo. 

KIPLING, RUDYARD (Radjard Kipling, 1865— 
1936), engleski pripovjedač i pjesnik, rođen i odra- 
stao u Indiji, gdje je radio kao novinar. Svjetsku 

je slavu stekao s djelom Knjiga o džungli (u dva 
sveska 1894. i 1895), u kojemu prikazuje dječaka 
Moglija kojega je othranila vučica, i pripovijetkom 
o mungosu Riki Tiki Taviju koji požrtvovno spa- 
sava svoga gospodara i njegove roditelje. Veće 
književno značenje ima roman Kim (1901), u koje- 
mu se u oprečnosti dvaju likova, mladog Indijca 
i starog lame iz Tibeta, s uspjehom prikazuje slo- 
žena i šarolika panorama indijskog društva i živo- 
ta. Od pjesničkog rada ističu se snažne vojničke 
balade pisane vojničkim dijalektom u zbirci Ba- 
lade iz kasarne (1892). 

Godine 1906. dobio Nobelovu nagradu za knji- 
ževnost. 

KLASICIZAM (lat. classicus uzoran, izvrstan; 
u starorimskom poreznom sistemu znači najboga- 
tijeg građanina vezanog uz flotu, classis; već u II 
st. znači u Rimu scriptor classicus uzoran pisac), 
česta težnja u književnosti, posebno u XVIII st. u 
Italiji i Francuskoj, za oponašanjem grčke i rim- 
ske umjetnosti, graditeljstva, književnosti, za pre- 
uzimanjem njihovih književnih ideala, njihove 
poetike (v.). Grčki se i rimski pisci prevode, ali i 
oponašaju u književnom stvaralaštvu. 

Težnja za oponašanjem antičkih pisaca najveći 
je uspjeh postigla u Francuskoj: u XVIII st. raz- 
vila se klasicistička drama (v.). Napori oko obnove 
antičkih ideala zovu se i pseudoklasicizam, tj. ne- 
pravi, krivi klasicizam, za razliku od prvotnog, iz- 
vornog klasicizma. 

Oživljavanje antiknog (grčkog i rimskog) svi- 
jeta i približavanje njihova pogleda na život i svi- 

jet u osebujnim formama, temama i motivima bilo 
je korisno i stimulativno u mnogo situacija. Naj- 
veća je korist bila u tome što se proširivao i bo- 
gatio krug zapažanja i informacija o nepoznatom, 
ali zanimljivom i bogatom društvu i životu. Samo 
oponašanje antiknog ideala i stvaranje prema nje- 
govu uzoru nije urodilo značajnijim rezultatima. 
Svakome je oponašanju u osnovi racionalna i pe- 
dagoška potka, a ona onemogućava slobodni, spon- 
tani i stvaralački odnos u oblikovanju književnog 
i općenito umjetničkog djela. 

Iskustva i rezultati s oživljavanjem antike pru- 
žaju i u suvremenim uvjetima dragocjenu pouku: 
iz minulih epoha i ostvarenih književnih stilova 
mogu se izvući korisne informacije o preokupaci- 
jama ranijeg razdoblja, ali se uvijek i neizostavno 
mora poći novim i ranije nepoznatim putovima u 
ostvarivanju novih umjetničkih dostignuća. 

KLASIK, 1. naziv za stare grčke i rimske pisce; 
2. naziv za općepriznate, osobito vrijedne pisce ne- 
kog doba; 3. jednako i za istaknute stvaraoce na 
drugim umjetničkim i naučnim područjima, ako 
se njihova djela naročito ističu i sadržavaju traj- 
niju vrijednost. 

KLASIKA, 1. naziv za ukupnu starogrčku i sta- 
rorimsku književnost i umjetnost; 2. najbolja i 
najznačajnija ostvarenja u jednom dobu, ili u jed- 
nom književnom razdoblju, ili u jednoj nacional- 
noj književnosti; 3. pojedine nacionalne književno- 
sti mogu imati svoju klasičnu epohu, npr. Grčka 
u doba Perikla (500—429. st. e.), Rim u doba cara 
Augusta (67. st. e. — I4.n.e.), Italija na prijelazu 

iz XV u XVI st., Španija u doba Calderona (1600 
—1681), Engleska u elizabetansko doba i u doba 
Shakespearea (1564—1616), Francuska u doba Lu- 
ja XIV (1638—1715), Njemačka u doba Goethea, 
(1749—1832) i sl. 

KLIMAKS (grč. klimaks stepenice), figura (v.) 
ljestvice. Figura u kojoj se riječi navode u sistemu 
ljestvica po značenju i vrijednosti: uvijek slijede 
riječi s jačim i snažnijim značenjem i dojmom, sve 
dok se ne postigne određeni mogući vrhunski in- 
tenzitet (v. Gradacija). 

KLIMENT OHRIDSKI (IX st.), učenik Metodi- 
jev (umro 885) i prvi poznati makedonski knji- 
ževni radnik. U zapadnoj Makedoniji (posebno u 
području Ohrida i Ohridskog jezera) razvija važnu 
književnu djelatnost. Smatra se da je napisao Ži- 
tije sv. Metodija, anonimni dio Kločeva zbornika, 
oko pedeset molitava i moralističkih besjeda te 
sudjelovao u pisanju Sinajskog euhologija. Osno- 
vao je i organizirao uz pomoć Nauma poznatu Oh- 
ridsku školu, prvu narodnu školu Južnih Slavena, 
koja je razvijala čirilo-metodske tradicije i čuvala 
glagoljicu (prvo slovensko pismo koje je složio 
Ćiril, brat Metodijev). 

Glagoljica se održala samo u nekim hrvatskim 
krajevima i na nekim otocima, a u Makedoniji ju 
je istisnula, počevši od XI st., ćirilica koju je ši- 
rila tzv. preslavska škola uz pomoć ponajviše bu- 
garskog cara Simeuna. 

Jedno od najstarijih i najljepše izrađenih ći- 
rilskih rukopisnih djela jest Miroslavljevo evatn- 
đelje iz XII st. 

KLOPSTOCK, FRIEDRICH, v. Ep. 

KNJIŽEVNA OCJENA v. Oblici književne kri- 
tike. 

KNJIŽEVNA RAZDOBLJA, v. Stilistika. 

KNJIŽEVNI ESEJ, v. Oblici književne kritike. 

KNJIŽEVNI FOLKLOR, v. Folklor. 

KNJIŽEVNI JEZIK, predstavlja razvijeniji i 
bogatiji stupanj u razvoju jednog jezika, širi je i 
izražajniji od područnih dijalekata i svih oblika 
upotrebno-razgovornog jezika. Nalazi se u knji- 
ževnim i naučnih djelima, u kazališnom jeziku. 
Književni je jezik izložen stalnim promjenama te 
su nužne povremene stručne redakcije, jer ni on 
nije sasvim slobodan od priliva tuđica, kovanica, 
dijalektizama, kao ni od neprimjerenih sintaktičkih 
inovacija. 

Književni je jezik rezultat dugotrajna i složena 
razvoja. Pogrešno je mišljenje da su u njegovu for- 
miranju odlučni samo faktori škole, obrazovanja i 
intelektualni krugovi. I oni su važni, ali književni 
jezik nastaje u općem društvenom i kulturnom raz- 
voju. 

KNJIŽEVNI PRAVCI, v. Povijest književnosti. 

KNJIŽEVNI RODOVI, v. Povijest književnosti, 
Rod. 

KNJIŽEVNO DJELO, izraz je stvaraočeva ži- 
votnog shvaćanja i iskustva, te odraz društvene 
svijesti. Ukoliko je stvaralačka nadarenost piščeva 
veća, utoliko će se više osjetiti pozitivne tekovine 
tradicije, ali i otkrivanje novih vrijednosti, karak- 

terističnih za piščevu epohu i za njegovu dušev- 
nost. 

Vrijedno književno djelo je sušti ljudski život, 
ali zgusnut, otkriven i prikazan u njegovu najdub- 
ljem i pravom smislu. Ono oikriva i priopćuje bo- 
gatstvo života za kojim težimo, ili protiv kojega se 
borimo, djeluje na nas kao otkrivenje. U njemu 
otkrivamo osnovne crte ljudskog života uopće, a 
ljudskog života našega doba napose. Vrijedna knji- 
ževna djela najpotpunije prikazuju cjelovitost, bo- 
gatstvo i smisao ljudskog života u svoj njegovoj 
punoći i totalnosti. Ona teže za umjetničkom vri- 
jednošću i razlikuju se od šunda (njem. Schund 
smeće) i kiča (engl. sketch, njem. Kitsch skica), 
koji njeguju lažnu sentimentalnost, šarolike pusto- 
lovine, te razvijaju niže nagone i tamne strane u 
čovjekovoj prirodi. 

Ono što mi osjećamo, književno nam djelo ot- 
kriva u slici koju nam pruža i u kojoj vidimo svoje 
probleme, svoje borbe i svoje ideale, a preko toga 
i ljudske probleme, borbe i ideale uopće. Književ- 
no djelo pojedinačnom ograničenom životu doda- 
je toliko obilje novoga i dubljeg života, kako to ni- 
jedna druga ljudska aktivnost ne može postići. 

Zato je književno djelo društvena pojava. Do- 
jam književnog djela ne prestaje slušanjem i čita- 
njem, nego se širi na sve strane društvene zajed- 
nice. Ono trajno djeluje na oblikovanje društvene 
svijesti u određenom pravcu, izražava društvenu 
determinantu. Na tome se zasniva idejnost djela. 
A govori se i o partijnosti djela, ako se teži k os- 
tvarenju određenog partijskog programa u knji- 

ževnom djelu. U širem smislu riječ je o socijalnom 
stavu. 

Naglašavanje socijalnog stava u djelu naziva se 
tendencija djela; odatle naziv tendenciozna knji- 
ževnost ili još i socijalna književnost. 

Međunarodni kongres pisaca u Harkovu 1930. 
odredio je program socijalne književnosti: iznad 
svega tendencioznost i neposredna utilitarnost knji- 
ževnog djela u društveno-političkoj borbi; teme 
treba da budu pristupačne radnom čovjeku i ob- 
rađene realističkim postupkom. Sva se književna 
djelatnost treba najuže povezati sa stvarnim živo- 
tom i neposredno se angažirati za progresivno rje- 
šavanje svih društvenih problema. Odatle nazivi 
aktivistička i angažirana književnost. Takav se 
stav može naći u djelima, npr. A. Cesarca (v.), P. 
Bezruča (v.), O. Daviča (v.), N. G. Černiševskog (v.), 
M. Gorkog (v.) i dr. 

Književnik, međutim, uvijek govori nekome i u 
ime nekoga. Veliki književnici bili su stvarno uvi- 
jek najbolji tumači cjelovitoga ljudskog života, svih 
njegovih pozitivnih, konstruktivnih snaga i njego- 
vih slabosti, nastranosti. I zato je uranjanje u knji- 
ževno djelo značilo ulaziti u probleme čovječan- 
stva. 

Umjetnička vrijednost piščeve ličnosti sastoji se 
u tome što umije književnim jezikom izraziti na- 
zore, potrebe i želje svoga doba i svoga društva. 

Pjesnička istina ili umjetnička spoznaja, koju 
književno djelo donosi (za razliku od naučnog dje- 
la), ne može se dokazati, ili izmjeriti, ili činjenica- 
ma potvrditi. Ona se očito i neposredno osjeća u 

socijalnom stavu i umjetničkoj uvjerljivosti knji- 
ževnog djela. A to je jači dokaz od vidljivog i iz- 
mjerljivog. 

KNJIŽEVNOST (literatura, franc. litt&rature; 
lat. litterae slova, knjiga), ukupnost svih napisanih 
i zapisanih djela. Naziv književnost upotrebljava se 
u nekoliko značenja: 


1. književnost ili literatura: sva djela iz jednog 
stručnog ili naučnog područja, ili samo uži izbor. 
Kaže se stručna ili naučna literatura, npr. iz pod- 
ručja filozofije, pedagogije, biologije, kemije i sl. 

Nazivi pisac, autor, upotrebljavaju se za sva- 
kog čovjeka koji piše različite članke na bilo ko- 
jem području, te naučnik, naučenjak, koji piše 
članke s jednog od naučnih područja, poznavajući 
stručno i temeljito njegove probleme i metode; 

2. književnost ili literatura: sva djela s knji- 
ževnim, umjetničkim osobitostima, ili napisana s 
namjerom da na književni, umjetnički način pri- 
kažu neki događaj ili neki lik. Upotrebljava se i 
naziv beletristika (franc. belles lettres književnost), 
što znači lijepa književnost; za pisca se kaže bele- 
trist, tj. pisac lijepih, književnih djela; 

3. naziv književnost upotrebljava se i u užem 
značenju, npr. dječja književnost, omladinska knji- 
ževnost, književnost realizma, književnost između 
dva svjetska rata i sl; 

4. književnost ili literatura nekog književnika 
koji je pisao mnoga i značajna djela, npr. litera- 
tura Lava N. Tolstoja, Miroslava Krleže i dr; 

5. književnost napisana u dijalektima, npr. pro- 
vansalska književnost (u Francuskoj); kod nas: ča- 
kavska književnost, kajkavska književnost i sl. 
KOBZARI, v. Duma. 


KOČIC, PETAR (1877—1916), književnik, pro- 
fesor povijesti, istaknuti politički radnik i narodni 
zastupnik u Bosni, žestoko proganjan, često zatva- 
ran, proživio je težak i mučan život. Njegovu knji- 
ževnom djelu dao je njegov lični život najsnažniji 
pečat: novele su umjetnička ostvarenja, ali s na- 
glašenom težnjom da budu uspješno oružje za bo- 
lji život. 

Uvodi u književnost Bosansku krajinu, stra- 
danja naroda u Bosni poslije austrijske okupacije 
i pojave siromašenja bosanskog sela. Dao je izvan- 
redno lijepe pejzaže bosanskih planina (Kroz me- 
ćavu), a s nekoliko snažnih riječi, s kratkim opi- 
som dao je impresivne i nezaboravne likove u na- 
šoj književnosti (Jablan, Mrguda, Zulumi Simeuna 
Đaka i dr.). Lirik u osnovi, našao je dobru riječ 
prožetu humorom kada prikazuje svoje ljude, a 
jetkom satirom kada spominje tuđince, poltrone i 
okupatore (Jazavac pred sudom). 

Djela: S planine i ispod planine (I 1902, II 1904, 
III 1905), Jauci sa Zmijanja (1910), Sudanija (1911), 
Zbirka članaka Iz otadžbine (1912). 

Celokupna dela I—II (1928—1931). 

KOKINŠU, zbirka japanske lirike koju su sa- 
stavili najistaknutiji pjesnici na dvoru cara Daigo 
(898—930). To je prva službena antologija (v.) sa- 
stavljena po carskom nalogu, a kasnije su nastale 

i mnoge druge. Sadrži 1100 pjesama podijeljenih 
po sadržajnim i formalnim kriterijima u 20 knjiga. 
Većina je pjesama od poznatih japanskih pjesnika 
onoga doba, a napisane su u obliku nazvanom tan- 
ku (v.). 

Stariju zbirku Manjošu (450—759) također su 
složili poznati pjesnici unijevši u nju svoje i stari- 
je pjesme. 

Glavno mjesto u pjesmama zauzimaju slike i 
poredbe iz prirode, kojima pjesnik izražava svoja 
osjećanja. Sam oblik tanku (strofa od pet stihova) 
skučavao je pjesničku slobodu izražavanja, ali su 
japanski pjesnici ipak uspjeli stvoriti zanimljivu 
poeziju, vrijednu prvenstveno po pjesničkom jeziku 
i neobičnim slikama. 

KOLAR, SLAVKO (1891—1963), novelist i dra- 
matičar. Prvi potpuniji hrvatski pisac humorist 
koji je i složene pojave zapuštenog kajkavskog se- 
la, i život malograđanske sredine prikazao u os- 
vjetljenju humora i blage ironije, a mjestimično u 
tonu karikature, groteske i satire. Pripovjedački je 
stil Kolarov smiren, dotjeran, iznimno bogat u ni- 
zu detaljističkih zapažanja i psiholoških karakte- 
rizacija. 

Djela: Nasmijane pripovijesti (1917), Ili jesmo 
— ili nismo (1933), Mi smo za pravicu (1936), Pe- 
rom i drljačom (1938), Natrag u naftalin (1946), 
Glavno da je kapa na glavi (1956), Čovjek od rTi- 
ječi (1960); drame Narod je strpljiv (1947), Sedmo- 
rica u podrumu (1949), Svoga tela gospodar (1957); 
priče za omladinu Na leđima delfina (1953). 

KOLEDSKE PJESME, v. Narodna lirska pje- 
sma, 

KOMEDIJA (grč. komadia, komos veseli ophod, 
čd€ pjesma), vrsta ili oblik drame u kojoj se li- 
kovi svojim ponašanjem i djelovanjem, a u neo- 
čekivanim izmjenama dramskih situacija, pokazuju 
u suprotnom (tj. komičnom) osvjetljenju od onoga 
koje žele postići i za koje se zalažu. Smisao komič- 
nog je u neskladu između pojedinaca, njihova dje- 
lovanja i njihovih težnji, te ustaljenih i idealnih 
društveno-moralnih normi života. U razvoju rad- 
nje niječu se one kvalitete i ona očitovanja koja 
iskazuju likovi komedije i izvrgavaju se kritici i 
smijehu kao nezgrapnosti, mane i poroci. 

Komedija obrađuje značajne društvene, psiho- 
loške i moralne probleme. Bila je aktuelna u svim 
vremenima, a zahvaljujući svom osnovnom karak- 
teru bila je od svih dramskih oblika najprivlačni- 
ja. Već prema dramskom i scenskom isticanju po- 
jedinih njenih sastavnih elemenata možemo govo- 
riti o komediji zapleta, o komediji običaja, o ko- 
mediji karaktera, i o tzv. društvenoj komediji (ako 
se obrađuje tema iz neposrednoga aktuelnog dru- 
štvenog života). 

Komedija se mijenjala u toku stoljeća ovisno o 
strukturi društva i povijesnim zbivanjima. Knji- 
ževne škole i pravci odražavali su se i u fakturi 
komedije. 

Dobra i vrijedna komediografska djela stvara- 
ju u nama spoznaju o neskladu vanjske, vidljive i 
pune ljudske istine te nenametljivo utvrđuju u 

nama uvjerenje gdje su skrivene prave ljudske 
vrijednosti. U tome je iznimna umjetnička, estet- 
ska vrijednost komičnog i komike, koja je trajala 
u svim vremenima, bez obzira na nužnu promjenu 
povijesnih uvjeta i društvenih oblika. 

Ni komediju ne možemo u pogledu porijekla lo- 
kalizirati na jedno mjesto, u jedno doba i u jednu 
kulturu. Komedije su nastajale, kao i druga knji- 
ževna djela, u različitim sredinama, ali je sigurno 
da su na području komediografije utjecaji mnogo 
neposredniji nego kod drugih književnih oblika. 

U grčkoj kulturi komedija je najuže povezana 
za dionizijske svečanosti te za kult Dioniza, boga 
vina i radosti. Tom su se prilikom uz ozbiljne di- 
tirambe pjevale i pjesme koje su imale komičan i 
satiričan karakter, a koje se uzimaju kao pravrelo 
grčke komedije. Starija grčka komedija prikazi- 
vala je ljude i događaje iz suvremenog društva pre- 
težno na groteskan način, želeći da ostvari određeni 
političko-moralni cilj. 

Najveći je autor takvoga smjera bio Aristofan 
(445—385. st. €.), grčki komediograf iz Atene (od 
44 komedije sačuvano Il i neki odlomci). Ističu se 
djela: Aharnjani, Vitezovi, Mir, Kukumaglaj-grad, 
Lizistrat, Žabe, Žene u narodnoj skupštini. Bio je 
velik branilac starih običaja i starog poretka, a 
ogorčeni protivnik atenske demokracije. Zato je u 
komedije unosio svoje suvremenike pod punim nji- 
hovim imenom, prikazivao ih kao komična lica i iz- 
lagao ih zajedljivim i grubim šalama i porugama. 
Nije ostajao samo na komediji, nego je prelazio i 
na satiru koju je zaodijevao u oblik utopije da pro- 

izvede što snažnije komične efekte. Izvrgao je ru- 
glu lik Sokrata prikazavši ga u karikaturi (Oblaci), 
a osobitu je oštricu upravio protiv tragičara Euri- 
pida. Aristofan je uspješno isticao komične situ- 
acije, a radnju je zanemarivao. Koristio se obilno 
glazbom i scenskim efektima, a da poveća komič- 
nost likova i situacije upotrebljava obilno svako- 
dnevni govor, grčka narječja i neobične izraze. U 
tome će kasnije biti poticaj i učitelj mnogim ko- 
mediografima. 

Kasnija grčka komedija posvećuje veću pažnju 
punoći i cjelovitosti karaktera. Značajan je pred- 
stavnik Menandar (343—291. st. e.), komediograf iz 
Atene, od čijih 105 komedija poznajemo danas od- 
lomke i preradbe rimskih komediografa Plauta i 
Terencija. 

Tit Makcije Plaut (254—154. st. e.), najsnažniji 
rimski komediograf, proveo je težak život: kao rad- 
nik na pozornici u Rimu, kao trgovac i kao mlinar- 
ski radnik. Pripisuje mu se oko 130 komedija, od 
kojih su nam poznate: Menaechmi (braća blizanci), 
Hvalisavi vojnik, Tvrdica (Aulularija, ili doslovno: 
Komedija o lončiću), Amfitrion, Sužnji i dr. Plaut 
osobito njeguje komediju intrige, koja je bogata 
komičnim situacijama i komičnom igrom riječi po- 
praćenom s raznolikom muzičkom pratnjom. Izdva- 
ja se vrijednošću komedija karaktera Tvrdica s li- 
kom škrtice Eukliona koji ljubomorno čuva lončić 
s novcem. Plautovski likovi i duhovita scenska rje- 
šenja bila su neiscrpno vrelo nadahnuća svim ka- 
snijim komediografskim nastojanjima, i njegovih 
tragova možemo naći u renesansnoj talijanskoj ko- 

mediji, kod našega Marina Držića (koji za svoju 
komediju Skup kaže da je sva »ukrađena iz njeko- 
ga libra starijeg neg je staros — iz Plauta«), kod 
W. Shakespearea i Moličrea, i kod mnogih kasni- 
jih pisaca komedija. 

Publije Terencije Afer (195—159. st. €.), istak- 
nuti rimski komediograf, porijeklom iz Kartage u 
Africi, obogatio je znatno repertoar komičnih li- 
kova i tema svojim djelima: Svekrva, Čovjek koji 
sam sebe muči, Eunuh, Formio, Braća. Komika mu 
je bljeđa nego kod Plauta, jer Terencije gleda ma- 
nje na komične situacije, a više na ravnomjeran 
razvoj radnje, na postepeni rasplet i psihološko mo- 
tiviranje karaktera. 

Puno razdoblje renesanse u Italiji, i u još nekim 
evropskim zemljama, njegovalo je naročito dram- 
sku književnost po uzoru na antičko, grčko-latin- 
sko kazalište. Komedija je imala naročite preduv- 
jete za razvoj i procvat, s obzirom na slobodnije 
društvene prilike i veće lične sloboštine. 

Između većeg broja autora i djela komediograf- 
skog karaktera renesansnog doba ističe se Man- 
dragola Niccolo Machiavellija (1469—1527), tali- 
janskog književnika. Djelo se smatra prvom mo- 
dernom komedijom evropskog kazališta, jer je u 
širem okviru i cjelovitu komeđiografskom pogledu 
i shvaćanju donijelo sliku svoga doba. Napisana je 
u prozi, u pet činova, a obrađuje fabulu iz Deca- 
merona Giovannija Boccaccia (1313—1375) o ljud- 
skoj gluposti i lakovjernosti, osuđujući oštro amo- 
ralno društvo svoga doba. 

Prema klasičkim uzorima pisane su mnoge ko- 
medije u doba renesanse, pridržavajući se strogo 
starijih uzora. Takav oblik naglašeno učene i tra- 
dicionalne komedije izv. comedia erudita, nije više 
odgovarao promijenjenom društvu i ljudima sa sa- 
svim novim pogledima. I zato se razvija u Italiji kao 
otpor takvoj komediji, a s oslonom na razvijeno, 
pučko kazalište, tzv. commedia dell'arte. To je ob- 
lik komedije pretežno pučkog karaktera s profesio- 
nalnim glumcima koji su se udruživali u prve ka- 
zališne družine. Likovi su bili fiksirani (stari škr- 
tac Pantalone, lukava Pulcinella, lijepa Colombi- 
na, duhoviti Arlecchino, pohlepni Harlekin i dr.), 
nosili su krinke (maschere) koje su ih karakteri- 
zirale. Obično su dijaloge improvizirali na teme- 
lju unaprijed utvrđenog ili napisanog sadržaja, 
scenarija (tal. canovaccio). U komediji su bili čvrš- 
će postavljeni samo prizori i scene te tok radnje, 
a sadržaj se slobodnije određivao u času izvođenja. 
Commedia dell'arte povećala je u toku svoga tra- 
janja (XVI—XVIII st.) repertoar motiva, situacija 
i likova, proširila je interes za komediju, a odra- 
zila se svojim utjecajima u mnogim kasnijim ko- 
mediografskim djelima npr. kod Moličrea, W. 
Shakespearea i dr. 

Španjolski komediograf Lope de Vega (1562— 
1635) na području komedije napušta pravila o tri- 
ma jedinstvima. Velikim brojem drama i kome- 
dija on je začetnik komedije običaja i intrige u Špa- 
njolskoj, a mnogobrojnim komičnim likovima ut- 

jecao je donekle i na komediografsko stvaralaštvo 
u Evropi. 

Jean Baptiste Moliere (Jean Baptiste Poguelin, 
1622—1673), francuski komediograf, najveće je ime 
na području komedije. Nalazi poticaje i motive kod 
commediA dellarte, kod Plauta i Terencija, na ra- 
znim drugim stranama, ali je ostao uvijek nenad- 
mašan, izvoran i autonoman komediograf. On je 
i danas najizvođeniji komediografski pisac. Mo- 
ličre je komično izdigao od povremenog i usput- 
nog do svestranog filozofijskog pogleda na ljude 
i život. Stoga su njegova djela, npr. Kaćiperke, 
Tartuffe, Don Juan, Mizantrop, Građanin-plemić, 
Georges Dandin, Škrtac, Scapinove spletke, Umi- 
šljeni bolesnik, postala svojinom cijelog čovječan- 
stva. 

I poslije Moli&rea javit će se značajna kome- 
diografska ostvarenja i značajni autori u pojedinih 
naroda. 

Ali će komedija kao dramski oblik s ranije ut- 
vrđenim obilježjima ustupati u mnogočemu mje- 
sto suvremenoj drami koja će na kompleksnim te- 
mama izgrađivati nove strukture, drukčije od ra- 
nijeg, povijesno utvrđenog oblika komedije. 

KOMEDIJA DEL ARTE, Commedia dell'arte, 
v. Komedija. 

KOMEDIOGRAF, pisac komedija ili bilo ko- 
jeg njenog oblika ili vrste. Npr. komediograf Mo- 
ličre, Branislav Nušić i dr. 

KOMEDIOGRAFIJA (grč. kočmčdia veseli op- 
hod, graphein pisati), ukupnost dramskog stvara- 

laštva, tj. cjelokupna dramaturgija. Ali se u no- 
vije vrijeme, od kraja XIX st., naziv sužava samo 
na područje komedije, te obuhvata stvaralaštvo 
koje se odnosi na komediju i sve njene uže oblike, 
vrste i podvrste. Prema tome je i naziv komedio- 
grafski ograničen na težnje za stvaranjem oblika 
komedije i komičnih ugođaja. 

Kaikada se nazivom komediografija obuhvata 
ukupna djelatnost jednog komediografa, te se kaže 
npr. komediografija Plauta, ili Marina Držić, ili 
Moličrea i dr. 

KOMIČNO, v. Komedija. 


KOMIKA (grč. k6mos noćni veseli ophodi uz 
muzičku pratnju), poseban odnos prema svijetu i 
takvo doživljavanje života da se stalno podvlače 
smiješni nesporazumi između zamišljenog i ostva- 
renog. Komika je širi i obuhvatniji pojam od hu- 
mora (v.) i ironije (v.). Javlja se neograničeno u 
svim književnim oblicima (u pjesmi, noveli, epu, 
romanu, drami), bilo u pojedinim prizorima i po- 
glavljima, bilo u cijelom djelu. 

Prema Aristotelu (384—322. st. €.) komično se 
javlja kada se nešto značajno pokazuje nevrijed- 
nim. Kod Moličrea (1622—1673) komično se prika- 
zuje s određenom vrijednošću i s očitim naklono- 
stima, a ne samo kao negativan kvalitet. 

Kako je komika upravljena na sve nespora- 
zume, slabosti i nastranosti u ljudskom društvu, 
to je najuže povezana za povijesni život i previ- 
ranja. Samo se u povijesnom pregledu mogu pot- 
puno upoznati i shvatiti nepregledna ostvarenja 
komičnog u književnim djelima. 

KOMPARATIVNA KNJIŽEVNOST (ili pored- 
bena književnost), proučava komparativnom (ili 
poredbenom) metodom odnose između pojedinih 
književnosti, ispituje porijeklo i razvoj srodnih ili 
sličnih pojava u nacionalnim književnostima, is- 
tražuje putove i utjecaje u vezi s prenošenjem mo- 
tiva, tema, stilskih postupaka i književnih progra- 
ma, 

Problemi i opseg rada komparatista vrlo su ši- 
roki i složeni. Oni nikad ne ostaju pri jednoj po- 
javi ili pri jednom piscu, nego ih osvjetljuju u što 
većem krugu činjenica, veza, utjecaja i tradicije. 
Time se znatno produbljuju pogledi na književne 
probleme, jer se prevladavaju uske i zatvorene 
granice nacionalnih pripadnosti. Potpuniji naučni 
sud o književnim dostignućima moguće je spozna- 
ti samo u solidnom komparativno iundiranom os- 
vjetljenju. 

KOMPOZICIJA (lat. compositiv sastavak), od- 
ređeni raspored građe, međusobni odnos pojedinih 
dijelova u književnom djelu, izbor likova i poje- 
dinih prizora; prema određenim principima jedin- 
stvenosti, oprečnosti, postupnosti. 

Pogrešno bi bilo misliti da kompozicija nasta- 
je razumsko-mehaničkim nizanjem i povezivanjem 
sastavnih dijelova. Već je J. W. Goethe (v.) odlu- 
čno isticao da se pjesničko djelo mora smatrati 
kao organski izrasla, stvaralačka i neraščlanjiva 
cjelina. 

U kompoziciji djela dolazi do izražaja stvarala- 
čka nadarenost piščeva, jer o njoj ovisi što će 

se unijeti u djelo, na koji će se način obraditi i 
koji će se smisao ostvariti. 

Kompozicija se očituje u cjelini djela, ali i u 
svakom detalju: kako je on izgrađen, koju ulogu 
izvršava, odlučno je pitanje za vrijednost djela. 

KONESKI, BLAŽE (r. 1921), izrazitiji makedđon- 
ski pjesnik (poema Mostot, 1945, zbirke Zemljata 
i ljubovta, 1948, Pesni, 1953, Vezilka, 1956), pripo- 
vjedač (novele Lozje, 1955), jedan od vodećih ma- 
kedonskih lingvista (više stručnih članaka, Grama- 
tika na makedonskiot literaturen jazik, I—II, 1952 
—1954, i dr.), objavljivao zbirke narodnih pjesma, 
urednik časopisa, prevodilac (preveo Gorski vije- 
nac P. P. Njegoša, Lirski intermezzo H. Heinea i 
dr.); radi kao sveučilišni profesor. 

KONSONANCA (lat. consonus suglasan), po- 
navljanje na kraju stiha riječi jednakih suglasnika, 
a različitih samoglasnika. 

KONTRAST, v. Antiteza. 

KONJEKTURA, v. Kritika. 

KOR, v. Drama. 

KORAN (ar. Kuran), vjerska knjiga muslimana 
koja ima sličnu ulogu kao biblija kod kršćana. Ko- 
ran ima 114 poglavlja (sura) i sadrži osnovne prin- 
cipe islamskog vjerovanja i gledanja na život i 
društvo. To je prvo arapsko djelo u prozi i pred- 
stavlja značajno dostignuće i u jezičko-književnom 
smislu. 

KORNEJ, P., v. Corneille, P. 

KOSOVEL, SREČKO (1904—1926) slovenski li- 
ričar i esejist, kojemu je priznata velika vrijednost 

tek poslije smrti i poslije objavljivanja njegova 
djela (Pesmi, 1927, Izabrane pesmi, 1931, Zbrano 
delo, 1946, 1949 i 1954). Glavni je poetski motiv 
Kosovelov njegov rodni kraj, slovenski Kras: pej- 
zaži kraja najdublje su povezani s patnjama malog 
čovjeka i radnika. Osnovni je ton u poeziji taman 
i pesimističan, ali Kosovel uspijeva da nasluti i ob- 
rise vedrijih i revolucionarnih perspektiva. 
KOSTIĆ, LAZA (1841—1910), pjesnik, dramati- 
čar, književni teoretičar i prevodilac (prevodio W. 
Shakespearea). U pjesmama najviše obrađuje ro- 
doljubne i refleksivne teme, manje ljubavne (pje- 
sma Santa Maria della Salute). Prema motivu isto- 
imene narodne pjesme piše dramu Maksim Crno- 
jević (1863), a u drami Pera Segedinac (1875) ob- 
rađuje borbu srpskog naroda u Vojvodini protiv 
austrijske vladavine. 
KOULRIDŽ, v. Coleridge, Samuel Taylor. 
KOVAČIĆ, ANTE (1854—1889), romanopisac i 
novelist, pjesnik. Mučan i naporan život proživio 
kroz škole i kao advokatski pripravnik. Pristaša 
Stranke prava. U prvim djelima (romani Baruni- 
čina ljubav, 1877, Fiškal, 1882, novela Lađanjska 
sekta) prikazuje najvećim dijelom zagorske pleme- 
nitaše i feudalce koji propadaju u neimaštini, u 
bezobzirnoj i neljudskoj međusobnoj borbi. Kova- 
čić ih vidi isključivo kao sebičnjake, spletkare, bez 
ikakvih moralnih skrupula. U nedovršenom ro- 
manu Među žabari (1886) jednakom gorčinom Ko- 
vačić prikazuje gradsku i malograđansku sredinu. 
U glavnom djelu, U registraturi (1888), Kovačić 
obilno koristi autobiografski materijal. Ta lična 

nota stvorit će u ovom djelu stranice prožete s mno- 
go topline, neposrednog lirizma i usrdnijeg odnosa 
prema likovima. Osobito u prikazu i opisu djetinj- 
stva Ivice Kičmanovića, glavnog lika u djelu. To je 
najbolja realistička proza u hrvatskoj književno- 
sti XIX st. 


Kovačićeva satira, ogorčenost, radikalizam u 
općem stavu i u književnom stilu najpunije su se 
odrazili u feljtonima Iz Bombaja (1879, 1880, 1884) 
i u travestiji Smrt babe Čengićkinje (1880), gdje je 
izvrgao nemilosrdnoj kritici svoje političke protiv- 
nike. 

Ostala djela: Stihovi (1949), Feljtoni i članci 
(1952); Djela I—II (1950) i dr. 

KOVAČIĆ, IVAN GORAN (1913—1943, ubijen 
u narodnooslobodilačkoj borbi od četnika), pjesnik, 
novelist, esejist, novinar, polemičar i prevodilac. U 
književnost ulazi kao liričar (zbirka Lirika, 1932); 
u zbirci Ognji i rože (1945) — u dijalektalnom jezič- 
nom izrazu Gorskog kotara — donosi vrlo potresne 
slike iz života seljaka i radnika. Zbirka pripovije- 
daka Dani gnjeva (1936) nadopunjuje sliku teških 
društvenih previranja u Gorskom kotaru. 

Narodna revolucija pružila je Goranu adekvatnu 
tematiku i omogućila njegov potpuni pjesnički raz- 
voj. Poema u deset pjevanja Jama, štampana prvi 
put 1944, prikazala je ratna pustošenja i ustaška 
zlodjela u potresnim pjesničkim slikama bogatim 
i razrađenim jezikom. 

Goran se bavio i prevođenjem (prevodio je Shel- 
lyja, Rimbauda i dr.). Pisao je o svojim suvreme- 

nicima (o Kalebu, Tadijanoviću, Kolaru, R. Marin- 
koviću i dr.). 

Ukupna djela I—VII izašla 1945—1949 (redak- 
cija D. Tadijanovića). 

KOVAČIĆ, VLADIMIR (1907—1959), pjesnik 
(zbirke Otrovano proljeće, 1938, Ceste i jablani, 
1952, Jantar na suncu, 1959), esejist, kazališni kri- 
tičar. 

KOZAK, JUŠ (r. 1892), slovenski književnik. 
Najznačajnije uspjehe postigao je kao pripovjedač 
i romanopisac s produbljenim psihološkim anali- 
zama sredine i likova. Ali se u ovim književnim 
oblicima nije držao tradicionalnih okvira, nego je 
u njima davao znatno mjesto filozofijskim i eseji- 
stičkim razmišljanjima. Njegova su djela sretna 
veza suvremenog eseja i umjetničke proze. 

Pisao je pripovijetke (Razori, 1918, Beli ma- 
secen, 1926, Lectov grad, 1929, Celica, 1982, Maske, 
1940, Gasper Osat, 1949, Balada o ulici v neenakih 
kiticah, 1956 i dr.), romane (Šentpeter, 1931, Lesena 
žlica I—II!, 1947—1952), eseje (Blodnje, 1946, i dr), 
putopise (Boj za Mount Everest, 1927, Za prekmur- 
skimi kolniki, 1934), Aleš, pripovijest za omladinu, 
1953, i dr. 

KOZARAC, JOSIP (1858—1906), po zanimanju 
šumar, uveo je potpunije Slavoniju i njene pro- 
bleme u našu književnost. Svu pažnju posvetio je 
društvenim i ekonomskim pitanjima Slavonije, 
prodoru kapitalizma u selo i patrijarhalni život, 
a idejni i duševni sukobi u ljudima toga prelomnog 
doba glavno su vrelo književnih tema u njegovim 
djelima. Kozarac je pretežno programatski pisac 

koji postavlja određenu tezu i rješava je u djelu: 
novela Krčelići neće ljepote (1888), romani Mrtvi 
kapitali (1889), Među svijetlom i tminom (1891) i 
dr. U nizu novela koje su proizašle iz neposredna 
života i tragičke slavonske stvarnosti dao je Ko- 
zarac snažnu umjetničku sliku novoga društvenog 
stanja i psihološki izvanredno dobro ocrtao suvre- 
menike u njihovoj zbunjenosti i izgubljenosti. Npr. 
Slavonska šuma (1888), Tena (1894), Tri ljubavi 
(1894), Tri dana kod sina (1897), Oprava (1899). 

Pored novela i romana pisao je pjesme i kome- 
dije (Turci u Karlovcu, Tuna Bunjavilo, Tartufov 
unuk). 

Sabrana djela I—X (1934—1941). 

KOZARČANIN, IVO (1911—1941), učitelj po za- 
nimanju, tragično na ulici poginuo. U svom krat- 
kom životu objavio zbirke pjesama (Sviram u svi- 
ralu, 1935, Mrtve oči, 1938), romane (Tuđa žena, 
1937, Sam čovjek, 1937), novele (zbirke Mati čeka, 
1934, Tihi putovi, 1939), velik broj književnih pri- 
kaza i dr. 

KRAKOVJAK (polj. krakowiak), katren sa če- 
tiri šesterca sa srokovima abcb. Udomaćio ga je 
kod nas Stanko Vraz djelom Đulabije (1836); i ka- 
snije je mnogo njegovan. 

KRANJČEVIĆ, SILVIJE STRAHIMIR (1865— 
1908), najsnažniji hrvatski pjesnik do prvoga svjet- 
skog rata. Napustio je teologiju i svećeničko zva- 
nje, služio kao nastavnik i direktor srednje trgo- 
vačke škole u Bosni. Surađuje u glavnim književ- 
nim časopisima, uređuje u Sarajevu časopis Nada, 
(1895—1903), a pored pjesama piše manje infor- 

mativne i kritičke članke. Kranjčević je jedan od 
rijetkih naših pjesnika koji je duboko osjetio os- 
novne probleme svoga naroda i suvremena dru- 
štvena kretanja te je o njima pjevao neposredno i 
spontano u svojim pjesmama kao o svojim ličnim 
pitanjima. On ne izdaje programe, on ne tumači 
teorijski svoj umjetnički credo, nego u pjesmama 
iznosi potresno ono što tišti i muči njegovo vrijeme. 

Svoj pjesnički svijet otvara nacionalnim tema- 
ma iz prošlosti i neposrednog zbivanja, proširuje 
ga dubljom društvenom i općečovječanskom tema- 
tikom, zaokružuje ga filozofijskim i kozmičkim 
problemima svoga doba, ali uvijek na svoj lični, 
potpuno nov i impresivan poetski način, bogatijim 
jezikom i svestranijim pjesničkim izrazom. On je 
najizrazitiji hrvatski nacionalni pjesnik, ali bez 
romantičkog patosa i programatskog pozerstva 
(Iseljenik, Naš čovo, Dva barjaka), pjesnik širih, 
revolucionarnih perspektiva (Gospodskom Kastoru, 
Radniku, Neznani grob), tumač nekih osnovnih 
čovjekovih preokupacija (Lucida intervalla, Misao 
svijeta, Krist djetetu u crkvi). 

Što dalje od pjesnikove smrti, to sve više nje- 
gova pjesnička riječ postaje vrednija i značajnija. 

Djela: Bugarkinje (1885), Izabrane pjesme 
(1898), Trzaji (1902), Pjesme (1908), Pjesnička proza 
(1912). 

Sabrana djela: Djela I—IV (1933—1934). 

KRANJEC, MIŠKO (r. 1908), slovenski književ- 
nik. Vrlo zahvalnu i sadržajnu temu otkrio je u 
svom rodnom kraju Prekomurju koje je prvi pot- 
punije uveo u slovensku književnost. Objavio je 

zbirke novela (Sreča na vasi, 1933, Tri novele, 
1935, Tihožitja in pejsaži, 1945, Pomlad, 1947, 
Majhne so te stvari, 1947, Nekoč bo lepše, 1954, 
Mesec je doma na Bladovici, 1958, i dr.), romane 
(Težaki, 1932, Os življenja, 1932, Zalesje se pre- 
buja, 1936, Prostor na soncu, 1937, Kapitanovi, 1938, 
Do zadnjih meja, 1940, Povest o dobrih ljudeh, 
1940. i dr.), drame (Pot do zločina, 1947), eseje 
(Materialna podloga kulture, Kam pelje ta pot 
idr). 

KRAUS, KARL (Karl Kraus, 1874—1936), au- 
strijski pjesnik, kritičar, prevodilac Shakespeare- 
ovih drama i soneta, dugogodišnji urednik časopisa 
Baklja (od 1899), koji je bio njegova vlastita tri- 
bina za nemilosrdne, pa i grube satiričke kritike 
društvenih i književnih pojava. 

U zbirkama Riječi u stihovima (9 svezaka, 1916 
—1930) Kraus je s velikom pažnjom za pjesnički 
izraz dao poetsku verziju svoga životnog i knji- 
ževnog programa. Mnogo je veću pažnju Kraus 
izazvao svojom borbenom i satiričkom kritikom 
građanskog morala, potkupljivosti štampe, klika- 
štva u književnosti, šovinizma, ratnih strahota 
(zbirke eseja, kritika i polemika Moral i kriminal, 
1908, Kineski zid, 1910, Literatura i laž, 1929). Sli- 
čne teme obrađivao je Kraus u groteskno-satirič- 
kim tragikomedijama (Igra snova, 1923, Nesavla- 
divi, 1928) i u svome najopsežnijem djelu Posljed- 
nji dani čovječanstva (1919). 

U užem, književnom smislu najdragocjeniji je 
Krausov doprinos u borbi za jasnoću jezičkog iz- 
raza, i to sa šireg gledišta, jer je pronalazio os- 

novno kulturno i etičko značenje u izgradnji što 
punijega i određenijeg književnog jezika. 

KRČOVSKI, JOAKIM (XIX st. — oko 1820), 
jedan od prvih makedonskih književnika, autor je 
djela: Slovo izrečeno radi smrti (1814), Povijest 
radi strašnoga i drugog dolaska Hristova (1814), 
Čudesa sv. Bogorodice (1817) i dr. U djelima se 
nastavlja srednjovjekovna književna tradicija i sa- 
držajem i načinom izlaganja, ali autor unosi i ne- 
što građe iz suvremenoga makedonskog života. 
Djela je uspio izdati u Budimu uz novčanu pomoć 
i razumijevanje svojih zemljaka, makedonskih 
trgovaca. 

KREFT, BRATKO (r. 1905), slovenski književ- 
nik; po zanimanju profesor književnosti i kaza- 
lišni redatelj. Ogledao se kao pripovjedač (roman 
Človek mrtvaških lobanj, 1929, knjiga novela Po- 
vesti iz nekdanjih dni, 1950), ali je značajne uspje- 
he postigao kao dramatičar (Celjski grofje, 1932, 
Velika puntarija, 1937, Kranjski komedijanti, 1946, 
Kreature, 1948, Tugomer, 1946, Balada o poručniku 
in Marjutki, 1959). Autor je kazališnih i književ- 
nih eseja, putopisa i dr. 

KREUTZWALD, F. R., v. Kalevipoeg. 

KRILOV, A. IVAN, v. Basna. 

KRITIČKA RASPRAVA, v. Kritika, 

KRITIČKI REALIZAM, v. Realizam. 


KRITIKA (grč. krino prosuđujem, kritikos onaj 
koji prosuđuje), umijeće i umjetnost prosuđivanja 
i ocjenjivanja. Naziv kritika upotrebljava se u vrlo 
širokom i različitom značenju. Ovdje je riječ o 

književnoj kritici, tj. o određenom i smišljenom 
naporu da se jedno književno djelo razmotri, pro- 
sudi i ocijeni, da se pokaže njegovo značenje i 
vrijednost u književnom svijetu i društvenom ži- 
votu. 

Ali ne samo književno djelo; riječ je i o svima 
ostalim pitanjima koja su važna i odlučujuća za 
književno djelo. Predmet je, dakle, književne kri- 
tike sama književnost u ukupnosti i raznolikosti 
svih njenih problema. I bez obzira na domet, us- 
pjeh i značenje, kritika je svojevrstan posrednik i 
sudionik između književnog djela te književnog 
stvaralaštva i publike, čitača. 

Povijest književne kritike potvrđuje postojanje 
različitih pogleda, smjerova, težnji; često i vrlo 
protivurječnih, jer su uloga i kriterij kritike i kri- 
tika bili najuže povezani s kulturno-političkim 
previranjima nekog doba. Iz bogatoga povijesnog 
pregleda književne kritike prikazat ćemo neka 
shvaćanja kritičarske djelatnosti, koja su jasnije 
izradila svoje metode, probleme i zadatke. 

Filološka kritika (grč. philos prijatelj, logos ri- 
ječ), bavi se prvenstveno tekstom i teži da tekst u 
svim pojedinostima, jezičnim i predmetnim, bude 
razumljiv. 

Stariji su tekstovi rijetko kada potpuno očuva- 
ni: uvijek im nešto nedostaje. Filološki kritičar 
zato upoređuje sve rukopise i izdanja nekog tek- 
sta, vjerno i tačno bilježi sve promjene i želi po- 
kazati kako bi izgledao najpuniji oblik teksta. U 
raspolaganju više varijanata autorova teksta kriti- 
čar će odabrati jedan (ili prvi, ili posljednji, ili 

koji drugi) donoseći i sve razlike prema njemu, 
jer i najsitniji podatak može biti vrlo zanimljiv za 
studij pjesnikova načina stvaranja i njegovih es- 
tetskih pogleda (v. Tekstologija). 

U srednjem su vijeku u tzv. sholijama (grč. 
skholion primjedba, tumačenje uz tekst) komen- 
tatori objašnjavali i tumačili nejasna mjesta. Kri- 
tičar može i nadopuniti nerazumljiva mjesta dr- 
žeći se vrlo oprezno stila i ugođaja umjetničkog 
djela. Takav se ispravak zove konjektura (lat. 
coniicere nagađati, naslućivati pravilan izgled oš- 
tećenog teksta). 

Filološka je kritika i danas prijeko potrebna, 
samo se danas književni tekst proučava novijim 
metodama, uz starije radne metode. 

Estetska kritika, proučava u čemu je zapravo 
umjetnički značaj bilo jezičnog teksta, bilo knji- 
ževnog djela kao cjeline. 

S povijesnog gledišta, tragove estetske kritike 
nalazimo u prvim promatranjima jezičnog izraza i 
svih njegovih osobina. Vrijednost umjetničkog dje- 
la mjerila se po bogatstvu utvrđenih stilskih, a to 
je značilo jezično-izražajnih sredstava. Zapažaju se 
i bilježe tropi (v.), figure (v.) i inverzije, sistema- 
tiziraju se i normiraju. Najviše je u tome pogledu 
učinila klasička grčka retorika (v.) koja izrađuje 
opširnu i iscrpnu terminologiju za osnovna stil- 
ska sredstva, prihvaćenu većim dijelom i u suvre- 
menoj nauci o književnosti (v.). 

Ideali i kriteriji estetske kritike mijenjaju se u 
toku povijesti. 


280 


Kritika 

Evropska renesansa nalazila je dobrim dijelom 
svoje uzore u djelima antičkih grčkih i rimskih 
pjesnika. S još više žara i zalaganja pokušat će da 
ožive antičke ideale francuski klasicisti i njihovi 
teoretičari XVII st. 

U povijesnom pregledu estetske kritike potvr- 
đuje se sve jače uvjerenje da umjetničko djelo tre- 
ba promatrati doduše u sklopu svih važnih i nužnih 
okolnosti, ali prije svega u njegovoj relativnoj 
autonomnosti. Suvremena estetska kritika prven- 
stveno ističe potrebu da se umjetničko djelo što 
više oslobodi od podređenosti drugim, vanumjet- 
ničkim i antiumjetničkim težnjama. To ne znači 
da će se umjetničko djelo promatrati izolirano, 
izvan prostora i vremena u kojemu je nastalo. Uva- 
žit će se sve okolnosti, važne za postanak djela, 
ali će se samo djelo vrednovati po određenim um- 
jetničkim kriterijima. 

Ideološka kritika, ističe prvenstveno značenje 
književnog djela za društvo i njegovu ideologiju. 
Da li književno djelo odražava društvene težnje i 
sredinu, da li obrađuje neposredan ljudski život i 
društvenu aktuelnost, da li se izravno angažira u 
društvenim previranjima — to su bili glavni pro- 
blemi ideološke kritike, a iz njih su proizlazili 
onda kriteriji o vrijednosti samih djela. 

Ideološka se kritika nalazi na vrlo oprečnim 
idejnim frontovima, ali je u suštini jasna i odre- 
đena. Uvijek je podređivala književno djelo i knji- 
ževnost drugim oblicima društvene svijesti (poli- 
tici, religiji, određenoj ideologiji). Zato se od svih 

oblika kritike najčešće javlja i možemo je naći u 
svim povijesnim razdobljima. 

Ideološka će kritika proširiti razumijevanje 
književnog djela i svratit će pažnju na mnoge nje- 
gove strane. Ali ga ipak ne sagledava u njegovoj 
punoći kao autonomnu društvenu pojavu s vla- 
stitim opravdanjem. 

Sociološka kritika, u metodološkom pogledu 
bliza je ideološkoj kritici. Težište proučavanja 
književnog djela postavlja na rasne, nacionalne, 
plemenske i obiteljske prilike, a smatra vrlo va- 
žnim i geografske, klimatske, opće društveno-po- 
litičke, privredne, socijalne i religijske uvjetova- 
nosti piščeva rada. Prevagu u vrijednosti dobijaju 
ona djela koja su uspjela zahvatiti više socijalnih, 
političkih i općedruštvenih značajki. 

Utilitaristička kritika (lat. utilis koristan), traži 
od književnog djela da pruži neposrednu korist 
unaprijed postavljenom zahtjevu. Javit će se u 
oštrom obliku kod doktrinarnih i dogmatskih idej- 
nih shvaćanja; zato su svi reakcionarni i natraž- 
njački društveni sistemi njeni žustri branitelji. Ja- 
vit će se često i kao progresivna pojava kod mnogih 
neslobodnih i potlačenih naroda, kada iraži od pi- 
saca da obrađuju angažirano i zainteresirano naci- 
onalne i političko-revolucionarne teme. 

Biografska kritika, traži na sva pitanja, koja 
pobuđuje književno djelo, najbolji odgovor u ži- 
votu i u svim okolnostima oko života piščeva. Život 
se pisca smatra sintezom svega što se nalazi i u 
književnom djelu. Treba otkriti tajnu autorove in- 

dividualnosti, pa će se književno djelo pokazati 
kao njeno logičko očitovanje. Pjesme, romani i 
druga djela postat će razumljivi ako se upoznaju 
okolnosti njihova postanka u piscu. Glavni je za- 
datak biografske kritike rekonstrukcija piščeva 
života, jer je u njemu nalazila sve tajne piščeva 
stvaralačkog rada. Tako su nastale — a i danas 
još uvijek nastaju — biografije književnika koje 
su otkrile zanimljive i korisne spoznaje o vezama 
književnosti i života. 

No sav golemi materijal koji su donosile bio- 
grafije književnika nije bio prijeko potreban. 
Katkada je zamućivao problem kmjiževnog stva- 
ralaštva jer ga je biografska kritika željela otkriti 
u privatnom i društvenom životu piščevu, a ne u 
samu djelu. 

Impresionistička kritika, polazi s gledišta da 
književno djelo pobuđuje kod čitalaca različite 
dojmove i da upravo na njima počiva njegovo zna- 
čenje i vrijednost. Zadatak je kritike da saopći 
kritičarevo doživljavanje umjetničkog djela i zato 
se kritičar često bavi s onim što ga najviše zaoku- 
plja u djelu i oko djela. Kritičar se prepušta toku 
svojih misli i čuvstava što ih je djelo izazvalo i 
vrlo često nastoji da tome dade što samostalniji 
književni oblik i bez uže i neposredne veze s dje- 
lom. 

U književnoj praksi nisu se pojedine kritičke 
metode primjenjivale odvojeno i u takvu obliku 
kako su prikazane. U većini slučajeva u praksi 
se ukrštavaju postavke različitih kritika; stvarno 

je malo kritičara koji predstavljaju samo i isklju- 
čivo postavke jednoga kritičkog metoda. Značaj- 
niji su kritičari prilagođivali svoj metod osebujno- 
sti književnog djela, jer je ono samo, svojom um- 
jetničkom vrijednošću, proširivalo pojedine meto- 
de, otvaralo nove poglede, mijenjalo ranije a do- 
nosilo novije postavke. 

Uloga kritike u razvoju književnosti vrlo je 
značajna; njen se udio, unatoč njenim čestim po- 
greškama i zabludama, ne može osporiti. Učinila 
je vrlo mnogo u objašnjavanju književnih djela, u 
posredovanju između književnog djela i publike, u 
širenju opće književne kulture i u podržavanju 
određenoga književnog medija (uvjeta i sredine za 
književno stvaralaštvo). Otkrivala je prave knji- 
ževne vrijednosti i vrlo mnogo pridonijela uspo- 
stavljanju jedne moguće i relativno opravdane hi- 
jerarhije u književnim ostvarenjima. 

Oblici književne kritike, različiti oblici kritike 
mogući su prema tome kojom metodom, kojim za- 
datkom, u kojoj mjeri i na koji se način razma- 
traju pojedina obilježja književnog djela i poje- 
dina književna pitanja. Doseg, opseg i dubina kKri- 
tičkih razmatranja određuju oblik i karakter kri- 
tike. Jasno je da ih je bilo mnogo i vrlo različitih 
oblika i da su se obilno javljale u svim razdoblji- 
ma književnog života. 

Praktična kritika, najčešći je oblik njegovan 
posebno s razvojem modernog žurnalizma i bibli- 
otekarstva (u analitičkim bibliografijama, u ka- 


talozima narodnih knjižnica, u različitim beletri- 

stičkim revijama). Uz naslov i pisca djela ona daje 
sažeto, naravno u vrlo različitim oblicima, i pre- 
gled sadržaja, te kazuje šta se može u određenoj 
knjizi naći. Može biti npr. iscrpnija skica sadržaja, 
privlačnija formulacija bilješke s navodima teksta, 
kratka ocjena, reklamna preporuka, kazališni re- 
ferat i dr. 

Književna ocjena ili recenzija, neposredan sud 
o vrijednosti knjige odmah nakon njenog izlaska. 
Vrlo često ima značajke kritike jer govori o knji- 
ževnim vrijednostima djela. U mnogočemu je auto- 
ritativna i dogmatska i često samo izriče sudove 
bez šire argumentacije. Javlja se u dnevnoj štampi 
i časopisima i vrlo je značajna za javnost u smislu 
orijentiranja te dobre i loše propagande književnih 
djela. 

Kritička rasprava, temelji se na određenim kri- 
terijima i izgrađenim pogledima koje razvija u toku 
izlaganja, te mjeri i ocjenjuje prema njima. Vri- 
jednost je kritičke rasprave ponajviše u tome što 
će više i dublje ući u samo djelo, govoriti o unu- 
tarnjem skladu i nedostacima, razmotriti motiva- 
ciju u radnji i postupcima likova i, općenito, dati 
puniju informaciju o strukturi djela. 

Književni esej (franc. essai pokušaj), oblik knji- 
ževne kritike koji je prošao u povijesti književno- 
sti različite faze, ali potvrđuje neka stalna obilje- 
žja: pojedina djela i pitanja ne obrađuju se teme- 
ljito, iserpno i s potpunom argumentacijom na ra- 
cionalan, analitički način, nego se sudovi zasni- 
vaju pretežno na ličnom, intuitivnom poniranju u 

djelo. Mnogo se pazi na sugestivnost umjetničkoga, 
dotjeranog oblišovanja sudova, a manje na potpu- 
nost i tačnost naučne formulacije. I najteži se pro- 
blemi obrađuju izražajnom lakoćom u sretnim do- 
mišljanjima i smionim, individualnim zaključcima. 
Zato esej ima mnoge elemente impresionističke 
kritike. I esejist će koristiti ranija znanja i spo- 
znaje, povremeno će se služiti i citatima, ali svemu 
daje naglašeni pečat svojih individualnih zapa- 
žanja i ocjena. 

Obilježja eseja imaju mnoga djela iz starijih 
epoha, npr. dijalozi u mnogim djelima grčkog fi- 
lozofa Platona (424—347. st. e.), poslanice rim- 
skog pjesnika Horacija (65—8. st. e.). 

Prvi je upotrijebio naziv esej i potpunije raz- 
radio sam oblik francuski prozni pisac Michael 
Montaigne (1533—1592) u djelu Essais, iznoseći u 
pojedinim esejima svoja razmatranja o životu, 
smrti, ljubavi te o čovjeku u svim njegovim očito- 
vanjima. U novijoj i suvremenoj književnosti esej 
je naročito njegovan oblik kritike i raširio se go- 
tovo na svim naučnim područjima. Uži, literarno- 
kritički esej počinje se njegovati naročito u 
XIX st. 

Po opsegu i načinu obrade esej je otvorena for- 
ma kojoj principi izgradnje nisu određenije po- 
stavljeni. Esej daje velike mogućnosti za slobod- 
nije, subjektivno izlaganje koje nema u sebi nu- 
žnog problemskog slijeda. Subjektivnim formulira- 
njem sudova razlikuje se od znanstvene obrade 
problema. 


Katkada ga je teško razlučiti od feljtona (v.). 

KRKLEC, GUSTAV (r. 1899), liričar (zbirke 
Lirika, 1919, Srebrna cesta, 1921, Nove pjesme, 
1923, Ljubav ptica, 1926, Izlet u nebo, 1928, San 
pod brezom, 1940, Darovi za bezimenu, 1942, Tam- 
nica vremena, 1944, Tri poeme 1949, Žubor života 
1955. i dr.), feljtonist i esejist (Lica i krajolici, 1954, 
Pisma Martina Lipnjaka iz provincije, 1956, Noć- 
no iverje, 1961, i dr.), dječji književnik (Telegraf- 
ske basne, 1952, Zvonce o repu, 1954), prevodilac 
iz slavenskih književnosti. 

Krklečeva poezija izrasla je na lirskom opti- 
mističkom doživljaju svijeta, a razrađena je na 
diskretnom aktivizmu za sva pozitivna stremljenja 
u životu. S4m kaže: »Ja nikad nisam htio da pje- 
vam ni pticama, ni zvijerima, ni stablima, ni tala- 
lisa morskim, već srcu ljudskom...« Pjesničke 
istine saopćio je u muzikalnim stihovima i dorađe- 
noj formi pjesama. 

KRLEŽA, MIROSLAV (r. 1893), najsvestraniji 
hrvatski i jugoslavenski književnik, iznimna stva- 
ralačka aktivnost, najutjecajnija književna ličnost 
između dva svjetska rata. Živio kao profesionalni 
književnik; poslije drugoga svjetskog rata narod- 
ni zastupnik, akademik i član uprave Jugoslaven- 
ske akademije znanosti i umjetnosti, direktor Lek- 
sikografskog zavoda u Zagrebu. 

U lirskim pjesmama i poemama (Pan, 1917, Tri 
simfonije, 1917, Lirika, 1919, Knjiga lirike, 1932, 
Pjesme u tmini, 1937. i dr.), Krleža raskošnom 
paletom slikara pjesnika opisuje prirođu, podne- 
ve, predvečerja, a najsnažnija je tema jesen s na- 
glašenim ditirampskim motivima. Kada prelazi na 

socijalnu i ratnu tematiku, onda njegov poetski 
stil postaje ekspresivna i satirička riječ protesta 
protiv ratnih pustošenja i dehumaniziranja ljud- 
skog društva. 

U središtu Krležinih stvaralačkih napora jest 
dramski rad. Obilan i raznolik trajna je potvrda 
unutarnje potrebe da se Krležin poetski svijet 
prikaže u scenskom, dijaloškom obliku, u strasnom 
sukobljavanju s vlastitim protivurječjima. Prve su 
drame izgrađene na romantičkim likovima i fabu- 
lama: Legenda, Kristof Kolumbo, Michelangelo 
Buonarotti i Adam i Eva (ove dvije posljednje iz- 
vedene 1925). U kasnijim dramama prevladava 
scenski realizam s izrazitim ekspresionističkim sce- 
nama: U logoru, Vučjak (1923), Golgota (1922). Naj- 
zrelija su ostvarenja tzv. glembajevski ciklus: Go- 
spoda Glembajevi (1929), U agoniji (1928), Leda, 
(1939). Nakon dulje pauze Krleža piše dramu Are- 
tej (izvedena 1959). 

Novelistički i romansijerski rad najpotpunije je 
zahvatio u ratnu i poratnu tematiku. Prikazan je 
naš mali čovjek, prvenstveno zagorski seljak u vr- 
tlogu krvavih ratnih zbivanja. Npr. Hrvatska rap- 
sodija (1921), Hrvatski bog Mars (1922), Novele 
(1923), Hiljadu i jedna smrt (1933), Povratak Filipa 
Latinovicza (1932), Na rubu pameti (1938), Banket 
u Blitvi I i II (1938), Zastave (1962). 

Osebujno mjesto i u Krležinu stvaralaštvu i u 
hrvatskoj književnosti kao cjelini zauzimaju Ba- 
lade Petrice Kerempuha (1936). Na usta plebejca, 
satirika i ismijivača Petrice Kerempuha saopćio je 

Krleža s mnogo gorčine svoj pogled na prošlost 
i osnovno životno osjećanje. 

Opsežan esejistički rad (o Kranjčeviću, Rilkeu, 
Križaniću i o dr., o teorijskim likovnim i književ- 
nim pitanjima), vrlo žive i beskompromisne pole- 
mike sa suvremenicima (Moj obračun s njima, 
1932), neuobičajene putopisne refleksije (Izlet u 
Rusiju, 1926, Knjiga studija i putopisa, 1939), auto- 
biografska oživljavanja mladosti (Davni dani, 
1956); sva ta djela kao i drugi primjeri beletrističke 
esejistike značila su uvijek ulaženje u duboke i is- 
tančane analize aktuelnih problema i predstavljala 
su obranu naprednih pozicija u umjetničkom stva- 
ralaštvu. 

Pokretanje i uređivanje časopisa (Plamen, 1919, 
Književna republika, 1923—1927, Danas, 1934, Pe- 
čat, 1939—1940) predstavljalo je određene knji- 
ževne datume. Stvarale su se tribine javnih disku- 
sija o neposrednim problemima i idejno-teorijskom 
raščišćavanju. 

Krležina književna djelatnost vrlo je složena; 
prošla je kroz nekoliko razvojnih etapa. Samo u 
mogućem sintetičkom pregledu vidljiva je njegova 
potpuna veličina i vrijednost. 

Ukupna djela predviđena su u 36 knjiga (od 
1954. g. izašla do danas 21 knjiga). 

KRONIKA (grč. chronos vrijeme, doba), u zna- 
čenju ljetopis. Oblik književnog djela koji je bio 
ponajviše njegovan u srednjem vijeku. U pojedi- 
nim samostanima, ili na dvorovima vladara, pisali 
su pojedinci vremenskim redoslijedom sve važnije 
događaje iz neposredne ili svjetske povijesti. Ko- 

risna djela koja su očuvala uspomenu na mnoga 
zbivanja. U našoj je književnosti vrijedan primjer 
Annuae A. B. Krčelića. 
KRONOLOŠKA POSTUPNOST, v. Proza. 
KRONOLOŠKI REDOSLIJED, v. Roman. 


KULENOVICĆ, SKENDER (r. 1910), književnik, 
sudjelovao u narodnooslobodilačkoj borbi od 1941; 
s uspjehom obrađivao ratnu tematiku (poema Sto- 
janka — Majka Knežpoljka, 1942), poslijeratne 
društvene pojave (satira u stihovima Zbor derviša, 
1949). Napisao poemu Ševa (1952), nekoliko drama 
(Tri komedije, 1943, Večera, 1950, Svjetlo na dru- 
gom spratu, 1959), više članaka iz književnosti. 

KULTERANIZAM, v. Gongorizam. 


KUMIČIĆ, EUGENIJ (1850—1904), romanopisac 
i novelist, manje značajan kao dramatičar. Bio je 
novinar i profesionalni političar (zastupnik Stran- 
ke prava Ante Starčevića). U Francuskoj je upo- 
znao suvremena književna strujanja. Prvi je kod 
nas popularizirao naturalizam i teorijski ga oprav- 
davao. U članku O romanu zahtijeva da književ- 
nost prikazuje stvaran život, da iznosi sve pojave, 
a obavezno i najgore strane sa zadatkom da dje- 
luje moralno. Tim će putem ići Kumičić uzimajući 
građu iz Istre, Hrvatskog primorja, Zagreba te iz 
hrvatske prošlosti. Nije pisac s ujednačenim i smi- 
renim stilom, nego se prilagođava svojim program- 
skim nastojanjima i pragmatističkim shvaćanjima. 
Kada obrađuje gradski život (romani Olga i Lina 
1881, Gospođa Sabina 1883, i dr.), Kumičić se služi 
nekim naturalističkim postupcima tražeći ružne i 

mutne strane života. Kada uvodi Istru i H. primorje 
u našu književnost (Jelkin bosiljak, 1881, Začuđeni 
svatovi, 1883, i dr.), onda je sklon više realističkim 
postupcima ističući domaćeg čovjeka i patrijarhalni 
život. U povijesnim romanima (Kraljica Lepa, 1902, 
Urota Zrinjski-Frankopanska, 1892) oživljava i 
neke romantičarske postupke u iznalaženju i iz- 
gradnji fabule. Bio je mnogo čitan. 

Sabrana djela T—XV (1933—1941). 

KUMULACIJA (lat. cumulatio gomilanje), figu- 
ra (v.) koja sa što više riječi prikazuje likove, sli- 
ke, pojmove da se dobije što raznolikiji i puniji 
dojam. Ako se izgubi mjera u količini i kvaliteti 
izbora, postizava se š&asvim suprotan, negativan 
rezultat. 


KUNG CE (Konfucius), v. Ši king. 
KVAZIMODO, S. v. Quasimodo, S. 

LACHMANN, K,, v. Epika. 

LA FONTAINE, JEAN DE (Žan d Laftonten, 
1621—1695), francuski književnik. Prva književna 
djela — u duhu vremena piše sve vrste poezije — 
razrađena su u okvirima klasicizma (v.) XVII st., 
ali i s velikim tragovima renesansne šarolikosti u 
stihu i jeziku (Adonis, 1658, Climene, 1658. i dr.). 
Stihovane Priče u 4 knjige (1665, 1671, 1675, 1685) 
obrađuju antičke i renesansne motive po ukusu 
vremena. Međutim, La Fontaine nalazi sebe u djelu 
Basne (Basne Ezopove stavljene u stihove od M. 
de la Fontaine, 1668—1694), gdje daje najpotpuniju 
sintezu renesansnih ugođaja, humanističkih ideja, 
klasicističke stilske dotjeranosti, prosvjetiteljsko- 
-moralističkih problema i svoga ličnog stava. Među 
prvima u evropskim književnostima uvodi slobodni 
stih, prethodeći tako romantičarima i simbolistima. 

LAJTMOTIV, v. Provodni motiv. 

LAKONIZAM (prema imenu plemena Lake- 
demonci, Spartanci, u antičkoj Grčko), sažet i jez- 

grovit način izražavanja, sveden na najnužnije sli- 
ke ili predodžbe. 

Klasičan je primjer lakonskog govora rastanak 
jedne Spartanke sa sinom koji je odlazio u rat: 
»Ili sa štitom, ili na štitu!« 

LAKRDIJA (tur. lakyrdy razgovor, besjeda), 
manji i kraći scenski komad u kojemu se neka tema 
prikazuje u slobodnom šaljivom tonu bez ikakva 
obzira i poštovanja. Odsustvo bilo kakvog uvaža- 
vanja likova i teme na pozornici i prepuštanje ras- 
puštenoj šali i ismijavanju, obilježje je djela s ugo- 
đajem lakrdije. 

LALIC, MIHAJLO (r. 1914), književnik, pori- 
jeklom iz Crne Gore; društveni i kulturni radnik. 
Započeo književni rad prije rata; poslije oslobo- 
đenja piše pjesme (Staze slobode, 1948), ali je znat- 
no izrazitiji kao prozni pisac koji je s velikim 
uspjehom obrađivao složenu tematiku narodne re- 
volucije i poslijeratnih zbivanja. Objavio je pripo- 
vijetke (Izvidnica, 1948, Izabrane pripovijetke, 1950, 
Prvi snijeg, 1951, Na mjesečini, 1956), romane 
(Svadba, 1950, Zlo proljeće, 1953, Raskid, 1955, Le- 
lejska gora, 1957, Hajka, 1960), putopise i zapise. 

LAMENTI, v. Vitezović, Pavao Ritter. 

LART POUR LART (lar pur lar, franc., umjet- 
nost za ili radi umjetnosti) termin, u širem smislu 
određena teorijska koncepcija, koji je formulirao 
francuski filozof Victor Cousin (1836) za zahtjeve: 

1. da umjetnost mora biti slobodna od svake 
svrhe; 

2. da na nju ne smiju utjecati ni moral, ni poli- 
tika, ni religija; 

3. da je za razumijevanje umjetnosti jedino 
dovoljna njena vlastita svrha koja proizlazi iz nje- 
nih vlastitih zakona; 

4. da se umjetnost može i mora razumjeti samo 
iz ideje lijepog, tj. iz onih postavki koje se nalaze 
u samom pjesništvu i njegovim zakonima. 

Na osnovu gornjih teza formuliran je termin 
umjetnost radi umjetnosti, umjetnost zbog umjet- 
nosti — a sve drugo je nebitno, sekundarno. 

Gornje postavke nisu u svemu jasno određene, 
a još manje argumentirane. Izazvale su nebrojene 
diskusije, nesporazume, zablude. Ipak se mora is- 
taknuti da je Vicktor Cousin dobro naslutio po- 
trebu da se umjetnost ne smije podvrgavati nika- 
kvim drugim tendencijama, tj. ne smije se njima 
subordinirati. Dobro i vrijedno umjetničko djelo 
samo će svojim izražajnim sredstvima najbolje go- 
voriti o društvenoj i kulturnoj klimi svoga doba, 
te nikako nije potrebno da se umjetničkom stvara- 
laštvu nameću različiti zahtjevi. 

U tome pozitivnom i konstruktivnom smislu ra- 
zrađivat će tezu l'art pur l'art simbolizam (v.), 
parnasovci (v.), impresionizam (v.). U teorijskim 
raspravljanjima branit će je Th. Gautier, Ch. Bau- 
delaire, G. Flaubert, Braća Goncourt, O. Wilde, i 
dr. U suvremenoj teoriji umjetničkog stvaralaštva 
naći će gornja teza svestranu potvrdu u teoriji o 
relativnoj samostalnosti umjetnosti unutar općega 
društvenog života i povijesnog kontinuiteta, 

L'art pour l'art — Latinitet 
Istovremeno je Victor Cousin svojim tezama 
otvorio vrata širokim i mnogim zabludama o pot- 
punoj samostalnosti i neovisnosti umjetnosti od 
društva i čovjeka. Takva misao bila je uvijek uto- 
čiste onih književnika koji su tim i takvim stano- 
vištem htjeli samo prikriti svoje slabosti i stvara- 
lačku nemoć. 


LATINITET, skupni naziv za velik broj djela 
napisanih na latinskom jeziku od naših ljudi. 

Latinski jezik proširio se na području današnje 
Jugoslavije za rimske okupacije. Najprije se širio 
preko vojnih posada po gradovima, a onda svim 
putovima jake i moćne kolonizacije. Učvršćenju 1la- 
tinskog jezika u našim krajevima znatno pridonosi 
katolička crkva koja ga je prihvatila kao svoj 
crkveni i službeni jezik. A njegovu upotrebu u 
književnosti i nauci ozakonjuje evropski pokret hu- 
manizma počevši već od XV st. 

Upotreba latinskog jezika u našim krajevima 
traje više stoljeća: sve do kraja XVIII st. Na njemu 
su očuvani različiti spomenici: od nadgrobnih nat- 
pisa do značajnih književnih djela. 

Možemo spomenuti velik broj pravno-admini- 
strativnih spisa javnoga ili privatnog karaktera 
(npr. naredbe, darovnice, oporuke, ugovore, imeno- 
vanja, dopisivanja i sl.), zatim tekst Kronike popa 
Dukljanina (nastao oko 1148), teološke i crkveno- 
-pravne rasprave, latinske kodekse, zbirke natpisa, 
latinska djela mnogih naših pisaca (npr. v. Maru- 
lić, Marko, zatim memoarsko djelo Annuae A, B. 
Krčelića iz XVIII st. i dr.) 

Latinistički rad mnogih naših zaslužnih ljudi 
predstavlja vrlo značajnu kulturnu i književnu ba- 
štinu. 

LAUDE, v. Crkvena drama. 

LAZAREVIĆ, LAZA (1851—1890), izraziti no- 
velist, po zanimanju liječnik. Suvremenik i sudi- 
onik omladinskog pokreta sedamdesetih godina u 
Srbiji, ali je ostao duboko i intimno vezan za stari 
patrijarhalni red, njegove tradicije i društveni ži- 
vot. U njemu je nalazio glavne teme i likove za 
svoje novele, crpio je iz njega svu potrebnu građu. 
Lazarević je znao stvoriti atmosferu svoje sredi- 
ne, komponirao je sažeto i zbijeno odabranu gra- 
đu, ukusno je isticao dramatičnost situacije, a di- 
jalozi su mu živi i neposredni. Njegove su novele 
jedno od najboljih ostvarenja u razdoblju realiz- 
ma, 

Novele: Prvi put s ocem na jutrenje (1879), Škol- 
ska ikona (1880), U dobri čas hajduci (1880), Na 
bunaru (1881), Verter (1881), Sve će to narod po- 
zlatiti (1882), Vetar (1889), On zna sve (1890) i dr. 

Sabrana dela, 1958. 

LAZAREVIĆ, STEVAN (1370—1427), srpski des- 
pot, sin kneza Lazara (poginuo 1389. u boju na Ko- 
sovu). Mnogo je učinio u teškim vremenima za srp- 
sku prosvjetu. I sam se bavio književnim radom. 
Vrlo je vrijedan njegov tekst Slovo ljubavi, napi- 
san u obliku pjesme u prozi s nekim karakteristi- 
kama ode (v.) i psalma (v.). 

LAZARILLO DE TORMES (Lasariljo de Tor- 
mes), najznačajniji španjolski pikarski (v.) roman 

nepoznata pisca (1554), preveden ubrzo na mnoge 
evropske jezike (i na naš jezik). U djelu se prika- 
zuje život i nebrojene dogodovštine dječaka Laza- 
rilla koji služi niz godina kod više gospodara (naj- 
prije kao vodič slijepca, zatim kao sluga siromaš- 
nog viteza te škrtog župnika i dr.). Po svojoj kom- 
poziciji (opširni izvještaj o nizu područja iz dru- 
štvenog života) i grubim gotovo oporim  izlaga- 
njem zbivanja, djelo je odigralo značajnu ulogu 
u oblikovanju kasnijeg evropskog romana. 

LECONTE DE LISLE, CHARLES (Lkont d Lil, 
1818—1894), francuski liričar, značajni književni 
estetičar i kritičar, dramatičar, prevodilac (Ana- 
kreonta, Horacija, Homera i dr.) Teoretičar i glav- 
ni predstavnik grupe Parnas (v.), koja je nastupila 
1866. U težnji da što više istakne objektivnost pjes- 
ničkog stvaranja zahtijeva  primjenjivanje na- 
učnih metoda u pjesničkom radu, povezujući naj- 
uže umjetnost i nauku. Pjesnici parnasovskog kru- 
ga (Gautier, Leconte de Lisle, Baudelaire, Varlaine, 
Mallarme i dr.) izdali su tri zbirke pod naslovom 
Suvremeni Parnas (1866, 1871, 1876). 

Leconte de Lisle autor je zbirki Antičke poe- 
me (1852 i 1874), Barbarske poeme (1869—1878), 
Tragičke poeme (1884), u kojima obrađuje motive 
iz dalekih epoha i minulih kultura. Razočaran u 
suvremenim zbivanjima, duboko ogorčen i pesimi- 
stičan, Leconte de Lisle tražio je svoj ideal ljepote 
u dalekoj prošlosti. Osnovni pesimistički ugođaji 
snažno su se odrazili i u drami Erinije (prema Es- 
hilu) i posmrtnoj zbirci Posljednje poeme 1895). 

LEGENDA (lat. legenda ono što treba čitati), 
oblik kraće (usmene i pisane) pripovijetke u kojoj 
je čudesno, mitološko osnovna građa, ali sve se iz- 
laže u vidu nizanja podataka iz vjerovanja i pori- 
jekla istaknutih ljudi, svetaca, neobičnih životinja 
i naročito značajnijih mjesta. Osnovni je karakter 
legende etiološki, tj. ona govori o početku, izvoru, 
porijeklu i razvoju, te didaktički, jer želi prven- 
stveno da obavijesti i pouči. 

Na određene dane čitaju se u crkvama legende 
o mučenicima i svecima. Poznate su i mnoge zbir- 
ke legendi, npr. Legenda aurea (zlatna legenda) ge- 
noveškog biskupa Jacoba de Voragine (oko 1270), 
koja je bila poznata i u našim krajevima. 

LEJKIZAM, v. Coleridge, Samuel Taylor. 

LEKSIKOGRAFIJA, v. Leksikon. 

LEKSIKON (grč. lexis riječ, izraz), alfabetskim 
redom složen određeni izbor riječi (natuknica, poj- 
mova) koje se tumače kraćim ili širim objašnjenji- 
ma. Može biti sastavljen prema vrlo različitim kri- 
terijima: zato su leksikoni mnogovrsni i razno- 
vrsni. 

Upotrebljava se i termin thesaurus (latinska 
pozajmljenica iz grčkog thesauros blago). Upotreb- 
ljava se u značenju opširnoga i sveobuhvatnog 
rječnika jednog jezika sa svim nužnim objašnje- 
njima i primjerima. 

Leksikografija (grč. lexis riječ, graphein pisati), 
naučna priprema, izrada te izdavanje leksikona ra- 
zličitog oblika i svrhe. 

LEONINSKI SROK, v. Srok. 

LEOPARDI, GIACOMO (1798—1837), veliki ta- 
lijanski liričar u razdoblju romantizma, esejist, 
svestrano i klasički obrazovan, prevodilac (preveo 
Horacijevu Ars poetica i dr.). Dugo je i teško bo- 
lovao, živio je kao tužni osamljenik. Vrlo rano na- 
stupa kao pjesnik s rodoljubnim motivima (pje- 
sme Italiji, 1818, i Pred Danteovim spomenikom). 

Nešto kasnije Leopardi svoju intimnu tragediju 
i romantički svjetski bol (tzv. Weltschmerz) suge- 
stivno iznosi u svojoj poeziji kao kozmički pesimi- 
zam, ali prožet toplim ljudskim razumijevanjem za 
ljude koji stradaju i pate (u pjesmi Žuka ili cvijet 
pustinje, 1836). 

Najbolja se pjesnikova ostvarenja nalaze u 
zbirci Canti (41 pjesma, 1816 —1836), u kojoj su ka- 
rakteristične leopardijevske idile, lirske ispovije- 
sti o ličnoj nesreći i razmišljanjima osamljenog 
pjesnika (npr. Sjećanja, Beskonačnost). Najviše se 
ističu pjesme posvećene Silviji i Nerini (Silviji) te 
slikama prirode i ljudi iz njegova rodnog mjesta 
Recanati (Subota u selu, Mir poslije oluje, Osam- 
ljeni modrokos). 

Od proznih spisa ističu se Moralna djela (1827) 
u kojima je Leopardi najpotpunije izrazio svoje fi- 
lozofske poglede. Posthumno je izašlo djelo Misli 
(1845), izvod iz opširnoga autobiografskog dnev- 
nika. 

LESKOVAR, JANKO (1861—1949), po zanima- 
nju učitelj. Književno je djelovao kratko vrijeme; 
napisao je više pripovijedaka (izdao ih pod naslo- 
vom Pripovijesti, 1917), romane Propali dvori (1896) 
i Sjene ljubavi (1897). Leskovar ulazi u profinjene 

psihološke analize svojih likova i njihovih ličnih 
problema. Po tim crtama Leskovara će kao svoga 
prihvatiti modernističke struje potkraj XIX st. 

LESSING, GOTTHOLD EPHRAIM (1729—1781), 
njemački književnik (dramatičar, didaktički pisac, 
filolog, kritičar, teoretičar drame), istaknuti pred- 
stavnik njemačkog prosvjetiteljstva. U drami Ži- 
dovi (1749) Lessing već na početku književnog 
stvaralaštva zastupa toleranciju i praktički huma- 
nizam. Istovremeno ističe snagu ljudskog razuma i 
značenje etičkog stava kao najveće ljudske vred- 
note. U građanskoj tragediji Miss Sara Sampson 
(1755), s temom iz engleske građanske sredine, pro- 
širuje tematiku tragedije u duhu prosvjetiteljskih 
težnji. Komedija Minna von Barnhelm (1767), naj- 
vrednije Lessingovo scensko djelo, tragedija Emi- 
lia Galotti (1772) i posljednje dramsko djelo Mud- 
ri Natan (1779), iako razrađeni na različitim tema- 
ma, prožeti su osnovnim Lessingovim humanistič- 
kim problemima. Djela Laokon ili o međama likov- 
nih umjetnosti i pjesništva (1766) i Hamburška 
dramaturgija vrijedan su prilog teoriji književ- 
nosti, posebno drame. 

LEVSTIK, FRAN (1831—1887), slovenski knji- 
ževnik, proveo je nemiran i težak život; bio je uči- 
telj, novinar, urednik, izdavač, leksikograf, biblio- 
tekar. Književni rad započinje ljubavnim pjesma- 
ma (Tonine pesmi 1856, Franjine pesmi 1869), piše 
romanse i balade (odrazi romantičarske tradicije), 
a satire i epigrame štampa u listu Pavliha. 

Značajniji je Levstikov rad u prozi. U putopisu 
Popotovanje iz Litije do Čateža (1858) plastično je 

okarakterizirao slovenskog čovjeka u njegovu am- 
bijentu. Poznatije je djelo Martin Krpan z Vrha 
(1858). Tema i glavni lik uzeti su iz narodnog pre- 
danja i obrađeni u narodnom jeziku. S oslonom na 
psihologiju narodne pripovijetke, Levstik je kom- 
pozicijom radnje, glavnom idejom, diskretnom iro- 
nijom i aluzijom na suvremene prilike dao vrlo 
vrijedan i zanimljiv književni tekst, privlačan i 
mnogo čitan. 

Levstik je zaslužan za osnivanje slovenskog ka- 
zališta u Ljubljani, a mnogo je naučno radio na po- 
dručju jezika i pravopisa. 

Zbrana dela I—VIII (1948—1960). 

LIBRETO, v. Opera. 

LICENCIJA POETIKA (lat. licentia poetica pje- 
snička sloboda), stručni termin koji potječe još iz 
antičke poetike (v.), a kojim se označava pjesnička 
i umjetnička sloboda u izboru motiva, tema, stilskih 
izražajnih sredstava, jednako kao i sloboda u upo- 
trebi i preradi ranijih i poznatih motiva i tema. 
Svaki književnik pristupa svome poslu s određe- 
nim stvaralačkim mogućnostima te ličnom struč- 
nom spremom i osposobljenošću za konkretne za- 
datke. Da bi što potpunije ispunio svoj zadatak 
mora imati što puniju slobodu i što više pozitivnih 
stimulativnih faktora u svome radu. Zato može da 
slobodno izmišlja, ili da mijenja nađene materijale 
i da ih oblikuje prema svojim shvaćanjima i tež- 
njama. Razumljivo je što se književnik ipak mora 
u svojoj ličnoj i stvaralačkoj slobodi pridržavati 
određenih umjetničkih zahtjeva i zakona: ovi, na- 
pokon, određuju vrijednost i uspjeh ostvarenja. 

LIJEPA KNJIŽEVNOST, v. Književnost. 

LIK, opći naziv za ličnosti obrađene u književ- 
nim djelima, bez obzira na pozitivne ili negativne 
osobine. Književni lik je uvijek nosilac određenog 
shvaćanja te predstavlja težnje u jednoj situaciji. 
Ističe se svojim stavom i držanjem i za njega se 
povezuju redovno sva zbivanja u djelu: on u nji- 
ma sudjeluje, u njima se očituje, utječe na njihov 
tok (v. Karakter). 

LIKOVNI FOLKLOR, v. Folklor. 


LIRA (grč. lyra žičano glazbalo), muzički žiča- 
ni instrument na kojem se zvuk proizvodio titra- 
njem žice. Davao je mekše tonove i služio je pre- 
težno kao pratnja za kazivanje i intimne lirske is- 
povijesti, ali je pratio i himne i pojedine dijelove 
iz opera i epskih pjesama. 

Njen nježniji ton i ugođaj dao je kasnije i ime 
ličnoj, osjećajnoj poeziji; nastao je termin lirika 
(v.). 

LIRIKA (grč. lYra vrsta instrumenta koji je pra- 
tio pjevanje pjesama), 

1. lirizam (v.) ne samo kod lirskog pjesnika ne- 
go i kod prozaista i dramatičara; 

2. ukupno pjesničko djelo nekog pjesnika; npr. 
lirika Tina Ujevića; 

3. katkada i kao ukupnost lirske poezije nekog 
razdoblja ili pokreta. 

Lirika je neposredno pjesničko oblikovanje 
čuvstvenog stanja bez unošenja nekog događaja; 
ona je neposredno jezično oblikovanje uznemirene, 
ganute čuvstvenosti. Forme oblikovanja vrlo su 

različite; teško ih je pregledno sistematizirati. Je- 
dan od neizostavnih oblikovnih principa u lirici 
jest pjesnički lirski ritam, većinom ostvaren u sti- 
hovanoj pjesmi; ali nije bezuslovno ograničen na 
taj vanjski, vidljivi oblik. 

Lirika izražava subjektivni doživljaj pjesnikov, 
lično osjećanje, lične refleksije i reakcije na vanj- 
ski svijet. Ali ukoliko je riječ o umjetničkom os- 
tvarenju lirske pjesme, ona uz lirska osjećanja re- 
prezentira osjećanja većeg skupa, pa i samog dru- 
štva. Ukoliko je dobar pjesnik više ličan i više svoj, 
on je istovremeno više i zajednički, opći. Njegov 
je lirizam sveobuhvatniji, humaniji. 

Mnogi teoretičari smatraju da je lirika pjesnič- 
ki praoblik, pjesnički prvotni i najstariji izraz, up- 
ravo zbog svoje neposrednosti i svog umjetničko- 
-oblikovnog karaktera. 

Često se lirika ili lirska poezija dijeli na a) čuv- 
stvenu (emotivnu) i misaonu (ili refleksivnu), b) 
subjektivnu i objektivnu. Navode se i drugi ter- 
mini: ljubavna, erotička, intimna, anakreontska, 
nacionalna, odgojno-utilitaristička, religiozna, so- 
cijalna, revolucionarna i dr. Kao i sve druge diobe 
poezije, i umjetnosti uopće, tako i ova služi samo 
za osnovnu orijentaciju, jer uzima samo neke ele- 
mente iz pojedine lirike, i to upravo nebitne. 

Nikakvim racionalnim i vidljivim mjerama ne 
da se uhvatiti i odrediti lirsko: ono što je suštin- 
sko i bitno u jednoj lirskoj pjesmi. Ono je uvijek 
novo, neponovljivo, ne može se do kraja opisati i 
prikazati, te stoji za sebe, autonomno, kao svoj i 

zaseban svijet. Sistematizacije i klasifikacije lir- 
skih pjesama samo su pomoćne mjere radi snala- 
ženja u obilju materijala. 

Samo se na prvi pogled može učiniti da je li- 
rika — zbog svoje naglašene individualnosti i su- 
bjektivnosti — daleko od povijesnih i društvenih 
zbivanja. Nasuprot, lirika je s njima u najužoj ve- 
zi, jer upravo u njima nalazi svoj prvotni korijen. 
Istovremeno, lirika je i prvi odgovor, prva intimna 
reakcija na konkretne društvene i povijesne situa- 
cije, ali samo na svoj lirski način i svojim lirskim 
izražajnim sredstvima. 

Zato se mogu razumjeti najživlje i najneposred- 
nije promjene u motivima i izrazu lirske pjesme u 
povijesnom pregledu. Iz istih se razloga ne može 
govoriti u pitanju porijekla lirike o jednom mjestu 
i jednom vremenskom razdoblju. Nastajala je na 
raznim stranama i u razno doba. 

Osnovne oblike lirskih pjesama prikazujemo 
odvojeno i zasebno svaki za sebe. 

LIRIZAM, izražavanje naglašene osjećajnosti 
(senzibilnosti) različitim stilskim načinima u jed- 
nom književnom djelu, ili u usmenom saopća- 
vanju, ili u nekom postupku. Lirizam je izravno 
očitovanje čovjekove ličnosti i duševnosti, njegova 
osjećanja, opredjeljenja i stava. Gdje god čovjek 
radi i nastupa, javlja se i njegov lirizam. U knji- 
ževnosti dolazi u svim njenim oblicima i vrstama: 
u lirskoj i epskoj pjesmi, u proznom djelu, u dra- 
mi. 

LIRSKA DIGRESIJA, v. Proza. 

LIRSKA PJESMA, zasebna cjelina, složena 
(komponirana) prema vlastitim zakonima, pretež- 
no napisana u stihu, rjeđe u proznom obliku (tada 
se zove pjesma u prozi). 

Mali organizam lirske pjesme traži stroži red 
riječi, njihovu puniju funkcionalnost, da bi djelo- 
vanje bilo veće. 

Osnovni vanjski, izražajni oblik pjesme je stih 
(v.). I ostao je stoljećima, mijenjajući donekle ob- 
lik, jer je svako doba i ovdje davalo svoj pečat sa 
svojim čuvstvenim i idejnim težnjama. Potkraj 
XIX i početkom XX st. dolazi do razbijanja zatvo- 
renog, ritmički strogo odmjerenog stiha, a uveden 
je postepeno slobodni stih uz primjenu i svih ra- 
nijih, ustaljenih oblika stiha. 

Osnovni elementi pjesničkog jezika jesu meta- 
fora (v.), ritam (v.) i muzika. Snagu pjesničkog iz- 
raza pojačava izbor riječi, njihov poredak u stihu, 
ponavljanje, pauze. 

Lirska pjesma nosi u sebi sliku punijeg, sadr- 
žajnijeg života, razrađenu pjesničkom imaginaci- 
jom; ona otkriva suštinu i omogućava dublju spo- 
znaju svijeta. 

Lirska je pjesma vrlo stara: koliko i samo ljud- 
sko društvo. Kada je i kako je nastala, složeno je 
i sporno pitanje. Je li se razvila samostalno, ili za- 
jednički, sinkretistički, uz muziku, ili uz rad i ra- 
dni ritam, ili pri vjerskim obredima i uz zabavu, 
pitanja su teška i postoje različite teorije. U prvim 
svojim oblicima sigurno je bila vezana uz muziku i 
ples. 

Pjevana je poezija bila posvuda narodna. Pje- 
vana je pjesma bila naročito njegovana u antiknoj 
Grčkoj, ali i u mnogim vjerskim obredima kod dru- 
gih naroda. S vremenom se i u različito vrijeme 
oslobađala muzike, npr. u Grčkoj u III st. st. e. 
Otada se u Grčkoj javljaju individualni pjesnici 
koji pišu samostalno. Sve do naših dana poezija je 
pisana i nepjevana. Jedino su u srednjem vijeku 
trubaduri kraće vrijeme pjevali pjesme uz pratnju 
instrumenata. 

Poticaj za doživljavanje, ili motiv lirike, može 
biti sve što uzbuđuje čovjekovu čuvstvenost. Ne- 
ma i ne može biti nikakva ograničenja, jer i naj- 
beznačajnije pojave u životu, jednako kao i veli- 
ka zbivanja i ljudske tragedije, mogu izazvati iz- 
nenadna uzbuđenja i prikladnu atmosferu za stva- 
ralačku aktivnost. 


Oblici lirskog stvaralašiva i konkretna ostvare- 
nja lirske pjesme vrlo su raznolika; gotovo nepre- 
gledna. Povijest svjetske i nacionalnih književno- 
sti potvrđuje — sasvim prirodno — neprekidno 
obnavljanje ranijih i stvaranje novih lirskih formi. 
Osnovne, suštinske karakteristike lirike i lirske 
pjesme javljaju se uvijek iznova u novijem i no- 
vom oblikovanju. 

Pjesničke vrste i oblici mijenjaju i gube tokom 
vremena svoja prvotna i ranija značenja. I suvre- 
meni pjesnici upotrebljavaju ranije i starije obli- 
ke, npr. ditiramb, rapsodiju, epitaf, elegiju, bala- 
du i dr., ali im daju svoje značenje, zadržavajući 
osnovni ton ili opći ugođaj. 

LIRSKI DESETERAC, stih od deset slogova s 
cezurom poslije četvrtog sloga. 

LI TAI PE (ili Li Tai Po, ili Li Po, 701—762), ve- 
liki kineski pjesnik, pjesnički uzor u kineskoj po- 
eziji, u svjetskoj književnosti istaknuto pjesničko 
ime. Proživio nesređen i boemski (v.) život. Pisao 
je pjesme, ponajviše kraće lirske, ali i epske i pje- 
sme opisnog karaktera. Zamašno pjesničko djelo 
iznosi oko 30 svezaka. 

Glavni motivi u njegovoj poeziji vezani su uz 
vinsko raspoloženje i izvanredne poetske opise pri- 
rode. U opisima je duboko osjećajan; oni nisu samo 
slike nego i dublja poetska spoznaja prirode i svi- 
jeta, u osnovi koje se nalazi diskretna sjetna re- 
zignacija. Li Tai Pe je razvio istančani smisao za 
male ugođaje i naoko neznatne životne radosti i 
ljepote. Težio je više kraćem obliku pjesme, a za- 
htijevao da svaki stih bude potpuna rečenica. Qd 
duljih pjesama poznata je balada o ratniku koji 
luta, 

LITOTA (grč. lit6tes ujednostavnjenje, ublaža- 
vanje, umanjivanje), figura (v.), u svemu oprečna 
hiperboli (v.), postavlja težište na slabljenje prvog 
izraza, na ublažavanje i umanjivanje određenih doj- 
mova i predodžaba, ali s određenom namjerom da 
se postigne više, po načelu »malo za mnogo«. Npr.: 


Nijesam ni ja po glavi ozebao. 
Poslovični izraz 
LONDON, JACK (1876—1916), popularni ame- 
rički pripovjedač. Promijenio niz zanimanja (bio 

radnik, mornar, krijumčar, kopač zlata), zatim po- 
stao novinar i ratni dopisnik u rusko-japanskom 
ratu. Sudjeluje živo u političkom životu na stra- 
ni socijalističke stranke, piše političke članke (Rat 
klasa, 1905, Revolucija i drugi eseji, 1910). Odaje 
se alkoholu i u teškoj duševnoj depresiji počinja 
samoubistvo. 

Veliku popularnost stječe novelama i romani- 
ma u kojima obrađuje živo, neposredno i uvjer- 
ljivo napete teme zanimljivog i dinamičnog sadr- 
žaja. Uvijek su u centru pažnje izrazite ličnosti, ali 
su autorove simpatije nepokolebljivo na strani 
potlačenih ljudi i socijalističkih pogleda na dru- 
štvo. 

Djela: Ljudi s dna (1903), Bijeli Očnjak (1907), 
Morski vuk (1904, tema o osamljenom i silovitom 
natčovjeku u duhu Fr. Nietzschea), Željezna peta 
(1907, društveno-utopistički roman), Zlato (1910, o 
kopačima zlata), Mjesečeva dolina (1913, o dru- 
štvenoj problematici), zatim romani s autobiograf. 
skom građom Martin Eden (1909) i Kralj alkohol 
(1913), i dr. 

LOPE DE VEGA (1562—1635), svestrani špa- 
njolski književnik: prvenstveno komediograf, a po- 
tom pjesnik i pripovjedač. Nesređena i pustolovna 
života, široke naobrazbe, potpuni poznavalac su- 
vremenog života, jedan je od najplodnijih književ- 
nika na svijetu (sačuvano je oko 500 kazališnih ko- 
mada, velik broj epova, poema, satira, pripovijeda- 
ka, pjesama, među ovima bio je najveći broj sone- 
ta). 

Građu za komedije uzimao je iz različitih pod- 
ručja (iz Biblije, antičke mitologije, povijesti, sta- 
rih kronika, viteških romana, narodnih pjesama). 
Naročito je uspješno obrađivao teme viteške časti 
(Peribafiez, Vitez iz Olmeda, Najbolji je sudac 
kralj, Seviljska zvijezda, Lijek u nesreći), za- 
tim teme iz suvremenih zbivanja, u kojima je mo- 
gao biti slobodniji (Budalasta vlastelinka, Dosjet- 
ljiva djevojka, Vitez čudesa, Vrtlarov pas). 

Za repertoar španjolskog teatra najznačajnija 
ličnost, u svjetskoj teatrologiji iznimna pojava. I 
kod nas je mnogo izvođen. 

LOVAČKE I RATNIČKE PJESME, v. Epika. 


LOVRAK, MATO (r. 1899), po zanimanju uči- 
telj, jedan od najznačajnijih suvremenih pisaca za 
djecu. Izrazit pripovjedač, s izvanrednim smislom 
za psihologiju djeteta. Djela su mu prožeta vedri- 
nom i humorom, a razrađena na realističkoj osno- 
vi. Od mnogobrojnih djela najveći su uspjeh imala 
Slatki potok (1930), Djeca velikog sela (1933), Druž- 
ba Pere Kvržice (1933), Neprijatelj br. 1 (1938), 
Dječak konzul (1954) i dr. 

Sabrana djela I—XII (1963). 

LONNROT, ELIAS, v. Ep, Kalevala. 

LUCIĆ, HANIBAL (1485—1553), predstavnik 
hvarskog književnog centra, autor zbornika tru- 
badurskih pjesama Pjesni ljuvene (22 pjesme), pre- 
vodilac Ovidija. Lucić je izrazit pjesnik, jak i uv- 
jerljiv u svom izrazu, s neposrednijim ličnim sta- 
vom u obradi ljubavnih motiva (Jur ni jedna na 
svit vila). Lucić je pisao pjesničke poslanice (v.). 

Nacionalnim osjećanjem prožeta je oda U pohvalu 
grada Dubrovnika, gdje je istaknuo društveno i po- 
litičko uređenje Dubrovnika kao ideal. 

Veće književno interesovanje izazvao je dra- 
mom u stihovima Robinja. Uzimajući motiv i fa- 
bulu iz narodnog života i narodne poezije, Lucić 
je napisao prvu svjetovnu hrvatsku dramu. Pove- 
zao ju je uz Dubrovnik i porobljene hrvatske kra- 
jeve i time aktualizirao njenu glavnu ideju. 

LUCIDAR (lat. lucem dare svjetlo dati), opšir- 
nije djelo prijevodnog karaktera iz XII st., u ko- 
jem su skupljena sva srednjovjekovna znanja o 
vjeri, društvu i svijetu u obliku dijaloga između 
učitelja i učenika. Prevedeno je iz češkog jezika, 
i još ranije iz latinskog. Djela takve vrste bila su 
vrlo popularna, mnogo su se čitala i prevodila; širi- 
la su smisao za knjige i čitanje i prenosila osnov- 
na znanja. 

LUKRECIJE, TIT KAR, v. Ep. 

LJERMONTOV, MIHAIL JURJEVIČ (1814— 
1841), ruski liričar, romanopisac, dramatičar. U 
buntovnom i burnom životu (poginuo u dvoboju), 
ličnim stavom prema društvu, pokazao neposredno 
mnoge karakteristične crte romantičkog junaka. 
Iako se otvoreno branio da nije pod utjecajem 
Byrona (v.), ističući s ponosom svoju rusku dušu 
(u pjesmi Ne, ja nisam Byron, 1832), ipak je Ljer- 
montov izraziti romantički lirski pjesnik. Njegovi 
su motivi: pobuna protiv sredine, čežnja za slobo- 
dom, smionost u društvenom nastupu i revolucio- 
narni bunt (oštra kritika vladajućih krugova po- 
vodom tragične smrti Puškinove u pjesmi Smrt 
pjesnika, 1837), osamljenost, želja za velikim pot- 
hvatima, naglašena čuvstvenost. Razvijao je u ru- 
skoj varijanti slične likove kao Byron; poema De- 
mon (1841), Pjesma o trgovcu Kalašnikovu (1838) 

I u glavnom djelu Junak našega doba (1838— 
1839), proznom romanu od pet novela, Ljermon- 
tov razvija svoj centralni lik Pečorina s obilježji- 
ma romantičkog lika. Ali kako unosi bogati auto- 
biografski materijal i daje istančane psihološke 

analize likova, stilski je vrlo bliz realističkom po- 
stupku. 

Pisao je drame (Maskarada, 1835—1836 i dr.). 

LJUBIŠA, STJEPAN MITROV (1824—1878), 
pripovjedač, iznimna pojava književnika samouka 
koji se obrazovao na narodnoj književnosti. Usvo- 
jio njen jezik i humor, oslanjao se mnogo na na- 
rodna vjerovanja i zanimljivije običaje, gdje je 
našao pogodne teme i likove za svoje pripovijetke 
(Pripovijesti crnogorske i primorske, 1875, Priča-. 
nja Vuka Dojčevića, 1877, Pripovijesti, 1882). 

Celokupna dela I—II (1928—1931). 

MACHIAVELLI, NICCOLO, v. Komedija. 
MACPHERSON, JAMES, v. Ep. 


MADRIGAL (tal. mandriale pastirska pjesma, 
motivi s ovcama, mandra stado, ili vjerojatno no- 
volatinska riječ matricale materinji, narodni je- 
zik), izvorno pjevana pjesma o pastirima, a od XIV 
st. (Fr. Petrarca v., i dr.) preoblikovana u kratku, 
pretežno ljubavnu pjesmu sa smirenim i idiličnim 
ugođajem bez čvršćih jezičnih i muzičkih oblika. 
Kasnije se opseg madrigala proširuje na filozofska 
razmatranja satiričko-epigramatskog ugođaja i na 
bockavo-ironične sadržaje. Kao muzički oblik nje- 
govan je pretežno u doba renesanse, ali nije ni u 
književnosti nepoznat sve do XIX st. (u romantici 
je obnovljen, a nalazi se i u Faustu J. W. Goet- 
hea, v.). Naglašena je u izrazu muzikalna kompo- 
nenta. Posebno je njegovan u talijanskoj i španjol- 
skoj književnosti XV i XVI st.; bio je kombiniran 
od osmerca i jedanaesterca. U početku je madrigal 
bio pjesma gotovo isključivo uz muzičku pratnju. 
Vjerojatno je da je narodnog porijekla i da je sa 
sela došao u gradove. 

Imao je različit oblik: najprije se sastojao od 
dvije tercine (v.) i još jednog ili dva stiha. Bio je 
u pravilu i kasnije kratak: imao je šest do četr- 
naest stihova. 

MAETERLINCK, MAURICE (Moris Materlink, 
1862—1949), flamanski pisac francuskog izraza. Kao 
pisac drama (v.) nastojao je na sceni ostvariti teo- 
rije simbolizma (v.) i u tome je pogledu značajan 
dramski predstavnik (Princeza Maleine, 1889, Pel- 
Ićas i Melisande, 1892, Unutrašnjost, 1894 i ponaj- 
više najpoznatije Maeterlinckovo djelo Plava pti- 
ca, 1909). 


Filozofsko-moralistička djela (Blago poniznih, 
1896, Mudrost i sudbina, 1898) izazvala su pažnju 
posebno svojim filantropskim i optimističkim tre- 
tiranjem životnih problema. Mnogo su većeg zna- 
čenja i domašaja popularno-naučna djela o životu 
insekata i cvijeća (Život pčela, 1901, Inteligencija 
cvijeća, 1907, Život mravi, 1930), u kojima je s mno- 
go ljubavi i na zanimljivoj građi otkrivao tajan- 
stveni život biljaka i kukaca. 

Ostala djela: Smrt (1913, filozofska razmišlja- 
nja o životu i smrti), popularno-naučna djela Život 
prostora (1928) i Veliki zakon (1929) i dr. 

Godine 1911. dobio Nobelovu nagradu za knji- 
ževnost. 

MAGISTRALE, v. Sonet. 

MAHABBHARATA (Mahabharata: Velika bor- 
ba u plemenu Bharata), veliki indijski ep (oko 
200 000 stihova) nastao između IV st. st. e. i IV st. 
n. e. Djelo se pripisuje -— bez dovoljno razloga — 


314 


Mahabbharata 


legendarnom bramanskom isposniku Vjasi koji se 
u samom djelu spominje kao djed glavnih junaka. 
Najstariji dio epa čine stare epske pjesme o bor- 
bama između dvaju vladarskih ogranaka u zapad- 
noindijskom ratničkom plemenu Bharata. To je 
klasična ratnička poezija nastala među pripadnici- 
ma ratničke kaste kšatrija a proizašla iz starijih 
pjesama u kojima su dvorski pjevači slavili ju- 
načka djela kraljeva. 

Jedna od najpoznatijih epizoda (prevedena i na 
naš jezik) jest Pjesma o kralju Nali. To je priča o 
kralju Nali, velikom kockaru te plemenitoj i po- 
žrtvovnoj kraljevni Damajanti. 

Svećenička kasta brahmana, u toku kasnijih 
stoljeća, bavila se mnogo ovim epom i u značaj- 
nije epizode unijela svoj religiozni duh; u Priču o 
Savitri, o vjernoj ženi koja svojom ljubavlju svla- 
dava sve zapreke; Priča uzvišenoga (Bhagavadgita) 
— najpopularniji dio Mahabbharate — iznosi bra- 
hmansku filozofiju o smislu aktivnosti i nesebičnom 
ispunjavanju dužnosti. 

U indijskom se epu nalaze pored junačkih pje- 
sama i ratničke poezije i drugi književni oblici: 
starodrevne legende, mudre izrake 'brahmanskog 
porijekla, basne (v.), parabole (v.), priče s moralnom 
poukom, tipično asketska književnost. 

Danas Mahabbharata živi po svoj Indiji u više 
verzija koje se među sobom prilično razlikuju, i 
u više nacionalnih jezika. Značenje je epa u kul- 
turnom i vjerskom životu Indije neprocjenjivo. Je- 
dnako i za svjetski kulturni i književni život, jer 

su se vrlo značajni književni motivi iz toga epa 
širili po svemu svijetu preko Perzije i Arapa. 

MAJAKOVSKI, VLADIMIR VLADIMIROVIČ 
(1893—1930), sovjetski pjesnik, s najvećim odušev- 
ljenjem prihvatio oktobarsku revoluciju. Proputo- 
vao Francusku, Meksiko, Ameriku. U dubokim ne- 
sporazumima sa samim sobom i zbivanjima oko 
sebe počinio samoubistvo. 

Književnu djelatnost započinje kao futurist (v.) 
i želi da stvori novu poeziju urbanističkog i revo- 
lucionarnog razdoblja. Napušta raniju pjesničku 
tradiciju i u svemu se prilagođava nemirnom su- 
vremenom životu: unosi žargonske riječi, stvara 
kovanice i neologizme, služi se nepoznatim meta- 
forama, vrlo su česte hiperbole. Stvorio je stepena- 
sti stih prema potrebama govorničkog i estradnog 
nastupa. Značajnije su poeme Oblak u hlačama 
(1915), Flauta kičma (1915), Rat i mir (1916), Čov- 
jek (1917), razrađene u monološkoj formi s nagla- 
šenim crtama društvene kritike i optimističkih, 
humanih perspektiva. 

U daljem radu sve se više uklapa u program- 
ske propagandne i agitacione težnje (Lijevi marš, 
1918, Misterij Buffo, 1918, 150 000 000 i dr.) te mno- 
go ističe estradni, govornički stil (Lenin, 1924, Do- 
bro, 1927, O tome, 1928). Majakovski je upravio 
najoštriju satiričku oštricu protiv malograđanšti- 
ne i birokracije (Razgovor s drugom Leninom, 
1929, Tvornica birokrata, 1926, Pompadur, 1928). 
Satiričkog i grotesknog karaktera su komedije: 
Stjenica (1928) i Hladni tuš (1930). Majakovski je 
izvršio priličan utjecaj versifikatorskim novostima, 

smislom za noviju društvenu tematiku, otvorenoš- 
ću stava, kritikom negativnih društvenih pojava. 


MAJER, VJEKOSLAV (r. 1900), pjesnik, roma- 
nopisac, feljtonist. Suputnik je Matoševe škole, ali 
je kao pjesnik izborio vlastite putove. Poslije Še- 
noe, Majer je u najvećoj mjeri pjesnik grada Za- 
greba, a ponajviše njegova malog čovjeka i perife- 
rijske sirotinje. Uporno i mirno šeta gradom i o 
svemu pjeva s naglašenim suosjećanjem, dubo- 
kom melankolijom i vedrom humanošću. 


Izdao je zbirke pjesama (Lirika, 1924, Pjesme 
zabrinutog Evropejca, 1934, Svirač i svijet, 1938, 
Pjesme, 1953, Breze, kanarinci, kiša, 1954, Otvaram 
prozor, 1957), romane (U utrobi Zagrebačke gore, 
1956, Pepić u vremenu i prostoru, I—II, 1935— 
1938, Život puža, 1938, Dnevnik očenašeka, 1938, 
U vrtlogu grada, 1964), pisao novele, mnogobrojne 
i zanimljive feljtone (Zagrebački feljtoni, 1956) i dr. 

MAKARONSKI JEZIK, v. Ep, Folengo, Teofil. 


MAKSIMOVIĆ, DESANKA (r. 1898), značajna 
pjesnikinja u srpskoj književnosti koja je ostva- 
rila vrlo vrijedan i raznolik pjesnički opus. Obja- 
vila zbirke pjesama (Pesme, 1924, Vrt detinjstva, 
1927, Zeleni vitez, 1930, Pesnik i zavičaj, 1946, 
Miris zemlje, 1955, Tražim pomilovanje, 1964, i dr.) 
pjesme u prozi (Gozba na livadi, 1932), poemu (Oslo- 
bođenje Cvete Andrić, 1945), pripovijetke (Ludilo 
srca, 1931, Kako oni žive, 1935), romane (Otvoren 
prozor, 1954, Strašna igra, 1954, Buntovan razred, 

1960). Iznimno je mjesto osvojila kao dječji i omla- 
dinski pjesnik (Paukova ljuljaška, Raspevane pri- 
čeidr.). 

MALAJSKI PANTOUM, niz katrena s različi- 
tim srokovima, prodro je samo u francusku i en- 
glesku književnost. 

MALLARME, STEPHANE, v. Simbolizam. 


MANN, THOMAS (Tomas Man, 1875—1955), 
najznačajniji pripovjedač i romanopisac u novijoj 
njemačkoj književnosti, istaknuti esejist. 1933. na- 
pustio nacističku Njemačku, živio potom u Švicar- 
skoj i dulje vremena u Americi, gdje je djelovao 
kao profesor književnosti. U opsežnom opusu naj- 
vrednija su ostvarenja kraće psihološko-realističke 
pripovijetke i veliki epski romani (Mali gospodin 
Friedemann, 1898, Buddenbrookovi, 1901, Tristan, 
1901, Tonio Kroger, 1903, Smrt u Veneciji, 1913, 
Začarani brijeg, 1924, tetralogija Josip i njegova 
braća, 1933—1943, Lotta u Weimaru, 1939, Doktor 
Faustus, 1947, Ispovijesti hohštaplera Felixa Kru- 
la, 1954, i dr.). Kao veliki evropski i ruski roma- 
nopisci XIX st., i Mann je težio da na epskim tra- 
dicijama realizma — ali s naglašenom ličnom iro- 
nijom u načinu izlaganja — prikaže u sudbini gra- 
đanskih porodica neizbježivo propadanje građan- 
skog svijeta i društva. Izgrađujući svoje romane 
ili na temu muzike (Doktor Faustus), ili na temu 
egiptologije i mitologije (Josip i njegova braća), ili 
na temu medicine (Začarani brijeg), Mann je uvi- 
jek stvarao romane o kulturi određenog doba ili 
epohe; bio je prvenstveno sveobuhvaini kroničar 

neodgodive propasti građanstva, anticipirajući ži- 
vot na slobodi i na temeljima humaniteta ljudskog 
duha. 

Za razumijevanje Mannova djela vrlo su važni 
njegovi eseji o Goetheu, Tolstoju, Schopenhaueru, 
Nietzscheu, Wegneru i dr. te njegova autobiogra- 
fija Moje doba (1875—1950). Kod nas je mnogo pre- 
vođen. 

Godine 1929. dobio Nobelovu nagradu za knji- 
ževnost. 

MANZONI, ALESSANDRO (Alesandro Man- 
zoni, 1785—1873), talijanski književnik, predstav- 
nik romantizma (v.). Književnu djelatnost započi- 
nje pjesmama u duhu obraćenja kršćanstvu (Svete 
himne, 1812—1822). Velik je uspjeh postigao pjes- 
mom Peti svibnja (1821), posvećenoj uspomeni Na- 
poleona Bonaparte. U povijesnim tragedijama u 
stihu (Grof Karmanjola, 1820, Adelchi, 1823) ob- 
radio je tragične likove iz talijanske prošlosti pod 
utjecajem W. Shakespearea (v.) i pokreta Sturm 
und Drang (v.). Najpoznatije je Manzonijevo djelo 
romantični a ujedno prvi realistički talijanski ro- 
man Zaručnici (1825—1827), u kojemu prikazuje 
talijansko društvo XVII st. pod španjolskim gos- 
podstvom. Izrazitim likovima, izvanredno boga- 
tim fabulama, demokratskim i humanističkim po- 
gledima na život i ljuđe, Manzoni je znatno utje- 
cao na evropski roman. 

MARCIJAL, v. Epigram. 

MARINIZAM, stil u razdoblju baroka (v.), po- 
znat po nejasnim riječima, traženim slikama i teš- 
kom jeziku kada se težilo za zvučnim učincima, 

za gomilanjem neočekivanih i složenih metafora, 
za stilskim isticanjem i pretjeranostima. Takav pje- 
snički jezik upravlja se više slušanju i jezičnim 
bravurama nego dubljem doživljavanju (v. Gongo- 
rizam). 

Predstavnik i teoretičar bio je talijanski knji- 
ževnik G. B. Marino (1569—1625) koji je htio da iz- 
nenadi i prenerazi čitaoca neobičnim i bravuroz- 
nim metaforama koje nisu imale veću i izrazitiju 
poetsku vrijednost. Osnovna je postavka bila: »Cilj 
je pjesnikov da začudi«, a poezija treba da izazove 
čuđenje i iznenađenje. Suprotno produhovljenosti 
Francesca Petrarke (v.) i petrarkizma, Marino je 
svraćao pažnju čulnom doživljavanju i vanjskoj 
prirodnoj privlačnosti. Zato se često suprotstavlja- 
ju marinizam i petrarkizam (v.). 

MARINO, GIOVANNI BATTISTA, v. Marini- 
zam. 


MARINKOVIĆ, RANKO (r. 1913), jedan od naj- 
značajnijih suvremenih novelista (zbirka Proze, 
1948, Ni braća ni rođaci, 1949, Pod balkonima, 1953, 
Ruke, 1953, Oko božje, 1949 i dr.), vrlo uspješan 
dramatičar (Albatros, 1939, Glorija, 1956), esejist 
(Geste i grimase, 1954), kazališni kritičar i teatro- 
log. 

MARKOVIĆ, FRANJO, v. Ep, Idila. 


MARKOVIĆ, SVETOZAR (1846—1875), teore- 
tičar, ideolog i organizator socijalističkog pokreta 
u Srbiji, pokretač produktivnih i potrošačkih za- 
druga, Marković je presudno utjecao i na književ- 
nost. Pokrenuo je nekoliko novih časopisa (Rade- 

nik, Javnost, Mlada Srbadija, Rad, Otadžbina, Os- 
lobođenje), neumorno je popularizirao nova naučna 
dostignuća (rasprava Realni pravac u nauci i ži- 
votu), širio je ideje i književne teze ruskih teore- 
tičara Černiševskog (v.), Dobroljubova, Pisareva, i 
otvorio u srpskoj književnosti razdoblje realizma 
(manje naturalizma). U raspravama Pevanje i mi- 
šljenje (1868), Realnost u poeziji (1870), Literatur- 
ni večer (1868), koje su imale neka obilježja knji- 
ževnih manifesta, Marković je iznio nove poglede. 
Prije svega je oštro kritikovao romantičarsku po- 
eziju, a od nove književnosti traži da »predstavlja 
istinski život narodni« i da »iznosi na vidik bole- 
sti društvenog organizma«. Pisac treba da se zanima 
za život i potrebe narodne i samo tako može biti 
»probuđeni deo naroda«. Naglasio je vrijednosti J. 
Ignjatovića, J. Jovanovića Zmaja, Đ. Jakšića, a za 
P. Petrovića Njegoša je pisao da je »probuđeni deo 
naroda tj. da je živeo onim životom kojim narod 
živi«. 

Djela: Socijalizam ili društveno uređenje, Srbija 
na istoku (1872), i dr. 

MARTIN DU GARD, ROGER, v. Roman. 

MARULIĆ, MARKO (1450—1524), predstavnik 
splitskog književnog centra, u svoje vrijeme vrlo 
ugledni humanistički pisac djela vjerskog i mora- 
lističkog sadržaja na latinskom jeziku (De institu- 
tione bene beateque vivendi, 1506, Evangelista- 
Tium, De humilitate et gloria Christi, 1519, i dr.). 
Na hrvatskom jeziku napisao više kraćih pjesama, 
među kojima se ističe aktuelnošću i nacionalnim 

duhom prožeta Molitva suprotiva Turkom. Najzna- 
čajnije je Marulićevo djelo Istorija svete udovice 
Judit, napisano 1501. a objavljeno u Mlecima 1521. 
Prikazuje se junački pothvat biblijske ličnosti Ju- 
dite koja ubija neprijateljskog vojskovođu Holo- 
ferna i spasava svoj narod. Iako se Marulić držao 
poznate fabule o Juditi, njegovo je djelo uvjerlji- 
va aluzija na prodor Turaka u hrvatske zemlje i 
zrelo razmišljanje hrvatskog književnika o sudbi- 
ni svoga naroda. Djelo je napisano u dvostruko 
rimovanom dvanaestercu (tzv. aleksandrincu). 

Na latinskom jeziku napisao je ep Davidias. 

MASKERATA, v. Čubranović, Andrija. 

MAŠTA STVARALAČKA (imaginacija: lat. 
imaginari umišljati; grč. phantasia predodžba, po- 
java), sposobnost povezanog zamišljanja i stvara- 
nja novih predodžaba, slika i situacija o životu i 
ljudima te njihovo oblikovanje u umjetničkom dje- 
lu. Ona se očituje u uvjerljivom prikazivanju poje- 
dinih događaja, u oživljavanju pojedinih prizora, 
u stvaranju novih likova i njihovih postupaka, ili 
u preoblikovanju već ranije stvorenog. Stvaralačka 
je mašta jedan od bitnih preduvjeta u književnom 
i umjetničkom radu i nemoguće je zamisliti bilo 
koje novo i vrijedno djelo bez njenog odlučnog 
učešća. 

MATAVULJ, SIMO (1852—1908), učitelj po se- 
lima sjeverne Dalmacije, putovao mnogo (upoznao 
i Francusku), prevodio Zolu, Maupassanta, Mo- 
liečrea i dr. Uspomene i događaje iz svoga života 
te poglede na književnost prikazao autobiografski 

u djelu Bilješke jednoga pisca. Autor je nekoliko 
zbirki pripovijedaka (Iz Crne Gore i Primorja, 
I—II, 1888. i 1889, Iz primorskog života, 1890, Sa 
Jadrana, 1891, Iz beogradskog života, 1891, Iz raz- 
nijeh krajeva 1893, Beogradske priče, 1902, Ne- 
mirne duše, 1908, i dr.), dvaju romana (Uskok, 
1891, Bakonja fra Brne, 1892), dviju drama (Za- 
vjet, 1897, Na slavi, 1904), putopisa i dr. 

Matavulj je obrađivao dalmatinsku, crnogor- 
sku i beogradsku sredinu. Kao dobar poznavalac 
francuske književnosti, Matavulj je usvojio neke 
stilske postupke francuskog realizma. Nastojao je 
da zauzme stav hladnog promatrača i registratora 
kako bi dao što potpuniju i istinitiju sliku. Donio 
je velik broj likova, a težio je uvijek za sažetošću i 
preciznošću. Najbolje su mu novele iz dalmatin- 
skog ambijenta, gdje se i sam rodio i najdulje živio. 
Roman Pakonja fra Brne jedno je od najboljih 
ostvarenja u našoj književnosti po čvrstoći kom- 
pozicije, po vanredno profiliranim likovima, po 
nizu zapažanja i po općem ugođaju atmosfere, 

Sabrana dela I—VIII (19538—1956). 

MATKOVIĆ, MARIJAN (r. 1915), književnik. 
Pisao je pjesme (zbirka Iz mraka u svjetlo, 1936); 
kao dramatičar zauzima u suvremenoj dramatur- 
giji izrazitije mjesto (Slučaj maturanta Wagnera, 
Dvije dramske epizode: Koraci, Trojka, 1949, Pro- 
metej, 1952, Na kraju puta, 1955, Igra oko smrti, 
dramski ciklus, 1955, Vašar snova, 1959. i dr.). Uz 
književne i likovne teme obrađuje potpunije u za- 
paženim esejima teatrološku problematiku (Dra- 
maturški eseji, 1949, Dva eseja, 1950, P. Breugel). 

MATOŠ, ANTUN GUSTAV (1873—1914), vrlo 
značajna književna ličnost ne samo za hrvatsku 
nego i za srpsku književnost. Pjesnik, novelist, 
autor feljtona i eseja, prvi je izraziti književni kri- 
tičar koji je snažno utjecao na svoje suvremenike 
i kasnije generacije. 

Proživio je težak i mučan život profesionalnog 
muzičara i književnika; doživio je žestoke napa- 
daje i velike pohvale. Dobar poznavalac posebno 
francuske te ostalih evropskih književnosti, bio je 
vrlo uvjerljiv njihov tumač unoseći u hrvatsku 
književnost evropske književne aspekte i kriterije. 
Evropska književna kretanja (artizam v., dekaden- 
cija v., simbolizam v.) i velika imena (Baudelaire 
v., Verlaine v., Byron v., Rimbaud v., Stendhal v. 
i dr.) našla su u Matošu pouzdanog zastupnika. 

U referatima, kritikama, feljtonima i esejima 
Matoš je neumorno pisao o mnogim književnim, 
kazališnim i kulturnim pitanjima. Impresionist u 
osnovi, Matoš je suzbijao u književnosti utilitari- 
zam i pedagoško-nacionalne kriterije; isticao je 
potrebu dotjeranosti izraza i spontanosti doživlja- 
vanja, priznavajući samo estetska mjerila za vri- 
jednost književnog djela. Osobita je vrijednost 
Matoševa u tome što je cjelokupnu književnu dje- 
latnost povezivao najuže uz neposredni život i sud- 
binu naroda dajući književnosti poseban aktivi- 
stički aspekt. 

U novelama — po izboru motiva, neobičnih li- 
kova, nesvakidašnje atmosfere — ugledao se na 
E. A. Poea (v.). Najličnijeg Matoša, u kojemu je 
teški život stvorio pečat gorčine, nalazimo u nje- 

govoj lirici. Pjesme su izbrušene cjeline, u izrazu 
dotjerane i sažete, oslobođene usiljenosti, duboko 
lične i potresne (Jesenje veče, Notturno, Maću- 
hica, 1909, Gnijezdo bez sokola i dr.). 

Djela: Iverje (1899), Novo iverje (1900), Ogledi 
(1905), Vidici i putovi (1907), Umorne priče (1909), 
Naši ljudi i krajevi (1910), Pečalba (1913). 

Ukupna djela izašla u 17 knjiga (1935—1940). 

MAUPASSANT, GUY DE (Gi d Mopasan, 1850— 
1893), francuski pripovjedač, jedan od najboljih 
predstavnika evropskog naturalizma (v.), pod snaž- 
nim utjecajem Gustava Flauberta. Napisao je oko 
300 novela, šest romana, nekoliko drugih djela. 
Umro u duševnoj bolnici, a neki elementi njegove 
bolesti (psihopatska stanja straha) odrazila su se 
i u posljednjim njegovim djelima (Strah, Priviđe- 
njeidr.. 

Razvijao se i djelovao u okvirima i na idejama 
naturalističke škole, ali je čvrsto postavljenim te- 
zama suprotstavljao svoju spontanost, ličnu slo- 
bodu u izboru motiva i izrazito lični pristup obradi 
tema i likova. »Umjetnost je odabrana i ekspresiv- 
na istina«, bilo je Maupassantovo uvjerenje, jer se 
fotografiranjem događaja i detalja ne postiže 
mnogo. 

Maupassant je jedan od onih pisaca koji ne 
gaji nikakve simpatije za svoje likove. On za njih 
osjeća samo ironiju, a uokviruje ih u tamnu, sumor- 
nu i pesimističku atmosferu. Kao da su isključivo i 
u svemu krivi svojoj sudbini i tragičnoj perspektivi. 
Velik je majstor u kompoziciji i stilu, koji su u 
svemu mirni, zreli, poetski dovršeni. »Jedan od 

rođenih pjesnika«, kako kaže B. Croce za Mau- 
passanta, jer ostavlja u djelu nepomućenu čistoću 
u pogledu stvaralačkog postupka. 

Započeo je romanima (Jedan život, 1883, Lju- 
bimac, 1885, Pierre i Jean, 1888 i dr.), ali je zabli- 
stao kao pisac novela i pripovijedaka (zbirke: Kuća 
Tellier, 1881, Gospođica Tifi, 1882, Lovačke pripo- 
vijetke, 1883, Sestre Rondoli, 1884, Yvette, 1884, 
Mis Harriete, 1884, i dr.). 

MAŽURANIĆ, FRAN, v. Pjesma u prozi. 

MAŽURANIĆ, IVAN (1814—1890), narodni za- 
stupnik i prvi ban pučanin. Svestrano obrazovan, 
poznavao svjetske jezike, autor je malog broja 
djela, ali po umjetničkoj vrijednosti jedan od naj- 
većih naših pjesnika. Piše nekoliko prigodnih pje- 
sama, članaka, brošura (Hrvati Mađarom, 1848), 
a 1844. nadopunjuje XIV i XV pjevanje Osmana 
Ivana Gundulića (v.), uživljavajući se s izvanred- 
nom sposobnošću u njegov svijet i stil. 

U almanahu Iskra (1846) objavljuje svoje ži- 
votno djelo Smrt Smail-age Čengijića, u kojemu 
obrađuje istinit povijesni događaj (zbio se 1840). 
U pet pjevanja Agovanje, Noćnik, Četa, Harač, 
Kob (koji imaju srodnosti s antičkom tragedijom 
v.), pjesnik prikazuje Smail-agina nasilja, patnje i 
pobunu Crnogoraca, osvetu i zasluženu pogibiju. 
Poema je u svemu sažeta i zbijena, svedena na 
najnužniju, umjetnički zrelu i potresnu riječ o sud- 
bini naših ljudi i našeg naroda. Djelo je prožeto i 
općečovječanskim idealima: u slici silnika i nasil- 
nika, te patnji naroda, prikazana je nepokolebiva 
vjera u pravdu i smisao ljudskog požrtvovanja. 

Štampana i prevođena uvijek s novim zanima- 
njem. Mažuranićeva poema je klasično ostvarenje 
u našoj književnosti. Vrlo su uspješno povezane 
staroklasičke, dubrovačko-dalmatinske i zapadno- 
evropske tradicije hrvatske književnosti sa stil- 
skim osobinama narodne pjesme. Ali ne oponaša- 
njem, niti mehaničkim povezivanjem, nego u um- 
jetnički najzrelijoj sintezi, u samostalnom pjesnič- 
kom izrazu, s ličnim stvaralačkim pečatom u sva- 
koj riječi i slici. 

Ukupna djela izašla 1938. i 1958. 

MFISTERGESANG (Majstergezang, njem. Mei- 
ster učitelj, Gesang pjevanje, pjesma), majstorsko 
pjevanje ili majstorska poezija koja se razvija od 
Minnesanga (v.) u drugoj polovini XIII st. u Nje- 
mačkoj, a zatim u Austriji, Češkoj i dr. Nosioci su 
građanstvo, posebno obrtnici majstori. Poznato je 
ime majstora-pjevača Hansa Sachsa kojega je ovje- 
kovječio Richard Wagner (1813—1883) u operi Maj- 
stori pjevači (Meistersanger). 

Meistergesang imalo je stroge forme i zakone 
koji su od XV st. bili označeni na posebnoj tabu- 
laturi. Sve je bilo podvrgnuto strogom učenju i 
stupnjevanju u sastavljanju pjesama. Pjesma se 
sastoji od strofa (zovu se bar); strofa s melodijom 
zvala se ton, a sama melodija način. Teme su uzi- 
mane iz Biblije, a kasnije dolaze svjetovne teme. 

MELODRAMA (grč. melos napjev, drama rad- 
nja), nastala je iz povezivanja tragikomedije s gla- 
zbom, a u vezi s melodramom nastala je opera. 
Najveći je autor melodrame Pietro Metastasio 
(1698—1782). Talijanska se melodrama izvodila i u 

Dubrovniku: i to Rinuccinijeva Ariadna, koju je 
uglazbio Claudio Monteverdi a preveo Ivan Gun- 
dulić. 

MEMOARI (franc, memoire sjećanje), djelo u 
kojemu pisac u obliku kraćih zapisa prikazuje pro- 
šle događaje kojima je bio suvremenik ili je u nji- 
ma sudjelovao. 

Kao autobiografije (v.), biografije (v.), kronike 
(v.), prema kojima ih je teže razgraničiti, tako i 
memoari mogu donijeti zanimljivu i korisnu gra- 
đu o jednom razdoblju, o životu pisca i o književ- 
nim prilikama. 

MENANDAR, v. Komedija. 

MENČETIĆ, ŠIŠKO (1457—1527), predstavnik 
dubrovačkog književnog centra, pjesnik trubadur 
koji se pridržava shema, rječnika i frazeologije 
srednjovjekovne trubadursko-ljubavne poezije. Pi- 
sao je strambote (v.) s akrostihom (v.); stih je ve- 
ćinom dvanaesterac, a glavna je tema ljubav. 

MENČETICĆ, VLADISLAV, v. Zrinjski, Petar. 

MERIMEE, PROSPER (Prosper Merime, 1803— 
1870), francuski pripovjedač, izazvao veće zanima- 
nje djelima koje je izdao pod pseudonimom špa- 
njolske glumice i ilirskog pjesnika: Kazalište Clare 
Gazul (1825) i Guzla (1827). Nije poznavao naš je- 
zik, ali je mistifikacijama u djelu Guzla svratio 
veliku pažnju na jugoslavensku narodnu poeziju. 
Zatim piše povijesnu dramu Španjolci u Danskoj i 
povijesni roman Kronika vladavine Karla IX (1829). 
Ali Merimće postiže pravu književnu slavu s no- 

velama i kraćim romanima Matteo Falcone (1829), 
Zauzeće utvrde (1829), Etruščanska vaza (1830), 
Venera Ilska (1837) i posebno s djelima Colomba 
(1841) i Carmen (1845), u koja uvodi osebujnu Kor- 
ziku s njenim običajima i moralnim kodeksom te 
španjolsku sredinu Cigana, krijumčara i malih 
ljudi. Merimee je bio na raskršću romantizma i re- 
alizma. Romantizmu je pripadao više po spolja- 
šnjim obilježjima (način života ili dendizam, izbor 
egzotičnih krajeva, zasljepljene strasti), a realizmu 
unutrašnjim i bitnijim (način opisivanja, težnja za 
dokumentacijom, sažeti izraz, isticanje objektivno- 
sti). 

MESIJANIZAM, v. Mickiewicz, Adam i Slo- 
wacki, Julije. 

METAFORA (grč. metapherč prenositi), upo- 
trebljavanje riječi u prenesenom ili slikovitom 
smislu. Naziv je izvorno u antičkoj poetici (u na- 
uci o figurama) upotrijebljen samo za doslovno za- 
mjenjivanje pojedinih riječi, tj. kao skraćena po- 
redba. Naknadno je znatno proširen, kada je otkri- 
veno njegovo dublje značenje i širi smisao. 

Danas se kaže općenito za sve preneseno i sli- 
kovito izražavanje da je metaforičko, a sama sli- 
kovitost jezika i slikovito izražavanje naziva se 
jezička metaforika, tj. metafora (v.), sinegdoha (v.), 
metonimija (v.). 

Metafora je u mnogočemu stvaranje novoga, 
izražajnijeg i sadržajnijeg jezika. Zamjena počiva 
na vezi po slici. 

Npr.: 
I tu majka tvrda srca bila, 
Da od srca suze ne pustila. 


Iz narodne pjesme 

Najvažniji je oblik pjesničkog izražavanja, a 
u raznim vremenima doživljavala je razne grada- 
cije. Pjesnički jezik nikada nije mogao biti bez 
metafora. One su osnov poetskog organizma. I 
svaka uspjelija metafora jest mala pjesma za sebe, 
jer predstavlja uočavanje jednog sitnog isječka ži- 
vota i jednog dojma, trenutka, koji je u njoj osvi- 
jetljen i preobražen. Ona osnovno značenje mije- 
nja u figurativno. 

Metafora se gradi na razne načine. Često se 
spajaju riječi koje su posve suprotne jedna drugoj, 
da se dobije nov kvalitet sa snažnijim i sugestiv- 
nijim predodžbama. Npr: 


Sunce se pokrilo jednim velom. 
Charles Baudelaire 
Noć je vani slijepa i gluha. 
Ivan Mažuranić 


METODIKA (grč. methodos postupak, logos ri- 
ječ, nauka) nastave književnosti, posebno, uže na- 
učno područje iz nauke o književnosti, koje pro- 
učava sva pitanja izbora i tumačenja književnih 
djela u svim oblicima škola i za različite uzraste. 
Nastavnik u razredu, i u bilo kojoj školi, ne može 

usmeno tumačiti ili čitati ona književna djela koja 
se njemu lično sviđaju. On ima pred sobom uvijek 
žive ljude s vrlo različitim potrebama i zahtjevima 
te mora uvijek drukčije i uvijek iznova izabirati 
književna djela i objašnjavati ih. 

Ni književni kritičar, ni interpretator, ni knji- 
ževni teoretičar, ni književni povjesničar, nemaju 
tih odlučnih preduvjeta i zahtjeva koje ima knji- 
ževni metodičar; i zato njegov put i način rada 
moraju biti svoji i autonomni, i ne mogu opona- 
šati nijedan od drugih načina rada. 

Prethodna i osnovna znanja o radu u razredu i 
o radu s djecom pružit će metodičaru pedagogija 
i psihologija (v.), a sva stručna znanja nauka o 
književnosti (v.) sa svim svojim naučnim granama. 

Neki od problema pred kojima se nalazi me- 
todičar nastave književnosti jesu: 

1. izbor književnih tekstova koji su na primje- 
ren način zanimljivi i privlačni za određenu sku- 
pinu učenika. Djelomično će izbor biti i povijesni, 
i teorijsko-književni, i književno-kritički, ali u pra- 
vilu uvijek poseban i samostalan, u smislu meto- 
dičko-nastavnih zadataka; 

2. načini obrade književnog teksta imaju nužno 
uvijek svoj posebni metodički vid, različit od na- 
čina jednog kritičara ili jednog interpretatora. Ovi 
će bez prekida od početka do kraja usmeno ili pi- 
sano izlagati svoje gledište, a da ih nitko neće pre- 
kidati u njihovu radu. 

Metodičar, nasuprot, stalno će se zaustavljati 
na slušačima i upravljat će se prema njihovim za- 

pažanjima, interesima i pitanjima. Upravo ova 
neizbježiva suradnja predstavlja temelj na kojemu 
se izrađuje samostalnost metodike nastave knji- 
ževnosti. Ni metodičar ne može izbjeći a da ne 
bude ličan u ocjeni književnog djela. Ali su nje- 
govi sudovi uvijek više upravljeni ka strukturi 
djela, k autonomnom i relativno neovisnom umjet- 
ničkom svijetu književnog stvaralaštva. Kad se uz 
njegovo mišljenje o djelu često čuju i vrlo razli- 
čita zapažanja neposrednih slušača, onda je knji- 
ževno djelo u metodici nastave postavljeno u šire 
okvire i potpunije osvjetljenje. 

Metodika nastave književnosti ide, sasvim nu- 
žno, svojim samostalnim putem: ona sagledava 
književno djelo neposrednije u svim njegovim kva- 
litetima, potpunije ga razmatra u njegovoj vrijed- 
nosti, jer ga istovremeno više ljudi razmatra i 
ocjenjuje. 

METONOMIJA (grč. metonymia zamjena ime- 
na), obični se izraz svagdašnjeg jezika zamjenjuje 
novim koji je s njim ili u prostornoj, ili u vremen- 
skoj, ili u uzročnoj asocijaciji; zamjena je, dakle, 
logičke prirode. 

Npr. riječ tragedija (v.), koja izvorno znači jar- 
čeva pjesma, jest metonimija, ali danas nema više 
nikakve neposredne veze s jarcima. 


Ječam trče, a rakija viče. 
Narodna poslovica 


Ter se ljube kljunom gvozdenijem 
Krst i prorok, dok jednoga teče. 
Ivan Mažuranić 

METRIČKA DOMINANTA, v. Ritam, 
METRIČKA KONSTANTA, v. Ritam. 


METRIKA (grč. mčtron mjera, metrein mjeriti), 
nauka o vrstama, oblicima, svojstvima i zakonito- 
stima stiha. 

Naziv je nastao u antičkoj Grčkoj, gdje su istra- 
živači shvaćali stih prije svega kao pravilnu iz- 
mjenu dugih i kratkih slogova; u grčkom je jezi- 
ku, a donekle i u latinskom, duljina stiha bila zna- 
čajnije obilježje od naglašenosti stiha. Za njih je 
temelj proučavanja bila prozodija (v.), nauka o 
dužini ili kvantiteti slogova; zato se prevodila kod 
nas kao slogomjerje. 

Antička je metrika najviše izučavala različite 
rasporede dugih i kratkih slogova u stihu, različite 
dužine stihova i različita povezivanja stihova u 
veće cjeline. 

Antička metrika ocijenjena je kao nauka o ono- 
me što se vidi na stihu i što se okom može ispitati. 
Ali kako stih sadrži još mnoga druga složenija 
pitanja koja prelaze iz kruga viđenog u druge slo- 
jeve i načine ljudskog spoznavanja (npr. pitanja 
rilma, rime, i dr.), to antička metrika može biti 
samo uže područje u proučavanju zakonitosti stiha. 

Slično kao i na području retorike (v.), i ovdje 
su antički proučavatelji dali značajne rezultate i 
uveliko zadužili suvremenu nauku o stihu. Iz an- 
tičke metrike ostala je do danas u upotrebi stručna 
terminologija, doduše ne sva i ne s jednakim zna- 
čenjem. Baština i tekovine iz antičke metrike bit 
će i ovdje prikazani kritički u najnužnijem opsegu: 

(v. stih, vers, versifikacija). Metrička terminologija 
u vezi sa stihom danas se više upotrebljava i bolje 
je očuvana nego terminologija u vezi s prozom; 
i zato što je stih određeniji i konzervativniji od 
proze. 

Danas metrička terminologija ne može više ima- 
ti značenje zbirke normi, a niti može imati vrijed- 
nost ocjene. 

MICKIEWICZ, ADAM (Adam Mickjevič, 1798— 
1855), najznačajniji poljski pjesnik, jedan od onih 
stvaralaca koji zauzimaju centralno mjesto u knji- 
ževnosti svoga naroda i preko granica jednog sto- 
ljeća. Aktivno sudjelovao u svim političkim i dru- 
štvenim akcijama svoga doba koje su išle u pravcu 
revolucionarnih nastojanja za slobodom i samo- 
stalnošću. Nerazdvojno povezan sa sudbinom polj- 
skog naroda i s njegovim idealima. 

Mickiewicz je stekao najveću slavu u svom na- 
rodu, a jednako i u evropskim zemljama, kao pa- 
triotski lirski pjesnik. On je genijalno uočio doga- 
đaje, probleme i osjećaje porobljene Poljske, izrazio 
ih je neposredno, iskrenim patosom čovjeka i pje- 
snika koji se nerazdvojno povezuje sa sudbinom 
svoje Poljske. Najznačajnija je pjesma u tome smi- 
slu Majci Poljkinji (1830). U srodnim okvirima 
razrađena je i pjesnička poslanica Prijateljima 
Moskovima u kojoj se pjesnik obraća ruskim re- 
volucionarima dekabristima. 

Tragove klasicističkih težnji, iako se već sav 
opredijelio za romantizam koji napokon uvodi u 
Poljsku, nalazimo u pjesmi Oda mladosti (1820) i 
poemi o litavskoj junakinji Gražyna (1823). Zbor- 

nik Balade i romanse (1822), u kojima se javljaju 
i motivi iz poljske narodne pjesme, već je sav u 
duhu romantizma. Krimski soneti (1826) i Konrad 
Wallenrod (1827) najbliži su po stilskim postup- 
cima djelima evropske romantike i bajronističke 
(v.) motivike. Najvrednije Mickiewiczevo djelo Go- 
spodin Tadija (1832—1834) — veliki ep u 12 pje- 
vanja nastao i potaknut Goetheovim djelom Her- 
mann i Doroteja — obrađuje poljsko plemstvo u 
Litvi i prožeto je romantičarskim koncepcijama o 
prošlosti i značenju povijesnih likova. Ozbiljne 
stvaralačke napore i velike ambicije uložio je 
Mickiewicz u djelo Dziady (dziady pučki obred u 
čast mrtvih; II i IV dio 1823, III dio 1832—1844, 
ostao dakle nedovršen), pokušaju da stvori poljsku 
nacionalnu dramu. 

Kao što je u djelu Konrad Wallenrod Mickie- 
wicz razvio neobičan, romantički etički stav (tzv. 
valenrodizam, glavni junak ulazi u njemački vi- 
teški red da bi ga na kraju srušio), tako i u publi- 
cističkom djelu Knjige naroda i hodočasništva polj- 
skoga (1832) razvija oslobodilačku ulogu Poljske 
u budućnosti (tzv. mesijanizam). 


MIGRACIONA TEZA, v. Pančatantra. 


MIHALIĆ, SLAVKO (r. 1928), predstavnik po- 
slijeratne generacije hrvatskih pjesnika. Najizra- 
zitija pjesnička ličnost u suvremenoj poeziji, koja 
bogatim pjesničkim rječnikom, novom metaforikom 
i uvjerljivom riječju govori o neposrednim proble- 
mima današnjice. Iskren i uvjerljiv kada pjeva o 
ličnim i socijalnim motivima, jednako kao kada 
ulazi i u složenije filozofijske teme. Zbirke: Ko- 

morna muzika (1954), Put u nepostojanje (1956), 
Početak zaborava (1957), Darežljivo progonstvo 
(1959), Godišnja doba (1961), Ljubav za stvarnu 
zemlju (1964) i dr. 

MILADINOV, DIMITAR (1810—1862), make- 
donski kulturni i književni radnik, po zanimanju 
učitelj; cijeli je život posvetio borbi za nacionalno 
oslobođenje makedonskog naroda. Tragično je za- 
vršio, otrovan od neprijatelja. Sakupio (uz surad- 
nju brata pjesnika Konstantina) velik zbornik ma- 
kedonskih narodnih pjesama, koji je štampao, uz 
pomoć J. J. Strossmayera, u Zagrebu 1861. 

MILADINOV, KONSTANTIN (1830—1862), su- 
radnik s bratom Dimitrom u sakupljanju make- 
donskih narodnih pjesama. Zajedno s bratom za- 
tvoren i u carigradskoj bolnici otrovan. Na teme- 
ljima narodne pjesme, njenim jezikom i metafori- 
kom, napisao niz vrlo zapaženih pjesama. Ističe se 
Tuga za jugom. 

Godine 1958. u Skopju izašla su njegova važnija 
djela pod nazivom Tvorbi. 

MILLER, ARTHUR (r. 1915), suvremeni ame- 
rički dramatičar. Književnu slavu stekao s dra- 
mama: Svi moji sinovi (1947), s temom iz američ- 
koga društvenog života, Smrt trgovačkog putnika 
(1949), o sudbini malog čovjeka u borbi za dru- 
štvenu afirmaciju, i Pogled s mosta (1955), iz života 
ilegalnih talijanskih doseljenika. Drama Poslije 
pada (1961) je autobiografskog karaktera. 

Napisao je i jedini roman Focus (Žarište, 1945) 
u kojem je oštro optužio antisemitizam. 

Ostale drame: Kušnja (kod nas Vještice iz Sa- 
lema, 1953), Uspomena na dva ponedjeljka (1955), 
Incident u Vichyju (1964), i dr. 

MILTON, JOHN, v. Ep. 

MILUTINOVIĆ SARAJLIJA, SIMO (1791— 
1847), srpski književnik neobična života. Lutalica i 
putnik, učitelj Petra Petrovića Njegoša, ostavljao 
je svojim neuobičajenim temperamentom na su- 
vremenike snažne dojmove. Pisao je pjesme, dra- 
me, povijesna djela teškim neujednačenim i neo- 
bičnim jezikom. Najpoznatije mu je djelo Serbi- 
janka (1826), u kojemu je prikazao I srpski usta- 
nak. Za života poznat, hvaljen i zanimljiv, poslije 
smrti ostao je sasvim zaboravljen. 

MILJANOV, MARKO (1883—1901), crnogorski 
književnik i vojvoda, samouk. Epskim tonom na- 
rodne pripovijetke tečno je opisao mnoge doga- 
đaje iz borbe crnogorskih plemena, te njegova 
pričanja imaju čar vrijedne proze i značenje auten- 
tične kronike (Primjeri čojstva i junaštva). 

Celokupna dela (1928). 

MIMESIS, v. Poetika. 

MIMUS, v. Kazalište. 


MINNESANG (njem. Minne viteška ljubav Sang 
pjevanje, pjesma), visoko razvijena viteška lju- 
bavna poezija raširena u srednjem vijeku ma dvo- 
rovima, ponajviše od XII do XIV st. Minnesang 
shvaća ljubav kao nedostižan ideal, kao estetski 
naglašeno i disciplinirano poštovanje ideala žene. 
Poštovanje viteškog ideala žene bila je estetska 

igra u okviru službe ženi, kao dijelu viteških du- 
žnosti. Forma igre ima određene faze, a težište je 
u žalbi, tuženju protiv beznadnosti. 

Pjevalo se u strogo određenom sistemu strofa, 
s neizbježnim rimama i refrenima kojima su ka- 
noni bili određeni tradicijom i formama dvorskog 
pjesništva. Kako je pjevanje i rimovanje bilo na- 
ročito naglašeno, to je mnogo veća vrijednost Min- 
nesanga u slušanju nego u umjetničkom značenju 
teksta. 

Minnesang ima dva osnovna oblika: 1. Leich 
(Lajh, got. laiks igra, ples) sa svečanijim temama, 
s ugođajem himne (v.); 2. Lied, viteška ljubavna 
pjesma. 

Neposredni poticaji za Minnesang došli su iz 
Provance, Francuska, od tzv. trubadurske poezije 
(v.), ali su neki utjecaji došli i iz Arabije preko 
Španije, iz antikne i rimske poezije. 

MIRAKULI, v. Crkvena drama. 

MISTERIJI, v. Crkvena drama. 

MISTIFIKACIJE, v. Ep. 


MISTRAL, FREDERIC (Fredrik Mistral, 1830— 
1914), francuski provansalski pjesnik, vođa knji- 
ževnog regionalističkog pokreta Felibres (v.). Na- 
pisao je, između ostalog, u tom duhu epove Mireio 
(1859) i Calendau (1867), u kojima obrađuje život 
jednostavnih provansalskih ljudi. 

MIT (grč. mythos riječ, govor, povijest), priča 
nepoznata porijekla, vjerojatno narodna i legen- 
darna, određenoga alegorijskog smisla. Redovito 
je dio širega religioznog (i poetskog) sistema; mi- 

tovi su međusobno u odnosu i čine jednu mitologiju 
(indijsku, grčku, rimsku, kršćansku). 

Složena pitanja oko porijekla, oblikovanja, zna- 
čenja i širenja mitova predmet su posebnih nauč- 
nih istraživanja. Za cjelokupnu kulturu i posebno 
književnost (narodnu i pisanu) vrlo su značajni. U 
oblikovanju mitova sadržani su mnogi stilski po- 
stupci književnog stvaralaštva. 

MITOLOGIJA, v. Mit. 

MODERNA (franc. moderne nov suvremen; 
njem. die Moderne; od lat. modo upravo, sad i 
modernus sadašnji; u opreci prema antiquus), raz- 
doblje od 1890. do prvoga svjetskog rata (u raznim 
evropskim zemljama ovi se datumi ne podudaraju, 
nego se različito pomiču). Sam naziv moderna ne 
predstavlja jasno postavljeni programatski smjer 
ovoga doba. To je više zajednički i opći naziv za 
vrlo složena, različita, pa i protivurječna nastoja- 
nja i težnje ne samo u književnosti nego i na širem 
društveno-političkom planu. 

Potkraj XIX st. počinju u Hrvatskoj izlaziti knji- 
ževni i književno-politički listovi koji su ustali 
protiv starije realističke književnosti a tražili su 
orijentaciju na zapadnoevropske književne smje- 
rove. Zalagali su se za slobodu umjetničkog stva- 
ranja bez pragmatičkih, pedagoških i nacionalnih 
ograničenja. Krug poznavanja stranih književnosti 
snažno se proširuje: uz rusku književnost sada za- 
uzimaju istaknuto mjesto francuska i njemačka 
književnost, a potom talijanska, češka i poljska. 


339 


Moderna 

I u Sloveniji, sa sličnim težnjama, javlja se mo- 
dernistički pokret s pretežnim oslonom na zapadno- 
evropske književnosti. 

U srpskoj književnosti dobila je tzv. zapadnja- 
čka orijentacija (pretežno pod dojmovima francu- 
ske književnosti) snažnu podršku kod većine srp- 
skih pjesnika. 

Tako se u našim književnostima na razmeđu 
dvaju stoljeća razvio široko zasnovani moderni- 
stički pokret koji znači novo razdoblje u smislu 
književnih pogleda i težnja. Za njih ne postoje 
jedinstveni nazivi, niti su oni u svemu jednoznačni. 

Osim toga, pored naziva moderna, ili uz njega, 
navode se i drugi nazivi: impresionizam (v.), sim- 
bolizam (v.), neoromantika (v.). 

Ne treba shvatiti da se navedeni nazivi nižu 
jedan na drugi ili jedan iz drugog. Najviše odgo- 
vara istini i stvarnosti ako se kaže da ovi nazivi 
predstavljaju različite težnje koje traju uglavnom 
istovremeno i koje dolaze iz različitih vrela, u 
mnogočemu se nadopunjuju, ali u mnogočemu i 
protivurječe. 

Artizam. Opća je karakteristika ovoga razdo- 
blja otpor i pobuna protiv naturalizma (v.): umjet- 
nost i umjetnik ne treba i ne mogu da budu ovisni 
u svome stvaranju o svakodnevnoj i surovoj stvar- 
nosti, nego su slobodni i neovisni o neposrednim 
društvenim problemima. Umjetnik, stvarajući svoja 
djela, ne služi nikomu drugom do umjetnosti sa- 
moj, jer umjetnost me treba za svoje postojanje 
nikakva i ničijeg opravdanja. Ona je sama sebi 

dovoljna. Takva opća težnja, koja se osjeća u ovom 
razdoblju na mnogim stranama i u mnogim nijan- 
sama, naziva se artizam, prema francuskoj riječi 
Part (umjetnost). 

Estetizam. Istovremeno se ističe da je zadatak i 
konačni cilj umjetničkog stvaralaštva ljepota, tj. 
stvaranje i oblikovanje ljepote, a da je u stvarala- 
štvu osnovni poticaj lijepo. Ideal i kriterij lijepog 
bit će polazne i vrhunske vrijednosti za svako um- 
jetničko djelo, a istovremeno i vrhunski argumenti 
protiv naturalističkih ideja i ideala. I dok su se 
raniji poetski motivi nalazili u neposrednoj stvar- 
nosti, sada se oni nalaze u estetskoj osami. Takvu 
težnju, koja se opet ne javlja osamljeno i odvojeno, 
nego u složenosti težnji čitavoga ovog razdoblja, 
naziva se esteticizam; prema nazivu estetika (v.). 

Aristokratizam. U ovome razdoblju počinje se 
izbor književnih tema i motiva sužavati na sasvim 
uska, rijetka, iznimna i nesvakidašnja vrela. Na- 
puštaju se široki okviri društva sa svakodnevnim 
događajima i likovima, koji su živo interesirali re- 
aliste i naturaliste, a odabiru se samo naročiti i 
osobiti, u svakom pogledu izuzetni motivi. S ovom 
crtom novo razdoblje ističe strogo načelo aristo- 
kratizma u izboru i obradi likova i tema. 

Formalizam. Kada je ovo razdoblje suzilo te- 
matsko-motivsko područje i kada je isključilo iz 
svoga stvaralaštva obilje podataka i činjenica iz 
svakodnevnog života, koje su tako rado unosili u 
svoja djela realisti i naturalisti, onda je bilo nužno 
da se velika pažnja posvećuje formi, obliku. Razvio 
se poseban kult forme, brižno i skrajnje dotjeri- 

vanje svih dijelova vanjskoga, vidljivog izgleda 
pjesničkog djela. Govorimo zato o posebnoj zna- 
čajki ovoga razdoblja, o formalizmu, a o pjesnicima 
koji su u tom smjeru ulagali posebne i veće napore 
govorimo kao o pjesnicima formalistima. 

Dekađencija (v.). Napuštanje tema i problema iz 
svakodnevnog drušivenog života odvelo je mnoge 
pjesnike na put traženja svega neobičnog, bizar- 
nog, pa i nenormalnoga, patološkog. Stvarno se 
otkrivaju nova tematska područja, a umjetničko 
stvaralaštvo proširuje sve više raspon svojih mo- 
tiva i tema. Postepeno se i po prvi put ozakonjuje 
praksa da predmetom umjetničke obrade može biti 
sve i da ne treba nikakvih ograničenja ni moral- 
nih predrasuda. Obrađuju se sada u književnim 
djelima teme koje predstavljaju za građanski mo- 
ral i raniju, ustaljenu književnu tradiciju veliko 
iznenađenje, a istovremeno i potpunu negaciju ra- 
nijih shvaćanja i pogleda. U tom teškom sukobu 
staroga i novog, u borbi za prevladavanjem usta- 
ljenoga, tradicionalnog, a otkrivanju prijeko po- 
trebno novog, javljaju se prigovori o propadanju, 
dekadenciji (v.) u umjetnosti i književnosti. Ali je 
taj prigovor bio opravdan samo s gledišta suženo- 
ga, dogmatskog i normativnog određenja zadataka 
u umjetničkom i književnom stvaralaštvu. 


Navedeni nazivi, kao moguće sinteze nekih idej- 
nih strujanja i nastojanja, više su opće, okvirne i 
teoretske značajke ovoga razdoblja nego što bi 
predstavljali književne, pjesničke pravce. Oni su 
stvarno teoretska protuteža naturalističkim teori- 
jama koje su u svoje vrijeme dale značajne rezul- 

tate na području književnosti i umjetnosti, ali su 
stvorili sumorna i pesimistička osjećanja u čovje- 
ku da je on samo biološko stvorenje, zarobljen od 
surovih prirodnih zakona. 

Mogu se odmah osjetiti protivurječne vrijedno- 
sti artizma, esteticizma, aristokratizma, formali- 
zma. Ukoliko su pridonijeli relativnom osamosta- 
ljivanju umjetnosti i književnosti od neposrednih 
društvenih, političkih i moralnih obaveza, utoliko 
su djelovali napredno, progresivno. Ukoliko su, na- 
suprot, izdvajali umjetnost i književnika iz dru- 
štvene zajednice, oslobađali ih svake odgovornosti 
društvu i dobu, onda su unosili opasan misticizam 
u umjetničko stvaralaštvo, koji nije unapređivao 
ni samu umjetnost, a niti je koristio humanoj funk- 
ciji književnog djela. 

Potrebno je razlikovati književno razdoblje mo- 
derne od suvremenih pojava modernizma (stalne 
težnje za suvremenim) i avangardizma (neposred- 
nih napora u iznalaženja izvornih i novih tema te 
izražajnih mogućnosti). 

MODERNIZAM, v. Moderna. 

MOLIERE, JEAN BAPTISTE, v. Komedija. 


MONOGRAFIJA (grč. monos sam, graphein pi- 
sati), zaokruženi i iscrpni prikaz nekog problema 
ili ličnosti. U nauci o književnosti čest i koristan 
oblik naučnih radova. Npr. monografija Ivan Ma- 
žuranić (1945) od Antuna Barca. 

MONOGRAFSKA STILISTIKA, v. Stilistika. 


MONOLOG (grč. monos sam, jedan, logos riječ, 
govor), samogovor: govor jedne osobe upravljen 

nih stilskih postupaka, prisutnih u svim književ- 
nim oblicima, a jednako star kao što je stara i 
povijest čovjekova izražavanja. Već prema osno- 
vnim karakteristikama i okvirnim određenjima sa- 
moga djela, monolog — jednako kao i dijalog (v.) 
— može biti lirski (izravno i nepcsredno očitovanje 
ličnih čuvstava), epski (posredno i narativno očito- 
vanje čuvstvenog odnosa preko tematskog zbiva- 
nja), dramski (neposredno očitovanje čuvstava u 
izravnom scenskom, dramskom ambijentu). 

U suvremenim književnim djelima (ponajviše u 
romanu i drami, ali i u lirskim oblicima) javlja se 
unutrašnji monolog: odnosni lik prepušta se aso- 
cijacijama i previranjima svoga intimnog, unutra- 
šnjeg bića i u duljem, opširnijem izlaganju saop- 
ćuje svoje lične, aktuelne preokupacije. Unutrašnji 
monolog nije bio sasvim nepoznat u ranijim knji- 
ževnim razdobljima, ali se kao nov stilski postupak 
njeguje tek u suvremenoj književnosti (v. Dosto- 
jevski, W. Woolf, J. Joyce). 


MONTAIGNE, MICHEL EYQUEM DE (Mišel 
Ekem d Montenj, 1533—1592), francuski prozni pi- 
sac; vrlo značajan za francusku književnost XVII 
st. i evropsku filozofiju. Glavno mu je djelo Eseji 
(u tri knjige 1580, 1588, 1595). U obliku kraćih 
proznih sastavaka, tj. eseja, kojima je on inicija- 
tor i u kojima se obrađuju slobodne teme s razli- 
čitih područja, Montaigne razvija svoja inidividu- 
alna razmišljanja dajući autobiografiju (v.) a isto- 
vremeno i bitne stavove duhovnih tekovina huma- 

nističkog svijeta. Istaknuo je čovjeka i njegovu 
egzistenciju kao najvišu vrijednost i branio ih je 
u svim vidovima očitovanja. Duboko je ušao u mo- 
ralnu problematiku svoga vremena i vrlo mnogo 
pridonio širenju slobodoumnih humanističkih ide- 
ala. 

Montaigne je najsnažnije utjecao upravo svojim 
diskretnim i umjerenim skepticizmom i posebno 
mišlju o promjenljivosti i relativnosti ljudskog ra- 
zuma. 

MOPASAN G. de., v. Maupassant, G. de. 

MORA, v. Versifikacija. 

MORALITETI, v. Crkvena drama. 

MOTIV (lat. motus pokrenut), 1. najmanja te- 
matska jedinica i više ili manje zaokruženo jedin- 
stvo građe, na kojemu se počinje izgrađivati pje- 
sničko djelo. Motivi su predmet mnogih istraživa- 
nja. Katkada je proučavanje djela i polazilo i za- 
vršavalo proučavanjem motiva. Npr. motiv nesret- 
nog ljubavnika, motiv brata i sestre koji se uzimaju 
i prepoznaju se napokon, motiv dvojice braće koji 
se traže i sl. 

2. idealni poticaj za izbor građe u književnom 
stvaralaštvu, a istovremeno i početak oblikovanja 
djela. Neki se motivi češće susreću u pojedinim 
književnim oblicima, kao i kod mnogih pisaca. 

3. u psihologiji znači poticaj koji uvjetuje od- 
luku i početak određene djelatnosti. 

Proučavanje motiva vrlo je značajno za razu- 
mijevanje međuknjiževnih veza i utjecaja. Pori- 
jeklo, širenje i preuzimanje motiva izučava upo- 
redna, komparativna (v.) književnost. Danas već 

postoje i veliki zbornici zajedničkih, internacional- 
nih motiva u usmenim (narodnim) proznim obli- 
cima (u bajci, legendi, predaji, basni), koji vrlo 
poučno informiraju o skupinama motiva, njihovoj 
rasprostranjenosti i obradi u pojedinim književnim 
oblicima. 


MOTIVACIJA (lat. motus pomaknuti, motivatio 
obrazloženje), posebno razvijen i razrađen sistem 
obrazloženja određenih postupaka i razvoja fabule 
u književnom djelu. Svako je književno razdoblje 
(ili stil) odabiralo i komponiralo fabulu i likove 
prema svojim teorijskim postavkama, ili stvara- 
lačkim principima. U književnim djelima raznih 
epoha likovi su u svojim postupcima vrlo različiti, 
njihovi se životi i društvena sudbina izgrađuju na 
različitim osnovama. Sve te elemente (npr. mito- 
loški, fantastični, psihološki, socijalni, fiziološko-bi- 
ološki i dr.), koji izgrađuju određeni smisao u djelu 
ili u karakteru neke ličnosti, obuhvatamo terminom 
motivacija ili motivacijski sistem (v. Proza). 

MOTO (talij. motto), na početku knjige ili ne- 
kog poglavlja posebno istaknut natpis, epigraf (grč. 
epigrapho pišem) koji ukratko naznačuje ono što 
dalje u tekstu slijedi; duhovita, oštroumna izreka. 

MURN-ALEKSANDROV, JOSIP (1879—1901), 
pjesnik slovenske moderne. U kratkom i tragično 
sumornom životu stvorio vrlo značajno pjesničko 
djelo. Dao je impresivne pjesme o slovenskom selu, 
pejzažu, narodnom čovjeku, o svojoj životnoj spo- 
znaji, u potpuno modernom pjesničkom ruhu, na- 
glašujući u izrazu naročito muzikalnost. Tek poslije 

pjesnikove smrti izašle su Pesmi in romance (1903), 
a ukupna djela prvi put Izbrani spisi (1923). 

MUZA (grč. Musa naziv, ime), naziv koji se vrlo 
često upotrebljava kad je riječ o pjesničkom na- 
dahnuću i stvaralaštvu, a često se izjednačava sa 
stvaralačkom djelatnošću, pa se kaže da je pjesni- 
kova muza živa, aktivna, ili da pjesnika ne napu- 
šta njegova muza. 

Termin označava i ukupno stvaralaštvo jednog 
pjesnika sa svim karakterističnim osobinama. 

Naziv je došao iz antičke Grčke i grčke mitolo- 
gije, u kojoj je istaknuto da su devet boginja — 
devet kćeri Zeusa i Mnemosine, boginje pamće- 
nja — bile zaštitnice znanosti i umjetnosti. I to: 

Talija — pokroviteljica komedije, a kasnije cje- 
lokupnog scenskog, kazališnog života; Uranija — 
pokroviteljica astronomije; Melpomena — pokrovi- 
teljica tragedije; Polihimnija — pokroviteljica lir- 
ske poezije; Erato — pokroviteljica poezije, tj. 
epske poezije; Clio — pokroviteljica historije; 
Caliopa — pokroviteljica deklamacija, tj. govor- 
ništva; Euterpa — pokroviteljica muzike; Terpsi- 
hora — pokroviteljica plesa. 

Da bi se imena muza lakše upamtila, uvedena je 
po prvim slovima imena kratica TUMPECCET. 


MUZIČKI FOLKLOR, v. Folklor, 

NACIONALNI STIL, v. Stilistika. 


NADREALIZAM (franc. surrealisme nadstvar- 
nost), naziv koji je uveo Guillaumre Apollinaire 
1918., označava književni smjer prvenstveno u 
Francuskoj poslije prvoga svjetskog rata. Osnovne 
i važnije misli nadrealizma sadržane su u Mani- 
Jestu nadrealizma koji je 1924. izdao francuski 
pjesnik, pripovjedač i teoretičar Andre Breton (r. 
1894). 

Teže za prevlađavanjem logičko-racionalnog i 
tradicionalnih predodžaba, isključuju kontrolu in- 
telekta, a težište stavljaju na vizije, nagonske aso- 
cijacije, halucinacije i elemente snova. Umjetničko 
stvaralaštvo prepušta se vođenju podsvijesti koja 
jedina može prodrijeti do dubine stvarnosti. 

Teoretske osnove svojim shvaćanjima opravda- 
vali su najviše psihoanalizom Sigmunda Freuda. 

Nadrealisti se žestoko opiru svakom realizmu 
te racionalizmu i kontroli razuma u osebujnosti 
stvaralačkog čina; smatraju da intelekt izobličuje 
duboke sadržaje duha. Sivaralaštvo izvire iz iraci- 
onalnih pobuda, iz dubina podsvijesti, iz vizija i 

alogičkih snova o svijetu i životu. Do najvećih ot- 
krića može se doći instinktivnim i kontroliranim 
podsvjesnim traganjem, jer samo tako možemo 
doseći do tajnih dubina duše. Nadrealisti govore 
o diktatu misli u odsustvu svake kontrole razuma, 
naglašavaju djelovanje duševnog automatizma, pri- 
bjegavaju tzv. automatskom pisanju, a otklanjaju 
sve estetske i moralne preokupacije. Njih stvarno 
više zanimaju lirski psihogrami i zato su se sve- 
strano orijentirali na psihoanalizu i podsvjesni ži- 
vot čovjekov. 

Nekim svojim postavkama i težnjom da budu 
umjetnički izraz nadrealnog svijeta, svijeta koji je 
skriven duboko pod činjenicama vidljivoga i iz- 
mjerljivog pojavnog života, nadrealizam je bliz i 
srodan ekspresionizmu (v.) i simbolizmu (v.), po- 
najviše dadaizmu (v.). 

Nadrealisti su otvorili mnoge ranije nepoznate 
probleme, pronašli značajne motive i teme, i time 
znatno proširili tematsko područje književnosti i 
umjetnosti. Velikih imena stvaralaca i značajnih 
pjesničkih ostvarenja nisu dali. Najznačajniji im 
je doprinos na teoretskom planu. 

Kod nas je djelovala jaka grupa nadrealista u 
Beogradu (Marko Ristić, Oskar Davičo i dr.) 

NAGOVJEŠTAVANJE, v. Epski stil. 

NAPITNICA, v. Anakreontska pjesma. 

NARACIJA, v. Epski stil. 

NARATIVNI POSTUPCI, v. Epika. 

NARATIVNI TON, v. Epika. 

NARODNA DRAMA, izvorni tekstovi iz usme- 
noga, narodnog stvaralaštva, koji u svemu imaju 
obilježje dramskog oblika. Imaju tačno određen 
broj lica (ovisan o tematsko-idejnoj osnovi), a ras- 
pored njihovih uloga je scenski cjelovit i svrhovit. 
Tekstovi koje govore odnosna lica nisu puka pri- 
čanja, prepričavanja ili opisivanja, nego neposred- 
ni tekst lica, u kojem se ono očituje karakterno i 
idejno. Tekst je slobodnija improvizacija, ali us- 
mjeren dramskom situacijom. Postoji i osnovna ili 
glavna ideja, utkana u svaki pojedinačni tekst, a 
koja zapravo sve povezuje i pokreće na dijalog. 
Prisutan je i stvarni redatelj koji raspoređuje, kon- 
trolira, savjetuje, ispravlja i koji svemu daje ko- 
načnu i do određenih granica skladnu zaokruže- 
nost. Uvijek na kraju prevladava jedna volja, 
jedna koncepcija. 

Građa za narodne drame uzima se iz svatov- 
skih situacija, npr. Gljive iz Međimurja, Nenad 
iz Banije, Štef i Bara iz Horvata nedaleko Zagreba, 
Obuvanje magarca iz okoline Sinja i dr. 

Pokladni period — tjeranjem zime i dolaskom 
novog života — omogućio je niz zanimljivih tema 
i motiva u različitim pokladnim igrama, među ko- 
jima je najbolje očuvan Mesopust iz Novog Vino- 
dolskog u Hrvatskom primorju. 

Momački život i momačka psihologija s elemen- 
tima iz starodrevnog inicijacijskog obreda dobro su 
uočeni u Kolu od Buzović s otoka Krka, u Bem- 
berovu brijanju iz Josipdola kod Čakovca, u Lo- 
povu iz okoline Drniša i dr. 

Pojedina zvanja bila su izložena kritici u dram- 
skim situacijama, npr. u igri Mlinar iz Međimurja. 

Prisustvo tuđinaca i osvajača pružilo je građu 
za neke dramske teme, npr. Turčin i Bula iz Like, 
Adžija u Varešu iz Bosne, Moreška s otoka Kor- 
čule i dr. 

Narodna drama ne poznaje profesionalne glum- 
ce. U pravilu su oni nadareniji, smioniji pojedinci 
koji redovito nastupaju u istovrsnim ulogama te 
tako stječu potrebnu odvažnost i iskustvo. Tek u 
novije vrijeme nastupaju i žene. 

Narodna drama nema stalne pozornice. Stalni 
su ambijenti npr. pred kućom, u dvorištu, na si- 
jelu u ovećoj sobi, na trgu. Odlučno je da se scena 
organizira u svakom slučaju izvođenja dramske 
igre: publika se postavi u polukrug ili u krug, a 
glumci istupe pred publiku, i predstava počinje. 
Scenski su rekviziti svedeni na najnužnije, tek to- 
liko koliko je potrebno da se dočara pozornica 
teme i zbivanja. 

NARODNA EPSKA PJESMA, predstavlja unu- 
tar narodne književnosti značajan i zaseban svijet 
prvenstveno izrazom i stilskim značajkama, a po- 
tom vrlo naglašenom i reprezentativnom temati- 
kom. Dok je narodna lirska pjesma skromnija, po 
izvođenju više komorna, jer se pjevala u skrom- 
nim seljačkim kućama i jer su je narodni pjevači 
skromnije saopćavali, narodna je epska pjesma 
uvijek tražila poseban auditorij, zasebnu atmosfe- 
ru i izrazite individualnosti pjevača. 

Epska se pjesma očituje izrazito prije svega u 
svojoj tematici. Ona je u užem smislu povijesna, 

tj. izgrađivala se na građi u neposrednom slijedu 
povijesnih, političkih i društvenih zbivanja. Stoga 
epske pjesme, epovi (v.), eposi i epopeje, na svim 
stranama svijeta imaju vidljivi nacionalno-povije- 
sni karakter u mnogo izrazitijoj formi nego bilo 
koji drugi oblik. I kod najrazličitijih naroda epske 
su pjesme u smislu odabiranja svoje tematike vrlo 
podudarne pa i istovetne. To ne znači da su izabi- 
rale iste teme. nego da su ih samo na srodan pai 
istovetan način odabirale i komponirale. 

Specifičnost našega društvenog i povijesnog 
života, zbog rascjepkanosti na nekoliko ekonom- 
skih, političkih i geografskih središta, osobito je 
pogodovala stvaranju većeg broja malih, zaokru- 
ženih — i barem donekle cjelovitih tema iz sred- 
njovjekovnog života i oslobodilačkih borbi naših 
naroda. Na svim stranama naše zemlje i kod svih 
naših naroda oblikovale su se pogodne teme s izra- 
zitijim događajem i snažnijom ili, barem, intere- 
santnijom ličnošću. A takve teme mogle su se li- 
jepo i živo obraditi u epskoj narodnoj pjesmi, koja 
je onda bolje i potpunije prikazala naše ljude i naša 
društvena previranja, bolje nego bilo koji drugi 
oblik. 

U sistematizaciji epskih narodnih pjesama naj- 
bolje je postupio Vuk St. Karadžić (1787.——1864) kad 
ih je podijelio u tri osnovna razdoblja (do dolaska 
Turaka, pod turskim  gospodstvom i razdoblje 
borbi za oslobođenje). Kasnija ciklizacija epskih 
pjesama (razdioba na cikluse prema povijesnim 
događajima) nije najsretnije istaknula njihove os- 
novne značajke. 

Izrazitu društvenu i ideološko-političku funkci- 
ju epske pjesme preuzela je u razdoblju narodne 
revolucije partizanska narodna pjesma. Nastavila 
je veličanje herojske tradicije starije epske pje- 
sme, ali je razvila šira i dublja politička i filozo- 
fijska gledanja na budućnost i sudbinu naših na- 
roda. 

Zato je nova pjesma morala mijenjati i raniji 
epski oblik. U suvremenim uvjetima oslobodilačke 
borbe herojska se motivika najljepše izrazila u lir- 
skom obliku, često samo u dvostihu. Za nove i slo- 
ženije teme epski se izraz pokazao neprikladnim. 

NARODNA KNJIŽEVNOST, oblik umjetničkog 
stvaralaštva koje se izražava govorenom, živom 
riječju, a njeguje ga, razvija i određuje tradicija 
i kultura usmenog izražavanja. Naziv je nastao i 
učvrstio se potkraj XVIII i početkom XIX st. po- 
najviše u vezi sa zbirkom Volkslieder (1778—1779) 
njemačkog teoretičara i filozofa Johanna Gottfrie- 
da Herdera, a na temelju ondašnjeg mišljenja da 
je narod zajednički i kolektivno stvarao narodnu 
književnost. 


Najčešći su izrazi u dosadašnjoj upotrebi bili 
narodna poezija i narodna pjesma. Oba termina 
(Volkslied a zatim i Volksdichtung) potječu od 
njemačkog filozofa i estetičara J. G. Herdera 
(1744—1803), urednika i izdavača zbirke Volkslie- 
der (1778—1779), preimenovane kasnije u Stimmen 
der Volker in Liedern. Herder je najprije uveo 
termin Popularlied prema engleskom nazivu po- 
pular song kod Thomas Percyja u knjizi Reli- 


23 Književnost 353 


Narodna književnost 


ques of Ancient Englisch Poetry (1765). Kasnije 
uvodi termin (1771) Volkslied, prema kojemu na- 
staju naši termini narodna pjesma i narodna po- 
ezija. Za Herdera nije odlučno ni porijeklo ni ob- 
lik, nego karakter pjesme kao neposredan izraz 
duše. Romantika će još više isticati narodnu pje- 
smu kao izraz narodnog duha i narodne duše; na- 
rod je onaj koji pjeva, stvara i sastavlja pjesme 
(der dichtende Volk), one su iz naroda proizašle i 
u njemu anonimno žive. 

Kasniji teoretičari više naglašuju individualni 
karakter pjesme, a iz individualnog stvaralaštva 
izvode i narodnu poeziju. Jedna grupa teoretičara 
zastupat će mišljenje prema kojemu je i narodna 
poezija djelo obrazovnih i tzv. viših društvenih slo- 
jeva, odakle je prešla u narod koji ju je preuzeo i 
prema svojemu ukusu preradio. 

Usmena književnost, izraz naglašava udio usme- 
nog saopćavanja i prenošenja. 

Tradicionalna književnost, ističe se okolnost 
predaje, tradicije, u prenošenju i čuvanju. 

Anonimna književnost, naglašava se mišljenje: 
a) da su stvaraoci uopće nepoznati, jer stvarno ne 
postoje; b) da su stvaraoci nepoznati, jer o njima 
nemamo podataka, mada su postojali. 

Nepisana književnost, naglašava se da je riječ 
u suštini o književnim ostvarenjima, samo nisu bila 
pisana, nego naknadno zapisana. 

Narodna književnost ima svoju opću, svjetsku 
povijest, ali je nužno uočiti i specifičnu povijest 
svake nacionalne usmene književnosti. Samo s po- 

vijesnog gledišta i s gledišta društvenog života 
svakog naroda može se razumjeti činjenica da su 
jedni narodi dugo i upomo čuvali i razvijali svoju 
narodnu književnost, a da su drugi prilično rano 
ostali bez nje. Kod jednih je naroda dala vrlo zna- 
čajna umjetnička ostvarenja, kod drugih je više 
skromnoga i užeg nacionalnog značenja. Jednako 
se tako samo s povijesnog gledišta može razumjeti 
činjenica da su pojedine nacionalne usmene knji- 
ževnosti obrađivale vrlo različitu tematiku i nje- 
govale različite književne oblike. 

Našu usmenu narodnu književnost određujemo 
kao usmeni književni izraz specifične društvene 
sredine, pretežno seoske i seljačke, jer smo upravo 
u toj i takvoj sredini našli značajna umjetnička 
ostvarenja kao u jednom osebujnom književnom 
mediju. 

Naša narodna književnost obrađuje vrlo slože- 
nu i bogatu tematiku koja je nastajala, mijenjala 
se i nestajala u vrlo širokom vremenskom rasponu 
od najstarijih vremena do suvremenih zbivanja. 
Iz mnoštva primjera može se zaključiti da se um- 
jetnički svijet narodne književnosti izgrađivao od- 
ređenom logikom, da se tu vodila oštra borba za 
vrijednost i kvalitet i da su uvijek odlučivala mje- 
rila izraza, vrijednog sadržaja, dubljih misli. 

Narodni su stvaraoci pomno odabirali teme, 
smišljeno izabirali i komponirali likove, jer su 
samo tako mogli odgovoriti zahtjevima svoje sre- 
dine. Samo činjenica da su u narodnu književnost 
ušle neke teme od mnogih, neki od mnoštva likova, 
samo neka zbivenja, upućuju nas na to kako se 

i tu ostvarivao ozbiljan umjetnički napor da se 
svojoj sredini saopće o vremenu i o ljudima um- 
jetničke spoznaje i ocjene. 

Ukupnost narodne književnosti možemo podi- 
jeliti u manje zaokružene cjeline prema kompro- 
misnom (kompleksnom) kriteriju: prema motiv- 
sko-tematskoj zaokruženosti, prema načinu obli- 
kovanja, prema načinu saopćavanja, prema knji- 
ževnim oblicima. Prisutan je i didaktički kriterij: 
da što preglednije prikažemo sabranu građu. Na- 
rodna književnost obuhvata: 

narodnu poeziju, različiti oblici narodne lirske i 
narodne epske pjesme, 

narodnu prozu, bajka, legenda, novela, basna, 
anegdota i različiti oblici govorništva (npr. zdra- 
vice), 


kraće (ili manje) oblike, poslovica, zagonetka, 
pitalica te različiti oblici kazivanja (npr. gatanja, 
bajanja, brojanice), 

narodnu dramu, (kao zaokruženu tematsko- 
scensku cjelinu) i različite dramske oblike (npr. 
igru lutkama, igru sa sjenama). 

NARODNA LIRSKA PJESMA, izražava nepo- 
sredna osjećanja i zapažanja, a nastajala je u naj- 
užoj vezi sa stvarnim društvenim životom. Njemu 
je bila okrenuta, iz njega je za vlastiti život crpila 
sokove, u njemu su bili uvjeti njena postanka, ra- 
zvoja i promjena. Istovremeno je očuvala žive 
tragove najstarijih vjerovanja i oblika društvenog 
života u obrednim i običajnim pjesmama, u tu- 
žaljkama, uspavankama i u svatovskim pjesmama. 

Kao književni oblik i izraz, narodna lirska pje- 
sma izgradila je zaseban svijet događaja i pojava 
iz seoskoga i seljačkog života, svijet lirske narodne 
pjesme. Služila se svim metričkim formama i u 
tome smjeru razvila je bogatu i živu praksu koja 
znači vrlo značajan doprinos metrici (v.) i versifi- 
kaciji (v.). 

Narodna se lirska pjesma u pravilu pjeva. 

S gledišta oblika, ugođaja, odabranog i obra- 
đenog motiva postoji nekoliko izrazitih skupina 
narodnih lirskih pjesama. 

Običajne i obredne, obrađuju motive iz staro- 
drevnih vjerovanja. 

Dodolske, izvode se magijske radnje i izriču 
molbe za kišom od koje zavisi sav život. 

Koledske, povezane su sa svršetkom jedne go- 
dine i početkom novog života. 

Posleničke, bile su prisutne u svim poljodjel- 
skim poslovima. 

Svatovske, motivi iz bogatih svadbenih običaja 
i obreda, iz ljubavnog života i njegove uže pove- 
zanosti s društvenim prilikama. 

Uspavanke, opsegom i tonom zatvorenije lirske 
pjesme, donose najviše vedrine i nepomućene, ne- 
prolazne životne radosti. 

Tužbalice (naricaljke, tužaljke), pjevaju u čvr- 
stim metričkim oblicima o nenadanim i teškim ži- 
votnim tragedijama. 

Mitološka motivika, u užem i specifičnom izbo- 
ru, našla je svoje mjesto i u narodnoj lirskoj pje- 
smi, ali joj je oblik bio prilično neodređen. 

Ljubavna lirika, najsvestranije je razrađena u 
narodnoj lirskoj poeziji ljubavna tematika. Lju- 
bav nije sužena i svedena na simpatiju i erotske 
komplekse, nego predstavlja široko životno osje- 
ćanje koje znači i radost i žalost, ali i smisao sa- 
moga života. Razvijena su u našoj narodnoj lju- 
bavnoj lirici tri osnova oblika: kraća ljubavna 
pjesma te romanca (v.) i balada (v.) (ove dvije u 
nekim primjerima i s nekim najnužnijim narativ- 
nim elementom, prijeko potrebnim za razumije- 
vanje osnovnog motiva i ugođaja). 

Šaljive i podrugljive pjesme, narodni pjesnik 
izražava svoj lirizam načinom šale i poruge. Sve 
što je bilo neprimjereno u životu, sve što je bilo 
pretjerano, namješteno i neiskreno, sve je postalo 
njenim značajnim motivom. 

Partizanska narodna pjesma, izražajnim sred- 
stvima lirske narodne pjesme prikazani su u raz- 
doblju narodne revolucije poetski vrijedni motivi: 
herojska stradanja i požrtvovanja, okupatorska 
zlodjela, odlučniji ratni događaji (Kozara, Sutjeska 
i dr.). Kraće pjesme, lirski izrazito intonirane, dir- 
ljivom su jednostavnošću i neposrednošću govorile 
o suđbonosnim i prijelomnim zbivanjima iz naše 
najnovije povijesti. 

NARODNA POSLOVICA, kratka sažeta iz- 
reka koja redovito saopćuje zaokružen i cjelovit 
sud, zaključak ili mišljenje nastalo većinom iz zna- 
čajnijeg iskustva. 

Poslovice se u pravilu sastoje od jedne rečenice, 
proširene ili složene, rjeđe od dvije ili tri rečenice, 


398 


Narodna poslovica — Narodna romanca 


izuzetno od niza rečenica. A mogu imati i krnji, 
eliptični (v.) oblik. 

Npr. Bolje je svoju zemlju orati, nego na tu- 
đoj novce brojiti. 

NARODNA PRIPOVIJETKA, usmeni prozni iz- 
raz koji je od svih oblika narodnog usmenog stva- 
ralaštva najšire postavio svoje granice. Kao knji- 
ževni oblik i način izražavanja narodna je pripo- 
vijetka — u određenom smislu — otvorenija, slo- 
bodna i elastična književna vrsta. Može primiti 
mnogo veći broj raznolikih sadržaja nego lirska i 
epska narodna pjesma, a postavlja — samo rela- 
tivno — manje zahtjeve u oblikovanju i izraža- 
vanju. 

Herojska zbivanja, pothvati i tragedije, pa po- 
vijesne ličnosti i uže povijesne teme nisu odgova- 
rale usmenom, pripovjednom izrazu. Ni intimniji 
događaji iz obiteljskog i ličnog života, kao ni za- 
mršene ljubavne situacije nisu postale česte teme 
i motivi narodnih pripovijedaka. Za narodnu pri- 
povijetku preostao je određeni svijet zbivanja i ljud- 
skih sudbina koje je pripovjedni prozni izraz, sa 
svim obilježjima narativnog, pripovjednog postup- 
ka izabrao, potom zadržao za sebe i kasnije brižno 
njegovao i varirao. Još uvijek dovoljno širok i bo- 
gat svijet tema i motiva, koji se nije mogao obra- 
diti samo u jednom jedinom obliku nego u neko- 
liko osnovnih proznih oblika: u bajci (v.), u legendi 
(v.), u noveli (v.), u basni (v.), u anegdoti (v.). 

NARODNA ROMANCA, v. Romanca. 

NARODNA ZAGONETKA, kraća izreka u kojoj 
se misao, predmet, radnja ili događaj ne prikazuju 
izravno, nego uvijeno, u obliku prenesene i zami- 
jenjene slike, tj. metafore (v.), pa je treba odgo- 
netati, pogoditi. Kod zagonetaka se zamjena slika 
ili predodžaba izvodi na temelju poređivanja po 
sličnosti, srodnosti, oprečnosti i protivurječju. 

NARODNI MUZIČKI INSTRUMENTI, uz po- 
stojanje narodne književnosti najuže su povezani 
muzički narodni instrumenti. Nalaze se u istoj sre- 
dini u kojoj se nalaze i narodne pjesme i plesovi 
te su odraz iste kulturne atmosfere i umjetničkih 


potreba. 

Prema načinu kako se proizvodi zvuk, ton, na- 
rodni se muzički instrumenti pregledno dijele u 
četiri skupine: 

1. aerofoni instrumenti (grč. aer zrak, phone 
glas), kod kojih se zvuk proizvodi titranjem zraka, 
npr.: jednocijevne svirale (frula, duduk, kaval, so- 
pela, zurla), dvocijevne svirale (dvojnice, diple), 
svirale s mijehom od kože kao zračnim rezervoa- 
rom (gajde, dude). 

2. kordofoni instrumenti (grč. chorđe žica, phone 
glas), kod kojih se zvuk proizvodi titranjem žice 
(metalne, ili od crijeva), npr. gusle s jednom ili 
dvije strune, tambura s dvije žice, lijerica s tri žice 
metalne ili od crijeva. 

3. membranofoni instrumenti (lat. membrana 
opna, koža, phone glas), kod kojih se zvuk proiz- 
vodi titranjem membrane tj. opne, kože, npr. razni 

bubnjevi (tapan, goč), darabuka (zemljani sud pre- 
svučen kožom). 

4. idiofoni instrumenti (grč. idios vlastiti, phone 
glas), kod kojih se zvuk proizvodi titranjem vlasti- 
tog tijela, tj. njegove površine, npr. zvona, drvene 
klepetaljke. 

Jedni muzički instrumenti služe kao soloinstru- 
menti, npr. jednocijevna svirala kaval. Drugi služe 
isključivo kao pratnja pjevanju, npr. gusle. Treći 
služe kao pratnja pjevanju i plesanju, npr. svirale, 
duduk, gajde, sopele, zurle, tambura. Četvrti služe 
isključivo kao pratnja plesanju, npr. lijerica sa tri 
žice iz okolice Dubrovnika. 

NASRUDIN-HODŽA (arap. Nasruddin-hodža), 
glavni junak u mnogobrojnim turskim pričama i 
anegdotama, tip šaljivdžije, podvaljivača i pod- 
rugljivca. Nasrudin-hodža bio je historijska lič- 
nost, živio je između 1208. i 1284, pokopan je u 
Akšehiru. U pričama je on lukavi i prividno luc- 
kasti hodža koji je odabrao najsretniju pozu i stav 
u društvu da bi mogao uvijek, a bez tragičnih po- 
sljedica, saopćiti istinu i izrugati svoje suvreme- 
nike. Brojne zbirke u prozi i stihu o Nasrudinu, 
koje su snažno utjecale na narodne i pisane knji- 
ževnosti mnogih naroda, sadrže obilje stranih mo- 
tiva dovedenih tek znatno kasnije u vezu s ovim 
književnim likom. Prvi je skupio i objelodanio šale 
i anegdote o Nasrudinu turski pisac Mehmet 
Tevfik (1844—1898), 

NATURALIZAM (lat. naturalis prirodan), raz- 
doblje evropskih književnosti između 1870. i 1890, 


361 


Naturalizam 


kod nas do kraja stoljeća. Nadovezuje se samo ne- 
kim svojim osobinama na realizam, ali u bitnom 
predstavlja novo gledanje na život i novi književni 
izbor likova i tema; umjetnost treba da bude što 
je moguće vjernija slika prirode i ljudske naravi. 

Teoretske osnove i kasnije općenito prihvaćeni 
program naturalizma razradio je francuski književ- 
nik Emile Zola (1840—1902) u djelu Roman expć- 
rimental (1880). 

Prirodne nauke i njihov metod rada odlučne 
su za ovo razdoblje. Nisu se mogle doslovno pre- 
nijeti prirodonaučne metode u književno stvarala- 
štvo, ali samo ugledanje udarilo je pečat stvarala- 
štvu, idejama i pogledima naturalističkih pisaca. 

Čovjeka se počinje izdvajati iz njegove dru- 
štvene okoline i promatrati kao proizvod prven- 
stveno bioloških i geografskih okolnosti. Prema 
naturalistima, rasa, rodbinsko nasljeđe, okolina i 
podneblje određuju život i težnje čovjekove. 

Tako će izvorno naturalističko djelo biti ono 
koje ljudski život prikazuje slijepo ovisnim o za- 
konima prirode, a čovjeka kao biološko biće odre- 
đeno nasljednim svojstvima i utjecajima okoline. 
Pažnja naturalista bit će upravljena prema onim 
društvenim slojevima gdje mogu naći potvrdu svo- 
jih nazora: to su deklasirani i đegenerirani tipovi 
(zločinci, alkoholičari, nasljedno opterećeni i amo- 
ralni ljudi, luđaci). Obrađivat će i periferiju veli- 
kih gradova, užasan položaj radničke klase u prvim 
fazama industrijalizacije, socijalne poroke i bije- 
du, izazivat će socijalnu sućut za siromašne i po- 

nižene, ali s naglašenom težnjom da psihološki i 
nepristrano pribilježe pojedinosti iz svakidašnjeg 
života. 

Radni je metod naturalista prvenstveno vjerno 
bilježenje svih pojedinosti s onog područja koje 
pisac želi prikazati, i to upravo na samome mje- 
stu. Svi su likovi prosječni ljudi, iz građanske su- 
rove svakidašnjice i građanskog načina života. 

Književno je djelo za naturaliste vrsta dru- 
štvenog dokumenta, ali samo s umjetničkim zna- 
čajkama. Književnik nastoji da bude u svemu ob- 
jektivan poput učenjaka i zato teži da se on lično 
što manje osjeti. Težnjama naturalista odgovara 
potpunije prozni izraz. 

Neosporno je značenje naturalizma u tome što 
je otvorio nova doživljajna i iskustvena područja 
za umjetnost i time omogućio dalje diferenciranje 
jezičkih izraza. 

Najizrazitije se te težnje ogledaju kod francus- 
kog pisca Emila Zole (1840—1902), koji u ciklusu 
romana Prirodna i društvena povijest jedne obi- 
telji pod drugim carstvom prikazuje složene na- 
gone i strasti kao osnovne pokretne snage u životu 
pojedinaca i društva. 

Guy de Maupassant (1850—1893), utemeljitelj 
i majstor naturalističke novele, nije polazio kao 
Zola od unaprijed postavljene teze (pičce đ thčse), 
niti je svoje ideje i poglede nametao svojim liko- 
vima. Smatrao je da pisac mora iznositi sve poje- 
dinosti i događaje poput fotografije. S nekoliko 
rečeničnih izraza izgrađuje karaktere, predočava 

određenu sredinu i donosi živ, neposredan sadr- 
žaj s prizvukom naglašene ironije i pesimizma. 

Naturalistička težnja za što potpunijim prika- 
zom stvarnosti i postojećih društvenih odnosa sna- 
žno se odrazila i u dramskom svaralaštvu. Drama 
je za naturaliste bila vrlo njegovan književni ob- 
lik i zahvalna govornica s koje su mogli neposred- 
nije iznositi svoje teze. 


Pozornica, scena, morala je do detalja da pri- 
kazuje mjesto i sredinu zbivanja, pa su stoga scen- 
ske upute, didaskalije (v.), u tekstovima natura- 
lista veoma opsežne. Naturalistička se drama rado 
pridržava načela triju jedinstava (radnje, vremena 
i prostora), jer je nastojala da prikaz milieua i at- 
mosfere bude što uvjerljiviji. Dramska je fabula 
sporedna i neistaknuta; ona služi povezivanju situ- 
acija koje osvjetljavaju karakterne crte dramskih 
likova. Jezik naturalističkih drama oslanja se na 
govorni jezik sa svim značajkama koje pristaju 
društvenim ili individualnim osobinama likova. 
Unose se i odlomci u narječju ili na kojem drugom 
jeziku, ako je potrebno da se istakne milieu i dru- 
štvo. 

Istaknuto mjesto među naturalističkim drama- 
tičarima pripada skandinavskim piscima Ibsenu i 
Strindbergu, koji su svojim dramama izvršili go- 
lem utjecaj na gotovo svu kasniju evropsku dra- 
maturgiju. 

Henrik Ibsen (1828—1906), norveški dramati- 
čar, autor je mnogih drama od kojih su najuspje- 
lije: Peer Gynt, Stupovi društva, Lutkina kuća (ili 

Nora), Sablasti, Neprijatelj naroda, Divlje patke, 
Gospođa s mora. Svoje društvo promatra izrazito 
s moralno-etičke strane i podvrgava ga zajedno s 
građanskim moralom oštroj kritici. Njegove su 
drame često nesmiljeni i ogorčeni ideološki obra- 
čun sa stupovima i temeljima norveškog društva. 
Uz moralistička razmatranja Ibsen u nekim dra- 
mama zalazi psihološki u duboke korijene ljudske 
prirode i time se donekle i na svoj individualni na- 
čin približuje teoretskim postavkama naturalizma. 

August Strindberg (1849—1912), švedski dra- 
matičar i pripovjedač, autor je značajnih djela 
(autobiografija, romana, drama). Unosi sasvim no- 
vu i osebujnu tematiku u dramu: biološki ukorije- 
njena napetost izaziva, po Strindbergu, duboku 
mržnju među spolovima i onemogućava ljudski 
skladnu zajednicu. Kritikuje žestoko i tamnim bo- 
jama građanski brak i građansku svakidašnjicu, 
ne otvarajući nikakve vedrije perspektive u bu- 
dućnosti. Prelazeći iz naturalizma (djela Otac, 1887, 
Gospođica Julija, 1888) u okvire misticizma i scen- 
skog simbolizma (trilogija Prema Damasku, 1896 
—1904, Mrtvački ples, 1901, Igra sna, 1902, i dr.) 
djelovat će snažno na nešto kasniji ekspresioni- 
zam (v.), posebno u Njemačkoj. 

NATURIZAM (lat. natura priroda), naziv za 
široko zasnovane interese u promatranju, prouča- 
vanju i opisivanju prirode. 

Od najstarijih vremena čovjek je stalno pove- 
ćavao svoje zanimanje za prirodu. U početku da ot- 
krije sve ono što mu je nepoznato, a kasnije da 
upozna sve neobičnosti i osebujnosti u prirodi. Ta- 

ko su nastajala u nizu mnogih stoljeća mnogobroj- 
na djela koja su donosila nova znanja o prirodi i 
uvijek iznova otkrivala nešto novo iz dalje ili bliže 
prirode. Djela su imala različite naslove, a jedan 
od najčešćih bio je povijest prirode, ili na latinskom 
historia naturalis. 

Među novijim djelima takve vrste spominjemo 
samo jedno: George Buifon (1707—1788) Histoire 
naturelle. 


Za književnost je naturistički interes bio uto- 
liko značajan što se u djelima o prirodi počinju bi- 
lježiti prvi podaci o običajima i životu naroda, a 
potom i prvi podaci o narodnoj pjesmi, tj. o narod- 
noj književnosti. Prve tragove otkrivanju narodne 
poezije u širim svjetskim razmjerima naći ćemo 
upravo u ovim naturističkim interesima. 

Najbolji je primjer Alberto Fortis koji je pr- 
venstveno kao prirodoslovac putovao po našim kra- 
jevima zanimajući se za sve neobičnosti naše pri- 
rode (spilje, rijeke, šume, fauna). U našoj neobič- 
noj prirodi otkrio je kao jednu od neobičnosti — i 
našu narodnu poeziju, donijevši u svome djelu 
Viaggio in Dalmazia, Venezia 1774, našu najljepšu 
baladu Hasanaginicu. 

Naturizam ne treba izjednačiti s književnim tež- 
njama iz XVIII st. koje se nazivaju sentimentali- 
zam ili predromantizam. 

Sentimentalizam predstavlja otpor klasicizmu 
XVII st. i njegovu feudalno-aristokratskom karak- 
teru, a obraćao se jednostavnim ljudima, obrađivao 
je njihova spontana i neiskvarena osjećanja, isticao 

veliku osjećajnost (sentimentalnost) koja se česio 
i patetično očitovala. Omiljela je tema nesretna lju- 
bav zbog koje obično jedan od glavnih likova stra- 
da. 

Primjer je takva djela i kod nas mnogo čitani 
roman Pavle i Virginija od Bernardin de Saint- 
-Pierre (1737—1814). 

Ovo doba u XVIII st. naziva se i predromanti- 
zam, jer je razvilo neke od ideja koje će početkom 
XIX st. bogato razraditi romantika. 

NAUČNIK, v. Književnost. 

NAUČNO-UTOPIJSKI ROMAN, v. Verne, Ju- 
les. 

NAUKA O KNJIŽEVNOSTI, nauka koja pro- 
učava književnost u svoj njenoj složenosti. 

U središtu pažnje istraživanja književnosti jest: 

1. književno djelo u svim viđovima i oblicima 
njegova očitovanja; 

2. ličnosti stvaralaca književnih djela; 

3. načini i perspektive stvaralačkog procesa; 

4. uvjeti i zakoni umjetničkoga, književnog raz- 
vitka. 

Ranije se upotrebljavao naziv teorija književ- 
nosti. Pitanja su mnogobrojna i složena i zato su se 
unutar nauke o književnosti izgradila uža područ- 
ja koja proučavaju povezanu grupu problema, npr. 
poetika (v.), lingvistika (v.), stilistika (v.), književna 
kritika (v.), povijest književnosti (v.), pristup knji- 
ževnom djelu (v.), metodika nastave književnosti 
(v.), filologija (v.), tekstologija (v.). 

Književnost je složena društvena pojava za čije 
je razumijevanje potrebno i niz spoznaja s drugih 
naučnih područja Zato će nauku o književnosti 
nadopuniti i pomoći svojim rezultatima npr. socio- 
logija, psihologija, filozofija, opća povijest i dr. 

NAZOR, VLADIMIR (1876—1949), pjesnik, no- 
velist, prevodilac (prevodio Dantea, Goethea, Hu- 
goa, Heinea, Leopardija, Pascolija i dr.), esejist, pu- 
topisac, dječji književnik, urednik; zapažen dopri- 
nos dao je i čakavskoj dijalektalnoj poeziji (npr. 
Galiotova pesan, Seh duš dan i dr.). 1943. priklju- 
čuje se narodnoj revoluciji; poslije rata predsjed- 
nik Prezidijuma Sabora NR Hrvatske. U književ- 
nom životu radio više od pola vijeka pokazujući 
izvanrednu prilagodljivost novijim književnim 
strujanjima. Imao je veliku književnu kulturu, stal- 


no ju je proširivao i bogatio. Ona je ukupnom nje- 
govu stvaralaštvu davala izrazit pečat; po njoj je 
Nazor više pjesnik smišljenog, intelektom prožetog 
književnog stvaraoca koji odmjereno i promišljeno 
razrađuje književne teme i sabrano ih ostvaruje. 

U lirskim zbirkama (Intima 1915, Pjesni ljuve- 
ne 1915, Niza od koralja 1922, i dr.) obrađuje inti- 
mne nemire i ljubavne motive; u epskim pjesmama 
(Slavenske legende 1900, Hrvatski kraljevi 1912, 
Medvjed Brundo 1915, Ahasver 1945, i dr.) Nazor 
ulazi opširnije u povijesnu prošlost i s naglašenim 
lirskim poentama obrađuje značajnije motive; u 
pripovijesti i romane ušla je ponajviše građa iz 
Istre i Primorja, s njegova užeg zavičaja otoka Bra- 
ča te Zagreba (Veli Jože, 1908, Istarske priče, 1913, 
Priče s ostrva, iz grada i sa _ planine, 1927, Dedek 

Kajbumšćak, 1939, Zagrebačke novele, 1942, Pastir 
Loda I—II, 1938—1939, i dr.). Iz partizanskog raz- 
doblja potječu knjige: dnevnik S partizanima 
(1945), Pjesme partizanke (1944), Legende o drugu 
Titu (1946), Govori i članci (1949). 

Nazorovo pjesničko djelo u cjelini je prožeto 
aktivističkim odnosom prema životu, vedrinom i 
optimističkim vizijama, dubokom vjerom u ljud- 
ske vrijednosti i nepokolebljivom nadom u pobje- 
du pozitivnih ljudskih ideala. 

Sveukupna djela Nazorova štampaju se u 16 
knjiga. 

NEMANJIC, SAVA, v. Biografija. 

NEOLOGIZNI (grč. nćos nov, logos riječ), novo- 
skovane i novonastale riječi koje se javljaju u je- 
zičnoj upotrebi. 

Neologizmi nisu dobri i opravdani ako za njih 
postoje dobre izvorne riječi. No u suvremenom ži- 
votu, uz silan napredak tehnike i raznih nauka, ni- 
je moguće za sve nove pojmove imati dobre izvor- 
ne izraze u svakom jeziku, Neologizmi su nužne 
pojave u razvoju jezika. 

NEOREALIZAM, v. Pratolini, Vasko. 

NEZVAL, VITEZSLAV, (Vitjeslav Nezval, 1900 
—1958), jedan od najsvestranijih čeških književni- 
ka. Mnogo je prevodio (ponajviše francuske simbo- 
liste i nadrealiste, npr. Moderni pjesnički pravci, 
1937), pisao je eseje (npr. o Čapeku, v., Wolkeru, 
v.), scenarije, uređivao časopise. Glavno područje 
rada je poezija (Most, 1927, Manji vrt ruža, 1926, 
Akrobat 1927, Zbogom i rupčić, 1934, Pet minuta 

izvan grada, 1940, Velika ura, 1949, i dr.). Nezval 
je u poeziji osnivač i glavni predstavnik pjesničkog 
pravca poetizma, koji se očitovao ponajviše u tež- 
nji da se iz što šireg tematskog kruga uključi u po- 
eziju i ono što je u životu najbanalnije, naravno, u 
primjerenom pjesničkom izrazu. Kasnije prelazi na 
pozicije ortodoksnog nadrealizma (v.). 


U proznim djelima (Kronika s kraja tisućljeća, 
1929, Gospodin Marat, 1932, Kao jaje jajetu, 1933, 
i dr.) Nezval je bliz modernoj psihološkoj prozi. 
Njegove drame (Strah, 1930, Ljubavnici iz kioska, 
1932, i dr.) većinom su nadrealističke groteske (v.) 
ili komedije (v.). 

NIBELUNŠKA STROFA, nalazi se u poznatoj 
Pjesmi o Nibelungima (XII st.): to je katren, je- 
danaesterac s cezurom nakon četvrtog sloga. 

NONA, v. Devetostih. 

NORMATIVNA POETIKA v. Poetika. 


NOVAK, VJENCESLAV (1859—1909), novelist 
i romanopisac. Bio je nastavnik muzike u Zagre- 
bu. Znatno je proširio i obogatio tematsko-motivski 
raspon realističkih pisaca. 

U hrvatsku književnost uvodi Senj s okolicom 
(Posljednji Stipančići 1899, Dva svijeta 1901, Za- 
preke 1905, Tito Dorčić 1906 i dr.). Obrađuje nje- 
govu prošlost, raslojavanje pučanstva u novim pro- 
mjenama, propadanje patricija, učvršćivanje gra- 
đanstva, a osobito pojavu i probleme intelektuala- 
ca. 

S tematikom i likovima iz Podgorja, kraja ispod 
Velebita, od Senja prema jugoistoku, Novak otkri- 

va pomalo bizaran svijet. U kraju se razvio poseban 
oblik prosjačenja, te su se snage i ugled kuće mje- 
rili prema prosjačkom štapu. Tu je Novak našao 
dragocjenih tema za mnoge svoje pripovijesti (Ba- 
ba Marta, Fiškalova ispovijed, Podgorka, Pavao 
Šegota i dr.) 

Novak je prvi naš pripovjedač radničke siroti- 
nje, za koju je osjećao naročito razumijevanje i po- 
kazivao iskrene zanose (Nezasitnost i bijeda, Iz ve- 
legradskog podzemlja, U glib). Prvi je unio u knji- 
ževno djelo socijalističke pojave u Hrvatskoj (Maj- 
stor Adam, Socijaldemokrati). 

Novak je mnogo i brzo pisao, te su mu djela u 
mnogočemu nedorađena. Ali je imao izvanredan dar 
opažanja, dao je široku i pastoznu sliku moder- 
noga društvenog života potkraj XIX st. 

Ukupna djela I—XII (1931—1932). 

NOVAKOVIĆ, STOJAN, v. Ep 

NOVALIS, FRIEDRICH, v. Himna. 


NOVELA (lat. novus; franc. nouveau, nouvel; 
tal. nuovo nov), jedan od najčešćih epskih oblika u 
prozi u suvremenoj književnosti, a donekle i u ra- 
nijim stoljećima. Prvotno termin novela ima pra- 
vno značenje: dodatak i nadopuna ranijoj prav- 
noj normi. Tek u doba renesanse (XIV st.) postaje 
književni pojam, kada joj je dao savršeni oblik 
Giovanni Boccaccio (1313—1375) u djelu Decame- 
rone, kasnijem uzoru ovoga proznog oblika. Mno- 
go je njegovana u doba naturalizma, impresioniz- 
ma, ekspresionizma. 

Naziv upućuje da je riječ o novini, tj. o potpu- 
no novoj pripovijesti o nekom događaju. Novela je 
opsegom zatvoreniji i čvršći prozni oblik koji po- 
stavlja piscu određene zahtjeve: 

1. u noveli se obrađuje jedan događaj, jedan ili 
dva karaktera, a vrijeme i prostor zbivanja sve- 
deni su na najnužnije; zato novela u pravilu govori 
o nečuvenim i novim događajima; 

2. građa se svodi i sužava na bitno, jer je os- 
novno načelo ekonomičnost. U tome je slična dra- 
mi, jer mora na određenom prostoru i u ograniče- 
nom vremenu mnogo kazati; 

3. raspoređivanje i komponiranje građe u no- 
veli ne dozvoljava opširnija obrazloženja i autoro- 
va tumačenja; sve je rečeno sažeto i naglašeno, te 
se u raspletu i završetku očituje neposredna, brza 
intervencija autorova; 

4. zatvorenost novelističkog oblika pogoduje sli- 
kovitu prikazu i zanimljivu crtanju zaokruženijih, 
cjelovitijih događaja i pojedinih duševnih stanja 
čovjekovih. 

Do XIX st. novela se ponajviše izgrađivala na 
neobičnim događajima i zanimljivim, uzbudljivim 
fabulama. Stvoren je bio i poseban naziv tzv. ču- 
dačke novele (njem. Sonderlings-novelle). U drugoj 
polovini XIX st. ulazi u srelište fabule čovjekova 
Jičnost i njen intimni duševni život; stvara se izv. 
psihološka novela čiji su značajni predstavnici 
francuski književnici Alphonse Daudet (1840— 
1897), Guy de Maupassant (1850—1893), Paul Bour- 

get (1852—1935), te ruski književnici Lav N. Tol- 
stoj (1828—1910), Ivan S. Turgenjev (1818—1883) 
idr. 

Novela uspješno traje i u suvremenim uvjeti- 
ma, te su joj predstavnici svi značajniji današnji 
pisci. 

Novele su redovito samostalna i cjelovita knji- 
ževna ostvarenja, ali se često mogu povezivati s 
osnovnom zajedničkom idejom ili motivom u nove- 
lističke cikluse. U tom su smislu značajni primjeri: 

Tisuću i jedna noć (IX—XIV st.), knjiga priča 
na arapskom jeziku; Dekameron Giovannija Boc- 
caccia, knjiga od sto novela različita sadržaja i to- 
na; Lovčevi zapisi Ivana S. Turgenjeva; Pisma iz 
mog mlina Alphonse Daudeta, i dr. 

Novela je u narodnoj prozi, slično kao romanca 
u narodnoj poeziji, najrasprostranjeniji književni 
oblik. Za razliku od bajki, u narodnoj se noveli ži- 
vot i ljudi uzimaju onakvim kakvi jesu, a sva se 
zbivanja objašnjavaju stvarnim uzrocima, dostup- 
nim i shvatljivim svakom prosječnom čovjeku. 

Pripovjedač je užimao građu iz svagdanjeg ži- 
vota. Socijalne nepravde i neprilike, lijenost i la- 
komost, nepošteno stjecanje bogatstva, različite si- 
tuacije oko ženidbe i druga iskustva iz svagdanjih 
zbivanja davali su narodnoj noveli bogate i za- 
hvalne motive. S obzirom na ton i način pripovije- 
danja, u narodnoj je noveli raspon ugođaja vrlo ve- 
lik: od sumornog i sjetnog do ironičnog i satirič- 
nog; slično kao i u romanci. 

U novije vrijeme javlja se i sažetiji oblik no- 
vele, koji donosi samo najnužniju građu potrebnu 
za karakterizaciju lika ili situacije; zove se nove- 
leta i crtica. 

U našem su jeziku češće u upotrebi termini pri- 
povijetka (nešto opširnija i razrađenija novela), pri- 
povijest (opis i prikaz nekog događaja) i priča (npr. 
narodne priče). 

NOVELETA, v. Novela. 


NOVI SLATKI STIL (tal. dolce stil nuovo), novi 
stil u ljubavnoj poeziji XIII st. u Italiji. Slobod- 
nija ljubavna lirika iz Provanse i Sicilije preob- 
likuje se u kulturnom krugu Bologne u mistično- 
-alegoričnu pod utjecajem srednjovjekovne skola- 
stike i platonske filozofije. Ljubav se objašnjava 
božanskim djelovanjem na ljubavnike: božanski 
red očituje se i u ljubavi. 

Na mjesto srednjovjekovnih vitezova iz ranije 
ljubavne poezije sada nastupa građanstvo. 

NOVOKLASIKA (ili neoklasicizam), književne 
težnje oko 1900. kao otpor realizmu (v.), natura- 
lizmu (v.) i impresionizmu (v.) Postavljaju se za- 
htjevi za obnovom starije klasične književne tra- 
dicije, a protiv pretjeranog oponašanja vanjskog 
svijeta i prirode, za većim njegovanjem jezika, za 
veću strogost u rimi i formi. Ističe se misao da ma- 
terijal ne može određivati formu, nego da stvara- 
lac nameće građi svoje koncepcije, odabire samo- 
stalno oblike i daje svoj idealni sadržaj. 


Novoklasičke koncepcije očituju se ponajviše u 
drami i noveli, ali mnogo više od samih ostvare- 

Novoklasika — Nušić, Branislav 


nja nalaze potvrdu u teorijskim proglasima i ras- 
pravama. U suštini se više radi o idealno postav- 
ljenom zahtjevu nego o konkretnom književnom 
pravcu ili školi. 

NOVOROMANTIKA, slično kao i novoklasika, 
očituje se više u teorijskim raspravama kao niz 
tendencija u razdoblju od 1890—1920: za isticanjem 
nesvakodnevnog kao teme u književnosti, za ulaže- 
njem u povijest i dalja povijesna razdoblja, za iz- 
nalaženjem čudesnoga, tajanstvenog, magijskog, 
za bijegom u daljine, u nepoznato, daleko od suvre- 
menosti. Prije svega ističe se prezir prema sadaš- 
njosti, a obnavlja se saga, mit, legenda, mistika, 
egzotika. U jezičkom izrazu ponovno se naglašava 
čuvstvenost, muzikalnost, sloboda fantazije, pažnja 
prema obliku i izboru sadržaja. 

Novoromantičke koncepcije našle su najjači po- 
ticaj u simbolizmu (v.), a zatim u dekadentizmu 
(v.) i impresionizmu (v.). Očitovale su se u drami i 
romanu. 

Ni kod novoromantike, kao ni kod novoklasike, 
ne može se govoriti o školi ili određenom smjeru. 
Više je riječ o vrlo raznolikim i djelomično postav- 
ljenim ali do kraja nerazrađenim težnjama koje mo- 
žemo naći kao torzo kod mnogih književnika; pot- 
punih ostvarenja u duhu novoromantike nema, i 
zato je teško navesti potvrdu u književnom radu 
pojedinih pisaca. 

NUŠIC, BRANISLAV (1864—1938), najsnažniji 
i najuspješniji srpski dramatičar, čija se djela ne- 
prekidno izvode na svim jugoslavenskim i mnogim 
stranim pozornicama. Niz godina proveo kao di- 

plomatski službenik i upravnik pozorišt&. Raznoliki 
i obilni književni rad obuhvata romane, putopise, 
priče, feljtone, autobiografska sjećanja, tragedije, 
komedije; sabrana djela izašla su u 25 knjiga (je- 
dan dio rukopisa propao je za vrijeme rata). Od 
proznih djela ističe se s više dotjeranosti u stilu 
i cjelovitošću karaktera roman Opštinsko dete 
(1902). Trajniju vrijednost u njegovu opusu imaju 
komedije: Narodni poslanik (1883), Sumnjivo lice 
(1887), Protekcija (1889), Put oko sveta (1910), Go- 
spođa ministarka (1929), Beograd nekad i sad (1933), 
Ožalošćena porodica (1934), Dr (Doktor, 1936), Po- 
kojnik (1937), i dr. 

Malo je koji književnik dao toliko bogatu i raz- 
noliku sliku srpskog društva kao Nušić. Građan- 
ski, malograđanski i seoski svijet, intelektualci, slu- 
žbenici, oficiri i političari našli su u Nušiću osvjet- 
ljenu svoju intimnu sliku koju su brižno skrivali 
na dnevnom svjetlu. On je nasmijavao i razvese- 
ljavao svoju publiku, ali trajanje i neuništiva svje- 
žina njegovih djela pri ponovnom gledanju potvr- 
đuju da su u osnovi Nušićeve komediografije dub- 
lje životno iskustvo, filozofski aspekti pogleda na 
svijet i umjetnička zrelost u kritičkom stavu. I po- 
jave u kasnijem razvoju jugoslavenskog društva 
našle su podudarnosti s Nušićevim komediograf- 
skim slikama i kritikama. A to je kvalitet jednog 
umjetničkog djela. 

NJEKRASOV, NIKOLAJ ALEKSEJEVIČ (1821 
—1878), ruski pjesnik, publicist i urednik napred- 
nih časopisa, vrlo značajna ličnost u idejno-pro- 
gresivnom smislu za svoje doba. 

Izraziti socijalni pjesnik, u najboljem smislu 
riječi, s izvanrednim smislom za društvene proble- 
me, stvarao je pjesničko djelo s naglašenom idej- 
nom orijentacijom. No njegove ideje nisu usko pro- 
gramatski postavljene, nego imaju šire, humano 
značenje; svoju poeziju sam naziva »muzom osve- 
te i bola«. Započeo je književni rad s tematikom o 
suprotnostima i bijedi grada (Razmišljanja kod 
paradnog ulaza, 1858, O vremenu, 1858—1859, i dr.), 
zatim o teškim uvjetima radnih odnosa (npr. Na 
Volgi, 1860, Željeznica, 1864 i dr.). Najviše je us- 
pjeha imao s poemama koje su vezane za zapušte- 
no rusko selo (Orina, vojnička mati, 1863, Mraz — 
crveni nos, 1863, i najpoznatija, sugestivna i po- 
tresna Tko u Rusiji dobro živi, 1863—1876). 

Veliku su popularnost stekle poeme posvećene 
progonjenim u Sibiru (Djed, 1870, Ruske žene, 
1871), te poema Suvremenici. 

Njekrasov — Njemačka gazela 

Njekrasov nije mnogo pazio na stilsko dotjeri- 
vanje svojih poema. Služio se stilskim postupcima 
narodne pjesme (paralelizmi, retardacioni postup- 
ci i sl.), a rječnik obiluje dijalektizmima i pučkim 
izrazima. 

NJEMAČKA GAZELA, v. Gazela. 

OBIČAJNE I OBREDNE PJESME, v. Narodna 
lirska pjesma. 

OBJEKTIVNO PRIPOVIJEDANJE, v. Proza. 

OBLOMOVŠTINA, v. Proza. 


OBRADOVIĆ, DOSITEJ (1742—1811), značajni 
predstavnik i tumač prosvjetiteljskih ideja u Srbiji. 
Nemirna duha, željan većeg obrazovanja i širih 
vidika, putovao je mnogo po Maloj Aziji i Evropi, 
gdje se upoznao s naukom, filozofijom i općim kul- 
turnim stanjem. Mnogo je pisao, i sva djela — kao 
i sav njegov društveni i javni život — odišu izra- 
zitim prosvjetiteljskim idejama: on hoće da pouči, 
da obavijesti, da podigne opći nivo svijesti i obra- 
zovanja. U tome su velike i neprolazne zasluge 
Dositejeve. 


U najvažnijem djelu autobiografiji Život i pri- 
ključenija (1783), autor je prikazao svoj lični ži- 
vot, a vrlo je uspješno ocrtao društvene i kulturne 
prilike svoga vremena. Mirnim, blagim i dobrona- 
mjernim načinom opisao je svoje suvremenike i 
opću situaciju u Srbiji. 

Obradović. Dositej 

Prosvjetiteljska, kritička i pedagoška nastoja- 
nja Dositejeva našla su najcjelovitiji odraz u nje- 
govim Busnama (1788). Tu je mogao, najprimjere- 
nije svome temperamentu i stilu, da izrazi osnovne 
poglede na društvo i ljuđe. 

Ostala djela: Sovjeti zdravog razuma (1784), So- 
branije raznih naravoučiteljnih veščej (1793) i dr. 

ODA (grč. odd ili aoidč pjevanje, pjesma), za- 
nosna pjesma posvećena zaslužnim i blizim oso- 
bama, značajnim temama (božanstvo, domovina, 
ljubav, ideja). Osnovni joj je ugođaj uvijek sve- 
čan, ozbiljan, povišen i naglašen, a oblik joj nije 
bio strogo određen, iako se često javlja u stro- 
fama. Pjesnik iskreno ističe biranim rječnikom i 
jakim bojama snažnu odanost temi o kojoj pjeva. 

U antiki oda znači jednostavnu pjesmu, a tek 
renesansa stvara njeno osnovno značenje. Vrlo je 
čest pjesnički oblik u kasnijim vremenima. 

Kao najraniji oblik ode smatraju se psalmi (v.) 
izraelskog kralja Davida (1010—970. st. e.). 

Grčki liričar Pindar (518. ili 522—442. st. e.) 
veličao je u svojim odama pobjednike na općegrč- 
kim gimnastičkim natjecanjima, a rimski pjesnik 
Horacije (65—8 st. e.) pjevao je o ljubavi i oda- 
branim filozofskim sentencijama. Engleski pjesnik 
John Keats (1795—1821) ispjevao je Odu slavuju 
te Odu grčkoj urni, veličajući ljepotu kao vječnu 
vrednotu. Kao sredstvom izražavanja poslužio se 
odom u čitavoj zbirci Victor Hugo (Odes, 1822) i 
mnogi drugi pjesnici. 

Naći ćemo lijepih ostvarenja u odama posveće- 
nih pjesnicima, slikarima, muzičarima, revolucio- 
narima. U slobodnom stihu u novije vrijeme nje- 
govali su je ekspresionisti te nadrealisti. 

U našoj je književnosti odu s uspjehom njego- 
vao P. Preradović (1818—1883), npr. Majci, Ljubav. 

ODISEJA, v. Homer. 

OHRIDSKA ŠKOLA, v. Kliment Ohridski. 


OKSIMORON (grč. oksys oštar, moros lud), 
oštroumna ludost; oblik jednočlane antiteze unu- 
tar rečenice. To je spajanje protivurječnih poj- 
mova, npr. skromna raskoš, mudra budala. 

Oksimoron, koji na prvi pogled zvuči glupo, 
izaziva pažnju čitaoca i dopušta i da se izraze vrlo 
dragocjene vrijednosti, jer približavanje antino- 
mičnih termina, kad je izvedeno sa smislom i unu- 
trašnjom logikom, izaziva dublje dojmove. Oksi- 
moron je bliz paradoksu (v.). 

OKTAVA, v. Osmostih. 


ONOMATOPEJA (grč. onomatopoiia, onoma 
ime, poićo činim), u pravom značenju riječi ono- 
matopeja je grupa glasova (tj. jedan morfem) koja 
teži da proizvede neki šum, ili da ga oponaša, ili 
da stvori odgovarajući ekvivalenat, npr. bum! 
pljus! hop!, kuc, kuc! i sl. Onomatopeja transpo- 
nira u artikulirani ljudski jezik neartikulirane 
povike ili šumove i može biti samo približna, nika- 
da potpuna. To postizava s pomoću boje i tona, mi- 
mike ili artikulatornog mehanizma i s pomoću 
ritma. 

Svaki jezik ima svoj vlastiti sistem onomatopeja, 
jer vrijednost glasa i glasova nije ista u različitim 
jezicima. Kao tvorba riječi prema prirodnim zvu- 
kovima onomatopeja ima težište u muzičkim doj- 
movima, a izgrađuje se na zakonima ponavljanja: 
ponavlja se glas ili slog, ili se ponavljaju neki gla- 
sovi ili slogovi, ili bilo koje minimalne jedinice u 
riječi. 

OPERA (lat. opera djela), scenski oblik u koje- 
mu je dramski tekst pjevan i u potpunosti protkan 
muzičkom pratnjom. 

Težište je u operi na muzičkoj i pjevačkoj stra- 
ni, ali ni tekst nije sporedan. Dobar tekst, izgra- 
đen pretežno u izrazitoj dijaloškoj formi, uz poje- 
dinačne solističke umetke može imati samostalnu 
književnu vrijednost. Zove se libreto (tal. libretto 
knjižica). 

OSMOSTIH ili oktava (lat. oktavus osmi), strofa 
od osam stihova. Naročit osmostih je stanca (ili 
ottava rima), sastavljen od osam jampskih jeda- 
naesteraca sa srokovima abababc c. Stanca 
se javlja u vjerskoj poeziji XIII st., a razvili su je 
posebno L. Ariosto (v.) i T. Tasso (v.). Javlja se po- 
tom kod Byrona (v.), od naših kod F. Prešerena (v.) 
idr. 

Stanci je sličan i strambotto, najčešći lirski ob- 
lik koji ima osam jedanaesteraca s različitim ras- 
poredom srokova. Bio je poznat i u starijoj hrvat- 
skoj književnosti, npr. u pjesmama Šiška Menče- 
tića (1457—1527). 

OSTROVSKI, ALEKSANDR NIKOLAJEVIČ 
(1823—1886), najplodniji ruski dramatičar (napisao 
oko 50 drama), uz Gogolja osnivač ruske realistič- 
ke drame. I danas na repertoaru mnogih kazališta. 


S najviše scensko-dramskog smisla obrađivao je 
pratrijarhalnu i konzervativnu trgovačku sredinu 
prema kojoj je upućivao i oštrije kritičke asocija- 
cije (Svoji smo — naći ćemo se, 1849, Siromaštvo 
nije porok, 1854, Oluja, 1860. i dr.), a zatim život 
i karakteristične likove činovničke sredine (Unosno 
mjesto, 1854, Siromašna zaručnica, 1852, i dr.). Naj- 
oštriji stav pokazao je Ostrovski u slikanju likova 
ruskih plemića i vlastele, a ujedno najpotpunije ra- 
zvio svoje sklonosti za mračne, sumorne i beznadne 
ugođaje (Lude pare, 1870, Šuma, 1871, i dr.) 

I teme iz ruske povijesne prošlosti obrađivao je 
Ostrovski u svojim dramama (Minin-Suhoruk, 
1862, Dimitrij Samozvanec, 1867, Vasilisa  Me- 
lent'eva 1868. i dr.). 

Ostrovski posvećuje veliku pažnju društvenoj 
sredini na pozornici; zato donosi obilno građe (neki 
odrazi scenskog naturalizma), ali je u osnovi rea- 
list s mjestimičnim simbolističkim ugođajima. 

Najveći je uspjeh postigao s dramama Unosno 
mjesto i Oluja. 

Odvaja se donekle od njegova dramskog stva- 
ralaštva tzv. proljetna bajka prema folklornim mo- 
tivima Snježana (1873), koja je poslužila kao libreto 
(v.) za istoimenu operu Rimski-Korsakova. 

OTUĐENOST (lat. alienatio), stručni psihološki 
i sociološki termin za sve duboke nesporazume iz- 

među čovjeka i njegove okoline, zbog kojih se čo- 
vjek povlači iz društva ili je u stalnom sukobu s 
njim ili napušta svaki kontakt s njim i ne nalazi u 
njemu svoje pravo mjesto. Uzroci i oblici otuđenja 
čovjeka u društvu vrlo su raznoliki i javljaju se u 
svim epohama, te predstavljaju jednu od najslo- 
ženijih pojava u kulturi čovječanstva. 

Za književnost i umjetničko stvaralaštvo pojava 
i problemi otuđenosti predstavljaju neiserpna vrela 
motiva i tema. Ipak, ne treba shvatiti sve pojave 
otuđenosti čovjeka od društva kao umjetnički vri- 
jedne i opravdane. I tu treba s najvećim oprezom 
razlikovati pojave, jer neki slučajevi otuđenja čo- 
vjeka mogu imati progresivne crte, a neki mogu 
biti odraz vrlo negativnih društvenih tendencija i 
ideala (v. Simbolizam, Sturm und Drang). 

OTVORENE FORME, v. Jednostavne forme. 

OVIDIJE, PUBLIJE NAZON (Publius Ovidius 
Naso, 43. st. e. — 18. n. e.), jedan od naiznačajnijih 
rimskih pjesnika i jedan od najpoznatijih ljubavnih 
pjesnika u svjetskoj književnosti. Zbirkom Ljubav- 
ne pjesme (19—16. st. e.) nastavio je bogatu tradi- 
ciju ljubavne poezije u rimskoj književnosti. Istu 
tematiku obrađuje i u djelu Heroide (ili Poslanice), 
gdje u obliku pisama, koje pišu mitske junakinje 
(Penelopa, Fedra, Medeja, Didona) svojim muže- 
vima ili ljubavnicima, iznosi ugođaje i psihologiju 
ljubavi. Najvredniji je uspjeh i priznanje stekao 
parodičko-didaktičkim epom Ljubavno umijeće, u 
kojemu poučava muškarce i žene u ljubavnom op- 
hođenju. Najveće je i najpoznatije Ovidijevo djelo 
Metamorfoze (Pretvorbe, u 15 knjiga, ukupno 

11 995 stihova). Tu je Ovidije skupio oko 250 priča 
iz mitologije, mitove je povezao tematski po ciklu- 
sima i ostvario pjesničku novelističku zbirku. Pot- 
kraj života prognan je u Tome (Constanza) na Cr- 
nom moru, gdje je i umro. Tu je napisao dvije 
zbirke elegija: Tužaljke (8—12. n. €.) i Poslanice 
iz Ponta (Ex Ponto, 13—16 n. e.) 

Ovidije je kao ljubavni pjesnik izvršio velik 
utjecaj ne samo u književnosti nego i u likovnim 
umjetnostima i u glazbi, a prevodili su ga mnogi 
veliki evropski pjesnici. 

PAJSIJE (1550—1647), srpsko-pravoslavni pa- 
trijarh u Peći. Vrlo je zaslužan za prepisivački rad 
u manastirima, koji je stalno podupirao i unapre- 
đivao. Obilazeći mnoge manastire posvećivao je 
naročitu pažnju čuvanju i sakupljanju knjiga. Na- 
pisao je biografiju posljednjega srpskog cara Uroša 
koji je poginuo u bici na Marici 1371. 

PALMOTIĆ, JUNIJE (1606—1657), autor pse- 
udoklasičkih komedija i tragikomedija s tematikom 
iz staroklasičke mitologije, talijanske i narodne 
književnosti. Određeno značenje ima drama Pav- 
limir (prikazivana 1629), u kojoj je želio uzveli- 
čati svoj rodni grad Dubrovnik od njegova osnutka 
i u piščevo doba. 

Preveo je s latinskog jezika poznati ep talijan- 
skog pisca Girolame Vide (XVI st.) Kristijada. 

PAMFLET (vjerojatno franc. pamphilet pjesma 
XII st.), kraći ili nešto dulji književni spis u kojem 
se s najvećom oštrinom izvrgava ruglu neka osoba, 
ili neka javna akcija, s namjerom da se potpuno 
onemoguće i postide, osramote. Svjetski je poznat 


386 


Pamflet — Panegirik 


primjer pamfletiste iz Venecije Pietra Aretina 
(1492—1556) koji je znao i po porudžbini (za na- 
gradu) pisati pamflete. 

PANČATANTRA (Pančatantra Petoknjižje), in- 
dijska knjiga pripovijedaka iz prvih stoljeća n. e. 
(prije 300. g.), namijenjena prvotno uskom krugu 
dvorske elite i odgoju kraljevića da ih pouči na 
zabavan način u umijeću upravljanja i svjetskoj 
mudrosti. Postala je s vremenom vrlo traženi i rado 
čitani zbornik narodnih pripovijedaka i basni. Pri- 
pisuje se nepoznatom autoru velike i profinjene 
kulture iz brahmanskoga vjerskog kruga. U pet 
motivski povezanih knjiga glavni junaci nose ži- 
acije iz života. S izvanrednim smislom za stilske 
finese i dubokim poznavanjem života prikazani su 
svi društveni slojevi (od brahmana do slugu i ro- 
bova) bez ikakvih predrasuda i pristranosti. Ušli su 
mnogi motivi i basne iz Mahabbharate (v.). U toku 
stoljeća knjiga je doživjela mnoge adaptacije i ver- 
zije u prostranoj Indiji. Preko perzijskih, arapskih, 
hebrejskih i latinskih prijevoda knjiga je dospjela 
u evropske zemlje, a pojedine priče prešle su u Azi- 
ju, Afriku i Latinsku Ameriku. Odigrala je vrlo 
značajnu ulogu u kulturnom i književnom smislu. 
1859. preveo je i analizirao Pančatantru Nijemac 
Theodor Benfey. Time je otvorio komparativno izu- 
čavanje bajki i postavio tzv. migracionu tezu, tj. 
tezu o selenju motiva. 

PANEGIRIK (grč. pančgyris svečani skup), u 
staroj Grčkoj svečani govor održan javnom skupu 


387 


Panegirik — Paradoks 


(npr. u Delfima, Olimpiji, Ateni i dr.) o važnim 
događajima iz prošlosti ili neposrednoga društve- 
nog života. U Rimu se prešlo na javne pohvale vla- 
dara ili drugih ličnosti. Danas panegirik znači po- 
hvalni govor ili pohvalni spis u slavu ličnosti ili 
bilo koje društvene pojave. 

PANTAGRUELIZAM, v. Rabelais, Frangois. 


PARABAZA, v. Aristofan. 


PARABOLA (grč. parabolč upoređenje, izjed- 
načenje), vrsta poučne, didaktičke književnosti 
(pjesama i pripovijedaka), u kojoj se jedna istina 
osvjetljuje posredno analognim događajem iz dru- 
goga predodžbenog područja i koji nije u svim 
pojedinostima adekvatan primjer; dakle, zaključak 
po analogiji. 

Parabola mnogo dolazi u budističkoj i hebrej- 
skoj književnosti, u Novom zavjetu (Parabola o 
izgubljenom sinu), kod Menenija Agripe (odnos iz- 
među senatora i građana upoređuje se odnosom 
između stomaka i drugih tjelesnih organa) i dr. 

PARADOKS (grč. paradoxos neočekivan), doda- 
vanje jednoj slici druge slike, ili nekom pojmu 
drugog pojma, koji su potpuno neočekivani i u prvi 
čas neprihvatljivi, ali se pokazuju ispravni i tačni 
kad se temeljitije razmotre. To je suprotno mišlje- 
nje općem mišljenju, i kao takvo znači otvaranje 
novih pogleda. Pjesnici, filozofi i proroci obilno 
se služe paradoksima. 


Život je smrt, a smrt je život. 
Grčki filozofi stoici navodili su često ovu misao 
da istaknu što reljefnije svoje gledište. 

Ukoliko je neočekivanost veća i neobičnija, uto- 
liko je pravi dojam snažniji i puniji. 
I go i bos, i još mu je — zima! 
Ne bojim se, no me je strah. 
Narodne poslovice 


Paradoksalne misli i zaključci u književnom iz- 
ražavanju uvijek stvaraju jače predodžbe i življe 
dojmove. 

Preturila bi godine takvog života, ali 
nije mogla da preturi sate i minute. 


Ivo Andrić 


PARAGRAF (grč. para kod, prema, graph3o 
pišem), 

1. u književnom djelu povezan niz rečenica koji 
obilježava manju cjelinu u opisu nekog lika ili u 
prikazu nekog prizora, situacije; 

2. posebno poglavlje samostalnog značenja u na- 
učnom djelu. 

PARALELIZAM (grč. para pokraj allčičn me- 
đusobno, paraličlos jedan do drugoga postavljen, 
poređen), ponavljanje istog slijeda riječi, ili sime- 
trična konstrukcija kod približno istog skupa ri- 
ječi. Oblik ponavljanja koji stvarno predstavlja 
kombinaciju sintaktičke figure i figure ponavlja- 
nja. Ponavlja se doslovno isti sintaktički oblik re- 
čenice, a samo se riječi mijenjaju i razlikuju. 

Nije ga lako ostvariti i traži veći napor u grad- 
nji rečenica. 

Svestrano je razrađen u orijentalnim književno- 
stima. Često je stilsko izražajno sredstvo u psal- 
mima i tužaljkama. Zbog racionalne crte u kon- 
strukciji, paralelizam mnogo koristi retorika. 

Paralelizam je čest i u narodnoj, usmenoj knji- 
ževnosti (v. Epski stil). 

PARATAKSA (grč. parataksis usporednost), 
nizanje usporedno složenih ili samostalnih rečeni- 
ca koje su pravilno raspoređene. 

Ako se vezanje rečenica ili nizova riječi čini 
pomoću veznika, onda se dobije retorička figura 
polisindet (grč. poly mnogo, syndetos povezan); ako 
je vezivanje rečenica ili nizova riječi bez grama- 
tičke veze, dobije se asindet (grč. a ne, syndetos 
povezan). Oba načina izazivaju dojam gomilanja 
i pojačavanja, oživljuju predodžbu množine razli- 
čitih predmeta i događaja, a u govorništvu ističu 
patos. 

Parataktički način izražavanja znatno je bliži 
lirskoj poeziji i svima oblicima usmenoga narodnog 
stvaralaštva. Posebno i usmeni prozni oblici zaziru 
od dugačkih i mnogostruko isprepletenih složenih 
rečenica. 

PARNASOVCI, francuski pjesnički krug oko 
Theophilea Gautiera (1811—1872) i Charlesa Le- 
conte de Lislea (1818—1894) u drugoj polovini XIX 
st. Naziv je nastao prema imenu šumovita gorja 
Parnas u antičkoj Grčkoj, koje se smatralo sjedi- 
štem Apolona i muza (v.). Prema starom tradicio- 
nalnom vjerovanju u Grčkoj, boravak u šumi Par- 
nasu, i posebno na vrelu Kastaliju, daje pjesniku 
nadahnuće za stvaranje umjetničkih djela. Tako 

je već u staroj Grčkoj naziv Parnas bio usko po- 
vezan s poezijom. S vremenom će postati i simbol 
poezije, tj. određenog shvaćanja poezije. 

U Parizu, 1866, odštampan je zbornik Le Par- 
nasse contemporain kao manifest jedne grupe knji- 
ževnika koji su u poeziju — i u književnost uopće 
— unijeli nove poglede. 

Parnasovci su određivali kao ideal umjetnosti 
kult čiste i apsolutne ljepote, a od umjetnika su 
tražili prije svega savršenstvo oblika, dotjeranost 
stiha, virtuoznost izraza. Pjesnik se ne smije pre- 
puštati svojim osjećajima, nego mora biti odmje- 
ren, suzdržan, štaviše impersonalan i objektivan. 
Parnasovci se prije svega suprotstavljaju roman- 
tizmu, a zatim sentimentalizmu, nediscipliniranoj 
inspiraciji i pristupačnoj umjetnosti za široke mase. 
Umjetničko stvaranje može biti dostupno samo 
odabranom i elitnom krugu poznavalaca, a umjet- 
nost ne može služiti nijednom političkom, dru- 
štvenom ili moralnom cilju. Time su Parnasovci 
još više suprotstavili angažiranoj književnosti ili 
književnom utilitarizmu larpurlartizam (v.) Theo- 
philea Gautiera (v.). 

Pjesnici parnasovskog kruga (Gautier, Leconte 
de Lisle, Baudelaire, Verlaine, Mallarmć i dr.) 
izdali su tri zbirke pod naslovom Suvremeni Par- 
nas (1866, 1871, 1876). 

PARODIJA (grč. para uz oda pjesma), podrug- 
ljivo oponašanje. Oblik književnog djela ostaje, 
samo se mijenja sadržaj koji više ne odgovara ra- 
nijoj formi. Ako se promijeni oblik, a zadrži se 

sadržaj, dobija se satirički oblik travestija (lat. 
travestire preodijevati). 

Vrlo značajni roman J. W. Goethea Patnje mla- 
dog Werthera (1774) izvrgao je ruglu (parodirao 
ga je) Ch. Fr. Nicolai s djelom Radosti mladoga 
Werthera (1775). Sličnoj formi izvrgao je naše naj- 
značajnije ostvarenje Smrt Smail-age Čengijića Iva- 
na Mažuranića književnik Ante Kovačić u djelu 
Smrt babe Čengićkinje. 

Satiričke značajke parodije i travestije mogu 
biti značajkama stila kod nekih pisca, posebno u 
romanu, drami i većim muzičkim oblicima. 

PARONOMASIA (grč. paronomasia promjena 
riječi, igra riječi koja se temelji na sličnosti zvuka 
različitih riječi), figura kojom se u rečenici pribli- 
žuju riječi iste ili slične zvučnosti, ali različitog 
smisla. Ili ponavljanje iste osnove u različitim ri- 
ječima; npr. 

Uranila rano u nedjelju. 
Iz narodne pjesme 


Rimljani su preveli taj izraz kao annominatio 
(lat. ad do, nomen ime). 
PARTIJNOST DJELA, v. Književno djelo. 


PARTIZANSKA NARODNA PJESMA, v. Na- 
rodna lirska pjesma, Narodna epska pjesma. 

PARUN, VESNA (r. 1922), pjesnikinja (zbirke 
Zore i vihori, 1947, Pjesme, 1948, Crna maslina, 
1955, Ropstvo, 1957, Vidrama vjerna, 1957, Pusti da 
otpočinem, 1958, Koralj vraćen moru, 1959, Ti i 
nikad, 1959), dramatičar (Marija i mornar), dječji 
pisac (Patka Zlatka, Tuga i radost šume, Kor- 

njačin oklop, Zec mudrijan). U obradi rodoljubnih 
motiva ističe se njen bujni pjesnički jezik. Lju- 
bavne pjesme, duboko iskrene, osjećajne i bogate 
originalnim metaforama, otkrile su u hrvatskoj 
poeziji osebujan svijet i odnos prema životu. 

PASCAL, BLAISE, v. Aforizam. 

PASIONI, v. Crkvena drama. 

PASTERNAK, BORIS LEONIDOVIČ (1890— 
1960), ruski pjesnik, romanopisac i novelist. U po- 
četku se posvetio muzici, ali se uskoro sav predaje 
poeziji (zbirke Iznad barijera, 1917, Sestra moja 
život, 1912, Teme i varijacije, 1923, Drugo rođe- 
nje, 1932, i dr.). Iako su vidljive najprije simboli- 
stičke, a potom futurističke naklonosti — od evrop- 
skih pjesnika najživlja je prisutnost R. M. Rilkea — 
Pasternak je stvorio svoj vlastiti pjesnički stil s 
osebujnom sintaksom, eliptičnim jezikom, neobič- 
nim metaforama i neočekivanim asocijacijama. 


Na tematiku prve i druge ruske revolucije pisao 
je poeme (Visoka bolest, 1924, Poručnik Šmid, 1926, 
1905. godina, 1927). U proznim djelima, naročito 
poslije oktobarske revolucije, obrađuje sve više so- 
cijalne probleme (Djetinjstvo Ljuversove, 1923, 
Doktor Živago, 1957). 

Pasternak je stekao velike zasluge u ruskoj 
književnosti s odličnim prijevodima (prevodio 
gruzinske pjesnike, Goetheova Fausta, Shakespea- 
reova djela i dr.). 

Godine 1958. dobio je Nobelovu nagradu za 
književnost, ali je nije primio. 

PASTIRSKA POEZIJA, v. Ekloga, Idila, Pa- 
storala, 

PASTORALA (lat. pastor pastir), oblik drame 
koji obrađuje pretežno pastoralne ugođaje. 

Kao kraća pripovjedna pjesma, s naivnim dija- 
lozima između vitezova ili pastira i pastirica, ja- 
vila se u starofrancuskoj i provansalskoj lirici XIII 
st. U renesansi je bila mnogo njegovana. Pastoral- 
ni ugođaji oživljavani su i u kasnijim razdobljima, 
u romantici, a obilno su razrađeni u baletu i mu- 
zičkim oblicima. 

Po temi i motivima identična je eklogi (v.), pje- 
smi s dijalozima između vila, pastira, satira. 

Po ugođaju je slična idili (v.), jer iznosi ljepotu 
života u prirodi. 

I ekloga i pastorala često se navode kao primje- 
ri pastirske poezije koja se još naziva i buko- 
lička (grč. bukolos pastir) i arkadijska (prema kra- 
ju Arkadija na Peleponezu). 


PATOS (grč. pathos trpljenje, patnja), dosljedna 
upotreba jakih riječi i pojmova uz svečaniji i oz- 
biljniji način saopćavanja. 

Sastoji se u povremenoj upotrebi samo nekih 
odabranih riječi i pronalaženju izražajnih sredsta- 
va za isticanje i pojačavanje, ali se može pretvo- 
riti u posebni patetički stil poznat u svečanim go- 
vorima, u javnim akademijama i naročito u nekim 
dramskim scenskim djelima (klasicistička v. drama 
XVII st. u Francuskoj), psalmima, u retorici, u Ho- 
racijevim odama, u Shakespeareovim tragedijama, 
u djelu Fr. Nietzschea Tako je govorio Zaratustra 

Patos — Pentametar 
(1883). Ekspresionizam (v.) njeguje zanosni (eksta- 
tični) jezik patosa. 
Patetički je stil stalno izložen opasnosti da se 
pretvori u praznu deklamaciju i afektirane zanose. 
PAVIĆ, ARMIN, v. Ep. 


PAVLEK MIŠKINA, MIHOVIL (1897—1942, 
ubijen od ustaša), jedinstvena pojava seljaka koji 
se afirmirao kao pisac, ali je do kraja života ostao 
vjeran svome porijeklu i zanimanju. Tematiku je 
nalazio u neposrednom seoskom i seljačkom živo- 
tu, u njegovu realističkom okviru, a bez ikakvih 
sentimentalnih ili romantičarskih primjesa. Napi- 
sao je manji broj pjesama, ali je značajniji kao 
pripovjedač (Za svojom zvijezdom, 1926, Trakavica, 
1935, Krik sela, 1937, i dr.). 


PEJČINOVIĆ, KIRIL (1770—1845), makedon- 
ski književnik, izrazitiji predstavnik prosvjetitelj- 
skih ideja u Makedoniji. U djelu praktičko-erkve- 
nog sadržaja Ogledalo, štampano u Budimu 1816. 
a napisano u tetovskom narječju, Pejčinović je 
svjestan prosvjetiteljski kritičar prilika u Makedo- 
niji: kritikuje zapuštene svećenike, obara se na 
praznovjerje, želi uputiti i prosvijetliti makedon- 
skog seljaka. 

Pejčinović je prvi pisac stihova na makedon- 
skom jeziku u XIX st. Poznat je njegov vlastiti 
epitaf (v.) u stihu. Od ostalih djela, u rukopisu 
se nalazi Žitije kneza Lazara. 

PENTAMETAR, v. Versifikacija. 

PERIFRAZA (grč. periphr&azo opisujem) opisi- 
vanje (pojma, predmeta, svojstva, radnje, doživ- 
ljaja i sl.) s više riječi ili s nekoliko rečenica; slič- 
na je metafori. 

Sastoji se u zamjenjivanju jednoga pojma s vi- 
šim pojmom uz važniju njegovu oznaku. 


Jupitrov porod božanski (za Herakla). 
Podnevna zvijezda gori (za sunce). 
Ognji neba (za zvijezde). 

Eto konja, a eto polja. 

Da može, popio bi ga u kašici vode. 


Perifraza pojačava patetičnost i retoričnost sti- 
la; zato se opravdano zove retorička metafora. Oso- 
bito je njegovana u doba baroka (v.) i klasicizma 
(XVII st.) 

PERIKLE, v. Epitaf. 

PERIODIZACIJA, v. Povijest književnosti. 

PERIPETIJA, v. Poetika. 

PERSONIFIKACIJA (lat. personificatio utjelo- 
vljenje, persona osoba, facere činiti), prikazivanje 
svega neživog — prirodnih pojava, predmeta, poj- 
mova — kao živih bića, bića sa sposobnostima i re- 
akcijama čovjeka. 

Personificiranje vanjskoga, neživog svijeta kre- 
će se u pjesničkim djelima u vrlo širokom rasponu. 

PETKOVIĆ DIS, VLADISLAV (1880—1917), 
pjesnik, proživio život oskudno i boemski, prili- 
kom brodoloma utopio se u Jonskom moru. U prvoj 
zbirci Utopljene duše (1911) Dis je izraziti pjesnik 
mračnih ugođaja, za njega je svijet opor, pun ne- 

sporazuma, a pjesnik je »zakovan za zemlju što ži- 
votu služi« U zbirci Mi čekamo cara (1913) Dis pre- 
lazi na nacionalne teme, ali s manje neposrednosti 
nego u prvoj zbirci. U većem broju kasnijih pje- 
sama Dis je smireniji pjesnik s naglašenim crtama 
misaonog karaktera. Dis je izrazit i značajan pje- 
snik kojemu je učinjena krupna nepravda: i za ži- 
vota, i sve do naših dana, bio je neopravdano za- 
boravljen. 

Ostala djela: Skupljene pesme (1921), Pesme 
(1939). 


PETOFI, ŠANDOR (Šandor Petefi, 1823—1849, 
poginuo u bici kod Segesvara), mađarski nacionalni 
pjesnik koji je svojim pjesničkim i društveno-poli- 
tičkim radom mnajpotpunije odrazio težnje svoga 
naroda. Jedan od onih pjesnika koji je iskreno i 
nerazdvojno povezivao privatni i javni život, in- 
timnu ljubav i borbu za slobodu potlačenog na- 
roda. Zato se svjesno oslanja na narodnu poeziju 
i kao na program i kao na sredstvo, a sve s namje- 
rom da pomogne narodu u političkoj oslobodilačkoj 
borbi. U prvim Poičfijevim pjesmama u središtu 
su pažnje ljudi i zemlja njegova užeg zavičaja. Pje- 
vao je mnogo o mađarskom pejzažu, o malim i po- 
tištenim ljudima, i svoju je poeziju smatrao nepo- 
srednim dijelom javnoga, nacionalnog života. Uz 
lirske pjesme pisao je i epska djela. 1844. izašao 
je ep Vitez Janko, prožet fantastikom, u kojemu se 
prikazuju doživljaji mađarskog seljačkog momka. 
Utjecaji evropskog romantizma nisu mimoišli ni 
Petčfija. Ciklus pjesama Oblaci (1846) odražava ne- 
koliko tonova bajronovske (v.) svjetske boli (v.). 

Ali društvena previranja u Mađarskoj zaokupljuju 
potpuno pjesnika i on se orijentira za plebejske, 
demokratske, narodne ideale (Moje pjesme, U ime 
naroda i dr.). U revoluciji 1848. u Pešti neposredno 
sudjeluje i kao pjesnik i kao organizator (pjesme 
Narodna pjesma, Narodnom saboru, Bojna pjesma). 
Pogiba vrlo mlad (26 godina) na bojnom polju, 
poistovećujući pjesničku poruku s pobunom poro- 
bljenog naroda. 

Značajno mjesto ima i Petčfijeva epska pjesma 
Apostol (1848) s mnogo autobiografskih elemenata, 

Potofi je jedan od onih rijetkih pjesnika kojeg 
je sav njegov narod prihvatio u potpunosti i u sve- 
mu kao svoga nacionalnog barda (v.). 


PETRARCA, FRANCESCO (Frančesko Petrarka 
1304—1374), talijanski pjesnik, autor većeg broja 
filozofskih i moralističkih djela na latinskom jezi- 
ku u obliku pisama (po uzoru na Cicerona), dija- 
loga i traktata; najveći predstavnik evropskog hu- 
manizma. Jedan od najznačajnijih svjetskih liri- 
čara kojemu se navraćaju svi pjesnici i teoretičari 
kada je riječ o ljubavnoj, intimnoj poeziji. Za ži- 
vota okrunjen na Kapitolu u Rimu kao pjesnik, 
stekao je najprije slavu kao latinistički pisac. Ali u 
kasnijim stoljećima i danas Petrarca je prije svega 
veliki, intimni liričar. Njegovo najvažnije pjesnič- 
ko djela na talijanskom jeziku Kanconijer (IL Can- 
zoniere) sastoji se od 366 pjesama (ponajviše so- 
neta (v.), zatim kancona (v.), madrigala (v.) i dru- 
gih oblika), a predstavlja pjesnikovu intimnu lju- 
bavnu ispovijest. Lik Laure i ljubav koju je osje- 
ćao prema njoj bili su stvarno samo povod i po- 

ticaj da pjesnik prikaže povijest svoje uznemirene 
duše i cjeloviti odnos prema svijetu i životu. Djelo 
je prema osnovnom ugođaju i glavnoj temi jedin- 
stveno, a kraći oblik pjesme (sonet, kancona i dr.) 
bio je naročito pogodan za pjesničko izražavanje. 
Za ljubavno pjesništvo kasnijih stoljeća Kanconi- 
jer će postati uzor i primjer za oponašanje, tzv. 
petrarkizam (v.). 

PETRARKIZAM, smjer ili način pjevanja (tj. 
određeni stilski oblik u ljubavnoj poeziji) u nekim 
evropskim književnostima, i u našoj, nazvan prema 
velikom talijanskom pjesniku Francesku Petrarki 
(1304—1374). 

Petrarkin Kanconijer_ motivima, situacijama i 
kompozicijom utjecao je snažno na cjelokupno ev- 
ropsko pjesništvo. Petrarka je opjevao u mnogo 
varijacija ljepotu Laure te svoju osamljenost u tišini 
prirode suptilnim psihološkim analizama u izrazi- 
to lirskom obliku. Javit će se čitav niz pjesnika koji 
će na sličan način pjevati o ljubavi, ugledajući se 
s manje ili više uspjeha na nedostiživog Petrarku. 
Mnogi će pjesnici oponašati u svemu Petrarku te će 
iz njegova djela i stvaralaštva pokušati stvoriti si- 
stem poetskog oblikovanja. 

Stvorit će se čvrst krug motiva oko žene (njena 
iznimnost, ljepota, ljubav, ljubavni bol, čežnja u 
nesreći za smrću) i gotovo normirani jezik lirske 
pjesme (antiteze, metafore, poente, nesretni i bolni 
odnos prema svijetu i životu). 

Sadržaj tih oponašanja opravdano je nazvan 
petrarkizmom. 


PETROV, JEVGENIJE, v. Iljf, Ilja Arnoldovič. 

PETROVIĆ NJEGOŠ, PETAR (1813—1851), je- 
dan od najznačajnijih srpskih književnika, pjesnik, 
tumač i najplemenitiji predstavnik Crne Gore. 
Vjerski i državni poglavar, učinio je mnogo na 
unapređenju prosvjete i moderniziranju državne 
uprave. Putovao je mnogo, poznavao je književna 
previranja u Evropi, ali se nije povodio za stranim 
književnicima. Književno se razvio i izrastao iz na- 
rodne pjesme, u njenom je duhu stvarao, ali je 
suštinski išao svojim putem i bio je u svemu izvo- 
ran i svoj. Mnogo je radio na sakupljanju, prera- 
đivanju i izdavanju narodnih pjesama; neke je pje- 
sme samo redigirao. U pjesmama je teško razliko- 
vati koliko su njegove, a koliko su narodne. U ovo 
područje uže suradnje Njegoševe s narodnom pje- 
smom idu zbirke: Lijek jarosti turske (1834), Svo- 
bodijada (1834), Kula Đurišića, Čardak Aleksića, 
Ogledalo srpsko (1845). 


U ranija djela ide zbirka pjesama Pustinjak cr- 
nogorski (1834). U almanahu Grlica štampao je ne- 
koliko pjesama. 

Godine 1845. izašao je religiozno-filozofski ep 
Luča mikrokozma u kojemu je razradio svoje po- 
glede na religiju i filozofiju; 1851. izlazi Šćepan 
Mali, prikaz zanimljive ličnosti iz crnogorske po- 
vijesti. Životno djelo Njegoševo, Gorski vijenac 
(1847), poema u dramskoj formi, obrađuje krupni 
događaj iz crnogorske povijesti. Međutim, Njegošu 
je manje stalo do prikaza prošlosti i povijesnih su- 
koba; oni mu služe isključivo zato da razvije što 
bogatiju pozornicu za sliku cjelokupne Crne Gore, 
njenih ljudi, mentaliteta, karaktera, njenih osnov- 

nih psiholoških preokupacija. I u tome je potpuno 
uspio. Zamišljen u početku samo kao oda i vijenac 
slave crnogorskim junacima, Gorski vijenac prera- 
stao je u svojoj realizaciji u jedno od najpotpuni- 
jih i umjetnički najzrelijih djela naše književ- 
nosti. 

Celokupna dela I—IX (1951—1956). 


PETROVIĆ, VELJKO (r. 1884), pjesnik (zbirke 
Rodoljubne pesme, 1911, Na pragu, 1914, Stihovi, 
1951, Nevidijiv izvor, 1956), pripovjedač (zbirke 
Bunja i drugi u Ravangradu, 1921, Varljivo pro- 
ljeće, 1921, Pomerene savesti, 1922, Iskušenje, Pre- 
pelica u ruci, 1948, i dr.), likovni kritičar i povje- 
sničar (npr. Srpska umetnost u Vojvodini i dr.) 

Sabrana dela I—VIII (1954—1960). 

PIECE A THESE (pjes a tez), v. Naturalizam. 


PIKARESKNI ROMAN (prema liku pikaro ne- 
valjalac, obješenjak), pustolovni roman u čijem je 
središtu lik pikaro. Po svojemu porijeklu pikare- 
skni roman tipično je španjolska književna vrsta. 
U svojoj osnovi protuteža je viteškim romanima, 
naročito otmjenom viteškom ponašanju i dostojan- 
stvenom izlaganju građe. 


Iako nije u svemu određen, pikaro je poznat 
kao pustolov, vječiti putnik, šaljivčina i podvalji- 
vač, uvijek spreman na prevaru, izrugivanje, neo- 
čekivane pustolovine. Pikaro je nadalje tip sluge, 
roba, pučanina, društvenog izopćenika koji se is- 
ključivo bori za održanje golog života. Svi su nje- 
govi ideali u praktičnom životu, a zamjerna inte- 
ligencija upravljena je samo na neposredni i ma- 

terijalni uspjeh. U nemirnom i nesređenom životu 
glavnog lika pikara prikazuju se društveni slojevi 
od najnižih do najviših, a roman je ispunjen obiljem 
građe, likova, epizoda i nepreglednim šarenilom 
svijeta i života. 

Pikareskni roman bio je mnogo čitan, a odigrao 
je značajnu ulogu u stvaranju književne publike i 
prenošenju motiva. Istovremeno, on je promišljena 
parodija društvenih protivurječja, a često i njiho- 
va smiona kritika. Imao je velikog udjela u raz- 
voju evropskog romana. 


Najpoznatiji su primjeri pigaresknog romana 
Lazarillo de Tormes (v.) nepoznata autora, Gil Blas 
de Santillana (1715—1735) francuskog književnika 
A. R. Lesagea i Pustolovni Simplicissimus (1668) 
njemačkog pisca H. J. Grimmelshausena. 


PINDAR, v. Oda. 


PIRANDELLO, LUIGI (Luidži Pirandelo 1867— 
—1936), vrlo izraziti talijanski književnik prvih 
decenija XX st. Nov i originalan u izboru tema- 
tike, a još interesantniji u obradi, stvaralačkom po- 
stupku i općem stavu. U prvim ostvarenjima (ro- 
manima Izopćena, 1901, Pokojni Matija Pascal, 
1904, Njen muž, 1911, Snima se, 1915, i dr.) prika- 
zuje Pirandello osamljene i duboko nesretne ljude 
koje okružava nepremostivi nesporazum s njiho- 
vom okolinom i društvom. Tragični sukob između 
privida i stvarnosti u ljudskoj sudbini ostaje glavni 
motiv i u izvornim novelama (napisao ih je 
više od 200, konačna zbirka Novele za godinu dana) 
te u dramama (napisao ih 44, v. Drama). Pirandel- 

lov izbor motiva i likova u mnogočemu je grotes- 
kan; katkada se nalazi na granici normalnoga i pa- 
tološkog. A sumornu i tešku atmosferu olakšava 
autor specifičnim humorom: u najtežim i tragičnim 
situacijama stvara komične ugođaje. 

Godine 1934. dobio Nobelovu nagradu za knji- 
ževnost. 


PISMO (lat. epistula pismo, poslanica), najsta- 
riji kratki pisani oblik u saobraćaju među ljudima, 
kao nadoknada za usmeni razgovor. Kasnije naj- 
češći oblik u saobraćaju među književnicima, koji 
pruža vrlo dragocjene podatke o ljudima i društve- 
nim pojavama. Po nekim značajkama pismo je 
srodno poslanici (v.), feljtonu (v.), eseju (v.), jer su 
mnogi pisci pisama raspravljali u njima o filozo- 
fijskim i književnim pitanjima. Npr. crkveni otac 
Pavle (Paulus), zatim Voltaire, J. W. Goethe, K. 
Marks. Fr. Engels i dr. 


Oblik pisma ušao je i u roman te postao jedna 
od njegovih stilskih tehnika. To su tzv. epistolarni 
romani; npr. Nova Heloise (1759) J. J. Rousseaua, 
Patnje mladog Werthera (1774) J. W. Goethee i dr. 

Epistolografija, bavi se sakupljanjem, prouča- 
vanjem i sređivanjem pisama. 

PJESMA O NIBELUNGIMA (Der Nibelunge 
Not, oko 1200), prvi junački ep njemačke srednjo- 
vjekovne književnosti, napisan u prvoj polovici 
XIII st., možda na austrijskom dvoru u Passau od 
nepoznatog pjesnika, vjerojatno svećenika. Autor 
je odlično poznavao dvorsko pjesništvo, zatim sta- 
rije njemačko pjesništvo (v. Minnesang) te fran- 

cuske epove, jer o svemu nalazimo potvrdu u sa- 
mome epu i njegovim stilskim odlikama. 

U prvom se dijelu Pjesme o Nibelungima pjeva 
o podvizima, ženidbi i pogibiji glavnog junaka Sieg- 
frieda, s mnogo mitskih i fantastičnih situacija. U 
drugome dijelu prevladavaju povijesni odjeci i po- 
uzdaniji geografski podaci. Burgundska kraljevska 
kći Kriemhilda sprema osvetu protiv braće i rod- 
bine za smrt svoga muža Siegfrieda. Preudavši se 
za hunskoga kralja Atilu uspijeva da se krvavo 
osveti. 

Pjesma o Nibelungima predstavlja jedno od naj- 
značajnijih ostvarenja epske poezije. 

Poznate su tri redakcije epa. 


PJESMA U PROZI, pjesma s istaknutim liri- 
zmom u kraćem proznom obliku. Naziv je stvoren 
isključivo na temelju vanjske forme, njenog proz- 
nog oblika, ali je u suštini riječ o pjesmi sa svim 
njenim obilježjima. Npr. Pjesme u prozi ruskog 
pripovjedača I. S. Turgenjeva (v. 1818—1883), Li- 
šće našeg književnika Frana Mažuranića (1859— 
1928), i dr. 

PJESNIČKI GENIJE, v. Poetika. 


PLASTIČNOST, v. Epski stil. 


PLATON (427—347. st. e.), grčki filozof, uteme- 
ljitelj filozofske škole Akademije (u gaju, na mje- 
stu gdje je poginuo grčki junak Akademos), osni- 
vač u filozofiji tzv. objektivnog idealizma. U mno- 
gobrojnim filozofskim djelima, koja su i primjer 
književno vrijedne proze, naročito je razvio oblik 
dijaloga koji će kasnije i mnogi književnici prihva- 

titi (npr. Petrarca). U djelu Država Platon je stro- 
go kritizirao pjesništvo, jer ono oponaša stvarnost 
(u Platonovoj filozofiji stvarni je svijet prividan, 
jer je odraz vječnih ideja). Zato on izbacuje iz svo- 
je Države tragediju, komediju i sva ona djela koja 
govore o stvarnom životu, jer štetno djeluju na 
moralni odgoj građana i slabe razumni dio duše. 
Samo himne u čast bogovima i pjesme u slavu če- 
stitim ljudima imaju Platonovo odobrenje. Time je 
filozof Platon teorijski formulirao teze o tzv. ten- 
dencioznoj i programskoj književnosti. 


PLAUT, TIT MAKCIJE, v. Komedija. 


PLEHANOV, GEORGIJ VALENTINOVIČ (1856 
—1918), jedan od prvih marksističkih teoretičara 
i istaknuti društveno-politički radnik. Ruski knji- 
ževni kritičar, pisao uspješno o Bjelinskom (v.), 
Černiševskom (v.), Tolstoju (v.), Gorkome (v.), Ib- 
senu (v.), zatim o suvremenoj ruskoj i zapadnoev- 
ropskoj književnosti. Plehanov određuje književ- 
nost i umjetnost kao suštinske društvene pojave: 
obje nastaju iz društvenih odnosa, u njima nalaze 
svu potrebnu građu i izražajna sredstva. Pisac ne- 
izbježivo sudjeluje u borbi klasa, jer to ne ovisi 
o njegovoj volji. On je organ svoga društva u svim 
vidovima njegova razvoja. Kako se progres dru- 
štva odvija u stalnoj borbi naprednoga i nazadnog, 
to je zadatak i književnika da iznalazi i da se za- 
laže za nove društvene odnose. Naučna kritika, 
prema mišljenju Plehanova, proučava zakone po- 
vijesnog razvitka književnosti i prvenstveno prona- 
lazi sociološke uvjete književnih pojava. 

Naglašujući odlučnu i neposrednu ovisnost um- 
jetničkog djela o društvenim faktorima i društve- 
noj borbi, Plehanov se teorijski postavio na gle- 
dište tzv. socijalne i tendencione književnosti. 

PLEONAZAM, v. Tautologija. 

PLESNI FOLKLOR, v. Folklor. 


POE, EDGAR ALLAN (Edgar Alan Po, 1809— 
1849), američki liričar i pripovjedač, snažno je utje- 
cao na evropsku poeziju potkraj XIX i u početku 
XX st. Francuski Part pour Part pokret te simbo- 
listi (npr. Baudelaire, Mallarm€, Rimbaud i dr), 
zatim engleski pjesnici (npr. Rosetti, Swinburn i 
dr.) izravno su se pozivali na Poea kao pjesnika 
i književnog kritičara. Radio je kao novinar i pu- 
blicist. Sudjelovao je u brojnim polemikama. Te- 
ško bolestan, sklon alkoholu, umro je potpuno osa- 
mljen. 

Među prvim radovima nalaze se kraće pripo- 
vijesti u kojima se opisuju mistične ili jezovite 
teme, teški zločini, izuzetni likovi, nevjerojatni 
zapleti. Ističu se naročito snažno prikazanom atmo- 
sferom koja ostavlja na čitaoce potresne dojmove 
(Groteskne pripovijesti i arabeske, 1840, Pripovije- 
sti, 1845), Poe je osobito značajan svojim pjesmama 
kojima je otvorio potpuno nov i izniman poetski 
svijet bizarnih motiva, neobičnih ugođaja i izvan- 
rednih muzičkih dojmova u jezičnom izrazu. Oslo- 
bođene od moralističkih i didaktičkih elemenata, 
pjesme su i u formalnom pogledu savršeno dora- 
đene (Pjesme, 1831. i 1845). Svjetsku vrijednost 
imaju pjesme Gavran (1844), u kojoj ingeniozni 
refren Nikad više potresno ističe tragediju pjesni- 

kovu, i Annabel Lee, suptilna ispovijed intimne 
ljubavi. 

POANTA (franc. point šiljak, oštrica), u knji- 
ževnom djelu znači ono mjesto, ili poglavlje, ili 
one stranice gdje se iznosi glavna misao, svrha iz- 
laganja, piščevo gledište. Postoji osnovna poanta 
s gledišta cjeline djela, ali je moguće govoriti o 
poanti unutar manje cjeline u književnom djelu. 
Npr. poanta u novom opisu, u dijalogu, u zapletu 
i sl. I u jednoj jedinoj rečenici moguće je izraziti 
poantu s rečeničnim naglaskom na jednoj riječi. 

POETIKA (grč. poičtikos koji pripada stvara- 
nju, pjesnički, u vezi s pjesništvom, poičsis pjes- 
ničko stvaranje, poičtik&a t€khn& pjesničko umi- 
jeće, pjesnička vještina; lat. ars počtica pjesničko 
umijeće), stručni naziv za određeno područje na- 
uke o književnosti, koje proučava pjesničko stva- 
ralaštvo, pjesničke oblike i ona obilježja književ- 
nosti koja je čine umjetnošću. 

Termin potječe iz antikne Grčke. U svemu je 
bio najuže povezan s pojmom pjesništva i označa- 
vao je u bitnom tehniku pjevanja. 

U svim razvijenijim društvenim sistemima i 
kulturama, gdje su se stvarala umjetnička i knji- 
ževna djela, nastajale su i poetike kao teorije i 
sistemi o pjesničkom stvaralaštvu; kod većine ev- 
ropskih naroda pod snažnim utjecajem antikne po- 
etike, ali — sasvim nužno — i kao sistemi unutar 
nacionalne kulture i književnosti. 


Uz težnju izravnog ugledanja i oponašanja an- 
tikne poetike javljat će se mnoge tendencije i mno- 

gi teoretičari koji će iz antikne poetike uzimati 
samo neke tvrdnje, npr. tezu o skladu, o oponaša- 
nju, o trima osnovnim pjesničkim oblicima ili vr- 
stama (lirika, epika, dramatika), tezu o pjesničkim 
figurama i tropima, i na njima će izgrađivati 
nove poetičke koncepcije. U tome smislu antikna 
je poetika bila živa škola u svim stoljećima. 

Za evropsku kulturu, poetiku i književne teo- 
rije najznačajniji su bili grčki filozof Aristotel i 
rimski pjesnik Horacije. 

Aristotel (384—322. st. e.), učenik Platonov i 
najsvestraniji grčki filozof staroga vijeka, obra- 
đivao je književne probleme u dva prozna djela: 
u Retorici, gdje iznosi pravila govorništva i pita- 
nja stila, i u Poetici (Peri poičtikes O pjesničkom 
umijeću, 384. g. st. e.). Aristotel prvi otvara pitanje 
pjesničkih vrsta ili rodova, nabraja ih (epsko pje- 
sništvo, tragedija, komedija, ditiramb, himna, pa- 
rodija i dr.) i navodi njihove značajke. Bit poezije 
određuje kao mimesis (grč mimćomai imitiram, 
oponašam), tj. kao stvaralačku djelatnost umjetni- 
kovu. Postavlja granice između poezije i nepoezije, 
ističući veličinu, dostojanstvo i spoznajno značenje 
poezije. Određuje osnovne pojmove u strukturi 
umjetničkog djela (fabula, peripetija, epizoda, za- 
plet, rasplet, lik, jezik, misao) i smatra ga zaokru- 
ženom, skladnom cjelinom. Aristotel je snažno 
utjecao na razvoj estetike i teorije (nauke) knji- 
ževnosti, a njegova temeljita i izvorna stručna ter- 
minologija dobrim je dijelom sastavni dio svake 
nauke o književnosti. 

Kvint Horacije Flak (65—8. st. €.), rimski pje- 
snik i suvremenik Augustova doba, napisao je pje- 
sničku poslanicu u stihovima posvećenu obitelji 
Pizona, Epistula ad Pisones, kojoj su naknadno 
dodali naslov Aristotelova djela, te je poznatija 
pod naslovom De arte poetica, ili Ars poetica. Ho- 
racije nastoji u mnogim objašnjenjima pokazati 
kako je bitna značajka pjesničkoga umijeća sklad, 
i to sklad u kompoziciji fabule, u crtanju pjesnič- 
kih likova, sklad u pjesničkom jeziku. Jedinstve- 
nost i cjelovitost moraju biti najvažnija obilježja 
pjesničkog djela. Pjesniku je dopušteno da slobodno 
uzima fabulu, jer mu je pored ostaloga zadatak da 
odmah u početku zainteresira čitaoca uvodeći ga u 
samo središte radnje, in medias res (v.). Naročitu 
pažnju — jer je i sam izvrstan pjesnik — Horacije 
posvećuje pjesničkom jeziku, tražeći da svaki pje- 
snik stvara svoj vlastiti pjesnički jezik i da ga 
stalno obnavlja i usavršava. Za pjesničke vrste i 
oblike Horacije postavlja pravila, zasade, norme, 
kojih se svaki pjesnik mora pridržavati ako hoće 
da mu djelo nešto vrijedi; time je on dao svome 
djelu karakter normativne poetike. U pitanju svrhe 
i uloge poezije Horacije je postavio temelje utili- 
tarističkom i moralizatorskom shvaćanju: pjesnik i 
pjesničko djelo moraju koristiti čitaocu u njegovu 
životnom iskustvu, pružajući mu istovremeno zado- 
voljstvo i uživanje. Horacije je snažno utjecao u 
kasnijim stoljećima svojim teoretskim pogledima: 
naročito s pojmom i kategorijom sklada, te utili- 
tarističkom i moralizatorskom ulogom poezije. 

Nicolas Boileau-Despreaux (Bualo-Deprev, 1636 
—1711), francuski pjesnik i kritičar, autor je djela 
L'art počtique (Pjesničko umijeće, 1674), didaktič- 
ke poeme u četiri pjevanja. Boileau je predstav- 
nik dvorskog društva XVII st. i građanskog raci- 
onalizma koji će se potpunije razviti u XVIII st. 
Traži da pjesnici, uz svoj prirodni pjesnički dar, 
zavole razum i da s pomoću njega stječu slavu i 
cijenu, jer su misao i idejna sadržina bitne oznake 
pjesničkog djela. Opširnije govori o pjesničkim ob- 
licima dajući njihova detaljnija obilježja. Na pod- 
ručju drame odlučno brani načelo triju jedinstava 
(mjesta, vremena, radnje). 

U XVIII st. dolazi u novim i promijenjenim 
društvenim i kulturnim prilikama do pobune pro- 
tiv načela ranijih poetika, posebno protiv osnovnih 
ideja sklada, reda, pravila i razumske smirenosti. 
Ideja pjesničkog genija, genija stvaraoca i vjera u 
pjesnikovu genijalnost postali su odlučni i osnovni 
pojmovi poetike koji proširuju ranija gledanja i 
otvaraju nove poglede na pjesničko stvaralaštvo. 

Evropska romantika nije donijela jedno sustav- 
no teoretsko djelo o poetici, ali je dala nova zani- 
mljiva gledanja. Istaknula je poeziju kao oblik i 
stupanj spoznaje, dublji, obuhvatniji i značajniji od 
filozofije, nauke, religije. Pjesnikov genij ne može 
biti sputan nikakvim pravilima poetike, pa ni za- 
konitostima pjesničkih vrsta, jer je pjesnik naj- 
vredniji dio svoga stvaralaštva nalazio u instink- 
tivnoj podsvjesnoj aktivnosti, u nadahnuću koje je 
slijedio, ali nad kojim nije imao vlasti. 

Poetika 


Antikni uzori i antikna poetika nisu više jedina 
vrela; štaviše, dobrim se dijelom i napuštaju, a po- 
gledi se upravljaju na proučavanje evropskih i 
vanevropskih književnosti. Usvajaju se i primje- 
njuju oblici iz raznih usmenih narodnih književno- 
sti, iz književnosti Istoka i davne prošlosti. 

Najveća je dobit ovoga perioda bila u otvara- 
nju pogleda na književnosti cijeloga svijeta, jer 
su time i svi problemi poetike svestranije osvije- 
tljeni: sa svjetskog i općeljudskog aspekta. 

Evropski književni realizam određuje konkretni 
i aktuelni društveni život neposrednim i središ- 
njim predmetom književnog djela. Osnovni i bitni 
pojam postaje istina koja se očituje u potpunom i 
iscrpnom opisivanju svagdašnjeg života i likova 
malih ljudi, od seoskoga svijeta do gradskog življa. 
Svijet i stvari treba prikazati kakve jesu. Sada će 
romantičku pjesničku inspiraciju zamijeniti inten- 
zivni rad književnika, njegovo svjesno promatra- 
nje i odražavanje ljudi i stvari oko sebe. Književ- 
nik je promatrač i svjedok onoga što je vidio. Po- 
etika ovoga perioda unijela je novo svjetlo u pro- 
bleme pjesničkog stvaralaštva, jer se upravo tim 
pitanjem najviše bavila. 

Francuski lirski pjesnik Paul Verlaine (1844— 
1896) piše značajno djelo Art poetique (1874) u ob- 
liku kratke lirske pjesme (svega 36 stihova). Iako 
nije dao opširno teoretsko djelo poetike, jer go- 
vori prije svega o lirskoj pjesmi, ipak je u sažetom 
obliku postavio neke teoretske postavke koje su 
postale temeljne ideje nove poetike. Verlaine traži 

Foetika — Foezija 
u poeziji muziku prije svega: u pjesničkom djelu 
nikad ne može biti previše muzike. I rima se mora 
podrediti muzici. Treba napustiti rječitost i pate- 
tičnost; u lirici ne može biti mjesta naglašenoj 
duhovitosti i smijehu, nego spontanosti i tankoćut- 
nom lirizmu. Poezija treba da donosi nijanse i ugo- 
đaje, a ne izrazite boje. Glavne Verlaineove misli o 
presudnom i odlučnom značenju muzikalnosti u 
pjesničkom djelu danas su općenito prihvaćene po- 
etičke postavke 

Sve do naših dana javljat će se poetike na ra- 
znim stranama svijeta. Međutim, sve se više napu- 
šta termin poetika, a upotrebljava se termin este- 
tika. Otkrivaju se novi problemi, pronalaze se novi 
načini gledanja i proučavanja, i suvremeno stanje 
poetike (ili estetike), vrlo je složeno, jer se pokazu- 
ju različita shvaćanja i različiti pravci. Unatoč svim 
razlikama u sistemima poetika, u njenim tradici- 
jama, u njenim suvremenim problemima, ipak se 
može naglasiti da je u temeljima jedne moguće, 
moderne poetike (ili estetike) postavljen ovaj fun- 
damentalni zahtjev: u središtu proučavanja ostaje 
pjesničko djelo u njegovoj jedinstvenosti i cjelovi- 
tosti, shvaćeno u povijesnoj, društvenoj i klasnoj 
uvjetovanosti. 


POETIZAM, v. Nezval, Viičzslav. 

POEZIJA (grč. poičsis stvaranje, proizvođenje, 
poiein činiti, stvarati), naziv koji se upotrebljava 
u više značenja: 


1. sva djela napisana u stihu, za razliku od dje- 
la napisanih u prozi. Govori se o lirskoj, epskoj i 

Poezija — Pohvale 


dramskoj poeziji (napisanoj u stihu), a kaže se i li- 
rika, epika, dramatika; 

2. djela u stihu, a potom i u prozi, koja se od- 
likuju izvanrednim umjetničkim vrijednostima. 
Govori se o poeziji u nekome djelu, misleći pri 
tome da je snažno umjetničko djelo i da donosi 
potpuno nove umjetničke spoznaje. 

U tome je smislu termin poezija izjednačen sa 
svim onim što je umjetničko, umjetnički vrijedno 
i značajno. Ako se u nekom djelu govori o prisu- 
stvu poezije, onda se misli reći da su prisutna um- 
jetnička ostvarenja; 

3. stvaralaštvo nekog pjesnika, pa se kaže npr. 
poezija Vladimira Vidrića, misleći pri tome da je 
pisao pjesme, tj. poeziju, i to dobre, umjetnički 
vrijedne pjesme. Ali se često kaže i za proznog pisca, 
npr. poezija Bore Stankovića, poezija Frana Ma- 
žuranića, misleći pri tome da su stvarali umjetnič- 
ki vrijedna djela, iako su pisali u prozi, ili pretežno 
u prozi. 

U današnjoj, neposrednoj upotrebi traju sva tri 
značenja naziva poezija. Upotreba je slobodnija i 
elastičnija. 

POHVALE (lat. laudes), u srednjem vijeku mno- 
go upotrebljavan oblik u stihu ili u ritmički dotje- 
ranoj prozi (kao pjesma u prozi), koji iznosi po- 
hvalu vladarima, visokom svećenstvu, svecima. Pi- 
sane su u stilu panegirika. Kako se u njima iznose 
lična osjećanja i zapažanja, imale su katkada knji- 
ževnih kvaliteta. Nesumnjive književne vrijednosti 
ima Pohvala knezu Lazaru (1402), koju je napisala 

Pohvale — Polarizacija 
i izvezla na svilenoj podlozi mrivačkog pokrova 
kneza Lazara monahinja Jefimija, suvremenica 
kneza Lazara (poginuo 1389. na Kosovu u boju s 
Turcima). Panegirik i nekrolog u isto vrijeme, Je- 
fimija je uspjela u njemu da izrazi biranim i zre- 
lijim jezikom dublja lična, vjerska i nacionalna os- 
jećanja te tragediju i očaj poraženog naroda. 
POKLADNA PJESMA, v. Čubranović, Andrija. 


POLARIZACIJA (grč. polos obrat, 0s), stilski 
postupak u načinu pripovijedanja i u kompoziciji 
književnog djela. 

Narodna pripovijetka npr. u najviše slučajeva 
dijeli likove na simpatične i nesimpatične, domi- 
šljate i priglupe, snalažljive i nespretne, dobre i 
zle. Te dvije oprečne grupe likova ne postavljaju 
se u pripovijeci unaprijed, jednostavnom tehnikom 
bijelo — crno, nego se one izgrađuju u toku radnje 
a očituju se upravo svojim postupcima i svojim 
moralom kao oprečni, suprotni tipovi. 


U razvoju radnje neizbježna je polarizacija tež- 
nji, morala, shvaćanja: svaki lik ide svojim putem 
do svog cilja koji njemu isključivo odgovara prema 
njegovim životnim postupcima. I na kraju se pri- 
povijedanja dolazi do zaključka o postojanju dvaju 
skupova likova; zaključak konačno potvrđuje i či- 
tavo životno iskustvo. 

Bitna je razlika između postupka polarizacije i 
tehnike bijelo-erno. Stilske značajke polarizacije 
mogu se naći u svakom boljem književnom ostva- 
renju. 

Polić, Nikola — Pop Dukljanin 


POLIĆ, NIKOLA (1890—1960), pjesnik, bavio se 
mnogo novinarstvom, pisao muzičke kritike, felj- 
tonist. Prvi važniji nastup ima u antologiji Hrvat- 
ska mlada lirika (1914). Veliki je poklonik Mato- 
ša; pod njegovim utjecajem naročitu pažnju po- 
svećuje čistoći forme i muzikalnosti stiha. Pejza- 
žistički ugođaji, a zatim tematika mora i socijalni 
motivi dali su pečat njegovoj poeziji. 

Zbirke: Jučerašnji grad (1936), Pjesme (1951), 
Nad ukočenim gradom (1961); feljtoni: Marginalia 
(1921), Moj izlet, tj. ulet u istražni zatvor (1924). 

POLIPTOTON (grč. poly mnogo, ptosis padež, 
pojedini oblik u mijenjaju), ponavljanje više obli- 
ka fleksije, tj. ista se riječ ponavlja u istoj reče- 
nici u više padeža. 

Homo homini lupus — čovjek čovjeku vuk (sen- 
tencija se pripisuje rimskom komediografu Plautu, 
umro 184. st. e.). 

Oko za oko, zub za zub. Najbolje od najboljeg. 
Kralj kraljeva. 

POLISINDET, v. Parataksa. 


POLJSKI TRINAESTERAC, dolazi u strofama 
po dva stiha, povezana srokom, a cezura je smje- 
štena poslije sedmog sloga. Preko ruske književno- 
sti prodro je u srpsko građansko i crkveno pjesni- 
štvo XVIII st. 

POP DUKLJANIN, autor tzv. Ljetopisa popa 
Dukljanina iz XII st., jedne od naših najstarijih 
kronika (v.). Opisuje povijesne događaje iz Hr- 
vatske u području rijeke Cetine i pogibiju kralja 

Pop Dukljanin — Popović Sterija 


Zvonimira (preuzetu vjerojatno prema jednoj ne- 
provjerenoj legendi). 
POPE, ALEXANDER (Eligzader Poup), v. Ep. 
POPOVIĆ STERIJA, JOVAN (1806—1856), prvi 


značajniji srpski komediograf. Prošao je kroz ne- 
koliko razvojnih književnih faza; u početku je pi- 
sao slavenosrpskim jezikom, a kasnije, pod utjeca- 
jem Vukovim, prihvaća narodni jezik. Književni 
rad počinje rodoljubnim pjesmama (zbirka Davorje, 
1854), historijskim romanima (npr. Boj na Kosovu, 
1828, Dejan i Damjanka ili padenije bosanskog 
kraljevstva) i dramama (Svetislav i Milena, 1827, 
Miloš Obilić, 1828, Nahod Simeon, 1830). Nešto su 
više uspjeha imale historijske tragedije i drame 
Smrt Stefana Dečanskoga (1849), Skenderbeg, Aj- 
duci, Lahan, jer su imale razrađenije teme i boga- 
tija zapažanja. Tu se već javlja Sterija življim di- 
jalogom i psihološkim profiliranjem. Najsnažnija 
ostvarenja dao je na području komediografije 
(Laža i paralaža, 1830, Tvrdica ili Kir-Janja, 1837, 
Pokondirena tikva, 1839, Zla žena, 1838, Ženidba i 
udadba, 1841, Rodoljupci, 1850, Beograd nekad i 
sad, 1853). U komedijama napušta romantičarske 
tradicije i povijesne probleme, a prelazi na nepo- 
srednu stvarnost i suvremeni život. Žigoše nega- 
tivne pojave svoga vremena: nerazumne težnje za 
gospodstvom, oponašanje svega stranog, pojave ka- 
ćiperstva i precioznosti (v.), tvrdičenje i gramzi- 
vost, lažni patriotizam i sl. Nisu mu bili nepoznati 
veliki svjetski komediografi (Shakespeare, Moli- 
ere, Kotzebue i dr.), jer se uspješno poslužio i ne- 
kim motivima i komediografskim temama iz nji- 

Popović Sterija — Poslanica 


hovih djela. Sterijine su komedije i danas scenski 
zanimljive te se uporno i uspješno drže na kaza- 
lišnim repertoarima. 

Celokupna dela I—V (1928—1931). 


POPOVIĆ, VLADIMIR (r. 1910), pjesnik (zbirke 
Svjetlo na pepelu, 1951, Lirske minijature, 1953, 
Povelja sna i jave, 1956, poema Oči), esejist i kri- 
tičar, urednik, objavio prvu zbirku partizanskih 
narodnih pjesama (prvo izdanje s Đukom Kosakom, 
drugo izdanje samostalno). 


POREDBA (lat. comparatio), jedna je od naj- 
češćih stilskih figura; povezuje, spaja i suprotstav- 
lja pojmove iz dva različita područja ili dva raz- 
ličita svijeta. 

Poredbom se pojačava afektivnost onoga pojma 
kojemu se želi pridati naročito čuvstveno djelova- 
nje. Oba člana poredbe moraju imati jedno svojstvo 
zajedničko (latinski se kaže: tertium comparatio- 
nis) da bi poredba bila moguća. Veza je po slici, 
kao i kod metafore. 

Može biti jednostavna, samo u jednoj slici, npr.: 


Sinu lice kao žarko sunce. 
Iz narodne pjesme 


Ili složena, razgranata u nekoliko rečenica s 
više različitih slika. Nalazimo ih mnogo u Home- 
rovoj (v.) Ilijadi i Odiseji. 

POSLANICA (grč. epistula pismo, poruka), oblik 
pjesme u stihovima u kojoj se mirnim tonom i na- 
rativno iznose pogledi na život, društvo, umjetnost, 
a često se prikazuje i vlastiti život. Poslanica se 

Poslanica — Povijest književnosti 


razvila od običnog pisma u prozi. Najstariji spomen 
nalazimo u Novom zavjetu gdje se poslanicom na- 
zivaju pisma apostola i oni odlomci koji se nedje- 
ljom čitaju u crkvi. 

Najranije su je počeli pisati u stihu Rimljani, i 
među prvima Horacije (65—8. st. e.). Kasnije re- 
nesansa mnogo njeguje oblik poslanice. Nalazimo 
joj primjera sve do XIX st. 

Lijep primjer poslanice u našoj književnosti 
jest Ribanje i ribarsko prigovaranje (1568) Petra 
Hektorovića, u kojoj autor opisuje prijatelju Brtu- 
čeviću svoje trodnevno putovanje po moru. 

POSLENIČKE PJESME, v. Narodna lirska 
pjesma. 


POSTUPNOST, v. Roman. 


POVIJEST KNJIŽEVNOSTI, nauka koja pro- 
učava književnost u ukupnosti svih njenih proble- 
ma. Zadatak joj je da književno djelo, književne 
pravce, pokrete, razdoblja te sve književne pojave 
oko djela objasni, protumači i ocijeni u povijesnom 
slijedu. 

Povijest književnosti obuhvata prikaz vlastitog 
razvitka kao i vlastito naučno istraživanje i ispiti- 
vanje. Iz mnoštva pojedinih djela ona izvodi zajed- 
ničke veze općeg razvoja, istražuje povijesne po- 
kretne snage i otkriva umjetničke kriterije za knji- 
ževno djelo kao jezičku tvorevinu. 

Književnost je vrlo složena društvena pojava 
te se može promatrati s različitih strana i prouča- 
vati s različitih aspekata. Kao društvena nauka 
koja proučava književnost kao jedan od oblika 

Povijest književnosti 


društvene svijesti, povijest književnosti potvrđuje 
primjenu različitih kriterija i vrlo živu borbu 
različitih pogleda. 

Prve klice povijesti književnosti nalazimo u bi- 
bliografskim popisima knjiga iz mnogih većih bi- 
blioteka staroga i srednjeg vijeka te u biografija- 
ma (v.) i autobiografijama (v.) pojedinih književ- 
nika. 

Srednji vijek skuplja prije svega imena i bio- 
grafije. Humanizam će prvi početi skromnim pre- 
gledima nacionalnih književnosti. 

Jaču prekretnicu predstavlja romantizam koji 
je silno pojačao zanimanje za prošlost, a time za 
povijest i raznolika povijesna istraživanja i izuča- 
vanja. I uža književna pitanja produbljuju se. Sre- 
dinom XIX st. prelaze iz prirodnih nauka u po- 
vijest književnosti metode i postavke pozitivizma: 
proučavaju se vanjske prilike te društveno-poli- 
tička i kulturna uvjetovanost književnog stvara- 
laštva. Pozitivistička književna historiografija pod- 
vrgnula je tako književnost ostalim društvenim 
faktorima. 

Kao otpor pozitivističkim gledanjima u povije- 
sti književnosti XIX st. javit će se u XX st. težnja 
da se više naglasi važnost individualnog stvarala- 
štva te značajan udio ostale književne djelatnosti 
u razvoju književnosti, npr. značenje kritike (v.) 
i pojedinih teorija, zatim značenje književnih ma- 
nifesta i programa te osobito odrazi drugih um- 
jetničkih previranja (likovnih, muzičkih) na pod- 
ručju književnosti. Razvile su se različite, često i 
protivurječne težnje i koncepcije. 

Povijest književnosti 


Suvremena povijest književnosti naročito ističe 
načelo historizma u proučavanju književnih djela i 
u studiju književnosti te time znatno produbljuje 
vlastitu naučnu osnovu. Naglašava se povijest knji- 
ževnosti kao povijest jednoga od mnogobrojnih ob- 
lika ideološke nadgradnje, ali se sasvim nužno do- 
pušta relativna samostalnost književnosti i auto- 
nomni karakter njenih vlastitih razvojnih zakona. 

Pregled problema u nauci književnosti gotovo 
je neiscrpan. Ovdje ćemo istaknuti samo neke, naj- 
važnije. 

Pitanja motiva (v.) i tematike (v.) u djelu, pi- 
tanja motivacije (v.) i izgrađivanje fabule, izbor 
kompozicijskih postupaka i samog književnog ob- 
lika — bila su u svim povijesnim razdobljima 
ključna pitanja. Nikada nije bilo moguće u jednoj 
povijesnoj situaciji dati konačne i za sve prihvat- 
ljive odgovore, iako su stalno postojale težnje da se 
nametnu dogmatska i doktrinarna gledanja bilo 
sa strane društva, bilo sa strane pojedinih pisaca. 

Pitanja izvornosti u književnom djelu, a s time 
u vezi pitanja utjecaja i preuzimanja iz drugih 
književnih sredina, izazvala su neprestana objaš- 
njavanja i uvijek nova ispravljanja ranijih posta- 
vaka i zaključaka. Gdje počinje originalnost piš- 
čeva u njegovu ukupnom književnom stvaralaštvu, 
a gdje počinju utjecaji, preuzimanja i tzv. knji- 
ževne krađe, u čemu se sastoji književni medij te 
atmosfera književnog stvaralaštva — bila su pi- 
tanja na koje je svako književno doba ponovo od- 
govaralo, donoseći nove poglede i varirajući ra- 
nije, starije. 

Povijest književnosti 


Pitanja pjesničkog izraza imaju svoju posebnu 
povijest koja pokazuje zanimljive mijene u odno- 
sima govornoga jezičkog i pjesničkog, poetskog iz- 
raza. Umjetnički neutralna izražajna sredstva pre- 
tvarala su se u određenim povijesnim situacijama 
u umjetnički vrijedna i živa, a pojedine stilske crte 
i gramatičke kategorije postajale su u pjesničkom, 
poetskom izrazu intenzivnije, vrednije. I obrnuto! 
Nekada vrijedna i živa stilska izražajna sredstva 
(v.) šabloniziraju se u određenim situacijama, pre- 
laze u razgovorni jezik i njihova se ranija vrijed- 
nost zaboravlja. 

Pojedina književna razdoblja pokazuju u tom 
pogledu zanimljiva previranja. 

Pitanja književnih rodova (ili vrsta, ili osnov- 
nih oblika), tj. pitanja lirike, epike i dramatike, 
bila su podjednako u svim povijesnim razdoblji- 
ma u središtu književne problematike. Kada se 
javljaju pojedini radovi, kakav je njihov povijesni 
tok, kakve su bile veze, odnosi, utjecanja među 
njima — bila su najneposrednija pitanja svakoga 
književnog povjesničara. 

Ukupni rad pisca zasebna je cjelina pitanja. 
Kako dolazi do toga rada, zašto je upravo onakav 
kakav jest, koja mu je povijesna a koja umjetnič- 
ka vrijednost — jedna su od onih pitanja koja naj- 
više zadiru i u društvenu stranu književnog djela. 

Pitanja periodizacije (grč. periodos razmak) u 
povijesti književnosti — kako, na koji način, pre- 
ma kojim kriterijima i prema kojim osobinama 
razgraničiti pojedina  povijesno-književna  raz- 

IxAzAL 


no prijepornih pitanja u prošlosti; danas, u suvre- 
menoj književnosti, postalo je jedno od najvažnijih 
aktuelnih pitanja. 

U povijesti književnosti bili su primijenjeni raz- 
ličiti kriteriji i različite osnove za podjelu u poje- 
dina razdoblja; npr. prema stoljećima, prema zna- 
čajnijim događajima u nacionalnoj povijesti, prema 
istaknutim književnim pravcima, prema različitim 
književnim proglasima i manifestima, prema naj- 
značajnijim književnicima i njihovoj djelatnosti, 
prema generaciji (v., njoj su određivani različiti 
periodi trajanja: jednom oko 30 i više godina, dru- 
gi put i manje: 20—25 godina, ili 15—20 godina). 
Jednog jedinstvenog kriterija ili općenito prihva- 
ćene osnove za periodizaciju danas nema, a niti je 
bilo do naših dana. Danas se sve više prihvaća mi- 
šljenje da se dobra i književno opravdana periodi- 
zacija treba zasnivati na postavkama o dominant- 
nim književnim normama, o stilskim i stvaralač- 
kim postupcima u određenom vremenskom raz- 
doblju. 

Povijest nacionalne književnosti prikazuje knji- 
ževnost na jednom od nacionalnih jezika. Knji- 
ževnost i književne pojave prikazuju se u zavis- 
nosti od nacionalne povijesne stvarnosti, a naro- 
čita se pažnja posvećuje upravo onim oblicima i 
onim ostvarenjima koja su uže povezana s politič- 
kim, društvenim i kulturnim prilikama jednog na- 
roda. 

Pojedine se nacionalne književnosti razvijaju 
prvenstveno iz svoje vlastite tradicije i iz svojih 

specifičnih, nacionalnih potreba i mogućnosti. U 
njima su prvotni poticaji za sve oblike književnog 
stvaralaštva i za oblikovanje svega novog. Ali ne 
treba omalovažavati plodonosne i korisne utje- 
caje sa strane, tj. iz drugih književnosti u kojima 
su se već ranije javili slični problemi i rješavali 
se na jedan od mogućih načina. 

Međusobni dodiri i upoznavanja uvijek su ko- 
risni, a pogotovo na području kulture i književno- 
sti. Književnost je u tom smislu općenita i sve- 
obuhvatna: otvorena je svim utjecajima, a vlastite 
ideje i poglede prenosi na druge. Uostalom, nije ih 
moguće ni zaustaviti ni spriječiti. 

Moguće je govoriti i o povijesti nekoliko na- 
cionalnih književnosti koje su na bilo koji način 
povezane: bilo užim jezičnim vezama ili usrdnijim 
kulturnim odnosima; npr. povijest romanskih, ger- 
manskih, slavenskih književnosti. 

Kako Evropa predstavlja relativno zatvoreno 
društveno i političko-kulturno jedinstvo koje se 
zasniva dobrim dijelom na zajedničkim izvorima u 
grčkoj i rimskoj kulturi (npr. razdoblje heleniz- 
ma, srednjovjekovnog latiniteta v.), na neizbježi- 
vim međusobnim utjecajima, na neprekidnoj knji- 
ževnoj tradiciji, na neraskidivoj historijskoj pove- 
zanosti, to se s puno opravdanja i stvarnih osnova 
govori i o evropskoj književnosti, njenom povijes- 
nom postojanju i razvoju. 

I doista, postoji stvarnost evropske književno- 
sti koja ima za sobom daleke putove. Ako ne u 
jednakim ostvarenjima i u istovetnim stilskim po- 
stupcima, a ono svakako u jednoj književnoj i kul- 

turnoj atmosferi koja se mnogo razlikuje od sličnih 
većih književnih zajednica, kao što su npr. sje- 
vernoamerička, južnoamerička, afrička ili koja 
druga. 

Na koncepciju i stvarnost evropske književ- 
nosti nadovezuje se i postojanje svjetske književ- 
nosti. Iako je manje određena i uhvatljiva kao 
stvarna i jasna književna pojava, ipak se u suvre- 
menim zbivanjima sve više ističe i sve se više os- 
jeća u nacionalnim književnostima. Značajnije knji- 
ževne pojave i u najudaljenijim krajevima i zem- 
ljama postaju ubrzo zajednička i opća svojina koja 
se prenosi, usvaja, oponaša. Danas više nema izo- 
liranih književnih nastojanja kao u ranijim stolje- 
ćima: sve inovacije, svi pokušaji i ostvarenja no- 
vog postaju uskoro zajednički i svjetski proble- 
mi. 

POVIJEST NACIONALNE KNJIŽEVNOSTI, v. 
Povijest književnosti. 

PRAKTIČKA KRITIKA, v. Oblici književne 
kritike. 

PRATOLINI, VASCO (Vasko Pratolini, r. 1913), 
talijanski pripovjedač, istaknuti predstavnik tali- 
janskog neorealizma u prozi. 

Neorealisti se vraćaju neposrednom i konkret- 
nom životu, teže k objektivnom prikazivanju vla- 
stite okoline, ali s naglašenim progresivnim tež- 
njama, s otvorenim simpatijama i iskrenim liriz- 
mom prema odabranim likovima. Zato neorealisti 
prikazuju malog čovjeka, svakodnevni tekući život 
sa svim njegovim teškoćama, i na uskim i malim 

temama otvaraju šire poglede na društvenu proble- 
matiku i smisao života. Neorealizam se rađa kao 
otpor fašizmu, a osobito u poratnim prilikama u 
Italiji doživljava svoj procvat i uspjeh. U izvjes- 
nim značajkama i težnjama neorealizam se osla- 
nja na tradicije verizma (v.) u Italiji, a naročito se 
obara na fragmentizam artizma (v.). 

Tematski i jezični regionalizam neorealista do- 
bro se vidi kod Pratolinija. On je pjesnik Firence, 
prije svega njena puka i siromašnih četvrti (npr. 
Zeleni sag, 1941, Ulica dei Magazini, 1942). U ro- 
manima obrađuje mnoge šire socijalne i društveno- 
-političke teme, npr. Gradska četvrt (1944), Obi- 
teljska kronika (1947), Kronika o siromašnim lju- 
bavnicima (1947), Junak našeg doba (1949), Djevoj- 
ke iz Sanfrediana (1952) i dr. 

PRECIOZNA (KACIPERSKA) KNJIŽEVNOST, 
kulturni i književni pokret u Francuskoj početkom 
XVII st., u razdoblju od 1625—1645, koji je težio 
za čistoćom, pravilnošću i elegancijom francuskog 
književnog jezika. Zastupnici su nastojali u svemu 
izbjegavati svakodnevne riječi realističkog sadr- 
žaja, a i u društvenom saobraćaju težili su za ne- 
uobičajenim, tzv. profinjenim rječnikom. Središte 
je pokreta bilo u Hoćtel de Rambouillet (Rambuje) 
u Parizu, a pristaše, većim dijelom žene nazivale 
su se Les Prečcieuses (franc. precieux dragocjen, 
skupocjen). 

U želji da se što više udalji od realističkog rječ- 
nika, krug tzv. precioza zapao je u skrajnja pre- 
tjerivanja: u neprirodno zamjenjivanje riječi i nji- 
hovo nadomještanje opisima (npr. mjesto riječi vo- 

da govorili su nebesko ogledalo, i sl.), u nerazum- 
ljivo i zagonetno izražavanje. Tako se njihov vla- 
stiti nadimak preokrenuo u vlastitu porugu. Fran- 
cuski komediograf Moliere (1622—1673) izvrgao ih 
je oštroj poruzi u komedijama Smiješne precioze 
(1659) i Mudre žene (1671). 

PRERADOVIĆ, PETAR (1818—1872), pjesnik, 
po zanimanju oficir (bio je austrijski general), po- 
činje književni rad s pjesmom Zora puca, bit će 
dana u zadarskom časopisu Zora dalmatinska 
(1844). Izrazit je lirik intimno-ljubavnih, rodoljub- 
nih i filozofskih motiva. Vrlo je dobro uočio i lirski 
izrazio probleme nacionalnih kolebanja svoga vre- 
mena (u pjesmi Putnik), ističući s mnogo vedrine 
uvjerenje u bolju i sretniju budućnost. Oživio je 
uspješno baladu (Mujezin, Zmija i dr.), odu (Oda 
Slavjanstvu, Ljubav, Majka, Rodu o jeziku i dr). 
Djela: Prvenci (1846), Nove pjesme (1851), poema 
Prvi ljudi i nedovršena drama Kraljević Marko. 

Sabrana djela (1954). 

PRESLAVSKA ŠKOLA, v. Kliment Ohridski. 


PREŠEREN, FRANCE (1800—1849), najznatniji 
pjesnik i najznačajnija književna ličnost Slovenije 
XIX st. Po zanimanju pravnik, imao je mnogo te- 
škoća u životu. Poznavao je evropske književnosti. 
U radu i upoznavanju svjetskih kulturnih gibanja 
mnogo mu je pomogao njegov prijatelj, svestrano 
obrazovani Matija Čop. 

Prvi značajniji uspjeh postiže pjesmama u knji- 
ževnom almanahu Kranjska čbelica. U kasnijim 
pjesmama produbljuje nacionalne i ljubavne mo- 

tive do općečovječanskih razmjera. Izlazi iz uskih 
romantičarskih okvira subjektivnih nesporazuma i 
poraza, i u svojim ličnim problemima odražava 
šira, aktuelna pitanja slovenskog naroda. Kada se 
radovao i u zanosu kliktao, kad je tugovao ili ga 
je obuzelo klonuće, kada je očajavao, uvijek je bio 
najdublje povezan s previranjima u svojemu na- 
rodu. I njegovi suvremenici i kasnije generacije 
čitali su u njegovim pjesmama svoje misli i otkri- 
vali vlastite probleme. 

Uvodi nove oblike u slovensku poeziju: sonet 
v., sonetni vijenac v., s akrostihom v., romancu v., 
baladu v., tercinu v., gazelu v., glosu v., elegijski 
distih v. i dr. 

Prekida s prosvjetiteljskim tendencijama u 
književnosti, napušta raniju tradiciju da piše za 
selo u smislu poučavanja i prosvjećivanja, a obra- 
ća se više obrazovanom građanstvu i kompleksnijim 
životnim sadržajima. Ni u tom nastojanju nije bio 
uzak, ni angažovano tendenciozan, nego sveobu- 
hvatan, raznoliko i svestrano povezan s ukupnoš- 
ću slovenskoga društvenog života. Zato je prihva- 
ćen spontano kao veliki narodni pjesnik, slično kao 
Njegoš u Crnoj Gori. 

Pjesnik Prešeren je dao svome slovenskom na- 
rodu ono što mu je bilo najpotrebnije u teškom 
povijesnom času: nedvojbenu potvrdu o potpunoj 
zrelosti književnog jezika i okvirno određenje pro- 
blema ne samo u neposrednom času nego i za do- 
glednu budućnost. Po opsegu je pjesničko dielo 
Prešerenovo relativno skromno: omanja knjiga Po- 

ezije Doktorja Franceta Prešerena, izašla prvi put 
1847. No kasnije je ta knjiga postala najrašireniji 
književni tekst u Sloveniji. 

Izdanja: Sonetni venec (1834), Gazele (1833), 
Krst pri Savici (1836), Zbrano delo (1929), Preše- 
ren, I—II (1936—1938) i dr. 

PRETAPANJE PRIZORA, posebni stilski postu- 
pak u suvremenim književnim djelima, koji unosi 
u tok prikaza jednog prizora, ili neke situacije, i 
neki drugi prizor bilo iz prošlosti, bilo iz suvre- 
menosti. Prikazuju se u istom času, ili na istom 
mjestu u djelu, prizori iz različitog doba ili iz raz- 
ličite sredine, isprepleteni u jednoj složenijoj slici. 
Time se daje punija i potpunija slika u opisima 
atmosfere i karakterizacije likova. 

Složeniji duševni život modernog čovjeka na 
takav se način mnogo neposrednije prikazuje nego 
što bi se mogao prikazati postupnošću i kronološ- 
kim redoslijedom, poznatim stilskim postupcima iz 
književnog stvaralaštva XIX st. (v. Epski stil, Ro- 
man). 

PRETERICIJA (lat. praeterire mimoilaziti), fi- 
gura kojom se izaziva pažnja za određenu osobu, 
predmet ili situaciju namjernim nespominjanjem 
ili zaobilaženjem. Najčešće se javlja u obliku, npr. 
»Neću da spominjem taj i taj slučaj.« Ili: »Neću da 
govorim o tom i tom čovjeku.« Pretericija se može 
iskoristiti kao vrlo izrazito stilsko sredstvo u svim 
oblicima umjetnosti. 

PRETPRIPOVIJEST, v, Novela, Proza. 

PREŽIHOV, VORANC (Kuhar, Lovro 1893— 
1950), slovenski književnik. Pisao je pripovijesti i 
crtice (Povesti, 1925), romane (Požganica, 1939, Do- 
berdob, 1940, Samorastniki, 1940, Jamnica, 1945), 
putopise (Borba na tujih tleh, 1946, i dr.), omladin- 
ska djela (Solzice, 1949), različite članke. Uveo je 
potpunije svojim djelima u slovensku književnost 
Korušku, ali je obrađivao i šire društvene proble- 
me iz Slovenije. Književno djelo povezuje s bor- 
bom slovenskog naroda za oslobođenje od tuđin- 
skog jarma i za socijalne odnose. 

Izbrano delo I—IV (1956). 

PRIČA, v. Novela. 

PRIKAZANJA, v. Crkvena drama. 

PRIPOVIJEST, v. Novela, 

PRIPOVIJETKA, v. Novela. 

PRISTUP KNJIŽEVNOM DJELU, naziv za vrlo 
složeno pitanje kako objasniti književno djelo, na 
koje se njegove osobine i strane usmjeriti, koja 
svojstva istaknuti i naglasiti; ukratko: što, koliko 
i na koji način govoriti o književnom djelu, oda- 
branom književnom tekstu i određenoj književnoj 
pojavi. 

Riječ je o jednom od onih ključnih problema 
nauke o književnosti koji su toliko stari koliko i 
samo društvo i koji se uvijek i iznova pojavljuju 
kao novi problemi u svakom povijesnom času. I po- 
gotovu u ovom kad se izriču novi sudovi i kad se 
ustaljene vrijednosti moraju prevrednovati Grčki 
filozof Platon (427—347. st. e.) tražio je u nekoliko 
svojih spisa da se iz Homerove Ilijade i Odiseje 

odstrane mnoge lijepe stranice; jednostavno zato 
što bi mogle loše odgojno djelovati. Takvih i slič- 
nih zastranjivanja, koja neprekidno traju do na- 
ših dana, poznaje nauka o književnosti vrlo mno- 
go. 

U povijesnom pregledu možemo kao najraniji 
oblik, ili formulaciju, ili praktičko očitovanje ovo- 
ga problema, označiti biografski metod, ili bio- 
grafsko zanimanje za pjesnika. Iz građe o piščevu 
životu, iz svih zanimljivih detalja njegova praktič- 
kog života, a pogotovu iz svih njegovih neobič- 
nosti i bizarnosti, donose se zaključci o tome kako 
treba razumjeti samo djelo i gdje su mu ključni 
dijelovi. 

Još su stari kineski pjesnici bili zanimljiv pri- 
mjer povezivanja pjesnikova života i pristupa nji- 
hovu književnom djelu. Antička, grčka i rimska 
književnost primjer su istog shvaćanja. U rukopi- 
sima o životu srednjovjekovnih pjesnika ljubavi, 
trubadura (v.) iz XIII i na početku XIV st., nalaze 
se O njima i biografske bilješke kojima se poku- 
šavaju komentirati njihove pjesme i njihovo stva- 
ralaštvo. 

Takvi metodski postupci neće zapravo nikada 
nestati, jer donose uvijek iznova zanimljive podat- 
ke o pjesniku i pjesničkom djelu. Ali je sasvim ra- 
zumljivo da se tim putem ne ulazi u bit djela i da 
se ne govori mnogo o onome što je najvažnije za 
jedno djelo: o njegovoj umjetničkoj vrijednosti. 

U XIX st. pristup književnom djelu najčešće se 
nazivao analiza književnog djela, i u njoj su se 
odrazila i starija i novija gledanja. Već prema to- 

me kojim se metodskim postupkom provodila i ko- 
jim se kriterijem služila, nazivala se različito: ili 
književna, ili estetska, ili jezička, ili idejna, ili 
etička, ili psihološka analiza itd. Slično kao na 
području književne kritike, i ovdje se vrlo rijetko 
javljaju pojedini pristupi izolirano, tj. izrazito i s 
određenim postavkama. Međutim, pristupi se mi- 
ješaju i nadopunjuju kod pojedinih tumača knji- 
ževnog djela. Tako su postupali i sami tumači, ali 
je književno djelo nametnulo uvijek iznova i neke 
svoje zahtjeve u obradi i tumačenju. 

Između dva svjetska rata, a naročito poslije 
drugoga, uveden je za pristup književnom djelu 
noviji naziv: interpretacija pjesničkog djela (lat. 
interpretatio objašnjenje). 

Opća je težnja interpretacije pjesničkog djela 
da se ustanovi njegova umjetnička vrijednost kao 
jezičkog umjetničkog djela i da se ono prvenstveno 
shvati i ocijeni kao pjesničko djelo, umjetnički 
skladno i vrijedno u pojedinostima i u cjelovitosti. 

Preduvjeti jedne moguće i potpune interpreta- 
cije pjesničkog djela bili bi u slijedećim postavka- 
ma: 

1) potrebno je djelo razumjeti u jezičkom i os- 
novnom sadržajnom smislu. 

Znači, razumjeti ne samo značenje svake poje- 
dine riječi već razviti osjećaj i razumijevanje za 
cjelinu jezičkog izraza u konkretnom i metaforič- 
kom smislu. Sve jezične značajke djela i osnovna 
idejno-sadržajna slika opravdani su samo u kon- 
tekstu samoga djela, a potrebno je da budu potpu- 

ni i zaokruženi. Svaka nepotpunost razumijevanja 
piščeva teksta, prvenstveno s jezičke strane može 
dovesti do kobnih zabluda. To se odnosi na čitav 
niz tekstova iz starije književne baštine, a ni mno- 
gi suvremeni pisci nisu u svemu uvijek i do kraja 
razumljivi. 

Jezički studij pjesnikova rječnika i njegova je- 
zičko-izražajnog sistema u tekstu prva je nužna 
stepenica u pristupu književnom djelu. 

U interpretaciji pojedinog djela potrebno je 
uvijek imati u pripremi mnoštvo povijesno-filo- 
loških činjenica i biografskog materijala koji se 
može upotrijebiti u vezi s djelom i s piščevim stva- 
ralačkim postupkom. Ali ga nikada ne treba odva- 
jati u samostalne cjeline izvan djela i neovisno o 
djelu, jer bi tada taj neknjiževni materijal ugušivao 
umjetničku, estetsku stranu i postao bi sam sebi 
svrhom. S povijesnog stajališta treba samo pot- 
punije osvijetliti estetsko značenje pojedinih ele- 
menata pjesničkog jezika, kompozicije i tematike 
djela. Zato je dobra interpretacija istovremeno i 
temeljito upoznavanje pjesnika i pjesničkog djela 
s biografijom, s filološke i kulturno-političke stra- 
ne. 

Ni ovdje ne treba pretjeravati u smislu filolo- 
ške kritike pa se upuštati u iscrpni komentar po- 
jedinih riječi. 

Teško je reći gdje je mjera i gdje su granice za 
nužno razumijevanje, ali je uvijek potrebna ori- 
jentacija prema glavnom zadaiku. 

2) interpretacija pjesničkog djela polazi u pra- 
vilu od jedinstvenoga i cjelovitog dojma i doživ- 
ljaja što ga je ono proizvelo. 

Doživljaj djela izgrađuje se u toku čitanja ili 
slušanja na pojedinim osobinama jezičkog izraza, 
komponiranja fabule (v.), na postupcima likova, na 
motivaciji (v.), ili na bilo kojem drugom elementu 
književnog djela. Na kraju pročitanog djela, ili više 
djela, na nizu pojedinih zapažanja i doživljaja stje- 
če se jedinstven i cjelovit dojam o djelu kao cje- 
lini. 

U svemu tome je polažište i osnova za inter- 
pretaciju djela. Jasno je da se dojmovi o djelu ne 
prikupljaju usput i prema ličnom raspoloženju, ne- 
go u sustavnom i brižnom poniranju u djelo, tra- 
žeći njegove najsnažnije osobine u pojedinostima 
i u cjelini. 

Upravo ovaj zahtjev metode intrepretacije tre- 
ba shvatiti kao najvažniji: samo onim što možemo 
naći u cjelini pjesničkog djela, dakle njegovim 
vlastitim argumentima i njegovim autonomnim na- 
činom izražavanja, samo se time može i treba tu- 
mačiti pjesničko djelo. To je opća, okvirna i teo- 
retska postavka, a razumljivo je da će radni po- 
stupak pri svakom književnom obliku u nečemu 
biti različit. Obrada lirske pjesme razlikovat će 
se od obrade drame ili romana; i obrnuto. I samo 
djelo, ako se ide njegovom unutrašnjošću i struk- 
turom, postavlja uvijek drukčije zahtjeve. 

3) unutrašnja struktura djela i sve ono što nam 
pjesnik želi reći očituje se u svjetlu jezičkoga stil- 
skog izražaja autorova. Što je pjesnik oblikovao i 

kako je oblikovao u svom pjesničkom jeziku naj- 
više je povezano s općim stanjem jezika i njegove 
izražajnosti. Zato su u interpretaciji prijeko po- 
trebni osnovni pojmovi stilske analize te sintetički 
književno-povijesni pojmovi. Oni su potrebni i ko- 
risni pojmovi, ali se ne mogu doslovno u svemu 
upotrijebiti i na svako djelo primijeniti. 

4) posredstvom pjesničkog jezika, kompozicije, 
teme, fabule i motiva prodiremo do sistema pjes- 
ničkog djela, a to znači do zaokružene slike karak- 
terističnoga ljudskog svijeta s karakterističnim 
ljudskim likovima. Na taj način možemo uvjerlji- 
vo prikazati svijet pjesnikov i njegove ljude, nji- 
hovu etiku, i napokon, kakvu nam vijest o čovjeku 
nosi pjesničko djela. 

Zadatak je interpretacije da stručnim, teoret- 
skim pojmovima iz nauke o književnosti (v.) oka- 
rakterizira pjesničko djelo, i to od pjesničkog je- 
zika sve do slike čovjeka i njegova svijeta, i u po- 
jedinostima i u strukturnoj povezanosti u cjelini, 
jer time daje jedino mogući, svestrano razrađeni 
sud o vrijednosti djela. Karakterizacija pjesničkog 
djela s određenim, teoretski opravdanim kriteriji- 
ma nužno ističe one crte sklada i harmonije, cje- 
lovitosti bez unutrašnje protivurječnosti, koje čine 
estetsku vrijednost pjesničkog djela. A u cjelovi- 
tosti pjesničkog djela očituje se idejna strana dje- 
la, kao i sve druge koje nas mogu interesirati. 

Suvremena metoda interpretacije prihvatila je 
mnoge postavke koje su znatno ranije bile postav- 
ljene i primijenjene u raznim poetikama i teorija- 

ma književnosti. Može se reći da je ona zadržala 
upravo one koje su se potvrdile kao najispravnije 
i najkorisnije. 

Nad svim ranijim pristupima književnom dje- 
lu, metodu intrepretacije posebno izdvaja njena 
osnovna postavka: pjesničko je djelo relativno au- 
tonomna umjetnička tvorevina koja nastaje, obli- 
kuje se i živi prema svojim specifičnim, struktur- 
nim zakonima. Kao takvu je treba primiti i do- 
živjeti, a onda protumačiti njenim unutarnjim, 
strukturnim značajkama. 

Metoda interpretacije nije konkretno razradila 
svoje radne postupke u vezi pojedinog djela te pre- 
pušta svakom interpretatoru da ih prema svojim 
ličnim mogućnostima i ličnim shvaćanjima primi- 
jeni i ostvari. Time se metoda interpretacije želi 
očuvati od shematskih i dogmatskih zastranjiva- 
nja do kojih bi neizostavno došlo ako bi se fiksi- 
rali konkretni radni postupci. 

No metoda interpretacije otvara vrata krajnje 
impresionističkim i subjektivističkim zapažanjima o 
djelu, koja mogu biti vrlo duhovita, neobična i no- 
va, ali ne obvezuju ni na šta i ne otkrivaju neke 
datosti u strukturi samog djela; i zbog toga jer je 
više riječ o interpretatorskim zapažanjima, nego 
o pjesničkom svijetu u djelu. 

A time zapada u dogmatizam i doktrinarstvo. 

U suvremenim interpretacijama pojedinih dje- 
la mogu se zapaziti tolika proširivanja u zapaža- 
nju o djelu i karakterizaciji njegovih osobina da je 
time ozbiljno oštećena i povrijeđena autonomna 
pjesnička vizija svijeta. 

U suštini, metoda interpretacije ipak otvara 
nove poglede na umjetničko djelo u skladu s op- 
ćim napretkom i razvojem nauke o književnosti, 
sažete u općenito prihvaćenoj tezi o relativnoj au- 
tonomnosti pjesničkog djela. 

A od suvremenog tumača i komentatora pjes- 
ničkog djela, pored naglašene stručne obrazova- 
nosti i teoretske spreme, traži ličnu i neposrednu 
umjetničku osjećajnost, tj. afinitet za umjetničku 
prirodu pjesničkog djela. 

PRLIČEV, GRIGOR (1830—1893), makedonski 
književnik. Uzima iz narodne poezije temu o oslo- 
bodilačkoj borbi Makedonaca protiv stranih na- 
silnika i piše poemu Serdarot (objavljena 1952) sa 
sličnim namjerama kao i ostali književnici u dru- 
gim krajevima: da uzveliča borbu svoga naroda, 
istakne ideal slobode, potakne još ogorčenije na- 
pore protiv tuđinaca, da ojača i učvrsti nacionalnu 
svijest. Prličev je dao vrlo zanimljivu građu o svom 
vremenu i svojoj ličnosti u djelu Autobiografija 
(objavljena 1953). 

PROEMIJ, v. Epski stil, 

PROGRAMSKA KNJIŽEVNOST, v. Platon. 

PROLOG, v. Tragedija. 

PROPERCIJE, v. Elegija. 

PROSVJETITELJSTVO, široko razvijeni opće- 
društveni i filozofski pokret u XVIII st. koji ističe 
kao svoj glavni problem neposredni život i racio- 
nalno uređenje svijeta i društva. Proglašava kao 
najveće autoritete čovječji razum, čovječja osjeti- 
la i iskustva. Zato se vrlo često uz prosvjetitelj- 

stvo ističu filozofijske koncepcije racionalizma 
(la. ratio razum), senzualizma (lat. sensus osjetilo) 
i empirizma (grč. empeiria iskustvo). Probuđena i 
mlada građanska klasa upućuje kritike protiv feu- 
dalnoga društvenog uređenja, a osobito protiv vjer- 
sko-teološkog okvira cjelokupnog života. Isticale su 
se misli o slobodi mišljenja (racionalizam je zna- 
čajano vrelo za novovjeki liberalizam), o potrebi 
ljudske jednakosti i pravde (racionalizam je dao 
snažnog podstreka nešto kasnijoj francuskoj revo- 
luciji), o zemaljskoj sreći, o životnom idealu u ra- 
du i kreposti. Razvija se koncepcija prosvijećenog 
apsolutizma koji bi razumnim i postepenim refor- 
mama preuredio društvo, otklonio zaostalosti i 
stvorio vedriju i optimističku sliku svijeta. 

Prosvjetiteljstvo se javlja u obliku filozofskih 
razmišljanja i rasprava najprije u Engleskoj, zatim 
u Francuskoj, gdje su ga s uspjehom tumačili i bra- 
nili književnik i filozof Voltaire (Volter, 1694— 
1778) i grupa suradnika oko Enciklopedije (1751— 
1780) s Diderotom i D'Alembertom na čelu. U osta- 
lim evropskim zemljama, kao i u našoj, imao je ve- 
likog uspjeha. 

Književnosti i njenom razvoju prosvjetiteljstvo 
nije mnogo pogodovalo. Više su se javljale pedago- 
ške tendencije i populariziranje nauke da bi se po- 
stigla što veća prosvijećenost. Kako su sve osnov- 
ne prosvjetiteljske nakane bile upravljene na ra- 
zum i na borbu protiv srednjovjekovne zaostalosti, 
to su se uglavnom razvile didaktičke književne 
vrste, u malim umjetničkim oblicima, npr. kraća, 

umjetnička novela, epigram (v.), basna (v.). Na po- 
dručju drame razvila se bogato tzv. klasicistička 
drama (v.). 

PROUST, MARCEL (Marsel Prust 1871—1922), 
francuski romanopisac, presudno utjecao u evrop- 
skim književnostima izborom tema, motiva i po- 
sebno potpuno novim književnim tretmanom. Pro- 
vodio intenzivan društveni i mondeni život, a kas- 
nije zbog bolesti, povukao se u strogu osamu. U 
izuzetnom režimu dnevnog života, uz najveće rad- 
ne napore piše životno djelo, ciklus od osam roma- 
na, U traženju izgubljena vremena, 1913—1928 
(Put k Swanu, U sjeni procvjetalih djevojaka, 
Kod Guermantesa, Sodoma i Gomora, Zatočenica, 
Iščezla Albertina, Pronađeno vrijeme). Iako je 
Proust prikazao šaroliku galeriju likova iz aristo- 
kratskih, buržoaskih i građanskih krugova, pa se i 
njegovo djelo može prema jednom osvjetljenju do- 
nekle smatrati socijalno-satiričkom slikom društva 
druge polovine XIX i prvih decenija XX st., ipak 
on nije težio za tim, a niti je dao društvenu pano- 
ramu svoga vremena. Proust je u svjetlu svoje fi- 
lozofije izgradio svoj svijet zbivanja i likova i dao 
o njima istančane i produbljene studije na temelju 
psihološke introspekcije i intuitivnog ulaženja do 
suštinskih osnova. Na opise likova i intćrieura na- 
dovezuju se — kao bitniji dio Proustova stvarala- 
laštva — analize, estetska teoretiziranja, kulturno- 
-povijesne digresije. Stilski postupci impresioniz- 
ma i simbolizma nisu se mogli izbjeći. Prošlost — 
ili izgubljeno vrijeme — osnovna je preokupacija 

autorova i zato je sav njegov umjetnički napor up- 
ravljen da otkrije stvari i život u organskom tra- 
janju minulog vremena. Odatle originalni naslov: 
U traženju izgubljena vremena. 

PROVINCIJALIZAM (lat. provincia pokrajina), 

1. jezička osobina razrađena i upotrebljavana 
samo u jednom kraju. Provincijalizmi su opravda- 
ni u književnom jeziku samo onda ako bolje pri- 
kazuju stilske karakteristike nekog kraja bilo u 
govoru, bilo u likovima; 

2. suženo i ograničeno shvaćanje o književnim 
(kao i o svima ostalim) pitanjima, koje se ne ko- 
risti širim pogledima i rezultatima u općem raz- 
voju kulture i nauke u drugim krajevima i zem- 
ljama. 

PROVODNI MOTIV (njem. Leitmotiv), važan 
oblik ponavljanja u umjetničkom djelu, da bi se 
kroz čitavo djelo provela razvojna linija ili misao. 
Ponavlja se neka izjava ili sentencija; ističe se neka 
situacija, neki opis, ili se ponavljaju neki karak- 
teristični izrazi na određenim istaknutim mjesti- 
ma. 


Provodni motiv poznaju sva velika umjetnička 
ostvarenja, a u teoretskom pogledu naročito ga je 
razvio njemački kompozitor Richard Wagner (1813 
—1883); u njegovim se operama osnovni muzički 
motiv ponavlja više puta na određenim rastojanji- 
ma. 

PROZA (lat. prorsa, proversa upravo, ravno), 
osnovni i pretežni oblik epskog izražavanja ili ep- 
skoga, pripovjednog stila. U antiknoj i srednjovje- 

kovnoj poetici, a u izvjesnoj mjeri sve do XIX 
st., proza nije imala jednako značenje i vrijednost 
za umjetničko djelo kao stih, jer se stih smatrao 
uvjetom i pretpostavkom za umjetničko obilježje 
književnog djela. Iako imamo primjera umjetnič- 
kih ostvarenja u prozi još od najstarijih vremena, 
npr. Biblija, Platonovi dijalozi i dr., ravnopravan 
dignitet sa stihom proza je dobila tek u XIX st. 

Postoji više proznih vrsta: najčešće su danas 
novela (v.) i roman (v.). Kraći su oblici anegdota 
(v.) i basna (v.). Iz područja narodne, usmene knji- 
ževnosti prozni su oblici bajka (v.), legenda (v.), 
novela (v.), anegdota (v.). Svi navedeni prozni ob- 
lici međusobno su povezani osnovnim stilskim po- 
stupcima koje ukratko nazivamo epski, narativni 
stil (v.). Ali s gledišta strukture oblika postoje 
među njima i bitne razlike. 

Autonomno porijeklo oblika, Vrlo je složeno pi- 
tanje jesu li prozni oblici proizašli jedni iz drugih, 
ili su se razvili neovisno jedni od drugih. Često se 
navodi npr. da se iz anegdota mogla razviti novela 
talijanskog pisca Giovannija Boccaccia (1313—1'7595), 
iz kratkih humorističkih crtica novela ruskog pis- 
ca Antona P. Čehova (1860—1904); nadalje, da se 
iz nekih novela razvija roman, iz novela ili romana 
drama, i sl. 

Mogu se naći primjeri pretakanja motiva i te- 
ma iz jednog oblika u drugi, pa i prerađivanja od- 
ređenih oblika u nove, druge. Ali u suštini prozni 
su oblici — kao općenito i svi ostali književni ob- 
lici — samostalnoga, autonomnog porijekla, jer na- 
staju na specifičnim motivima i temama a prema 

vlastitim, autonomnim zakonima svakog oblika. 
Mora se pretpostaviti dublja strukturna veza iz- 
među odabranog motiva i teme te odgovarajućeg 
oblika. Nemoguće je motivima i temama mijenjati 
oblike po želji i volji; jednako je nemoguće u od- 
ređene oblike unositi proizvoljno motive i teme. 
Odnosi i zakonitosti između tema i oblika počivaju 
na dubljim uzročnostima, i zato je logično postaviti 
tvrdnju o samostalnom, autonomnom porijeklu 
književnih oblika. 

Građa djela. Za prozne oblike karakterističan 
je pripovjedač koji na određeni način iznosi temu 
(v.) djela. Kako pripovjedač u svoje pripovijeda- 
nje unosi određenu građu, to ju je on nužno prema 
svome interesu i svojim stvaralačkim nakanama 
odabrao, i već se u tome očituje njegov stav i nje- 
govo prisustvo. 

Građu pisac nalazi posvuda: u neposrednoj oko- 
lini, u svojemu društvu, u ličnom životu i u daljoj 
prošlosti. Tu nema ograničenja, a niti se piscu mo- 
gu postaviti zahtjevi da nešto ne obrađuje, a nešto 
da obrađuje. 

Povijest književnosti o tome daje zanimljivu 
potvrdu kako su se u povijesnom slijedu mijenjali 
izvori piščeve građe. Nekada su se postavljale i za- 
brinjavale tzv. nepristojne i nemoralne teme; pa i 
danas se mogu čuti slične teze. Ali u umjetničkoj 
obradi mogu naći mjesto sve teme — bez rezerve 
i bez ograničenja — samo ako su obrađene umjet- 
ničkim sredstvima i umjetničkim, humanim tež- 
njama. 

Na temelju odabrane građe izgrađuje pisac svo- 
ju temu (v.) i fabulu (v.). 

Vještina fabuliranja — poznata u svim književ- 
nostima — zahtijeva mnogo pripovjedačke sposob- 
nosti. Ne postoji samo jedan način i jedan smjer. 
Fabuliranje je neposredni odraz povijesnih situaci- 
ja i nužno se mijenjalo. Svako je razdoblje u tome 
pogledu pokazalo svoja obilježja. 

Umetnuta novela. Na određenim etapama u fa- 
buli unose se čitave zaokružene novele iz života li- 
kova ili o nekom događaju; npr. u djelu U registra- 
turi (1888) Ante Kovačića u glavnu se fabulu ume- 
će prikaz djetinjstva glavnog lika Ivice Kičmano- 
vića. 

Pretpripovijesti. Postoji i sistem tzv. pretpri- 
povijesti. Prije glavne fabule pisci na početku dje- 
la u zaokruženoj cjelini, u manjoj pripovijesti, pri- 
kažu djetinjstvo i mladost glavnog junaka. 

Kronološka postupnost fabule. U ranijoj knji- 
ževnosti mnogo je primjenjivana. Kronološkim i 
prirodnim tokom prikazana je fabula u svoj nje- 
noj postupnosti i logičnom redoslijedu. 

Flash-back postupak. Međutim, u suvremenoj 
proznoj književnosti ona se ili napušta ili razbija 
tzv. postupkom flash-back. U fabulu, koja je već 
razvijena u djelu, unosi se naknadno predočavanje 
prošlih događaja. Ovaj je stilski postupak postao 
ustaljena tehnika u filmu. 

Defabularizacija. U suvremenoj epskoj, proz- 
noj književnosti teško je naći djela s ranije razvi- 
jenom postupnošću fabule. Uopće postupnost i kro- 

nologija fabule napušta se te se u tome smislu go- 
vori o defabularizaciji (v.) suvremenog romana. 

Karakterizacija. Fabula se u pripovjedačkom 
djelu orijentira na likove (v.) ili karaktere (v.), tj. 
oni su njeni nosioci. Likovi se uvijek očituju u raz- 
ličitim situacijama. 

Pisci su uvijek posvećivali veliku pažnju oda- 
biranju karaktera i njihovoj obradi, tj. karakte- 
rizaciji. Pripovjedači XIX st. težili su da stvore 
likove koji će predstavljati cijele društvene slojeve 
ili će nositi u sebi psihološke osobine neke dru- 
štvene pojave. Na toj osnovi stvorena je posebna 
teza o tipizaciji kao jednom od osnovnih zakona 
književnosti, a književni tipovi uzeti su i kao kri- 
teriji za definiranje pojedinih razdoblja književne 
povijesti. 

Tako se po glavnom liku iz romana Madame Bo- 
vary francuskog pisca Gustava Flauberta (v., 1821 
—1880) govori o tzv. bovarizmu, a po glavnom liku 
u romanu Oblomov Ivana A. Gončarova (v., 1812— 
1891) o tzv. oblomovštini. 

Međutim, suvremeno pripovijedanje više paž- 
nje posvećuje unutrašnjoj, psihološkoj karakteri- 
zaciji i opisu određenih stanja ljudske svijesti. 

Ich-forma. U pogledu načina pripovijedanja 
neki pripovjedači odabiru tzv. Ich-formu, tj. oni 
pripovijedaju u prvom licu. Time žele uspostaviti 
prisniji odnos prema zbivanjima i junacima. No 
tzv. Ich-forma služi i onda kada pripovjedač sva 
svoja zapažanja želi isključivo pripisati likovima 
i djelu, a time samog sebe što manje otkriti. Ta je 

forma uvijek dobro došla kada autor unosi satirič- 
ku oštricu u svoje djelo, ili kada obrađuje nepo- 
sredne aktuelne teme. 

Drugi će se autori služiti tzv. Er-formom, tj. 
pripovijedat će u trećem licu. Težit će često i za 
tzv. objektivnim pripovijedanjem, nastojeći da se 
pripovjedačeva ličnost što manje zapazi. 

Da se istakne tzv. objektivno pripovijedanje 
mnogi će pripovjedači povremeno unositi svoje ko- 
mentare i izravno davati lične sudove o likovima 
i njihovim postupcima. U težim prizorima pripo- 
vjedač će u tzv. lirskim digresijama saopćiti svo- 
ja neposredna osjećanja. 

Ali u dobrim i boljim književnim ostvarenjima 
to su samo različiti stilski postupci u kojima se 
očituje pripovjedač. Nemoguće je da neki bolji pi- 
sac piše objektivno, bezlično, bez ličnog angažira- 
nja. I tzv. nepristranost, ravnodušnost kod nekih 
realističkih i naturalističkih pisaca, posebno npr. 
kod francuskog književnika Gustava Flauberta 
(1821—1880), samo je jedan određeni stvaralački 
postupak koji je u načelu jednako ličan kod svih 
dobrih književnih stvaralaca. 

Da bi pripovjedač mogao razviti epsku, narativ- 
nu temu u proznom djelu, on se mora poslužiti na 
mnogo mjesta izvještajem o nekom događaju ili 
osobini lika, mora donositi monologe i dijaloge, 
unositi opise prirode (pejzaže) i neposredne okoli- 
ne (tzv. interieure). U dobru djelu sve su to ele- 
menti nužne karakterizacije. 

Unutrašnji monolog. U novijim proznim dje- 
lima, posebno u suvremenom romanu, počevši od 


444 


Proza 


početka XX st, sve se više naglašava unutrašnji 
monolog. Pisci novela i romana ne donose više po- 
stupni prikaz događaja i duševnog života likova, 
nego prate tzv. tok svijesti pojedinog lika, tj. nje- 
gove asocijacije, dojmove o vanjskom svijetu, us- 
pomene, sjećanja, i to onim redom kako se oni 
javljaju u svijesti lika, a bez naročite brige da to 
sve bude postupno, kontinuirano, u razvojnom re- 
doslijedu. Najčešće se unutrašnji monolog ostva- 
ruje u slobodnom neupravnom govoru, tj. pisac iz- 
laže kao da sam glavni lik neposredno govori. 

Unutrašnji se monolog ne može prikazati smi- 
renim, pravilnim rečenicama. On se odvija u ispre- 
kidanim i iskidanim rečenicama primjereno kako 
su slike i misli u svijesti, ili u polusvijesti, ili u 
snoviđenju glavnog lika; npr. u djelu Uliks engle- 
skog pisca James Joycea (1882—1941). 

Ideja pisca. U cjelokupnosti jednoga djela po- 
sebno mjesto pripada osnovnoj umjetničkoj ideji 
pisca, u koju su uključene sve namjere i težnje 
piščeve, jednako kao i njegova umjetnička volja i 
umjetnička sposobnost da prema unutarnjim zako- 
nima književnog oblikovanja stvori književno vri- 
jedno djelo. Zato likovi u književnom djelu ne 
mogu postupati bilo kako, niti se tema i fabula 
mogu razvijati bilo kako, nego samo na određeni 
način i u okviru određene piščeve zamisli. 

Motivacija. Svaki postupak likova pripovjedač- 
kog djela mora biti usklađen s njegovom općom 
izgradnjom i idejom, obrazložen i opravdan svo- 
jim prijašnjim postupcima i odnosima u koje je stu- 
pio. A razvoj teme i fabule mora imati snagu unu- 

trašnje uvjerljivosti. Na svemu tome zasniva se 
književna, umjetnička motivacija u djelu. 

PROZODIJA, v. Metrika. 

PSALAM (grč. psalmćs udaranje u žice, pje- 
sma), duboka religiozna lirska pjesma kojoj je 
najpotpuniji oblik dao hebrejski kralj David (X 
st. st. e), tzv. Davidovi psalmi, i uz njegovo su 
ime nerazdvojno vezani. 

U Starom zavjetu ima oko 150 psalama od raz- 
nih autora, među kojima je najviše istaknuto ime 
kralja Davida. Motivi i teme su izrazito religiozni. 
Psalme preuzimaju sve kršćanske crkve, a najveću 
pažnju doživljavaju psalmi u protestantskom crk- 
venom pjevanju. 

Psalmi su ispjevani u slavu boga kao gospoda- 
Ta i stvoritelja svijeta, veličaju ga u najvećim poh- 
valama i naglašenim religioznim patosom. Nasu- 
prot veličanju boga ističe se besmislenost i proma- 
šenost zemaljskog života; čovjek je prikazan kao 
nemoćno stvorenje ovisno u svakom pogledu o mi- 
losti božjoj. 

Pisani su manje u odmjerenim stihovima a vi- 
še u ritmiziranoj prozi koja se sastoji od dva 
dijela: drugi ponavlja ili objašnjava riječima ono 
što je u prvom kazano. 

Kasnije se ovaj pjesnički oblik rjeđe javlja. 
Značajniji je postao u doba katoličke reformacije i 
baroka (v.), kada su i neki naši pjesnici prepjevavali 
psalme (npr. Ivan Gundulić, 1588—1638). 

PSEUDOKLASICIZAM, v. Klasicizam. 

PSEUDONIM (grč pseudčs lažan, 6ćnoma ime 
pseudonymos lažno imenovan, nazvan), izmišlje- 

no, krivo, lažno ime za određenog pisca. U pro- 
šlosti ima mnogo djela kojima ne znamo ime 
pravog autora. Pisci su skrivali svoje pravo ime 
iz mnogih razloga: iz političkih, društvenih, vjer- 
skih, moralnih i dr. (v. Anagram, Anonim). 

PSIHOGRAM, v. Dadaizam, Nadrealizam, Rilke, 
R.M. 

PSIHOLOGIJA (grč. psyche duša, logoš riječ, 
nauka), nauka koja proučava cjelokupni duševni, 
psihički čovjekov život, njegova očitovanja i ob- 
like te uvjete pod kojima oni nastaju i zbivaju se. 
Postoji nekoliko smjerova u proučavanju psihičkog 
života. 

Psihologija umjetničkog stvaralaštva. Za razu- 
mijevanje književnog djela i svih pitanja oko nje- 
ga prijeko su potrebna osnovna znanja iz opće psi- 
hologije, i posebno iz njenog užeg područja, iz psi- 
hologije umjetničkog stvaralaštva. Izučavanje to- 
ga složenog pitanja pružilo je mnogo dragocjenih 
spoznaja o tome kako nastaje književno djelo, na 
koji način pisac izabire motive i teme, kojim po- 
stupkom obrađuje građu i u čemu se očituje nepo- 
sredni udio autorove ličnosti. 

Naziv psihologija upotrebljava se i u slobodni- 
jem, širem značenju. Govori se da je neki pisac 
dobar psiholog ako donosi u djelu niz zanimljivijih 
i bogatijih zapažanja o psihičkom životu svojih 
likova. Jednako se kaže da je neko djelo bogato 
psihologijom, ili da je u njemu osebujna psiholo- 
gija, ako je pisac u djelu dao više prostora pro- 
matranju duševnog života likova (npr. djela Fjo- 
dora M. Dostojevskog, Bore Stankovića i dr.). 

PSIHOLOŠKA NOVELA, v. Novela. 

PUŠKIN, ALEKSANDR SERGEJEVIČ 1799— 
1837), centralna ličnost u ruskoj i veliko ime u 
svjetskoj književnosti, vrlo značajan liričar, pripo- 
vjedač, dramatičar. 

Puškin počinje književnu djelatnost — s gledi- 
šta načina izražavanja — u klasicističkim tradici- 
jama, dok su motivi i oblici različiti; npr. oda Slo- 
boda (1812), poslanica Čadajevu (1818), elegija 
Selo (1819), anakreontski motivi Bakhovo slavlje 
(1818) i Veseli pir (1819), satirički epigrami Na 
Arakčeeva (1819), i dr. Poemu Ruslan i Ljudmila 
(1817—1820) razrađuje na folklornim motivima. 

Najznačajnija ličnost evropskog romantizma, 
Byron, ostavio je tragove i u Puškinovu stvara- 
laštvu; elegija Ugasila se svjetlost dana (1820), 
Kavkaski zarobljenik (1820—1821), Bahčisarajska 
fontana (1821—1823), Cigani (1824). 

Puškin je izraziti romantički ruski liričar. U 
jednome času opredjeljuje se za artističke pozici- 
je (Poet, 1827), ili iznosi lična nezadovoljstva (Niz 
ulice kad lutam šumne, 1829), dok će u pejzažnim 
motivima diskretno naglasiti i panteističku misao 
(Još uvijek pušu hladni vjetrovi, 1828, Kavkaz, 
1829, Ja posjetih opet, 1835 i dr.); ali je Puškin 
suštinski slobodarski i revolucionarno-nacionalni 
pjesnik (Spomenik, 1836, povijesno-herojska poema 
Poltava, 1828, Bakreni konjanik, 1833). 

Najvrednije djelo Evgenije Onegin (1823— 
1831), roman u stihovima i u tzv. Puškinskoj stro- 
fi, uz romantička obilježja (glavni likovi i lirske 
digresije) donosi opširniju socijalnu motivaciju i 

psihološke karakterizacije te čini prelaz ruskom 
realističkom romanu. Tim putem nastavlja u proz- 
nim djelima (Belkine pripovijesti, 1831, Kapetano- 
va kći, 1836, Dubrovski, 1832, Pikova dama, 1833 i 
dr). I u dramskim djelima Puškin je prevagu stavio 
na psihološko portretiranje (Boris Godunov i dr). 
Puškin je uspostavio i dodire s našim narodnim 
pjesmama: prevodio ih je na ruski (Pjesme Zapad- 
nih Slavena, 1834). 

QUASIMODO, SALVATORE (Salvatore Kvazi- 
modo, r. 1901), talijanski pjesnik, jedan od naj- 
značajnijih predstavnika hermetičke (v.) poezije. 
Pisao kazališne kritike, uređivao časopis, s veli- 
kim uspjehom prevodio grčke i latinske pjesnike, 
Shakespearea, Moličrea, čileanskog pjesnika Pabla 
Nerudu i dr. U prvim pjesničkim zbirkama (Vode 
i zemlje, 1930, Potonula oboa, 1932, Mirisi eukalip- 
tusa, 1933, Pjesme, 1938, A sad je već tu, 1942), 
Quasimodo iznosi doživljaj svoga rodnog kraja Si- 
cilije s njenim ljepotama i njenom povijesnom tra- 
dicijom. Uz regionalistički pečat njegova je poezi- 
ja njegovala posebnu umjetnost i magiju riječi bez 
obzira na neposrednu razumljivost sadržaja. Po- 
slije drugoga svjetskog rata Quasimodo proširuje 
krug subjektivističke osame dubljim, socijalnim 
motivima i zalaže se u raspravi Razgovor o poe- 
ziji (1950) za noviji vid tzv. socijalne poezije (zbir- 
ke Dan za danom, 1947, Život nije san, 1949, Lažno 
i pravo zeleno, 1956, Neusporediva zemlja, 1958, 
Izabrane pjesme, 1959, i dr.). 

Godine 1959. dobio je Nobelovu nagradu za knji- 
ževnost. 

RABELAIS, FRANCOIS (Fransua Rable, 1494— 
1553), francuski književnik, jedan od najznačajni- 
jih predstavnika francuske renesanse (v.); u svome 
književnom djelu najpotpunije je izrazio njene te- 
žnje, način života, ideje. Napušta svećeničko zva- 
nje, postaje liječnik, mnogo putuje. Veliko obra- 
zovanje i poznavanje antike (v.) pokazao je i u 
svojim djelima u koja unosi mnoge enciklopedijske 
podatke i informacije. Glavno je djelo Gargantua i 
Pantagruel u pet knjiga (1575), od kojih su dvije 
najpoznatije: Život Gargantuin (1534) i Herojska 
djela i priče velikog Pantagruela (1532). Rabelais 
hoće da zabavi i nasmije, ali izriče i sarkastičku 
kritiku srednjovjekovnog shvaćanja života. Zadr- 
žao je neke ostatke srednjovjekovne književne tra- 
dicije (alegorije, groteske, igru riječi), ali je bio 
potpuno individualan u načinu pripovijedanja te u 
potpuno slobodnoj upotrebi jezičnih kovanica i 
pučkih, govornih izraza. Glavnu je pažnju izazvao 
svojim pogledima na život, tzv. pantagruelizam, 
kojem materijalistički duh i epikurejsko raspolo- 
ženje daju osnovni pečat. 


451 


Racin, Kosta — Radičević, Branko 


RACIN, KOSTA (pravo ime Kosta Apostolov 
Solev, 1909—1943, poginuo u partizanima), make- 
donski pjesnik. Surađivao je u časopisima pjesma- 
ma, pripovijetkama, člancima. Dio njegova knji- 
ževnog rada propao je u toku rata (roman Opijum) 
Štampao je zbirku pjesama Beli mugri, 1939, prvo 
posebno štampano književno djelo na makedon- 
skom jeziku u staroj Jugoslaviji. U pjesmama ob- 
rađuje težak život makedonskog seljaka. Koristi 
se elementima narodne pjesme, ali ih individualno 
i stvaralački preoblikuje u smjeru svoga ličnog 
izraza. Književni rad posvetio je socijalnom i na- 
cionalnom oslobođenju makedonskog naroda, s ne- 
pomućenom vjerom u bolju budućnost. 

Sabrana djela Stihovi i proza (1953). 

RACINE, JEAN (Žan Rasin), v. Tragedija. 


RADIČEVIĆ, BRANKO (1824—1853), najznačaj- 
niji srpski liričar XIX st. Nastupa zajedno s Vu- 
kom kojega u njegovim nastojanjima podupire 
svojim pjesničkim djelom. U pjesmi Put izvrgao 
je oštroj kritici sve Vukove neprijatelje. 

Prihvatio je jezik i stih narodne poezije i prvi 
ostvario iskrenost, spontanost i uvjerljivost lirske 
pjesme. Iako je krug motiva relativno uzak, jer 
pjeva o životnoj radosti, ljubavi i mladosti, Branko 
je dobro izrazio romantičke osjećaje o prolaznosti 
i tzv. svjetskom bolu. Njegova poezija donosi du- 
blje spoznaje o ljudskom životu, o društvenim i na- 
cionalnim idealima, o budućnosti naših naroda. 
Ona nije samo uži Brankov subjektivni osjećaj, 
nego istovremeno i odraz nekih važnih pojava nje- 
gova doba. Po tim kvalitetima još je za života 

prihvaćen kao izrazit pjesnik; i kasnije generacije 
otkrivaju u njemu svoga pjesnika. 

Najveće je ostvarenje Brankovo Đački rasta- 
nak, zanosna poema mladosti, ljubavi, pejzažu, po- 
sebno Dunavu i berbi u vinogradu. S izvanrednom 
lakoćom i snažnom lirskom neposrednošću dao je 
umjetnički impresivnu sliku o svojoj viziji života, 
kojoj duboko u osnovi leži tuga, jer je sve prola- 
zno. Tragični osjećaj tuge nad prolaznošću ljepo- 
te i radosti najpotpunije je izrazio u pjesmi Kad 
mlidijah umrijeti, objavljenoj poslije njegove 
smrti. 

Djela: Pesme, 1847, 1851. i 1862. Cjelokupno 
izdanje Pesme (1923. i 1924). 

RADIO-DRAMA (lat. radiare zračiti; grč. drama 
radnja), oblik moderne suvremene drame u kojoj 
se osnovna načela drame razrađuju prema specifič- 
nim radiofonskim zakonitostima. Kako se radio- 
fonskim putem mogu u dramskoj radnji čuti vrlo 
različiti slušni efekti i proizvesti vrlo snažni aku- 
stični dojmovi, to se nužno i sama radio-drama 
mora drukčije komponirati nego drama na kaza- 
lišnoj sceni. Izvjesne su razlike i specifičnosti u 
izboru teme i fabule, a i sam dramski dijalog mora 
biti zasnovan prvenstveno na izrazito slušnim ele- 
mentima. Radio-drama je jedan od novih umjet- 
ničkih, književnih oblika koji nastaju u naše mo- 
derno doba. 

RAINIS, JANIS (Janis Rainis, pravo ime J. 
Pliekš&ns, 1865—1929), latvijski liričar, dramatičar, 
istaknuti prevodilac (prevodio Shakespearea, Goe- 

thea, Schillera, Heinea, Ibsena, Gorkog i dr.); su- 
djelovao aktivno u političkom životu svoje zemlje. 
U pjesmama obrađuje nacionalno-revolucionarne 
i intimne motive (Daleki zvuci u plavičastoj ve- 
čeri, 1903, Svršetak i početak, 1912, i dr.). S dram- 
skim djelima stekao je u svojoj zemlji veliku po- 
pularnost (Oganj i noć, 1905, Zlatni konj, 1910, 
Josip i njegova braća, 1919, Ilja Muromietis, 1912, 
idr). 

RAKIĆ, MILAN (1876—1938), izrazitiji moder- 
nistički pjesnik u srpskoj poeziji. Prihvatio je kon- 
cepcije francuskih parnasovaca (v.) i simbolista (v.). 
Iznoseći u poetskom ruhu moderni intelektuali- 
zam i filozofska razmišljanja o životu i svijetu, 
veliku je pažnju posvećivao formalnoj dotjerano- 
sti stiha. Uvjerljiv i iskren kao tumač sumornih 
raspoloženja i pesimističkog odnosa prema dru- 
štvenim zbivanjima, značio je u srpskoj poeziji 
otvaranje novog svijeta, ranije nepoznatog. 

Neke svoje poglede na život poetski je diskretno 
iznio u pjesmam Dolap, Misao, Dragim pokojnici- 
ma. I nacionalne motive (događaje i likove iz sred- 
njovjekovne prošlosti) prikazao je u plastičnim sli- 
kama, zbijenom izrazu i s ličnom ispoviješću, Na 
Gazi-Mestanu,  Simonida,  Jefimija, Napuštena 
crkva. 

Djela: Pesme 1903, Nove pesme 1912. 

RAMAJANA (Ramin udes), staroindijski ep 
nastao između IV st. st. e. i II st. n. e. Sastoji se od 
48.000 stihova i u njemu se razlikuju stariji i mlađi 
dijelovi. Jezgru čini ep o božanskom junaku kra- 
lju Rami i njegovim borbama protiv demonskog 

boga Ravane koji mu je ukrao ženu Situ. Ep je 
spjevao isposnik Valmiki. 

Sva je radnja epa razrađena u fantastičnom i 
mitskom okviru; uz Ramu junaci su epa životinje 
i posebno majmuni, od kojih je jedan, zvan Ha- 
numan, savjetnik Ramov. U takvoj koncepciji epa, 
kao i u samim likovima Rama i Site, nalazimo jače 
utjecaje budizma. 

RAPSODI, v. Epski pjevači. 

RAPSODIJA (grč. rhapsodčs pjevač onoga što 
je sastavljeno), oblik poznat u muzici. U književno- 
sti predstavlja pjesmu vedrijeg, šireg zamaha, u 
koju se unose slike iz neposrednoga, narodnog i 
društvenog života. Nema čvrst i zaokružen oblik, 
jer joj je težište više u ugođaju razmahanoga i 
strasnog zanosa za život i ljude. Ime je dobila pre- 
ma rapsodima, grčkim pjevačima ulomaka iz Ho- 
merovih (v.) epova Ilijade i Odiseje. 

REALIZAM (lat. res stvar, stvarnost, realist 
stvaran), razdoblje evropskih književnosti između 
1830. i 1880, kod nas i do kraja XIX st. Napredak 
tehnike i prirodnih nauka, razvitak gradova i slo- 
ženi problemi industrijalizacije odlučno će djelo- 
vati na književnost i umjetnost. Javlja se težnja 
da se stvari prikažu onakve kakve jesu, a stvar- 
nost u njenom neizobličenom, istinitom i nepatvo- 
renom stanju. Književne se teme sada mijenjaju. 
Zanimanje za povijesnu građu, za prošlost, za dalje 
i nepoznate narode opada, a bude se sociološka i 
psihološka pitanja. Realist je umjetnički otkrio u 
stvarnosti novu tematiku: i ma kakva bila, ona je 

privlačna i zanimljiva, pa je valja zato i pri- 
kazivati. 

Kritički realizam. Pod utjecajem općeg razvoja 
nauka, te pozitivizma i materijalizma u filozofiji, 
realizam će sve više prikazivati društvene suprot- 
nosti u građanskom društvu, ulazeći u ocjenu i 
osudu negativnih i nakaznih strana stvarnosti. 
Zato ćemo takvu težnju realizma nazvati kritički 
realizam. 

Socijalistički realizam. Književnim djelom Mati 
M Gorkoga (v.) javlja se socijalistički realizam (v.). 

Od književnih oblika realizam je osobito nje- 
govao pripovijetku, a romanu je dao ono temeljno 
značenje koje je i u našim danima zadržao. Razum- 
ljivo je da u realizmu vlada proza, jezički izraz 
koji će se najneposrednije približiti jeziku dru- 
štvenog saobraćaja. 

Predmet su pjesničkog interesa u romanu dru- 
štvena i općedruštvena pitanja: svi društveni slo- 
jevi beziznimno ulaze u piščevu obradu, a ne samo 
odabrani i izuzetni kao kod romantičara. Psiholo- 
ška analiza obuhvaća širok sloj društvenih tipova 
i time daje psihologiju društva i milieua; nema izo- 
liranoga, idealnog pojedinca, nego je prikazani čo- 
vjek uvijek društveno biće. Realisti posebnu pa- 
žnju posvećuju pokretnim motivima i snagama koje 
vladaju društvenim životom. 

Roman se bogati novom građom, proširuje ra- 
nije svoje okvire i postaje sveobuhvatna struktura, 
oblik, vrlo prikladan za prikazivanje punoće dru- 
štva i života. Građa se lako pronalazi u neposred- 
noj okolini, u protivurječnostima građanskog dru- 

štva. Pisci će se poslužiti često kojim izvanrednim, 
zanimljivim događajem, ali uvijek s namjerom da 
istaknu značajne i osebujne crte s obzirom na 
društvene prilike. Realist je uvijek težio da istak- 
ne osobitosti u svojoj tematici, pa su zato u este- 
tici (v.) realizma karakteristični elementi isto što 
i tipični. 

Dobra, umjetnička ostvarenja realističkih pisa- 
ca prikazala su samu stvarnost umjetnički uvjer- 
ljivo. Zato se često navode Engelsove riječi da se iz 
Balzacovih djela može više saznati s područja eko- 
nomike društva nego iz knjiga stručnjaka (povje- 
sničara, ekonomista, statističara). Realistički pisac 
ne saopćuje stvari simbolički, nego ih konkretizira 
nazivajući ih stvarnim, pravim imenom. Stvara se 
vjerna atmosfera sredine, milieua. U stvarima i 
predmetima istaknuta je čuvstvena vrijednost koju 
im ljudi pridaju, i time je naglašen njihov poetski 
vid. 

Likovi romana, pripovijedaka i drama govore 
jezikom svoje sredine i svoga vremena, zato je 
njihov jezik jednostavan, razumljiv. Ali zbog toga 
nije manje umjetnički vrijedan, jer nema stiliza- 
cije pjesničkog jezika. 

Ovo je doba dalo dosad najznačajnije romano- 
pisce, od kojih spominjemo samo neke; iz francu- 
ske književnosti: Honore de Balzac (Balzak, 1799— 
1842), Gustave Flaubert (Flober, 1821—1880); iz en- 
gleske književnosti: Charles Dickens (Dikinz (1812 
—1870), William Makepeace Thackeray (Tekeri, 1811 
1863); iz ruske književnosti: Nikolaj V. Gogolj (1809 
do 1852), Ivan S. Turgenjev (1818—1883), Ivan A. 

Gončarov (1812—1891), Lav N. Tolstoj (1828—1910), 
Fjodor M. Dostojevski (1821—1881). 

Lirika i lirski oblici manje su zastupani u doba 
realizma nego u doba romantizma. Ipak je pojava 
nove tematike i novo gledanje na život i društvo 
omogućilo lirskom izrazu značajna obogaćenja. 

RECENZIJA, v. Kritika. 

RECITACIJA (lat. recitare ponovno čitati), čita- 
nje ili govorenje književnog teksta isticanjem nje- 
govih glasovnih, govornih osobina. Recitator u pra- 
vilu ima lijep i školovan glas, poznaje dobro knji- 
ževni jezik i razumijeva književni tekst. On je 
posebno razvio svoju dikciju (lat. dicere govoriti), 
tj. način izražavanja riječi, slogova i akcenatsko- 
-zvukovnih osobina u govoru, te je u tome pogledu 
dostigao zamjernu visinu. 

Recitacija je namijenjena javnom skupu: pri- 
sutni će slušati izvođenje teksta i otkrivati ljepo- 
tu i vrijednost u njegovim muzičkim ostvarenjima. 
U tome smislu dobra recitacija otkriva mnoge od- 
like teksta. 

Recital, noviji termin za odabrane tekstove koji 
se javno, na priredbi, recitiraju. 

RECITAL, v. Recitacija. 

REFREN (franc. refrain od lat. refrangere pre- 
lamati), pravilno ponavljanje iste riječi ili istih 
riječi na kraju stihova. Ponavlja se i isti stih na 
kraju pravilno građenih strofa, a može se ponav- 
ljati i nekoliko stihova koji sami za sebe čine 
posebnu strofu. Refren je vrlo značajan za narodnu 
lirsku pjesmu; bio je poznat u antiknoj poeziji, 

vrlo je čest u religioznom pjevanju, a nalazi sei u 
suvremenom slobodnom stihu. Vjerojatno je na- 
stao iz onih ponavljanja koje je antikni kor (v.) 
izvodio u pojedinim pjesmama 

Ima određenu stilističku i ritmičku ulogu u 
pjesmi. 

Služi i povezivanju strofa jer ističe jedinstvenu 
emocionalnu osnovu u pjesmi. Vrlo je uspio refren 
Nikad više u pjesmi Gavran američkog pjesnika 
E. A. Poea (1809—1894). Kod nas su poznatiji Prosta 
ti bila moja ljubav živa u pjesmi Na dan njenog 
vjenčanja V. Rajića, Bila jednom ruža jedna u 
istoimenoj pjesmi M. Mitrovića i dr. 

REGIONALIZAM, v. Dijalektalna književnost. 

REGIONALNI STIL, v. Stilistika. 

RELKOVIĆ, MATIJA ANTUN (1732—1798), po 
zanimanju oficir, suvremenik prosvjetiteljskih na- 
stojanja austrijskog cara Josipa II, njihov pobor- 
nik i zastupnik u Slavoniji. Autor nekoliko djela 
poučne i praktične naravi, prevodilac Ezopovih 
basni. Napisao je djelo u stihovima Satir iliti divji 
čovik (I izdanje u Dresdenu 1762, II izdanje u 
Osijeku 1779). S prosvjetiteljskih pozicija Zapadne 
Evrope, autor u liku satira putuje po Slavoniji i 
oštro kritikuje zaostalost svojih zemljaka. Neke 
slavonske običaje, npr. kolo, posijelo, divan, mobu, 
gatanja, mnoga praznovjerja, naziva turskom sku- 
lom. Služeći se desetercem, Relković je jasnim iz- 
laganjem prilično dobro ocrtao društvenu sliku 
Slavonije ukazujući istovremeno i na krupnije 
promjene (npr. raspadanje zadruge, emancipacija 

žene i sl.). Donio je i nekoliko lijepih pejzaža sla- 
vonskih krajeva. 

RENESANSA (franc. renaissance; tal. rinasci- 
mento, ponovo rođenje, preporod), termin za dru- 
štveno-politički i kulturni pokret u Evropi na kra- 
ju srednjega i u početku novog vijeka, od XIV— 
XVI st., koji se odrazio u općim pogledima na život 
i društvo, a posebno je značajan u umjetnosti i 
književnosti. 

Renesansa ide uporedo s razvojem kapitalizma, 
postankom mnogih nacionalnih država, novim na- 
učnim otkrićima, razvojem kolonijalizma, a isto- 
vremeno i naglim oslobađanjem od teološko-crkve- 
nih stega srednjega vijeka. Razumljivo je da je za 
književnost značila veliki, upravo revolucionarni 
zaokret prema čovjeku i svim njegovim preokupa- 
cijama. 

Renesansa — pod utjecajem i s oslonom na an- 
tičku kulturu — razvija kult prirode i harmonije 
svijeta, veliča radosti i užitke svijeta (senzualizam, 
lat. sensus osjećanje); njeguje tjelesne i duhovne 
ljepote (tzv. estetizam); ističe svemoć razuma (tzv. 
racionalizam). A iznad svega njeguje vrijednosti 
jakih, izrazitih individualnosti (individualizam). 

Tolike značajne nove misli imale su u književ- 
nosti najsnažnijeg odjeka. Tada se razvija u većini 
evropskih zemalja, a osobito u Italiji, Francuskoj, 
Španiji, Portugalu, u našim zemljama, nova bujna 
književnost s mnogim novim oblicima i s mnogim 
obnovljenim, u antičkoj književnosti već provjere- 
nim oblicima. Javljaju se veliki pjesnici, slikari i 
kipari, arhitekti, naučenjaci, političari. 

Prvi je upotrijebio termin renesansa francuski 
povjesničar Jules Michelet (Mišle, 1798—1874) kao 
»otkriće svijeta i čovjeka«. 

RETARDACIJA (lat. retardatio zakašnjavanje), 
stilski postupak da se u glavni tok radnje unosi niz 
drugih usputnih i dopunskih prizora, dijaloga, 
slika, opisa, kako bi glavna tema i glavni likovi 
ispali u što uvjerljivijem i punijem svjetlu. Stručni 
naziv koji se ponajviše upotrebljava u tehnici ep- 
skog pričanja, ali dolazi u svim proznim i dram- 
skim oblicima. Kako je svim epskim oblicima (i u 
stihu i u prozi) osnovni zadatak da se prikažu i 
opišu neki događaji ili neka zbivanja, potrebno 
ih je prikazati u njihovu prirodnom toku, u odre- 
đenom trajanju i slijedu pojedinih sastavnih cje- 
lina. Epski pjesnik i prozni pripovjedač ne mogu 
odmah i već na početku preći na rasplet i prikazati 
sasvim ukratko suštinu događaja i zapleta. Potreb- 
no je da zanimanje za svoje izlaganje zadrže odre- 
đeno vrijeme. 

Pjesnik i pisac radnju povremeno zadržava, us- 
porava, retardira, i time odlaže rješenje napetosti. 
No nadopunjuje je novim detaljima, čini je zanim- 
ljivijom, bogatijom, složenijom. Tako se stilski po- 
stupak usporavanja radnje i odgađanja raspleta 
stalno nadopunjava novim nagovještajima i poje- 
dinostima koje povećavaju unutrašnju napetost. 

Takav stilski postupak promišljenog i kompozi- 
ciono nužnog usporavanja glavne radnje proiz- 
lazi iz strukture epske pripovjedne naracije. Gla- 
vna su sredstva retardacije digresije (v.), epizode 
(v.) i ponavljanja (v.). 

RETORIČKO PITANJE, postavljanje upita ili 
upitne rečenice u času kad se ne očekuju i na koje 
se ne daje izravni, neposredni odgovor. Ono poja- 
čava interes slušalaca ili čitača, podvlači osnovnu 
misao i naglašava pojačanu afektivnost onoga koji 
ga postavlja. 

Najčešće dolazi u govorništvu (v. Retorika), če- 
sto je u dramskim situacijama, ali ako je postav- 
ljeno na pravom mjestu djeluje snažno i u pjesmi. 


O klasje moje ispod golih brda, 
moj crni hljebe krvlju poštrapani, 
ko mi te štedi, ko li mi te brani 

od gladnih ptica, moja muko tvrda? 


Aleksa Šantić 


RETORIKA (grč. rhčtorikos koji pripada govor- 
ničkoj vještini, rhčtčr govornik), nauka o oblicima, 
pravilima i uputama za govorništvo. Antička Grč- 
ka i Rim naročito su njegovali retoriku; kod njih 
je ona bila i obavezna, školska disciplina. Kako su 
se u klasičkoj retorici obrađivali književni oblici, 
svojstva i zakonitosti stila, izražajna sredstva (fi- 
gure i tropi), to je ona dala vrlo dragocjen dopri- 
nos nauci o književnosti. Njena je stručna termi- 
nologija dobrim dijelom zadržavala svoju vrijed- 
nost i u našim danima. 

RETROSPEKCIJA (lat. retro natrag spectare 
gledati), vraćanje na događaje koji su već ranije ili 
davno prošli i njihovo prikazivanje u neposrednom 
času. 

Postupak koji nalazimo gotovo redovito u filmu, 
odakle je prešao u roman, dramu i druga književna 
djela. 

Pojačava afektivnost određene situacije, omo- 
gućava neposredniji kontakt među likovima i stva- 
ra mnoge obrate u razvoju radnje i međusobnim 
odnosima. 

REZONER (franc. raisonner razmišljati zaklju- 
čivati), u starijim komedijama (antičkim, orijen- 
talnim, srednjovjekovnim) autor je obično izricao 
svoje nazore, zapažanja ili misli na usta jednoga 
određenog lika, glumca. Većinom je to bila spo- 
rednija uloga ili sporednije lice koje je u određe- 
nim dramskim situacijama izricalo ocjenu (osudu, 
pohvalu, upozorenje). Kako je izabrano lice raz- 
mišljalo, rezoniralo o zbivanjima na pozornici, na- 
zvano je rezoner. Npr. u Dundu Maroju Marina 
Držića ulogu rezonera izvodi ponajviše Pomet, a 
donekle i Petrunjela. 

RIJETKI EPITET v, Epitet. 

RILKE, RAINER MARIA (Rajner Marija Rilke, 
1875—1926), njemački pjesnik. Snažnije dojmove 
ponio je s puta po Rusiji i Francuskoj, gdje upo- 
znaje simbolizam (v.) i impresionizam (v), koji će se 
na poseban način odraziti i u njegovu djelu. Autor 
je prozne balade Pjesan o ljubavi i smrti Korneta 
Cristopha Rilkea (1899), lirskih zbirki Knjiga slika 
(1902), Nove pjesme (1907—1908) i Lirski časoslov 
(1905). Rilkeova poezija je misaona, prožeta slože- 
nom simbolikom, izražena s naglašenom jezičnom 
muzikalnošću. Pjesnik se često vraća na sjećanja iz 

djetinjstva (dječja je psiha značajno vrelo mo- 
tiva), a potpuno je nov i izvoran u otkrivanju skri- 
venog života prirode i mrtvih stvari. Rilke je pje- 
vao o starim građevinama, likovnim spomenicima, 
svijetu životinja i nijemih stvari s tolikim uživlja- 
vanjem i neposrednim impresijama kao da je riječ 
o živim suvremenicima. 

Lirski ciklus Devinjske elegije (1923), najdublje 
ostvarenje Rilkeovo, predstavlja svojom zatvore- 
nošću, složenom misaonošću i esteticizmom primjer 
tzv. hermetičke (v.) poezije XX st. A prozno djelo 
Zapisi Maltea Lauridsa Briggea (1910) — intimna 
kazivanja preosjetljivog estete — primjer je mo- 
dernog romana bez fabule i realističkog prikaziva- 
nja; glavna je pažnja posvećena tzv. psihogramu s 
opširnim refleksijama, zapažanjima i sudovima. 

RIMBAUD, ARTHUR (Artir Rembo, 1854— 
1891), francuski pjesnik, neobična i iznimna ličnost 
svojim nemirnim životom i izvanrednim pjesničkim 
djelom. Sve što je stvorio kao pjesnik napisao je 
do svoje dvadesete godine (do 1874). Kasnije živi 
i putuje kao trgovac po Arabiji, Egiptu i Abesiniji; 
više se nije vraćao pjesničkom pozivu. Susrete i 
dodire s komunarskom pobunom u Parizu opjevao 
je u pjesmama Pariška orgija (1871) i Ruke Jeanne 
Marije (1871). Ogorčene proteste protiv svoje oko- 
line i samoga društva te neobuzdanu čežnju za 
slobodom iznio je u pjesmama Muzici (1870), Siro- 
masi u crkvi (1871), ali najpotpunije i najsnažnije 
u poemi Pijani brod (1871). U Rimbaudovu stva- 
ralaštvu odigralo je krupnu ulogu prijateljstvo s 

pjesnikom Paul Verlaineom (v.). Neobuzdani i ek- 
stravagantni život s Verlainom odrazio se u pje- 
sničkoj prozi Sezona u paklu (1873). Zbirku poet- 
skih fragmenata u prozi Iluminacije objelodanio je 
Verlaine (1886. a napisane su 1874). 

Rimbaud je presudno utjecao na francusku i 
svjetsku poeziju potpuno novim pjesničkim jezi- 
kom, bogatom motivikom, snažnom i neuobičaje- 
nom metaforikom. 

RISTIĆ, MARKO (r. 1902), kritičar i esejist. Je- 
dan od glavnih ideologa nadrealizma (v.) kod nas; 
kasnije prelazi na pozicije marksističkog kritičara. 
Pisao je eseje o piscima, ali je uvijek veću prevagu 
stavljao na književno-teorijska pitanja, npr. Na- 
crt za jednu fenomenologiju iracionalnog (u surad- 
nji s Kočom Popovićem, 1931), Anti-zid (prilog za 
pravilnije shvatanje nadrealizma, 1932), Predgovor 
za nekoliko nenapisanih romana (1936. i dopunjeno 
1953), Smrt fašizmu — sloboda narodu (1946), Knji- 
ževna politika (članci i pamileti, 1952), Prostor — 
vreme (1952), Krleža (1954), Tri mrtva pesnika 
(1955), Ljudi u nevremenu (1956), Od istog pisca 
(1957), Na dnevnom redu (1956), i dr. 

RITAM (grč. rhythmd6s tok, od rhein teći), rav- 
nomjernost ili ponavljanje nekih elemenata u jed- 
nakim razmacima. Termin ritam bio je određen 
vrlo različito; kao izvorni fenomen života; kao 
obilježje stila; kao govor komponiran prema ak- 
centu, tempu i tonu; kao raščlanjavanje vremena u 
smislene dijelove; kao specifični oblikovni kvalitet 
stihovanog jezika i dr. Razlikovali su se prirodni 

ritmovi (mijena noći i dana, godišnjih doba i sl), 
fiziološki (disanje, udaranje srca i sl.), umjetni (u 
muzici, poeziji i sl.). Danas se u određenju i raz- 
graničenju pojma ritam u književnom stvaranju po- 
kazuju neke smjernice i različita shvaćanja. 

1. ranije se terminom ritam označavalo pravilno 
i beziznimno ponavljanje nekih jedinica govora, 
npr. dugih i kratkih slogova, naglašenih i nenagla- 
šenih i dr.; 

2. jedni su istraživači uveli nove termine za sa- 
stavne dijelove ritma. Metrička konstanta označa- 
va ona svojstva stiha koji se stopostotno ponavljaju 
na očekivanim mjestima. Metrička dominanta ozna- 
čava ona svojstva koja se javljaju vrlo često. Rit- 
mičke tendencije označavaju ponavljanje samo više 
ili manje vjerojatno. 

Sliku odnosa tih elemenata prikazuju dijagrami 
(krivulje) koji mogu biti karakteristični za nekog 
pjesnika; 

3. akustički pristup ritmu stiha: iz želje za što 
tačnijim, egzaktnijim proučavanjem, stih se mjeri 
oscilografom i drugim fonetskim aparatima. Tim se 
putem upoznaje potpunije priroda i struktura je- 
zika, ali se o pjesničkoj vrijednosti ritma ne može 
mnogo reći; 

4. povezivanje studija ritma stiha s postupcima 
i s terminologijom nauke o glazbi: ide se često do- 
sta daleko te se muzički i pjesnički ritam smatraju 
istovetnim. 

Neki se dijelovi muzikološke terminologije 
mogu primijeniti na pojave u ranijoj poeziji i na 

tradicionalni stih. Ali je suvremena poezija pot- 
puno nova pojava kojoj tek treba otkriti zakoni- 
tosti; 

5. povezivanje, a često i izjednačavanje ritma 
poezije s principom ritmičnosti u prirodi i životu 
čovjeka: prema tome gledištu, ritam neke pjesme 
imao bi korijen u životnom ritmu samog pisca. 

Jedan od najranijih oblika poezije jest pjesma 
uz rad, ali se njen ritam ne bi morao izvoditi iz 
rada i radnog ritma, nego prije iz primjene rit- 
mičnosti poezije. Dakle, pjesma uz rad je poslje- 
dica nekih širih pojava i uzroka, a ne samo rada. 

I velik dio poezije najranijeg doba živio je u 
vezi s melodijom. Ni melodiju ne treba uzimati 
ovdje uzrokom, nego opet pojavom nekih širih za- 
konitosti, jer postoje oblici u stihovima (magijske 
formule, poslovice, zagonetke, zdravice), koji se 
nisu nikad pjevali, a pouzdano su prastarog posto- 
janja. 

Nužno je priznati činjenicu da postoji bitna raz- 
lika između poetskog, pjesničkog ritma i ritma 
prirode i fiziološkog ritma. Pa i onda kad se u 
genezi ritma i ritmova uspostave i ustanove i 
neke zajedničke crte. 

RITMIČKE TENDENCIJE, v. Ritam. 


ROBINZONADA (prema glavnom junaku Ro- 
binsonu Krusoeu iz istoimenog djela, 1719, engle- 
skog pisca D. Defoea), poseban oblik romana u 
kojemu redovno dolazi osamljeno i pusto mjesto 
i prognani ili napušteni glavni lik. Osnovni motiv 
variran je u mnogim djelima. 


467 


Rod 


ROD (književni rod, književna vrsta), jedan od 
najčešćih i vrlo prijepornih termina u teoriji opće- 
umjetničkih i književnih osnovnih oblika. Obično 
se uzima naziv rod za tri vrhunska pojma: za lir- 
sku, epsku i dramsku poeziju, ili za liriku, epiku, 
dramatiku. 

Antikna je poetika smatrala da su lirika, epika 
i dramatika tri osnovne forme poezije, tj. tri pra- 
forme koje proizlaze iz samog pjesništva. Isto mi- 
šljenje branili su mnogi teoretičari i pjesnici (npr. 
J. W. Goethe) a zadržalo se sve do naših dana; 
bilo je povod mnogim kritikama i diskusijama. 

U pogledu osnovnih oblika, suvremeno književ- 
no stvaralaštvo i nauka o književnosti ne potvrđuju 
postojanje čvrstih i potpuno razgraničenih književ- 
nih forma. One se međusobno dodiruju, jedna utje- 
če na drugu, a stilski postupci jedne prelaze u 
drugu. Osnovni književni oblici nisu vanpovijesne 
kategorije; to ne mogu ni biti, jer motivima, te- 
mama, ljudskim težnjama ovise o društvenim i po- 
vijesnim situacijama. Zato se moraju, sasvim nu- 
žno, mijenjati. 

Nasuprot tezi o nepromjenljivosti i čvrstoći os- 
novnih oblika, može se s oprezom kazati da ipak 
postoje osnovne tendencije i ugođaji lirskoga, ep- 
skog i dramskog kao stvaralačkih i oblikovnih mo- 
gućnosti kod svakog književnika. Konačna se ostva- 
renja neće kretati u tačno razgraničenim čvrstim 
oblicima, niti će ih potvrditi, ali će imati neka od 
njihovih obilježja: naravski, u nebrojenim varija- 
cijama i indvidualnim konkretizacijama. Zato ne 
možemo stavljati književna djela u nepromjenljive 

Čvrste oblike, nego ih moramo razumjeti samo u 
okviru teza i koncepcija određenog razdoblja, jed- 
nog književnog pravca i škole. 

ROLLAND, ROMAIN (Romen Rolan, 1866— 
1944), francuski književnik, muzikolog, filozof, is- 
taknuta evropska ličnost u borbi za slobodu i mir. 
Pisao je eseje (Pučko kazalište, 1903, Kazalište Re- 
volucije, 1909), političke i filozofske članke (protu- 
ratni manifest Iznad svjetine, 1914, zatim Empe- 
dokle iz Agrigenta, 1918, Preteče, 1919, Kroz revo- 
luciju, mir, 1935, i dr.), romansirane biografije (npr. 
Život Beethovenov, 1903, Život Michelangelov, 
1905, Život Tolstojev, 1911, i dr.), autobiografske 
Memoare (1938) i Dnevnik (1952). Glavno područje 
rada je roman. Veliki je uspjeh postigao s roma- 
nom u deset knjiga Jean-Christophe (1904—1912), 
u kojem je prikazao uz život jednog muzičara opću 
duhovnu atmosferu prije prvoga svjetskog rata, 
Ostali su romani Colas Breugnon (1919), Očarana 
duša (1925-—1933) i dr. 

Rolland je uspostavio srdačno prijateljstvo s 
mnogim istaknutim ličnostima svoga doba i ustraj- 
no se s njima dopisivao. Maksim Gorki (v.) nazvao 
ga je »posljednjim vitezom humanizma«. 

ROMAINS, JULES (Žil Romen, r. 1885), francu- 
ski književnik. S lirskom zbirkom Jednodušni ži- 
vot (na francuskom La vie unanime, 1908) osni- 
vač književnog pokreta unanimizma koji je težio 
da unutrašnja protivurječja građanskog društva 
prevlada razvijanjem psihološki objašnjenog čuv- 
stva solidarnosti svih ljudi zajedno; isticala se uza- 
jamna zavisnost sviju ljudi i naroda te jedinstvo 

čovječanstva na temelju zajednice moralnih inte- 
resa. I u kasnijim djelima Romains je razvijao una- 
nimističke ideje. 

Najznačajniji je doprinos u romanima: u. trilo- 
giji Psiha (Lucienne, 1922, Bog tijela, 1928, I kada 
brod, 1930) i u ciklusu od 27 romana Ljudi dobre 
volje (1932—1947). Ovo djelo predstavlja tzv. ro- 
man-rijeku, u kojemu autor slikovito iznosi monu- 
mentalnu sliku povijesnih događaja, autentičnih 
povijesnih ličnosti i mnogih likova. Prikupljena je 
i obrađena golema građa s isključivim zadatkom 
da što potpunije i svestranije prikaže određeno 
doba i vrijeme (1908—1933). 

Na području dramskog stvaralaštva Romains je 
napisao komedije Gospodin Trouhadec obuzet raz- 
vratom (1923), Krock ili Trijumf medicine (1923), 
i dr. 

ROMAN, najprikladniji pripovjedački oblik, 
gotovo uvijek u prozi, u kojemu se može obuhva- 
titi i svestrano prikazati doživljaj punoće svijeta, 
života, društva i čovjeka. Postojao je i u ranijim 
stoljećima u različitim oblicima, ali je od XIX st. 
postao književni oblik primijenjen na svim stra- 
nama svijeta. 

Veliki epovi i epopeje iz najranijih stoljeća, pi- 
sani u stihu, imaju bitne značajke suvremenoga 
romana, kad ih uporedimo prema opsegu i obu- 
hvatnosti događaja i likova, prema osnovnom na- 
rativnom tonu i osnovnom književnom zadatku. 

Ali užu srodnost suvremenoga proznog romana 
naći ćemo sa srednjovjekovnim vileškim romani- 

ma i još starijim kasnogrčkim ljubavnim romanom 
Erotikon (pripovijest s ljubavnom temom), jer oni 
napuštaju javnu djelatnost i život likova, a počinju 
obrađivati privatni život i svijet s njegovim intim- 
nim očitovanjima i unutrašnjim, skrivenim motivi- 
ma. Široki raspon u građi romana omogućava ovo- 
me obliku trajne izmjene i neprekinut razvoj. Sto- 
ga je povijest romana svestrano raznolika i bogata. 

Bilo je više pokušaja da se romani jedne naci- 
onalne književnosti odvojeno ili evropskih knji- 
ževnosti klasificiraju zajednički u različite sku- 
pine. 

Prema temi i predmetu opisivanja govori se 
o pustolovnom, avanturističkom, kriminalističkom, 
historijskom, socijalnom, psihološkom romanu. 


Prema načinu pristupanja govori se o humori- 
stičkom, satiričkom, publicističkom romanu. 

Prema načinu izgradnje govori se o stepenastom 
romanu, o prstenastom romanu i o paralelno gra- 
đenom romanu. 


Govori se o romanima kojima je osnova ili zbi- 
vanje (akcija), ili ličnost (figura), ili prostor (od- 
nosno društvo), Ali su sve dosadašnje klasifikacije 
romana samo djelomično opravdane, pogotovu kad 
je riječ o boljim i najboljim ostvarenjima. Svaki je 
bolji roman svijet za sebe, i ne može se potpuno 
uklopiti ni u jednu skupinu, a samo se neke njego- 
ve osobine mogu podudarati s navedenim klasifi- 
kacijama. 

U povijesnom pregledu mogu se pokazati mi- 
jene i novosti u strukturi i izgradnji romana. 

Roman zbivanja, prvi povijesni oblik romana 
kojega struktura počiva na bogato razrađenoj fa- 
bularnoj osnovi. Fabula (v.) se izgrađuje na nizu 
događaja koji su povezani životom i sudbinom 
glavnog lika, a predstavljaju većinom zapreke koje 
glavni lik mora prevladati do svoje sreće ili do 
ostvarenja određenog cilja. Roman zbivanja (tj. ro- 
man s fabularnom osnovom) vrlo je elastičan i ši- 
roko primjenljiv književni oblik jer su se u svim 
vremenima nalazile zanimljive i uzbudljive fabule. 

Viteški roman, na fabularnoj osnovi izgrađuje 
srednjovjekovne napete dogodovštine oko viteških 
ljubavi, lutanja i natjecanja. 

Povijesni roman, u XIX st. moderni povijesni 
roman povezuje povijesne ličnosti oko sadržajne 
fabule nacionalnog i društvenog karaktera i na te- 
melju približnih povijesnih dokumenata daje sliku 
minulih događaja. Npr. engleski romanopisac Wal- 
ter Scott (Skot, v. 1771—1832) u djelu Ivanhoe 
(Ajvanho) prikazuje viteški život i povijesno zbi- 
vanje u Engleskoj XII st. Poljski pripovjedač Hen- 
ryk Sienkiewiecz (Sjenkjevič, v. 1846—1916) u tri- 
logiji Ognjem i mačem, Potop, Gospodin Wolody- 
jowski, prikazuje borbe Poljaka s Kozacima, Šve- 
đanima i Turcima u XVII st. Hrvatski pisac August 
Šenoa (v. 1838—1881) u djelima Zlatarevo zlato, 
Diogeneš, Kletva prikazuje prošlost svoga naroda 
u zanimljivim povijesnim fabulama. 

Kriminalistički roman, mnogo i uspješno razvija 
fabularnu osnovu postavljanjem zagonetke već na 
početku i postepenim njenim razvijanjem u toku 
romana. I u suvremenoj književnosti nailazimo na 

romane sa svježim i zanimljivim fabularnim osno- 
vama. 


Roman ličnosti, španjolski pisac Miguel đe Cer- 
vantes, (v.), 1547—1616, obrađuje u svome djelu 
Don Quijote (Don Kihot) srednjovjekovni viteški 
život, ali u obliku parodije (v.). U njegovu su 
djelu u središtu pažnje ličnosti Don Quijote i nje- 
gov pratilac Sancho Pancha, a prikazane su u nizu 
gotovo samostalnih novela. Ranije napeta fabula 
znatno je potisnuta i zanemarena, a istaknuta je 
neobična i karakteristična ličnost. Evropsko XVIII 
st. (posebno u Engleskoj i Njemačkoj) razvija nov 
oblik romana ličnosti. Zanemaruje se zanimljiva 
fabula, a glavni se lik romana, koji nije više sred- 
njovjekovni vitez ili dvorski čovjek, već građanin 
sa svojim privatnim, ličnim životom, nalazi u po- 
zadini. U prvom je planu romana pripovjeđačeva, 
autorova ličnost i njegov odnos prema junaku. 
Vanjski svijet, opisi prirode i sredine služe potcrta- 
vanju ličnih doživljaja, a lični život i lični događaji 
predmet su pripovjedačeva zanimanja Npr. Senti- 
mentalno putovanje engleskog pripovjedača Lau- 
rencea Sternea (v. Stern, 1713—1768) i Wilhelm 
Meister Johanna W. Goethea (v. 1749—1832). 

U toku XIX st. nastavlja se roman ličnosti u ra- 
znim zemljama s novom, vrlo značajnom nadopu- 
nom. Uz postupke i djelovanje pojedinih likova iz- 
nosi se opširna socijalna motivacija; pored toga se 
iscrpno opisuje sredina i ambijent u kome likovi 
žive i razvijaju se. Jedni će autori naročito istak- 
nuti socijalnu pozadinu i društvo, ali će likovi ostati 

glavni nosioci ideja određene socijalne grupe ili 
klase. Izrazit je predstavnik ruski pisac Ivan S. 
Turgenjev (v. 1818—1883) sa svojim romanima Oci 
i djeca, Ruđin, Dim. 

Roman ličnosti susrećemo kao značajna ostva- 
renja i u suvremenim književnim prilikama. 

Društveni roman. Drugi će autori posvetiti vanj- 
skom svijetu, društvenoj i obiteljskoj sredini, znat- 
no veću pažnju negoli ličnosti glavnog junaka. Tada 
roman ličnosti prelazi u društveni (ili u prostorni) 
roman jer su prostor uz vrijeme i društvo oblikovne 
snage u komponiranju romana. Najznačajniji je pri- 
mjer ciklus romana poznat pod zajedničkim naslo- 
vom Ljudska komedija (La com&die humaine) fran- 
cuskog romanopisca Honore de Balzaca (v. 1794— 
1850). 

Porodični roman. Određene značajke porodič- 
nog romana imaju ona djela u kojima se obrađuje 
nekoliko generacija iste porodice, razvijajući i ana- 
lizirajući biološke, psihološke i društvene uzroke 
njihova postojanja i propadanja. Najznačajnije je 
ostvarenje takva oblika ciklus romana o Rougon- 
-Macquartovima, Prirodna i društvena povijest jed- 
ne obitelji pod Drugim Carstvom Emila Zole (v.), 
koji je nastojao da pokaže hereditet kao odlučnu 
pokretnu snagu u likovima romana. U sličnom tonu 
napisana su i djela: Gospoda Golovljevi ruskog 
pisca Mihaila Saltikov-Ščedrina (v. 1826—1889), 
Buddenbrookovi Thomasa Manna (v. 1871—1950), 
Saga o Forsyteima Johna Galsworthyja (v. Golsvor- 
di, 1867—1933), a s djelomičnim značajkama i dram- 

sko-novelistički ciklus Gospoda Glembajevi Mi- 
roslava Krleže (v., r. 1893). 

Psihološki roman. Potpuno nov akcenat u struk- 
turi modernog romana donosi ruski pisac Fjodor 
M. Dostojevski (v., 1821—1881) u djelima Zločin i 
kazna, Idiot, Braća Karamazovi. U analizi, prika- 
zu i ocjeni svojih likova Dostojevski je glavnu pa- 
žnju posvetio svestranom poniranju u najskrivenije 
motive ljudske psihe i moralne probleme društva. 
Time je donekle razbio klasične okvire romana 
XIX st. s bogatom fabulom i prikazom socijalne 
motivacije, a otvorio nove poglede na složenu psi- 
hološku problematiku i ranije neupoznate kvalitete 
ljudske svijesti. 

Moderni roman, a jednako tako i moderna no- 
vela, prebacuju težište s fabule i s vremenskog 
slijeda na samoispovijedanje likova, na podsvje- 
sno iznalaženje duševnog života. 

Roman toka svijesti. U smjeru otkrivanja pot- 
puno nove tehnike i novoga stilskog postupka u 
razvijanju likova i njihove slike svijeta nastupili su 
neki engleski i francuski pisci. 

Wirginia Woolf (Vulf, v. 1882—1941) u djelu 
Gospođa Dalloway zadržava se samo na jednom 
jedinom danu iz života jedne žene. Tema je njenog 
romana misaoni svijet glavnog lika sa svim mo- 
gućim asocijacijama i tokom (strujom) svijesti. 
Nema više vremenskoga i evolutivnog redoslijeda, 
jer se neposredna situacija i prošlost te odnosi s 
drugim karakterima donose u onom obliku kako se 
očituju u neposrednom stanju svijesti. 

James Joyce (Džojs, v., 1882—1941) u romanu 
Uliks (Ulysses, 1922) obrađuje samo jedan lipanj- 
ski dan 1904. g. iz života dvojice dublinskih gra- 
đana, posvećujući punu i svestranu pažnju toko- 
vima njihove svijesti. 

Ovdje nema više ni tradicionalne fabule, ni pro- 
fila izrazitih karaktera, ni vremenskog raspona u 
iznošenju građe. Teži se da se što potpunije otkrije 
unutrašnjost čovjekova, misaoni i osjećajni svijet 
glavnih likova. . 

Francuski pisac Marcel Proust (Prust, v., 1871— 
1922) u ciklusu romana (osam dijelova) U traženju 
izgubljena vremena (1913—1928) stavlja u središte 
pažnje samoga sebe sa svojim bogatim uspomena- 
ma, analizira svoje neposredne osjećaje kao i osje- 
ćaje svojih suputnika, nadopunjujući ih obilno 
svojim asocijacijama. 

Roman-fleuve. Novo u proširivanju stilskog 
postupka i komponiranju građe osjeća se i u fran- 
cuskoj književnosti između dva rata. Tada nastaju 
ciklusi romana (roman-fleuve roman-rijeka) koji 
teže da prikažu svoje likove na širem planu i ve- 
ćem prostoru nego što su činili romanopisci XIX 
stoljeća. 

Tako npr. Romain Rolland (Rolan, v., 1866— 
1944) u djelu Jean Cristophe (devet svezaka) pri- 
kazuje lik i životni put muzičara, a preko njega 
duhovnu atmosferu i društvena previranja prije 
prvoga svjetskog rata. Georges Duhamel (Diamel, 
V., r. 1884) u seriji romana Zivot i avantura Sala- 
vina prikazuje zanimljivu galeriju izgubljenih 1 

promašenih egzistencija koje se u životu nikako 
ne snalaze. Roger Martin du Gard (1881—1958) u 
Thibaultovim (Les Thibault) prikazuje likove iz 
iste porodice u različitim situacijama. Jules Ro- 
mains (Romen, v., r. 1885) u djelu Ljudi dobre 
volje među prvima potpunije primjenjuje tehniku 
simultanog ređanja tema: različiti karakteri i raz- 
ličite fabule osvjetljuju se s različitih strana, a 
nadopunjuju se unutrašnjim monolozima. Andre 
Gide (Žid, v., 1869—1951) u djelu Krivotvoritelji 
novca (1925) donosi nekoliko verzija glavnog zbi- 
vanja: iznosi ga najprije pripovjedač zatim jedan 
od junaka, onda sam autor sa svojim komentarima. 
Bogato je razvio simultanizam (v.) u svojim dje- 
lima Jean Paul Sartre (Sartr, v., r. 1905), posebno 
u Mučnini, kad u jednoj sintaktičkoj cjelini is- 
prepleće sasvim udaljena i prividno zavisna zbi- 
vanja. 

Suvremeni roman nalazi se u prijelomnim pre- 
viranjima i traženju novih, ustaljenijih i čvršćih 
stilskih postupaka. Već se u dosadašnjim ostvare- 
njima mogu uočiti nesumnjivo značajni rezultati. 
Ne postoji nikakva kriza romana kao književnog 
oblika, nego se osjeća svestrano traženje novih ok- 
vira i novih kompozicionih uporišta. 

I u suvremenim prilikama roman zadržava svoj 
fundamentalni zadatak koji se izgrađivao još u da- 
vnim vremenima, potvrdio se u srednjem vijeku, 
a svestrano se provjerio u ostvarenjima XIX i XX 
st.: prikazati čovjeka sa svim njegovim problemi- 
ma i u što potpunijem osvjetljenju, s ljudski vri- 
jednim rješenjima svih neposrednih pitanja. 

ROMAN DE RENART (franc. roman d renar), 
roman o lisici, naziv za priče o životinjama, koje 
su nastale između 1174 i 1250. Zapravo je to ži- 
votinjski ep u stihovima koji uspješno parodira 
viteštvo, crkvu, dvor, križarske ratove, feudalnu 
anarhiju, staleški društveni poredak i same gra- 
đane. Svi su likovi životinje, a centralni je lik lu- 
kavi, spretni i domišljati lisac koji pokreće i orga- 
nizira radnju u epu. U dijelu romana »suđenje li- 
sici« iznosi se oštra kritika feudalne organizacije 
društva. Između mnogih obrada ovoga romana naj- 
ljepša je Reineke Fuchs (1799) od J. W. Goe- 
thea (v.). 

ROMAN-FLEUVE, (tj. roman-rijeka), v. Duha- 
mel, Roman. 

ROMAN-IDEJA v. Gide, Andr€. 


ROMANCA (španj. el romance naziv za španjol- 
ski narodni jezik), pjesma na narodnom jeziku ili 
narodna pjesma. Izvorno romanca znači pjesmu is- 
pjevanu u narodnom jeziku, u izv. lingua romana, 
nasuprot latinskom jeziku. Na francuskom roman- 
ca znači ljubavnu pjesmu nasuprot epskoj pjesmi 
starofrancuske književnosti. Slično i u engleskom, 
gdje se za razliku od romanca epske pjesme na- 
zivaju baladama. 

U romanci se ponajviše obrađuju motivi u vezi 
s junacima koji se bore za određeni ideal (ime, 
ugled, čast, ljubav, domovina), ali su ljubavni ugo- 
đaji naročito naglašeni. Književni oblik poznat u 
mnogim književnostima. Osobito se njegovao u 
Španjolskoj, u srednjem vijeku, odakle su preuzeti 

neki motivi i ugođaji romance kao pjesničkog obli- 
ka. Stih je uglavnom osmerac, muzikalan, slikovit 
i pun živih boja. Španjolski narodni heroj Cid (Sid), 
koji je živio u XII st., bogato je opjevan u ro- 
manci. 

Romancero. U XVI st. objavljeni su i prvi zbor- 
nici romanca zvani romancero. U kasnijim raz- 
dobljima romanca se mnogo njeguje u španjolskoj 
književnosti. Romantizam posvećuje veliku pažnju 
španjolskim romancama, uz svoj svestrani interes 
za narodnu poeziju. Mnogo se prevode i postaju 
poznate po svoj Evropi. Iz novijeg vremena naj- 
poznatije su romance Federika Garsije Lorke 
(Lorca, 1898—1936) iz njegove zbirke Ciganski ro- 
mancero. 

U našoj književnosti romanca ima dugu pro- 
šlost. Poznata je i u starijoj i u novijoj književnosti, 
a među autorima romanca ističu se pjesnici: Ivan 
Bunić, Ignjat Đurđević, France Prešeren, Stanko 
Vraz, August Harambašić, Silvije Str. Kranjče- 
vić idr. 

U narodnoj, usmenoj književnosti oblik roman- 
ce bio je neobično bogato njegovan. Kreće se u 
širokom rasponu: od veseloga, sretnog i raspjeva- 
nog raspoloženja do sumornoga, teškog i neizvje- 
snog; ali se radnja i ugođaj pjesme ne svršavaju 
tragično. Unutarnji zaplet u narodnim romancama 
može imati naglašene dramatske momente — pune 
napete borbe i sumorne neizvjesnosti — ali je za- 
vršetak tako koncipiran da nije tragičan. Radnja 
se zaodjene u posebno ruho pjesničke fantazije, a 
dominira u osnovi subjektivno, lirsko raspoloženje. 

Uočavaju se kao posebna skupina narodnih ljubav- 
nih pjesama. Ističu se naročito plastičnim slikama 
vedrog i sjetnog raspoloženja. Ton izlaganja je 
svečan i dostojanstven. Mirno, staloženo i otmjeno 
razvijanje teme obilježje je stila romance. Narodne 
romance su najpoznatije narodne lirske pjesme, a 
ujedno i najbogatije umjetničkim, pjesničkim po- 
dacima o životu naših ljudi i naših naroda, npr. 
Marina kruna i dr. 

ROMANCERO, v. Romanca. 

ROMANTIKA (ili romantizam), općeevropski 
kulturni pokret koji se očituje na različitim pod- 
ručjima i posebno u književnosti i umjetnosti uop- 
će. Javlja se gotovo kod svih evropskih naroda, a 
vrhunac i uspon u Evropi dostiže između 1800. i 
1830. Kod različitih naroda pomiču se različito 
godine trajanja romantike. Nije joj bio posvuda 
isti sadržaj i iste težnje, jer su bile različite i po- 
vijesno-društvene osnove na kojima se romantika 
izgrađivala. Ipak ima neke opće značajke, uočene 
na širem evropskom području. 

Romantika je građanski pokret, ali istovremeno 
i pokret tek novoprobuđenih evropskih naroda. U 
književnosti je uobičajen naziv romantizam (u ne- 
čemu uži od naziva romantika). 

U prvi plan romantizam ističe pjesničku maštu 
i čuvstvo. U potrazi za novim zemljama i davnim, 
čarobnim vremenima, fantazija će dočarati svijet 
snova i preobraziti neposrednu stvarnost. Od svih 
vrsta umjetnosti romantičari su najviše cijenili 


460 


Romantika 


muziku jer su smatrali da je ona jedina neposred- 
no očitovanje čuvstva i najdostupnija svakom čo- 
vjeku. 

Iracionalizam romantizma zapostavlja i omalo- 
važava razum, jer zakone prirode i života može 
otkriti pjesnička vidovitost i čuvstveno doživlja- 
vanje. 

Individualizam romantizma isticao je potrebu 
nezavisnosti i slobode svakog čovjeka od društvene 
zajednice i osnovnih prirodnih zakona, a posebno 
je naglašavao slobodu umjetničkog stvaranja. Zato 
su mnogi romantičari, kao i likovi u djelima ro- 
mantičara, živjeli neobičnim i nesvakidašnjim ži- 
votom, punim neizbježivih sukoba s društvom, s 
okolinom, sa samim sobom, npr. George Gordon 
Byron (Bajron, 1788-——1824), engleski pjesnik i naj- 
izrazitiji predstavnik romantičarskog individuali- 
zma. U takvim se situacijama stvarao oblik neuga- 
sive tuge nad dubokim neskladom u društvu i svi- 
jetu, tzv. svjetski bol (njem. Weltschmerz) — jedan 
od osnovnih i glavnih romantičkih pojmova. Ro- 
mantičari su isticali naročitu povezanost između 
pojedinca i zajednice, i to izrazito nacionalnu, ra- 
snu, kulturnu i vjersku, unoseći pri tome svoje- 
vrsni misticizam u povezivanje i objašnjavanje po- 
rijekla, veza, utjecaja. Kod nekih će se romantičara 
javiti simpatija za preživjela društvena uređenja, 
a kod drugih će porasti iskreni interes za kultu- 
ru, jezik, običaje i život nepoznatih i dalekih naro- 
da. Romantičarske težnje kretat će se u dva supro- 
tna smjera: reakcionarno, u pravcu neuspjelog oži- 
vljavanja prevladane prošlosti, i progresivno, u 

pravcu otkrivanja novih kulturnih horizonata i no- 
vih znanja o narodima i ljudima. 

U epohi romantizma probudila se naročito lju- 
bav za narodnu usmenu predaju, a napose za njene 
oblike baladu (v.) i bajku (v.). Slobodna igra ma- 
šte u ovim oblicima stvarala je onu sliku svijeta 
koja je bila neovisna o stvarnosti i zato vrlo pri- 
vlačno za romantičara. Tu se najbolje očitovala 
romantičarska čežnja za daljinom i prošlošću, za 
pustolovinama i snažnim strasnim karakterima; 
ukratko, za svime što je bilo daleko od stvarnosti, 
drukčije i idealnije od njenoga neposrednog izgle- 
da. Motivi putovanja — u svim mogućim varijan- 
tama — javljaju se najčešće upravo u periodu 
romantike. Razumljivo je što su romantičari njego- 
vali ponajviše liriku i lirske oblike. Lirske su pje- 
sme bile umetane i u prozna djela, u romane i pri- 
povijetke. Njegovan je s uspjehom romantički ep 
(poema) u pjevanjima, s temom iz života neobična 
junaka. 

Najveći doprinos dali su romantičari na podru- 
čju književnoga i pjesničkog jezika. Pjesnici su 
proširivali jezičku građu, bogatili se jezikom i kul- 
turom naroda, unosili šarenilo boja i zvukova, a 
naročito su pronalazili metafore i metaforičke atri- 
bute koji su dočaravali nove i neočekivane predo- 
džbe. S područja metaforike naročito se ističe sine- 
stezija (v.). 

Romantika je potaknula mnoge narode na sve- 
stranu političku, kulturnu i književnu djelatnost. 
Posebno slavenski narodi duguju romantizmu zna- 
čajna književna imena i ostvarenja. 

ROMANTIZAM, v. Romantika. 

ROUSSEAU, JEAN-JACQUES (Žan-Žak Ruso, 
1712—1778), francuski romanopisac, filozof, socijal- 
no-politički teoretičar, suradnik Enciklopedije, 
kompozitor lirsko-pastoralnih spektakla. Nesređen 
i ispreturan život prikazao s iznimnom iskrenošću 
i s najintimnijim autobiografskim detaljima u djelu 
Ispovijesti (1766—1770). 

Rousseau je izazvao u svoje vrijeme glavnu pa- 
žnju svojim teorijskim i esejističkim razmatranji- 
ma o društvu, njegovoj sadašnjosti i budućnosti 
(Rasprava o naukama i umjetnostima, 1750, Pismo 
D' Alembertu, 1758, Rasprava o porijeklu i osno- 
vama nejednakosti, 1754). On niječe suvremeno 
društvo i njegovo uređenje, jer civilizacija izopa- 
čava čovjeka. Rousseauova je teza: »Čovjek je do- 
bar, ali su ljudi opaki.« I zato treba rušiti postojeće 
društvo i vratiti čovjeka u njemu primjerenu sre- 
dinu, u čistu i društvom neiskvarenu prirodu. Samo 
prirodni život, daleko od svake društvene normira- 
nosti i privatne svojine, može očuvati snagu, zdra- 
vlje i optimizam primitivnog čovjeka koji se Rous- 
seauu ukazuje kao željeni ideal. »Natrag prirodi!« 
druga je osnovna Rousseauova teza koja je revolu- 
cionarno odjeknula cijelim svijetom. 

U dva djela (Emil ili o odgoju, 1762, i Društve- 
ni ugovor, 1762) Rousseau iznosi svoje koncepcije 
o stvaranju novoga čovjeka i novog društva. Iako 
u svemu utopist, Rousseau je izvršio i u svoje vri- 
jeme, pred francusku revoluciju 1789, i na kasnije 
generacije cijeloga svijeta vrlo odsudan utjecaj. 
Njegove su ideje duboko impresionirale mnoge mi- 

slioce i ostavile neizbrisive tragove sve do naših 
dana. 

Djelom Nova Heloiza (1762) dao je uzoran pri- 
mjer sentimentalno-ljubavnog romana. Sanjarije 
usamljena šetača u najpotpunijem su obliku prika- 
zale Rousseauov odnos prema prirodi, potpuno nov 
književni motiv i najsnažniji njegov kvalitet. 

RUBAIJA (arap. ruba'i katren), pjesma od če- 
tiri stiha sa srokovima aa ba. Perzijski liričar Omar 
Hajjam (oko 1100), inače astronom i matematičar, 
njegovao je s uspjehom rubaiju. Prevođenjem nje- 
govih pjesama (iz djela Rubaijat, tj. Katreni) uvede- 
na je rubaija i u evropske književnosti. 

RUSKI STIH PJESAMA ZAPADNIH SLAVE- 
NA, nazvan tako po poznatom istoimenom ciklusu 
Puškinovih pjesama (1834), ima po deset slogova, 
nekad više ili manje; raspored naglasaka nije od- 
ređen, a dvosložni (trohejski) završetak je stalan. 

RUSO, J. J., v. Rousseau, Jean-Jacques. 

RUSTAVELI, ŠOTA (Šota Rustaveli, kraj XII 
— poč. XIII st.), gruzijski epski pjesnik. Bio je 
dvorjanik carice Tamare (1184—1213), kojoj je po- 
svetio svoje glavno djelo Vitez u tigrovoj koži, ep- 
ski spjev (više od 6000 šesnaesteraca), gruzijski 
nacionalni ep. Prvi put je štampan 1712. u Tbilisiju 
i preveden je na mnoge jezike. 

Pod utjecajem perzijskih viteških romana Rus- 
taveli je prikazao putovanja od Arabije do Indije, 
pustolovine i ljubavne boli svojih junaka, dao je 
lijepe opise prirode i ambijenta, uzveličao ljepotu 
ljubavi, drugarstva, ideala. U epu nema srednjo- 

vjekovne mistike, nego se posvuda osjećaju rene- 
sansna shvaćanja o čovjeku i ljudskim odnosima. 
Autor se oslonio na drevne iranske tradicije i vjeru 
u dobro i svjetlost, te njegovi junaci ostvaruju i 
postižu ovozemaljsku sreću. Djelo je napisano u 
stihu koji se odlikuje asonancama (v.) i aliteraci- 
jama (v.), muzikalnošću i plastičnošću izraza, 

SACRE —RAPPRESENTAZIONI, v. Crkvena 
drama. 

SADI (Sadi, umro oko 1291), perzijski pjesnik, 
autor mnogobrojnih gazela (v.), istaknuti predstav- 
nik didaktičkog pjesništva, vrlo cijenjen u književ- 
nostima islamskog svijeta. Mnogo je putovao po 
Bliskom i Srednjem istoku. Napisao je Perivoj (na 
perzijskom Bist&n vrit, bašča), didaktički spjev u 
deset pjevanja o pravednosti, ljubavi, dobrim djeli- 
ma i vladalačkom umijeću. Drugo djelo Vrt s ruža- 
ma (na arapskom Gulistan cvjetnjak) jest zbirka 
parabola (v.) i anegdota (v.) u prozi, a primjeri su 
u stihovima. Poznato je još njegovo djelo u sti- 
hovima Divđn (arap. i pers. divan vijeće, razgo- 
vor, zbirka pjesama). 

SAFIČKA STROFA (prema grčkoj pjesnikinji 
iz VI st. st. e. Sapfi), tri jedanaesterca s cezurom 
poslije petog sloga i jedan peterac. 

SAGA (njem. Sage), kraća i sažetija priča koja 
počiva na usmenoj predaji i sadrži pokoju važniju 
uspomenu ili znamenitost. Poznate su kod mnogih 

naroda, posebno u staroskandinavskoj književno- 
sti. Postanak i oblikovanje sage ima različite uzro- 
ke: ili u prirodnim pojavama koje utječu na ljudski 
život, ili u neobičnim događajima iz čovjekova ži- 
vota. Saga se može povezati uz obitelji, osobe i 
mjesta, te se često govori o obiteljskim sagama, 
o povijesnim sagama te o izmišljenim sagama. Po- 
seban su oblik junačke sage — ili sage o bogo- 
vima, koje su slične junačkim — a nalaze se u 
junačkim pjesmama. Kršćanstvo je mnogo pridoni- 
jelo preoblikovanju saga u legende. 

Sage su odigrale vrlo značajnu ulogu u preno- 
šenju i preoblikovanju značajnih motiva od jed- 
noga naroda drugome. 

SAINTE-BEUVE, CHARLES-AUGUSTIN (Šarl- 
Ogisten Sent-Bev 1804—1869), francuski književ- 
nik, autor romantičke zbirke pjesama Život, pjesme 
i misli Josepha Delormea (1829), romana Slast 
(1834). Više je uspjeha imao kao kritičar nizom 
književnih članaka i portreta (Književni portreti, 
1832—1864, Portreti žena, 1844, Portreti suvremeni- 
ka, 1846, Razgovori ponedjeljkom, 1849—1861, i 
dr.). U proučavanju književnika i književnih djela 
Sainte-Beuve stavlja težište na piščev život i oko- 
linu, otkrivajući i pokazujući sve okolnosti koje su 
utjecale na pisca. Svoj postupak (zasnovan u osnovi 
na realističkim postavkama) naziva »prirodopis 
duha«, jer želi poput prirodoslovca da pokaže razvoj 
književnika. Mnogi su kritičari kasnije prihvatili 
neke postavke Sainte-Beuvea. 

SAKRAMENTAL, v. Calderon, Pedro. 

SALTIKOV-ŠČEDRIN, MIHAIL JEVGRAFO- 
VIČ (1826—1889), ruski pripovjedač; autor crtica 
(Gubernijske skice, 1857), satiričke kronike (Povijest 
jednoga grada, 1869-—1870) i dr. Glavno djelo, re- 
alistički roman Gospoda Golovljovi (1872—1876), 
prikazuje jednu plemićku obitelj do njene propasti. 

SAMOKOVLIJA, ISAK (1889—1955), pripovje- 
dač (zbirke Od proljeća do proljeća, 1929, Pripovi- 
jetke, 1936, Nosač Samuel, 1946, Prazničko veče, 
Rafina avlija, Priča o radostima, 1953, Nemiri, 
1956), dramatičar (poznata drama Hanka, 1931, za- 
tim Plava Jevrejka, 1932, On je lud, 1935, Fuzija, 
1939, — sve izvedene, ali neobjavljene). U jed- 
nom pogledu Samokovlija je izniman pripovjedač: 
dao je impresivne slike siromašnih, progonjenih 
Jevreja i sumorne atmosfere u kojoj su živjeli. 

SAPFA (grč. Sappho, VI st. st. e.), grčka pje- 
snikinja na eolskom narječju s otoka Lezba. Jed- 
na od rijetkih žena pjesnikinja koja je dobila veća 
priznanja i izvan svoje domovine. Okupljala je u 
svome domu mlade djevojke koje je poučavala u 
glazbi, pjesmi, plesu. Pjevala je ljubavne i svad- 
bene pjesme, himne. U ljubavnim motivima prema 
svojim ljubimicama izražavala je poetski iskreno 
svoja duševna raspoloženja dajući i izvanredne 
ugođaje u pejzažnim slikama. Služila se raznim 
metričkim oblicima, ponajviše tzv. safičkom stro- 
fom (v.). 

SARKAZAM (grč. s4rx meso), zlobna, zajed- 
ljiva i zagrižljivo-pakosna poruga (»koja grize u 
meso«). To je pojačana i uvredljiva ironija sa zlo- 

radim podsmijehom. Kaže se: »Najviši stupanj gor- 
ke ironije.« Primjere najgorčega i najopasnijeg ru- 
ganja nalazimo u pripovijetkama Radoja Domano- 
vića (1873—1908). 

SARTRE, JEAN PAUL (Žan Pol Sartr, r. 1903), 
značajni i svestrani francuski književnik: romano- 
pisac, dramatičar, esejist, scenarist, urednik časo- 
pisa, istaknuta društvena ličnost. Predstavnik i tu- 
mač egzistencijalističke (v.) filozofije koju iznosi u 
književnoj interpretaciji u svojim djelima. 

Sartre shvaća egzistencijalizam (u raspravama 
Bitak i ništavilo, 1943, Egzistencijalizam je huma- 
nizam, 1946, i dr.) kao socijalno-revolucionarni hu- 
manizam. Čovjeka ne određuje unaprijed nikakav 
plan, niti ideja; ono što će čovjek biti određuje se 
u njegovoj egzistenciji, u onom što on čini od sebe. 
U izboru svoje životne egzistencije čovjek je odgo- 
voran pred samim sobom i pred svima onima koji 
su zainteresirani njegovim izborom. Time je Sartre 
u osnove svoje filozofije stavio humanizam, jer 
odbija postojanje vječnih sila (boga, prirode, vječ- 
nih istina). 

U književnim djelima Sartre uvijek obrađuje 
jedno od krupnijih društvenih pitanja: probleme 
rata, ratnih zločina, sukobe s društvom, probleme 
smisla u životu i društvene usmjerenosti i dr“ U 
dubljem i širem smislu njegovo je djelo odlučna 
potvrda opredijeljene književnosti (tzv. angažira- 
ne literature). 

Osnovni doživljaj gađenja i mučnine u stvar- 
nom životu stalno je prisutan. A motivi usamlje- 
nosti, nemoći i posebno otuđenosti intelektualca u 

društvu prožimaju sva djela (roman Mučnina, 
1938, zbirka novela Zid, 1939, Putovi slobode u tri 
sveska, 1947—1949, i dr.). 

Najneposredniji i najsnažniji je Sartre u dra- 
mama (Muhe, 1942, Iza zatvorenih vrata, 1944, Ne- 
pokoreni mrtvaci, 1947, Đavo i dobri bog, 1951, Za- 
točenici iz Altone, 1959, i dr.). Svaka od njih iznosi 
smiono jedan od aktuelnih problema i izaziva živu 
reakciju društva i gledalaca. 

Godine 1964. dobio je Nobelovu nagradu za 
književnost, ali je odlučno odbio da je primi. 

SATIRA (lat. satur dosta, puno; etrur. satir 
govoriti, satura žrtvena zdjela puna raznog voća; 
u prenesenom smislu to je pjesma sastavljena od 
raznih elemenata): 

1. kraća ili dulja pjesma koja se oštro i zajed- 
ljivo obara na ljudske mane, na slabosti pojedi- 
naca, na nepravednosti u društvu i životu; 

2. književno djelo koje se izruguje ljudskim 
manama i društvu; 

3. satirička književnost. Postoji i satirička knji- 
ževnost u širem smislu. Cijelo je djelo prožeto sa- 
tirom, a ljudi i teme prikazuju se u široko zasnova- 
nom satiričkom ugođaju. Npr. Mrtve duše Niko- 
laja V. Gogolja (v., 1809—1852). U našoj književ- 
nosti pripovijetke Radoja Domanovića, Petra Ko- 
čića i dr. 

Raspon je satire širok: može biti dobronamjer- 
na, kad opominje i savjetuje, ali je češće bolno za- 
jedljiva i pakosna, katkada nihilistički zajedljiva. 
Nemilosrdno i uništavajuće osuđuje čovjeka ili dru- 

štvo na koje se obori. Mlađe generacije u kritici 
starije generacije služe se mnogo satirom. U jav- 
nom i političkom životu opasno oružje. 

Pisana je u stihu, a često i u prozi: u obliku 
epigrama (v.), drama (v.), kraćih i duljih epskih 
oblika. Jedan je od onih književnih oblika koji us- 
pješno traju u svim vremenima i u svim društve- 
nim sistemima. 

Poznavali su je Grci. Najpoznatiji su satiričari 
Simonid s otoka Keja (VI—V st. st. e.) i Arhiloh (v.) 
s otoka Para (VII st. st. e.). Arhilohu, poznatom 
zbog njegove satiričke oštrice, pjesnik Getulik na- 
pisao je ovakav epitaf (v.): »Putniče, tiho prolazi 
kraj groba Arhilohova da ne razbudiš ose što u 
njemu spavaju.« 

Rimski su pjesnici dali ime ovome obliku. Ho- 
racije (v. 65—8. st. e.) i Juvenal (oko 60 — oko 130. 
n. €.) s velikim su je uspjehom njegovali. Poznate 
su Juvenalove Satire (96. n. €.) u kojima su mrač- 
nim bojama prikazani problemi i poroci pjesniko- 
va vremena. Sam pjesnik kaže da je njegove sti- 
hove rodilo ogorčenje i da je zbog toga teško ne 
pisati satiru (na latinskom: defficile est satiram non 
scribere). Ovo ljudsko i poetsko ogorčenje bit će i 
nadalje prvotni motiv u pisanju satira. Npr. kod 
Voltairea (v., 1694—1778). kod B. Shawa (v., 1856 — 
1950), kod ekspresionista (v.) i dr. Srednjovjekov- 
ne društvene opreke između klasa bile su zahvalne 
teme satire. Problemi javnog života novijeg vre- 
mena pružali su također satiri dragocjenu građu. 

Satire, ili pjesme sa satiričkim ugođajem, kod 
nas su pjevali Stanko Vraz (v.), Jovan Jovanović 

Zmaj (v.), Ante Kovačić (v.), Silvije Str. Kranjče- 
vić (v.), Stanislav Šimić (v.), Miroslav Krleža (v.) 
i drugi. 

SAZVUČJE, v. Sinestezija, 

SCENARIJ (grč. scčna pozornica), termin danas 
pretežno ograničen uz kinematografiju, televiziju, 
obično se razumijeva kino-scenarij, a znači popis, 
pregled i sadržajno određenje slika koje treba od- 
ređenim metodama snimiti da bi se dobila skladna 
cjelina prema već ranije postavljenoj scenskoj ide- 
ji. 

U kazališnom rječniku i životu scenarij znači: 
a) popis glumaca u jednoj drami i raspored njiho- 
va nastupa; b) nacrt kazališnog komada s planom 
djela i opisom dramske radnje. 

Kino-scenarij je, kao i sinopsis, novi autonomni 
književni oblik koji je osnova dobrom filmskom 
ostvarenju. 

SCENARIST, pisac kino-scenarija. 

SCENOGRAFIJA, (grč. scčn€ pozornica, grapho 
pišem), priprema i uređenje pozornice za dramsku 
priredbu. Za stvaranje nekog ambijenta na pozor- 
nici potrebno je izvoditi i slikarske radove, prven- 
stveno stvoriti ugođaj određene sredine. 

SCHILLER, FRIEDRICH (1759-—1805), njemački 
pjesnik, dramatičar, prevodilac (prevodio Shake- 
spearea, Racinea i dr.), izdavač i urednik časopisa. 
Po zanimanju vojni liječnik i sveučilišni profesor 
u Jeni. Prijateljuje s J. W. Goetheom (v.) i zajed- 
nički književno djeluju. Sudjeluju u pokretu Sturm 
und Drang (v., tzv. njemački period genija), jedan 

je od značajnijih predstavnika njemačke romanti- 
ke (v.). Veliku je popularnost Schiller stekao svo- 
jim baladama obrađujući zanimljivije povijesno- 
-kulturne teme na živ i uzbudljiv način. Glavno 
značenje ima Schiller u njemačkoj građanskoj dra- 
mi: njen je najvredniji predstavnik. Prvi je uspjeh 
postigao dramom Razbojnici, 1782 (motiv mladića 
koji postaje razbojnik da bi se mogao boriti protiv 
društva). Drama Spletka i ljubav (1784) već je ot- 
voreniji nastup protiv građanskih društvenih pred- 
rasuda. Drama Don Carlos (1787) osuđuje apsolu- 
tističku tiraniju. Schiller obrađuje povijesne teme 
u dramama: trilogija o vojskovođi Walensteinu 
(1798—1800), psihološka tragedija Maria Stuart 
(1801), zatim Djevica Orleanska (1802), Mesinska 
nevjesta (1803) i najpoznatije Schillerovo djelo 
Wilhelm Tell (1804). 

Schiller je jedan od onih književnika koji ne- 
posredno i strasno sudjeluju u rješavanju sukoba 
u djelu. Zato je on na nekim mjestima patetičan, 
elokventan i retoričan, ali u suštini iskren i spon- 
tan. Scenski povijesni okvir i velika oprečnost u 
shvatanjima nalazili su primjeren izraz u karak- 
terističnom patosu Schillerova jezika. 

SCOTT, WALTER (1771—1832), engleski pjesnik 
i značajni romanopisac, porijeklom Škot. Prve knji- 
ževne interese posvećuje škotskoj narodnoj pje- 
smi, posebno baladi (zbornik narodnih pjesama iz 
južne Škotske), a sam pjeva o povijesnim temama 
(Pjesma posljednjeg minestrela, 1805, Marmion, 
1808, Gospođa s jezera, 1810, i dr.). Međutim, interes 
za povijesnu prošlost dovodi ga do povijesnog roma- 

na: u toj oblasti postiže Scott velik uspjeh i utječe 
na oblik i građu romana u evropskim književno- 
stima. Iz škotske prošlosti piše romane (tzv. škot- 
ski ciklus): Waverley (1814), Midlothiansko srce 
(1818), Lammermoorska zaručnica (1819) i dr; iz 
engleske povijesti najzanimljiviji je roman Iwan- 
hoe (1819), zatim Kenihworth (1821) i dr. 

Scott je velik majstor oživljavanja povijesnih 
epoha. Uvijek pronalazi zanimljive i dramatične 
fabule, daje opširnije opise, u izboru je likova uv- 
jerljiv i pouzdan. Mnogo prevođen i čitan. 

SEDMOSTIH ili septima (lat. septimus sedmi), 
strofa od sedam stihova. 

SEKSTINA, v. Šestostih. 

SEKULIĆ, ISIDORA (1877—1963), novelistkinja 
(zbirke Suputnici, 1913, Đakon Bogorodičine crkve, 
1919, Iz prošlosti, 1919, Hronika palanačkog grob- 
lja, 1940, Zapisi o mome narodu, 1948, i dr.), auto- 
rica putopisa Pisma iz Norveške (1914), prevodila s 
njemačkog i engleskog jezika (Goethea, Emersona, 
Poea, Wildea i dr.). Najvrednije doprinose dala 
kao esejist i kritičar (Analitički trenuci i razmiš- 
ljanja I—III, 1941—1943, Njegošu knjiga duboke 
odanosti, 1951, Govor i jezik kulturna smotra na- 
roda, 1956, Mir i nemir 1957, i dr.). 

SELIŠKAR, TONE (r. 1900), slovenski književ- 
nik, po zanimanju učitelj. Nastupio je zbirkom 
Trbovlje (1923) kao izraziti proleterski pjesnik. 
Socijalne motive obrađuje u zbirci Pesmi pričako- 
vanja (1937). Iz partizanskog perioda izdaje zbirke 
Sovražnik (1944) i V naročju domovine (1947). Za- 

pažene uspjehe postiže kao pripovjedač, posebno 
kao omladinski pisac (Nasedli brod, 1933, Bratov- 
ščina Sinjega galeba, 1936, Trzaška cesta, 1947, 
Dedek Som, 1953, Posada brez lađe, 1956, i dr.). 

SENTIMENTALIZAM, v. Naturizam. 

SEPTIMA, v. Strofa. 

SERVANTES, v. Cervantes, M. de S. 

SESTINA, v. Šestostih. 

SHAKESPEARE, WILLIAM (1564—1616), en- 
glesni pjesnik i najveći dramski (v.) stvaralac, 
centralna ličnost u svjetskoj dramaturgiji (v.). U 
kazališnom životu Londona živo sudjeluje: kao 
dramatičar, član i dioničar glumačke družine, a 
spominje se i kao glumac. 

Za autorova života izveden je jedan dio nje- 
govih djela i objavljeno manje od polovice ukup- 
nog djela (tzv. kvarto-izdanje). A tek poslije pje- 
snikove smrti izašla je prva sveska njegovih dra- 
ma (tzv. folio-izdanje, 1623). Kasnije je postavljeno 
pitanje kronologije velikog autorova opusa kao i 
samog autorstva. Iznesene su mnoge sumnje i ne- 
jasnoće, koje nisu u svemu riješene ni do naših 
dana. 

Pozorišna scena u doba Shakespearea bila je vr- 
lo oskudna; dekor nije bio realistički, nego je samo 
nagovještavao ili simbolizirao određenu okolinu. 
Ta je okolnost znatno utjecala i na njegovo stvara- 
laštvo, jer se više isticao dijalog i dramski sukob. 

Shakespeare je započeo književnu djelatnost 
tzv. kraljevskim dramama (sa sadržajem iz engle- 
ske povijesti). Prvu tetralogiju čine: Henrik VI (u 

tri djela, 1590—1592), Rikard III (1592—1593). Ka- 
snije slijede: Rikard II (1595—1596), Henrik IV 
(1597—1598), Henrik V (1598—1599). Iz engleske 
su povijesti Kralj Ivan (1596—1597) i Henrik VIII 
(1612—1613). Teme iz rimske povijesti obrađuju 
tragedije Tit Andronik (1593-——1594), Julije Cezar 
(1599—1600), Antonije i Kleopatra (1606—1607), 
Koriolan (1607—1608). Najpoznatije su tragedije, 
ujedno i najsnažnija djela Shakespeareova: Ham- 
let (1600—1601), Otelo (1604—1605), Kralj Lir (1605 
—1606), Makbet (1605—1606) i zatim drama Mle- 
tački trgovac (1596—1597). Shakespeare je napisao 
i veći broj komedija: Vesele žene Windsorske (1600 
—1601), Komedija zabluda (1592—1593), Ukroćena 
goropadnica (1593—1594), San Ivanjske noći (1595 
—1596), Mnogo vike ni za što (1598—1599), Kako 
vam drago (1599—1600), Na Tri kralja ili Kako ho- 
ćete (1599—1600), Troilo i Kresida (1601—1602), 
Konac djelo krasi (1602—1603), Mjera za mjeru 
(1602—1603) i dr. Shakespeare je autor zbirke So- 
neta (1609), jedne od najljepših pjesničkih zbirki 
u engleskoj književnosti. 

SHAW, GEORGE BERNARD (Džordž Bernard 
Šo, 1856—1950), engleski književnik; napisao je 
romane, zapažene književne, kazališne (Kvintesen- 
ca ibsenisma, 1891) i muzičke kritike, ali se najviše 
ističe kao engleski dramatičar koji je uvijek s po- 
zornice nastupao u svojstvu socijalnog kritičara. 
Udarao je upravo po najosjetljivijim društvenim 
pojavama (slično dramatičaru Ibsenu kojega je ne- 

obično cijenio). Kao majstor scenskog dijaloga iza- 
bire upravo one teme i likove koji pružaju najveće 
mogućnosti duela između mišljenja, karaktera i 
moralnih normi. Njegove su težnje, kritike i sati- 
rički ubodi uvijek usmjereni na šire idejne pozi- 
cije i općeljudske principe. 

Među dramama (v.) s aktuelnom društvenom 
tematikom ističu se: Kuće udovaca (1892), Zanat 
gospođe Warren (1894), Oružje i čovjek (1894), Kan- 
dida (1895) i najpoznatija komedija-satira Pigma- 
lion (1914). Veliku su pažnju izazvale drame s po- 
vijesnim likovima i temama: Antonije i Kleopatra 
(1901), Đavolov učenik (1897), Sveta Ivana (1923) 
idr. 

Za Shawov teatar vrlo je karakteristično da on 
donosi u dramama opširne didaskalije (v.); i to ne 
samo upute u smjeru izvođenja nego i čitave manje 
studije o svojim likovima. 

Godine 1925. dobio je Nobelovu nagradu za 
književnost. 

SHELLEY, PERCY BYSSHE (Persi Biš Šeli, 
1792—1822), engleski pjesnik, s Byronom (v.) i 
Keatsom (v.) predstavnik engleskih romantičara; i 
kod nas prevođen. Nakon brodoloma utopio se (u 
Italiji, kraj zaljeva Spezije). Platonova filozofija 
vječnih ideja i grčka književnost odlučno su utje- 
cale na Shelleyjevo mišljenje i poeziju (poetika 
Shelleyjeva izložena je u djelu Obrana pjesnika, 
1812). Ustajao je odlučno protiv religije (pamflet 
Nužnost ateizma, 1811), postojećih oblika vlasti, 
društvenih konvencija, tiranije, a zalagao se za 
slobodu, veličao je iznad svega čistu i vječnu lju- 

bav (Himna intelektualnoj ljubavi). Saživljavao se 
duboko s prirodom i u poetskoj formi iznosio pan- 
teističke doživljaje svijeta (Oda zapadnom vjetru, 
1820, Ševi, 1820, Stihovi sačinjeni među Euganej- 
skim brežuljcima, 1819, Stance napisane u sjetnom 
raspoloženju blizu Napulja, 1818). 

Najsnažnije je Shelleyjevo ostvarenje Adonais: 
elegija u spomen Johnu Keatsu, 1821, gdje Shelley 
veliča Keatsa kao stvaraoca lijepoga i proriče mu 
besmrtnost. Pisao je i pjesničke drame Prometej, 
(1820, ideju slobode povezuje s idejama ljubavi i lje- 
pote), Porodica Cenci (1819), i Helles (1822, veliča 
grčku borbu za nezavisnost). 

SHOLIJA, v. Kritika. 

SID, v. Cid. 

SIENKIEWICZ, HENRYK (Henrik Sjenkjevič, 
1846—1916), poljski književnik. Dulje radi kao no- 
vinar, mnogo putuje po Evropi, Americi, Istoku. 
Književnu djelatnost počinje feljtonima i satira- 
ma, realističkim novelama (Skice s ugljenom, 1877, 
i dr), ali uspjeh postižu povijesni romani s vrlo 
zanimljivim fabuliranjem, uzbudljivim zapletima 
i živim likovima, slično kao kod W. Scotta (v) i A. 
Dumasa (v.) (trilogija Ognjem i mačem, 1883— 
1884, Potop, 1886, Gospodin Wotodyjowski, 18871 — 
1888), u kojima obrađuje vitešku poljsku prošlost. 
I roman Križari (1897—1900) ima temu iz polj- 
skoga srednjeg vijeka, iz borbi protiv njemačkoga 
viteškog reda. Najpoznatije je djelo roman iz rim- 
ske povijesti Quo vadis? (1894—1896), prevedeno 
na mnoge jezike. Suvremenu društvenu tematiku 

obradio je u romanima Bez dogme (1891, u obliku 
dnevnika) i u Porodici Polanieckih (1895). Veći je 
uspjeh postigao s omladinskim romanom U pustinji 
i prašumi (1911). 

Godine 1905. dobio Nobelovu nagradu za knji- 
ževnost. 

SIMBOL (grč. symbolon znak prepoznavanja), 
odabrani konkretni predmet kojim se označava 
jedno od glavnih svojstava. Mnogo se javlja u sva- 
kodnevnom govoru. U umjetnosti općenito znači 
zamjenjivanje širega i općenitijeg pojedinačnim, 
ali pomoću čuvstveno izgrađenih slika ili predo- 
džaba. Prisustvo simbola u književnosti je svestra- 
no. Jedni su konvencionalni, jer se upotrebljavaju 
s ustaljenim značenjem; npr. albatros za neshvaće- 
nog genija (poslije zbirke pjesama Cvijeće zla Ch. 
Baudelairea), vuk za okrutnost, smrt, i dr.; drugi 
su mrtvi, bez značenja, jer su izašli iz upotrebe; 
treći su neposredni: živi, nastali neposredno u toku 
novijih događanja. 

SIMBOLIZAM (grč. symbolon znak, znamen), 
posebna težnja ili smjer u modernoj poeziji koji se 
javlja najprije u Francuskoj 1886. Manifestom u 
pariškim novinama Figaro, a već 1890. ostavlja 
značajne tragove u svim evropskim književnosti- 
ma. Njeguje izrazitu vrijednost riječi kao simbola. 
Pjesnik riječima stvara novu, poetičku stvarnost, 
drukčiju i neovisnu o realnom svijetu koji nas 
okružuje. Udubljuje se u tajnoviti i simbolički svi- 
jet pjesničkog izraza i daleko je od svakidašnje 
stvarnosti, njenih neposrednih potreba. I sama po- 
misao na neko praktičko, racionalno, vanpjesničko 

povezivanje poezije s društvom kod simbolista 
slabi, omalovažava i unizuje tajnovitu snagu i vri- 
jednost poezije, umjetnosti. Odatle se javlja pojam 
čiste poezije kao uzor i cilj većine pjesnika ovoga 
doba. 

Simbolizam je protivan opisu, pouci, deklama- 
ciji i odlučno niječe umjetnosti svrhu i neposred- 
nu vezu s društvom. Umjetnost se odvaja od dru- 
štva, a pjesnik se zatvara u tzv. kulu od slonove 
kosti, u suprotnosti je s vlastitim vremenom i kul- 
turom. Više nego i u jednom ranijem razdoblju iza- 
zvali su pjesnici simbolizma teške sukobe sa svojim 
društvom i društvenim konvencijama. 

Teorijski se prvi put i potpunije formulira po- 
java otuđenja ili alijenacije (v.) čovjeka u dru- 
štvu. Poslije simbolista, pa sve do naših dana, i u 
našim danima, problem će se još više komplici- 
rati i postat će jedno od najtežih pitanja i za knji- 
ževnost i za samo društvo. 

Čista poezija. Simbolistička čista poezija (ter- 
min čista poezija, la poćsie pure, uveo je St. Mal- 
larme) želi da stvori pročišćeni umjetnički jezik 
u kojemu bi i svaka pojedina riječ, a pogotovu 
cijela pjesma imala potpuno slikovitu i čuvstve- 
nu moć. Zato simbolisti ne posvećuju toliko pažnju 
mislima u pjesmi koliko otkrivanju muzičke i sli- 
kovne ljepote jezika, pronalaze nove ugođaje u 
skladu glasova, rasporedu i slaganju riječi, u bo- 
gatstvu rime i obilju raznolikih ritmova. Pjesnici 
se prepuštaju svom muzičkom osjećanju i asocija- 
cijama, a otkrivaju nepoznate ugođaje u riječima, 
vezama i povezanostima riječi, koje raniji pjesnici 

nisu ni slutili. P. Verlaine je govorio: »Muzika 
prije svega.« Pjesnici simbolisti nalaze u lirici i u 
lirskom izrazu ono područje na kojemu će zvuč- 
nost i slikovitost jezika najpunije pokazati njihov 
ideal ljepote, kao i onaj svijet koji je protuteža 
surovom realnom svijetu. I pjesnički jezik simbo- 
lista polazi novim putem. Svakodnevni jezik, slično 
kao i tematika, neće naći ovdje mjesta. Smione 
metafore, velike slobode u rečeničkoj građi i ras- 
poredu, neobičnost pjesničkog rječnika, glavna su 
obilježja. Glavni su oblici lirika i lirska drama. 

Otkriva se novi krug poetskih tema koje su ra- 
nije bile potpuno nepoznate. Motivi samoće, noć- 
nih ugođaja, tišine, osamljenih krajeva, jesenskih 
pejzaža, a sve prožeto neobjašnjivom tugom, bit će 
najčešći u simbolizmu. Lirika simbolizma bavi se 
neobičnim i izdvojenim čovjekom koji se u svijetu 
stvari i prirode kreće pretežno sam. 

Pjesnici ovoga književnog pravca mnogo su zna- 
čajniji svojim umjetničkim ostvarenjima nego pro- 
gramom. Proširili su i produbili izražajna sredstva 
muzikalnosti: rimu, metar i ritam, sintaksu i bo- 
gatstvo rječnika. 

U teorijskim postavkama i stvaralačkim tenden- 
cijama simbolistima je bio u mnogočemu prethod- 
nik američki književnik A. E. Poe (v., 1809—1849). 

U francuskoj su književnosti glavni predstavni- 
ci simbolizma Paul Verlaine (Verlen, v., 1844—1896) 
sa zbirkama Romanse bez riječi i Razboritost. On 
je branio tezu da umjetnost treba da prikazuje 
nijanse, dah oko stvari, tragove odbjeglog života. 
Zatim Stephane Mallarmć (1842—1898) sa zbir- 

kama Suvremeni Parnas, Listovi albuma, Nekoliko 
soneta i poemom Poslijepodne jednog fauna. Ma- 
larme je najpotpunije izrazio težnje simbolizma u 
novom pjesničkom jeziku otkrivajući njegove ra- 
nije neslućene kvalitete i postavljajući težnju či- 
ste poezije koja bi trebala da otkrije apsolutnu 
stvarnost oslobođenu od promjenljivosti i vulgar- 
nosti svakodnevnog života. 

U užem krugu simbolista nalaze se Ch. Baude- 
laire (v., 1821—1867), A. Rimbaud (v., 1854—1891) 
idr. 

U njemačkoj su književnosti dostignuta značaj- 
na simbolistička ostvarenja. Stefan George (v., 1868 
—1933) sa zbirkama Himne, Hodočašća i posebno 
sa zbirkom Godina duše istaknuo je u simbolistič- 
kim težnjama eteticizam (v. Moderna) i aristokra- 
tizam (v. Moderna), jer su njegovi likovi izdvojeni 
u neobičnim krajolicima i iznimnoj društvenoj sre- 
dini koja nema i ne treba da ima bilo kakvu vezu 
sa stvarnim problemima života. Rainer Maria Rilke 
(v., 1875—1926), autor i proznih djela, za ovo je 
razdoblje značajan zbirkama pjesama Knjiga slika, 
Nove pjesme, Časoslov (knjiga satova). Glavne mo- 
tive pronalazi u uspomenama iz djetinjstva i u 
skrivenom životu prirode i mrtvih stvari. Oikriva 
novi poetski svijet u dječjoj psihi, u tajanstvenom 
svijetu životinja, prirodnih pojava, osamljenih spo- 
menika i privlačnih građevina. Rilke proširuje 
tehniku i motive simbolizma neposrednim i subjek- 
tivnim, ličnim dojmovima te se donekle kreće pu- 
tovima i svijetom književnog impresionizma (v.). 

U ruskoj su književnosti značajni predstavnici 
simbolizma Valerij J. Brjusov (v., 1873—1924) i 
Konstantin D. Baljmont (v., 1867.—1942). 

SIMETRIČNI OSMERAC, stih od osam slogova, 
cezura poslije četvrtog sloga, a slog pred cezu- 
rom i na kraju stiha nenaglašen. Potječe iz usme- 
noga narodnog pjesništva štokavskog dijalekta. 
Mnogo ga njeguje I. Gundulić i dubrovački pjesni- 
ci; u XIX st. bio je jedan od najraširenijih sti- 
hova. 

SIMIĆ, NOVAK (r. 1906), autor zbirki pripo- 
vijedaka Nepoznata Bosna (1937), Suton Tašlihana 
(19317), Iza zavjese (1946), Zakoni i ognjevi (1947), 
Miškovići (1949), Druga obala (1952), Proljeće 
(1952), te romana Voćnjak (1938), Braća i Kumiri 
(1955), Brkići iz Bara. Glavnu tematiku crpi iz za- 
mršene problematike patrijarhalne bosanske sre- 
dine u kojoj su isprepletene društvene, vjerske i 
političke podvojenosti. 

SIMONID, v. Satira. 

SIMPLOKA (grč. sympleko splećem), figura 
(v.) ponavljanja. Na početku i na kraju stiha po- 
navljaju se iste riječi ili dijelovi rečenica; time se 
povezuju anafora (v.) i epifora (v.) Npr. 

Može biti da je ljutit Marko. 

Može biti da je pijan Marko. 

Iz narodne pjesme 

SIMULTANIZAM (lat. simul zajedno, u listo 


vrijeme), simultanost ili istovremenost zbivanja 
jest stilski postupak u suvremenim romanima kada 

se u istoj rečenici i u istom času opisivanja pove- 
zuju i isprepliću događaji iz različitih i udaljenih 
krajeva. Dok se opisuje jedan prizor ili neki postu- 
pak lika u djelu, istovremeno se u isti unosi i pri- 
zor iz sasvim drugog kraja i iz drukčije situacije. 

Simultanizam je najpotpunije proveden u filmu. 
Istovremeno se mogu gledati vrlo udaljeni kraje- 
vi, a mogu se povezano prikazati i zbivanja iz raz- 
ličitih krajeva i situacija. Složenost suvremenoga 
društvenog života, a prema njemu i složenost du- 
ševnog čovjekova života, traže i opravdavaju po- 
stupak simultanizma. 

SINEGDOHA (grč. synekdokhč podrazumijeva- 
nje), zamjenjivanje veće cjeline znatno manjim 
dijelom iz kojega se ipak može razumjeti o kakvoj 
je cjelini riječ. Zamjenjivanje je bez zlobnih na- 
mjera i bez lažne skromnosti. 

Kinez je skroman. Nijemac je marljiv. (A misli 
se na cijeli narod.) 

Cvijet trešnje simbolizira čitavo proljeće u Ja- 
panu. 

Spominje se dio mjesta, cjeline, i obrnuto. Za- 
mjena je logičke prirode. 

Ter od glave po žut cekin ište, 

A od ognja po debela ovna. 

Ivan Mažuranić 

Kad ustane kuka i motika, 

Biće Turkom po Mediji muka. 

Iz narodne pjesme 

SINESTEZIJA (grč. synaisthčsia, syn sa, aisth4- 
nomai zamjećujem), povezivanje i stapanje razno- 

rodnih ćutilnih dojmova (slušnih, vidnih, mirisnih, 
opipnih) u izražajnu cjelinu. Osjete jednoga osje«- 
tila obilježavamo i nazivamo nazivima stvorenim 
za osjete drugog osjetila. 


Tiha zelena bol 
Kaplje na brdo idol... 


Miroslav Krleža 


Sinestezija pripada skupu tzv. korespondentnih 
pojava (korespondeninost, franc. correspondance, 
sazvučje): jedna riječ, naime, koja označava odre- 
đeni red osjeta (npr. vidnih), označava iznimno i 
jedan drugi red osjeta (npr. mirisnih, slušnih, os- 
jetnih) i to posredovanjem glasova koji konstitui- 
raju riječ. Međutim, ne mora da je u pitanju samo 
sazvučje na fiziološkoj osnovi. Pojava se javlja i na 
ostalim područjima kulturnoga i umjetničkog stva- 
ralaštva te ima dublje i izvorne korijene u koncep- 
ciji o filozofijskom jedinstvu sviju stvari i pojava 
u svijetu; zato se može tumačiti na različite načine. 

U književnosti i umjetnosti pojave sazvučja ig- 
raju važnu ulogu. Bile su uočene i mnogo ranije, 
ali tek s poznatim sonetom Charlesa Baudelairea 
Sazvučja (Correspondances, 1857, gdje on kaže: 
»Mirisi, boje i zvukovi slažu se, tj. podudaraju 
se, korespondiraju.«) dobivaju karakter doktrine o 
analogijama i srodnostima, gdje su iscrpno opisane, 
proučene i sistematizirane. 

S psihološkog gledišta predstavlja sinestezija 
kod nekih pisaca posebnu osobinu doživljavanja 
vanjskog svijeta. Osobito su je njegovali roman- 
tika (v.) i simbolizam (v.), koji je uveo i termin 

audition colorće (odisjon kolore tj. obojeno sluša- 
nje). U poznatom sonetu Vokali Arthur Rimbaud 
pripisuje vokalu A crnu boju, E je bijel i sl. Po- 
stoji i termin audition lumineuse (odisjon liminez 
tj. svjetlosno slušanje), gdje se zvonjava i zvukovi 
preobražavaju u crno i bijelo, u sjene i svjetla; 
npr. kod Victora Hugoa u djelu Notre-Dame de 
Paris. 

SINKRETIZAM (grč. synkretismos stapanje, 
sjedinjavanje), mišljenje prema kojem su prvo- 
bitni oblici sviju umjetnosti bili kompleksni, za- 
jednički, povezani u jednom, zajedničkom i jedin- 
stvenom obliku. Pjesma s muzikom, ples, gluma, 
riječ i ritam bili su jedna cjelina. Zato se kaže 
da je prva umjetnost bila sinkretička ili sinkre- 
tistička i da se u njoj nalaze zameci kasnijih um- 
jetničkih vrsta. 

Treba ipak dopustiti različiti razvitak umjetnič- 
kih i književnih oblika na raznim stranama svijeta. 
Teško se može opravdati da bi tako različiti knji- 
ževni oblici — različiti po svojim bitnostima — 
proizlazili jedni iz drugih, ili, štaviše, iz jednog 
vrela. Književni oblici utječu jedni na druge svo- 
jim stilskim postupcima i svojim motivsko-temat- 
skim svijetom, ali su suštinski autonomni u svom 
porijeklu i postojanju. 

SINONIMI (grč. synonymos imenjak), stalna po- 
java u svim jezicima da su riječi različite po obliku 
i zvuku, vrlo blize i srodne u značenju. Stvarala- 
štvo jezika dolazi ovdje do velikog izražaja, jer se 
čovjekova znanja i spoznaje stalno proširuju i na- 

dopunjuju. Npr.: On otide zemljom i svijetom. (v. 
Pleonazam, Tautologija). 

Sinonimi su ujedno neposredni odraz društve- 
noga i povijesnog udjela u jezičnim prinovama. 
Naučnim proučavanjem sinonima bavi se nauka 
sinonimika. 

SINONIMIKA, v. Sinonimi, 

SINOPSIS (grč. synopsis pregled), općehito zna- 
či pregled ili zbirku djela, ili zbornik materijala 
različitih autora o jednom problemu. 

Sinopsis filmski, televizijski. Danas se termin 
sve više sužava u filmskom rječniku na sažeti, po- 
vezani i usklađeni prikaz filmskog sadržaja koji je 
ili snimljen, ili će biti snimljen. To je novi, auto- 
nomni književni oblik koji se razvija s filmskom 
umjetnošću. Bliz je noveli, a osnovni mu je stilski 
postupak dijalog. 

SIŽE (franc. sujet predmet), francuski termin u 
istom značenju kao latinski fabula. Znači okosnicu 
teme u jednom djelu, kostur samog zbivanja. U 
novije vrijeme termin fabula potiskuje termin siže. 

SKALDI, v. Epski pjevači. 

SKASKA (rus. bajka), priča u stihovima ili u 
prozi u kojoj se javljaju čudnovati događaji, fan- 
tastični likovi i neobična zbivanja. U našoj narod- 
noj književnosti dolazi i naziv gatka (ili gačica) za 
pripovijetke izmišljena sadržaja; prema glagolu 
gatati izmišljati. 

SKAZITELJI, v. Biline, Epski pjevači, 

SKERLIC, JOVAN (1877—1914), književni po- 
vjesničar i kritičar, urednik Srpskog književnog 

glasnika. Prikazao je i ocijenio gotovo sve značaj- 
nije srpske književne pojave i pisce XVIII, XIX i 
početka XX st. (npr. Pisci i knjige, I—IX). Izda- 
vao je pojedinačne monografije (npr. Jakov Ignja- 
tović, 1904, Vojislav Ilić, 1907, Svetozar Marković, 
1910, i dr.), ali je značajniji po sintetičkim ra- 
dovima (npr. Srpska književnost u XVIII v., 1909, 
Istorija nove srpske književnosti, 1914, i dr). U 
izučavanju života i rada pojedinih književnika 
Skerlić posvećuje veliku pažnju značenju sredine 
i vremena te općih kulturno-političkih prilika; kri- 
tički razmatra idejni svijet i probleme u djelu, s 
ličnim interesom ocjenjuje piščev stav i odnos pre- 
ma životu i društvu, dajući prevagu onim piscima 
koji su bili bliži progresivnim društvenim tenden- 
cijama i aktivističkom kritičarevu stavu (zbog toga 
su nepovoljnije ocijenjeni npr. odlični novelist 
Laza Lazarević i pjesnik Vladislav Petković Dis). 
Služi se književno-povijesnom metodom u kojoj 
ćemo naći najviše tragove sociološke i ideološke, 
a ponegdje i impresionističke kritike (v. Kritika). 

SKOMOROSI, v. Epski pjevači. 

SKOPI, v. Epski pjevači. 

SLAVENSKA ANTITEZA (ili slavenska pored- 
ba), česta u našim narodnim pjesmama. Najprije 
se postavi jedna tvrdnja (a), zatim se postavi i dru- 
ga tvrdnja (b). Potom se niječe po redu prva (non a) 
i druga tvrdnja (non b), a na kraju se postavi nova 
tvrdnja (c). Npr.: 

Što se bijeli u gori zelenoj? 

IP su snijezi (a), i! su labudovi? (b) 

Nit' su snijezi (non a), nit su labudovi (non b) 
Već je šator age Hasanage. 


Iz narodne pjesme Hasanaginica 


Ova se poredba može naći i u pjesmama drugih 
naroda. 

SLOBODNI STIH, već sam naziv kaže da je 
rezultat želje i unutarnje pjesničke potrebe da se 
izražavanje neposrednog doživljaja učini što manje 
ovisnim o vanjskim, tradicionalnim oblicima veza- 
nog stiha ranijih književnosti (v. Stih, Vers, Ver- 
sifikacija). 

Nastao je kao pobuna protiv tradicionalnih 
metričkih oblika sa željom i potrebom da se otkriju 
novi dojmovi ritma na jezičnim elementima koji 
ranije nisu bili u poeziji iskorišteni. Težnje će uro- 
diti različitim rezultatima u različitim književnim 
sredinama i predstavljaju značajan doprinos protiv 
razbijanja mnogih normi u pjesničkom stvarala- 
štvu. Teško je odrediti značajke slobodnog stiha 
koje bi mogle imati opći i teoretski karakter. Ali se 
mogu istaknuti dvije vidljive crte slobodnog stiha: 
a) sklonost govornom slijedu riječi, b) upotreba 
štamparskih sredstava kao važnog elementa u no- 
vom, slobodnom obliku. 


Slobodni se stih prilično dugo borio za svoje 
mjesto protiv stalnih i čvršćih oblika. Značajnijih 
priprema za njegovo uvođenje nalazimo u zbirci 
pjesama Vlati trave (1855) američkog pjesnika 
Walt Whitmana (v., Vitman, 1819—1892), odakle 

ga preuzimaju francuski simbolisti (v.), te u pje- 
smama u prozi francuskog pjesnika Charlesa Bau- 
delairea (Bodler, v. 1821—1867). 

Nalazi se u talijanskom madrigalu, u Basnamu 
La Fontainea (v., 1621—1695), u komedijama Mo- 
ličrea (v., 1622—1673) i drugdje. 

Pravi slobodni stih javlja se u evropskim knji- 
ževnostima tek u XX st.; u Italiji ga provode Ga- 
briele D' Annunzio (Danuncio, 1863—1938), liričar, 
romanopisac i dramatičar, te futuristi; u Njemač- 
koj ga uvode ekspresionisti; u Sovjetskom Savezu 
futuristi, a s najvećim uspjehom Vladimir Maja- 
kovski (v., 1893—1930). 

Slobodni stih je bez stalnih oblika, bez tradi- 
cije, bez vidljivih obaveza, klauzula. Pjesnik je 
upućen na samog sebe i na vlastito otkrivanje ne- 
poznatih kanona i pravila novoga pjesničkog 
oblika. 

SLOVO O POLKU IGOREVE (Pjesma o Igoro- 
vu pohodu), prvi staroruski junački ep iz XII st, 
napisan u ritmičkoj prozi, jedno od najznačajnijih 
svjetskih djela epske poezije. Obrađuje pohod 
novgorodsko-sjeverskog kneza Igora na Polovce 
(1185), boj i početnu pobjedu, zatim gubitak bitke, 
zarobljeništvo i bijeg Igorev. Djelo predstavlja 
izvanredno impresivnu sliku kijevske države. Od- 
likuje se slikovitim jezikom, a metaforika obiluje 
elementima poganske slavenske mitologije. Prisu- 
stvo narodne poezije je vrlo živo. Autor je vrlo 
zrelo koristio različita stilska sredstva, npr. tuž- 
balicu u plaču Jaroslavne za zarobljenim Igorom, 
san u snu kneza Svjatoslava; lijepo je povezao zbi- 

vanja s pojavama u prirodi i diskretno je razvio 
potrebu nacionalnog jedinstva knezova. 

Autor je bio vjerojatno netko iz kneževske 
pratnje kijevskog kneza Svjatoslava. Rukopis je 
pronađen 1795, ali je nestao u požaru Moskve 1812. 
Očuvana je samo kopija i prvo štampano izdanje 
iz 1800. 

SLOWACKI, JULIUSZ (1809—1849), poljski ro- 
mantički pjesnik koji se u djelima mnogo služio 
alegorijom (v.), simbolikom i fantastikom. Potpu- 
nije je shvaćen i ocijenjen tek početkom XX st. 
Piše poeme i lirske drame iz evropske i poljske 
povijesti (Marija Stuart, 1832, Kordian, 1833) pod 
vidljivim utjecajem Bayrona (v.). U dramama osje- 
ćaju se utjecaji antičke drame, Shakespearea i 
poljskog folklora (Balladyna, 1834, Lilla Weneda, 
1840). Slowacki se kao lirik najpotpunije očituje u 
poetskom ciklusu U Švicarskoj (1836), a zatim u 
poemama Otac okuženih u El-Arišu (1837), Anhelli 
(1837), Beniovski (1841). U posljednjim djelima i 
Slowacki razvija misli vjere u misiju Poljske (tzv. 
mesijanizam). 

SLOŽENE FORME, v. Jednostavne forme. 

SOCIJALISTIČKI REALIZAM, programatski 
književni pravac koji je naročit zamah dobio u 
Sovjetskom Savezu između dva rata i poslije dru- 
goga svjetskog rata. 

Roman Mati (1906) ruskog pisca Maksima Gor- 
kog (1868—1936), posvećen borbi radničke klase u 
carističkoj Rusiji i izrađen prema programatskim 
i revolucionarnim ciljevima, postao je uzornim 

djelom i jednom od normi za stil socijalističkog re- 
alizma. Maksim Gorki proglašen je njegovim os- 
nivačem. 

Mnogi su pisci kasnije pretjerivali u iznalaže- 
nju tema iz novoga društvenog života. Pretjeri- 
valo se i u tome što su sva neposredna zbivanja 
ocijenjena mjerilima političke borbe i aktuelnih 
političkih odnosa. Zbog toga je tendencija za obra- 
nom socijalističkih ideala bila umjetno naglašena, 
a svi su umjetnički postupci svedeni na jedan je- 
dini, tzv. tehniku bijelo-erno, bez spontane i pri- 
rodne polarizacije (v.); to je tzv. »lakirovka«. 

SOCIJALNA KNJIŽEVNOST, v. Književno 
djelo. 

SOCIOLOŠKA KRITIKA, v. Kritika. 

SOFOKLO, v. Tragedija. 

SONET (zvončić, talij. sonare zvoniti), pjesma 
od četrnaest stihova, redovito jedanaesteraca. Po- 
stoji tzv. talijanski ili Petrarkin sonet: dva katrena 
i dva terceta; i tzv. elizabetinski ili Shakespeare- 
ov: tri katrena i jedan dvostih. Sonet je nastao u 
Italiji na početku XIII st. Njegovan je kasnije u 
svim razdobljima i mnogi su pjesnici pisali sonete; 
ni danas nije napušten. Najznačajnija su ostvare- 
nja u obliku soneta Canzoniere (zbirka kancona ili 
soneta) Francesca Petrarke (v., 1304—1374) te Cvi- 
jeće zla Charlesa Baudelairea (Bodler, v., 1821— 
1867), 

Soneti se povezuju u sonetni vijenac: 14 soneta 
(posljednji stih svakog soneta ponavlja se kao prvi 
stih idućeg) i još jedan, petnaesti, nazvan magi- 


612 


Sonet — Sremac, Stevan 


strale ili majstorski sonet, složen od početnih sti- 
hova prvih četrnaest stihova. Prva slova stihova 
u sonetu magistrale daju akrostih, tj. ime teme ili 
osobe kojoj je sonetni vijenac posvećen. Npr. So- 
netni venac (1833) Franceta Prešerena. 

SONETNI VIJENAC, v. Sonet. 

SPILEMANI, v. Epski pjevači. 

SPONDEJ, v. Versifikacija, 

SREMAC, STEVAN (1855—1906), pripovjedač; 
nastavnik povijesti u srednjim školama, živio je 
dulje u Bačkoj, u Srbiji (u Nišu i okolici), u Beo- 
gradu. Bio je protivnik ideja Svetozara Marko- 
vića (v.) i njegovih teza o književnosti kao tenden- 
cioznoj umjetnosti i njenim utilitarističkim cilje- 
vima. Sremac je izraziti predstavnik pisca humo- 
riste koji ne traži samo pojedine humorističke sce- 
ne nego koji sve svoje likove i sav život promatra 
u osvjetljenju humora i blage, lagane ironije. Nje- 
gova je glavna pažnja upravljena na protivurječja 
i nesrazmjere između stvarnosti i zamišljenog u 
pojedinim situacijama i kod pojedinih likova, i tu 
Sremac otkriva istančanim zapažanjem sasvim ose- 
bujni svijet ljudskih slabosti i nastranosti. Niš, 
srpska provincija i Beograd, Bačka i Banat, pru- 
žili su Sremcu vrlo bogatu građu; svi društveni 
slojevi od prosjaka, lopova, trgovaca, seljaka, do 
popa, intelektualca, činovnika, bili su zahvalna 
meta Sremčevih dosjetki, karikiranja i ironije. 


Djela: Ivkova slava (1895), Luminacija na selu 
(1896), Pop Ćira i pop Spira (1898), Vukadin (1903), 
Zona Zamfirova (1907) i dr. 

Celokupna dela I—VII (1935). 

SROK (rima ili slik), glasovno podudaranje na 
kraju stihova ili, rjeđe, u stihu. Gdje god se srok u 
stihu pojavi, ističe relativnu samostalnost i cjelo- 
vitost stiha, ali ga veže i u strofe. Kako se zasniva 
na glasovnom podudaranju (v.) i time odgovara 
dubljim zakonima jezičkog izraza, srok ima dugu 
povijest: već je u prvim pjesničkim ostvarenjima 
čovjekovim, u obrednim i običajnim pjesmama, u 
poslovicama i zagonetkama, i traje sve do danas. 
Prilično bogatih tragova sroku nalazimo već u mo- 
litvama po židovskim sinagogama (I st.), od III st. 
nalazi se obilno u crkvenom kršćanskom pjevanju. 
Međutim, kao posebno njegovani postupak u poe- 
ziji javlja se mnogo kasnije, tek od srednjeg vijeka 
naovamo. I opet, ne u svim književnim razdoblji- 
ma podjednako, jer su jedna cijenila rimu (npr. ba- 
rok v.), a druga su je žestoko progonila (npr. na- 
turalizam v. i ekspresionizam v.). 

Rasporedi srokova mogu biti različiti: 

parni ili glatki s., koji vezuje po dva uzastopna 
stiha, a označuje se sa aa, bb, cc (slova označuju 
srok na kraju stiha); 

ukršteni ili unakrsni s.: abab; 

obuhvaćeni ili obgrljeni s.: abba; 

nagomilani s.; aaa ili aaaa; 

isprekidani s.: bez određenog reda; 

leoninski s.: osobit je oblik podudaranja slogo- 
va na kraju prvoga i drugog polustiha. 

Srokovi mogu biti i: 

pravi ili pravilni, u kojemu se podudaraju na- 
glašeni glasovi i svi glasovi koji za njim slijede; 

čisti, ako se podudaraju i naglasci; 

nečisti, ako se ne podudaraju svi suglasnici ili 
naglasci; 

nepravi, u kojemu podudaranje počinje iza na- 
glašenoga sloga; 

bogati ili obilni, u kojem se podudaraju i gla- 
sovi ispred naglašenog sloga. 

Ako se u sroku podudara po jedan slog, zo- 
vemo ga muškim; ako se podudaraju po dva sloga, 
zove se ženski; ako se podudaraju po tri sloga, zovu 
se srednji (ili dječji, ili daktilski). 

Ako se srok završava na samoglasnik, zove se 
vokalni; svršava li se na suglasnik, zove se kon- 
sonantski. 

STALNE FORMULE, v. Epski stil. 

STALNI EPITET, v. Epski stil. 

STALNI OBLICI STIHA I STROFE, vezani su 
uz naročite motive i teme, uz određena raspolo- 
ženja, uz poseban izbor riječi i metafora, a povije- 
sni pregled nacionalnih književnosti, kao i pregled 
opće, svjetske književnosti, potvrđuje njihovo po- 
stojanje te dulje i kraće trajanje. Sami po sebi 
nisu imali samostalnog značenja ni poetske vrijed- 
nosti. Značajnim ostvarenjima u pojedinim razdo- 
bljima, posebno njegovanom iradicijom i duljom 
književnom praksom, dobivali su značenje norme. 

U takvim slučajevima relativne stalnosti mo- 

žemo govoriti o njihovoj prošlosti i trajanju. Kad 
god naiđemo na takve oblike, oni u nama pobu- 
đuju nove asocijacije, a mijenjaju i nadopunjuju 
stare, već ranije stečene. 

Stalni oblici stiha (v.) i strofe (v.), tj. određena 
dužina stiha, raspored srokova i struktura strofa, 
nameću pjesniku unaprijed određene zadatke. Pje- 
snik se mora prilagoditi njihovim rasponima, mo- 
tivirajući svoj postupak i ne dozvoljavajući da 
bude zarobljen njihovim formalnim okvirima. 

STANCA (ottava rima), stih od osam jampskih 
jedanaesteraca. U XV i XVI st. postala je tipična 
strofa talijanskog epa (v. Osmostih). 

STANKOVIĆ, BORISAV (1876—1927), najsna- 
žniji srpski romanopisac i pripovjedač do prvoga 
svjetskog rata. Ostao je uporni i samouvjereni bra- 
nitelj staroga patrijarhalnog reda, starinskog od- 
nosa među ljudima i prohujalih ideala. Njegovo 
književno djelo u osnovi je zanosna pjesma o mi- 
nulom dobu, popraćena s mnogo gorčine jer je 
unepovrat otišlo. 

Stanković uvodi u našu književnost Vranje s 
okolicom; to je kraj u kojem su se sustigle izrazite 
protivurječnosti patrijarhalnoga, balkanskog, istoč- 
njačkog i zapadnoevropskoga društvenog naziranja. 
Sve njegove teme i likovi (bogate trgovačke ili fe- 
udalne porodice, život i likovi iz zanatlijskih kuća, 
raslojavanje seljačkih obitelji, neke gradske po- 
jave, Ciganke, pjevačice, kafane) nose ponešto od te 
složenosti i raznolikosti. Kao raniji realistički pri- 
povjedači, i Stanković uzima građu iz svog kraja, 
ali po načinu izbora i obrade on je znatno dublji 

i snažniji pripovjedač. Ne ostaje na vanjštini po- 
java i uzroka, nego ulazi u istančanu psihološku 
analizu zbivanja u likovima. Tu je otkrio neslućene 
ponore i složenosti u duševnom životu i pokazao 
kako i u priprostu čovjeku mogu da budu nezaja- 
žljivi sukobi strasti i težnji. Deklasirani ljudi (pro- 
sjaci, prezrene kafanske pjevačice, propalice, očaj- 
nici) našli su u Stankoviću izvanrednog pjesnika i 
portretistu. Iako bez evropskog obrazovanja, Stan- 
ković je potpuno moderan pisac po svojemu stilu, 
komponiranju i općem stvaralačkom stavu. 

Djela: zbirke pripovijedaka Iz starog jevanđelja 
(1899) i Stari dani (1911), knjiga crtica Božji ljudi 
(1902), drama Koštana (1907), roman Nečista krv 
(1910) i dr. 

Ukupna djela u osam knjiga (1929—1930). 

STAY, B., v. Ep. 

STEĆAK, v. Epitaf. 


STEINBECK, JOHN (r. 1902), američki pripo- 
vjedač i romanopisac. Čvrsto vezan za Kalifor- 
niju, našao je u njoj i glavnu građu za svoja djela. 

Autor je triju zbirki novela, trilogije (Četvrt 
Tortilla, 1935, Tvornička ulica, 1944, Slatki čet- 
vrtak, 1945). Pripovijest O miševima i ljudima 
(1937) i roman Plodovi gnjeva (1939), prevedeni na 
mnoge jezike, pribavili su mu veliku slavu. Poseb- 
no u romanu U neizvjesnoj bici (1936) obrađuje 
poljoprivredne radnike i farmere bezemljaše za 
koje se s otvorenim simpatijama zalaže. Od ostalih 
djela ističe se obiteljska kronika Istočno od raja 
(1952). 

Karakteristično je za Steinbecka da u svoj ok- 
virni realistički postupak unosi mnogo naturali- 
stičkih odlomaka. 

STENDHAL (ili Henri Beyle, 1783—1842), fran- 
cuski novelist, kritičar i značajni romanopisac. Vi- 
šegodišnji Napoleonov oficir, proputovao veći dio 
Evrope i Rusije, najviše je posjećivao Italiju gdje 
se zanosio za renesansne, moralno slobodne i smi- 
one ličnosti (novele Talijanske kronike, 1855). U 
centru njegovih književnih uspjeha nalaze se ro- 
mani Crveni i crni (1831) i Parmski kartuzijanski 
samostan (1839) s glavnim likovima Julienom So- 
relom i Fabrice del Dongom. Oba junaka — smi- 
oni i neskrupolozni borci za svoju ličnu afirmaciju 
— znatno su utjecala na kasnije likove u evrop- 
skim proznim djelima, a Stendhalova su djela oci- 
jenjena kao velika ostvarenja na području romana. 

Pisao je i brojne dnevnike, memoare (Život 
Henrija Brularda, 1890, Uspomene egotizma, 1892) 
i branio je svoju vlastitu koncepciju o razvijanju 
vlastite ličnosti bez moralnih predrasuda, tzv. bey- 
lizam. To je umijeće živjeti vrlo lično, strastveni i 
epikurejski lov na sreću. Estetski i moralni kriterij 
u svemu se temelji na radosti i užitku. Individuali- 
zam i egotizam, kult samoga sebe, energija — 0s- 
novni su principi u životu i mišljenju. Kasnije će 
mnogo utjecati na Tainea, Nietzschea i dr. 

Stendhal je autor zapaženih kritika iz područja 
likovnih umjetnosti i muzike (npr. Život Haydna, 
Mozarta i Metastasija, 1814, Povijest slikarstva u 
Italiji, 1817, O ljubavi, 1822, i dr.). 

STERNE, LAURENCE (Lorens Stern, 1713— 
1768), engleski pripovjedač humorista, po zanima- 
nju svećenik, predstavnik sentimentalizma (v.) u 
književnosti. Autor je dvaju poznatih djela Život 
i mišljenje g. Tristrama Shandyja (1759—1767) i 
putopis Sentimentalno putovanje po Francuskoj i 
Italiji, koje je napisao g. Jorick (1768). Kao puto- 
pisac Sterne ne skuplja činjenice da bi ih iznio, 
nego se prepušta svojim osjećajima. Tim je nači- 
nom Sterne postigao velik uspjeh. 

STIH (grč. stikhos red, vrsta) red i reci u pje- 
smi, s karakterističnim svojstvima: ravnomjernost 
ili ponavljanje nekih elemenata u jednakim raz- 
macima, većinom jednak broj slogova u svakom 
stihu, pravilna izmjena naglašenih i nenaglašenih 
slogova, glasovno podudaranje (srok ili rima) na 
kraju stiha. 

Za razliku od proze, u stihu je još odlučan red 
riječi, izbor riječi i pravilnije ponavljanje nekih 
izreka. Tako se stih svojim elementima vrlo vidno 
razlikuje od proze. Sva ova svojstva stiha, ma kako 
očito bila prisutna u stihovima, još nikako ne po- 
tvrđuju njihovu vrijednost. Često su samo vidljiva 
obilježja iza kojih se ne krije značajnije umjetnič- 
ko dostignuće, 

Bitnom oznakom poetskog govora smatra se ri- 
tam. On označava naročitu organizaciju glasovnih 
i misaonih cjelina, koja ne dopušta ni najmanje 
izmjene u redu i izboru riječi. Ta je organizacija 
strože postavljena i u sintaktičkoj organizaciji tek- 
sta drukčije razrađena nego u prozi. Ritam prozne 

rečenice nije onako čvrsto određen kao ritam stiha, 
nego više izbija iz unutrašnjega tonskog i nejed- 
nakog gibanja. Stih nikada ne dolazi sam. Tek u 
nizu stihova osjećamo jednostavnije oblike ponav- 
ljanja i ostale izražajne postupke koji obilježavaju 
stih kao poseban izražajni oblik. 

Ritam je u stihu istaknut, on je odlučna snaga 
jer predstavlja princip organizacije svih njegovih 
osobina. U ritmu su nužna periodična ponavljanja, 
ali ne moraju biti jedino pravilna ponavljanja na- 
glašenih i nenaglašenih slogova ili jednako dugih 
stihova. Ritmički su važne u našem stihu razlike 
među vrstama naglaska, važne su granice akcenat- 
skih cjelina, različite vrste glasovnih ponavljanja 
i ponavljanja riječi, paralelizmi, strukture strofa 
idr. 

I obrnuti (ili premetnuti) red riječi u stihu može 
se osjetiti ritmički, jednako kao i obrat u smislu 
pjesme. Izbor riječi i njihovo smisleno određenje 
nije ritmički neutralno. Samo u kontekstu čitave 
pjesme organiziraju se u ritmu, tj. u poetskom rit- 
mu, pojedini elemeni stiha: ne po ustaljenim pra- 
vilima, nego uvijek iznova, stvaralačkim rješava- 
njem napetosti između tradicije i norme, te pjesnič- 
kog doživljaja (v. Metrika, Vers, Versifikacija). 

STIH BUGARŠTICE (v.), stih od petnaest i šes- 
naest slogova (rjeđe i od sedamnaest i osamnaest), 
cezura poslije sedmoga i osmog sloga. Znatno je 
mlađi od epskog deseterca. 

STIHIČKI, v. Strofa. 

STIHOVI I STROFE GERMANSKOG PORIJE- 
KLA, germanske su književnosti više posredovale 

u prenošenju i podržavanju mnogih klasičkih i ro- 
manskih oblika nego što su same stvorile stalne 
međunarodne oblike. Jedan je od poznatijih oblika 
izv. nibelunška strofa (v.). 

STIHOVI I STROFE KLASIČKOG PORIJE- 
KLA, alkejska strofa (v.), elegijski distih, v.), hek- 
sametar (v.), safička strofa (v.). 

Za sve klasičke metričke oblike značajan je ra- 
spored stalnih naglašenih (dugih) slogova. 

STIHOVI I STROFE ORIJENTALNOG PORI- 
JEKLA, gazela (v.), rubaija (v.), malajski pantoum 
(v.), tanka (v.), haiku (v. Tanka), šloka (v.), vaktra 
(v.). 

STIHOVI I STROFE ROMANSKOG PORIJE- 
KLA, aleksandrinac (v.), endekasilabo (v.), glosa 
(v.), kancona (v.), sonet (v.), stanca (v.), stramboto 
(v.), tercina (v.). 

Za sve romanske oblike stiha i strofe značajna 
je silabičnost, zatim rima, neke vrste glasovnih po- 
navljanja, ponavljanje riječi i čitavih stihova. 

STIHOVI I STROFE SLAVENSKOG PORIJE- 
KLA, jugoslavenski epski deseterac (v.), krakovjak 
(v.), poljski trinaesterac (v.), ruski stih (v.) Pjesama 
Zapadnih Slavena A. S. Puškina. 

STIHOVI I STROFE U HRVATSKOSRPSKOM 
PJESNIŠTVU, bugarštički stih (v.), dvostruko ri- 
movani dvanaesterac (v.) epski deseterac (v.), je- 
danaesterac i dvanaesterac (v.), lirski deseterac 
(v.), simetrični osmerac (v.). 

STIL (lat. stilus pisaljka, oruđe za pisanje), na- 
ziv koji se upotrebljava ne samo u svim umjetno- 

gdje se očituju određene obaveze, gdje se ostva- 
ruju slični postupci i gdje se mogu uočiti podjed- 
naka obilježja. Na području književnosti stil je 
način pisanja ili izražavanja bilo nekog pojedinca, 
bilo neke zajednice, bilo nekog razdoblja. On je 
osnovni pojam i problem nauke o književnosti. Od- 
ređenja stila u pojedinim povijesnim razdobljima 
bila su vrlo različita, pa i nepregledna; npr. stil kao 
izraz, kao jezično predočivanje uopće, kao umjet- 
nost i dr. Unatoč svim razlikama, u suvremenoj 
nauci o književnosti istaknuta su dva osnovna zna- 
čenja: 

1. stil kao naziv za određena obilježja pjesnič- 
kog jezika, tj. kao jezičkog izraza u službi knji- 
ževnosti; 

2. stil kao naziv za jedinstvo i sklad svih fak- 
tora koje čine pjesnički svijet nekoga djela. 

U umjetničkom književnom ostvarenju potvr- 
đuje se nedjeljiva povezanost dijelova koji čine 
djelo. Ona se pokazuje u jezičkoj fakturi i poseb- 
nom izboru riječi; ona je u razradi ideje i u raz- 
vijanju motiva; ona je u izražajnim pjesničkim 
sredstvima od rime do najpotpunije pjesničke me- 
tafore i nazora o svijetu. 

I što je književno djelo savršenije, potpunije, a 
to znači umjetničko u punom smislu riječi, ono je 
povezanije, usklađenije. Za sva navedena obilježja 
umjetničkog djela upotrebljava se termin sklad. 

Razumljivo je da je pojam sklada povijesna 
kategorija i da samo tako shvaćen ima svoje op- 
ravdanje i svoj smisao. U najveće bismo zablude 

stima nego i u svim ostalim vrstama djelatnosti, 
zapali ako bismo pojmu sklad dali određenje koje 
bi trebalo važiti za sve vrijeme i za sva razdoblja. 
Time bismo onemogućili razumijevanje povijesne 
osnove književnog djela, a potom i njegova unu- 
tarnjeg, povijesno uvjetovanog stila i sklada. 

STIL GENERACIJE, v. Stilistika. 

STILISTIKA, teoretsko izučavanje svih pojava 
i zakonitosti oko problema pjesničkog izraza i svih 
izražajnih oblika pjesničkog jezika. S,.xo pjesnič- 
ko djelo ima svoj individualni oblik, a pjesnički je 
jezik rezultat individualnog pjesnikova napora. 
Kako objasniti njegove značajke, kako ih prikazati 
i opisati, osnovni je zadatak književne, literarne 
stilistike. 

Jedno od čestih gledišta, koje je pokušavalo 
protumačiti lični pečat u pjesničkom jeziku, moglo 
bi se nazvati monograjfska ili biografska stilistika. 
Ona se temelji na lingvistici i psihologiji. Tragove 
takvom gledanju i tumačenju nalazimo i u stari- 
jem razdoblju, ali je bilo naročito razvijeno u XIX 
i XX st. Kako je pjesničko djelo nosilac obilježja 
pjesnikove ličnosti, to se vrlo često i na raznim stra- 
nama pokušavalo sve što je u djelu stilistički iz- 
razito i upadljivo objasniti piščevom ličnošću. Sva 
jezička obilježja nekog djela bila su povezana naj- 
više ličnim stilom pisca, tj. njemu svojstvenim na- 
činom izražavanja. Psihički život pjesnikov odra- 
žavao se neposredno u jezičkom izrazu. Jedinstvo 
ličnosti koja stvara djelo učinit će i djelo jedin- 
stvenim i ostvariti onu njegovu osobinu koju na- 
zivamo stilom (v.). 

A u jezičkim podacima unutar književnog djela 
traži se neposredan odraz psihičkih doživljaja pje- 
snikovih; traži se građa za biografiju pjesnikove 
duše. 

Jedinstvo ličnosti neće se očitovati samo u jed- 
nom djelu. U svim djelima jednoga autora bit će 
zajedničkih crta, pa se onda može govoriti o općem 
stilu jednog pisca; npr. o stilu Dostojevskog, Tho- 
masa Manna i dr. Ovim je pogledima bila vrlo 
blizu maksima koju je formulirao francuski knji- 
ževnik George Buffon (1707—1788): Le style, c'est 
Phomme meme (Stil je čovjek sam). 

Takva shvaćanja omogućila su dragocjena za- 
pažanja o individualnim značajkama pjesničkog 
jezika i dobro su objasnila mnoge veze između pje- 
snikove ličnosti i pjesničkog djela. Ali su meto- 
dička načela tzv. monografske stilistike i previše 
suzila umjetničko djelo na ličnost i njegov život i 
time ga prejako ograničila na činjenice psihološkog 
karaktera. Mnoge druge okolnosti, odlučne za um- 
jetničko stvaralaštvo, ostale su nezapažene, a samo 
književno i umjetničko djelo stavljeno je u pre- 
veliku ovisnost o ličnosti. 

Razumljivo je što se takvu mišljenju javio ot- 
por u nastojanju da se književno djelo protumači 
samo iz sebe i samo iz onih datosti koje nalazimo 
u djelu. Time se htjelo pjesnikovu ličnost ukloniti 
iz nauke o književnosti (v.) i posebno iz poetike (v.) 
i stilistike. Takvo je gledište urodilo mnogim po- 
greškama, jer se književno djelo promatralo izvan 
povijesnih, prijeko potrebnih okolnosti za razumi- 
jevanje samog djela. 

Nedostaci ovih dvaju gledišta ukazivali su na 
potrebu drukčijeg, potpunijeg promatranja knji- 
ževnog djela. 

Danas se proučavaju šire pojave u životu um- 
jetnosti. Promjene u načinu izražavanja u raznim 
razdobljima i kod raznih naroda, traženje novih 
putova i postavljanje novih ideala — ocjenjuju se 
kao vrlo važne sile u nastajanju književnih djela. 
Zajednička skupna obilježja koja se mogu naći kod 
različitih pisaca nekog razdoblja i koja potvrđuju 
kulturno-povijesno razdoblje kao jednu cjelinu — 
naravno, samo u osnovnom i bitnom —- uzimaju se 
kao osnova za stilske epohe, za književna razdoblja, 
za književne pravce; kaže se i stil generacije, ili 
nacionalni stil, ili regionalni stil; a s izvjesnim pre- 
tjerivanjem govori se o stilu rase, o stilu konti- 
nenta. Takva gledanja proširila su spoznaje o 
književnom stvaralaštvu i nasuprot prethodnim 
više subjektivističkim i psihološki intoniranim pro- 
matranjima pošla su putem sveobuhvatnih sinteza 
i zaključaka, težeći više k objektivnijem ocjenji- 
vanju. 

U suvrmenim stilističkim pročavanjima traju i 
dalje ranija shvaćanja, a javljaju se i noviji kom- 
pleksniji pogledi i metode. Može se istaknuti kao 
opću crtu da suvremena stilistika teži da književno 
djelo promatra u njegovim relativno autonomnim 
stvaralačkim postupcima, ali da ga više ne izolira, 
nego ga sagledava u punijoj povijesnoj uvjetova- 
nosti. Ranije isticanje vanknjiževnih faktora i van- 
povijesno osamostaljivanje samog djela prevlada- 
vaju se u jednom mogućem sintetičkom gledanju, 

prema kojemu na temelju uvijek konkretnih povi- 
jesnih situacija nastaju relativno autonomna knji- 
ževna ostvarenja. 

Iz toga skladnog povezivanja dvaju faktora po- 
kušavaju se odrediti potpunije stilske osobine djela. 

STILSKA EPOHA, v. Stilistika. 

STILSKA SREDSTVA ILI STILSKE KATEGO- 
RIJE, naziv za način izražavanja u govornom ili 
književnom jeziku. 

Stilska sredstva ovise o povijesnim situacijama, 
ali prvenstveno proizlaze iz građe, strukture i za- 
konitosti jezika kao sredstva saopćavanja i spora- 
zumijevanja. U tom smislu svi jezici pokazuju neke 
osnovne zajedničke crte, npr. ponavljanje riječi ili 
dijelova rečenice, nizanje i gomilanje sličnih riječi, 
upoređivanje riječi, izostavljanje pojedinih riječi u 
rečenici, zamjenjivanje te iznalaženje novoga i 
skrivenog smisla u riječi, slobodniji redoslijed u 
rečenici, različito isticanje pojedinih riječi i dr. Te 
osobitosti u izražajnosti jezika nisu slučajne, niti 
se slučajno i sporadično javljaju. One proizlaze iz 
strukture i zakonitosti jezika koji se u povijesnim 
uvjetima uvijek i neprestano proširuje, obnavlja, 
otvara nove i neslućene izražajne mogućnosti. 
Samo na temeljima izražajnog stvaralaštva jezika, 
povijesno uvjetovanoga i mogućeg, daju se razum- 
jeti i sve pojave koje obuhvaćamo nazivom osnovna 
stilska sredstva ili osnovna izražajna jezička sred- 
stva. 

Stručni nazivi za stilska sredstva potječu iz an- 
tičke kulture Grka i Rimljana. Njihovi učitelji i 
teoretičari govorništva i gramatike zamijetili su 

među prvima jezičke izražajne osobitosti, popisali 
ih i odredili ih na takav način kao primarne i sin- 
tetičke pojmove iz stilske analize, da su u svim 
stoljećima, pa i u našim danima, ostali razumljivi, 
u osnovnom tačni i u književno-teoretskoj upotre- 
bi prihvatljivi. 

Osnovna stilska sredstva podijeljena su u dvije 
grupe: u figure (v.) i trope (v.) Nije ih moguće u 
svemu potpuno odvojiti i uvijek tačno razgrani- 
čiti, jer neka su stilska sredstva na graničnom pod- 
ručju između figurativnoga i prenesenog značenja. 
Npr. epitet (v.), antiteza (v.), poredba (v.), ironija 
(v.), satira (v.), igra riječi (v.). 

Riječi u poetskom govorenom i pisanom jeziku 
imaju uvijek čuvstvenu obojenost, posebni misaoni 
prizvuk, i ne mogu biti u svemu doslovno jednake 
svakodnevnom, tzv. objektivnom izražavanju. 

STRAMBOTO, strofa do osam jedanaesteraca, 
vrlo česta u lirici. 

STRINDBERG, AUGUST (1849—1912), švedski 
pripovjedač i dramatičar, istaknuti predstavnik 
pretežno naturalističke i manje simbolističke dra- 
me u evropskoj književnosti. 

Nemiran i buran život te unutrašnji razvitak 
prikazao u autobiografskim djelima: Sin služavke 
(1886), Inferno, (1848). 

O naturalističkim dramama Strindberga v. 
Drama. 

U drugom, kasnijem dijelu književnog rada 
Strindberg je više istaknuo scenski simbolizam i 

misticizam (trilogija Prema Damasku, 1898—1904, 
Mrtvački ples, 1901, Igra sna, 1902). 

Dramski rad Strindbergov snažno je utjecao na 
svjetsku dramaturgiju. 


STROFA (grč. stropha prvotno okretanje kora 
prema oltaru u plesu, a kasnije okretanje riječi 
koje se pjevaju pri plesu) ili kitica, veća je sintak- 
tička cjelina od stiha, u sebi zaključena i metrič- 
ki jedinstvena, a sastoji se od dva ili više stihova. 
Strofe se u pravilu ne mogu sastojati od po jednog 
stiha. 

Strofa je značajnija u lirici nego u epici. I an- 
tikno pjesništvo poznavalo je strofu, ali uvođenjem 
rime u noviju poeziju postignut je mnogo veći va- 
rijabilitet u strofi. Većina od uobičajenih oblika 
strofa potječe iz romanskih književnosti (stanca, 
tercina, sonet, sestina, siciliana, ritornel, rondo, 
rondel, triolet, madrigal, kancona, glosa, katren). 

Prema broju stihova razlikujemo strofe: dvostih 
(v.) ili distih, trostih (v.) ili tercet, četverostih (v.) 
ili katren, petostih, šestostih (v.) ili sekstina, sed- 
mostih (v.) ili septima, osmostih (v.) ili oktava, de- 
vetostih (v.) ili nona, desetostih (v.) ili decima. 

U jednoj se pjesmi može neprestano ponavljati 
isti oblik stiha a da sama pjesma nije podijeljena 
u čvrste manje dijelove; npr. epske narodne pje- 
sme i neke lirske. Te su pjesme astrofične, a stih 
je upotreba stiha strofična. 

Ako se stihovi u pjesmi vezuju u manje, sime- 
tričke skupine vezane bilo kojim postupkom, onda 
je upotrijebljen stihički. 

STURM UND DRANG (Šturm und Drang, 
njem. bura i poriv; prema drami M. Klingera Der 
Wirrwarr, 1776, što znači, zbrka, darmar, u kojoj 
jedan lik dobija naziv Sturm und Drang), književ- 
no razdoblje ili književni pokret u Njemačkoj, 
1767—1785, koji ustaje protiv prosvjetiteljstva, 
protiv pretjeranog racionalizma, a traži obilje, bo- 
gatstvo čuvstava, svijet mašte. Naglašavaju se: pu- 
noća srca, sloboda čuvstva, slutnja i nagon kao nove 
vrijednosti i nova vrela stvaralaštva. Priroda je 
sada nov svijet: u njoj je sve sadržano, u nju treba 
ponirati i tražiti poticaje. Nosilac je prvenstveno 
građanska omladina koja traži više slobode u dru- 
štvu i umjetnosti. 

Umjetnost je djelo genija (doba se zove i epoha 
genija), koji se u materijalnom svijetu obaveza i 
zakonskog reda teško snalaze; zato je njihova sud- 
bina nepopravljivo tragična. Karakterističan je pri- 
mjer djelo J. W. Goethea Patnje mladog Werthera 
(1774), u kojem glavni junak počinja samoubistvo 
jer je njegov sporazum s društvom nemoguć. 

Glavni književni oblik — pored lirske pjesme 
— bila je drama. Ona je mogla najneposrednije da 
izrazi nerješivi konflikt između prirodnog, neukro- 
tivog genija i postojećega svjetskog reda. Npr. 
Razbojnici, Wilhelm Tell Fr. Schillera (v., 1759— 
1805). 

Pokret je nalazio snažne poticaje, između osta- 
lih, kod francuskog književnika J. J. Rousseaua 
(v., 1712—1778), koji je u književnosti svoga doba 
otvorio svijet prirode kao novi neiserpni krug sna- 
žnih doživljaja i uzbuđenja. Pokret nije ostavio 

velika književna ostvarenja, ali je dao vrlo mnogo 
pitanja i otvorio mnoštvo problema kasnijoj knji- 
ževnoj teoriji i umjetničkom stvaralaštvu. 

SUDETA, ĐURO (1903—1927), učitelj po zani- 
manju, umro mlad od tuberkuloze. Ostavio neko- 
liko potresnih pjesama o svojoj patnji i o slutnja- 
ma skore smrti. Njegove su zbirke pjesama Osa- 
mljene staze (1924), Kućice na dolu (1926), Sutoni 
(1929), a pisao je i pripovijetke (ističe se pripovj- 
jetka Mor, 1930). 

Sabrana djela u četiri knjige, 1943. 

SUJET, v. Siže. 

SVATOVSKE PJESME, v. Narodna lirska pje- 
sma. 

SVJETSKA KNJIŽEVNOST, v. Povijest knji- 
ževnosti. 

SVJETSKI BOL (Weltschmerz), v. Byron, Cha- 
teaubriand, Romantika. 

SWIFT, JONATHAN (Džonatan Svift, 1667— 
1715), engleski satiričar, porijeklom iz Irske, angli- 
kanski duhovnik. Pisao je vjerske pamflete (Priča 
o buretu, 1704, napadaj na prezbiterijance i kato- 
like), o sporu između starih i mladih (šaljiva ale- 
gorija Bitka knjiga, 1704), a životno je djelo Pu- 
tovanja u nekoliko udaljenih zemalja svijeta. Na- 
pisao Lemuel Gulliver, najprije kirurg, a zatim ka- 
petan na više brodova (1726). Swift odabire duho- 
vito svijet liliputanaca, divova, neobičnih konja, 
smiješnih učenjaka, da bi što potpunije mogao 
kritikovati državno i društveno uređenje Engleske. 
Dao je istovremeno snažnu satiru ljudskih mana, 
koja se i danas čita s velikim zanimanjem. 

ŠANSON D ŽEST, v. Chanson de geste. 

ŠANSONA (franc. chanson pjesma), pjevana 
pjesma, sinteza muzičke i književne forme, s veli- 
kim rasponom od veseloga, sjetnog do šaljivoga i 
tužnog ugođaja. Središnje mjesto zauzima tema lju- 
bavi, ali u novije vrijeme obrađuju se uspješno i 
dublje teme o životu i suvremenim problemima 
čovjeka. U modernoj šansoni posvećuje se velika 
pažnja tekstu, recitativu i ozbiljnijoj muzičkoj obra- 
ti, ali uvijek s težnjom da pjesma bude impresivna 
i neposredna u svom djelovanju. Najveće je uspje- 
he postigla u Francuskoj, gdje predstavlja — u 
najboljim svojim ostvarenjima — poseban umjet- 
nički oblik, te u Italiji, Španiji i dr. Srodan oblik 
predstavlja plesna pjesma ili šlager; među njima 
nije moguće uvijek odrediti jasnu granicu. 

ŠANTIĆ, ALEKSA (1868—1924), nalazio je sna- 
žnije pjesničke motive u porobljenoj Bosni i Her- 
cegovini iz vremena okupacije i aneksije. Znao je 
da pronađe u pjesmama adekvatan i moderan iz- 
raz za neposredna zbivanja u društvu, te je prim- 

ljen od suvremenika kao njihov, nacionalni pje- 
snik. Dotjeranost pjesme, muzikalnost jezika i sim- 
bolistička crta nisu sasvim strane njegovoj poeziji. 
Neke su njegove pjesme bile živa aktuelna patri- 
otska riječ, npr. Moja otadžbina, Ostajte ovdje, Mi 
znamo sudbu, Boka; druge su vrlo dobro izrazile 
socijalni bunt s revolucionarnim pokličem, npr. 
O klasje moje, Sijači, Ugljari, Veče na školju, Za 
hljebom i dr. Zapažene su bile i ljubavne pjesme 
s naglašenim sevdalinskim ugođajima, npr. Emi- 
na, Proljeće, Pod jorgovanom. Pod vrbama i dr. 

Djela: više zbirki pjesama, vlastiti izbor pod 
naslovom Pjesme (1911), Na starim ognjištima 
(1913); prijevodi Heinea, Schillera; dramska djela 
(Pod maglom, 1907, Hasanaginica, 1911, i dr.). 

Sabrana dela I—III (1957). 

SATOBRIJAN, v. Chateaubriand, Fr. 

ŠEGEDIN, PETAR (r. 1909), jedan od najzna- 
čajnijih suvremenih hrvatskih prozaika (pripovi- 
jesti i romani: Djeca božja, 1946, Osamljenici, 1947, 
Mrtvo more, 1953, i dr.), autor putopisa Na putu 
(1953), esejist (Eseji, 1955). 

ŠEKSFPIR, V., v. Shakespeare, W. 

SELI, P. B., v. Shelley, P. B. 

ŠENOA, AUGUST (1838—1881), najsvestraniji 
hrvatski književnik XIX st. Započinje književni 
rad feljtonima (v.) u novinama i časopisima (tzv. 
Zagrebulje), istupa kao književni teoretičar i kri- 
tičar (književnost treba da služi narodu, društve- 
nom napretku i kulturnom uzdizanju), nastupa ne- 
posrednim ocjenama o svim književnim pojavama, 

Senoa, August 
hvali i osuđuje pojedine pisce, uređuje časopise po- 
tičući i savjetujući književnike u radu, višegodišnji 
je voditelj Hrvatskog kazališta u Zagrebu (piše ko- 
mediju Ljubica, prevodi za kazališni repertoar 
mnoge dramske pisce), istaknuti je društveni rad- 
nik (gradski senator) i sudionik svih kulturnih i 
književnih manifestacija svoga doba. Više od toga, 
Šenoa je pjesnik nacionalno-političkih ideja svoga 
doba, pjesnik slobode, rada i napretka, socijalnog 
bunta i društvene pravde, značajnijih povijesnih 
tema (tzv. povjestice, Propast Venecije, Kugina 
kuća, Prokleta klijet i dr.). U nizu novela Šenoa 
finim zapažanjem ulazi u seoski, malograđanski i 
i gradski život i obrađuje u prvom planu promjene 
u ljudima u vezi sa širim društvenim događajima 
(Prosjak Luka, Branka, Prijan Lovro i dr.). 

Značajke Šenoina književnog talenta došle su 
do punog izražaja najviše u povijesnim romanima: 
Zlatarevo zlato (1871), Čuvaj se senjske ruke (1875), 
Seljačka buna (1877), Diogenes (1878), Kletva (1880 
—1881). Smisao za fabulu i njeno zanimljivo raz- 
rađivanje, iskorištavanje povijesnog materijala, 
profiliranje likova kao nosilaca autorovih koncep- 
cija, pripovjedačka širina i sloboda, epski karakter 
jezičkog izraza, nalaženje tribine za idejno i mo- 
ralno razračunavanje — sve te i druge stilske po- 
stupke mogao je Šenoa najsretnije ostvariti u po- 
vijesnom romanu, u kojemu je ostao do danas ne- 
nadmašiv majstor i još uvijek najčitaniji pisac. 

Augusta Šenou valja gledati u njegovu vreme- 
nu, u odnosima i dostignućima njegove generacije. 
Tada se neosporna njegova vrijednost, viđena pr- 

venstveno u cjelini njegova rada, neće moći uma- 
njiti a ni osporiti. 

Sabrana djela I—XX (1931—1935). 

ŠESTOSTIH, ili sekstina (lat. sextus šesti), 
strofa od šest stihova. 

ŠEVČENKO, TARAS (1814—1861), najznačaj- 
niji ukrajinski pjesnik, središnja ličnost ukrajinske 
književnosti. Zahvaljujući slikarskim uspjesima 
(Ševčenko je započeo kao slikar) oslobođen je iz 
kmetstva (rođen je u kmetskoj obitelji). Zbog ukra- 
jinskog patriotizma prognan u Sibir gdje je pro- 
veo više godina. I djela su mu bila zabranjivana; 
ukupna djela izašla su tek mnogo godina poslije 
smrti. 

Ševčenko je izraziti nacionalni ukrajinski pje- 
snik, jedan od onih velikih pjesnika koji je i svoj 
život i svoje pjesničko djelo poistovetio sa sudbi- 
nom svoga naroda. Svu građu za svoja djela crpio 
je iz prošlosti i suvremenog stanja Ukrajine, iz te- 
škog života ukrajinskog seljaštva. Buntovno i revo- 
lucionarno pjevao je o svojoj domovini, veličajući 
sve napore i ličnosti koje su se borile protiv naci- 
onalnog ugnjetavanja. Njegovo književno stvara- 
laštvo najusrdnije je povezano s ukrajinskim na- 
rodnim lirskim i epskim pjesmama (dumama, v.). 
Na njihovim osnovama Ševčenko je razradio ukra- 
jinski književni jezik, potvrdio ga kao umjetnički 
zreo i otvorio nove putove za razvoj ukrajinske 
književnosti. 

Pjevao je lirske pjesme, romantičke poeme 
(Ukleta, 1838, Kateryna, 1838, Topolja, 1839), po- 

vijesne i političke poeme (Gajdamaki, 1841, Kav- 
kaz, 1849, Hladna jaruga, 1845. i dr.). Pisao je pri- 
povijetke (Muzikant), autobiografski roman Umjet- 
nik i dr. 

Mnoge su Ševčenkove pjesme uglazbljene i pje- 
vaju se kao narodne. Kao rijetko koji drugi pje- 
snik, Ševčenko je duboko narodni i nacionalni pje- 
snik. 

ŠI KING (Shijing, Knjiga pjesama), najstarija 
zbirka kineske poezije. To je izbor od oko tri sto- 
tine pjesama sa više od tri tisuće skupljenih na- 
rodnih i pisanih pjesama iz razdoblja od XI—VI 
st. st. e. 

Zbirku je sastavio i redigirao Kung Ce (latinski 
Konfucius, 551—478), istaknuti kineski pjesnik, 
putnik i učitelj čija su učenja temelj određenog 
religiozno-filozofskog sistema (tzv. konfucijanizam). 
Odgovori Konfucijevi na učenička pitanja o mo- 
ralu, etici, politici, muzici, pjesništvu i o životu 
uopće, sadržaj su posebne knjige Razgovori. 

Zbirka Ši king ima tri dijela (Feng običaji na- 
rodni, Ya male svečane pjesme, Song svečane pje- 
sme i ujedno najstarije), a donosi plesne, žrtvene, 
ljubavne, svadbene, vinske, vojničke, lovačke, mo- 
ralno-poučne pjesme. Zbirka pruža vjerno slike 
doba i društva. Odigrala je presudnu ulogu u ka- 
snijem razvoju realističkoga kineskog pjesništva i 


u općem gledanju na život i društvo. 

ŠIMIC, ANTUN BRANKO (1898—1925), razvio 
je značajnu književnu djelatnost; umro je vrlo 
mlad. Uređivao je časopise (Vijavica, 1817—1919, 

Juriš, 1919, Književnik 1924), pisao pjesme (zbirka 
Preobraženja, 1920), članke o književnim i likov- 
nim problemima. U prvim pjesmama snažni su 
utjecaji ekspresionizma (v.); teška bolest ostavila 
je i u poeziji dublji trag. Služio se mnogo slobod- 
nim stihom i izostavljanjem interpunkcije. 

Sabrana djela I—IlI (1963). 

ŠIMIĆ, STANISLAV (1904—1960), kritičar i po- 
lemičar, izrazit i nepokolebljiv prvenstveno u svo- 
jem sarkastičnom tonu; i onda kada piše o književ- 
no-teorijskim temama, u djelima Krleža kao kritik, 
(1932), Dalekozor duha (1937), Jezik i pjesnik (1955), 
jednako i kada piše pjesme, Čitanka za sve dru- 
štvene razrede (1939), Gnjev i pjev (1956). 

ŠIMUNOVIĆ, DINKO (1873—1933), novelist i 
romanopisac. Iako suvremenik modernističkih pre- 
viranja u hrvatskoj književnosti na početku XX 
st., ipak se više ugledao u rusku realističku novelu 
s istančanijim psihološkim karakterizacijama li- 
kova i njihovih odnosa. Udubljuje se u narodni 
život, približuje se sažetosti i jasnoći narodnog ka- 
zivanja, posvećuje naročitu pažnju muzikalnosti 
i ritmu rečenice i sve zaodijeva vedrinom i zano- 
som. 

Dalmatinska zagora i Cetinjska krajina s patri- 
jarhalnim redom, naturalnom ekonomijom i pla- 
hovitošću ljudi pružila je Šimunoviću temeljnu 
građu za njegova djela. U sukobu staroga i novog, 
autoru se prošlo i minulo čini uvijek boljim, čvr- 
šćim, privlačnijim. Njegovi su likovi čvrsti i lijepi 
samo u starinskom rasporedu stvari, a naleti mo- 

dernog unose u njih opasne klice izgubljenosti i 
propasti. 

Djela: zbirke pripovjedaka Mrkodol (1909), Đer- 
dan (1914), Sa Krke i sa Cetine (1930), romani Tuđi- 
nac (1911), Porodica Vinčić (1923); autobiografski 
zapisi Mladi dani (1919), Mladost (1921); dramski 
pokušaji, rasprave iz područja književnosti i peda- 
gogije. 

Sabrana djela I—II (1952). 

ŠINKO, ERVIN (r. 1898), jugoslavenski književ- 
nih mađarskog porijekla; profesor mađarske knji- 
ževnosti. Najizrazitiji kao pripovjedač i romano- 
pisac (Pripovijetke, 1950, Aronova ljubav, 1951, 
Optimisti, 1954, 14 dana, 1947, Roman jednog roma- 
na, 1955); značajni su njegovi eseji (Spomenici fašiz- 
ma, 1946, Književne studije, 1949, Sablast kruži 
Evropom, 1951, Lik književnika danas i dr.). Napi- 
sao drame Osuđenici i Strašna sreća. 

ŠLOKA staroindijska, dva polustiha; svaki po- 
lustih ima po 16 slogova, dakle je šesnaesterac ili 
vaktra. Ponekad se nalazi u evropskim prijevodi- 
ma indijskih epova. 

ŠO, G. B., v. Shaw, G. B. 

ŠOLOHOV, MIHAIL ALEKSANDROVIČ (r. 
1905), ruski romanopisac, smatra se najznačajnijim 
epskim pripovjedačem u Sovjetskom Savezu. Po- 
tječe iz kozačke sredine na Donu, odakle je uzimao 
glavnu građu i likove za svoje romane. Aktivni je 
društveni i politički radnik. 

Glavno je djelo veliki roman Tihi Don (1928— 
1940), u kojem se obrađuje tema iz sredine donskih 

kozaka iz prvoga svjetskog rata, revolucije i gra- 
đanskog rata. U širokom vremenskom i prostornom 
rasponu (pod očitim utjecajem Tolstoja), pisac iz- 
nosi sudbinu dviju obitelji u toku ratnih zbivanja, 
s vrlo lijepim pejzažnim slikama svoga rodnog 
kraja. Nedovršeni roman Uzorana ledina (I, 1932, 
i II 1960) dotiče se sudbonosnih pitanja kolektivi- 
zacije kozačkog seljaštva. 

Kao ratni dopisnik u toku drugoga svjetskog 
rata (1941—1945) prikupio je građu za svoj novi 
roman Oni su se borili za Domovinu. 1959. objav- 
ljeno je pod naslovom »glave iz romana« nekoliko 
poglavlja. 

ŠOP, NIKOLA (r. 1904), pjesnik (zbirke Pjesme 
siromašnog sina, 1926, Nocturno, 1928, Isus i moja 
sjena, 1934, Od ranih do kasnih pijetlova, 1939, 
Za kasnim stolom, 1943, Tajanstvena prela, 1943, 
pjesme u prozi, Astralije, 1961), prevodilac s latin- 
skog jezika. 

ŠOPOV, ACO (r. 1923), makedonski pjesnik. 
Prve su pjesme posvećene partizanskoj borbi i iz- 
gradnji (Pesni, 1944), zatim partizanskim borbama 
u Egejskoj Makedoniji (Na Gramos, 1950); slijede 
zbirke bliže suvremenoj tematici (So naši raci, 
1950, Slej se so tišinata, 1955, Vetrot nosi ubavo 
vreme, 1957, Nebidvine, 1963, i dr.). Uspješno i 
mnogo prevodi iz njemačke, ruske, engleske i hr- 
vatsko-srpske književnosti; ističe se prijevod Sha- 
kespeareova Hamleta. 

ŠUND, v. Književno djelo. 

TADIJANOVIĆ, DRAGUTIN (r. 1905) liričar 
koji je — iako ne prvi u našoj poeziji — bogato 
razradio slobodni stih. S težnjom da se što više 
približi elementarnom i izvornom lirskom izrazu, 
Tadijanović je napustio sve obaveze u stihu: teži- 
šte je stavio isključivo na pjesnički ritam u poet- 
skom rasporedu riječi i građi rečenice. Po tome je 
najviše svoj, a istovremeno i moderan pjesnik koji 
iznalazi nove, neotkrivene izražajne mogućnosti. 
Prevodio je sa češkog i njemačkog. Velike je za- 
sluge stekao kritičkim izdavanjem sabranih djela 
(I. Gorana Kovačića, Matoša, Kranjčevića i dr.). 

Zbirke: Lirika (1931), Sunce nad oranicama, 
(1933), Pepeo srca (1936), Dani djetinjstva (1937), 
Tuga zemlje (1942), Pjesme (1951), Blagdan žetve 
(1956), Srebrne svirale (1960), Prsten (1963), i dr. 

TAGORE, RABINDRANATH (Thškur, Rabin- 
dranšth, 1861—1941), indijski književnik na ben- 
galskom jeziku. Sam je svoja djela prevodio na 
engleski jezik. Svjetsku je slavu stekao kao liri- 
čar izvanredne osjećajnosti, socijalnih motiva iz 

života potlačenog naroda (zbirke Večernje pjesme, 
1879, Jutarnje pjesme, 1880, Boje i pjesme, 1884, 
Zlatna barka, 1893, Labud, 1916), ljubavnih (zbirka 
Vrtlar), religioznih tema (Žrtvene pjesme, 1910). 

U dramskom radu (Čitra, 1894, Kralj tamne 
odaje, Pošta) služi se simbolističkim formama i ale- 
gorijski obrađuje odnose čovjeka prema božanstvu. 

Izdao je zbirku pripovijedaka Galpaguččha 
(1929), romane Brodolom, 1901, Dom i svijet, 1916, 
idr. 

Godine 1913. dobio je Nobelovu nagradu za 
književnost. 

TALENAT (grč. t&lanton; lat. talentum staro- 
grčka novčana jedinica i jedinica za mjerenje te- 
žine), na području književnosti označava književni- 
ka stvaraoca koji pronalazi nove teme i likove te 
kom. Književni talenti redovno su stvaraoci zna- 
čajnih književnih djela. Oni stvaraju nove izra- 
žajne mogućnosti, otvaraju nove književne putove; 
oni su novatori. Talentirani književnici nastupaju 
izvornim, originalnim stvaralačkim koncepcijama, 
za razliku od epigonđ (grč. epigone podmladak) 
koji preuzimaju teme, likove i stilske postupke iz 
ranijih razdoblja ili od drugih književnih stvara- 
laca. Kod epigona se često susreće pojava plagi- 
jata (lat. plagium otmica čovjeka), kada se preu- 
zimaju bilo koji sastavni elementi književnog djela, 
a da se to ili prikriva, ili na bilo koji drugi način 
prešućuje. 


540 


Tanka — Tasso Torquato 


TANKA (pjesma od pet stihova, a pojedini sti- 
hovi po 5, 7, 5, 7, 7 slogova) i haiku (tercet sa svega 
17 slogova, i to 5, 7, 5), japanski oblici, prodiru u 
evropske književnosti preko američke. 

Lijep primjer haiku daje stari japanski pje- 
snik: 

Gle bilje proljeća: 
tragovi snova 
bezbrojnih ratnika. 


TASSO TORQUATO (1544—1595), talijanski 
pjesnik, utjecajna književna ličnost i izvan Italije. 
Živio je na dvorovima vladara i visoke aristokra- 
cije. Dopisivao se s mnogim suvremenicima (oko 
1700 pisama). Autor je romantičkog epa Rinaldo 
(1565) te pastirske igre Aminta (1573), koju je još 
iz rukopisa preveo hrvatski književnik Dinko Zla- 
tarić (pod naslovom Ljubmir, 1580). Pisao je lirske 
pjesme (više od 2000 pjesama); veći su broj lju- 
bavne (Rime), ali je Tasso naročito mnogo njego- 
vao i oblik madrigala s melankoličnim ugođajima. 

Tassovo glavno djelo Oslobođeni Jerusalem, ep- 
ski spjev u 20 pjevanja u oktavama (dovršen 1575), 
jedno je od značajnih književnih djela koje je sna- 
žno utjecalo u evropskoj književnosti (kod nas na 
djelo Osman Ivana Gundulića, v.). Tema se odnosi 
na oslobođenje Kristova groba u povodu kršćan- 
skih pobjeda nad Turcima (povijesni događaj prve 
križarske vojne 1099. pod vodstvom Gottfrieda 
Bouillonskog). Tasso je vrlo uspješno povezao u 
jedinstvenom tonu i usklađenoj poetskoj slici kla- 
sičke elemente sa slobodnim renesansnim shvaća- 

njem i moralnim okovima protureformatorskog 
duha. Istovremeno je svoje djelo prožeo nenamet- 
ljivom tugom i dubokim osjećajima; tu je kao pje- 
snik najjači. U jezičkom izrazu služi se snažnim 
kontrastima i time donekle anticipira novo knji- 
ževno i umjetničko razdoblje baroka (v.). Pod priti- 
skom oštrih zamjerki katoličke kritike Tasso je na- 
pisao i novu verziju svoga životnog djela pod na- 
slovom Osvojeni Jeruzalem (1587—1592), približu- 
jući se više gledištima protureformacije. 
TASSONI, ALLESANDRO, v. Ep. 


TAUTOLOGIJA (grč. tauto isto, logos riječ), 
stilska figura gomilanja riječi sličnog značenja sa 
zadatkom da što obuhvatnije predoči pjesnikovu 
čuvstvenost. Ponavljanje sličnih svojstava ili poj- 
mova potpunije izražava konkretna uzbuđenja. 


Pođem, klecam, idem, zastajavam. 
J.J. Zmaj, Đulići 


Tautologija je bliza gradaciji (v.) i hiperboli 
(v.). Uz termin tautologija spominje se često i ple- 
onazam (grč. pleonazo imam napretek), koji se od- 
ređuje kao gomilanje istoznačnih riječi u govoru; 
katkada sa stilskim efektom, a katkada nepo- 
trebno. 

TEATROLOGIJA, v. Kazalište. 

TEHNIKA BIJELO-CRNO, v. Polarizacija. 


TEKSTOLOGIJA (lat. textus od texere tkati, 
splesti; grč. logos nauka), naučna disciplina unutar 
nauke o književnosti (v.), koja ispituje sve okolno- 
sti uspostavljanja ispravnoga i najpotpunijeg tek- 

sta književnog djela. Tekstološko se izdavanje za- 
sniva na svestranom proučavanju čitavoga tekstov- 
nog materijala jednoga književnog djela, od prvot- 
ne do posljednje nastale verzije: uzimaju se u obzir 
sva izdanja autorova kao i sva izdanja drugih iz- 
davača. 

Tekstolog otkriva ispravni i najvredniji tekst 
različitim metodskim postupcima i uzima u obzir 
rezultate nauke o književnosti i svih njenih pod- 
ručnih disciplina. 

TEMA (grč. th€ma stavak), područje života koje 
je pisac odabrao za osnovu svoga djela. Nekada je 
tema djela i problem koji pisac postavlja u osnovu 
svoga djela. Postoji glavna tematska cjelina, a uz 
nju i manje koje su podređene glavnoj. 

TENDENCIJA (lat. tendere težiti za čim), u 
književnom djelu očituje se u glavnoj misli koju 
autor razvija, u načinu izbora građe, u određenom 
prikazivanju likova. Ne može nijedno djelo biti 
bez svoje, unutarnje tendencije. 

Pojačano naglašavanje ideje, tendencije, u djelu 
djeluje na uniformiranje, ujednačavanje umjetnič- 
kog postupka. Takav postupak nalazimo u onim 
djelima u kojima se namjerno ističe neki politički 
ili filozofski ideal (v. Književnost). 

TENDENCIOZNA KNJIŽEVNOST, v. Književ- 
no djelo. 

TEODOSIJE, v. Biografija. 

TEOKRIT, v. Idila. 


TEORIJA KNJIŽEVNOSTI, v. Nauka o knji- 
ževnosti. 


543 


Teorija pjesama — Till Eulenspiegi 


TEORIJA PJESAMA, v. Epika. 

TERCET, v. Trostih. 

TERCINA (Danteova tercina ili terza rima), tro- 
stih ili tercet, sastavljen redovito od jampski in- 
toniranih jedanaesteraca (koji se zovu endecasil- 
labo, v.). Stvorio ga je Dante Alighieri (v., 1265— 
1321) u svojoj poemi Božanstvena komedija. 

TERENCIJE, Publije Afer, v. Komedija. 

TEVFIK, MEHMET, v. Nasrudin-hodža. 

TEZA, v. Versifikacija. 

TIBUL, v. Elegija. 


TILL EULENSPIEGL (Til Ojlenšpigel), vrlo po- 
znato i vrijedno anonimno djelo njemačke književ- 
nosti iz početka XVI st. (objavljeno 1515), zbirka 
šaljivih zgoda nazvana po glavnom junaku, pozna- 
tom šaljivdžiji, podvaljivaču i rugalici. 

Till je povijesna ličnost, seljačkog je porijekla; 
živio u prvoj polovini XIV st. 

Zbirka sadrži niz anegdota iz pučke predaje, iz 
malograđanske i građanske sredine. Ne potječu sve 
iz istog vremena i mjesta, jer je jezička osnova 
zbirke različita, a vezana je za različite sredine i 
različite jezičke osobine. Prikazuje se život Tillov 
od rođenja do smrti i u tom se rasponu iznose bo- 
gato i raznoliko dogodovštine glavnog junaka u 
svim mogućim životnim situacijama. Till se smiono 
izruguje bogatim i moćnim, slobodno izražava svoje 
simpatije za male i skromne ljude. Uzimajući če- 
sto pozu tobožnje budale on se drsko i javno iz- 
rugava ljudskoj uobraženosti i ograničenosti. Zbir- 
ka je u punom smislu prava pučka knjiga —- među 

najznačajnijim u svjetskoj književnosti — koja je 
prenosila književne motive, ali i vrlo uspješno ši- 
rila humane i progresivne ideje. 

Kasnije su mnogi književnici upotrijebili neke 
motive i sAm lik Tillov za svoja djela (npr. De 
Coster, v., Gerhard Hauptmann i dr.). 

TIP (grč. typos oblik, biljeg), lik u književnom 
djelu koji sadrži neke karakterne crte stanovite 
grupe ljudi. I lik koji saopćuje misli i ideje odre- 
đnog razdoblja ili društvenog sloja. 

Tip predstavlja i karakter s određenim značaj- 
kama, koji se vrlo često vraća u dramama (npr. u 
commedia dell' arte, u komediji karaktera), kao i 
u ostalim književnim oblicima. Tipizirajuće prika- 
zivanje nužno vodi do negiranja individualnosti u 
osobama, teži k uopćavanju ljudskog te idealizi- 
ranju, što je stvarno daleko od spontanog, umjet- 
nički slobodnog uobličavanja ljudi i života. 

TIPIZACIJA, v. Roman. 


TISUĆU I JEDNA NOČ (ar. Alf lajla valajla), 
zbirka priča na arapskom jeziku, jedno od najvred- 
nijih anonimnih djela u svjetskoj književnosti. Sa- 
stoji se od bajki, manjih romana, novela, ljubav- 
nih, šaljivih i pustolovnih dogodovština, legendi, 
humoreski, anegdota. 

Okvir i okosnicu zbirke čini priča o lijepoj i 
mudroj Šahrazađi (Šeherezadi) koja uspijeva svake 
večeri da priča novu i zanimljivu priču kralju 
Šahrijaru i time spasava od smrti svoju sestru, 
ženu kraljevu. Na početnu priču nadovezuju se 
druge, i tako zbornik čini kompozicijsku cjelinu. 
Djelo je snažno utjecalo na svjetsku književnost 

prenošenjem književnih motiva i mnogim stilskim 
postupcima. 

Djelo nije u svemu jedinstveno jer se do konač- 
ne redakcije mijenjalo i nađopunjavalo. Pojedini 
dijelovi i mitovi porijeklom su iz indijskih, perzij- 
skih i arapskih vrela. Jedno od pouzdanijih prvih 
vrela zbirke nalazi se u knjizi Hesar Efsaneh (tj. 
Tisuću priča). Oko 800. g. prevedena je u Bagdadu 
na arapski. U to su vrijeme vjerojatno ušle u zbir- 
ku i anegdote o Harun al Rašidu. Oko 1200 g. zbir- 
ka se nalazi u Kairu, proširuje se nekim novim 
anegdotama, ali se uglavnom u to vrijeme već 
učvršćuje i konačna redakcija. Okvirna pripovi- 
jetka bila je poznata u Italiji već u XIV st., a prve 
prijevode (1704—1717) u Evropi dao je Francuz A. 
Galland. 

TOK SVIJESTI, v. Proza. 

TOLLER, ERNST, v. Drama, Ekspresionizam. 

TOLSTOJ, LAV NIKOLAJEVIČ (1828—1910), 
veliki ruski pripovjedač, romanopisac, dramatičar, 
društveni reformator. Nemirna života, u stalnim 
nesporazumima s društvom i bližom okolinom, bio 
je književnim djelom i životom u središtu pažnje 
ruske i evropske javnosti. Za svoje vrijeme i ka- 
snije generacije značajna i utjecajna ličnost. 

Tolstoj je nastupao oštrom i strasnom kritikom 
državnoga, društvenog i crkvenog uređenja Crk- 
va i država, 1832). Postavlja prvobitno kršćan- 
stvo iz evanđelja kao najviši ideal (Ispovijed, 
1879—1882, U čemu je moja vjera, 1884); ističe kao 
osnovni princip u društvenom životu pasivno ne- 

protivljenje zlu i moralno usavršavanje pojedinca. 
Slično grčkom filozofu Platonu (v.), mnogo vjekova 
ranije, i Tolstoj traži da umjetnost počiva na filo- 
zofsko-didaktičkom osnovu, da bude poticaj u mo- 
ralnom smislu i doprinos moralnom usavršavanju 
(Što je umjetnost, 1897). 

Međutim, kao stvaralac-umjetnik Tolstoj je bio 
znatno širi i dublji od svojih teorijskih koncepcija; 
srodan je u tome pogledu Balzacu (v.). Stvarao je 
djela spontano i prema umjetničkoj savjesti, dono- 
seći punu poetsku istinu, neizmijenjenu i nedotje- 
ranu prema teorijskim postavkama. Njegova se 
mišljenja, sasvim prirodno, naslućuju u općim ok- 
virima djela, od kojih je Tolstojeva prosvjetitelj- 
ska težnja najvidljivija, no ona nisu nametljiva i 
ne prethode umjetničkom ostvarenju. 

U trilogiji Djetinjstvo (1851-1852), Dječaštvo 
(1852—1854), Mladost (1855—1856), autobiografski 
prikazuje psihički i moralni razvitak mladog čo- 
vjeka. U Sevastopoljskim pripovijestima (1855) 
osuđuje ratna divljanja. I u nizu drugih pripovije- 
daka (Pučke pripovijesti, 1881—1886) Tolstoj će 
izabrati takve teme na kojima će moći razviti svoje 
filozofijske poglede. 

U najznačajnijem djelu Rat i mir (1864—1869) 
Tolsioj na građi iz Napoleonovih ratova u Rusiji, 
u vremenu od 1805—1812, razvija svoju najpotpu- 
niju sliku svijeta s pogledima na život, društvo, os- 
novne ljudske vrijednosti. To je jedinstven primjer 
romana-epopeje u kojemu je umjetnički zrelo i do- 
rađeno dana punoća povijesnog razdoblja. 

Roman Ana Karenjina (1873—1877) obrađuje, 
doduše, problem braka i obitelji, ali je Tolstoj u 
njemu najpotpunije zahvatio u suvremene eko- 
nomske i socijalne probleme Rusije. U djelu Uskr- 
snuće (1889—1899) Tolstoj je našao najzahvalniju 
temu za svoju vjersku problematiku, ali je isto- 
vremeno dao i potresnu sliku ruskog društva. 

Za stilski postupak Tolstojev značajno je posto- 
janje tzv. dvostrukog kolosijeka. U istom se djelu 
iznose paralelno dvije fabule, dvije fabularne li- 
nije, koje se dopunjuju i ukrštavaju, a punoća djela 
moguća je samo u njihovoj umjetničko-stvaralač- 
koj sintezi. Za stvaraoca Tolstoja, nedostižnog ana- 
litika i ingenioznog mislioca, upravo takav plan 
široko zasnovanog razvijanja tematike bio je jedi- 
no primjeren da bi mogao uspješno razviti svoju 
umjetničku istinu. 

Dramski se rad (Vlast mraka, 1886, Plodovi pro- 
svjete, 1886—1889, i dr.) više nalazi u okvirima 
Tolstojevih moralnih preokupacija. 

TRAGEDIJA (grč. tragOdia, tragos jarac, čde 
pjesma), vrsta ili oblik dramskog djela u kome se 
sukob između glavnoga lika kao nosioca ideje ili 
načela i njegove okoline, društva ili suprotnih sna- 
ga završava neizbježnom smrću glavnog lika. On 
je od početka do završetka radnje nepokolebljiv, 
dosljedan i svjestan veličine svoga cilja; u nje- 
govu životnom idealu nema odstupanja ili pogađa- 
nja, nego se razvija jednak i neizmjenljiv uspon do 
konačne lične propasti. S vremenom i postepeno 
došlo se do toga da se lična nesreća i nenadana 
smrt izjednačava s nazivom tragedija. 

Tragički lik ustrajava u svome cilju ili ideji iz 
dubljih, neprevladivih razloga: kod antiknih na- 
roda, i posebno Grka, to su sudbinske ili božanske 
sile, a kasnije velike ljudske strasti, težnje, ideali. 
Već je grčki filozof Aristotel (384—322. st. e.) go- 
vorio da glavni lik tragedije strada zbog svoje vla- 
stite tragičke krivnje (v. Tragika). Pročišćenje i 
smirenje osjećaja nakon odluke zove se katarza 
(v.). 

Tragički se lik sukobljuje sa svim suprotnim 
ličnostima i potpuno oprečnim nastojanjima i oči- 
tuje se u nepomirljivom i strasnom zalaganju za 
svoju ideju i svoju sliku svijeta. U značajnim knji- 
ževnim ostvarenjima uvijek je riječ o istaknutoj 
humanoj veličini postavljenih ideala i nedvojbe- 
noj vrijednosti čovjekova zalaganja i lične žrtve. 

Čitanje, slušanje i gledanje velike umjetnički 
snažne tragedije izaziva duboke i misaone doživ- 
ljaje popraćene tragičkom tugom. Njen je osnov- 
ni karakter estetski, jer stvara čistoću i određenost 
osjećaja o veličini i ljudskoj opravdanosti žrtve 
glavnog lika; a probuđena čuvstva, izazvana neiz- 
mirivim sukobom i neizbježnom propašću glavnog 
lika, smiruju se u snažnom dojmu i spoznaji o ve- 
likim zbivanjima. 

Tragedija je svojom tragičkom temom i tragič- 
kim likom bila uvijek suptilan odraz krupnih i od- 
ređenih povijesnih sukoba i shvaćanja. I samo u 
potpunoj društveno-povijesnoj uvjetovanosti ra- 
zumljiva je u svoj svojoj složenosti. 

Nije ih napisano mnogo u povijesti dramatur- 
gije, ali ih možemo naći kod raznih naroda i u raz- 

ličitim vremenima. Ne može se govoriti o jednom 
vrelu i jednom mjestu postanka dramske umjet- 
nosti, a jednako ni tragedije. Nastajale su u raz- 
ličitim povijesnim uvjetima i odražavale različita 
društvena protivurječja. Najznačajniji procvat do- 
živjela je tragedija u antičkoj, grčkoj kulturi, gdje 
je i dobila ime prema učesnicima u dionizijskim 
svečanostima, koji su nosili jarčevu kožu na ]e- 
đima i pjevali pjesme u čast boga Dioniza. Ističu 
se tri grčka autora tragedija najvećega umjetnič- 
kog dometa i značenja. 


Eshil (525—456. st. e.), grčki tragičar iz Eleuzi- 
ne kraj Atene, neposredno je sudjelovao u borba- 
ma Grka protiv Perzijanaca kod Maratona i Sa- 
lamine. Napisao je velik broj tragedija i drama 
pretežno s mitskim temama i likovima, ali je sa- 
čuvano samo sedam tragedija i neki odlomci. U 
tragediji Perzijanci obrađuje borbu perzijskog de- 
spotizma i atenske demokracije; u Okovanom Pro- 
meteju, koji predaje ljudima vatru i time omo- 
gućava kulturni razvoj, Eshil veliča borbu za na- 
predak čovječanstva; u trilogiji Orestija prikazuje 
problem ljudske krivnje i odgovornosti. Eshil je 
mnogo učinio za napredak scenografije. Sudjelo- 
vao je u izvođenju kao glumac, redatelj, učitelj 
kora i glumaca, kao kompozitor melodija za kor- 
ske pjesme i plesne figure. Skratio je starije dulje 
korske pjesme, uveo je drugog glumca, a od Sofo- 
kla je preuzeo trećeg glumca. 

Sofoklo (496—406. st. e.), grčki tragičar iz Ko- 
lona, atenskog predgrađa, i suvremenik Periklova 
vremena u Ateni, napisao je oko 130 drama, ali je 

sačuvano samo sedam tragedija i neki odlomci. 
Sofoklo napušta grčki mitski svijet, a teme njego- 
vih tragedija postaju čovjek, njegovo djelovanje 
i njegove strasti. U Kralju Edipu obrađuje tragičku 
sudbinu Edipa koji je u neznanju ubio oca Laja i 
oženio svoju majku Jokastu; u tragediji Edip na 
Kolonu Sofoklo pronalazi putove da se slijepi i ne- 
sretni Edip u pratnji svoje kćeri Antigone kroz 
patnje smiri i opravda od svog užasnog udesa. So- 
foklo je uveo trećeg glumca i time je grčka trage- 
dija dobila svoj konačni oblik. Povećao je broj 
osoba u koru od 12 na 15, ali mu je smanjio zna- 
čenje u izvođenju tragedije: kor kod Sofokla ne 
sudjeluje izravno u radnji, nego ima ulogu pasiv- 
nog promatrača i pratioca radnje, bez većeg utje- 
caja na nju. Stvorio je značajne dramske teme i 
monumentalne dramske likove (Edip, Antigona, 
Jokasta, Klitemnestra), koje će i kasnije drama- 
tičari obrađivati. Grčki filozof Aristotel pisao je u 
svojoj Poetici: »Sofoklo reče da on prikazuje ljude 
kakvi treba da budu, a Euripid kakvi jesu.« 
Euripid (485—406. st. e.), grčki tragičar iz atič- 
ke općine, suvremenik je peloponeskog rata. Od 
njegova obimna rada ostalo je 18 tragedija i ne- 
koliko fragmenata. Glavna mu je tema konkretni 
čovjek s obilježjima općeljudske psihologije stvar- 
nog života. U svojim tragedijama postavlja otvo- 
reno moralne i društveno-političke probleme svo- 
ga doba i zalazi duboko u analizu duševnih previ- 
ranja čovjekovih. U tragediji Medeja prikazuje 
psihologiju žene koja čini sve za svoju veliku lju- 
bav, ali kad je prevarena i napuštena, postaje stra- 

šna osvetnica, pa i ubojca vlastite djece. Probleme 
i psihologiju žene obrađuje i u drugim tragedija- 
ma: u Elektri, u Hipolitu, u Hekubi, u Ifigeniji na 
Tauridi. Euripid je bio vrlo raznolik u iskorišta- 
vanju scenskih sredstava: unosio je prologe koji su 
gledaocima prije gledanja i slušanja govorili o rad- 
nji tragedije; uveo je monodije i duete (to su pje- 
vani umeci), mnogo je naglašavao muziku te je 
time začetnik kasnije melodrame. Sve su to bili 
razlozi što je Euripid bio zanimljiv, prevođen i opo- 
našan u rimskoj književnosti (Seneka, 4. st. €£.), u 
Italiji (Vittorio Alfieri, 1749—1803), u Njemačkoj 
(J. W. Goethe, v., 1749—1832, Fr. Schiller, v., 1759 
—1803, Fr. Grillparzer v., 1791—1872, H. Hof- 
mannsthal, 1874—1929), u Francuskoj (J. Racine, 
v. 1639—1699, P. Corneille, v. 1606—1684), u Hr- 
vatskoj (Marin Držić v., Ivan Bunić v.). I u najno- 
vije vrijeme proširuje se utjecaj Euripida na dra- 
matičare i romanopisce. 

Shakespeare. Na razmeđu dvaju stoljeća, iz XVI 
u XVII st., djeluje najveći dramski pisac i najveći 
tragičar do naših dana William Shakespeare (Šek- 
spir, v., 1564—1616). Koristio se dramskim i scen- 
skim iskustvom ranijih epoha, uzimao je teme i fa- 
bule iz svih razdoblja, ali je u svemu išao svojim 
ličnim stvaralačkim putem i stvarao dramska djela 
na temelju izravnoga, neposrednog promatranja 
života i snaga koje u njemu djeluju. Piše tragedije 
i u stihu i u prozi (i povezano jedno s drugim), 
uvodi na scenu velik broj osoba, a glavno mu je 
dramsko i scensko sredstvo dijalog. U razgovorno 
povezanom i napetom dijalogu očituju se Shakes- 

peareovi likovi kao duboko i svestrano određeni ka- 
rakteri, sa svojim vlastitim životnim motivima i 
pogledima na društvo i svijet. Tzv. šekspirska sce- 
na počivala je na vrlo oskudnoj scenskoj opremi: 
pojedini su predmeti ili natpisi samo simbolizirali 
određenu okolinu, izmjenu scena ili prekidanje 
radnje. Svemoćni dijalog nadomještao je sve i is- 
punjao scenski prostor izuzetno bogatim životom. 
Iz velikoga i bogatog književnog opusa navodimo: 
Romeo i Julija, Mletački trgovac, Antonije i Kleo- 
patra, i najsnažnija ostvarenja tragedije Hamlet, 
Kralj Leir i Macbet. 

U velikom razdoblju francuskog klasicizma (v.), 
u XVII st., tragedija je ponovno dostigla značajna 
ostvarenja. 

Pierre Corneille (1606—1684), francuski drama- 
tičar i advokat po zanimanju, smatra se osnivačem 
francuske klasicističke tragedije. Započeo je knji- 
ževnu djelatnost komedijama, ali je najveći uspjeh 
postigao tragedijom Cid (Le Cid, 1636), koja je 
jedna od najznačajnijih dramskih i scenskih pojava 
u povijesti kazališta. Cid ima pet činova, pisan je 
u stihovima, ostvarena su tri izv. aristotelovska 
(v.) jedinstva (mjesto, vrijeme, radnja), istaknute 
su naročito glavne ličnosti; ali je Corneille ipak 
znatno slobodnije i individualnije postupio u kom- 
poziciji tragedije. Oslanja se na starije španjolsko 
kazalište, herojske legende i romanse. Likovi Rod- 
rigue i Chimčre sukobljuju se između nagona i 
čuvstva, s jedne strane, i težnje moralnom savr- 
šenstvu, s druge strane. 

Jean Racine (1639—1699), istaknuti francuski 
dramski pisac XVII st., naročito je obrađivao žen- 
ske likove u svojim tragedijama: Tebaida, Andro- 
maha, Britanik, Ifigenija, Fedra. Racine se strogo 
i do kraja držao načela triju jedinstava (vremena, 
mjesta i radnje); u njegovim se tragedijama mje- 
sto ne mijenja, drama je sva u monologu junaka s 
vlastitim oprečnostima, nema peripetije i raspleta. 
Zato je glavna pažnja posvećena iznijansiranom 
psihološkom crtanju likova koji predstavljaju dva 
oprečna svijeta: svijet neobuzdanih ambicija, inte- 
resa i zaglušnih strasti, nasuprot svijetu ideala i 
moralnih principa. Fedra, jedan od najsnažnijih 
likova Racineovih, vodi tešku borbu između be- 
zumne ljubavi prema svome pastorku i moralnih 
obaveza prema njegovu ocu i svome mužu. 

Potkraj XVIII st. značajna ostvarenja tragedije 
nalazimo u djelima J. W. Goethea (Egmont, Ifige- 
nija) i u djelima Fr. Schillera (Razbojnici, Spletka 
i ljubav, Don Carlos, Wallenstein, Marija Stuart). 
Njemačka klasicistička tragedija pisana je u šek- 
spirovskim stihovima, slobodnijom obradom triju 
jedinstava, a osobito je njegovala svečani ton i ple- 
meniti, zanosni patos. 

U prvoj polovini XIX st. pojavit će se s bučnim 
i velikim uspjehom tragedija Hernani (1830) fran- 
cuskog pisca Victora Hugoa (Igo, v., 1802—1885). 
Ovo je djelo zadržalo od ranijih tragedija obilježje 
tragičke krivnje glavnog lika, ali je raniji scenski 
i dramaturški okvir djela potpuno razbijen: napu- 
štaju se načela triju jedinstava, a s time u vezi i 
osebujna struktura tragedije, obrađuje se realni 

svakodnevni i historijski život na prirodan i su- 
vremen način. 

Tako je upravo ovim djelom i u ovo doba tra- 
gedija kao poseban vid dramskog djela prestala 
postojati. Bilo je doduše tragedija i u ranijim raz- 
dobljima, kao i u XIX st. Ima ih i kasnije, kao i u 
našim danima. Ali su to ili slabija ostvarenja, ili 
postepeno napuštaju bitno i strukturno obilježje 
ranije tragedije. 

I sam naziv tragedija, kao književno-teoretski 
pojam i termin, izlazi iz suvremene upotrebe, a 
značenje termina tragedija upotrebljava se u smislu 
nesreće, neuspjeha, propasti. Tragediju nadomje- 
štava drama kao scenski i dramaturški oblik naj- 
šireg raspona i ugođaja, a od termina tragedija os- 
taje u suvremenoj upotrebi termin tragika (v.) u 
produbljenom i filozofski razrađenom značenju. 

TRAGIKA (grč. tragik€' t&ćkn& umijeće tra- 
gike, tragikos koji pripada tragediji, tragično), u 
antiknoj tragediji (v.) znači stradanje čovjeka u 
borbi za uzvišene ideale ili u borbi protiv jačih 
(tajanstvenih ili božanskih) snaga koje su suprotne 
čovjekovim težnjama. 

Izvorno je tragika izvedena iz antiknog pojma 
tragedije, a s vremenom su tragično i tragika pro- 
šireni na svako stradanje ne samo likova u knji- 
ževnim djelima nego i ljudi u svakodnevnom ži- 
votu. Govori se o tragici iz vlastite, unutarnje kriv- 
nje, iz plemenitoga i strasnog nastojanja za nečim 
boljim i plemenitijim, ili o tragici koja je proizašla 
iz zablude, nastranosti i nemoralnih pobuda (v. Ba- 
lađa, Drama, Tragedija). 

TRAGIKOMEDIJA, u XVII st. karakterističan 
je dramski oblik koji ima ozbiljan zaplet sa sret- 
nim završetkom, a vanjska radnja i efektne pate- 
tične situacije prevladavaju unutrašnju psihološku 
produbljenost. Tragika i komika prožimaju se sa 
zadatkom da jedno osvijetli bolje drugo, i obratno. 
Ili komično služi samo kao kontrast da se tragično 
još više naglasi, npr. u djelima V. Shakespearea. 
Ili je tragično ugrađeno u komičnom tako da je 
vidljiva podvojenost ličnosti i svijeta; npr. u djeli- 
ma Molierea (Mizantrop, Tartujfe). Termin je uveo 
Plaut (254—184. st. €.) za djelo Amphitryo, u ko- 
jemu je povezao bogove, kraljeve te robove, 

Tragikomedija — i kao termin i kao dramski 
oblik — nestala je iz suvremene dramaturgije. Za- 
držala su se u izrazu tragikomično samo neka obi- 
lježja ranije tragikomedije. 

TRAVESTIJA (lat. trans s one strane, vestire 
odjenuti, preokretanje, »oblačenje u drugo odi- 
jelo«), satiričko izrugivanje ozbiljnog umjetnič- 
kog djela izvrtanjem njegova sadržaja u podrug- 
ljivom obliku. 

Jednom umjetničkom djelu, općenito poznatom 
i velike umjetničke vrijednosti, pridaje se sadržaj 
koji je potpuno u neskladu s formom, s namjerom 
da se prvotno djelo prikaže smiješnim. Travestija 
ima cilj da ismije djelo i da stvori ugođaj poruge i 
smijeha. Redovno nema veću književnu vrijednost. 

Djelo Smrt Smail-age Čengijića Ivana Mažura- 
nića izvrgao je ruglu i podsmijehu travestijom 
Smrt babe Čengićkinje Ante Kovačić (v. Parodija). 

TRILOGIJA (grč. treis tri, logos govor, trilogia 
tri tragedije kojima su se natjecali grčki pjesnici), 
književno djelo u tri istaknuta i odvojena djela. 
Dijelovi mogu biti posebno označeni u jednom dje- 
lu, npr. Dubrovačka trilogija od Ive Vojnovića, ili 
je svaki dio napisan u posebnoj knjizi. 

TROHEJ, v. Versifikacija. 

TROP (grč. tropos okret, obrat), naziv za ona 
osnovna izražajna stilska sredstva jezika koja se 
upotrebljavaju u prenesenom, neobičnom i druk- 
čijem značenju od normalnoga, standardnog: pra- 
vo i izvorno značenje prikazuje se drukčijom sli- 
kom. To znači da se dva sadržajna područja sta- 
paju, jer se samo stapanjem bolje osvjetljuju. 

Tropi su: metafora (v.), metonimija (v.), peri- 
fraza (v.), personifikacija (v.), sinegdoha (v.). 

TROSTIH ili tercet (tal. terzetto treći), strofa od 
tri stiha. Naročit pjesnički oblik trostiha ili ter- 
ceta je tercina, prikladna za povezano kazivanje 
(u Danteovoj Božanstvenoj komediji); sastavljena 
je od jampski intoniranih jedanaesteraca s poseb- 
nim rasporedom srokova. 

TRUBADUR (franc. troubadour trouver nalaziti, 
trouveur otkrivač, pronalazač), pjevač i pjesnik 
ljubavnih viteških pjesama u Provensi u Francu- 
skoj od XI do XIV st. Kao kasnije Minnesang (v.), 
i trubaduri su dvorski pjevači vezani na kanone i 
tradicije dvorskog pjesništva. Trubadur se u pje- 
smi obvezuje odličnoj, odabranoj ženi na odanost 
i vitešku službu. Glavni je oblik trubadurske po- 
ezije kancona (tal. canzone pjesma), ljubavna pje- 

sma od 5—10 jednako građenih strofa; najčešći stih 
bio je jedanaesterac, ali i sedmerci i deseterci. 

TRUBAR, PRIMOŽ (1508—1586), protestantski 
svećenik, osnivač tiskare u Urachu, prvi poznati i 
značajni pisac na slovenskom jeziku. Glavna mu je 
misao bila da proširi i učvrsti protestantizam u 
Sloveniji, ali je ipak i tim radom učinio vrlo mno- 
go za slovensku kulturu i nacionalnu samostalnost. 
Sastavio je na slovenskom jeziku dolenjskog na- 
rječja Katekizem v prozi in pesmih, 1551, i Bukvar 
(Abecedarium z Brenzovim malim katekizmom, 
1550) te neka crkveno-poučna djela, a preveo Novi 
zavjet (1557—1577). Otvorio je književnu djelat- 
nost u Sloveniji i prvi uspješno istaknuo slovenski 
jezik za sve Slovence, mjesto njemačkog. S oprav- 
danjem se Trubara naziva začetnikom i osnivačem 
slovenske književnosti. 

TRUVERI, v. Trubadur. 

TUKIDID, v. Epitaf. 

TURGENJEV, IVAN SERGEJEVIČ  (1818— 
1883), ruski pripovjedač i romanopisac, kod nas 
mnogo prevođen i čitan. Više godina proveo je u 
inozemstvu, ponajviše u Njemačkoj i Francuskoj, 
gdje je upoznao tadašnje vodeće književnike (Dau- 
deta v., Maupassanta v., Merimeea v., braću Gon- 
court). Bio je uspješan posrednik između Evrope i 
Rusije i jedan od prvih ruskih pisaca priznatih na 
Zapadu. 

Slavu i uspjeh postiže kratkim novelama Lov- 
čevi zapisi (1847—1852), u kojima iznosi s velikim 
simpatijama zanimljive likove ruskih seljaka, za- 


558 


Turgenjev, Ivan Sergejevič —  Tužbalica 


lažući se za njihova društvena prava i ljudsko do- 
stojanstva. 

I kad je pisao mnoge i značajne romane, Turge- 
njev se vraća noveli u kojoj je neposredan i ličan, 
jer s najviše uspjeha razvija svoja lirska raspolo- 
ženja (Dnevnik suvišnog, 1850, Kralj Lir stepe, 
1870, te naročito novele s ljubavnim motivima 
Asja, 1857, Prva ljubav, 1860, Proljetne vode, 1871, 
idr.) 

U romanima obrađuje složenije probleme suvre- 
menih previranja u ruskom društvu. Problemi ru- 
skog intelektualca, njegova razvoja, uklapanja u 
aktivni društveni život i općeg stava prema životu, 
glave su teme u romanu Ruđin (1856), zatim u ro- 
manu Plemićko gnijezdo (1858—1859), a donekle i 
u romanima Dim (1867) i U predvečerje (1860). 

Širi problem odnosa starih i mladih, konzerva- 
tivnih i naprednih, obrađuje Turgenjev u romanu 
Očevi i djeca (1862). 

Na kraju književne djelatnosti stvara elegične, 
filozofski intonirane Pjesme u prozi (1882). 

Turgenjev je nedostižni pjesnik ruskog pejzaža, 
koji je bitni, sastavni dio atmosfere u njegovim 
djelima. 

TUŽBALICA (tužaljka, naricaljka), žalosna po- 
smrtna pjesma za umrlim ili poginulim. Jedna je 
od najstarijih i prvobitnih pjesama kod svih na- 
roda. Poznaju je i najprimitivniji narodi, jer je 
kod njih očuvana kao ustaljena, obredna pjesma 
posebno za poginulim istaknutim lovcima, junaci- 
ma, plemenskim poglavicama. Poznaju je stari i 

klasički narodi: Egipćani, Perzijanci, Grci, Rim- 
ljani. U epopejama raznih naroda, npr. u asirsko- 
-babilonskom epu u Gilgamešu, u Homerovoj Ili- 
jadi i drugima, tužbalica je dobila vrlo značajno 
mjesto. Svjetsku je slavu stekla tužbalica Andro- 
mahe i Hekabe za poginulim Hektorom u Ilijadi. 
U našoj književnosti ističe se potresnom snagom 
tužbalica sestre Batrićeve za ubijenim bratom u 
Gorskom vijencu P. P. Njegoša. 

Mnogi su pjesnici pisali pjesme s osnovnim ugo- 
đajem tužbalice. 

Ovaj je oblik pjesme naročito njegovan i raz- 
vijen u našoj narodnoj književnosti; kao takva 
poznata je u svim našim krajevima. Dva su os- 
novna tipa: 

1. estradna, tj. herojska i gorštačka, namije- 
njena javnom slušanju, koja veliča junačku žrtvu 
poginulog; 

2. više lična i lirska ispovijed, kao posljednji 
razgovor s pokojnim. 

Tužbalica je u pravilu pjevana pjesma s vrlo 
uskim melodijskim rasponom. Unatoč tome ostavlja 
na slušaoce snažne dojmove kad se izvodi u odgo- 
varajućoj sredini i u pravom času. 

TWAIN, MARK (Mark Tvejn, pravo ime Samuel 
Langhorne Clemens, 1835—1910), američki knji- 
ževnik, popularni humoristički pripovjedač, mnogo 
prevođen i rado čitan. Promijenio nekoliko zvanja, 
od kojih je pilotski poziv na rijeci Mississippi os- 
tavio dubljih tragova i u književnom djelu. Prvi 
uspjeh doživljava humoreskom Slavna skočižaba 

iz Calaveraskog okruga (1865). Ironično-duhovita 
zapažanja o američkom turistu i evropskoj kulturi 
dao je u djelu Naivčine u inozemstvu (1869). Naj- 
poznatija su njegova djela Doživljaji Toma Sawye- 
ra (1876) i Doživljaji Huckleberry Finna (1884). Pa- 
žnju su privukla i ostala djela: omladinski roman 
Kraljević prosjak (1882), autobigrafski Život na 
Mississippiju (1883) i satiričko-povijesni Jenki iz 
Connecticuta na dvoru kralja Artura (1889) i dr. 
U posthumno izašlom djelu Tajanstveni stranac 
(1916) Twain je pisac koji je napustio raniji humo- 
ristički stav a potpuno se predao pesimističkom 
gledanju na budućnost čovječanstva. 

U američkoj književnosti Twain zauzima zna- 
čajno mjesto kao oštroumni i sveobuhvatni dru- 
štveni kritičar. 

UJEVIĆ, TIN (1891—1953), pjesnik i esejist, naj- 
dosljedniji književnik-boem u našoj sredini, bi- 
garna pojava po svom životu i potpunom izdvaja- 
nju iz javnoga društvenog života; profesionalni pi- 
sac. Prve pjesme štampa u poznatoj antologiji 
Hrvatska mlada lirika, 1914, a kasnije slijede zbir- 
ke pjesama Lelek sebra (1920), Kolajna (1926), 
Auto na korzu (1932), Ojađeno zvono (1933), Pesme 
(1937), Žedan kamen na studencu (1954), Mamurluci 
i pobješnjela krava (1956), knjige eseja Ljudi za 
vratima gostionice (1938), Skalpel kaosa (1938), i dr. 
Prevodio s francuskog (Villona v., Flauberta v., 
Baudelairea v., Mallarmea v., Verhaerena, Prou- 
sta v.), s engleskog (Whitmanna v., Conrada, Mere- 
ditha), s talijanskog. 

Ujević je impresionirao suvremenike svojom 
poezijom punom izvanrednih poetskih motiva, no- 
vom dubinom životne spoznaje i izvanrednim bo- 
gatstvom poetskog izraza. 

UMETNUTA NOVELA, v. Proza. 

UNANIMIZAM, v. Romains, Jules. 

UNGARETTI, GIUSEPPE (Džuzepe Ungareti, r. 
1888), talijanski liričar, prevodilac (prevodio Sha- 
kespearea, v., Gongoru, v., Mallarmea, v., Racinea, 
v. i dr.). Teške dojmove iz prvoga svjetskog rata, 
u kojemu je sudjelovao, opjevao je u zbirkama 
Sahranjena luka (1916) i Veselje brodoloma (1919). 
Zbirkom Osjećaj vremena (1933) nastupio je kao 
predstavnik hermetičke (v.) poezije: neočekivane 
slike, zvukovna sugestivnost riječi, neposredna 
emotivnost, u središtu su njegova poetskog izraza. 
Ostale zbirke: Bol (1942), Obećana zemlja (1949), 
Krik i krajolici (1952). Prevodio ga Drago Ivani- 
šević (v.). 

UNITARISTI, v. Homer. 

UNUTARNJI MONOLOG, v. Proza. 

USPAVANKA, v, Narodna lirska pjesma. 

UTILITARISTIČKA KRITIKA, v. Kritika. 

VAGANT, v. Carmina Burana. 

VAGANTSKA POEZIJA, v. Carmina Burana. 
VAKTRA, v. Šloka. 

VALENRODIZAM, v. Mickiewicz, Adam. 


VALERY, PAUL (Pol Valeri 1871—1945), fran- 
cuski pjesnik i istaknuti esejist, jedan od najzna- 
čajnijih predstavnika hermetizma (v.) u evropskoj 
poeziji, unio nove poglede o pjesničkom stvarala- 
štvu u modernu poetiku. 

U prvim proznim radovima (Uvod u metodu Le- 
onarda da Vincija, 1895, Veče sa g. Testeom, 1896) 
pokušava da otkrije duhovne zakone — po uzoru 
na Leonarda — intelektualno, apstraktnim razma- 
tranjima, meditacijama i matematičkim postupci- 
ma. Intelekt je jedini instrumenat za otkrivanje 
spoznaja u njihovu jezgru i za razumijevanje um- 
jetničkog stvaralaštva. 

U zbirkama zaključnih rasprava i članaka (Raz- 
novrsnosti, 1922—1924, Rhumbs, 1926, 1927, 1934, 
Pogledi na suvremeni svijet, 1931, 1945) ističe svje- 
stan i naporan intelektualni rad kao odlučan pre- 

duvjet za savršeno oblikovanje umjetnine. Samo se 
uz potpuni napor uma i ličnog htijenja može oi- 
kriti pjesnička istina. Zato Valery odlučno ustaje 
protiv romantičkih teza o nadahnutom stvaranju i 
neodredivoj pjesničkoj inspiraciji. 

Teorijske postavke mogao je Valery ostvariti u 
svom pjesničkom djelu jer je bio istinski pjesnik. 
Njegova poezija (poema Mlada Parka, 1917, Album 
starih stihova, 1920, i najuspjelija zbirka Charmes 
(Čari, 1922) pokazuje značajke simbolističke slo- 
ženosti, duboke intelektualne misaonosti i herme- 
tičnosti opjevanog poetskog svijeta. Valery je po- 
stavio sebi kao pjesnik zadatak i ostvario ga je: 
svaka pjesma treba da bude svetkovina intelekta. 

Dva estetska dijaloga Duša i ples (1923) i Eupa- 
linos ili arhitekt (1923) obrađuju probleme umjet- 
ničkog stvaralaštva u svjetlu koncepcija Valeryja. 

VASILJEV, DUŠAN (1900—1924), pjesnik, pro- 
šao kroz rat, tuberkuloza ga pokosila prerano. Pje- 
sme izašle poslije smrti: Izabrane pesme (1932), 
Pesme (1952). Nije mogao mimoići sumornu temu 
rata kojemu je bio potpunim svjedokom. Dao je 
iskrena poetska svjedočanstva o svojoj ličnoj sud- 
bini i o socijalnim temama svoga doba. 

VAZOV, IVAN (1850—1921), istaknuti bugarski 
književnik: pjesnik, pripovjedač, romanopisac, 
dramatičar, putopisac. U prvim decenijama XX st. 
vodeći bugarski književnik; snažno utjecao na dru- 
ge bugarske književnike. Nacionalne i revolucio- 
narne teme obrađuje u zbirkama pjesama Pra- 
porci i gusle (1876), Epopeja zaboravljenih (1881), 

Pod salvom pobjede (1914) i dr. Više ličan i inti- 
man bio je u zbirkama Majska kiša (1880), Zvuci 
(1893), Pjesme skitnice (1899), Julska kiša (1917) 
i dr. 

Vazov je vrlo važan kao romanopisac. Djelo Pod 
igom (1889), najznačajniji bugarski povijesni ro- 
man, otvorio je u bugarskoj književnosti povijesne 
teme i proširio značenje pejzaža u karakterizaciji 
likova. 

Pisao je povijesne drame (Borislav, 1909, Ivajlo, 
1911) te putopise iz Italije, Švicarske i Francuske. 


VEDA (Znanje), ili vedska književnost, opširni 
i različiti spisi u stihu i prozi, nastali u Indiji u 
razdoblju od 1500—600. st. e, a do V st. st. e. 
potpuno dovršeni. Najznačajniji i najstariji doku- 
menat o staroj indijskoj mitologiji, kozmogoniji, 
religiji, vjerovanju, životu i običajima naroda. Pre- 
nosio se usmenom predajom i očuvan u dobrom 
stanju. 

Veda sadrži četiri zbirke: Rgveda, Samaveda, 
Jadžurveda, Atharvaveda. Svakoj su dodane Brah- 
mane, spisi obrednih propisa i alegorično-mističnih 
tumačenja. Uz obredne i magičke tekstove u zbir- 
kama su očuvani primjeri stare indijske poezije. 
U zbirci Rgveda nalaze se uz neke svjetovne pjesme 
ponajviše himne bogovima koji su prikazani kao 
antropomorfirane prirodne pojave (sunce, grom, 
zora, nebeske pojave i sl.). Magijska poezija, pove- 
zana s pučkim vjerovanjima i bajanjima drugih 
naroda, nalazi se u zbirci Atharvaveda. U najmla- 
đem dijelu vedske književnosti, u zbirci Upanišad 

(Tajna nauka), koja se naziva i Kraj Vede (Ved&n- 
ta), nalaze se teološki i filozofski spisi. 

Veda, ili vedski spisi, smatraju se i danas u In- 
diji svetim knjigama i neprikosnovenim vrelima 
vjerskih shvaćanja. 

VELTŠMERC, v. Weltschmerz. 

VERGA, GIOVANNI, v. Verizam. 

VERGILIJE, PUBLIJE MARON (Publius Ver- 
gilius Maro, 70—19. st. e.), veliki rimski pjesnik, 
suvremenik Julija Cezara (v.), Cicerona (v.), Ho- 
racija (v.), cara Augusta. Svojim književnim djelom 
(motivima, tematikom, oblicima i stilskim postup- 
cima) neprolazno utjecao na sve evropske knji- 
ževnosti. Kod nas mnogo prevođen. Zbirkom od 
deset pjesama Bukolike (Pastirske pjesme, kasnije 
u rukopisima nazvane Ekloge, v., 42—39. st. €.) 
učvršćuje tradicionalni oblik pastirske idile u ko- 
joj pastiri u krajoliku legendarne Arkadije (v.) 
vode dijaloge i monologe; uz mitološke i izmišljene 
likove javljaju se i suvremenici, te neke pjesme 
imaju karakter političke alegorije. Glavni je kvali- 
tet pjesama u potpuno novom i poetskom doživlja- 
vanju pejzaža, koje će snažno djelovati na kasnije 
književnike. 

Didaktički ep Georgike (O ratarstvu, 37—29. 
st. e.) u četiri knjige o poljodjelstvu, voćarstvu i os- 
talom drveću, stočarstvu i pčelarstvu, iznimna je 
pjesma prirodi, radu u polju i ljubavi prema rod- 
noj grudi. Prema dotjeranosti izraza i poetskim 
slikama smatra se najboljim djelom Vergilijevim. 

Svjetski poznato djelo Eneida, junački ep u 12 
knjiga (ukupno 9896 stihova, izašlo poslije auto- 

rove smrti), pjeva o prošlosti i slavi rimskog na- 
roda. Inspiriran Homerovim epovima Ilijada i Odi- 
seja, Vergilije je preuzeo kompozicionu shemu sta- 
rogrčkih epova, zatim mnoge stilske postupke, ali 
je uspio da stvori samostalno i istaknuto djelo u 
rimskoj književnosti. Ujedno i klasičan primjer 
epa (v.) i epskog stila (v.). 

VERIZAM (lat. verus; tal. vero istinit), izrazito 
talijanska forma naturalizma (v.) Književni pravac 
koji je težio za što potpunijim i istinitijim prika- 
zivanjem ljudi, njihove okoline, motiva djelatno- 
sti i njihovih osnovnih psiholoških karakteristika. 
U bitnom podudaran s evropskim naturalizmom, 
verizam je razvio i neke svoje odvojene značajke: 
odnos pisca prema temi i likovima nije bio u svemu 
znanstveno i dokumentarno hladan, kako su zahtije- 
vali evropski teoretičari naturalizma (E. Zola), nego 
je autor pokazivao otvorene naklonosti prema svi- 
jetu izrabljivanih, pobijeđenih i odbačenih. U stil- 
skom pogledu verizam je težio govornom i raz- 
govornom jeziku, jezičnim kovanicama i regiona- 
lističkoj tematici. 

Najjači i najuspješniji predstavnik verizma bio 
je talijanski pripovjedač Giovanni Verga (Džovani 
Verga, 1840—1922), pjesnik oporog života i izra- 
bljivanog seljaka na otoku Siciliji, autor poznate 
novele Seosko viteštvo (Cavalleria rusticana, 1863), 
koju je sam vrlo uspješno dramatizirao i prema 
kojoj je muzičar Mascagni komponirao istoimenu 
operu. 

VERLAINE, PAUL (Pol Verlen 1844—1896), 
značajni francuski liričar. Nesretna i nesređena ži- 

vota; pucao iz revolvera na svog prijatelja pje- 
snika Rimbauda i dvije godine proveo u zatvoru. 
Počeo je književnu djelatnost u krugu parnasovaca 
(v.), ali se razvio u jednog od najznačajnijih pje- 
snika simbolizma (v.). Svestrano utjecao na poeziju 
u evropskim književnostima. Prve zbirke Saturnij- 
ske poeme (1866) i Galantne svetkovine (1869), za- 
tim svadbena zbirka Dobra pjesma (1870) te naj- 
vrednija ostvarenja Romanse bez riječi (1874) i Ra- 
zboritost (1881) otvorile su izvanredni poetski svi- 
jet suptilnog lirizma, iznimnih ugođaja, potresnih 
ličnih ispovijedi i potpune formalne dotjeranosti. 

Djelom Art počtique (1874) i tezom »muzika pri- 
je svega« razvio nove teorijske postavke o pjes- 
ničkom stvaralaštvu i dao vrijedne doprinose mo- 
dernoj poetici (v.). Verlaineova proza (Moja bolo- 
vanja, 1891, Moja tamnovanja, 1893, Ispovijedi, 
1895) više je značajna za razumijevanje pjesnikove 
ličnosti. 

VERNE, JULES (Žil Vern, 1828—1905), francu- 
ski pisac, osnivač i jedan od najznačajnijih pred- 
stavnika naučno-utopijskog romana. Pokušao je 
kao dramatičar, ali slavu stječe romanima Pet sed- 
mica u balonu (1863), Put oko svijeta za 80 dana 
(1872) i prije svega trilogijom Djeca kapetana 
Granta (1866), Dvadeset tisuća milja pod morima 
(1870), Tajanstveni otok (1875) i dr. Verne je u 
svojim djelima otvarao poglede u fantastični svijet 
prirode, smiono je anticipirao mnoga kasnija na- 
učna otkrića, a o svemu je pripovijedao zanimljivo. 
Odigrao je vrlo veliku ulogu u populariziranju 
mnogih naučnih pogleda. Stekao je svjetsku slavu 

novošću tema, zanimljivim likovima i opisom ne- 
običnih ambijenata. 

Poslije J. Vernea naučno-utopijski roman silno 
se razvio. Osobito sretnu tematiku pružala su no- 
vija naučna otkrića, posebno istraživanje planetar- 
nog svijeta, podmorskog života i sl. 

VERS (lat. versus okretanje), unutar pjesme 
metrički i ritmički zatvorena jedinica; latinski na- 
ziv za stih (v.). Na slovenskom jeziku imamo verz, 
a stariji hrvatski naziv u dubrovačko-dalmatinskoj 
književnosti glasi veras, versi, »v versih složena«. 

Dinko Ranjina (XVII st.) preveo je taj naziv 
kao oranj. 

U starijoj poetici termin stih bio je opreka ter- 
minu proza: govorilo se o djelima u stihu i o dje- 
lima u prozi. Katkada je stih imao značenje strofe; 
u crkvenom jeziku stih Biblije (versiculus) u nje- 
nom stihovanom obliku znači potpunu strofu, tj. 
strofa se naziva stihom. 

Naziv versus u uskoj je vezi s upotrebom pera 
pri pisanju i njegovu okretanju, kad se prelazilo 
na novi red. 

VERSIFIKACIJA (lat. versus stih, facere pra- 
viti), noviji naziv za svu djelatnost oko slaganja i 
pisanja stihova kao i za samu zakonitost pravljenja 
stihova; prevodi se i kao stihotvorstvo. Često za- 
mjenjuje u svemu raniji naziv metrika, a katkada 
se upotrebljava samo kao naziv za suvremene po- 
glede o tvorbi, svojstvima i zakonitostima stiha. 

Isticanje pojedinih elemenata iz strukture stiha 
kao najvažnijih za svu složenost problema oko stiha 
te postavljanje samostalnih versifikatorskih zako- 

na za pojedine jezike, dovodilo je do različitih ver- 
sifikatorskih ideja ili sistema versifikacije. Povi- 
jesni pregled i na ovom području pokazuje mijenu 
i smjenu različitih gledišta. 

Kvantitativna versifikacija (nazvana antičkom, 
klasičkom, metričkom i muzičko-govornom) izgra- 
dila se ponajviše u starogrčkoj, a zatim u latinskoj 
poeziji. Kasnije nalazi djelomične potvrde i u dru- 
gim književnostima. Tu je temelj stihu pravilna 
izmjena dugih i kratkih slogova, a poezija je u 
vezi s pjevanjem, melodijom. Osnovna jedinica 
mjerenja u stihu jest stopa ili mjera koju čine po 
nekoliko kratkih i dugih slogova. Izgovor dugog 
sloga traje dvaput duže od izgovora kratkog; du- 
žina trajanja ovoga naziva se mora (lat. mora za- 
državanje, trajanje). Metrički dugi slog zove se 
arza (grč. 4rsis dizanje), jako vrijeme ili podizanje, 
i obilježava se znakom duljine (—); metrički kratki 
slog zove se teza, slabo vrijeme ili spuštanje, i obi- 
lježava se znakom kratkoće (V). Postoje i neodre- 
đeni i opći slogovi koji mogu prema potrebi biti 
dugi ili kratki. 

Stopa. Metričari navode velik broj vrsta stopa. 
Najčešće se spominju: 


trohej — V 
jamb V — 
daktil — VV 
anapest V V — 
spondej — — 


amfibrah V -— V 
Po nekoliko stopa, većinom osnovnih, čine me- 
tar (grč. metron mjera), tj. razmjer ili mjerilo. Po- 

stoje različiti nazivi za različite metre, ali se ne 
upotrebljavaju jednoznačno; jedan je od najčešćih 
pentametar (ili petostopac, stih od pet stopa) i hek- 
sametar (stih od šest stopa). 

Silabička versifikacija (grč. syllaba slog), sma- 
tra važnim da isti broj slogova bude u svim sti- 
hovima. Zato se po broju slogova razlikuju tipovi 
stihova: četverac, peterac, šesterac/ sedmerac, os- 
merac, deveterac, deseterac, jedanaesterac, dvana- 
esterac, trinaesterac, četrnaesterac, petnaesterac, 
šesnaesterac; rjeđe sedamnaesterac i osamnaesterac, 
npr. u našim bugaršticama. Doslovno i strogo sila- 
bički stih teško je zamisliti, jer se silabičnost, tj. 
određen i stalan broj slogova u doslovnom smislu 
sasvim iznimno javlja. Njemu se u pravilu pri- 
družuje i određeni stalni raspored naglasaka u 
stihu. 


Tonska versifikacija (nazvana i _akcenatskom 
ili kvalitativnom), prihvaća osnovne postavke 
kvantitativne versifikacije (izmjena dugih i krat- 
kih slogova u stopi, raspored stopa u stihu, posebno 
organizacija stihova u veće jedinice, u strofe, veći 
dio terminologije), ali prvotnu važnost daje stal- 
nom rasporedu naglasaka u stihu. Znakovi ovdje 
znače naglašene i nenaglašene slogove, a ne duge 
i kratke. 

Postoje dva smjera u tonskoj versifikaciji u od- 
nosu prema stihu: 

1. čisti tonski stih: nije važan broj slogova; sta- 
lan je samo broj naglašenih slogova, a broj i mje- 
sto nenaglašenih slogova može varirati; 

2. silabičko-tonski stih: povezuju se i prožima- 

ju postavke tonske i silabičke versifikacije. Za- 
držani su neki stariji, klasički termini (trohej, 
jamb, daktil, amfibrah, anapest), a oni koji se ne 
mogu primijeniti, napušteni su. 

Suvremeni pravci u poeziji, počevši od modđer- 
ne (v.), često razbijaju metričku i sintaktičku cje- 
lovitost ranijeg stiha, te jednu rečenicu dijele u 
dva stiha, a katkada i u više stihova. Tako su na- 
stale dvije metričke pojave: a) opkoračenje (franc. 
enjambement, anžambman), kad se u drugi stih 
prenosi dio rečenice; b) prebacivanje (franc. rejet, 
reže), kad se u drugi stih prebacuje samo jedna za- 
ostala riječ. Iz klasičke metrike zadržali smo i ter- 
min cezura (lat. caesura, usjek), presjek, za koji se 
često kaže odmor, stanka, pauza. Cezura je stalna 
granica među riječima iza nekog sloga, provedena 
kroz sve stihove neke pjesme. Osobito je čvrsta 
u narodnoj pjesmi, gdje je često i odmor, jer me- 
lodija koja prati stih uvjetuje taj odmor. Novija 
poezija izbjegava i lomi tako smještenu cezuru i 
time postiže vrijedne stilske efekte. 

Novija proučavanja zakonitosti stiha, naročito 
od moderne, u mnogočemu odstupaju od ranijih 
postavaka. Problemi stiha mnogo su složeniji jer 
se više ne može raditi samo o vidljivom i izmjer- 
ljivom redu u stihu, nego o čitavom skupu pro- 
blema pjesničkoga i jezičkog stvaralaštva. Priroda 
i struktura svakog jezika uvjetuju specifične zako- 
ne stvaranja stiha, koji se ne mogu uvijek i u 
svemu poistovetiti s metričkim pojavama u drugom 
jeziku. Zato suvremena nauka o stihu, ili versifi- 
kacija, rado ističe opravdanu tvrdnju da ne postoji 

i ne može postojati jedan jedini versifikatorski si- 
stem koji bi do kraja objasnio sve probleme u 
vezi sa stihom. 

VIAGGIO IN DALMAZIA, v. Naturizam. 

VIDA, GIROLAMA, v. Palmotić, Junije. 

VIDAKOVIĆ, MILOVAN (1780—1841), srpski 
romanopisac i pjesnik prve polovice XIX st. Pisao 
je slavenosrpskim jezikom ne prihvatajući Vukove 
ideje. U romanima Usamljeni junoša (1810), Lju- 
bomir u Elisiumu (1814), Kasija carica (1827) i dr. 
iznosio je fabule nevjerojatnih događaja, dalekih od 
stvarnosti njegova društva. Bez umjetničke vrijed- 
nosti, privlačili su Vidakovićevi romani čitalačku 
publiku svojom namještenom romantikom i zani- 
mljivim zapletima. 

VIDMAR, JOSIP (r. 1895), slovenski književni 
kritičar i esejist. Izdavao časopis Kritika, posve- 
ćen samo kritici (1925—1926). O mnogim sloven- 
skim književnicima (o Prešerenu, Levstiku, Canka- 
ru, Župančiču, Gradniku i dr.) izrekao meritorne 
sudove, a pisao i o najznačajnijim svjetskim knji- 
ževnicima. Objavio je kritike, studije, eseje (Kul- 
turni problem slovenstva, 1932, Oton Župančič, 
1935, Literarne kritike, 1951, Meditacije, 1954, 
France Prešeren, 1954, i dr.). 

Značajan je Vidmarov prevodilački rad s ru- 
skoga, engleskog, njemačkog. 

Kao dramaturg kazališta preveo je više od 20 
kazališnih komada. 

VIDRIĆ, VLADIMIR (1875—1909), po zanima- 
nju advokatski pripravnik. Malo je pisao (jedina 
zbirka Pjesme, 1907), ali je vrlo izrazit i značajan 

pjesnik. Po vanjskom okviru svojih motiva pjevao 
je ponajviše o prošlosti: nižu se slike iz antiknog 
života (Egipćana, Židova, Grka, Rimljana), iz špa- 
njolske prošlosti, prisutna je srednjovjekovna te- 
matika, a mnogobrojne su slike pejzaža. Ali tu se 
kriju obilježja Vidrićeva stava: na taj način sna- 
žnije pjeva o problemima svoga doba i svoje gene- 
racije. Jednostavnim izražajnim sredstvima i na- 
glašenim slikarskim elementima izrazio je svoja 
napredna uvjerenja (Gonzaga, Jezuiti, Dva levita), 
teški problem hrvatske emigracije (Roblje), klasne 
napetosti u društvu (Ex Pannonia). Najsnažnije se 
doimlju u njegovoj poeziji slike prirode i pejzaža, 
ugođaji životne radosti, dionizijski zanosi za lje- 
potu, vino, užitak (U oblacima, Jutro, Elije Glauko, 
Na Nilu, Romansa, Perun). 

Vidrićeva poezija ima svoju dubinu i kvalitete 
po kojima je odmah dobila puno priznanje. 

VILLON, FRANCOIS (Fransua Vilon, 1431. ili 
1432. — poslije 1463), francuski liričar, prvi u fran- 
cuskoj književnosti koji u potpunosti otvara svijet 
duboke lične čuvstvenosti i u vlastitom senzibili- 
tetu odražava svoje nemirno i mutno vrijeme. 
Krajnje nesređena života (pripisuju mu se krađe i 
ubojstvo), prvi je opjevao boemu (v.) i krajnju 
ljudsku bijedu. Najpoznatiji je s baladama. Balade 
se ističu čestim refrenima koji postižu snažne doj- 
move svojom neobičnošću u emotivnom i muzič- 
kom smislu. Raznolikost ugođaja i dubinu zapa- 
žanja naročito je ostvario u Baladi obješenih, u 
kojoj je potresno opjevao vlastitu situaciju pred 
vješanjem. Napisao je Mali testament (1456), s os- 

novnim ugođajima ironije i životne radosti, te Ve- 
liki testament (1461), najvrednije svoje djelo s mo- 
tivima o sudbini i bijedi čovjekova života. 

VITEZ, GRIGOR (r. 1911), pjesnik (zbirke San 
boraca u zoru, 1948, Pjesme, 1950, Naoružane ruže, 
1955, Povjerenje životu, 1957, Kad bi drveće ho- 
dalo, 1959, Kao lišće i trava, 1960), vrlo uspješan 
prevodilac (ponajviše s ruskog), uredio Zbornik re- 
citacija i Lirika Slavonije, jedan od najuspješnijih 
dječjih pjesnika (zbirke Vesele zamke, Prepelica, 
Sto vukova i dr.). 

VITEZOVIĆ, PAVAO RITTER (1652—1713), 
predstavnik je novih prosvjetiteljskih nastojanja u 
Hrvatskoj, jedan od prvih naših profesionalnih 
književnika. Obavio je vrlo koristan posao za svoje 
vrijeme kao pjesnik, povjesničar (od nekoliko po- 
vijesnih djela na latinskom jeziku ističe se spis 
Croatia rediviva, 1700, te prva sustavna povijest 
Srbije Serbia illustrata), štampar, izdavač, leksi- 
kograf (od velikog hrvatsko-latinskog i latinsko- 
-hrvatskog rječnika u rukopisu ostao je samo la- 
tinsko-hrvatski dio), urednik kalendara, jedan od 
prvih sakupljača folklorne građe (u djelu Pririč- 
nik aliti razliko mudrosti cvitje, 1702, slobodno 
prerađuje mnoge narodne poslovice). Bavio se pra- 
vopisnim pitanjima, predlagao je uvođenje jedin- 
stvenog (štokavskog) narječja. Vrlo je mnogo radio 
na zbližavanju jugoslavenskih naroda i na njihovu 
međusobnom kulturnom upoznavanju. 

Za književnost je značajno djelo Odilenje siget- 
sko (1684 i 1685), složeno od više tematskih zaokru- 
ženih pjesama, a posvećeno borbi i obrani utvrde 

Sigeta. U pojedinim pjesmama iznose se ponajviše 
rodoljubna, tužna razmatranja o sudbini naših 
krajeva i ljudi; zato se takav oblik pjesme naziva 
terminom lamenti. 

Veliko je značenje Vitezovića u širini njegovih 
namjera i pothvata, od kojih su se neka kasnije i 
astvarila. 

VITMAN, W., v. Whitman, W. 


VLAISAVLJEVIC, VLADO (1900-—1943) pjes- 
nik, nesređeno živio, izlagao se velikim oskudicama 
i alkoholu. Objavio knjigu pjesama Kruha i srca 
(1938) i proze San i java (1941). Godine 1957. iza- 
šle izabrane pjesme pod naslovom Balada o Tounj- 
čici, koja je zbirka dobila naslov po najboljoj pje- 
smi, iznimno bogatoj svježim metaforama. 

VODNIK, VALENTIN (1758—1819), po zanima- 
nju svećenik, vrlo je zaslužni nosilac, organizator 
i širitelj prosvjetiteljskih ideja u Sloveniji. Više- 
godišnji je urednik kalendara za seljaštvo. Pisao 
je pjesme (zbirke Pesmi za pokušino, 1906, Pesmi 
za brambovce, 1809) u izvornom slovenskom jeziku 
s oslonom na metriku i ugođaje narodne pjesme. 
U pjesmama je veličao narodnoga slovenskog čo- 
vjeka i time vrlo mnogo pridonio buđenju nacio- 
nalne svijesti u teškom povijesnom času. Pozdravio 
je rušenje austrijske vlasti i dolazak Napoleona u 
značajnoj pjesmi Ilirija oživljena. 

VODUŠEK, BOŽO (r. 1905), slovenski pjesnik 
(Odčarani svet, 1939), esejist (monografija Ivan 
Cankar, 1937), prevodilac (između ostaloga preveo 
1956. Goetheova Fqusta). 

VODVILJ (franc. vaudeville kazališni komad; 
porijeklo imena iz Val de Vire u Normandiji i Fran- 
cuskoj), u početku šaljiva pjesma s dijaloškim 
umecima. Pjevana na svečanostima i u pučkim ve- 
selim igrama. S vremenom se sve više ističe karak- 
ter šale, poruge s lagano razvijenom melodijom. U 
XVIII st. već je kazališni komad anegdotarnog (v.) 
i burlesknog (v.) tipa: pjevani komad, u kojemu 
se djelomično dijelovi pjevaju, a ubacuju se i po- 
sebne porugljive pjesmice. U XIX st. najznačajniji 
su predstavnici ovoga genrea francuski pisci E. 
Scribe (1791—1861) i Labiche. Danas pretežno ka- 
zališni komad lakšega šaljivog sadržaja. 

VOJNOVIĆ, IVO (1857—1929), književnik; za- 


počinje književnu djelatnost novelom Geranium 
(1880), zatim zbirkom pripovijedaka Perom i olov- 
kom (1884) te romanom Ksanta (1886). Uzorom je 
smatrao G. Flauberta, nastojeći da od njega preuz- 
me smireno psihološko portretiranje; tragovi sim- 
bolizma nalaze se u slikanju pejzaža, atmosfere, 
ambijenta. Veći je uspjeh postigao dramama: Psy- 
che (1889), Ekvinocij (1895), Dubrovačka trilogija 
(1902), Smrt majke Jugovića (1907), Gospođa sa 
suncokretom (1912), Lazarevo vaskrsenje (1913), 
Maškarate iz Potkuplja (1922) i dr. U jednima je 
abrađivao aristokratski svijet, u drugima motive 
iz narodne pjesme i nacionalne povijesti; uspje- 
šnija su mu djela s tematikom iz dubrovačkog 
društva. 

VOLTAIRE (Volter, pseudonim za Francois- 
-Marie Arouet, 1694—1778), svestrani francuski 
književnik (pjesnik, romanopisac, dramatičar, kri- 

tičar, publicist), historičar, istaknuti predstavnik 
prosvjetiteljske filozofije u Evropi. Zbog smionih 
pamfleta dospio u zatvor, zatim prognan iz Fran- 
cuske u Englesku; prijateljuje s pruskim kraljem 
Friedrichom II. 

Glavnu je oštricu upravio protiv crkve (izbacio 
je parolu: Ecrasez Finfame Smrvite bestidnicu!), a 
zalaže se za slobodu na svim područjima djelat- 
nosti, za snošljivost u društvenom životu. Bio je 
tumač ideja naprednog građanstva u smislu dru- 
štvene ravnopravnosti i prosvijećene monarhije. 
Ističe načelo društvene koristi kao osnovni etički 
stav nasuprot svim dogmama i fanatizmima (filo- 
zofska djela Filozofska pisma ili Engleska pisma, 
1734. Rasprava o toleranciji, 1763). Surađuje na sa- 
stavljanju Enciklopedije te izdaje Filozofski rječ- 
nik (1764) sa člancima iz filozofskoga, vjerskog i 
književnog područja. 

U povijesnim djelima (Historija Karla XII, 1731. 
Stoljeće Luja XIV, 1751, Esej o običajima, 1756). 
Voltaire traži preispitivanje izvora, oživljavanje 
civilizacije jednog doba, i prije svega isticanje na- 
pretka i pozitivnih tekovina. Među prvim najveću 
pažnju posvećuje povijesti kulture a sve narode 
iednakopravno uklapa u cjelinu zajednice čovie- 
šanstva. Ostavio je više od 10000 pisama o raznim 
pitanjima. 

Na području poezije (nacionalna epopeja u 11 
pjevanja Henrijada 1728, burleskna poema Djevicn 
Orleanska), Voltaire nije postigao veći uspjeh. Ne- 
što je uspješniji u pripovijestima (Zadig, 1147. 
Kandid, 1759) koje se ističu neposrednošću i živim 


579 


Voltaire — Vučetić, Šime 


stilom. Bio je neobično plodan kao dramatičar; na- 
pisao je oko 50 komada, od kojih su veću pažnju 
izazvali Zaire (1732) i Merope (1743). 

VORAGINE, JACOB DE, v. Legenda. 

VRAZ, STANKO (1810—1851), liričar, književni 
kritičar, prevodilac (prevodio Puškina, Byrona, 
Dantea i dr.), pokretač i urednik časopisa Kolo 
(1942) u kojemu je pisao o evropskim književnosti- 
ma i teorijskim pitanjima. Po rođenju Slovenac, 
pristaje iz idejnih pobuda uz ilirizam (v.), te piše 
pjesme na slovenskom i hrvatskom jeziku. 1840. 
izdaje zbirku ljubavnih pjesama Đulabije, uvodi 
nove pjesničke forme sonet (v.) i gazelu (v.). Piše 
romance i balade, većinom prema motivima iz na- 
rodne poezije, zatim satiričke pjesme i epigrame, 
obarajući se na negativne pojave u tadašnjem dru- 
štvu. 

Vrazov je ideal stvaranje umjetničke književ- 
nosti na temeljima narodne poezije. Nije se mnogo 
uduševljavao ni za dubrovačke pisce, ni za staro- 
klasičke uzore. Prvi je istaknuo veliku vrijednost 
Njegoševa, Mažuranićeva i Radičevićeva pjesnič- 
kog djela. 

Djela: Glasi iz dubrave žeravinske (1841), Gusle 
i tambure (1845), Slovenska djela I—Il (1952), 
Djela (1954). 

VUČETIĆ, ŠIME (r. 1909), pjesnik (zbirke Pje- 
sme Ilije Labana I i II 1939—1940, Svanuća, 1939, 
Ljubav i čovjek, 1955, Na svome 1955, Putnik, 1964, 
i dr.), vrlo uspješan esejist i literarni kritičar 
(Čovjek u razvalini, 1956, Krležino književno djelo, 
1958, Između dogme i apsurda, 1960, Hrvatsku 
književnost od 1914—1941, 1960). 

WELTSCHMERZ, svjetski bol, v. Byron, Cha- 
teaubriand, Radičević, Romantika, 

WERFEL, FRANZ, v, Ekspresionizam. 

WHITMAN, WALT (Volt Vitman, 1819—1892), 
američki liričar koji je za života doživljavao pot- 
pune negacije i velike pohvale. Čitav život radio 
na životnom djelu, knjizi pjesama Vlati trave 
(1855), koja se u više izdanja stalno povećavala 
brojem pjesama (kod nas ga je prevodio i uveo 
Tin Ujević). Najsnažnija su ostvarenja Pjesma o 
sebi i elegija u povodu Lincolnove smrti Kad su 
jorgovani posljednji put cvali u vrtu. 

Prvi je dosljedno i uspješno razradio slobodni 
stih, a obrađivao je ljubavne motive te osebujne 
motive iz svoje filozofije koja je — kako već i sam 
naslov kaže — panteistički orijentirana. U prikazu 
erotskih motiva bio je veoma slobodan, i stoga 
mnogo napadan i kritikovan. 

Od proznih spisa najvažniji su Demokratski 
vidici, u kojima iznosi svoje političke i društvene 
nazore. 

WIESNER, LJUBO (1885—1951), istaknuti pjes- 
nik iz Matoševa kruga, predstavnik naše boeme 
(v.). Stvarao je polako i vrlo malo (zbirke Pjesme, 
1926, Pjesme, 1943), bruseći svaki stih i držeći se 
najstrožije svojih koncepcija o metričkim i for- 
malnim obavezama i sloboštinama. Njegova je po- 
ezija duboko lična, intimna, sva je u suptilnim 
ugođajima i diskretnim zapažanjima, i prije svega 
u okvirima osebujnog artističkog ideala. 

WILLIAMS, TENNESSEE (Tenesi Viljemz, r. 
1914), suvremeni američki dramatičar. Značajnije 
scenske uspjehe postigao s dramama Staklena me- 
nažerija (1945), Tramvaj zvan žudnja (1947) i Mu- 
čka na vrućem limenom krovu (1955). Williams us- 
pijeva da ostvari na sceni dublje psihološke ana- 
lize svojih likova, posebno nesretnih i neurotičnih 
žena. 

Ostale drame: Ljeto i dim (1949), Tetovirana 
ruža (1951), Camino Real (1953), Lutkica (1956), 
Silazak Orfeja (1958), Odjednom prošlog ljeta 
(1958), Nježna ptica mladosti (1959), Razdoblje pri- 
lagođivanja (1960) i dr. 

WOLF, FR. A., v. Epika, Homer. 

WOLKER, JIRI (1900.—1924), češki liričar. 
prevodilac iz slovenske lirike (prevodio Cankara, 
Kettea, Gradnika), predstavnik tzv. proleterske po- 
ezije. Pisao je pripovijetke, bajke, aktovke, a naj- 
snažniji je u socijalnim baladama. U zbirkama 
Gost u kuću (1921) i Teški čas (1922) obrađuje mo- 
tive ljubavi, socijalnog bunta i vjere u novi, pra- 
vedniji društveni poredak. 

WOOLF, VIRGINIA (Virdžinija Vulf, 1882— 
1941), engleska romansijerka i esejistkinja (njeni 
Eseji o raznim književnim pitanjima prevedeni i 
na naš jezik), značajna po novim i modernim stil- 
skim postupcima u strukturi romana. U djelu Go- 
spođa Dalloway (1925) radnja se ograničava svega 
na jedan dan iz života glavne junakinje, ali se zato 
glavna pažnja posvećuje živom i intenzivnom niza- 
nju asocijacija, stanjima i tokovima svijesti, o ko- 
jima se iscrpno i opširno piše. Time se napušta za- 
okružena fabula koja je ispunjavala svojim sadr- 
žajima sav opseg ranijih, tradicionalnih romana, a 
u središtu piščeva interesa sada se nalaze osjeća- 
nja, doživljaji i dojmovi u svijesti likova. Tokovi 
svijesti daju osnovni pečat strukturi romana. Sličnu 
koncepciju romana razvija stilskim postupkom 
unutrašnjeg monologa u djelu Valovi (1931), gdje 
se slikom valova simbolički prikazuje protjecanje 
vremena u ljudskom vijeku. U djelu Godine (1937) 
glavni je problem u tome kako vrijeme djeluje na 
formiranje lujdi, a razrađuje ga na prikazu propa- 
danja jedne građanske obitelji na kraju XIX i po- 
četkom XX st. 

(pod naslovom Izlet na svjetionik, 1955). 

Kod nas je prevedeno i djelo Prema svjetioniku 

WORDSWORTH, WILLIAM, v. Coleridge, Sa- 
muel Taylor. 

YEATS, WILLIAM BUTLER (Viljem Batler 
Jejts, 1865—1939), irski pjesnik, dramatičar i pri- 
povjedač. Započeo kao slikar, ali se potpuno po- 
svetio književnosti. Sudjeluje u pokretu irskog knji- 
ževnog preporoda u kojemu je bio jedan od glav- 
nih predstavnika, težio je za obnovom irsko-kelt- 
ske koncepcije i zato je mnogo obrađivao foklorne 
teme iz svijeta irskih saga (v.) i bajki (Putovanja 
Oisinova, 1889). Nije bio odbojan ni na utjecaje 
simbolizma (Vjetar u močvari, 1899), kao ni na 
teme bliže irskoj stvarnosti (Zelena kaciga, 1910, 
Obaveze, 1916, Divlji labud u Coaleu, 1919). Okul- 
tne, mistične i ezoterične teme našle su također 
mjesta u nekim zbirkama (Toranj, 1928, Vijugaste 
stepenice, 1929). 

Njegove poetske drame obrađuju nacionalne 
mitske teme iz irskih saga (Grofica Katarina, 1892, 
Zemlja koju srce želi, 1894, Četiri igre za plesače, 
1921, i dr.). 

Godine 1923. dobio Nobelovu nagradu za knji- 
ževnost. 

ZAGA, v. Sage. 

ZATVORENE FORME, v. Jednostavne forme. 

ZEUGMA (grč. zeugma spajanje), stilska figura 
povezivanja jednog glagola s više imenica. Srodna 
igri riječima (v.), česta oznaka humorističkog stila. 

Sastoji se u tome da se istoj riječi dodaju dvije 
različite dopune, npr. istom glagolu dva različita 
objekta, s namjerom da se u jedanput navedenoj 
osnovnoj riječi skupe dva nejednaka značenja. 
Kako glagol, ili osnovna riječ, ne mogu po smislu 
jednako odgovarati pridodanim riječima, stvaraju 
se odnosi među njima koji imaju stilsku vrijed- 
nost. 


Sijevaju munje i gromovi, 
Udaraju bubnji i svirale. 
Iz narodne pjesme 


ZLATARIĆ, DINKO v. Tasso, Torquato. 


ZOLA, EMILE (1840—1902), francuski romano- 
pisac, značajni teoretičar naturalizma (v.) i dru- 

štveni borac. Do književnog uspjeha proživio je te- 
žak život, radeći između ostalog i kao novinar. 

Eksperimentalnu metodu iz prirodnih nauka i 
medicine Zola prenosi u stvaralački književni po- 
stupak. Čovjeka treba proučavati s biološko-fizi- 
ološkoga i socijalnog stanovišta opažanjem i ekspe- 
rimentom. Život je pojedinca uvjetovan nasljeđem 
i sredinom, i u njima treba otkriti mehanizam op- 
ćih zakona. Zato će Zola otkriti svijet poroka, po- 
gubnih i tiranskih strasti, nasilničkih nagona, bio- 
loških i animalnih strana u čovjekovu biću — pot- 
punije i grublje nego itko prije njega u svjetskoj 
književnosti. 

Prvi veći uspjeh postiže romanom Theresa 
Raquin, s temom o mržnji i dubokim nesporazu- 
mima između muškarca i žene. 

Godine 1868. završen je plan ciklusa romana 
pod naslovom Prirodna i društvena povijest jedne 
obitelji pod Drugim carstvom, po ugledu na La co- 
medie humaine H. de Balzaca. U nizu romana (od 
kojih su poznatiji Porijeklo obitelji Rougon, Slom, 
Doktor Pascal i dr.), Zola prikazuje različite sre- 
dine u kojima se kreću članovi obitelji Rougon- 
-Macquart, ali pod teškim i sumornim pritiskom 
nasljeđa, bolesti i duševne depresije. U trilogiji 
(Lurd, 1894, Pariz, 1897, Rim, 1896) Zola se bavi 
više društveno-političkim problemima, obarajući 
se poraznom kritikom na crkvenu organizaciju. U 
tetralogiji Četiri evanđelja, 1899—1902, (Plodnost, 
Rad, Istina, Pravda) Zola otvara nešto svjetlije 
perspektive u pogledima na ljudsko društvo i nje- 
govu budućnost. U skladu s teorijskim postavkama 

naturalizma Zola donosi u svojim djelima obilnu 
građu i obilje podataka iz vanjskog svijeta s na- 
glašenom težnjom da bude što objektivnije i pri- 
rodonaučnije. Ali u osnovi svega leži Zolina stra- 
sna, lična priroda i on je dao više svoju ličnu sliku 
zamišljenog svijeta, nego objektivnu, prirodnim za- 
konima strukturiranu stvarnost. 

ZORANIĆ PETAR (1508 — oko 1569), predstav- 
nik zadarskog književnog centra. O njegovu obilni- 
jem književnom radu ne znamo mnogo. Poznato je 
njegovo djelo Planine (napisano 1536, a štampano u 
Mlecima 1569). Pisano je u prozi i u stihu, a okos- 
nicu čini opis piščeva putovanja što ga pjesnik po- 
duzima kroz hrvatske planine da bi zaboravio 
svoju nesretnu ljubav. U planini susreće pastire i 
s njima razgovara o ljubavi i o nevoljama koje su 
zadesile njegovu domovinu za turskih osvajačkih 
pohoda. Na Zoranića su utjecali Ovidije, petrar- 
kistički pjesnici, talijanski suvremeni književnik 
Jacobo Sanazzaro (autor pastirskog romana Arka- 
dija), ali je Zoranić uspio da stvori prvi hrvatski 
roman sa zanimljivijim fabuliranjem, uspjelijim 
opisima prirode i vrlo ozbiljnim razmišljanjem o 
sudbini vlastitog naroda. Bio je duboko nacionalan 
pisac, vezan za svoju zemlju i narod ne samo izja- 
vama i vanjskim patosom nego zabrinutim suosje- 
ćanjem za konkretnu stvarnost nacionalnog života. 

ZOŠČENKO, MIHAIL MIHAILOVIČ (1895— 
1958), poznati ruski humorist, kod nas mnogo pre- 
vođen i čitan. Majstor kratke humorističke novele, 
koji je s izvanrednim darom zapažanja ismijao 

mnoge pojave iz života sovjetskog građanina (zbir- 
ke novela i feljtona Pripovijesti Nazara Iljiča, go- 
spodina Sinebrjuhova, 1922, Veseli život, 1924, Po- 
štovani građani, 1926, i dr.). U Zoščenkovim nove- 
lama javlja se redovito izmišljeni pripovjedač koji 
pripovijeda priču naročito nedotjeranim, miješa- 
nim jezikom, da komični efekti budu jači. U vri- 
jeme kada je programska teza u književnosti od- 
ređivala samo jednobojne tonove, Zoščenko je iz- 
vršio i plemenitu humanu ulogu svojim djelom, jer 
je bio neiscrpno vrelo smijeha i vedrine. 

ZRINJSKI, PETAR (1621—1671), hrvatski ban, 
političar i vojskovođa, pogubljen od austrijskih 
vlasti. Autor je djela u dvanaestercima Adrijansko- 
ga mora Sirena (1660), slobodnije prerade madžar- 
skog djela starijeg brata Nikole. Djelo obrađuje 
bitku kod Sigeta i junačku pogibiju Nikole Zrinj- 
skoga, a prožeto je nacionalnim otporom protiv 
vjerolomne austrijske politike u hrvatskim kraje- 
vima. 

Petra Zrinjskog kao hrvatskog bana i proslav- 
ljenog junaka u borbama protiv Turaka opjevao 
je i panegirički uzveličao u pjesmi Trublja slo- 
vinska književnik Vladislav Menčetić (1600—1666). 

ZWEIG, STEFAN (Stefan Cvajk 1881—1942), 
austrijski pripovjedač. Pod pritiskom nacističkih 
nasilja počinja u emigraciji samoubistvo. Nastupa 
kao lirski i dramski pjesnik, ali je njegovo naj- 
snažnije područje portret i biografija. Zweig je 
izvrstan psiholog, a u prikazivanju ličnosti služi 
se psihoanalitičkim postupkom ulazeći u podsvje- 
sne komponente čovjekova karaktera. Iako sam 

sebe naziva psihologom iz strasti, Zweig je vrlo do- 
bro znao da dočara i sredinu u kojoj žive i borave 
ličnosti, i iz nje izvuče upravo bitne, odlučne de- 
terminante. 

Među biografijama političara, učenjaka, vlada- 
ra, istraživača ističu se Joseph Fouche (1929), Tri- 
jumf i tragika Erazma Rotterdamskog (1934), Ma- 
ria Stuart (1935), Magellan (1938). Za književnost i 
umjetnost vrlo su značajni njegovi eseji i studije: 
Tri majstora (o Balzacu, Dickensu, Dostojevskom), 
1920, Borba s demonom (o Ho6lderlinu, Kleistu, 
Nietzsheu), 1925, Tri pjesnika svoga života (o Ca- 
sanovi, Stendhalu, Tolstoju), 1928. Značajne su i 
Zweigove novele: Amok (1922), Stranputica čuv- 
stva (1927), Novela o šahu (1941) i jedini roman 
Nestrpljivo srce (1938). 

ŽEROMSKI, STEFAN (1864—1925), poljski pri- 
povjedač i dramatičar. Karakterističan poljski knji- 
ževnik koji je odrazio i evropske utjecaje u svome 
djelu, npr. stilske postupke simbolizma u Rasklju- 
vat će nas gavrani, vrane, 1899, ili naturalističke 
aspekte, npr. u romanu o prostitutki Povijest gri- 
jeha, 1908, ali se uvijek vraća na specifične poljske 
nacionalne i društvene probleme. U romanu Sizi- 
jov posao (1898) obrađuje tragične nesporazume 
rusko-poljske; istom temom nastavlja u djelu Mi- 
lina života (1912). Izrazito društvenoj problema- 
tici (smisao i sadržaj života i nacionalnog uvjere- 
nja) posvećuje djela Beskućnik (1900), Ariman se 
osvećuje (1904). Povijesnu tematiku obrađuju ro- 
mani Prah i pepeo (1904) i kod nas najpoznatiji 
roman Vjerna rijeka (1912), o poljskom ustanku g. 
1863. 

Žeromski je pisao pjesničku prozu (Pjesme o 
hetmanu, 1908, i dr.), poeme u prozi (Slovo o ban- 
dosu, tj. o seljaku — bezemljašu, 1908, i dr.), drame 
(Ruža, 1909, Sulkowski, 1910, i dr.). 


ŽID, A., v. Gide, Andrć. 


590 


Zinzifov, Rajko — Župančić, Oton 


ŽINZIFOV, RAJKO (1839—1887), značajniji 
makedonski književnik i publicist. Pisao je pjesme, 
poeme, prevodio je. Vezan duboko uz sudbinu i 
konkretnu situaciju makedonskog naroda, veličao 
je njegovu prošlost ističući teška zbivanja iz narod- 
nog života. Njegovo glavno djelo, epska pjesma 
pod sugestivnim naslovom Krvava košulja, prika- 
zuje strađanja makedonskog naroda pod turskim 
nasiljem. 

ŽONGLERI, v. Epski pjevači. 

ŽUPANČIC, OTON (1878—1949), pjesnik slo- 
venske moderne, dječji pjesnik, prevodilac (prevo- 
dio Shakespearea, Francea i dr.), dramatičar, ese- 
jist. Radio je kao profesor povijesti, arhivar, dra- 
maturg. Mnogo putovao i stekao veliko obrazo- 
vanje. Započeo je pjesnički rad (zbirka Čaša opoj- 
nosti, 1899) obrađujući dekadentne i modernistič- 
Ke motive ljubavi, boemstva, individualne gorčine i 
osamljenosti. Kasnije veću pažnju posvećuje lič- 
nom unutrašnjem životu slovenskog intelektualca 
na početku XX st. Problemi njegova porobljenog 
naroda i pjesnikov poklič za slobodom našli su 
snažan odraz u pjesmi Duma (1908). Svoj stav pre- 
ma neposrednim pitanjima i budućnosti slovenskog 
naroda još potpunije izražava u zbirci V zarje Vi- 
dove (1920). Narodnu revoluciju oduševljeno poz- 
dravlja sa zbirkom Zimzelen pod snegom (1945). 
Tako je Župančič uspio u svom pjesničkom djelu, 
snažnim pjesničkim izrazom, da prikaže put svoga 
naroda kroz nekoliko decenija. Time je stekao sve- 
strano priznanje cijeloga naroda. 


Bg! 

Djela: zbirke pjesama Pisanice (1900), Čez plan 
(1904), Samogovori (1908), Mlada pota (1920), kla- 
sična knjiga za djecu Ciciban in še kaj (1915), dra- 
ma Veronika Deseniška (1924) i dr. Satirički spjev 
Jerala ostao je nedovršen. 

Sabrana djela u 8 knjiga. 

INDEKS JUGOSLAVENSKIH PISACA 


Alečković, Mira 
Alfirević, Frano 
Andrić, Ivo 
Aškerc, Anton 


Banjević, Mirko 
Barac, Antun 

Batušić, Slavko 
Begović, Milan 

Bevk, France 

Bor, Matej (Pavšić, Vladimir) 
Boškovski, Jovan 
Botić, Luka, v. Ep 
Božić, Mirko 
Brezovački, Tito 
Brlić-Mažuranić, Ivana 
Bunić Vučić, Ivan 


Cankar, Ivan 
Cesarec, August 
Cesarić, Dobriša 
Cetineo, Ante 
Crnjanski, Miloš 

Čolaković, Rodoljub 
Čubranović, Andrija 


Copić, Branko 
Čosić, Branimir 
Cosić, Dobrica 


Davičo, Oskar 

Dedinac, Milan 
Delorko, Olinko 
Demeter, Dimitrije 
Desnica, Vladan 
Destovnik-Kajuh, Karel 
Domanović, Radoje 
Domjanić, Dragutin 
Dončević, Ivan 
Drašković, Janko 
Držić, Džore 

Držić, Marin 

Dučić, Jovan 

Dukić, Ante, v. Aforizam 


Đalski, Ksaver Šandor 
Đurđević (Dorđić), Stijepo 


Feldman, Miroslav 
Finžgar, Fran Saleški 
Franičević, Marin 
Franičević-Pločar, Jure 
Frankopan, Fran Krsto 


Gaj, Ljudevit 
Gligorić, Velibor 
Glišić, Milovan 

Gradnik, Alojz 
Gregorčić, Simon 
Gundulić, Ivan 


Hektorović, Petar 
Hergešić, Ivo 
Humo, Hamza 


Ignjatović, Jakov 
Ilić, Jovan, v. Ep 
Ilić, Vojislav 
Iljoski, Vasil 
Ivanišević, Drago 


Jakšić, Đura 

Janevski, Slavko 
Jefimija, v. Pohvale 
Jovanović, Zmaj Jovan 
Jurčić, Josip 


Kačić-Miošić, Andrija 
Kaleb, Vjekoslav 
Karadžić, Vuk Stefanović 
Kaštelan, Jure 

Kette, Dragotin 
Kliment Ohridski 
Kočić, Petar 

Kolar, Slavko 
Koneski, Blaže 
Kosovel, Srečko 
Kostić, Laza 

Kovačić, Ante 
Kovačić, Ivan Goran 
Kovačić, Vladimir 

Kozak, Juš 
Kozarac, Josip 
Kozarčanin, Ivo 
Kranjčević, Silvije Strahimir 
Kranjec, Miško 
Krčovski, Joakim 
Kreft, Bratko 
Krklec, Gustav 
Krleža, Miroslav 
Kulenović, Skender 
Kumičić, Eugenij 


Lalić, Mihajlo 
Lazarević, Laza 
Lazarević, Stevan 
Leskovar, Janko 
Levstik, Fran 

Lovrak, Mato 

Lucić, Hanibal 

Ljubiša, Stjepan Mitrov 


Majer, Vjekoslav 

Maksimović, Desanka 

Marinković, Ranko 

Marković, Franjo, v. Ep, Idila 
Marković, Svetozar 

Marulić, Marko 

Matavulj, Simo 

Matković, Marijan 

Matoš, Antun Gustav 

Mažuranić, Fran, v. Pjesma u prozi 
Mažuranić, Ivan 

Menčetić, Šiško 

Menčetić, Vladislav, v. Zrinjski, Petar 

Miladinov, Dimitar 
Miladinov, Konstantin 
Milutinović Sarajlija, Simo 
Miljanov, Marko 
Murn-Aleksandrov, Josip 


Nazor, Vladimir 

Nemanjić, Sava, v. Biografija 
Novak, Vjenceslav 
Novaković, Stojan, v. Ep 
Nušić, Branislav 


Obradović, Dositej 


Pajsije 

Palmotić, Junije 

Parun, Vesna 

Pavić, Armin, v. Ep 
Pavlek Miškina, Mihovil 
Pejčinović, Kiril 
Petković Dis, Vladislav 
Petrović Njegoš, Petar 
Petrović, Veljko 

Polić, Nikola 

Pop Dukljanin 

Popović Sterija, Jovan 
Popović, Vladimir 
Preradović, Petar 
Prešern, France 
Prežihov, Voranc 
Prličev, Grigor 


Racin, Kosta 
Radičević, Branko 

Rakić, Milan 
Relković, Matija Antun 
Ristić, Marko 


Samokovlija, Isak 
Sekulić, Isidora 
Seliškar, Tone 
Simić, Novak 
Skerlić, Jovan 
Sremac, Stevan 
Stanković, Borislav 
Sudeta, Đuro 


Šantić, Aleksa 
Šegedin, Petar 
Šenoa, August 
Šimić, Antun Branko 
Šimić, Stanislav 
Šimunović, Dinko 
Šinko, Ervin 

Šop, Nikola 

Šopov, Aco 


Tadijanović, Dragutin 
Teodosije, v. Biografija 
Trubar, Primož 


Ujević, Tin 


Vasiljev, Dušan 
Vidaković, Milovan 
Vidmar, Josip 
Vidrić, Vladimir 
Vitez, Grigor 

Vitezović, Pavao Ritter 
Vlaisavljević, Vlado 
Vodnik, Valentin 
Vodušek, Božo 
Vojnović, Ivo 

Vraz, Stanko 

Vučetić, Šime 


Wiesner, Ljubo 
Zlatarić, Dinko, v. Tasso, Torquato 
Zoranić, Petar 


Zrinjski, Petar 


Žinzifov, Rajko 
Župančić, Oton 

INDEKS STRANIH PISACA 


Ady, Endre 

Ahmatova, Anna Andreevna, v. Akmeizam 
Alighieri, Dante 

Alkcj 

Anakreont, v. Anakreontska pjesma 
Andersen, Hans Christian 
Andrejev, Leonid Nikolajevič 
Anouilh, Jean 

Apollinaire, Guillaume 

Aragon, Louis 

Archipoeta, v. Carmina Burana 
Aretino Pietro, v. Pamflet 

Arhiloh 

Ariosto, Lodovico 

Aristofan 

Aristotel 


Bahr, Hermann 

Balzac, Honore de 

Baljmont, Konstantin Dmitrijevič 
Baudelaire, Charles 

Baumgarten, G. Alexander, v. Estetika 
Beaumarchais, Pierre-Auguste Caron de 

Beckett, Samuel 

Beecher Stowe, Henriet 
Beranger, Pierre-Jean de 
Bezruč, Petar 

Bjelinski, Visarion Grigorjevič 
Blasco, Ibanez Vicente 

Blok, Aleksandr Aleksandrovič 
Boccaccio, Giovanni 
Boileau-Despreaux, Nicolas 
Botev, Hristo 

Brecht, Bertolt 

Breton, Andre 

Brjusov, Valerij Jakovljevič 
Buck, Pearl 

Buffon, Georges Louis 
Burger, Gottfried August 
Byron, George Gordon 


Calderon, Pedro (C.) de la Barca 
Camoes, Luiz Vaz de 

Camus, Albert 

Carducci, Giosue 

Carlyle, Thomas 

Cervantes, Miguel de Saavedra 
Cezar, Gaj Julije 
Chateaubriand, Francois-Rene de 
Ciceron, Marko Tulije 

Corneille, Pierre 


Čapek, Karel 
Čehov, Anton Pavlovič 
Černiševski, Nikolaj Gavrilović 

D'Annunzio, Gabriele, v. Slobodni stih 
Daudet, Alphonse 

David, v. Oda, Psalam 

De Coster, Charles 

Defoe, Daniel 

Demosten 

Dickens, Charles 

Dos Passos, John 

Dostojevski, Fjodor Mihajlovič 
Dreiser, Theodore 

Duhamel, George 

Dumas, Alexandre, otac 
Dumas, Alexandre, sin 


Elin Pelin 

Eliot, George 

Eliot, Thomas Stearns 
Eminescu, Mihail 

Erazmo Rotterdamski 
Erenburg, Ilja Grigorjevič 
Eshil, v. Tragedija 
Euripid, v. Tragedija 
Ezop 


Fadejev, Aleksandr Aleksandrovič 
Faulkner, William 

Fedro 

Fielding, Henry 

Firdusi 

Flaubert, Gustave 

Folengo, Teofil 

Forster, Edward Morgan 

Fortis, Alberto 

Freytag, Gustav, v. Drama 

Galsworthy, John 

Garcia Lorca, Federico 
Garcilaso de la Vega 
Gautier, Theophile 
George, Stefan 

Getulik, v. Satira 

Gide, Andre 

Goethe, Johann Wolfgang 
Gogolj, Nikolaj Vasiljevič 
Goldoni, Carlo 

Gončarov, Ivan Alesandrovič 
Gongora y Argotte, Luis de 
Gorki, Maksim 

Grillparzer, Franz 


Hafiz 

Hajjam Omar, V. Rubaija 
Hanka, Vaclav, v. Ep 
Hašek, Jaroslav 
Hemingway, Ernest 
Herder, Johann Gottfried 
Hesiod, v. Ep 

Hesse, Hermann 

Heym, Georg 

Homer 

Hćlderlin, Friedrich, v. Himna 
Hugo, Victor 


Ibsen, Henrik, v. Naturalizam 
Ilif, Ilja Arnoldovič 


James, Henry 
Jesenjin, Sergej Aleksandrovič 
J6kai, Mor 


Jovkov, Jordan 
Joyce, James 
Juvenal, Decim Junije 


Kafka, Franz 

Kazandzakis Nikos 

Keats, John 

Keyser, Wilhelm, v. Drama 

Kipling, Rudyard 

Klopstock, Friedrich, v. Ep 

Kraus, Karl 

Kreutzwald, F. R., v. Ep, Kalevipoeg 
Krilov, A. Ivan, v. Basna 

Kung Ce 


Lachmann, K,, v. Epika 

La Fontaine, Jean de 

Leconte de Lisle 

Leopardi, Giacomo 

Lessing, Gotthold Ephraim 

Li T'Ai Pe 

London, Jack 

Lope de Vega 

Lonnrot, Elias, v. Ep, Kalevala 
Lukrecije, Tit Kar, v. Ep 


Ljermontov, Mihail Jurjevič 


Macchiavelli, Niccolo 

Macpherson, James, v. Ep 
Maeterlinck, Maurice 

Majakovski, Vladimir Vladimirovič 
Mallarmć, Stephane, v. Simbolizam 
Mann, Thomas 

Manzoni, Alessandro 

Marino, Giovanni Battista, v. Marinizam 
Martin du Gard, Roger, v. Roman 
Maupassant, Guy de 

Menandar, v. Komedija 

Merimee, Prosper 

Mickiewicz, Adam 

Miller, Arthur 

Milton, John, v. Ep 

Mistral, Frederic 

Moličre, Jean Baptiste, v. Komedija 
Montaigne, Michel Eyquem de 


Nezval Vitčzslav 
Novalis, Friedrich, v. Himna 
Njekrasov, Nikolaj Aleksejevič 


Ostrovski, Aleksandr Nikolajevič 
Ovidije, Publije Nazon 


Pascal, Blaise, v. Aforizam 
Pasternak, Boris Leonidovič 
Petofi, Sandor 

Petrarca, Francesco 

Petrov, Jevgenije, v. Iljf, Ilja Arnoldović 
Pirandello, Luigi 

Platon 

Plaut, Tit Marcije, v. Komedija 
Plehanov, Georgij Valentinovič 
Poe, Edgar Allan 

Pope, Alexander, v. Ep 
Pratolini, Vasco 

Propercije, v. Elegija 

Proust, Marcel 
Puškin, Aleksandr Sergejevič 


Quasimodo, Salvatore 


Rabelais, Francois 
Racine, Jean, v. Tragedija 
Rainis, Janis 

Rilke, Rainer Maria 
Rimbaud, Arthur 
Rolland, Romain 
Romains, Jules 

Rousseau, Jean-Jacques 
Rustaveli, Šota 


Sainte-Beuve, Charles-Augustin 
Saltikov-Ščedrin, Mihail Jevgrafovič 
Sapfa 

Sartre, Jean Paul 

Schiller, Friedrich 

Scott, Walter 

Shakespeare, William 

Shaw, George Bernard 

Shelley, Percy Bysshe 
Sienkiewicz, Henryk 

Simonid, v. Satira 

Slowacki, Juliusz 

Sofoklo, v. Tragedija 
Steinbeck, John 

Stendhal (Henry Beyle) 

Sterne, Laurence 

Strindberg, August 

Swift, Jonathan 

Ševčenko, Taras 
Šolohov, Mihail Aleksandrovič 


Tagore, Rabindranath 

Tasso, Torquato 

Tassoni, Allesandro, v. Ep 
Terencije, Publije Afer, v. Komedija 
Tevfik, Mehmet, v. Nasredin Hodža 
Tibul, v. Elegija 

Till Eulenspiegel 

Toller, Ernst, v. Drama, Ekspresionizam 
Tolstoj, Lav Nikolajevič 

Tukidid, v. Epitaf 

Turgenjev, Ivan Sergejevič 

Twain, Marc 


Ungaretti, Giuseppe 


Valery, Paul 

Vazov, Ivan 

Verga, Giovanni, v. Verizam 
Vergilije, Publije Maron 

Verlaine, Paul 

Verne, Jules 

Vida, Girolama, v. Palmotić, Junije 
Villon, Francois 

Voltaire (Francois-Marie Arouet) 
Voragine, Jacob de, v. Legenda 


Werlfel, Franz, v. Ekspresionizam 
Whitman, Walt 

Williams, Tennessee 

Wolf, Fr. A., v. Epika, Homer 
Wolker, Jifi 

Woolf, Virginia 
Wordsworth, William, v. Coleridge, Samuel Taylor 


Yeats, William Butler 
Zola, Emile 
Zoščenko, Mihail Mihailovič 


Zweig, Stefan 
Žeromski, Stefan 

Izdavač 
NOVINSKO IZDAVAČKO PODUZEĆE »PANORAMA« 
Zagreb, Savska c. 92. 


Za izdavača 
MIA PLEMENČIĆ 


Tehnički urednik 
EMILIJA RUŽIĆ 


Korektori 


VIŠNJA KARA 
i 


ZLATA SABO 


Tisak i oprema »VJESNIK«, ZAGREB 


609 


